
PREFACO

Pro ke nia literaturo moderna ne esas � duminstante � tre abundanta, me
rezolvis  publikigar  extrakturi  de  mea  buletini :  Letro  Internaciona
(existinta til 2003) e Kuriero Internaciona � quan me duras redaktar nun.
Pro ke la preparado di mea buletino prenas multa tempo de me, me ne
havas  la  posibleso  (o  tre  poke)  tradukar  verki  literatural  qui  furnisus
nutrivi intelektal por la adepti di la L.I. di la Delegaciono deziranta juar
laboruro  en  lia  amata  linguo  transnaciona.  Danke  ica  antologio,  me
kredas  ke  me  povos,  adminime  parte,  plenigar  ica  lakuno  por  la
kontentigo  di  nia  samideani  volante  kontakti  konkreta  kun  nia  idiomo
komuna, exter la renkontri internaciona, dum ofrar a li materio lektinda.

Ad omna samideani, me dicas : Bona lekto !

Kun mea maxim kordiala samideanala sentimenti.

Jean Martignon

ANTOLOGIO DI LETRO INTERNACIONA E KURIERO INTERNACIONA

NOVELO : L�Unikorno en la gardeno

Olim  dum  sunoza  matino,  viro  qua  sidis  an  sua  dejuneto-tablo  cesis
regardar  sua  mixita  ovi  por  vidar  blanka  unikorno  kun  ora  korno,  qua
pasturas la  rozi en lua gardeno. La viro kuras aden la dormo-chambro
ube  lua  spozino  dormas  ankore  e  vekigas  elu.  � Esas  unikorno  en  la
gardeno �  il  dicas.  � Lu  manjas  rozi �.  El  apertas  ne-amikala  okuli  e
regardas ilu. � L�unikorno esas mitala bestio �, el dicas ed el montreskas
sua dorso a lu. Lore la viro decensas lente l�eskalero ed ekiras aden la
gardeno. L�unikorno esas ankore ibe, lu, nun, pasturas la tulipi. � Venez
adhike, unikorno dicas la viro ed il kolias lilio e donas ol a lu. L�unikorno
manjas  ol  grave.  Fiera  e  joyoza,  forsan  pro  ke  unikorno  esas  en  sua
gardeno,  la  viro  acensas  l�eskalero  ed  itere  vekigas  sua  spozino.
� L�unikorno �, il dicas � manjis lilio �. Lua spozino sideskas sur la lito e
regardas lu, kolde. Lore el dicas � tu esas dementulo �, e me sendos tu
a dementerio �. La viro qua nulatempe prizis la vorti � dementulo � e
� dementerio �, e qua prizas oli mem min multe ye sunoza matino kande
esas unikorno en la gardeno, reflektas dum instanto. Il dicas � ni exploros
ica afero �. Il marchas vers la pordo. � Lu havas ora korno meze di sua
fronto �  lore  il  dicas  ad  el.    Pose  il  retrovenas  aden  la  gardeno  por
observar l�unikorno, ma l�unikorno esas departinta. La viro sideskas inter
la rozi e fine dormas. Quik kande la spozulo  esas ekirinta la domo, la
spozino staceskas e vestizas su tam rapide kam el povas. El tre ecitesas
ed  esas  stranja  lumeto  en  elua  okuli.  El  telefonas  al  policeyo  ed  a
psikiatriisto ;  el  dicas  a  li  hastar  ad  elua  domo  e  kunportar  koakto-
kamizolo.
Kande la policani e la psikiatriisto arivas, li sideskas sur stuli e regardas
el  kun  grand  intereso.  El  raportas  � mea  spozulo  vidis  unikorno
camatine �. La policani regardas la psikiatriisto e la psikiatriisto regardas
la policani. � Il dicis a me ke lu manjis lilio � elu dicas. La psikiatriisto
regardas la policani e la policani regardas la psikiatriisto. � Il dicis a me
ke lu havas ora korno en la mezo di sua fronto �, el rakontas. Ye solena

signalo dil psikiatriisto la policani saltas ek lia stuli e kaptas la muliero.
Li havas tre mala tempo por vinkar elu, nam el facas terorigiva kombato,
ma  tandem  li  vinkas  el.  Jus  kande  li  parvestizas  el  per  la  koakto-
kamizolo, la spozulo retrovenas aden la hemo.
� Ka  vu  dicis  a  vua  spozino,  ke  vu  vidis  unikorno ? �  questionas  la
policani. � Komprenende no, � dicas la spozulo. � L�unikorno esas mitala
bestio. �    � Lo  esas  omno  quon  me  deziris  saveskar �  dicas  la
psikiatriisto. � Forduktez el. Me tre regretas sioro, ma vua spozino esas
tam  dementa  kam  la  dementa  bovini  di  siorino  Thatcher. �  Tale  li
forduktas  elu,  dum  ke  el  blasfemas  ed  ululas,  e  li  inkluzas  elu  en
dementerio. Pose la spozulo vivis sempre felice.

(Segun James Thurber : The Thurber Carnival)

LE �HUNZA�

Inter omna populi qui vivas longatempe, le �Hunza� esas nekontesteble
la maxim famoza. Cetere li esas tante famoza, ke la turisti (ocidentala
ed orientala) komencas invadar li, dum adportar a li ita delicoza nutrivi
industrial  qui  akompanesas  sistematre  da  nia  civilizala  malaji.  Le
� Hunza �  vivas  sur  streta  alta  planaji,  qui  cirkondas  valo  di  nord-
Pakistan (inter Afganistan, Rusia e Chinia) ye altitudo de 1600 til 2500
metri. Li esas cirkume 10.000 homi lojanta en 150 mikra vilaji e mustas
laboregar lia montal agri por nutresar. Nome le � Hunza � - e to esas lia
unesma  sekretajo  �  ne  minacesas  per  tro  grand  abundo  e  koaktesas
multege laborar por havar poka nutrivi. Kelka yardeki ante nun, dum la
tempo kande l�unesma mediki ocidental deskovris la nekredebla longa
vivo-duro  di  ta  habitanti  dil  regiono  Pamir,  li  astonesis  pro  la  indijo
preske  kompleta  de  simptomi  patologial  konstatita  kom  rezulto  di  lia
medikala  exameni.  Ye  ta  tempo,  le  �Hunza�  havis,  en  la  tota  nordal
parto di India, granda reputeso kom monto-guidisti tote nefatigebla, ed

apta marchar centi de kilometri per rapida pazi od acensar eskarpaji dum
portar pezoza kargajo.
Lia rezisto kontre l�infektesi e la morbi esis anke proverbatra. Nulatempe
diabeto,  kancero  od  infarkto  atingis  li,  mem  ye  grand  evo.    Fakte,
semblis ke li ne oldeskas, nulatempe febleskas, ne perdas sua denti nek
la vidado nek l�audado ; eventis ofte ke stranjeri kredas ke sisadek- o
sepadekyara � Hunza �-i esas yuni. Lia alimentado, precipue vejetarala,
kompozesas  avan  omno  per  frukti  (inter  oli  esas  la  famoza  abrikoti
�hunza�,  same  kam  la  morusi,  la  cerizi,  la  pruni-cerizi,  la  jujubi,  la
grenadi, la meloni, la piri, la pomi e la vit-beri) per cereali (frumento,
milieto,  hordeo  e  saraceno)  per  kelka  legumi  (karoti,  kukurbiti,
kukombri,  berenjeni�),  e  per  vejetal  olei  richa  de  grasa  acidaji
dissolvebla (olei de abrikoti-kerni, lino-grani e mustardo).
La konsumado de produkturi qui venas de animali esas rarega same kam
olta de vino, ed omnakaze, ol restriktesas ye kelka familii privilejizita.
Cetere lia altra sekretaji esas same austera : kun la nura ecepto di salo,
ita homi manjas nur to quon li kultivas, e preske sempre ye la tempo
kande li rekoltas to (ecepte, komprenende, dum la vintro) ; pluse li esas
exemplatre neta tam korpale kam ye lia vestari o domi ; li nulatempe
fumas ed ecesas pri nulo, mem ne pri sexualeso.
Multa urbani ocidental opinionus forsan, ke l�existo di le �Hunza� esas
maxim severa, trista e penoza. Tamen ica montani esas ne-negeble felica
vivar,  ridema  e  bonhumoroz,  lia  desfacila  vivo-kondicioni  ofras  a  li  la
posibleso juar 120 yari de feliceso e saneso. Forsan lo esas tote simple
vera civilizuro, kad ne vere ?

(Tradukita de artiklo da Jean-Baptiste Loin en revuo �La vie naturelle�)

MEMORAJI PRI VOYAJO AD INDIA
Me volas nur kelkete redaktar pri voyajo ad India quan me entraprezis
multa yari ante nun. Esis en la yaro 1982 e komprenende mea memoro

ne esas sendefekta, do me skribas nur pri to quon me ankore memoras
segun l�ordino di mea memoraji e ne di la fakti ipsa.
Me  voyajis  kun  organizita  grupo  e  ni  departis  avione  ye  ula  vintrala
vespero,  dum  la  monato  februaro,  de  Paris  ed  arivis  en  New  Delhi
cirkume 15 hori plu tarde. Ultre to esis tempo-difero ye 4 � hori relate
Francia.  Esis  aproxime  12  kloki  lor  nia  arivo  e  nulu  vartis  ni  che
l�aerportuo. Viro de nia grupo telefonis a nia hotelo e kelka tempo pose
venis nia guidisto Indiana, qua dicis a ni ke il nomesas Adi ed akompanis
ni a la hotelo. La Francan il parolis ecelante.
En la hotelo, ni dejunis, ma depos la komenco me havis desagreablaji
kun l�Indiana manjaji, nam oli esis min saporoza kam la Indiana dishi quin
ni  manjas  en  Europa  e,  precipue,  lia  neteso  esis  tre  dubitinda.  De  ta
instanto ni havos sencese problemi pro la sordideso en ca lando. India
esas splendida mondo-parto kun marveloza peizaji, monumenti, artaji  e
kulturi e vivanta, altanivela e profunda spiritaleso, ma regretinde, ica
omno  akompanesas  da  kraso,  e  pri  ita  sordideso  ni  ne  havas  ideo  en
Europa. Tamen, l�Indiani esas korpale tre neta, li lavas su ofte e bone
pro la klimato e la religiala ritualo. Anke lia vestaji esas tre neta, ma
esas  tote  altra  afero  pri  la  stradi,  la  chosei,  la  domi,  la  restorerii,  la
drinkerii edc. En nia hoteli, la chambri e la repasteyi esis neta, ma esis
la  nutrivi  min  multe  tala,  e  to  esas  kelke  danjeroza  por  la  saneso  dil
Europani.
Quankam ni esis tre fatigita, dum la posdimezo ni vizitis l�urbo New Delhi
qua esas la chefurbo di India. Me memoras pri Indiana observatorio ube
l�astrologi dil Mezepoko povis kalkular la irado dil steli. Ed anke pri la
mendikeri qui esas vera plago di la landi dil Triesma Mondo. Precipue, li
kredas ke l�Ocidentani esas omni richa e li preske asaltas li. Tamen, me
devas adjuntar ke l�Indiani ne esas tre atakema, diferante de altra populi
qui opinionas ke li havas la yuro obtenar absolute ulo de la blanki. Mem
che  l�Indiana  pueri  mendikar  esas  quaza  ludo  e  li  tre  afable  ridetas
mendikante.
Ye la sequinta dio, ni vizitis splendida templo, ma ante enirar olu nia
shuin ni mustis deprenar nam tale esas la lokala religial kustumo. Avan
la  pordo  dil  templo  me  havis  surprizo ;  esis  sat  olda  mendikero  qua
demandis  pekunio a  la  preteriranti  ed il  paroleskis  a  me :  -  � Are  you
from this country ? (Ka vu esas di ca lando?) � en la Angla. Nulatempe
antee, me pensabus ke me povas aspektar quaze Indiano, ma talmaniere
me  kompreneskis  e  saveskis  ke  esas  regioni  en  India  ube    homi  povas

aspektar quale nord-Europani. Me tre prizis en la templi la bel imaji di
la  dei,  tre  riche  ornamentizita.  L�impreson  me  havis  rihavar  kontakto
kun nia pagana pasinta epoko Antiqua e politeista.
Ye la morga matino ni vehis per aviono ad altra regiono di nord-India.
Onu  vizitigis  da  ni  splendida  palaco  dil  epoko  islamal,  cirkondita  da
belega  gardeni  exotika.  E  mem  ni  havis  la  yuro  (e  preske  la  devo)
kavalkar elefanto. Me esis nur mi-quieta, nam l�elefanto ye ul instanto
semblis iraceskar. Fortunoze, la kornako sucesis kalmigar lu. Me esis tre
impresita per ta loko e la bela monti cirkume, ma to esis kelkete fushita
per la viziono di mendikero qua esis kripla e ne povis marchar, konseque
il reptis sur la sulo. Pro la splendideso di certena monumenti e palaci
kun la richaji di la mil nokti e un nokto unlatere, e pro la granda povreso
di pasable multa homi altralatere, ni havis la koncio esar en altra mondo.
Anke ni ja vidis, en urbi, qui pensigis pri nia Mezepoko, ke la plumulta
homi, sen esar absolute mizeroza, vivis same kam nia ancestri vivis plura
yarcenti ante nun. Me koncieskis ke nia developita landi esas nur insuleti
di  moderneso  inter  oceani  di  povreso  e  desmoderneso.  Pro  to  nia
civilizuro esas frajila ed artificala, e kataklismo, perfekte posibla, povus
retroirigar ni a la stando di mezepokal mizero e desprogreso.
E  yen  stranjajo :  omnaloke,  onu  povis  vidar  � swastika �-i,  t.e.  la
hokokruco  simbolo  dil  Hitler-rejimo,  sur  monumenti,  publika  edifici,
kamioni e.t.p. Komprenende to nule relatas kun la nazismo nam l�Indiani
konsideras, depos tre fora tempi, la � swastika � kom fortunigilo (en la
Sanskrita � swastika � signifikas : bona simbolo) ma un de nia kompani
esis komunisto di qua la patro mortabis en koncentreyo dum la milito e
ta  simbolo  esis  abominajo  por  ilu.  Il  esis  furioza  singlafoye  kande  il
videskis olu.
Me  rimemoras  ke  plu  tarde  ni  vizitis  la  urbo  Accra  konstruktita  dum
l�islamala periodo ma vakua nun. Dum ke ni trairis la ruri, ni povis ofte
vidar infanti e pueri ne tre richa ma qui esis sempre joyoza e ridetanta,
tre diferanta de nia pueri en la developita landi qui ridetas nur tre rare
e  ne  aspektas  tre  felica.  En  la  urbi  la  sordideso  esis  aparte  videbla ;
carelate me memoras nia sejorno en Benares (Varanasi por l�Indiani) qua
esas la sant urbo di India ube fluas la sakra fluvio Ganga. Ni povis spektar
la  turbo  de  la  pilgrimanti,  la  yogisti,  la  � ghat �-i  (1)  e  nia  guidisto
exhortis  ni  sequar  lu  en  stretega  strado.  La  choseo  esis  tre  desneta,
forsan  kun  strato  de  polvo  e  kraso  ye  plura  centimetri,  la  laterala
kanaleti kontenis tre malodoranta rivereti de urino e feko, me esis tre

deskontenta pri la fakto ke ni mustis trairar tala loko e por fine vidar
quo ?  Mikra  templon  sen  merkinda  beleso  ma  kovrita  per  orea  tekto !
Ultre to pro la despureso e nesalubreso di la nutrivi, me povis nur manjar
rizo e banani. Tamen, me ne havas nur mala memoraji. En butiko me
sucesis marchandar e komprar po sat chipa preco belega mikra pikturo
graburita  sur  ivoro  qua  reprezentas  la  deo  Vishnu  e  lua  deal  spozino
Laksmi.
Proxim la fino di nia sejorno ni exkursis exter India a Nepal. Esas granda
difero  inter  amba  landi.  Nepal  esas  montala  lando  Himalayana.  La
temperaturo  esas  plu  koldeta,  la  montala  peizaji  admirinde  bela  e  la
sordideso tre limitizita kompare ad India. La lando esas tre povra, ma la
povreso ne havas nur mala lateri, nome la chefurbo di Nepal, Katmandu,
esas  splendid  urbo  kun  marveloza  tradicionala  arkitekturo  netushita  e
nefushita dal � progreso � (adminime esis tale en 1982). En la stradi onu
povas  vidar  statui  di  la  lokala  deaji  qui  aspektas  quaze  surrealista
skulturi.  Nepal  esas  mi-buddhista  e  mi-hinduista  lando,  ma,  segun
semblo, la du religii kunexistas pace. Ulafoye me promenadis enstrade
kun ne plus tre yuna kompanulo kande du yunuli evanta cirkume dek-e-
du yari pregis insiste almono da ni. Ni ne savis quale desinkombreskar
kande me haveskis ideo : pro ke la homi en ica mondo-regiono esas tre
religiema e mem supersticoza, me dicis Angle : - � I am the friend of the
devil,  I  will  cast  a  spell  on  you �  (Me  esas  amiko  dil  diablo  e  vin  me
sorcos) e me adjuntis kelka stranja silabi sen signifiko. Quik l�adolecanti
departis kurante e to tre astonis mea akompananto qua delore kredis ke
me bone konocas la hikea kustumi e la mentaleso di la lokani.
Nia turistala grupo vizitis pose kun nediskreta kuriozeso mikra Buddhista
monakerio  e  ni  vidis  kelka  refujinti  di  Tibet  qui  esas  bona  mestieristi
precipue pri tapisi. La maxim importanta memorajo di mea sejorno en
Nepal esis la � vivanta deino � nomizita anke � Kumari �. Kumari esas la
deino  protektanta  Nepal  quan  puerino  supozesas  reprezentar.  El  esas
selektita por ta rolo kande el evas tri o quar yari da astrologi, qui tamen
demandas la permiso dil genitori. La mikra yunino denun lojas en bela
palaco ube el darfas agar segun plezuro, ma el ne havas la yuro ekirar la
palaco.  Konseque,  generale,  la  Kumari  manjegas  bonboni  e  kuki,  e
divenas  tre  grosa.  Kande  el  havas  l�unesma  menstruado  el  cesas  esar
� vivanta deino � e remplasesas da nove selektita infantino.
Pos sat longa vartado avan la palaco, la fortunon ni havis spektar la lora
Kumari. El esis puerino evanta ok yari e fakte grosega.

La  peizaji  montala  di  Nepal  esas  impresive  bela  ed  Ocidentani  prizas
vehar adibe por longa marchadi (� trekking �) qui posibligas explorar la
lando e lua belaji. Me intencis rivenor uladie ad ita lando ma til nun ne
agis lo.
Retroveninte ad India ni havis tre agreabla exkurso, nome ni vizitis la
�Taj Mahal� qua esas juste konsiderata kom un de la marveli dil mondo.
La  Taj  Mahal  esas  sepulteyo  di  Indiana  princino  tre  amorata  da  lua
sultano-spozo. Ol erektesis cirkum 1650 ed esas splendidajo dil islamala
Indiana arto ye olua kolmo. Kun lua admirinda kupoli ol aspektas quaze
Persiana miniaturo sur fundo di bela cielo blua. Interne di la sepulteyo
nia guidisto lumizis parto dil muri e ni vidis cintilifanta desegnuri de flori
e geometriala motivi, ek materii qui pensigis pri lapidi inkrustita en la
muro. Me facinesis e dazlesis.
Me havas ankore merkinda memorajo qua flotacas surface : la fortunon
ni havis en hotelo spektar mariajo Indiana. Kurte ante la ceremonio, la
yuna spozino aspektis tre afliktita e ploranta e me shokesis dal kruela
kustumo qua koaktas yunini spozeskar kontrevole kun viri quin li tote ne
amas, e me konsidereskis India malgre la remarkinda kulturaji ja vidita
kom � barbara � lando. Tamen me astonesis kande me videskis la spozulo
pro ke il aspektis kom sat bela yuno. Me ankore ne esis multe voyajinta
e kelkete plu tarde, me saveskos, ke to esas Indiana mori kande futura
spozino livas sua genitori, el ploras por montrar sua gratitudo a sua patro
e matro ed elua tristeso abandonar la familial hemo. Nul altra signifikon
havas ico, ma to indikas ke l�Indiani vivas en tote altra universo mentala
kam nia.
Yen koncize la naraco di mea voyajo en nord-India e Nepal. Skribante e
redaktante  pri  ta  temo,  me  ritrovas  multa  memoraji  quin  me  kredis
depos longa tempo obliviata ; ma suficante spacon me ne havas en ica
mikra buletino por omno deskriptar. Me devas adjuntar, ke, kande me
reflektas pri ca voyajo nunepoke, me devas konfesar ke me esis durive
impresata da India e lua kulturo, monumenti, peizaji, mori, religiozeso
e me intelektis ke existis ed existas tre altanivela civilizuri en la mondo
qui ne esas ocidentala e de qui multon ni povas anke lernar.

� ghat � (1) : loko por purigado
(Artiklo da Jean Martigon publikigita en Letro Internaciona)

LA MISTERIO DI TIAHUANAKO

[ Ye 4.000 metri super la marnivelo dil Pacifika Oceano stacas ruina urbo 
qua esas vera splendidajo e di qua nulu konocas la historio. Onu povas 
nur konjektar. Ephraim George Squier extazesas avan : � astoneganta e 
marveloza  restaji  tam  perfektigita  ed  admirinda  kam  olti  di  Asiria, 
Egiptia,  Grekia  e  Roma �.  L�aspekto  tre  arkaika  di  ca  Amerik-Indiana 
Mekka astonegis H.D. Disselhof qua supozas ke ol esas : � la rImemorigo 
de fabloza tempo dil giganti �. 
Multa homi eminenta havis tale tre diferant opinioni pri ta ruini. Onu 
supozis  tre  diversa  kozi ;  inter  li  ke  Tiahuanako  esis  kolonio  di 
Exterterani veninta de la planeto Venero (� Venus �) ! Tamen la nura 
certeso  quan  ni  havas  esas  produktita  dal  exploradi  arkeologial. ]

Advere esas tre stranja, ke la giganta megaliti di Tiahuanako stacas ye
4.000 metri super la marnivelo en lunatra, glaciala regiono qua indijas
preske  komplete  vejetantaro.  Esas  extreme  astoniva  trovar  en  tante
nehumana loko la traci di potenta ed altanivela civilizuro. La strukturi di
Tiahuanako,  qui  nombresas  ye  quar,  havas,  singla,  dimensiono  ye
quaracent  e  kinadek  metri  sur  mil  metri.  Onu  trovas  en  oli  piramidi,
pilastri e la famoza � pordo dil suno � qua havas tri metri ye alteso, tri
metri e sepadek e kin ye larjeso e qua esis taliita en un sola bloko ek
lokala erco pezanta deko de tuni. La pordo dil suno havas epigrafi  ube
onu  kredas  dechifrar  Venerana  kalendario,  astronavi  ed  Exterterani.
Sendubite ita interpretado tre kontroversesas.
Anke trovesis en Tiahuanako statuo qua reprezentas homo kun aspekto
desquietiganta. Ica statuo esas ek reda petro, ol altesas ye sep metri e
tri  e  dikesas  ye  un  metro  e  kin  til  un  metro  e  duadek-e-sep.  Existas
personi qui asertas ke la longeso di ca statuo imitas perfekte originala
modelo  ed  ica  modelo  esis  giganto.  Qua  povas  savar  lo  kun  certeso  ?
Forsan to esas la vereso, forsan ne.
La serioza arkeologii situas la konstruktado di Tiahuanako inter 1.000 e
1.300 pos Kristo.

Yes,  ma  quale  explikar  ke,  segun  semblo,  multo  pensigas  pri  marala
portuo e ke existas lago proxime kun saloza aquo !!! Posible ni darfas
revar  e  supozar.  La  Germana  ciencisto  H�rbiger  di  qua  la  libro  � La
glaciala kosmogonio � tradukesis ad Ido ed esis komprebla che Hermann
Jacob  en  Berlin,  havis  kom  doktrino  ke  la  granda  geologiala  epoki
korespondis  ad  aparta  sateliti  di  nia  planeto.  Kande  la  satelito
proximeskas a nia globo, omno kreskas : la altesi dil planti, dil animali,
di la homi e di la marnivelo. Kande la satelito falas sur nia globo, lore,
pos  la  kataklismo,  omno  divenas  subite  tre  mikra  e  la  manivelo
plubaseskas  konsiderinde.  Pose,  la  tero  atraktas  nova  satelito  qua
pokope proximeskas ed omno rikomencas, nome la altesi di omna vivanta
enti e dil marnivelo itere kreskas. Til la nexta kataklismo. Segun H�rbiger
maxim bona pruvo por ito esas la sencesa augmento dil homala staturo
quan  ni  povas  konstatar  lastatempe.  Certe  nunepoke  H�rbiger  esas
senkreditigita  pro  ke  il  havis  nazista  opinioni  (od  adminime  ecelanta
relati kun la nazisti), to ne signifikas ke lua omna supozi esis falsa. Kelki
de lua adepti mem pensas ke la Venerana kalendario evas de la tempo
kande la Tero situesis en la orbito ube nun esas la planeto Venero, t.e.
plura  milioni  de  yari  ante  nun.  Nulo  povas  pruvar  to,  ma  nulo  povas
pruvar la kontreajo.
( Artiklo da Jean Martignon  en L.I.  n�9/1998)

SSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSS
SSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSSS
AN LA FRONTO DIL NATUR-DEFENSERI
Multa frukti e legumi, qui nunatempe esas obliviata, manjesis til la fino
dil  Mezepoko.  La  amasi  de  rurani  nutris  su  per  cereali,  leguminosi,
rustika  legumi,  qui  kreskis  sen  desfacilaji,  same  kam  nombroza  planti
sovaja, konstante koliata. La richi e la nobeli konsumis precipue karno,
blanka  pano,  sukro  e  rafinita  produkturi.  Lia  legumi  e  frukti  (dil
altaklasani) esis precipue de exotika origino ed esis desfacila kultivar oli,
ma  li  havis  la  posibleso  e  la  moyeni  pekunial  posedar  specaligita
gardenisti por kreskigar oli. Dum la Renesanco la expedicioni a fora landi
diskonocigis  nova  vejetala  produkturi.  Ica  produkturi  esas  nun  la
fundamento di nia nutrado ; ma on mustas kultivar oli multe plu sorgoze
kam la anciena obliviata planti. Ed ita moderna vejetala produkturi nule
esas plu bona por ni kam le anciena, tote kontree.

Onu povas tamen facile komprenar to quo eventis. La nutrivi dil rurani
esis senvalorigita pro ke on konsideris li apene kom homi.
Plu tarde kande la industriala ed ekonomiala revolucioni koaktis li livar
la ruro, li iris al urbi por divenar laboristi. En ta loki li adoptis elementi
dil vivo-maniero dil borgezaro precipue la nutrado. Konseque li obliviis
sua antea nutrado-tradicioni qui evis plura yarmili.
Tamen ica sovaja planti esas multe plu sanigiva kam le sorgoze kultivita,
nam oli fitas multe plu bone kun nia sulo e klimato.
Nia  ancestri  uzis  cirkume  1.500  vejetala  produkturi, to  esis  multe plu
multe kam le kinadek frukti e legumi nun kultivata.
Ica  nutrivi  ancestral  esas  ne  nur  sanigiva  ma  anke  plezigiva.  Ka  kelka
exempli ? La folii di plantago havas agreabla saporo fungala. Olti di la
konsoldo,  kande  oli  imersesas  en  krespo-pasto  e  fritita  en  padelo
memorigas  astonive  la  soleo-fileto�e  to  esas  multe  min  chera !  La
maturega  sorbi  esas :  kremoza,  aromatra  e  sukrizita,  oli  pensigas  pri
nekonocata misterioza frukti tropikal�Quanta multanombra ignorata e
miskonocata trezori !
( Libera  traduko  segun  artiklo  aparigita  en  la  revuo  � Bien  Vivre �
redaktita da  Fran�ois Couplan   e publikigita en la n� 6/1997  di LETRO
INTERNACIONA)

XXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXX
XXXXXXXXXXXXXXXXXXXXXXXXXXXXXXXXXXXXXXXXXXXXXXXX

LA TRUBADURI

La  unesma  trubaduro  esis  Guilhelmo  duko  di  Aquitania  e  komto  di
Poitiers. Lua unesma kanti evas de 1100. Ito esis la epoko kande la Kelta
miti  riaparis  sur  la  kontinento Europana. La  unesma  bardo  di  qua  onu
konservis historiale asertita memorajo, probable kantis che la korto di
Guilhelmo  di  Aquitania.  To  esis  anke  la  tempo  kande  la  kansono  di
Rolando (1) ed omna heroala kantaji qui til lore transmisesis parole, fine,
skribesis, ma en tala kantaji onu klamis militistala paroli prefere kam
amoro.

Guilhelmo havis tote altra mentaleso ed esis tante rebela, ke dufoye il
exkomunikesis dal katolika Eklezio.
Il  partoprenis  l�unesma  kruco-milito  tardesante  e  tale  evitis  multa
kombati. Lore il arivis en Oriento plu kom turisto kam kom militistala
chefo  e  konoceskis  kom  artisto  la  muziki  Araba,  Turka  e  forsan  mem
Indiana, pro ke dum la lora tempo, ti qui, onu plu tarde nomizos Cigani
(2), esas nefore de Konstantinoplo.
Dum ica tre importanta epoko, l�Arabi preske sola, posedis la ciencala
texti Greka, quin la intelektozi Hebrea e Kristana prizis tradukar, e tale
esis aktiva kulturala ed intelektala kambii. Guilhelmo qua tre diletis la
mulieri,  tre  probable,  amoreskis  bela  Arabini,  ma  to  nule  impedis  lu
partoprenar la kulturala kambii en plura domeni, precipue muzikala e
ciencala.
Do ita sinioro � tatempe plu potenta kam la rejo di Francia � komencis la
movado dil trubaduri e samokazione duktis en Ocidento la nociono dil
servo  a  Damo.  Ma ica  poeto  savis  anke  trovar  nova  vorti  por  expresar
nova pensaji pro ke remplasigante la Latina, tillore uzata en la kantado,
il  adoptis  la  linguo  dil  simpla  populani  (t.e.  en  ita  parto  di  Europa  la
Ocitaniana linguo).
Tamotive, la arto dil trubaduri divenis rapide popul-kulturo, en qua la
mulieri  �  inkluzite  la  ruranini  �  kantis  amoro  e  vivis  per  lu  kun  certa
sexuala libereso ! Dop ica fasado existis spiritala aspekto, cetere la vorto
trubaduro  venas  de  la  radiko  � trobar �  qua  signifikas  � trovar �
(evidente la Ocitaniana linguo di nuna sud-Francia tre similesis Ido). Ito
tamen  havis  senco  plu  vasta  kam  en  Ido,  nome  � trobar �    implikas
libereso ed impertinenteso. Onu kantas pri la singladia vivo quale ol esas,
kun lua omna aspekti.
Multa  trubaduri  esis  siniori,  ma  anke  esis  inter  li  migranta  kantisti
veninta  de  la  simpla  populani,  quale  la  tre  famoza  Bernardo  di
Ventadorn, filiulo di servistulo. Anke existis kanoniki qui audacis kantar
pri amoro.
Altri esis trubaduri e pose divenis monaki. Ula Perdigon, nericha rurano,
qua esis dotita per granda kapableso muzikal, esis simpatiinda a multi,
sakrigesis kom kavaliero e finis sua vivo kom monako.
Tala libereso e sociala movebleso duris dum du yarcenti de 1100 til 1300,
e la Eklezio nule povis agar kontre. La mulieri kantis tam multe kam la

viri, la siniori ne esis plu importanta  kam talentoza rurani� Evidente,
onu esis dum tempo ed en medio di granda vivozeso ube la maxim grava
vorto esas la Joy ! (Joyo en Ido ; tre simila vorto kad ne ?). Ma, itere,
� Joy �  havas  plu  vasta  senco  qua  iras  de  la  maxim  grosiera  plezuro
sexual til la maxim mistika beateso, de la texti di Guilhelmo di Aquitania
plena de sensualeso, til poezio kantanta amo al Santa Virgino (3).
La  trubaduri  volis  enirar  tre  homala  mondo  ube  omna  emoci,  deziri,
melankolii ed esperi darfas expresesar� Ma sen obliviar to quo esas trans
la deziro ! To esas anke la senco dil Tantrismo (4) : juar plene la vivo por
perceptar  la  pleneso  spiritala  e  kosmala  qua  esas  exter  la  koncio  pri
desfeliceso e fino. La trubaduri havis tre libera konduto e ne vivis  koakte
kun nur un spozo. Alienor di Aquitania, rejino di Francia e pose di Anglia,
e matro di tri reji, inter li Rikardo Leonkordio, esis samatempe militistino
ed amorantino. Or, el transportis la nocioni erotika dil trubaduri a nord-
Francia e plu tarde ad Anglia. La unesma trubaduro, t.e. elua avulo, esis
tre  kurajoza  kavaliero  e  granda  poeto.  Do,  li  amba  esis  tre  komplexa
homi.
Ita poeziala kanti iris til maxim alta spiritaleso. Bernardo di Ventadorn
dicas :  � En  joyo  mea  kanto  debutas,  en  joyo  mea  kanto  permanas  e
finas �, od altra qua konfesas : � Nur esas joyo por me, olta qua nihiligas
omna altra joyo�.
Tota Europa influesis dal trubaduri :
Pos kondamno cirkum 1280 da episkopo di Paris qua refuzis la  erotika
nocioni dil trubaduri, multi de li fugis a Germania, a Flandria, ad Anglia,
Portugal, Italia, edc�
Ton dicinte, la trubaduri esis voyajeri. Tante plu ke lia linguo kantesis,
en Kastilia, en Italia, en Hungaria� e mem en la nordo di Francia  ed en
granda parti de Europa ube ol konsideresis kom la linguo di amoro. La
Germana  Minnes�nger  imitis la trubaduri e tale kreis nacionala literaturo
kun  autori  tale  Wolfram  von  Eschenbach.  En  Anglia,  Shakespeare  esis
tarda frukto dil kulturo trubadural�
Onu darfas opinionar ke Maestro Eckhart, Ioannes dil Kruco, o Francisko
di Assisi debas multe al trubaduri.
La fino :

La  lasta  trubaduro,  Guiraud  Riquier,  cesis  kantar  en  1300.  Nelonge
antee, Peire Cardenal ye la fino di lua longa vivo, skribis : � Me haltigas
skribar, la tempi chanjas ! �
Do  la  tempi  chanjis  cirkum  1300.  Ni  ne  obliviez  ke  la  Templani  (5)
kondamnesis  en  1314,  e  Maestro  Eckhart  en  1324�  Omno  divenas
diferanta,  la  katedrali  ne  plus  konstruktesas,  la  famini  advenas�  La
transmisado dil mistika tradicioni divenas multe plu diskreta. Onu eniris
la tempo dil sekreta societi.

::::::::::::::::::::::::::::::::::::::::::::::::::::::::::::::::::::::::::::::::::::::::
:::::::::::::::::::::::::::::::::::::::::::::::::::::::::::::::::::::::::::::::
(Libere  tradukita  segun  artiklo  da  Bernard  Klein   en  la  revuo  � La  Vie
Naturelle � [La Vivo Naturala])
::::::::::::::::::::::::::::::::::::::::::::::::::::::::::::::::::::::::::::::::::::::::
:::::::::::::::::::::::::::::::::::::::::::::::::::::::::::::::::::::::::::::::

Kansono di Rolando (1) : Unesma konocata verko en la Franca linguo.
Cigani (2) : La Cigani esas de Indiana origino.
Santa Virgino (3) : En la Kristana religio, la Santa Virgino esas la matro
di Deo.
Tantrismo  (4) :  Indiana  filozofio  tre  sensuala.  Aparis  cirkum  la  5ma
yarcento di nia ero.
Templani (5) : Monakal ordeno famoza dum la Mezepoko ed abolisita e
persekutita dal Franca rejo Filipo IVma la Bela (1268-1314).

LA SANSKRITO
La Aryani invadeskis India cirkum 1.500 ante nia ero. Li konquestis nord-
India pokope ed impozis ad ol sua linguo. La maxim arkaika formo dil

Indiana-Aryana linguo t.e. la linguo dil religiala himni nomata � Veda �-i
esis  preske  la  sama  kam  olta  dil  arkaika  Persiana  linguo.  Pos  la
konquesto,  la  linguo  evolucionis  rapide  per  la  influo  dal  idiomi  dil
desvinkinti e disdialekteskis a multa regionala idiomi. Tamen la sacerdoti
mantenis preske netushita la originala linguo, nam ol esis la sakra linguo
dil Aryana religio, same kam la katolika Eklezio mantenis la Latina en
Europa dum la Mezepoko. Certe esis diferi en pronuncado e vortaro segun
la  regioni,  ma  ica  diferi,  generale,  ne  impedis  l�interkompreno.  La
skribarto veninte probable de la Feniciani aparis cirkum la 8ma yarcento
a.K. Ye la 6ma yarcento a.K. la Buddhismo, granda konkurencanto di la
religio tradicional  Hindu-a,  difuzesis ed havis kom linguala instrumento,
la lokala popul-linguo nome la  Pali-a. La fakto ke la Buddho e la Buddhisti
uzis  ica  popul-linguo  helpis  egardinde  la  difuzo  di  lia  doktrino.  La
bramani (sacerdoti dil Hinduismo) reaktis e cirkum la 3ma yarcento a.K.
genioza  Indiana  gramatikisito  di  qua  la  nomo  esis  Panini  fixigis  e
pluperfektigis  la  sacerdotala  linguo.  Il  kreis  unesala  ortografio,
pronuncado, gramatiko e vortaro. Precipue, il kreis gramatikala reguli
qui  ne  existis  en  la  tillora  uzado  di  ca  linguo  e  posibligis  expresar  la
maxim delikata e richa nuanci dil pensado homal. Lore ica linguo esis
tam artificala kam Ido ed on nomizis ol la Sanskrito (la perfekta linguo)
kontraste  a  la  Prakriti  qui  esis  la  regionala  popul-lingui.  La  Sanskrito
divenis la linguo dil Indiana kulturo e mem la plu tarda texti Buddhista
di la Mahayana Buddhismo redaktesis en ita idiomo. Omna importanta
ciencala,  religiala,  literaturala,  medikala  edc.  verki  di  tota  India  esis
lektebla en la Sanskrita linguo. Ol anke difuzesis en la mondoparto sub
kultural influo di India, t.e. en la vicina landi tale Indo-Chinia, Malaya,
Indonezia e kelk altri. Lore la Sanskrito, ye la komenco di nia ero, esis
vera internaciona linguo komuna e segun la vorti dil Indiana autoro Kaka
Saheb  Kaleskar  ol  divenabis :  � ulo  quale  sucesoza  Esperanto
(moderna) �.
Do,  samideani,  forsan  la    adopto  di  nia  linguo  dependas  de  nova
sucesonta religio�
( Artiklo da Jean Martignon)

URBO FIGEAC (FIJAK)
Mea matro lojas en urbeto de cirkum 9.000 habitanti en Ocitania (sud-
Francia)  e  yen  texto extraktita  de  Germana lernilo  pri Ido,  evanta  de
1924, olqua deskriptas Europana urbeto Mezepokal. Ita texto tre pensigas
pri Figeac.
L�anciena  urbo :  L�anciena  parti  di  nia  urbo  existas  ja  depos  la 
mezepoko.  Olim  komto  invitabis  komercisti,  ke  li  establisez  su  an  la 
komercala strado : nam la komerco bezonis merkati. Richa komercisti 
sequabis l�invito, e balde li konstruktabis urbo e fortifikabis ol per muri. 
La  butiki  divenis  plena.  Anke  kelka  mestieristi,  exemple  bakisti, 
buchisti, masonisti, seruristi, taliori ed altri venis. Pokope la mestieri 
florifis.  An  la  rivereto  habitis  la  peskisti  e  la  tanagisti ;  en  streta 
stradeto la shuifisti fasonis la ledro. La menuzisto fabrikis mobli en sua 
laboreyo, e la veturifisto veturi. En altra stradeto la texisti texis la telo 
o la lano, quan la homini filigabis. La potifisto e la forjisto ne darfis 
mankar. Quon la mastro fabrikabis, ton lu expozis avan sua domo o dop 
la fenestro. Olca divenis olua vetrino. Dum la merkato-dio granda turbo 
esis sur la merkato-placo. Omna komercisto e mestieristo ofris vende 
sua  vari.  La  rurani  vendis  ligno,  bestii,  farino  e  c .  ,  e  kambiis  po  to 
vesti, ornivi ed utensili. La mestieri havis ora sulo. Se la triadek-yara 
milito ne destruktabus multo, ni povus admirar mem plu multa domi dil 
unesma florifado di nia urbo. 
La difero esas tamen ke Figeac fondesis cirkum la yaro 850 di nia ero, ne
da  komto,  ma  da  monaki ;  nome  benediktani  kreis  ibe  abadeyo  e
kompreneble  engajis  kelka  laboristi  en  la  cirkumajo  dil  abadeyo  por
sorgar pri la materiala vivo dil monaki.
Dum la 12ma yarcento la monaki venigis multa nova habitanti e laboristi,
qui fugis la opresado dil feudala siniori ; e tale naskis komono qua jeresis
da � konsuli �. Pro ke ita urbo jacis inter Atlantiko e Mediteraneo, ol esis
tre valoroza loko por komerco e mem plura familii komercista veninte
de Italia instalis su en Figeac. La lojanti e la urbo pluricheskis dum la
13ma e 14ma yarcenti. Lore konstruktesis bela kirki e bela patricala domi
ek qui multa konservesas ed esas ankore videbla en la urbo-centro.
Regretinde, la cent-yara milito (1337-1453) qua eventis inter Francia ed
Anglia finis ita ora epoko. Komence la Figeac-ani ne volis partoprenar la
milito pro ke lia rejo esis la rejo di Francia, ma lia suzereno kom duko di

Aquitania esis la rejo di Anglia. Pluse li havis ecelanta relati komercal
kun la Angli ed esis desfacila pensar ke li divenabis enemiki. Tamen dum
1370, Angla trupi atakis e kaptis la urbo. Parto de olu destruktesis per
fairo e la habitanti mustis pagar alta pekunio-quanto kom ransono. De ta
tempo  til la  milito-fino  (1453)  la urbo  vejetis  nam  la  provinco  Quercy
(Kersi) en qua inkluzesas Figeac esis terorigive devastita per la kombati,
per  la  mizero  e  dal  raptisti.  En  1450,  Quercy  esis  preske  vakua  de
habitanti, multi mortis pro milit-agadi, famini e dessekureso, ma anke
multi  fugis  la  regiono  tante  sufranta  til  tre  fora  loki,  mem  til  nuna
Chekiana republiko. Pos la milito, onu venigis lojanti de vicina provinci,
Rouergue (Ruerg) ed Arvernia por ripopulizar Quercy e Figeac. La urbo
rikonstruktesis ed itere prosperis. Dum la 16ma yarcento bela domi segun
Renesanco-stilo  edifikesis.  Ma  ica  feliceso  ne  duris  eterne :  dum  la
duesma duimo dil 16ma yarcento, religiala militi eruptis inter katoliki e
protestanti  e  duris  de  1562  til  1598.  En  1576,  la  urbo  kaptesis  da
protestanta milicani qui ocidis parto del habitantaro ed incendiis multa
domi e konstrukturi, precipue kirki. Merkinde, ke la intercivitana militi
destruktis multe plu multa konstrukturi kam la stranjera militi. La ruinaji
qui facesis en la Germana urbo dum la triadek-yara milito (1618-1648)
ne facesis en la Franca urbo dum la centyara milito pro ke multo posrestis
malgre la dramatatra situeso dil provinco, ma dum la religiala militi dil
16ma yarcento, granda parto de la Mezepokala heredajo desaparis.
En 1622, kande rejo Ludovikus XIII-a vinkis revolto di protestanti, l�urbo
Figeac liberigesis del protestanta tante odiata dominaco. La protestanti
su refujis en la urbo Montauban, qua delore juis tre mala reputeso en la
regiono. Pos la liberigo, onu rikonstruktis parto del urbo en baroka stilo
e  la  kirki  esis  bone  restaurata.  La  18ma  yarcento  esis  tranquila  e  sat
prosperoza.  Desfortunoze,  revoluciono  preparita  de  longa  tempo
eventeskis  dum  1789  e  ruinis  ica  modesta  bona  stando.  Dum  la  19ma
yarcento, ica urbo restis kelke povra, notinda tamen ke Jean-Fran�ois
Champollion (1790-1832) ilqua esis la unesma homo, apta dechifrar la
Egiptiana hieroglifi, pos multa yarcenti de nesavo itateme, naskis e vivis
granda parto di sua vivo en Figeac.
La  prospero  erste  retrovenis  cirkum  1930  per  la  kreado  di  avionala
fabrikerio  en  Saint  Dau  (suburbo  di  Figeac).  Regretinde,  kurte  pose,
eventis la duesma mondo-milito e ye la 12ma di junio 1944, la nazisti
deportis parto de la lojantaro aden koncentreyi, nur pro ke existis kelka
aktiva kontre-nazista partisani en la regiono. En urbo lore lojata da 7.000
habitanti aproxime 150 personi mortis en koncentreyi.

Nunatempe,  la  urbo  lojesas  da  9.000  habitanti,  onu  bone  restauris
Mezepokala  domi,  la  avionala  fabrikerio  aquirigas  relativa  prospero
plufortigita per turismo.
Figeac esas urbo di Ocitania (un triimo de Francia). Dum la Mezepoko,
onu parolis ibe la Ocitana qua esis la linguo dil trubaduri e di altanivela
kulturo. En 1539 per edito di Villers-Cotteret, rejo Franciskus (Fran�ois)
I-a    rezolvis  ke  la  nura  oficala  linguo  dil  administrerio  esos  denun  la
Franca.  Lore,  pokope,  la  Franca  mixesis  a  la  Ocitana  qua  divenis
� patois � (dialektacho). Kande me esis puero, dum la yari 1950, la olda
e la mezevoza rurani esis kapabla parolar olu fluante. Olua soni multe
plu similesis olti dil Italiana, Hispana e Portugalana lingui kam olti di la
nord-Franca idiomo. 25 yari ante nun, la rurani uzis olu lor la merkati e
ferii qui eventis en Figeac. Nunatempe kande me vizitas mea matro en
Figeac ed iras a la merkato, onu ne plus parolas ibe la linguo ma nur la
Ocitana  dialekto  (t.e.  la  Franca  parolata  kun  Ocitana  achento).  Ica
dialekto esas multe plu muzikatra ed eufonioza kam la nordala dialekto
ed esas vivanta eko di la linguo dil trubaduri konocata dum la Mezepoko
en preske tota Europa. Ka signo dil tempi ? Onu komencas kelkete audar
la soni dil Angla linguo ; to ne esas la ago da snoba lokani volante uzar
la  prestijoza  Anglosaxona  idiomo,  ma  la  parolmaniero  di  Britaniana
pensioniti qui aquiris domi e tereni hike pro ke oli esas multe plu chipa
kam en Britania. Anke subkoncie la fakto, ke Aquitania (sudwest-Francia)
esis dum plura yarcenti (1154 til 1453) min o plu Angla provinco, pleas
importanta  rolo,  e  do  historiala  tradicioni  ne  mortas  e  transiras  la
yarcenti.
( Artiklo da Jean Martignon  publikigita en Letro Internaciona en 1999)

KOMTINO DE SEGUR
En  Francia,  komtino  de  S�gur  (pronuncez :  Segyur)  (1799-1874)  esas
ankore konocata, nam elu esas famozino dil Franca literaturo. Tamen,
elu  ne  naskis  kom  Francino,  ma  kom  Rusino  di  granda  familio
aristokratal,  nome  le  Rostopshin.  En  1811,  elua  patro,  lore  generalo

defensero  di  Moskva  kontre  la  invadanta  trupi  Franca,  incendiigis  ica
urbo. Por protektar ol. Tamen, e fortunoze, malgre la lora eventi, odio
ne naskis inter amba populi. Kelka yari pose, akompanata da sua patro e
sua  fratino,  Sofia  Rostopshin  vizitis  Francia  ed  esis  bone  aceptata
omnube en la altaranga societo royalista, olqua esis tre gratitudoza ad
elua  patro  kombatir  sucesoze  l�enemiko  komuna,  t.e.  l�uzurpanto
Napol�on  Bonaparte.  El  esis  tante  bone  aceptata  ke  el  amoreskis  kun
komto  de  S�gur  e  mariajesis  kun  ilu.  Samatempe  el  amoreskis  pri
Francia,  e  preske  nekredeblajo !  Elu,  qua  esis  la  filiino  dil  famoza
patrioto defensera di Moskva kontre la Franca trupi, divenis fervoroza
Franca patriotino e tre pia Romana katolikino. Kande elu divenis avino,
el redakteskis puerala romani por sua genepoti. Pro ke el remarkis, ke
oli tre plezis a la pueri, elu editigis oli, e, rapide, havis granda suceso en
la  literaturo  por-puera.  Hodie,  elua  verki  esas  parto  de  la  Franca
literaturo generala, ed ankore prizata da omni ; precipue da historiisti,
nam elua libri esas nekareebla e neremplasebla atesti pri la vivomaniero
di elua tempo, t.e. la Duesma Imperio en Francia. El redaktis rakonti pri
feini (Nouveaux contes de f�es), ma ne nur, el redaktis anke inter altri :
� Les  petites  filles  mod�les �  (La  modelatra  puerini)  dedikita  ad  elua
nepotini e qua idealigas eli ; � Les malheurs de Sophie � (La desfelicaji
di  Sofia).  En  ica  libro,  komtino  de  S�gur  naracas  grandaparte  pri  sua
propra tre severa edukado di yuna aristokratino Rusa. En � La fortune de
Gaspard �  (La  fortuno  di  Gaspard),  el  redaktas  pri  la  vivo  di  yuna  tre
inteligenta e laborera rurano di Normandia (regiono ube elu lojis), qua
danke  lua  inteligenteso,  laboremeso  e  sagaceso  divenas  richa
industriisto. La pikturo quan elu facas pri la Franca socio di la lora epoko,
per ita libro, esas aparte justa e remarkinda. Forsan elua maxim famoza
libri esas : � L�auberge de l�ange gardien � (La albergo dil protektanta
anjelo)  e  � Le  g�n�ral  Dourakine �  (Generalo  Durakin).  Ica  amba  libri
darfas konsideresar kom nur un libro, nam la duesma esas la durigo dil
unesma. En � La albergo dil protektanta anjelo �, la autorino rakontas
pri  du  tre  yuna  pueruli  abandonata  sur  choseo  e  qui  trovesas  da
profesionala militisto. Ica yuna homulo kompatas ili, kunprenas li ed iras
kun li a la albergo dil protektanta anjelo. La du simpatiinda fratini qui
jeras la albergo aceptas adoptar en lia hemo la pueruli. Pose, la militisto
salvas Rusa generalo nomata Durakin, qua esis kaptita da deshonesta e
kriminanta  hotelisti.  La  generalo,  cetere,  venabis  por  rajuntar  sua
Franca  amiko,  nia  protagonisto  la  militisto,  nam  ica  kaptis  ilu  dum  la
Krimea-milito  (1854-1856),  olqua  eventis  inter  Rusia  unlatere  e  la

federiti  Anglia  e  Francia  altralatere ;  e  la  generalo  esis  traktata  tre
humane dal Franco. Parenteze, me atencigas ke la 19ma yarcento esis
multe plu civilizita kam la 20ma, nam, quankam en la rakonto, la Krimea-
milito ne finabis, la kaptita generalo Rusa esis tote libera trairar Francia
quale ilu deziris kun granda parto de sua richa havajo, ed, ultre to, esis
nula  reciproka  odio,  malgre  la  milito !  Generalo  Durakin  voyajis  en
Francia  kom  richa  stranjero,  nulo  pluse.  Me  ne  volas  tro  precizigar  la
rakonto, ma en la duesma libro � Generalo Durakin �, la patro di la du
pueruli  ritrovas  sua  filii  e  su  mariajas  kun  un  de  la  albergistini  dil
protektanta anjelo. Pos la milito, la paro e la pueri invitesas dal generalo
por venar kun il a Rusia en la vasta posedajo di generalo Durakin. Ito esas
bona okaziono por deskriptar la vivomaniero dil Rusi itatempe e la Rusa
mori dum la 19ma yarcento.
Diveninte  Francino  e  mem  tre  fervoroza  patriotino  Franca,  tamen
komtino de S�gur nulatempe obliviis sua naskolando. Elua libri redaktesis
en modelatra klasika linguo Franca, ma forsan ito ne esas tre astoniva,
nam la bone edukita Rusi dil alta sociala klasi ita-epoke savis la Franca
kom  altra  linguo  matral,  e  mem  kelkafoye  plu  bone  kam  la  nacionala
Rusa idiomo.
Me tre regretas ke nia mikra Idistaro ne posibligas lo, ma tradukuro di
� La  albergo  dil  protektanta  anjelo �  e  di  � Generalo  Durakin �  esus
extreme interesiva por lektar ; e sub simpla e preske amuziva formo ol
esas, por tale dicar, granda literaturo historial.
Per ica kurtega diserturo, me pensas precize pri mea Rusa lekteri, qui,
probable,  ne  savas  ulo  pri  la  existo  di  komtino  de  S�gur  (naskinta
Rostopshin) e pri la ligilo qua elu esas inter nia amba landi. En Francia
la verki di komtino de S�gur esas ankore nun prizata e lektata ed esas
nenegebla parto del Franca heredajo literatural.
( Artiko da J. Martigon  en L.I.  (marto-aprilo 1999)

LA NIGRA SUNO
[ Ye la 11ma di agosto 1999 eventis sun-eklipso videbla en granda parto 
de Europa. Ol esis la lasta sun-eklipso dil yarcento e mem dil yarmilo, 
pro to ol havis aparta graveso e simbolizis la fino di epoko. Yen texto 
pri sun-eklipsi. ]

Me ja travivis du importanta sun-eklipsi, nome la unesma ye la 15ma di
februaro 1961, qua esis totala en sud-Francia e me esis lore en la loko
dil totala eklipso, e la duesma recente dum vakanco ye la 11ma di agosto
1999 en loko qua ne jacis en la zono di toteso, ma esis tre proxima ad
olu.
Ye la 15ma di februaro 1961, me esis lore adolecanto e quankam esis
vintro, de kelka dii la vetero esis tre bela, sunoza kun blua sennuba cielo
di frua printempo, ni esis ya en sud-Francia. Un de nia docisti forduktis
ni adsur kolino qua cirkondis nia urbeto, esis sat frua matino, se me bone
memoras ye cirkum 9 kloki.
Sur  la  kolino,  ni  ne  vartis  longatempe,  kelka  kungimnaziani  kunportis
nigrigita glasi, nam, quale icayare, onu timigis pri la efiki dil suno a la
okuli,  ma  itatempe  onu  ne  ja  disvendis  nigra  binokli,  quale  en  1999.
Danke la helpo da kelka kamaradi me regardis kelkete l�eklipso, kande
ol esis partala, per nigrigita glasi. Pos ula tempo esis klamo e samatempe
subite omno divenis obskura dum ke arivis desagreabla venteto koldeta
e kelke angoriganta quan onu nomizas eklipso-vento. Me memoras ke sur
vicina  choseo  arivis  kamiono  qua  subite  mustis  lumizar  sua  kamiono-
lumili.  Esis  nun  la  fazo  di  la  toteso,  me  ne  savis  ke  onu  povas  lore
regardar  la  suno  sen  danjero  per  nuda  okuli  dum  ica  tota  fazo,  e  me
timis, tamen me rezolvis regardar ol dum kelka sekundi, e la spektaklo
esis neobliviebla. La disko dil suno, esis nun tote nigra ed onu povis vidar
la  suno-krono    sub  formo  di  bela  penacheti  kun  tre  pala  flava-ivora
koloro,  nereprezentebla  per  fotografuri  o  televiziono.  An  la  bordo  dil
disko sunal  esis spektebla poketa, tre poketa lumo kun videbla suno-
makuli. Ye mea astono, ica makuli ne esis nigra quale me kredabis antee,
ma redatra, rozea. E ye mea decepteso, la obskureso ne esis profunda
nokto  quale  imprimite  en  la  jurnalaro,  ma  nur  mi-tenebro  di  tarda
vespero. Absolute ne noktesis, tamen an la horizonto me povis observar
kelka pala steli.
Duris la obskureso dum du minuti cirkume e pose la lumo retrovenis same
subite kam ol departabis.
Pro antea serioza konjuntivito, me havas nun sat frajila okuli. Ye la 11ma
di  Agosto 1999,  me  sejornis  vakance  en loko  tre  proxima  a  la  zono  di
toteso, ma ne en ica zono ipsa. Me kredis pro mea antea experienco, ke
exter  la  zono  di  toteso,  ecepte  la  partala  eklipso  dil  suno,  nulo  esas

remarkinda e ke ne existas obskureso. La matino esis sat bela, preske
sunoza, esis nubi ma nedika, me promenis en la ruro e ye 11 kloki me
retroiris  a  mea  hotelo-chambro  por  spektar  sekure  la  eklipso  ye
televiziono. La emiso pri l�eklipso esis tre interesanta. Subite ye cirkum
12 kloki 15 divenis obskura. Komence, me kredis ke esas dika nubo, ma
la obskureso esis tro forta. Me regardis exter mea fenestro, la cielo esis
tam obskura kam lor totala eklipso, t.e. quaze tarda vespero. Enurbe la
lumili lumizesis e super mea kapo esis nubo kun stranja kuprea koloro.
Pro misterioza motivo me angoris, e me mustis lumizar mea chambro e
bone respirar. Lore me standis plu bone, ma me esis tre felica kande la
normala jornolumo retrovenis. Me telefonis a mea matro en sud-Francia
ed informesis, itere kun astono, ke anke ibe esabis eklipso-obskureso.
Plu tarde me saveskis per lekto di ciencala artiklo, ke la obskureso esas
preske  sama  kam  en  la  zono  di  toteso  til  ye  80%  de  eklipso.  Ma  la
jurnalaro ne avertis ni ed ofte la artikli di la jurnali pri la venonta eklipso
esis impresanta ma nepreciza e ne tro justa.
En la jurnalo di ta dio, me lektis pose ke la Dalai-Lama rekomendis bone
respirar dum eklipso segun la instruciono dil � tantra �-docisti. Se me nur
lektabus ica artiklo plu frue ! Forsan me evitabus la instanto di angoro.
Pro ke la eklipso rivekis mea anciena intereso pri astronomio, me nun
volas kelkete skribar pri la sun-eklipsi e lia historio.
La maxim anciena eklipso pri qua ni havas atesto eventis ye la 3ma di
mayo 1375 ante Kristo en Ugarit an la marbordo di Siria.
Por explikar tala fenomeno on havis mitologial klarigo. La homi di olim
opinionis ke krimino facesis da fablatra animali. La Egiptiani kredis ke
serpento Apofis atakis suno-deo R�. En Vietnam la atakero esis giganta
rano.  Segun  la  Skandinaviani  du  kolosa  volfi,  Sk�ll  e  Hati,  sencese
persequis la suno e la luno. En Chinia onu kredis ke esas desequilibro en
la cielo e tradicionala transmiso raportas ke du Chiniana astronomi Hi ed
Ho esis ocidigita dal imperiestro pro ke li ne previdis sun-eklipso ye la
justa tempo, (ito eventis duamil yari ante nia ero).
La  Romana  kustumo  kriegar  por  sokursar  la  suno  permanis  dum  la
Mezepoko e la Eklezio kombatis olu kom pagana superstico. Dum la 5ma
yarcento, santa Maximus di Torino, e du yarcenti pose, santa Elodius,
predikis longatempe kontre ica konduto. Malgre la expliki dal predikeri,
la eklipsi produktigis maxim dementa profetumaji. En 1560, onu anuncas
eklipso  eventonta  ye  la  21ma  di  agosto.  Dicesas  ke  ol  produktos :

� granda perturbi di la stati, la ruino di Roma ed universala diluvio �. Lor
la eklipso dil 12ma di agosto 1654 la Parisani su refujis aden keleri, nam
rumoro qua venis de Germania asertis ke ol komencigis la Apokalipso. Un
yarcento pose, okazione dil ringoforma sun-eklipso di 1764, la sacerdoti
imperesis  savigar  ke  la  eklipsi  predicas  nula  danjero  ed  esas :  � same
naturala kam la levo o kusho dil suno o di la luno �.
En  Francia  grava  sun-eklipso  eventis  en  1715,  yaro  dil  morto  di  rejo
Ludovikus  XIV  (surnomizita  la  suna  rejo)  ed  en  1724  totala  eklipso
videblesis en Paris. En la 20ma yarcento preske totala eklipso ringoforma
eventis en Paris ye la 17ma di aprilo 1912 e preske totala sun-eklipso ye
99,4% eventis ye la 11ma di agosto 1999 en ica sama urbo. Notinde ke en
1912  la  eklipso  esis  spektebla  du  dii  pos  la  naufrajo  dil  giganta  navo
TITANIC ed olta di 1999 obskurigis la cielo kelka dii ante terorigiva sismi
en Turkia. Onu preske povas dicar ke la eklipso di 1912 komencigis la
20ma yarcento historial ed olta di 1999 finigis ol. Tala esis mea impreso,
la eklipso di 1999 signizis la fino di epoko.
La eklipsi eventas meznombre ye singla 366ma yaro. 1654 plus 366 esas
2020, onu povas predicar ke probable cirkum ita yaro importanta sun-
eklipso totala esos videbla en Italia ed Hispania kun obskureso di partala
eklipso  perceptebla  en  Francia  e  Germania,  pose  eventos  ringoforma
eklipso  ye  la  5ma  di  novembro  2059  en  sudwest-Francia.  Itere  totala
eklipso  en  preske  la  sama  zono  kam  icayare  havos  loko  ye  la  3ma  di
septembro 2081. Ringoforma eklipso videsos ye la 27ma di februaro 2082
en Portugal, Hispania, sud-Francia, Suisia ed Austria. Tandem esos totala
eklipso ye la 23ma di septembro 2090. 1724 plus 366 esas 2090. Semblas
ke la 21ma yarcento en nia mondo-parto ne indijos eklipsi.
(Artiklo  da  Jean  Martignon  publikigita  en  la  n�  5/1999  di  LETRO
INTERNACIONA)

NARACO PRI KATAKLISMO
Ye la sundio 26ma di decembro 1999 matine, ye 8 kloki 15 cirkume,  me
probis funcionigar la televizionilo di mea matro (me sejornis che elu en
sud-Francia  dum  la  yarfino-festi),  nam  me  intencis  kaptar  la  duesma
televizional  kanalo  Franca  por  spektar  l�emiso :  � Voix  Bouddhistes �
(Voci Buddhista) eventonta ye 8 kl. 30. Esis neposibla kaptar la duesma

kanalo,  nek  la  unesma,  nek  la  triesma.  Me  kredis  ke  subite  la
televizionilo  di  mea  matro  funcionas  male,  ma  me  sucesis  kaptar  la
kinesma e la sisesma kanali. Regretinde oli esis tote ne-interesiva. Lore
mea matro dicis : - � Forsan esis tempesto en Paris, icanokte esis kelketa
vento hike. �
Ye non kloki, ni askoltis che la radiofono la singlahora informi. Mea matro
esis justa, ma eventis ne nur tempesto en nord-Francia ma tempestego
e  mem  ciklono  qua  domajis  multa  domi  ed  imobli  ed  abatis  multega
arbori,  ed  ico  esis  granda  katastrofo  por  la  foresti.  Lore  mea  matro
expresis su ke me esas fortunoza trovesar en sud-Francia e tale evitir
travivar  tala  kataklismo.  Me  quik  telefonis  a  konocati e  vicini  en  mea
hemurbo  ed  omni  esis  tre  chagrenita  pro  la  tre  mala  nokto  quan  li
travivabis. Omnube esis domi kun domajita tekti e bela faligita arbori.
Aflikto, tristeso e trauro ye kelka dii ante la ceremonio dil iro en la yaro
2000.
Dum la sequanta dio, t.e. ye la 27ma di decembro, le � mass-media �
informis ni, ke lor la venonta nokto sud-Francia suafoye esos frapita dal
ciklono.  Komence  me  kredis  ke  esas  mala  joko  di  la  nord-Franca
meteorologiisti qui esas jaluza pro ke ni esis indulgata da la katastrofo.
Ma la informili insistis ed asertis ke quik kande suflos la vento, ni ne plus
darfos  ekirar  sub irga pretexto. Vespere,  ye  cirkum  20 kloki, la  vento
komencis suflar e nia katino Pimpinela divenis angoroza, me quietigis el,
ma me timeskis pri Maiza la katino di mea onklino, nam dum voyajo di
elua mastrino a sua seniora filiino, la kompatinda bestio duris esar sola,
nutrata da vicini, da mea matro e da me. Certe, el havis gardeno e varma
hemo en elua dispono, ma me timis ke forsan elu fugabis pro pavoro e
povis ocidesar da falanta arboro. Ye la morga matino, la elektro funcionis
bone e ni povis askoltar la trista informi pri simila katastrofo ad olta di
nord-Francia. Tamen, en la gardeno di mea onklino, opoze a nia domo,
trovesis  grand  abieto  qua  pluduris  stacar,  perdinte  nur  kelka  branchi.
Employati  dil  urbodomo  ja  venis  a  nia  quartero  por  deprenar  falinta
branchi e rezidui. Pos la dejuneto, me eniris la gardeno di mea onklino
ed apertis la pordo dil gareyo kelkete tremante e yen quala joyo ! Maiza
adkuris  me  gaye,  me  karezis  ed  igis  manjar  el  dum  ke  el  grondetis
plezure.
En  nia  mikra  angulo,  omno  esis  en  ordino :  gardeno  indulgata,  katini
sana, elektro, kalorizo e televizionilo funcionanta bone, ma ne esis sama
altraloke. Esis domi qui perdis multa teguli, e nefora vicini qui ploris pri

lia extirpata ed abatita arbori. En nia lando esis cirkume cent mortinta
personi. Onu darfas dicar ke esis quaze � Blitzkrieg �-milito qua frapabus
Francia e trauro-atmosfero extensesis a la tota lando dum plura semani.
Onu obliviis lo, nur dum kelka hori lor la ceremonii dil iro en la yaro 2000.
Til ye la 15ma di januaro cirkume, esis homi qui indijis elektro e kalorizo
e  koaktesis  vivar  quale  dum  la  yaro  1900  vice  la  yaro  2000.  Segun
historiala  memoro,  tala  katastrofo  nulatempe  eventabis  en  Francia
antee, e nun onu audacas parolar serioze pri la devastanta rezultaji dil
teplico-efiko.  Tamen,  stranje,  la  unesma  ciklono  havis  loko  preske
exakte en la zono dil totala sun-eklipso di la pasinta yaro. Ka la anciena
astrologiisti esis tante fola ?

(Artiklo da J. Martignon  publikigita en Letro Internaciona n� 1/2000)

KA LA KONQUESTO DI ANGLIA DAL NORMANDIANI HAVIS KATASTROFATRA
KONSEQUI POR LA LATINIDA LANDI ?
Mea questiono povas astonar la lekteri, nam probable li ne havis ideo pri
ito, ante. Fakte, kande me opinionas tale, me pensis pri la Araba landi
qui sucesis mantenar la  literaturala linguo klasika, dum ke la parolata
linguo disdialekteskis ye multa regionala idiomi. Nun, omna instruktita
homi  en  la  Araba  mondo  savas  la  komuna  linguo,  qua  talmaniere
permanas e duras esar importanta linguo internaciona.
Me  skribis  intencite  pri  la  � Araba  mondo �,  nam  dum  la  komenco  dil
XIma yarcento, la kronikisti di olim, aludanta la Latinida landi, skribis pri
la � Romana mondo � e la linguala e kulturala situeso en ica domeno,
lore, tre similesis olta dil �Arabida � landi en la nuna epoko. Certe, ja
existis populala kanti e texti en regionala dialekti, ma ito existas anke
en la Araba landi cadie, tamen la komuna linguo t.e. la Mezepokal Latina
konsideresis interne ed extere kom la oficala linguo dil Romana mondo.
Me  kredas  ke  ica  situeso  povabus  permanar  e  ke  nun  la  Angla  havus
serioza  konkurencanto  en  la  moderna  Latina  linguo  parolata  en  west-
Europa, sud- e mez- Amerika ed anke en regioni di nord-Amerika. Granda

parti  de  Afrika  ed  Azia  uzus  ica  idiomo  cadie.  Regretinde,  ne  eventis
tale, pro quo ?
Me  propozas  respondo.  En  1066,  Guglielmus  (Guillaume-William)  la
Konquestero,  duko  di  Normandia,  invadis  e  konquestis  Anglia.  Lua
matrala linguo esis nord-Franca dialekto. Il impozis ica idiomo, oficale,
ad Anglia, parte por la administrerio e komplete por la literaturo. Tre
signifikanta esas la fakto ke ni posedas la texto dil Kansono di Roland,
unesma granda verko dil Franca literaturo, danke, se me memoras bone,
Oxfordana muzeo (do, en Anglia).
Ica  situeso  pluforteskis  dum  la  sequanta  yarcento  kande  Henry  II
Plantagenet, rejo di Anglia e spozulo di Alienor di Aquitania, kolektigis e
tradukigis  a  la  Franca  importanta  mezepokal  verki  (parolata  rakonti
Bretoniana) iniciante talmaniere, brilanta epoko dil Franca literaturo.
Kompreneble, la kontinentala Franci pose sequis ed imitis lia insulana
frati,  e  la  Franca  linguo  diveneskis  autonoma.  Konseque  ol  komencis
uzesar, anke sur la kontinento, en la administrerio. Pos nelonga tempo,
la Hispani e la Portugalani suriris la sama voyo, nam se la Franci audacis
redaktar en lia landala dialekto, ne esis motivo por ne agar simile.
En  Italia,  qua  esabis  la  centro  dil  Romana  Imperio,  komprenende  la
Romana ideo e sentimento permanis plu longatempe. Ma kande la Italiani
konstatis ke li esis le sola uzar ankore, omnarelate, la Latina ; dum ke
dividita en multa urbi e regioni, ofte sub stranjera dominaco, li ne plus
havis la posibleso riestablisar l�imperio ; lore anke li komencis skribar en
la  populala  linguo.  La  geniozo  Dante  gloriizis  ol  ed  esis  remarkinda
inicianto di la linguo Italiana.
Tale naskis e pose prosperis, izolite, la Latinida idiomi, nun minacata da
la Angla �patuazo� quale la cetera lingui, pro lia divideso.
Ma sen la konquesto di Anglia da Guglielmus la Bastardo (altra nomo dil
konquestero),  la  situeso  povabus  divenar  tote  diferanta  e  la  regioni
Romanal  ne  koncieskar  frue  pri  lia  apartaji  linguala  e  tale  mantenar,
kelke modernigita ed adaptita, la prestijoza tradicionala linguo komuna.

( Artiklo da J. Martignon  en Letro Internaciona n�2/2000)

KAROLUS LA GRANDA (742-814) ED ORIENTO

Karolus la Granda esis kronizita kom imperiestro, sucedanto dil Romana
imperiestri, da papo Leo III en 800. Il regnis super granda parto di west-
Europa  ed  havis  ecelanta  relati  kun  Oriento,  tateme  lua  kronikisto
Eginhard  skribis  ke :  � Kun  la  rejo  di  Persia  Aaron  (Harun),  di  qua
dependis preske tota Oriento, ecepte India, la relati esis tante kordiala
ke  ilca  plu  prizis  lua  favoro  kam  la  amikeso  di  omna  reji  e  princi  dil
mondo ed il havis egardi ed afablaji nur por ilu. �
Por ristartigar la relati iniciita da lua patro Pepinus, triadek-e-kin yari
ante  lore,  Karolus  irigis  en  797,  tri  senditi  al  kalifo.  Du  de  li  perisis
survoye. La triesma esis Hebreo, segun-nome Isaak ; il sejornis dum quar
yari en Baghdad.
Ne parolesis pri kontratizar irga federuro, ma pri obtenar protektado por
la Orientala Kristani, dominacata dal Mohamedani, e por la pilgrimanti.
Longatempe  ante  la  retroveno  da  Isaak,  Harun-al-Rachid  informigis  la
patriarko  di  Yerushalayim  (Ierusalem)  ke,  ne  nur  il  agnoskas  la
protektado dal rejo dil Franki super la Kristani di Santa Lando, ma, ke
mem il donacas la Santa Tombo ad il, kom lua propra proprietajo.
La patriarko irigis du monakuli a Roma, qui, ye la predio dil imperiestrala
entronigo, depozis solene, inter la manui di Karolus, la klefi dil Santa
Tombo e la standardo di Yerushalayim, same kam plura reliquii.
Kelka  monati  pose,  Karolus  livis  Italia.  Proxim  la  Valo  di  Aosta,  il
rajuntesis  da  Persiano  ed  Afrikano  ;  la  unesma  venis  segun  impero  da
Harun-al-Rachid  ed  il  preiris  Isaak.  La  duesma  venis  de  Fez ;  Karolus
negociis kun la emiro la interesti dil Kristani di Afrika. Kom rekompenso
di  richa  donacaji,  Karolus  sendigis  frumento,  oleo  e  vino,  nam  il
informesis pri la famino qua esis plago a la lando dil emiro.
Isaak  rajuntis  Karolus  la  Granda  en  Aachen.  Il  kunportis  splendida
donacaji,  quale  devas  esar,  inter  oli  onu  trovis  la  unesma  elefanto
probable irgatempe vidita icaloke. Tre versimile, onu desegnis olu por
texar silkajo nomizita � dil Tombo di Karolus la Granda. �
Dum  ke  il  konstruktigis  baziliki  e  monakerii  en  Yerushalayim,  Karolus
mantenis  e  durigis  lua  relati  kun  la  kalifo.  En  807,  Harun-al-Rachid
akompanigis  senditi  dil  patriarko  di  Yerushalayim  da  ambasadisto,

nomita  Abdallah.  Inter  la  stofaji  e  la  parfumi,  qui  adportesis,  la
imperiestro  deskovris  luxoza  tendo,  kandelabri  de  orlaboro-arto  e
famoza  horlojo  qua  indikis  la  kloki  per  faligar  bronza  buli  sur  metala
disko.
(Segun  Eginhard,  kronikisto  di  Karolus  la  Granda  �  publikigita  en  la
numero 6/2000 di Letro Internaciona)
NNNNNNNNNNNNNNNNNNNNNNNNNNNNNNNNNNNNNNNNNNNNNNNNNN
NNNNNNNNNNNNNNNNNNNNNNNNNNNNNNNNNNNNNNNNNNNN
LA INDIANA MITOLOGIO E LE � VEDA �

[ Ica artiklo sube esas sintezo di texto pri la hinduismo e di extrakturo 
de  libro  da  Sri  Aurobindo  pri  la  Indiana  kulturo  titulizita :  � The 
foundations of Indian culture � (La fundamenti dil Indiana kulturo). ]

Exotere ; Agni esas la Fairo e la deo dil Fairo, esotere lu esas multe plu
kam ito. Lu konsideresas dal orientalisti di Ocidento kom � Veda �-ala
deajo.  Esas  vera  ke  le  � Veda �  konsakras  ad  il  impresanta  granda
nombro de himni, precipue la unesma himno di ok ek la dek libri de qui
kompezesas la � Rig-Veda �. Lu ne pleas nur unesmaranga rolo dum omna
importanta  ceremonii  religial.  Onu  mantenas  lu  sorgoze  en  omna
ortodoxa hemi per pia libacioni ye sakramentala karaktero, onu konfidas
a lu omna objekti quin onu volas destruktar kun egardi. Dum la sakrifiko
lu pleas tre multopla rolo o, prefere, lu pleas omna roli samatempe.
Tale en la sakra texti la flamo, la ofrajo esas ofte nomizita kom la boko
e  la  lango  dil  dei.  Lu  esas  la  sakrifikajo  e  samatempe  lu  protektas  la
sakrifiko.
Kande  onu  konsideras  lu  sub  plu  aparta  aspekto,  lu  esas  la  flamo qua
adportas ofraji a la dei, samatempe kam la advoki e pregi destinata a li.
Kompense il adportas la deala forteso, lumo e joyo en nia homaro. Agni
esas ta a qua adoranto demandas ke lu liberigez (il)(el) de � la sordidajo
di lo mala �. Quale explikas Sri Aurobindo, � ita omno quo esas kulpo,
peko  o  defekto  en  la  homo,  Agni  mustas  retrosendar  ol  a  la  diversa
aspekti dil deala ento por ke ito eliminesez. �
Konseque Agni havas tre importanta plaso en la religio hinduista.

Parolante  plu  precize  pri  le  � Veda �  onu  devas  adjuntar  ke  la  reala
karaktero di le � Veda � povas maxim bone komprenesar per prenar oli
irgaloke e tradukar oli loyale segun lia propra frazi ed imaji.
�Se  ni  lektas  oli  quale  oli  esas,  sen  falsa  tradukuro,  ni  trovos  sakra
poeziajo, sublima e forta en lua vorti ed imaji, quankam kun altra speco
de  linguajo  ed  imaginajo  kam  olta  quan  ni  nun  preferas  e  prizas,
profunda e subtila en lua psikologiala experienco ed agitata da ecitata
anmo  per  vizioni  e  parolado.  Prefere  askoltez  la  parolo  ipsa  di  le
� Veda �.
� Standi sur standi naskis, veli super veli vekigas la savo : en la envolvo
dil  Matro  lu  vidas  komplete.  Li  advokis  lu,  prokurante  vasta  savo,  li
gardas sendorme la vigoro, e la forta urbon li eniris. La populi naskinta
sur la Tero kreskigas dil filiulo di la Blanka Matro la forteso ; oron sur lua
kolo lu havas e granda en parolado lu esas, quaze per la povo di ca mielo-
vino  serchero  pri  abundo  lu  esas.  Lu  esas  quale  agreabla  e  dezirinda
lakto, lu esas neakompanata kozo ed esas kun le du qui esas kompani ed
esas  quaze  ardoro  qua  esas  la  ventro  di  abundo  e  lu  esas  nevinkebla
vinkero di multi. Pleez, Ho Radio, e manifestez tu ipsa. � (Rig-Veda V.
19)
Od itere en la sucedanta himno, -
� Ita flami di tu, la deajo forta, qui ne movas ed augmentesas ed esas
potenta, desligas la enemikeso e maligna deshonesteso di ta qua havas
altra  lego.  Ho  fairo  deala,  tun  ni  selektis  kom  nia  sacerdoto  e  kom
moyeno por realigar nia forteso ed en la sakrifiki adportante la nutrivi di
tua plezuro, tun per tua sakra nomo ni advokas� Ho deo di la perfekta
labori, �utinam� ni esez por la feliceso, por la vereso, festanta kun la
radii, festanta kun la heroi �.
E tandem ni prenez la tomo dil triesma himno sequanta expresita per la
ordinara simboli dil sakrifiko, -
� Kom  la  � Manu �  tun  ni  pozas  en  tua  plaso,  kom  la  � Manu �  tun  ni
acendas Ho Fairo deala, Ho Angiras, kom la � Manu � tu sakrifikas a la
dei  por  ta  qua  pregas  la  deaji.  Ho  Fairo  deala,  komplezanta,  tu  esas
brulanta en la homa ento e la kulieregi iras a tu sencese� Tun, omna
dei,  kun  unika  plezuro  en  tu,  igis  lia  anuncanto,  e  per  servar  tu,  Ho
profeto, la homi adoras la deo en la sakrifiki. La mortivi adorez la deala
Fairo  per  sakrifiki  a  la  deaji.  Tua  acendita  flami  irez  adfore,  Ho
Lumizanto. Sidez sur la sidilo dil Vereso, sidez sur la sidilo dil paco �.

Irga interpreton ni selektis por vivigar ica imaji, esas mistika, simbolatra
poemo e dico, ito esas la autentika � Veda �.
( Artiklo publikigita en en la numero 1/2001 di Letro Internaciona)
MMMMMMMMMMMMMMMMMMMMMMMMMMMMMMMMMMMMMMMMMMMMM
MMMMMMMMMMMMMMMMMMMMMMMMMMMMMMMMMMMMMMMMM
PLATON
Platon naskis en potenta aristokrata familio, en 428 a.K. cirkume, lor la
unesma yari dil Peloponeso-milito en Athina � ecepte ke ico eventabus
en Egina. Kom yuna viro, il destinis su a politikala kariero, ma la tiraneso
di le Triadek, impozata ad Athina ye la fino dil Peloponeso-milito, same
kam la proceso kontre Sokrates chanjigis lua inklineso.
Quankam Platon divenis famoza kom pensero por la generacioni vivanta
pos ilu, il ipsa opinionas ke lua precipua realigajo esas la kreado (en 387
a.K. cirkume) e la direkto dil Akademio, t.e. filozofiala e ciencala skolo,
di qua la nomo venas de la gardeni di Akademos ube ol establisesis. En
ica loko efektigesis la chefa kozo dil granda progresi pri matematiko dum
la IVma yarcento a.K. precipue pri geometrio.
La  skriburi  di  Platon  prizentesas  sub  formo  di  dialogi  plubeligita  per
agreabla e dramatatra ceni ; ica dialogi povas lektesar quale teatraji.
Platon, qua nulatempe aparas personale, intervenigas historiala personi,
tale Sokrates � qua esas nekontesteble la filozofo qua influis il admaxime
-,  Parmenides  o  Timeos.  Tamen,  esas  ofte  desfacila  savar  en  quala
proporciono ica filozofi expresas lia propra penso od olta da Platon.
Se esas desfacila, e mem neposibla, rezumar la filozofio da Platon, on
povas  tamen  saliigar  kelka  precipua  temi.  Oli  traktesas  �  min  o  plu
profunde � en � la Republiko � ofte konsiderata kom la maxim importanta
verko dal filozofo.
Tale, en la libro VII, Platon rakontas la mito dil Kaverno. Homi vivas en
kaverno, kun dorso opozita a l�enireyo de-ube la sunala lumo venas. Li
kredas ke la ombri dil objekti jacanta extere, esas la realeso. Ica alegorio
esas  intencita  montrar  ke  la  homala  stando  limitizas  la  percepto  dil
realeso  (la  Idei  reprezentita  per  la  objekti  extere  dil  kaverno)  ye  la
fenomeni  (la  ombri).  Platon  opinionas  ke  omna  savo  esas  rimemoro,
tandem pos livir la chanjema mondo dil fenomeni, la anmo retrovenas a
la  stabila  mondo  dil  Idei  a  qua  ol  apartenas.  Talmaniere  la  filozofio
posibligas,  mediace  dal  dialektiko,  transirar  de  la  sentebla  mondo  dil

percepti  a  la  intelektebla  mondo  dil  Idei,  por  fine  atingar  la  prima
principo dil universo nome la ideo di lo Bona.
Parto di � la Republiko � konsakresas a politiko. Platon deskriptas en ol
la  ideala  civito.  La  filozofo  komence  dividas  la  habitantaro  segun  tri
kategorii : la mestieristi o rurani, la militisti e la judiciisti. En ica kadro,
la  autoritato  mustas  donesar  a  filozofa  judiciisti  sen  sucii  pekunial  e
konseque apta, danke lia etikala ed intelektala kapablesi, acesar l�Ideo
di lo Bona. Tala guidisti povus nur, segun Platon, laborar por lo bona di
la komunajo prefere kam por l�avantajo di aparta interesti.
( Tradukita  de  extrakturo  de  libro  pri :  ATHINA  E  LA  GREKA  INSULI  �
Artiklo publikigita en la numero 3/2001 di  Letro Internaciona)
OOOOOOOOOOOOOOOOOOOOOOOOOOOOOOOOOOOOOOOOOOOOOOOO
OOOOOOOOOOOOOOOOOOOOOOOOOOOOOOOOOOOOOOOOOOOOOOOO
OOOOOOOOOOOOOOOOOOOOOOOOOOOOOOOOOOOOOOOOOO
NOVA TURKIA
[ Ita  artiklo  redaktesis  da  provokema  samideanino  por  instigar  la 
Germani  reaktar.  Tamen  onu  ne  obliviez  ke  ol  redaktesis  en  la  yaro 
2001. Yen ol.]
Me  esas  Hebreino  veninta  de  Germania  e  di  qua  la  familio  fugis  la
persekuti nazista dum 1939. Depos ica tempo, me lojis maxim ofte en
New York, e nun me dividas mea tempo inter New York, Paris e Tel Aviv,
ma me prizas anke voyajar ad altra loki e sejornas ibe. Me retrovenas sat
ofte  (por  kurta  sejorni)  a  mea  naskolando,  precipue  en  Berlin.  Kun
agreabla surprizo, me konstatas ke Germania divenas sempre plu bunta
e  kosmopolita  lando.  Lo  esas  perfekta  kontreajo  a  la  tempo  di  mea
yunevo, kande la Germani mustis esar omna blond Aryani kun blua okuli
(me ipsa esis nigraharoza kun kastanea okuli). Existis nula toleremeso e
nur  fanatikeso.  La  cadiala  Germani  divenas  tre  tolerema  e  mondo-
apertita ; ed ico esas joyigiva fakto.
Altralatere pro hedonismo e debocho, la Germani esas mortanta populo,
nam li ne plus genitas gefilii, konseque li koaktesas venigar enmigranti a
sua lando por garantior la pensioni dil retretonta homi. La rezulto esas
ke Germania transformesas ed evolucionas videble e rapide. Esas sempre
plu  multa  stranjeri  ibe,  ma  inter li, la  maxim  nombroza  ed egardinda
esas  la  Turki.  Ja  depos  la  yari  1960ma,  la  Turki  arivas  amasale  a
Germania  e  li  divenas  singladie  kreskanta  parto  del  habitantaro  di

Germania. Se Germania bezonas ripopulizesar per nova, fresha e yuna
sango, la Turki bezonas ekmigrar, nam exemple en Istanbul 30% de la
yunaro konsistas ek chomeri. En tala mizeroza viv-kondicioni, departar
ad altra, plu richa e perspektivoza lando esas absoluta vivala neceseso.
Pro lua desaparanta aborijena lojantaro, Germania esas ideala lando por
aceptar  sempre  plu  multa  Turki  ed  ofror  a  li  laboro  e  nova  patrio.
Singlayare, kun granda plezuro, kande me vizitas German urbi, me audas
sempre  plu  ofte  la  belega  soni dil  Turka  idiomo, qua  nun  trovas  altra
hemo  sur  Germana  sulo.  Pokope  Germania  divenas  e  divenos�  Nova
Turkia !
La Turki esas inteligenta e vigoroza populo kun forta identeso. En pasinta
tempi  ica  populo  konquestis  vasta  imperio,  nam  lu  esas  segun-nature
konquestema populo ed inklinat a koloniigo. Granda parti de Azia esis
Turkigita dum recenta yarcenti. Ma la konquesto ne suficas ed on mustas
populizar la konquestita lando ed asimilar la dominacata populo. Iton la
Turki savas sat bone efektigar, nome Anatolia (nuna Turkia) esis antee
Bizancana  provinco  populizita  per  Greki,  nunepoke  la  lojantaro  esas
absolute Turka.
Hodie,  inteligenta  populo  ne  plus  bezonas  militi  e  konquesti  por
koloniigar nova landi, e la Turki intelektas ico tre klare. Pro lia kreskanta
nombro en  Germania, on darfas supozar, ke li intencas igar ica lando
kom  nova  hemo  por  lia  samgentani.  Yen  quale  me  konceptas  l�afero.
Unesme la Turki postulos la docado di la Turka por lia gefilii en la skoli
apud la ankore necesa Germana linguo. Pose, li kreos privata Turka skoli
e gimnazii ube onu docos amba idiomi. Per sempre kreskanta nombro,
danke  nova  arivinti  e  forta  demografio  e  per  la  oficala  obteno  dil
Germana  nacionaleso,  li  eniros  la  municipal  konsilantaro  e  diversa
administrerii. Li postulos, lore, bilingueso e la Turka kom duesma oficala
linguo.  Sempre  plu  grandanombra  divenos  tatempe  la  revui,  jurnali,
televizional kanali ed interretaji Turke-parolanta en Germania. Pose, la
stradinomi  divenos  bilingua  ed  on  agos  propagando  tre  favoroza  ad
islamo  ed  a  islam-konverto.  La  Turka  yunuli  spozeskos  kun  Germana
yunini qui divenos Mohamedana e Turka segun orientala kustumi e legi.
Tatempe  la  Germani divenos minoritato en  Nova  Turkia  e  mustos  sive
Turkeskar  sive  departar�  Ye  la  fino  dil  proceso,  nova  Turka  lando
staceskos  en  Meza  Europa,  same  kam  olim  Sud-Amerika  divenis  Nova
Hispania e Nord Amerika Nova Anglia etp.

Certe  la  situeso  povas  ankore  modifikesar,  ma  logikoze  segun  la
evoluciono eventanta nun, tale devus esar.
Tamaniere, la rasala folaji dil IIIma Imperio desaparos porsempre e ne
plus povos rinaskar sur Nova Turka sulo.
( Artiklo da JUDITH MORGENSTERN   publikigita en la numero 4/2001 di
Letro Internaciona)

MORTAL KOMBAT(O) � KONQUEST(O)
Me rezolvis skribar pri la filmo � Mortal Kombat(o) � Konquest(o) � pro
ke ica titulo esas preske perfekta Ido. Malgre la absenteso di la dezinenco
�o. Fakte, me tre dubitas ka la autori di ta filmo esas Idisti. Li selektis
tala titulo ed ortografio pro ke la radiki esas maxim facile komprenebla
internacione,  ed  ico  semblas  a  me  esar  bona  pruvo  pri  la  universala
karaktero di nia idiomo. Adoptita neutra mondolinguo esus probable tre
simila ad Ido, se ne Ido ipsa. La citita filmo esas globalista, t.e. ke ol
aludas unionita mondo sur la fundamenti dil Usana e Chiniana kulturi. Ol
ne indijas celita rasismo, nam en � rejio dil Tero � quale onu nomizas nia
globo, onu vidas nur aryana blanki e flava Aziani, sen irga menciono pri
altra populi. Anke onu questionas su ofte ka la montrita mondoparto esas
Chinianigita Usa od Usanigita Chinia.
Pro ke la dicita � Mortal Kombat(o) � esas kombato inter la diabli e la
forci  di  lo  mala  kontre  la  � rejio  dil  Tero �,  onu  ne  evitas  parolar  pri
religio. La religio di ca mondo semblas esar ulaspeca Buddhismo mixita
kun  pagana  elementi.  Onu  vidas  kelkaloke  Buddhista  monakuli  ed  ico
supozigas da me ke la Buddhismo ne nur spontane konceptesas kom la
mondoreligio, ma anke ke ol povus tote bone fitar kun Ido.
Se on volas pritraktar la filmo ipsa, ol esas tedanta filmacho, � navet �
(napo) quale onu dicas en mea patuazo (pro ke la napo supozesas esar
sensapora  legumo).  La  cenaro  esas  lamentinda  e  la  spektakli  pri
kombatal arti segun-mani�re dil pasinta Bruce Lee esas prefere ridinda.
Do,  me  nule  konsilas  a  mea  samideani  spektar  tala  hororiganta

plorindajo, ma por ni Idisti la titulo esas interesiva. Malgre omno, me ne
regretas l�esforco quan me facis por saveskar la kontenajo dil filmacho.
Valoras la peno informar su pri la kozi qui pensigas pri l�Idolinguo.
( Artiklo da Jean Martignon (Francia)  publikigita en la numero 5/2001 di
Letro Internaciona)

MONDOFINO DIL IMPERIO ROMANA
[ La  destino  di  Roma,  qua  esis  komence  urbeto  dil  regiono  Latium  � 
nericha e negranda parto di Italia � esas astonanta. Roma pokope sucesis 
konquestar tota Italia e pose la maxim granda parto dil Universo lore 
konocata. Lor la komenco di nia ero, la Imperio Romana extensesis de 
nun existanta Anglia til  la frontieri kun Persia, e parti de Afrika esis 
inkluzita.  Kompreneble  imperio  tante  vasta  esis  sencese  atakata  ed 
infalible  mustis  dekadar.  Dum  la  IIIma  yarcento  nia-ere  eventis 
terorigiva krizi ed invadi da Barbari. Tamen, cafoye, la Imperio sucesis 
vinkar la historiala obstakli e posvivar. Ma ol esis tre chanjita, nam la 
urbi  su  cirkondabis  per  fortifikuri,  tale  prereprezentante  la  generala 
aspekto urbal dil Mezepoko. E nova religio, nome la Kristanismo vinkis 
e  gradope  �  e  ne  sen  rezisto  �  remplasis  la  antiqua  pagana  religio 
Romana. Kad la povo-kapto dal Kristanismo esis bon afero por Roma ? 
Onu darfas dubitar ; multa pagana autori dil Vma yarcento asertis ke la 
Kristanismo shanceligis e disfaligis l�Imperio Romana. Opozite, moderna 
historiisti  skribas  ke  no,  e  ke  la  Kristanismo  prefere  plufortigis  la 
Imperio. Tamen, tamen, la adopto di nova religio, nova vivo-maniero e 
mento  destruktas  la  preirinta  reguli  e  valori-sistemi  sur  qui  esis 
fundamentizita  la  socio-ordino.  Sen  asertar  ke  la  Kristanismo  esis  la 
kauzo dil kolapso dil aludita Imperio, esas nenegeble evidenta ke tala 
radikala  chanjo  esis  danjeroza  por  la  socio  qua  aceptis  �  o  koaktesis 
aceptar � ol. Sube me tradukis (de Franca tradukuro) texto da Rutilius 
Namatianus,  Gallo  qua  esis  prefekto  di  Roma  dum  la  regno  di 
Imperiestro  Honorius  en  414  p.K.  Rutilius  Namatianus  esis  pagano  e 

granda  patrioto  Romana.  Roma  esabis  spoliita  dal  Gota  trupi  di  rejo 
Alarik  en  410,  ma  ol  pluduris  esar  ankore  impresiva  urbo  e  R. 
Namatianus ne povis e ne volis kredar la krulo di lua mondo. Il redaktis 
tre emociganta panegiro pri Roma. Yen lua kontenajo :]

LAUDO PRI ROMA
� Askoltez, rejino tante bela di mondo qua esas tua, ho Roma, admisita
en la nombro dil astri ! Askoltez, matro di la homi, matro dil dei. Tua
templi pluproximigas ni del cielo. Tun ni prikantas, tun ni prikantos tam
longatempe kam ico a la Destino plezos. Tun povas nula vivanto obliviar.
Prefere  sepultar  la  suno  en  despura  oblivio  kam  lasar  de  nia  kordio
eskapar la homajo quan ni devas facar a tu, pro ke en omna loki ube lua
radii havas atingo-povo, tu agas tua bonfaci, til la frontieri ube la Oceano
klemas la tero per lua ondi. Phoebus (1) en lua orbito rulas por tu. Che
tu levas su, che tu kushas su, lua kurkavali. La ardoranta sabli di Libia
ne plutardigis tua marchado adavane. Protektata per lua glacio, la Ursino
ne retropulsis tu. Tam fore kam la vivanta naturo extensesas, de polo a
la altra polo, tam fore extensesis tua valoro. A la maxim diversa genti tu
donis  unika  patrio.  Oli  rezistis  kontre  tu,  ed  oli  ganis  granda  avantaji
dominacesar da tu. Per ofrar a la desvinkinti la dispartigo di tua propra
legi, tu igis la mondo divenar globala urbo. Tua yusta militi ne havis kom
konsequo  aroganta  paco.  Certe  tu regnas,  ma  tu meritas  lo,  mem  plu
multe kam tu kredas. Tua prodaji superesas omna altra prodaji. Se on
volus nombrizar la trofei qui esas di tua glorio la monumenti, lore esus
plu facila kontar la steli. Elevez la lauro sur tua fronto, lua fresha foliaro
riyunigos, ho Roma, tua sakra hararo. �Utinam� la ora krono di tua kasko
lansez  radii,  utinam  neextingebla  fairo  spricez  ek  la  ora  UMBO  di  tua
shildo. Totala oblivio mustas efacar desfortunoza epizodo (2). Klozez la
plago per la desestimo. La desfeliceso preparis a tu granda sucesi e la
lumo dil Kushanta suno predicas olta di la Levanta suno. To quo ne povas
submersesar riacensas per plufortigita impetuo. Kande ol esas inklinata
la torcho riforteskas. Kurvigita sur la sulo, tu deziras tante plu forte la
cielo. Propagez tua legi qui travivos la sucedo dil yarcenti. Unika ento,
ne timez la fatala cizelo quankam tu evas 1168 yari. La futura tempi ne
establisas limiti a tu. Tam longatempe kam la Terala globo permanos,
tam longatempe kam la cielo suportos astri, tu vivos. To quo destruktas
la  cetera  imperii  plufermigas  la  tua.  Dil  rinasko  la  lego  esas  cherpar
forteso en la desfortuno. �

(1) Phoebus : Mitala figuro qua reprezentas la suno.
(2) La defortunoza epizodo esis la kapto e spoliado di Roma da Alarik,
rejo dil Goti.
[ Ica texto havas traiti, malgre lua parol-maniero ed antiqueso, qui esas 
tre moderna, nome R. Namatianus asertas : � A la maxim diversa genti 
tu donis unika patrio � e � tu igis la mondo divenar globala urbo �. Ico 
memorigas da ni la parol-maniero dil globalisti nunepoke, qui volas ke 
la mondo divenez globala vilajo. Esas regretinda ke li ne savas la Latina 
e ne interesesas pri historio. Li saveskus ke globala imperio pri qua li 
revas,  ja  existis 2.000 yari  ante  nun  por  tandem  triste  disfalar.  � Sic 
transit gloria mundi � (tale pasas la glorio dil mondo). La esforci por 
koaktar  populi  e  nacioni  a  globala  uneso  esas  vana,  nam  omno  havas 
fino. ] 
(Artiklo  da  Jean  Martignon   publikigita  en  la  numero  6/2001  di  Letro
Internaciona)

LA CIENCO E LA ARTO DI RESPIRADO

En Ocidento la respirado-exercado esas konsiderata nur kom adjuntajo a
korpala  exercado.  Tamen,  en  Oriento  la  respirado-exercado  esas
konsiderata  samatempe  kom  arto  ed  anke  cienco,  ed  esas  multe  plu
komplikita kam la simpla, nekoncianta proceso di aspirado expirado quan
on facas dum dormo e vigilo. Existas multa traktati pri ca temo ambe de
Chinia ed India, e plura avantaji atribuesis ad ica respirado-exercadi �
korpala, mentala, spiritala.
Sendubite  existas  proxima  relato  inter  respirado  e  mentala  standi,
exemple  kande  on  iraceskas,  ecitesas  od  agitesas,  lore  on  plu  rapide
respiras.  En  profunda  koncentrado  onu  respiras  plu  lente  �  preske
nepercepteble ;  ed  en  la  profundega  koncentrado  on  preske  cesas
respirar, adminime dum kelka instanti, kompreneble.
En omna Orientala sistemi pri respiro-exercado, on esas atencoza pri la
plena  e  kompleta  expirado  quan  naturale  sequas  plena  e  kontrolata
respirado.  Orientani  anke  enduktis  ritmoza  metodo  e  tekniko  en  lia

respirado-sistemi, e dum plura yarmili la praktikanti di ca sistemi multe
profitis de oli.
Meznombra Ocidentani ne havas tanta tempo por devotar su a komplikita
e kelkafoye desfacila respirado-exercadi ; samatempe li ne inklinesas a
tal  aero-mistiko  quale  la  Orientani.  Tamen  Capt.  (Kapitano)  W.P.
Knowles  di  London  qua  dum  30  yari  docis  plu  kam  100.000  homi  por
utiligar lia pulmoni plu efikive, aparte kalmigis la dolori di multa personi
qui sufris pri astmo e bronkito. Capt. Knowles recevis plu kam mil letri
da sufranti, exemple mediko qua skribis : � Lo esas la unesma foyo dum
sep yari kande me trapasis la vintro sen irga atako di bronkito. Danko a
vua exerci. �
Ma quo esas pri la reziduo di co ? Ka ni ne respiras suficante bone ? Segun
Capt.  Knowles  vu  probable  uzas  nur  un  sisimo  di  vua  totala  pulmono-
kapaceso. Probez ica experimento : Frunsez vua labii e suflez omna aero
ek  vua  pulmoni,  lente  ma  komplete.  Tre  rare  dum  la  dio,  on  havas
l�okaziono tale vakuigar la pulmoni. Pro to sempre ranca aero lasesas en
nia pulmoni.
(Artiklo  redaktita  da  RONALD  C.  PERIES   e  publikigita  en  la  numero 
1/2002 di  Letro Internaciona)

MISKOMPRENATA COUTURAT
Me  sempre  opinionis,  ke  esas  stranja  fakto,  la  aserto  da  Couturat  pri
darfar diskutar senfine relate la konstanta perfektigo di nia linguo. Ma
ica aserto esis mutilita ed exter lua kuntexto. Yen la verajo cherpita ek
la libro : �  Doktoro Louis Couturat 1868 � 1914 � da L. de Beaufront e
publikigita che la � Universitatsdruckerei, Werner u. Winter, G.m.b.H.,
Frankfurt am Main �.
Ye la pagino 15, ni povas lektar :
� Kad ni volas itere quik fushar nia laboro, ripozar omno en questiono e
dronesar en kaoso ? Se yes, ico signifikos simple la dissolvo e la morto di
nia linguo, nam nulu plus volos praktikar ol, docar ol e propagar ol. Qua
motivin  on  alegas ?  Nia  deklari  e  devizi ?  Li  valoris  precipue  en  la

komenco,  en  la  tempo  en  qua  ni  establisis  e  formacis  nia  linguo,  por
definar nia metodo opozita a la dogmatismo di l�Esperantisti, ma  li ne
signifikas ke ni devas sencese ridiskutar omna punti e quaze rifacar nia
linguo. �  � Me ja dicis, ke la ciencala diskutado ne esas senfina diskuto�
On timas similesar la Esperantisti ; on devus plu juste timar furnisar a li
bona argumenti. Or la sola bona argumento, quan li havas kontre Ido,
esas la fixeso (adminime oficala e semblanta) di la linguo, opozata a la
� konstanta variado � di Ido. Kande ni havos linguo vere stabila, li perdos
sua lasta motivo di rezisto, e li esos vinkita (la chefi adminime) ; dum ke
la trupi venos ad ni. Ton ja dicis tre forte e tre juste PEUS en la bonega
artiklo : Libera diskutado ma anke severa diciplino� �
� On ne alegez, ke ni povas diskutar novaji e durar l�anciena formi. Co
esas  praktike  neposibla :  l�experienco  montras,  ke  kande  ula  formo
propozesas, quik ula samideani hastas uzar ol sen vartar la decido nek
mem  la  diskuto,  qua  forsan  montros  lua  neoportuneso�  Fine  ni  devas
konsiderar,  ke  ni  esas  nur  mikra  nombro  qua  ne  kontenas  omna
kompetentesi ; kande nia nombro esos multe plu granda, lore ni havos
nova e plu multa kompetenti, e ni povos ridiskutar ula punti. Ma, pro
rekrutar ta nova adheri necesa, ni devas facar propagado, qua postulas
stabileso. E ni rekrutos plu multa adheri, mem en la ciencala mondo, per
la stabileso kam per senfina diskutado. �
L. de Beaufront adjuntas : � Ta konsili esas quaze le lasta, quin il donis
al Idistaro. Li ya (kun altra konsideri) formacis l�unesma apendico di la
cirkulero 39-ma, sendita ye la 17-ma di junio 1914 al Akademiani. �
Plu fore de Beaufront indikas : � Por montrar ke lua opiniono ne variis,
il indikis l�artikli : Pri nia metodo (Progreso II, 579) ; Diletantismo (IV,
193) ; L�uneso necesa (IV,6) ; Libera diskuto (IV, 133) ; e precipue lua
letro al Komitato, 7 aprilo 1912 e la letro de januaro 1913 (cirkul. 30 bis)
� La supera konsili ja aparis kun altri en � Mondo � junio 1920 pag. 68. �
Quale  on  povas  vidar  la  homi  qui  su  apogas  sur  Couturat  pos  postular
senfina  diskuti  e  reformi  uzas  falsa  argumenti.  Couturat  ne  esis  la
� reformemo � quan on volis kredigar a ni. La homi postulanta reformi e
chanji di la linguo ignoris, tote evidente, la vera rekomendi da Couturat.
( Artiklo  da  Jean  Martignon   publikigita  en  la  n�  1/2002  di  Letro
Internaciona)

KA LA SUNO FUTURE LEVESOS WESTE ?
La  Greka  historiero  Herodotos  (Vma  yarcento  a.K.)  qua  raportis
seriozamente e skrupulozamente to quon la sacerdoti di Thebes, Egiptia,
qui esis tre minucioza arkivisti, dicis a lu, skribis pri la historio di Egiptia :
� La  Egiptiani  demonstris  ke  esabis  triacent-e-quaradek-e-un  (341)
generacioni homal depos lia unesma rejo til la lastega, nome la sacerdoto
di Hefaistos. Or triacent generacioni korespondas a dekamil yari ; t.e ;
cent  yari  por  tri  generacioni.  Do,  por  la  quaradek-e-un  yari  qui
adjuntesas  a  le  triacent,  oportas  kontar  ultre  lo,  mil-e-triacent-e-
quaradek (1340) yari. Lo esas entote dek-e-un-mil-e-triacent-e-quaradek
(11.340) yari. La Egiptiani deklaris ke, dum ica tota periodo, nula deo
vestizabis su per homala formo por regnar  lia lando. Li dicis, pluse, ke,
dum la sucedo di ca dek-e-un-mil-e-triacent-e-quaradek (11.340) yari, la
suno deviacis quarfoye de sua kustumala kurado ; ke lu levesis ibe ube
lu nunepoke su kushas e ke lu su kushis ibe ube lu nunatempe su levas ;
ma ico produktabis nula perturbi en Egiptia, nek koncernante la fluvii e
la rekoltaji, nek koncernante la maladeso e la morto. �
Quale on povas lektar la suno inversigis quarfoye sua kurado dum periodo
de 11.340 yari sen ke ico efektigez katastrofi o kataklismi sur la Tero.
Multa interesati, pri ca fakto e ca eventi, konjektas ke la maxim recenta
sun-inversigo  eventis  lor  la  fugo  dil  Hebrei  de  Egiptia  (ye  1500  a.K.
cirkume).  Se  on  kontas  bone  (quarfoye  dum  11.340  yari)  la  proxima
kurado-inversigo  dil  suno  devus  eventor  tre  balde.  Ka  ni  travivos,  en
forsan proxima futuro, la sunlevo weste, vice este, e la sunkusho este
vice  weste,  quale  eventas  nun ?  Ico  esus  astonanta  ed  interesanta
spektaklo.
( Samuel Krieff en la n�2/2002 di  Letro Internaciona)

LA LEGENDO PRI LE NIBELUNGEN
Omno komencis uladie kande Loki, deajo dil fairo, Hoenir e lua fratulo
Odin promenadis en la � Midgard �, t.e. la mondo dil homi. Vidante bela
lutro Loki ocidis lu per stono e pose la tri dei forportis lu aden la rezideyo
di magiisto, Hreidmar, a qua li demandis divenor lua gasti. La magiisto,
lore, koncieskis ke la lutro ne esis altra persono kam lua filiulo, Otter.
Furioza, Hreidmar ed ilua du altra filiuli, Fafnir e Regin, enkarcerigis la

dei,  li  postulis  kom  indemno  tam  multa  oro  kam  olta  quan  on  povis
extensar sur la felo di la lutro. Ma ica felo esis magiala ed extensesis
senlimite. Dum ke Odin e Hoenir restis kom gajo-homi, Loki esis komisita
por trovar oro. Il decensis alonge grandega labirinto e kaptis la nanulo
Andvari, la maxim richa ek omni qui vivas subtere. Minacita la nanulo
abandonis lua trezoro ma sorcis magiala ringo qua esis parto di ol : future
irgu qua surhavos ica ringo perisos.
Loki retrovenis  kun  la  trezoro e  transmisis  ol  a  Hreidmar,  tamen  dum
informar  lu  pri  la  sorco  asociita  kun  ol.  Fakte,  poka  tempo  pose,
Hreidmar  ocidesis  da  lua  propra  filiulo,  Fafnir,  qua  kaptis  la  trezoro.
Perversigita per la ringo di Andvari, Fafnir alteris su a drako por protektar
lua trezoro. Il havis, fakte, multa laboro e grandanombra herouli perisis
dum probar arachar ol de lu.
La tempo pasis ma Regin, fratulo di Fafnir, ne obliviis la trahizo da lua
familiano qua privacis ilu de la trezoro. Pos divenir orforjisto dil rejala
familio  di  Dania,  Regin  anke  divenis  docisto  dil  yuna  Siegfried  quan  il
armizis  per  la  marveloza  espado    di  la  patro  di  ilta,  nome  Siegmund.
Konseque, la ruzoza Siegfried afrontis Fafnir, ocidis lu e tale heredis la
trezoro e  la  sajeso  dil  drako,  apta  parolar  al  uceli. Cetere,  danke  ica
doturo Siegfried saveskis ke Regin intencis mortigar lu suafoye : il ocidis
lu, ante ke il povabus agar, e lu konservis la trezoro inkluzite la ringo.
Plu tarde, Siegfried liberigis la Valkiro Br�nhild per ruptar la fairala cirklo
qua cirkondis ed enkarcerigis el. La heroulo divenis, lore, amoroza di la
Valkiro e kom atesto di ca amoro, ilu livris ad elu ilua ringo. Il obliviabis
tro rapide la sorco asociita kun olu�
Dum  un  de  lua  voyaji,  Siegfried  renkontris  la  rejino  di  le  Nibelungen,
Krimhild, quan on timis pro elua povi magial : el venenagis la heroulo
per mielaquo, ed obliviante lua amoro por Br�nhild il spozigis la filiino
di Krimhild, Gudrun. La Valkiro, komplete furioza e sorcita per la ringo,
spozigis  Gunnar,  la  fratulo  di  Gudrun  kun  qua  el  projetis  la  morto  di
Siegfried.
La  heroulo  mortigesis,  e  Br�nhild  dronesanta  en  chagreno  e  remorso,
suocidis por enterigesar apud il�
Tale finas la maxim famoza de le nordala � saga �.
( Tradukita segun texto da  BORIS TANDLER  publikigita en la n�3/2002  di
Letro Internaciona)

KAD ON POVAS VOYAJAR TRA LA TEMPO ?
Ica questiono semblas unesmavide tote stulta, nam ni kredas e.g. ke ne
esas posibla retroirar a pasinta epoko. Ma nia cienco esas ankore tre yuna
e  to  quo  eventas  povas  kelkafoye  esar  astoniva.  Dum  aproxime  1925,
yuna  studento  Franca  en  Paris,  qua  promenis  en  la  gardeno  di
Luxembourg, renkontris afabla viro esanta same muzikema kam il, e qua
invitis  lu  venar  a  sua  hemo  dum  la  venonta  sundio ;  ibe  lua  familiani
pleos  per  diversa  muzikili.  Lor  la  dicita  dio,  la  yunulo  aceptesis  en
ekmoda chambro ube homi vestizita quale dum la frua XIXma yarcento
esis tre afabla ad il e pleis kun lu klasika muziko. Pos adiir la homi ed
ekirir la chambro, il konstatis ke il perdabis sua klefo che lua hosti ; il
do retrovenis, ma esis nulu qua respondis. Pos informir la policani en la
skopo  retroirar  aden  ca  chambro  e  trovar  sua  klefo,  il  saveskis  ke  la
koncernata domo ne plus lojesis e ke la personi pri qui il parolis vivabis
en  1840  cirkume. Komence,  on kredis  ke  la  studento esis  jokachero o
dementulo, ma pos trovir lua klefo en la chambro klozita depos multa
yardeki,  on  egardis  seriozamente  lua  raporto.  La  afero  divenis  tre
famoza en la jurnali di ta epoko e la granda fizikisto Einstein deklaris ke
� forsan esas eskaleri-gradi en la tempo e ke la yuna viro eroris pri un
eskalero-grado kande il suriris ol �. Plu bona explikon, til nun, onu ne
havis.
Multe  plu  stranja  fakto  mem  esas  la  raporto  da  Latina  kronikisti  qui
skribas  pri  viro  ofrinta  glaso,  qua  ne  povis  ruptesar  ne  esis  ek  vitro  e
povis modifikesar relate lua formo, ad imperiestro Nero. Questionita e
tormentita pro ica objekto, il respondis ante mortigesar, ke il venas de
tre  fora  epoko  futura  kande  la  Imperio  Romana  ne  plus  existos  depos
longa  tempo.  La  policani  tote  ne  trovis  traci  di  lua  origino  ed  on  nur
saveskis ke il aparabis subite en Roma. Malgre la mala fino, ico povas
revigar� Posible la homi dil futuro esas ja inter ni e ni frequentas li sen
savar lo.

( Segun artiklo da JEAN MARTIGNON  publikigita en la n�3/2002 di LETRO
INTERNACIONA)

VOYAJO A KRETA
Dum la lundio 23ma di septembro 2002, me arrivis a la Franca aerportuo
di Roissy cirkum Paris. Ibe me trovis rapidamente mea voyajo-kompani,
qui esis preske omna, membri di mea laboreyo-administrerio, nam ica
voyajo organizesis po chipa preco da mea samprofesionani. Ni vartis dum
longa tempo nia aviacilo, qua kelke tardesis (quale ofte por avioni). Pos
desfacila departo, ni ne havis tranquila aviacado nam en la proximeso di
Macedonia ni subisis � aerala petulaji � tre forta, ma fine ni atingis la
aerportuo di arivo en Iraklio, chefurbo di Kreta, lor la vespero kande ja
nokteskis. Pose ni eniris interurba autobuso, olqua duktis ni a nia hotelo
� Alexandros � jacanta en l�urbeto Georgopolis, ube ni arivis ye 23 kloki.
Quankam ni arivis tarde, ni povis repastar e ni vizitis kelke la cirkumajo
dil hotelo ante irar a lito. Me sucesis telefonar a mea familiani e pagar
mea  kurtatempe  durinta  advoko  telefonal  po  moneto-peco  di  50
cent(imi) en nia nova pekunio komuna.
Dum la sequanta dio, 24ma di septembro � Me enskribigis me dal vakanco-
klubo,  qua  jeras  la  hotelo,  por  exkursi  per  interurba  autobusi  dum  la
semano di mea sejorno. La unesma exkurso komencis lor la posdimezo di
ca dio ipsa. Nia autobuso duktis ni al urbo Khania (pronuncez la �kh quale
la Hispana jota o la Germana ach-laut). Ante atingar Khania, ni vizitis
monakerio ortodoxista, qua tamen ne esis en pura ortodoxista stilo, nam
la Veneziani okupis l�insulo Kreta dum quar yarcenti (del XIIIma yarcento
til fino dil XVIIma yarcento) e li influis forte la lokala arkitekturo ed arto.
La  pregeyo  ipsa  dil  monakerio  esis  tre  bela  e  pure  Greka-ortodoxista,
nam esis belega ikoni e splendida  �ikonostasio� (loko ornita per ikoni,
dop  qua  la  sacerdoto  izolesas  por  la  kulto).  Nia  guidistino,  nomata
Ariadne quale la heroino Kretana di la legendo pri la Minotauro, explikis
a ni abundante per tro multa detali (quale pos elu nia omna guidisti) la
historio e la apartaji di ca monakerio e dil ortodoxista religio, talmente
ke me memoras nur poke la explikaji. Plu tarde ni vizitis, nefore, loko
superpendanta  la  maro  e  qua  aspektis  quale  tranquila  gardeno,  ube
enterigesis  la  granda  Greka  viro  politikal  Eleftherios  Venizelos  (1864-
1936) naskinta en Khania e qua pleis importanta rolo en la politiko Greka
dum la komenco dil XXma yarcento. Pose l�autobuso arivis en Khania e
la guidistino vidigis da ni marveloza e charmiva stradeti di qui la domi
konstruktesis  precipue  dum  la  Veneziana  epoko.  Fine  ni  havis  libera
tempo  por  vizitar  la  merkato-halo  qua  havis  etoso  tipalmente
mediteraneal    ed  ube  multa  vari  lokal :  legumi,  frukti,  kuki,  saponi  e
maxim diversa mestieraji, kelkafoye tre bunta e spicizita e qui ne esas

trovebla en West- o Mez-Europa, expozesis. Fininte la vizito che la halo
ante itere sidar en la turismala vehilo por retrovenar al hotelo, me vizitis
ortodoxista kirko ube la popo celebris deala servo. On kantis tradicionala
kantiki sen irga akompano da muzikilo. La kirko ipsa ne tre dessimilesis
Romana-katolika kirki ecepte la prezenteso dil ikonostasio. En la hotelo,
me havis l�okaziono gustar lokala frukti, precipue oranji e vitberi, qui
esis  delicoza  e  tre  saporoza,  extreme  dominacante  per  lia  qualeso  le
sama, quin ni gustas en nia nordala landi.
Dum merkurdio 25ma di septembro � Me exkursis tra Kretana vilaji. Nia
guidisto,  viro  cafoye,  savigis  ni  en  l�autobuso  ke  esas  mult  olivieri  en
Kreta. Omna rurala posedanti havas olivieri qui esas la richeso dil insulo,
nam  l�olivi  di  Kreta  e  lia  oleo  esas  le  maxim  bona  en  la  mondo.  En
l�unesma vilajo ube ni haltis, il vizitigis da ni tre mikra ortodoxista kirko
rural (semblas ke oli esas same mikra en omna vilaji, probable ye l'imito
dil anciena pagana templi Greka). Ni vidis itere belisima (belega) ikoni
ed ikonostasio. Pose ni trairis altra vilajo nomita Argiopolis (ico signifikas
Arjenturbo), olqua havas multa restaji del Veneziana epoko. Olim, dum
l�Antiqua Epoko, l�urbeto nomesis Lappa ed en 1930, cirkume, on trovis
ibe  restaji  di  Termi  evanta  de  la  Romana  periodo.  Nia  Greka
akompananto parolis anke a ni pri la historio di Kreta, pri lua tre alta
civilizuro  en  tempi  prehistorial.  Segun  il,  e  multa  kulturoza  Greki,  la
erupto di la volkano dil insulo Santorini (ye 1500 a.K. cirkume) produktis
terorigiva bruiso qua audesis til Egiptia e destruktis la Kretana civilizuro
per kataklismo, tale naskigante la mito pri Atlantida.
Promenante en la vilajo, plu tarde, me vidis unesmafoye dum mea vivo,
popo  enstrade.  Il  havis  longa  hararo,  esis  tote  nigre  vestizita  ed  esis
ankore tre yuna ed aspektanta bele.
Lor  la  dimezo-repasto  ni  manjis  en  restorerio  vilajal.  Tre  rustika,  ma
tamen  sat  komfortoza.  La  nutrivi  esis  saporoza  e  reprezentis  bone  la
lokala  koquarto  rural.  Dum  la  posdimezo,  la  guidisto  vizitigis  da  ni
famoza domo di anciena familio richa qua rezistis heroale kontre la Turki
dum la Turka okupado di Kretia (1669-1898). Ica habiteyo transformesis
a  muzeo  ed on  montris  a  ni la  utensili e  la  kostumi dil  omnadia  vivo.
Regretinde, pro la mikreso dil domo e la tro grandanombra asistanti, esis
tro varma en ol e ni sudorifis per granda guti.
Jovdie, ye la 26ma di septembro � Nulo previdesis por me e me repozis
en la hotelo. Me promenis tamen en l�urbeto e kompris jurnali, inter li
la interesiva Germanlingua jurnalo di Grekia � Die Athener Zeitung � (La

jurnalo  di  Athina)  qua  savigas  tre  valoroza  informi,  omnadomene,  pri
Grekia.
Venerdie, ye la 27ma di septembro � Me exkursis a la arkeologiala ruini
dil palaco di Knosos. Lo esis tre bela jorno kun tre bela blua cielo sunoza,
ma sen tro forta varmeso. La tre bone organizita vizito di la agri kun ruini
arkeologial esis tre interesanta. Esis anke turista grupi di multa nacioni
Europan ed on audis precipue la soni dil Italiana, Germana, Nederlandana
ed  Angla  lingui,  e  mem,  me  kredas,  di  la  Polona.  Nia  guidistino  esis
muliero kun nigra hari, qua aspektis quale sud-Europanino tipala. En sud-
Francia esas anke personi qui aspektas tale e me ne esis eklandigita. El
parolis ecelante la Franca e raportis a ni tre seriozamente e tre komplete
pri la arkeologiala exkavi facita dal arkeologiisto Angla, sir Arthur John
Evans  (1851-1941)  e  lua  trovaji.  La  insulo,  anke  el  dicis  a  ni,  konocis
altisima nivelo civilizal lor la bronzo-epoko (ye 2000 a.K., cirkume) e plu
tarde  dum  la  palaco-periodo  til  1500-1350  ante  nia  ero.  Por  la  richa
Kretani existis ja individuala balno-kuvi ed ico existos itere erste dum la
18ma  yarcento  en  Europa.  La  stradi  esis  neta  kun  bona  sistemo  di
kanalizuro. La populo di Kreta esis extreme religiema ed esis nek Indo-
Europana nek Semida. Til nun, onu ne savas lua origino.
Ye dimezo l�interurba autobuso duktis ni ad Iraklio, chefurbo di Kreta,
relative  moderna  e  prosperoza  urbo.  Me  dejunis  en  restorerio  kun
samlandani di  sudwest-Francia,  regiono  quan  me  konocas  sat bone.  Li
aludis pri la multa Europani qui kompras rezideyi, liaregione, precipue
Angli, e qui prizas vivar en ica loki. La Angli qui habitas en la regiono
Perigordia (sudwest-Franca provinco, dum la Mezepoko ol esis posedajo
dil reji di Anglia) dicas ke ol tre similesas sud-Anglia ma kun plu sunoza
klimato. Pos la repasto, ni vizitis la belega muzeo di Iraklio qua kontenas
la  trovaji  esante  la  rezultajo  dil  exkavi  en  Knosos.  On  povis  vidar  ibe
splendida objekti :  juveli, siglili, desegnuri piktala, sarkofagi edc� Por
singla, nia guidistino havis expliko e lo esis tro multe por me.  Me nur
memoras, ke, ultre lia brilanta nivelo civilizala, la anciena Kretani pensis
esar nur parto dil naturo e ne opinionis esar supera a la animali od esar
exter li. Erste la Greki dil klasika konocata epoko (8ma yarcento a.K., e
pose) komencis opinionar tale e plasizis la homo super la cetera kreuri.
Pos  katastrofatra  tertremi  ed  invadi  (od  infiltrado)  da  kontinentala
Greki, la Kretana civilizuro lente dekadeskis. La invadi dal Doriani dum
la 12ma-11ma yarcenti a.K. kontributis retroirigar la insulo a mizeroza
desevolucioninta stando. En la klasika epoko Greka la insulo esis dope

lasita  e  lua  kulturo  esis  tre  provincala.  La  situeso  pluboneskis  lor  la
Romana periodo, e plu tarde, lor la lasta yarcenti dil Veneziana okupado
(16ma-17ma yarcenti p.K.).  Kreta havis itere granda florifado kultural
(arto, arkitekturo,  literaturo)  e  prospero.  La  famoza  piktisto El  Greco
laborinta  en  Hispania,  venis  de  Kreta  tatempe.  Nun,  ca  insulo,  segun
semblo,  konocas  itere  ora  epoko  e  kulturala  florifado,  e  plura
mondfamoza autori Greka, inter li Nikos Kazantzakis (1883-1957), same
kam muzikisti, esas Kretani. Pos la vizito dil muzeo, ni havis libera tempo
dum un horo e me profitis ico por vizitar la charmiva stradeti dil urbo,
qui posedas to quon me konsideras kom Greka e mediteraneal atmosfero.
Ica  atmosfero  tre  pensigis  me  a  mea  yunevo  en  sud-Francia.  Ol
kompozesas per indolenteso, vivo-plezuro cirkondata per kelka misterio
e ligiteso dil prezenta tempo a pasinta epoki evanta plura yarmili, tale
transmisante, ulagrade, sentimento di permananta yuneso. E di intimeso
favoroza a diskreta amori.
Retroveninte proxim la muzeo ube ni devis vartar nia omnibuso, me vidis
la  afishi  di  cinemo.  La  titulo  dil  nun  spektigata  filmo  esis :  � Femme
fatale � en la Franca. Ica titulo tre amuzis me, nam � femme fatale �
signifikas : � belisima muliero qua atraktas la viri a tragediatra fato �.
Do, quankam tre skarsa esas la ordinara Greki qui savas la Franca, onu
ne hezitis uzar mea linguo matral por expresar tala koncepto. La stradi
e chosei esas neta. Evidente Kreta esas sat prosperoza regiono. Mem se
la lando ne esas richa, semblas ke la reputeso di povra lando quan havis
Grekia, nelongatempe ante nun, esas nun nur memorajo.
Saturdie, ye la 28ma di septembro � Me levesis tre frue por irar a la insulo
Santorini. La vetero esis tre sunoza, matine, e la maro tre kalma, tamen
esis desagreabla fakto ke la iro per navo duris dum kin hori, same kam
la  retroveno.  En  la  navo  esis  poka  de  mea  samlandani,  ma  multa
Germani. Fortunoze, me savas fluante ita linguo e konseque me povis
parolar kun altra pasajeri. Evidentamente, kande on voyajas en stranjera
landi, lo esas bona esar min o plu poligloto. Arivinta ye dimezo, interurba
autobuso vartis ni ed acensigis ni vers vilaji montaral. La guidistino qua
parolis alternante Germane e France montris a ni marala loko cirkondata
dal insulal montaro. Ica loko nomizesas � kaldiera � segun Hispana vorto
qua  signifikas :  kaldrono.  Sub  la  maro  esas  la  volcano  qua  tempope
produktas tertremi. Esis en ica loko ke eventis la kataklismo, en 1500
a.K.,  qua  subversis  la  lore  existanta  mondo.  Fine  ni  arivis  a  pleziva
vilajeto  ube  ni  povis  rapide  repastar.  Pos  departo  ed  iterata  veho
autobusal, ni atingis la belega vilajo Ia, qua salias, per altra montaral

disto, super la maro. La domi esis, quale ofte en Grekia, farbizita per
blanka koloro e la arkitekturala stilo di ca domi esis tre originala. Nia
guidistino asertis ke la famoza arkitekto dil XXma yarcento, Le Corbusier,
lojis hike dum kelka tempo ed il kaptis idei surloke por lua arkitektural
projeti.  Ni  darfis  promenar  dum  mi-horo  tra  la  charmanta  e  tre
komercanta  vilajo.  La  guidistino  plendis  ke  prospero  venis  tro
rapidamente en ica insuli e ke la homi ne dominacas ol. Lor la retroveno,
nia profesionala akompananto, naracis a ni la nekalma historio dil insulo
per devasti da pirati e pri la lojanti qui mustis fugar tre fore de la maro
por salvesar. Nunepoke, on kultivas ibe viteyi, frukti e  legumi e, tote
aparte, ula � tomati-cerizi � qui esas tre saporoza. Ni parfinis decensar
de  la  monto  per  �teleferiko�  (ulaspeca  vehilo-acensilo  uzata  por  plu
facile  acensar  e  decensar  en  montala  loki).  Ma  regretinde  komencis
pluvar abundante e ni riatingis la navo por retroveno sub pluvego.
Sundie, ye la 29ma di septembro � To esis nia lasta dio di sejorno e ne
previdesis exkurso. Amiki Franca invitis me venar kun li a vicina vilajo an
bordo di lago. Ni vehis adibe per � treneto � por turisti. La vetero esis
tre agreabla e sunoza lore. Ni promenadis babilante cirkum la lago e pose
ni iris dejunar a mikra restorerio rural proxim la lago. La repasto esis
saporoza, abundanta e chipa, ni pagis aproxime 10,50 euri. En Paris po
simila repasto ni pagabus adminime 17 o 18 euri. Per la euro ni havas
l�avantajo  povar  bone  komparar  la  preci  e  ne  plus  havar  kambio-
problemi.  Pos  la  dejuno,  ni  promenis  ed  iris  ad  agreabla  drinkeyo  sur
kolineto nefore de la lago. Regretindamente, la pluvo arivis e ni mustis
retrovenar a nia hotelo per la � treneto � sub vera diluvio falanta del
cielo.
Ni  retrovenis  a  nia  lando  peravione,  dum  la  sequinta  dio  30ma  di
septembro e ni arivis sub koldeta suno autunal. Grekia esas belisima ed
interesiva  lando,  e  Kreta  esas  tre  atraktiva  insulo.  Se  la  cirkonstanci
posibligos lo, me volunte vizitos itere ita lando.

(Artiklo  da  JEAN  MARTIGNON  publikigita  en  LETRO  INTERNACIONA
n�5/2002)

EXTERTERANI EN NOVA ZELANDO
�En lua �Ancient History of the Maori� (Anciena Historio di le
Maori), Nova Zelando, 1889, John White kolektis legendi dil Sudala
Maro kun la skrupuli di ciencisto. Kande lu komencis redaktar sua
verko en 1880, on raportis a lu multa prehistoriala historii qui
transmisesis de unesma informo-fonto a lu da la sacerdoti. Ja en lua
unesma libro la temi traktata esis ube on devas serchar la origino
dil prehistorio:
�La genealogio dil dei
La historio dil kreado
Milito en la universo
La kreo di homulo ed homino
La diluvio e raportaji pri la Archo
Mariaji inter dei ed homi
Voyaji inter la Tero ed altra steli
Nutrivi qui falis de la cielo.�
La legendo Rongamai koncernas tribuala militado. Pro timo
desvinkor, la tribuo Nga-Ti-Hau serchis sekureso en fortifikata
vilajo. Kande li minacesis da nevinkebla adverso lore la militisti
Nga-Ti-Hau serchis la helpo dal deo Rongamai. Kande la suno esis
ye lua zenito, la deo aparis.
�Lua aparo esis
quale brilanta stelo,
quale fairala flamo,
quale suno.�
Rongamal flugis super la vilajo e tervenis:
�La sulo movesis,
Nubi de polvo impedis nia vido
La bruiso grondis quale tondro,
Pose quale la impetuoza sono en musloskalio�.
Tale adportesis nova kurajo a la militisti per ica manifesto di
forteso dal deo e li invadis lia astonata enemiki.

En la legendo di Tawhaki, la yunino Hapai decensas de la sepesma
cielo por pasar la nokti kun �bela homulo�. Ica selektita viro savas
nulo pri la origino dil yunino; erste kande el esas gravida elu
revelas la �vereso�. El venas de distanta mondo trans ilua

horizonto ube el havas la rango di deino. Lore, cesinte esar yunino,
el naskigas filiino e pose retroiras aden la kosmo.
La diverseso de la helpi per qui la deaji envelopata da misterio
retroiras a l�universo esas perplexiganta. Lore senfina skali uzesas,
e pose desaparas ed esas nultempe rividita, lore turmi existas por
helpar la starto, altrafoye araneo-teli o vito sarmenti esas sate
forta por irigar la voyajeri adciele, ma li esas anke ofte
transportata da uceli o draki, od eniras la vakua spaco sur kordi.
Ma irgequa esez la raporto, olda muliero sempre asistas la departo.
Squatanta sur la sulo, elu kontas terpomi. Elu avertas la deaji pri
�la vento qua suflas ad-tere� e pose el jetas la terpomi aden la
fairo, unope, non, ok, sep, sis, kin... La olda muliero facis reguloza
konto retroe, exakte quale on facas nunepoke che Spacocentro.�

Extrakturo de la libro L' ORO DIL DEI da Erich von D�niken.

(Artiklo publikigita en la n�1/2003 di Kuriero Internaciona)

SILVESTRO II, LA PAPO AMIKO DIL DIABLO
Il naskis inter 935 e 940 en tre povra familio e nomesis Gerbert. On
raportas ke dum lua puereso il gardis mutoni ed observis la steli
kande nokteskis, per speco de serbatano facita ek kavigita
sambuko-brancho. Or, uladie dum ke il regardis talmaniere la
cielo, monaki preterpasis e remarkis lua konduto. Li pozis questioni
a lu e konstatis lua granda inteligenteso, konseque li adoptis lu
kom studento en la monakerio por divenor plu tarde suafoye
monakulo. Ma, dum 967, la komto di Barcelona vizitis la
monakerio. Pro ke il esis la maxim brilanta dicipulo dil monakerio,
la komto demandis forduktar lu kun il en Katalunia. La monaki
aceptis e Gerbert durigis lua studado probable per lernar la cienci
dil Arabi, qui lore posedis preske tota Hispania, ed havis kulturo- e
cienco-niveli tre supera ad olti dil westala Kristani.

Pos lua sejorno en Hispania, Gerbert iris a Roma ube papo Ioannes
III komisis lu docar muziko ed astronomio. Un ek la dicipuli esis
Otto, evanta dek-e-sis yari, filiulo dil imperiestro di Germania ed
Italia. Samatempe, Gerbert duris studiar e laborar ciencale. Il
inventis, inter altri, �hidrolika� orgeno en qua la vento kompresesis
per la preso dal aquo. Koncerne la horloji il kreis la mekanikala

sonigado e la kloki qui esis silencoza ante ilu komencis kantar. Ico
ne impedis il redaktar verki pri filozofio ed altanivela teologio. Ma dum
ita nesavotempo, kande, segun eroroza intelekto dil Santa Skriburi, on
ne darfis studiar cienci e progresigar oli, on konceptis lua lernoavideso
kom diablajo. Precipue che sacerdoto. Ica viro dotita per �superhoma
inteligenteso" rapide akuzesis signatir kontrato kun la diablo.

Lua infernala reputeso debesas a kelka biografiisti, precipue al
Angla monako William of Malmesbury, autoro di historio, en la
Latina, pri la Angla reji. Ica monakulo savigas ni ke, en Hispania,
Araba magiisto docis lua cienco al yuna Gerbert, ma refuzis
donacar a lu precoza verko qua kontenis la reguli di lua savo. La
Arverniano seduktis lore la filiino di lua instruktisto, ebriigis elu, e
furtis la libro. Il (Gerbert) signatis protektokontrato kun la diablo
qua garantiis a lu vivar sendanjere, tam longe kam il ne oficios la
meso en Ierusalem. Satano rezumabis lua destino per atribuar a lu
tri faira literi: R... R... R...

Pos ica sejorno en Roma, il sendesis al urbo Reims, Francia, kom
chefo di monakeriala skolo. Dum ok yari (972-980), il docis filozofio
e gramatiko, samatempe il esis sekretario dil episkopo Adalberon e
tale, implikesis en diversa aferi quin l�episkopo mustis negociar.
Talmaniere, il komencis okupar su pri politiko. E Reims justifikis
lua unesma R.
En 981 Adalberon venigas lu kun su en Italia e nominigas il kom
chefo dil abadeyo di Bobbio, apud Pavia, ma la vivo-kondicioni ibe
esas tante mala ke lu balde preferas retroirar a Reims. Dum ita
iterita sejorno, komto di Paris Hugo Capet konfidas a lu la edukado
di lua filiulo Robert, qua plu tarde qualifikesos kom �Pia�. Or, dum
987 la trono di Francia divenis vakanta. Gerbert lore donis a la
nova rejo saja konsilo, nome elektigar e sakrigar, dum lua vivotempo,
ilua filiulo kom lua sucedonto. Tale komencis la dinastio di le Capet qua
esis havonta dek-e-quar suvereni.
Gerbert ne okupesas nur pri la aferi di Francia. Danke lua mediaco,
lua anciena dicipulo Otto divenas mastro di Saxonia. Ultre lo il
impozas a la kombatema potenti di sua tempo la �milito-haltigo di
Deo� e koaktas li obediar la unesma milito-legi.
Dum januaro 989, lua mastro e protektero Adalberon mortas. Lu
remplasesas da Arnoul filiulo dil duko di Lotringia e Gerbert esas
lua sekretario. Ma lu revokesis pro politikala intrigi e Gerbert
sucedas lu kom episkopo. En 996 Otto, mastro di Saxonia
proklamesis Imperiestro di Germania e Rejo di Italia kun la titulo

Otto III. Un ek la unesma agi dil nova mastro di Roma esis obtenar
de  papo  Gregorius  V  por  lua  amiko  la  arkiepiskopio  di  Ravenna,  lore
duesma urbo di Italia. Tale justifikesas la promiso dil duesma R.
Or, ye la 18ma di februaro 999, quankam il evis nur duadek-e-non
yari, papo Gregorius V mortis subite. Forsan lu asasinesis. Otto III
qua pilgrimis che la monto Gargan retrovenis rapidege a Roma por
evitar l�elekto di enemika papo. Lu havis nula desfacilaji por
elektigar lua anciena docisto kom heredanto dil trono di santa
Petrus.
Otto konsilis a lu adoptar la nomo Silvestro II pro ke l�unesma
Silvestro baptabis Konstantinus t.e. la unesma Kristana
imperiestro. Tale il atingis la triesma R.
Gerbert guvernis quiete l�urbo Roma, tamen lua Angla biografiisto,
William of Malmesbuny, raportas:
�Esis proxim Roma, che la Marso-Agro, statuo ek bronzo o fero di 
qua la indik-fingro di la dextra manuo esis tensata, ed on lektis sur 
lua kapo: frapez adhike. Homuli, qui persuadesis ke ica vorti 
indikas la existo di trezoro, mutilabis per hakilostroki la senkulpa 
statuo. Gerbert donis a la enskriburo altra senco. Ye dimezo, 
kande la suno esas en la mezo di lua jornirado, lu examenis til ube 
la ombro dil fingro prolonguesas e lu retrovenis dum la sequanta 
nokto  akompanata  da  servisto  portanta  lanterno  e  da  plura  altri.  Li 
exkavis la tero per ordinara utensili. Larja enireyo apertesis avan ili. Li 
perceptis vasta palaco, ora muri, ora plafono; ora soldati kun ora kurasi; 
ora  rejulo  e  rejino  an  tablo.  Li  anke  vidis  servita  dishi  e  stacanta 
servisti. En angulo esis admirinda karbunklo qua desaparigis la tenebro. 
Ye  l�opozita  angulo  esis  stacanta  infantulo  armizita  per  arko.  Tale, 
omnaloke marveloza arto plezurigis la okuli, omnon on vidis, ma nulon 
on darfis tushar. Quik kande ulu volis agar per sua manui, omna statui 
tresayis ed esis pronta atakar la audacozo. Gerbert, pavorigita, retenis 
sua  deziri.  Ma  un  ek  la  servisti  ne  povis  impedesar  furtar  admirinde 
laborita kultelo. Ye l�instanto ipsa, omna personi staceskas, la infantulo 
lansas sua flecho kontre la karbunklo qua extingesas, omno rifalas en 
tenebro...� 
 Gerbert guvernis Roma e la Kristanaro tre saje. Segun la kontrato
quan ilu signatabis kun la diablo, il ne devis mortar ante dicar
meso en Ierusalem. Lu do esis tote quieta e ne hastis irar a la
Santa Lando. Ma dum sundio dil yaro 1003, kande il celebris meso
en Roma, ye la �Ite missa est� lu subite standis male, lore lu
konstatis ke lu esas en kirko nomizita �kirko di Ierusalem� e ke la
korista puero extingas la ceri. Il falas, quaze frapita per fulmino.

Lua sucedanto, Sergius, grabigis sur lua tombo longa epitafo ube on
poyas lektar yena texto per mayuskula latina literi:

CA LOKO UBE ENTERIGESAS LA RESTAJI DI GERBERT RIVIVOS KANDE
LA SONI DIL TRUMPETI DIL MONDOFINO ANUNCOS LA VENO DIL
SINIORO DEO. LA SANTA VIRGINO QUA FAVORAS LA ARTARO E
ROMA, URBO QUA ESAS LA KAPO DIL MONDO, IGIS LU FAMOZA EN LA
TOTA UNIVERSO... LU ESIS QUAZE LA PORDISTO DIL CIELO POS
CHANJIR TRIFOYE LUA OFICO. IL OKUPIS DEPOS YARKINO LA OFICO
DI PETRUS KANDE LA MORTO FRAPIS LU. LA TOTA MONDO EXTREME
PAVORIS. DESAPARIS LA PACO E LA TRIUMFANTA EKLEZIO
SHANCELIS. OLU OBLIVIIS LA REPOZO... IRGU TU ESAS, TU QUA
REGARDAS ICA TOMBO DICEZ OMNAPOTENTA SINIORO DEO
KOMPATEZ LU. LU MORTIS DUM LA YARO DIL SINIORO-INKARNACO
MIII (1003) YE LA XIIma (12ma) DIO DIL MONATO MAYO.

Arvernia mantenas tre vivanta la memoreso dil papo qua, forsan,
esis magiisto.
(Artiklo publikigita en la n� 1/2003 di Kuriero Internaciona)

KELKE PRI FRIEDRICH NIETZSCHE

INTRODUKTO : La Germana filozofo-autoro Friedrich Nietzsche naskis en
l�urbo Luetzen, Saxonia, dum 1844. Lu docis filozofio de 1869 til 1879
che l�universitato di Basel, Suisia. Pose, lu konsakris su, dum dek yari, a
sua personala autoro-laboro. En 1889, il maladeskis pro mentala morbo
quan  onu  ne  savis  kuracar  tatempe.  Il  mortis  pro  ca  morbo  en  1900.
Nietzsche predikis la volo di potenteso, la hardeso kontre su ipsa e la
altri, la milito kontre la febli, lo esis por tale dicar � aristokratal etiko
�. Lua idei generale miskomprenesis dal tot-Germani e dal nazisti, qui
misuzis oli por lia skopi. Tamen, mea-opinione, Nietzsche ipsa esis tre
kulpoza, nam lu povis facile miskomprenesar e lu preparis, per lua texti,
la menti a to quon lu ipsa nomizis : � La klasika epoko dil milito �. Me
opinionas ke il havas granda responsiveso etikala koncerne la tragediatra

eventi qui devastis Europa e Germania dum la unesma duimo dil 20ma
yarcento e pri qui me aludis en preirinta artiklo. Yen texto ekvokante la
superhomo di qua lu anuncas la adveno e di qua lu esas la profeto. Lua
prozo  en  la  Germana,  quankam  austera,  esas  extreme  poeziala  ed
expresiva en ita linguo.

PRI LA SUPERHOMO

Kande Zarathustra venis en la maxim proxima urbo, qua jacis an foresti,
il trovis multa homi asemblita che la merkato : nam on promisabis ke
devos videsar kordodansero. E Zarathustra parolis tale a la homi :  Me 
docas a vi la superhomo.  La homo esas ulo qua devas superiresar. Quon
vi agis por superirar lu ? Omna enti til nun kreis ulo qua superiris li : e vi
volas esar la refluxo di ca granda mareo e prefere retroirar a l�animalo,
kam superirar la homo?
Quo esas la simio por la homo ? Rido o doloroza shamo. E juste la homo
devas esar  ico por la superhomo : rido o doloroza shamo.Vi iris sur la
voyo de la vermo til la homo, e multo en vi esas ankore vermo. Olim vi
esis simii ed ankore nun la homo esas plu simio kam irga simio.
Ta qua esas la maxim saja inter vi, lu esas ankore nur interna konflikto
ed hermafrodito di planto e di fantomo. Ma kad me advokas vi divenor
fantomi o planti? Videz, me docas a vi la superhomo !
La superhomo esas la sinso di la Tero, ke via volo dicez : ke la superhomo
esez la sinso di la Tero !�
PRI MILITO E MILITO-POPULO
Se vi ne povas esar santi dil savo, lore esez adminime por me lua milit-
homi. Iti esas la prekursori di tala santeso� Vi devas esar por me iti di
qui l�okuli sempre serchas enemiko. Via enemiko. E che kelka ek vi esas
odio  quik  de  la  unesma  regardo.  Via  enemikon  vi  devas  serchar,  via
militon vi devas efektigar, anke per via pensi !
Vi devas prizar la paco kom moyeno por preparar plusa militi. E vi devas
preferar kurta paco kam longa paco. A vi me ne konsilas dedikar su a la
laboro, ma a la kombato. A vi me ne konsilas dedikar su a la paco, ma a
la vinko. Via laboro esez kombato, via paco esez vinko !�

Vi dicas : bona skopo esas olta qua santigas mem la milito, kad ? Me dicas
a vi : bona milito esas olta qua santigas singla skopo. Milito e kurajo facis
plu multa kozi granda, kam la hom-amo�
Revolto  �  ico  esas  la  distingiteso  che  la  sklavo.  Via  distingiteso  esez
obediemeso ! Via imperi ipsa esez obedio !
A bona milit-homo � tu devas � esas plu agreabla sono kam �me volas�.
E omno, qua esas kara a vi, devas esar ankore ed ankore la imperi quin
vi recevas.
Via amo al vivo esez amo a via maxim alta espero : e via  maxim alta
espero esez la maxim alta penso dil vivo ! Ma via maxim alta penso devas
imperesar  a  vi  da  me  �  ed  ol  esas  tale:  la  homo  esas  ulo  qua  devas
superiresar. Konseque vivez via vivo di obedio e di milito ! Longa vivo ne
esas importanta!�Quala vera militisto povus volar indulgesar ! Vin me ne
indulgas, vin me amas per mea tota anmo, mea fratuli en la milito !
Tale parolis Zarathustra � 1ma parto (1883).

(Artiklo publikigita en la n�2/2003 di Kuriero Internaciona)

LA LEGENDO DIL URBO YS
Olim  rejo  Gradlon  lojis  en  Cornouaille,  regiono  di  Bretonia.  Il  posedis
navaro quan lu prizis kombatigar kontre sua enemiki, precipue en fora
landi kun tre kolda klimato. Ilu vinkis ofte e tale povis spoliar la adversa
navi e divenar richega. Uladie lua maristi rebeleskis e departis. Lu restis
sola  en  kolda  nokto  ed  il  esis  extreme  trista.  Subite  la  rejo  perceptis
prezenteso apud ilu. Lu turnis su e vidis muliero kun longa rufa hararo
sub la lunala lumo. El esis Malgven, rejino di Nordo qua regnis la kolda
landi.  El  dicis  a  rejo  Gradlon  :  �  Me  konocas  tua  reputeso,  tu  esas
kurajoza e habila por kombatar, mea spozulo esas olda. Ilun ni ocidos.
Pose  tu  duktos  me  a  tua  lando  Cornouaille  �.  Tale  li  agis,  e  pose  li
kunportis  kofro  plena  de  oro  e  pro  ke  Gradlon  ne  plus  havis  navi,  li
acensis sur Morvarc�h, la magiala kavalo di Malgven (Morvarc�h signifikas
� maro-kavalo � en la Bretona). Lu esis nigra quale nokto e suflis la fairo

per lua naztrui. Li rajuntis la navaro dil rejo e, lore, violentoza tempesto
e sturmo eruptis qui dispersis la navi sur l�oceano.
Gradlon  e  Malgven  restis  dum  tota  yaro  sur  la  maro.  Uldie,  Malgven
naskigis  infanteto,  filiino,  quan  li nomizis  Dahut.  Ma  ho  ve  !  la  rejino
maladeskis  e  mortis.  Rejo  Gradlon  e  lua  filiino  Dahut  retrovenis  en
Cornouaille. Ma la rejo esis tante trista, ke lu ne plus ekiris lua kastelo .
Dahut kreskis ed el esis tre bela quale elua matro Malgven. Dahut tre
prizis la maro. Uladie el demandis a lua patro konstruktigar urbo por el,
urbo  an  la  marbordo.  Gradlon  amegis  sua  filiino  ed  il  aceptis.  Por
protektar l�urbo kontre la alta ondegi e la tempesti konstruktesis tre alta
digo qua encirkligis olu. Unika bronza pordego posibligis acesar en ol.
Nur rejo Gradlon posedis la klefo di olu. Onu nomizis la loko : l�urbo Ys.
Plu  tarde  la  peskisti,  singlavespere,  vidis  sur  plajo  muliero  qua  kantis
dum pektar lua longa blonda hararo. El esis princino Dahut. Ys divenis
lore  urbo  ube  on  amuzesis.  Ol  plenigesis  de  maristi.  Singladie  eventis
nova  festini,  ludi,  dansi.  E,  singladie,  princino  Dahut  havis  nova
fiancitulo. Vespere elu metis a lu nigra maskilo sur la vizajo e lu restis
kun  el  til  la  matino.  Quik  kande  audesis  alaudo-kanto,  la  maskilo
streteskis sur la fauco dil yunulo e sufokis ta qua esabis fiancitulo dum
la jus pasinta nokto. Kavalkanto, lore, kaptis la kadavro e pozis lu sur
sua  kavalo  por,  pose,  forjetar  lu  aden  l�Oceano,  trans  la  bayo  dil
mortinti.  Tale  omna  fianciti  di  Dahut  transmondeskis,  ye  l�auroro,  e
forjetesis aden la maro.
Ye printempo-dio, stranja kavaliero arivis en l�urbo Ys . Il vestizesis per
reda  vesti,  lua  manui  esis  longa  e  delikata,  lua  ungli  esis  pintatra  e
kurvigata.  Dahut  regardis  lu  ridetante,  la  kavaliero  ne  reaktis.
Ulavespere  tamen,  il  aceptis  venar  apud el.  Lu karezis  la  bela  blonda
hari dil princino, dum longa instanto, per lua longa manui kun pintatra
ungli.  Subite  granda  bruiso  audesis  ye  la  latero  dil  maro  e  terorigiva
ventostroko  shokis  la  murego  di  urbo  Ys.  �  Bramez  la  tempesto  se  ol
volas, la pordego dil urbo esas solida e nur rejo Gradlon, qua esas mea
patro, posedas l�unika klefo di ol. Ica klefo ligesas a lua kolo, � dicis lore
Dahut. � Tua rejala patro dormas, tu povas nun facile sizar la aludata
klefo � tale respondis la kavaliero. Princino Dahut eniris la chambro di
sua  patro,  proximeskis  a  lu  senbruise  e  prenis  la  klefo  qua  ligesis  per
kateno a lua kolo. Quik, grandega ondo, plu alta kam monto, krulis adsur
Dahut. Lua patro vekis ed el dicis ad ilu: � Patro, senfriste, ni irez kun la
kavalo  Morvarc�h,  la  maro  subversis  la  digi  �.  La  rejo  kavalkeskis  la

kavalo kun lua filiino, nam la maro furiis. Dahut klemis lua patro e dicis
ad il : � Salvez me, patro mea ! �. Lore videblesis granda fulmino en la
tempesto ed audesis voco, irante de roko a roko, qua dicis : � Gradlon,
abandonez la princino �. Formo qua similesis kadavro aparis, envelopata
en granda bruna vestajo. Lo esis Santa Guenole. Ilu dicis a la princino :
� Ve a tu ! Tu volis furtar la klefo dil urbo ! �. La kavalo ne plus movesis
e la aquo acensis sencese.
Santa Guenole iteris la impero a Gradlon : � Abandonez la princino ! �.
Dahut falis sursule e rejo Gradlon furioza pulsis lua filiino aden la maro.
Lore la oceano dronis l�urbo Ys e lua omna habitanti perisis. La kavalo
dil rejo itere departis e galopis dum la tota nokto. Gradlon arivis ad urbo
ube du riveri juntesas inter sep kolini, ol nomesas Quimper. Il rezolvis
divenigar ol sua chefurbo ed il vivis ibe dum lua cetera vivoparto.
Pos  lua  morto,  on  skultis  lua  statuo  en  granito.  Nunepoke  ica  statuo
stacas  inter  la  du  turmi  dil  katedralo  dedikata  a  Santa  Corentin  en
Quimper. Ol reprezentas rejo Gradlon kavalkante e regardante vers la
desaparinta urbo.
Ula homi rakontas ke Dahut, pos elua morto, divenis sireno e ke el aparas
a la peskisti dum la lunoza nokti, pektante lua longa orea hararo. Li anke
dicas  ke,  dum  tre  kalma  vetero,  on  povas  audar  sonar  la  kloshi  dil
desaparinta loko.
Gwelas-te morverc�h , pesketour
O kriban en bleo melen aour
Dre an heol splann, e ribl an dour ?
Gwelous a ris ar morverc�h venn,
M�he c�hlevis o kanann zoken
Klemvanus tonn ha kanaouenn.

( Ka tu vidis, peskero, la maryunino,
qua pektas lua granda blonda orea hararo
ye la suno an la marbordo ?
Me vidis la blanka maryunino,
Me mem audis el kantar

Trista esis la melodio e la kansono.)

(Artiklo publikigita en Kuriero Internaciona n�1/2004)

LA PASKO-INSULO
La Pasko-insulo qua jacas meze dil Pacifika Oceano, ye 4000
kilometri de la maxim proxima lando habitata, nulatempe cesis esar
konverso-temo  depos  lua  deskovro  dal  Nederlandano  ROGGEWEEN,  en
1722. La sisacent petra statui kun enigmatoza vizajo trovebla en ol, la
origino di lua populo, lua aparta literaro e lua legendi tre interesis kom
stranja vidindaji ed askoltindaji tam la maristi qui atingis lua marbordo
kam la ciencozi qui volis trovar la klefo di lua grandanombra sekretaji.
Esas  tote  certa  ke  la  Paskana  populo  esis  olim  tre  prosperoza.  Lu
posedabis multe plu multe kam la simpla teknikala kapablesi e moyeni
quin  la  unesma  exploreri  deskovris  sur  la  insulo.  En  fora  pasintajo
brilanta  civilizuro  erektis  kolosi  homaje  a  nekonocata  deaji.  Multa
exploranti  ciencal  omnadomene  imaginis  hipotezi  min  o  plu  audacoza
irante  de  la  exterterani  til  la  giganti  di  pasinta  epoki,  sen  obliviar
sinkinta  kontinento,  por  probar  explikar  la  nekontebla  nombro  de
misterii dil insulo. Oli ne ja klarigesis nunadie.
Mem se la moderna arkeologiisti refuzas, pro indijo de konkreta pruvi,
kredar ke ica volkanala insulo esas la restajo di desaparinta kontinento;
nulo impedas supozar la hipotezo ke la unesma habitanti havis brilanta
civilizuro, originala literi, novaspeca arti e kredo ye stranja deaji qui esis
ulaspeca giganti kun impresiva dimensioni. On povas nur konjektar kun
granda surprizi, nam on konstatis ke la literi dil Paskala texti konservita
tote similesas olti di la valo di Mohenjo Daro en la Indiana subkontinento.
La civilizuro di Mohenjo Daro esis florifanta de 3000 til 2000 yari a. K.
Altralatere  kelka  petrodesegnuri  memorigas  la  skulturi  trovebla  en
Tiahuanako, Bolivia.
Koncernante la giganta statui, onu ne savas qui esis lia vivanta
modeli. Ultre lo, onu nesavas qui esis, ankore til nun, ti qui skultis la
famoza giganti petra e qui produktas la reputeso dil insulo, neanke on
informesas pro quala skopi oli erektesis. Ma pro ke l�insulo nomizesis �
Matakiterani  �  (okuli  regardas  la  cielo),  ico  supozigas  ke  l�unesma

habitanti esperis, forsan, la retroveno da nekonocata stranjeri veninta
de tre fora loko�
L�insulo subisis probable vokanala erupti, incendii e mareegi. De ta
ancienega  civilizuro  posrestas  nur  impresanta  statui,  netrovebla  en  la
cetera mondo, same kam ligna tabeleti grabita per hieroglifatra
epigrafi. La posvivanti e la sequinta generacioni perdis pokope lia
historio e lia identeso. Nur la sacerdoti e la iniciiti esis apta mantenar
savo  qua  manifestesis  per  sakra  ritui  e  kulti,  olqui  desaparis  pokope
konseque di la intersequanta expedicioni sur l�insulo.
La Paskana populo extreme sufris pro la explori facita ofte da
senskrupula aventuristachi. La homuli deportesis e traktesis kom sklavi.
La homini violacesis ed explotesis kruele. La sexuala morbi transmisita
dal  invaderi  diminutigis  tilextreme  la  skarsa  posvivanta  lojantaro.
Nunepoke sur l�insulo restas nur duamil personi qui nulamaniere esas la
reprezentanti dil unesma habitanti.

(Artiklo publikigita en Kuriero Internaciona n� 2/2004) 

LA MAGIALA NANI
Olim esis povra shuifisto, qua pro desfortunoza eventi, divenabis
tante  povra  ke  il  posedis  nun  ledro  nur  suficanta  por  facar  unika
shuiparo. Vespere il preparis ol por facar la shui dum la venonta matino
;  pose  pro ke  il  havis  bona koncienco,  lu kushis  su  tranquile,  pregis  e
dormeskis.
Ye la sequanta dio il esis laboronta, kande il trovis la shui-paro ja tote
pronta sur lua tablo. Lu tre astonesis nam lu ne savis quon ico signifikas.
Tandem lu prenis la shui e regardis oli omnalatere ; oli esis tante bone
fabrikata  ke  trovesis  nula  misfacita  punto  ;  la  pedi-vesti  esis  vera
maestro-verko.
La butikon eniris kliento a qua la shui tante plezis ke il pagis oli plu chere
kam on pagas kustumale, e, per ica pekunio, la shuifisto povis obtenar
ledro por du altra shui-pari. Lu preparis ol ye la sama vespero ed intencis
laboror ol dum la sequanta matino kande il trovis itere la shui tote pronta
lor lua veko ; ed anke cafoye ne mankis la klienti. Per la pekunio quan
ilu  ganis,  lu  povis  komprar  ledro  por  quar  altra  pari.  Ye  la  sequanta

matino, la quar pari esis pronta, e fine, omno quon il preparis vespere
esis sempre pronta dum la sequanta dio, tale ke il divenis preske richa.
Ulavespere, ye cirkum Kristnasko dum ke il jus preparabis sua ledro ed
esis ironta a la lito, lu dicis a sua spozino : �Me propozas a tu ne dormar
icanokte en la skopo vidar ti qui helpas ni talmaniere, ka tu aprobas ? �
La spozino aceptis e poslasinte acendita kandelo , li celesis en la vesteyo
dop la akrochita vesti, e li vartis. Kande la horloji sonis ye noktomezo,
du jolia naneti tote nuda eniris la chambro lokizis su che la laborplaso
dil shuifisto e, prenante la preparita ledro en lia manueti, li komencis
stebar, sutar e frapar kun tanta habileso e rapideso ke on povis apene
remarkar lo. Li laboris senhalte til ke la laboruro finesis , lore li desaparis
subite.
Ye la sequanta dio, la spozino dicis : �Ica naneti plurichigis ni ; ni devas
esar gratitudoza. Li probable sufras pro koldeso por tale kurar tote nuda
sen irgo sur la korpo. Ideon me havas, me kudros, por singlu, kamizo,
vestio e pantalono e me trikotos kalzeti ; tu, facez por singlu ek li shui-
paro ! �
La spozulo tre aprobis ica konsilo ; e vespere, kande omno esis pronta,
li lokizis ita donaci sur la tablo vice taliata ledro, li ankorefoye celis su
por  vidar  quale  la  nani  reaktus.  Ye  noktomezo,  li  arivis,  e  li  esis
laboronta, kande vice ledro, li trovis sur la tablo la bela mikra vesti. Li,
unesme, astonesis, ma pose li tre joyis. Li vestizis su rapide e kanteskis
:

Kad ni ne esas jolia yunuli ?
Adio ledro, shui e pedvesti !
Pose li komencis dansar e saltar super la stuli e la benki, fine dum dansar
li ekiris.
Quik  de  ca  instanto,  onu  ne  plus  rividis  li  ;  ma  la  shuifisto  duris  esar
fortunoza dum la cetera parto di lua vivo, ed omno quon lu entraprezis
esis sucesoza.
Segun Germana rakonti dal fratuli GRIMM

(Artiklo publikigita en Kuriero Internaciona n� 2/2004) 

GANESH E LA LAKTO-MIRAKLO
� Ho Deo Mea, venez manifestar tua prezenteso en ica statuo, plasizez 
tu en ol. Ica imajo divenez korpo por tu. � - segun Atharva Veda (Le � 
Veda � esas sakra texti di India qui evas plu kam 3 000 yari). 
Ye la 21ma di septembro 1995, semblas ke Ganesh (deajo kun elefanto-
kapo, tre amata e populara en India) t.e. la deo dil obstakli e di la sajeso
respondizas  ica  �  Veda  �-ala  prego  qua  esas  extreme  anciena.  La
magazini, la laboreyi, la kontori klozesas en la skopo ke singlu povez irar
por nutrar la Deajo. La turbi amaseskas an la pordi dil templi e milioni
de  lakta  litri  desaparas  ye  la  astonegata  o  joyoze  admiranta  okuli  dil
testi.
Mem en Francia on audis, che la radiofonala staciono France-Culture, la
informajo pri ta favoro-dio e pri to quon la informili nomizis � la lakto-
miraklo �.
Omno  komencis  frue  matine.  Esas  5  kl.,  t.e.  la  tempo  dil  jornesko,  e
konseque,  la  oportuna  instanto  en  India  por  veneracar  la  Deo  dil
komenci,  nome  Ganesh.  La  �  puja  �  (rituaro)  qua  facesas  singladie,
honore a lu, konsistas ek ofrar a lu diversa kozi : lumo, flori, incenso, �
vibhuti � (sakra cindro) ed anke lakto, qua esas pureso-simbolo.
Ma itadie, eventas nekustumalaji. Viro habitanta preurbo di New Delhi
sonjis ke Ganesh tre deziras absorbar lakto. Konseque, il iras, quik de la
auroro, a la maxim proxima templo ube skeptika sacerdoto permisas a lu
ofrar kulieredo de lakto a la petra statuo. E lore, astonegante, desaparas
la  lakto, � magiale  konsumata  dal  Deo  �. Ed  ica  fenomeno  repetesas.
Dum tempo de kelka hori, la informajo difuzesas rapidege e la templi di
tota India vizitesas da kurioza ed entuziasmoza turbi. Singlu volas ofrar
ulo, e por singlu la fakto esas la sama : senegarde ke Ganesh esez ek
petro, bronzo, arjento o ligno, la lakto, qua ofresas a lu per proximigar
la kuliero de lua rostro, lua dentego o lua boko, desaparas kelka sekundi
pose,  kelkafoye  kelka  minuti  pose.  Ne  importas  ke  la  ofrajo  donesez
devocoze o pro nura kuriozeso, da fervoroza hinduisto, Mohamedano o
mem  ateisto,  la  rezulto  sempre  esas  la  sama  :  GANESH  DRINKAS  LA
LAKTO.
La hinduisti ya savas ke Ganesh esas gurmanda Deo, nu itadie, lu pruvas
a li ke lu vere meritas lua reputeso, nam lo esas mili de lakta litri qui
desaparas  !  En  Mumbay  (Bombay)  o  Delhi,  la  magazini  fine  indijas  la
precoza  liquido.  Singlu  volas  experimentar  o  verifikar  da  su  ipsa  ica
nekredeblajo. La homi stacas en serii qui plulongeskas alonge la templi,
e viri, mulieri, same kam pueri, vartas kun laktopoti enmanue, dum plura
hori por povar travivar ica extraordinara okaziono.

Ni  askoltez  l'experienco  di  Jay  Debashi,  jurnalistino,  tale  quale  el
deskriptis ol por la kolumni dil jurnalo NEW DELHI ORGANISER :
� Lo esas quaze benediko ! � elu dicas. Multa personi quale Rilke Verma
di la jurnalo TIMES opinionas ke ico esas vere miraklo. � Pro ke me esas
religiema persono, me iris unesme a chambro e me lokizis kulieredo de
lakto  kontre  la  fotografuro  di  Ganesh.  Me  astonesis  vidar  ke,  kelka
sekundi  pose,  la  kulieredo  esis  mi-vakua.  Me  verifikis  ke  la  kadro  dil
fotografuro ne esas humida. Fakte, ol esas sika. Me ne povis kredar to
quon me esas vidanta. Ico esas klare mesajo dal Dei dicante � Ni esas
hike, yen la pruvo �. La fakto ke statuo manifestesez , ke ol aceptez la
ofraji qui donacesas ad lu, ico eventas tempope en la hinduismo, ma ico
esas  rara  fenomeno,  mem  tote  eceptala,  ed  ol  grantesas  nur  a  tre
devocoza homi. Olim existis Nambi Anbar Nambi, granda santulo vivinta
dum la 10ma yarcento, il habitis la regiono Tamil Nadu e Ganesh manjis
lua  ofraji.  E  pose  la  granda  mistikulo  di  Bengal,  Ramakrishna
Paramahamsa, a qua Kali, t.e. la Deala Matro, manifestesis en la templo
di Kalkutta. Ma cadie, la miraklo esas amasala miraklo. Mili de personi
koncernesas  ed  ico  eventas  en  diversa  loki  di  nia  planeto.  Ganesh  ne
establisas diferi inter lua adepti, il benedikas omni e grantas lua favoro
ad omni, sen dicerno de la raso, la kasto, la fortuno o mem la religio. Ico
esas fenomeno nulatempe eventinta antee e kelka personi interpretas ol
kom l'anunco di ciklo-fino e la veno di nova ero o kom signo di la arivo
da granda ento sur la Tero.
Dicesas  en  India,  ke  kande  Krishna  naskis  la  bovini-mamo  furnisis  tre
abundanta lakto, ico esis raporto quan multi opinionis esar nur rakonto...
til cadie ! La granda majoritato de la homi agnoskas la lakto-miraklo kom
miraklo, t.e. extraordinara evento, neexplikebla per la naturo-legi e qua
atribuesas a la prezenteso od a l'ago da deala povo. La plu multa hinduisti
konvinkesas pri la reala existo di la dei e di Deo same kam pri lia interago
kun  la  homo.  Jay  Dubashi  dicas  �  Se  uladie  la  dei  decensas  e  drinkas
kelketa lakto de nia kulieredi, pro quo ico esus miraklo ? Ico esas tote
naturala afero ! �
Kompreneble existas tamen kelka skeptika ciencisti qui probas negar la
deala manifesto di ca evento. Li parolas pri kapilareso-fenomeno e pri
kolektiva  histerio.  La  molekuli  sur  la  rugoza  surfaco  petra  o  marmora
povas krear kapilaresofenomeno absorbanta la lakta guteti. Cetere oli ne
esus reale absorbata dal statuo ma formacus dina strato de guteti ye la
surfaco qua esus videbla se la statuo esus nigra. Opoze ad ita expliko on
povas dicar : Forsan esas tala pro quo ne ? Ma lore adube iris ica omna
lakto ? Ultre lo : qualamotive ica fenomeno nulatempe antee eventis,
nek dum la dek yari qui sequis ica famoza dio 21ma di septembro '95 ?
La  skeptikismo  e  la  dubo  sempre  akompanas  omna  extraordinara
fenomeni. Kande miraklo efektigesas la homo konfrontesas a lua limiti,

il ne plus povas intelektar, il ne plus povas explikar, ulo plu granda kam
lu superiras lu. Oportas lore saltar mentale aden lo Deala, altramaniere
omno divenas misterioza e nekomprenebla.
� Facilesas kredar kande onu vidas. Serchar per onua tota anmo lore ne
plus  necesesas.  Nur  deskovras  la  extersensa  vereso  ta  qua  ipsa  sua
skeptikeson vinkas �. (Yogananda)
Por nia Ocidentala menti, la veneraco dil statui en la hinduismo esas
kelkafoye desfacile aceptebla. Onu ne tre bone komprenas ita parto de
la kulto qua konsistas ek nutrar la statui, purigar oli e varsar adsur lia
kapi amaso de sakra pudro, vestizar oli edc... Lore se la statui produktas
vivo-signi, movas e drinkas lakto, on vere ne plus savas to quon on devas
opinionar  !  Por  studiar  ita  miraklo  da  Ganesh  en  lua  maxim  spiritala
dimensiono, me propozas a vu probar komprenar to quo esas vere statuo
en la hinduista kulto danke la expliki da Swami Premananda, sajulo di
nia epoko vivanta en sud-India : � Kande la templo parkonstruktesas , ilu
dicas, la deajo instalesas pos grandanombra festi- e rituaro-dii. Dum la
precipua ceremonio onu demandas a Deo (1) venar por habitar la statuo.
La statuo lore konsideresas kom esante la provizora korpo di Deo quan ni
veneracas  dum  rituaro  nomita  �  puja  �.  Oportas  intelektar  ke  ni  ne
veneracas  petro  o  statuo,  ma  ni  sendas  nia  pregi  a  la  Deajo  quan  ol
reprezentas.  �  �  Ni  komunikas  kun  la  Deo  per  la  mediaco  di  �  puja  �
honore  a  la  Deajo.  Lore  vibrado  prezentesas  en  la  templo  ed  ol  esas
quaze granda faro qua donas lumo e guidas la homaro. �

Deo (1) : Deo esas la Universala Forco, la Kosmala Inteligenteso, la Prima
Energio, la Suprega Vereso...

Sur la interreto on povas serchar <milk miracle> 

(Artiko extraktita de la revuo STARGATE)

FENOMENO DI NIA TEMPO : LA GOTIKISMO

Introdukto :  La gotikismo esas marjinala poke konocata fenomeno di nia 
tempo. Ol esas ulaspeca romantikismo moderna, t.e. reakto kontre la 
existanta  ordino  sociala,  intelektala,  spiritala,  artala  etp.  Ol  havas 
multa  komuna  traiti  kun  la  romantikismo  di  la  19ma  yarcento,  nome 

simila inklino por lo morbala, la morto, la tombeyi e la vampiri. Ma ne 
nur. La gotikismo esas alternativa vivo-maniero por parto de la yunaro 
qua  refuzas  la  mondo  quan  la  preirinta  generacioni  impozas  a  lu.  Ita 
yunaro ne kombatas enstrade, ma lu kreis altra universo mentala, altra 
manieri  vivar  e  konceptar  la  vivo...  Sube  kelka  personi  skribas  pri  la 
gotikismo. 

� Segun me, la gotikismo signifikas ke on joyas pro simpla kozi qui esas
vivovaloraji obliviita da la moderna homo. Ico signifikas extazeskar pri
mikraji, t.e. la naturala beleso di la naturo : infanto qua ludas; tigro qua
chasas, foresto de majestoza arbori; levo da la suno qua extensas sua
radii sempre plu alte en la firmamento; celebrar la morto qua envelopas
ni  omna  uladie,  por  prizar  mem  plu  multe  la  vivo;  homi  qui  ne
interkonocas e qui tamen dicas reciproke bona jorno !...
La gotikismo grande egardas ica omna kozi, nam oli obliviesas, ed ol esas
anke la fakto sentar la mondo qua vibradas, qua klamas, ma ke la homi
ne volas audar. � � La gotikismo ne esas konkreta, singlu perceptas ol
luamaniere �. � La gotika estetiko ne esas  tam mizeroza e tristiganta
kam la plu multa homi opinionas. La gotika stilo esas tote kontrea di ico.
Ol adoptas kozi qui semblas mizeroza e tristiganta e deskovras beleso en
oli. Lo morbala e lo tragediala povas perceptesar kom romantika e mem
sensuala  por  ti  qui  havas  sat  multa  kurajo  por  regardar  nemediate  to
quon li timas admaxime. Li embracas la dekado dil moderna mondo. La
ruini di urbo, qua olim grande  impresis pro lua importo, esas fonto di
nova  forteso  por  la  gotika  spirito.  La  gotika  idealo  facinesas  per  lo
skeletala  ed  omno  qua  obskuresas.  Nome,  la  obskureso  esas  plu  kam
lumo-indijo, ol esas energio, posturo. Opozite a la cetera socio, ti qui
selektas la gotika vivo-stilo ne timas la obskura latero di la kozi, neanke
li asertas ke ol ne existas. Omnakaze la gotikisti ne negas la sedukto dil
obskureso  por  li.  La  gotika  posturo  esas  la  agnosko  e  la  acepto  dil
obskureso.
La gotikismo ne esas la sumo di omna defekti di la homo. Depos longa
tempo la verki dal granda artisti orientizesas vers la tragediala latero dil
vivo  :  Racine,  Anouilh,  Villon,  Raimbaud,  Lamartine,  Baudelaire,
Schopenhauer,  Camus,  Nabokov,  Maupassant,  Chateaubriand  edc...  la
listo esas ankore longa . To quo povas similesar presorgo dil morto esas
celebro di la vivo. Ne parolesas pri suocido o mortigo, ma koncieskar ke
prizar  la  morto  posibligas  amar  la  vivo.  La  stilo,  la  inteligenteso,  la
delikateso e la eleganteso impregnas la gotika mondo. La kreiveso esas
precipuajo  por  la  gotika  ideali,  nam  en  ica  belesoserchado  la  gotika
sentemeso  refuzas  la  enoyo.  Mediace  dil  arto,  di  la  modo,  di  la
literaturo, la gotikismo sempre sucesas esar interesiva. � � Ne fidez la
vivo qua semblas esar bela e rozea, nam la rozi havas dorni. �

La radiki di la Gotikismo 

La  gotikismo  ja  existis  longatempe  ante  ke  ol  esus  tale  nomizita.  Ita
kulturo  prosperis  e  mortis  por tandem  rinaskar  ye  diferanta  epoki,  en
plura diferanta loki. En est-Europa ed en nord-Amerika, la gotika kulturo,
riaparas per literaturala movado qua opozesas a la klasikismo. La adepti
dil gotikismo esis tote nigre vestizita e dicis pri su ke li esas � la nova
gotiki romantika � . Plu tarde ye la fino dil yari 1970 e komence dil yari
1980,  la  gotikismo  rikreesis  da  personi  qui  volis  frenagar  la  �  punk  �-
movado per asociar lia idearo kun olta dil �romantika gotiki �. Lore la
gotiki  esis  grupi  de  yuni  rebela  kontre  la  sociala  ordino.  De  1987,  ica
kulturo  esis  preske  mortinta  pro  lua  poka  suceso.  E,  subite,  nova
generaciono de deskontentigita yuni videbleskis. Li, suafoye, adoptis la
gotika kulturo e plurichigis ol per multa nova faceti.

OBSKURA POEMI (gotika)
Apta ludar per la vorti bela

tu savigis da me ke li esas falsa.
Kad Deo o Demono ? De Kylliox 
Esis tu mea Amoro unesma

e me pensis ke ico esos por tempo
Kreuro di lo mala,
eterna.
Qua marchas sur la Tero,
Dicis tu ke men tu amoras
Filiulo celita di Baal,
E tun erore me kredabas.
Marchanta sur la Maro,
Ruptis tu mea kordio,
Ulu veneracas tua deeso
la  vivo  por  me  ne  plus  havas
Per sennombra vicii efektigar,
saporo.
E tu difuzas en la aero,
Me esas en kompleta damneso,
Ita vivo por tante destruktar,
por me ne plus esas salveso,
Dum  eterneso  restis  tu  en  la
Pro quo la eterneso,
ombro,
pro quo l'amoro ?
Celante tu avan nia okularo,
Tun me amoras ed en mea kordio
Cadie venis la tempo
tu restas,
Savigar ke nomo tua esas Deo...
per tu cadie me mortas.

Per tu me vivabas,

pro tua kulpo me ne plus esas.

En tu di Selene 
(Artiklo  trovebla  en  Kuriero

Internaciona n� 3/2005)
En mea okuli tu esis lumeto pala

esis tu por me a deo simila

URBO-IMAJO E TEMPERAMENTO DIL POPULO
Lo  esas  plezuro  nekomparebla  ad  altra  flanar  tra  la  konfuza  streta
stradeti  o  la  marveloze  kurvigata  precipua  stradi  di  anciena  Germana
borgezala urbo, konstatar ke la fiereso di olua civitani, lia konfido, lia
vireso, lia certeso pri su ipsa esas expresita en lia pordegi e turmi, lia
urbodomi e katedrali e lia propra habiteyi. Altralatere lo esas tote aparta
sentimento, samatempe depresanta e elevanta la anmo, konstatar per
la imajo quan vidigas plura Germana urbi, qualamaniere potenta princo
kun forta volo opresis tala imajo ed impozis siniorale ad ol sua propra
marko. Tale eventis en Berlin, en M�nchen e mem plu multe en Dresden.
Ulo  ne-Germana  duktesis  en  la  tota  mapo  di  ca  urbo.  Exterlandana
arkitekti, teknikisti, modeli havis determinanta influo.
La  stradi  havas  nun  rekta  linei.  E  mem,  kelkafoye,  quale  che
Bellealliance-Placo  en  Berlin,  od  en  la  mapo-vido  di  Mannheim,  oli
departas steloforme de ula punto per matematikala regulozeso, olqua ne
esas Germana koncepto-maniero, ma konformesas a la Franca od Italiana
mento. Ma avan omno la princo ornis la urbo per lua edifici, olqui esis
simboli di sua povo e mem plu multe di sua pompozeso e splendideso.
Lua regnati admiris oli humile tote koncianta pri lia propra ne-valoro.
Nome, li devas anke sentar ke li esas nulo altra kam regnati. E kande li
ipse konstruktas domo od edifico , lore li darfas konstruktar nur en la
sinso  ed,  ulagrade,  segun  la  komendo  di  Sinioro  princo,  nam  omno
konstruktita  esas  ya  lua  urbo  !...  Ma  tale  la  stacanta  civitani  divenis
servisti  kun  lakei-anmi  ed  esis  laxa,  silencoza  borgezaro,  quale
Treitschke  (1) sarkasmas  pri  lua urbala  patrio Dresden...  Quala  vidajo
turmoza livras a ni nun Dresden ! Quale ol esas ebriigante bela ! En nula
altra loko di Germania apudesas tanta precozaji ! Semblas, ke hike on
devis nur eterne ludar, ridar e parolar pri frivolaji. Ibe esas placo, qua
cirkondesas  quaze  per  vetrino  kun  aeroza  pavilioni  e  koridori,  olqui
semblas konsistar preske nur ek fenestri kun maxim delikata kadri , t.e.
la loko ube stacas la palaco Zwinger. Quaze por eterna karnavalo, to quo
altramaniere  perisas  en  volatila  juo  :  flori-buketi  e  miniona  kurteni,
frukti-girlandi  ed  omnaspeca  ornamenti,  divenis  hike  petri.  Caloke
semblas ke on volis retenar por sempre la maxim efemera petuladi dil
karnavaloperiodo.
Ed ica luxo- e vivo-avideso kreis kirki, tale la korto-kirko, ornita per la
maxim  rara  beleso  ed  eleganteso;  uzurpetis  la  spaco  dil  borgezala
konstrukturi ed erektigis la Damo-kirko, di qua la suspendita kupolo kun
sua arkatra kolo ornas, per beleso super omna komparo, la stradi-vido e
la tota urbo.
........................................................................................

Treitschke  (1)  :  Famoza  Germana  historiisto  vivinta  dum  la  XIXma
yarcento.
........................................................................................
Tradukuro  de  texto  extraktita  de  la  libro   Deutsche  Lande,  deutsches 
Leben  da WALTER SCHOENBRUNN, (Editerio Quelle und Meyer, Leipzig
1925)
........................................................................................

Semblas  ke  per  tragediatra  palpebrago  dil  fato  ica  urbo  qua  tante 
pensigis pri olima princala karnavali destruktesis per bombardi dum la 
karnavalo-periodo di 1945. Pro historiala cirkonstanci, la Damo-kirko, 
ruinita lor la aludita bombardi, parrestauresis erste dum la autuno dil 
yaro 2005. 
(Ek Kuriero Internaciona n� 4/2005)

KAD ATOMALA EXPLOZO EVENTIS EN INDIA PLURA YARMILI ANTE  NUN ?

La  �  Mausola  Purva  �  (veda-ala  texto  evanta  de  tri  yarmili)  aludas
terorigiva  armi  quin  onu  povus  nomizar  nunadie  �  armi  de  amasala
destrukto �, to quo esas tote neversimila en ita fora epoko. Or, la �veda
�-ala (1) redakturi esas explicita ... Yen kelka revelanta extrakturi : (...)
f erafulmino,  giganta  morto-anuncanto, cindrigis  omna  membri  di  la 
genti di leVrishni e di le Andhaka. La kombustita kadavri mem ne esis 
rikonocebla. La hari e laungli falis, la terakotaji ruptesis sen videbla 
kauzo,  la  uceli  divenis  blanka.  Kelkahori  pose,  omna  nutrivi  esis 
nesalubra. La fulmino divenis tenua pulvero �. Altraloke : � Kande la 
armo impulsesis, produktesis grandanombra flami qui ekfluis ecernis la 
enemikaro. Densa tenebro instalesis rapide adsur la trupi di le Pandava, 
edomna orientizo divenis neposibla... Feroca venti sufleskis , e la nubi 
disruptesis  en  lacielo,  pluvigante  polvo  e  gravio.  La  uceli  kroasis 
senespere, la Suno ocilis en lafirmamento. La tero tremis ed acendesis 
per la intensa kaloro quan la armoproduktabis. La elefanti brulesis e 
kureskis,  foleskanta.  Sur  vasta  areo,  la  animalikrulis  adsur  la  sulo  e 
mortis.  La  flami  pluvis  omnadirecione  �.  La  raporto  lore  durigas  :   � 
Cukra, fluganta interne di � vimana � provizita per granda potenteso, 
lansis adsur la triopla civito unika projektilo charjita per la potenteso 

dil  Universo. Inkandecanta  fumuro,  similesanta  dekamil  suni,  acensis 
splendidege... Kande la � vimana � tervenabis, ol aparis quale splendida 
antimonio-bloko sur lasulo pozita... �  Ni citez anke la deskripto trovebla
en la Libro VII  � Drona-parva �  ube omno eventas quaze la elementi ne
plus subisas irga kontrolo  : � La suno rotacis, kalorizita til blanka koloro 
per la fairo dil dicita armo; la tota mondo esis la kaptajodi senraciona 
febro . Elefanti, qui tormentesis per la brulanta varmeso, diskuris hike
ed  ibe  por  eskapar  la  teroriganta  furnazo.  L'aquo  divenis  varma,  la 
animali mortis, laenemikaro nihiligesis e la arbori disfalis per tota rangi 
sub  la  skrachado  dal  fairoquaze  dum  foresto-incendio.  La  elefanti 
bramadis timende e krulis kom mortintiadsur la sulo en la cirkumajo. 
Kavali e kombato-chari brulis ed omno esis dezolantaspektaklo quaze 
pos incendio. Mili de chari destruktesis, pose profunda silencodominacis 
la maro. Venti sufleskis e la lumo retrovenis sur la tero. La spektaklo 
esiskruelega.  La  kadavri  di  la  mortigiti  korodesabis  per  la  furnazo 
tilgrade ke li perdabislia homala aspekto. Nulatempe ante ita dio, ni 
vidabis  la  laboruro  da  tantepavoriganta  armo  e  nulatempe  antee  ni 
audabis parolar pri ulo simila. �
Segun  omna  versimilaji,  ni  lektas  la  deskripto  di  autentika  atomala
explozo, e lua dramatatra konsequi ye la habitantaro, la bestiaro e la
elementi. Quale populi di tante fora tempo povabus imaginar tala fakti,
ecepte se li asistis oli personale o, se li transmisabis oli, konsignita de
generacioni a generacioni ? On observas en ica raporto ke minaco existas
pri la uzo di terorigiva armo, nome la armo di Pradyumna, anke aludata
per la nomo di � armo di Agni �; probable kom refero a la Deo dil fairo e
dil sakrifiko (Agni, NDLR). Ica Deo ofte citesas en la anciena � veda �-ala
raporti. Lo esas ica ipsa armo quan la dei volis interdiktar a la homi. Ni
ja supre savigis lua devastanta efiki, per extrakturi dil � Mausola Purva
�. Ica atesto ne povas inventesar ed havas la evo, ni memorigez ico, di
tradiciono estimata ye plura mili de yari ante la nasko di Kristo !
(1)  le  �veda�:  Santa  Skriburi  dil  hinduismo  evanta  de  adminime
triamil e kinacent yari.
(Dimitrios Alexakis)
(Ek Kuriero Internaciona n� 4/2005)

MEA VIZITO EN METZ : URBO INTER DU MONDI
Mea familio patrala-latere havas kom origino la regiono di Metz, Lotringia
-est-Francia. Me anke pasabis granda parto de mia infanteso e puereso
en vicina vilajego di ca urbo. Ma pro ke mea genitori livis ica regiono,
kande  me  evis  14  yari,  por  instalar  su  en  sud-Francia,  ica  urbo  e  lua
regiono divenis stranjera a me, dum tamen restar sat familiara pro la
memoraji di mea tre yuna evo ibe. Pro ke ita regiono esas tre austera ed
havas nemilda klimato, adminime kompare a la altra regioni di Francia,
me  ne  iris  ofte  adibe  e  nur  por  nelonga  tempo.  Cayare,  me  rezolvis
ritrovar mea " radiki ", quale onu dicas nunepoke ed irar por tre kurta
vakancala sejorno ad-ibe, en la skopo ritrovar la loki ube me pasabis mea
yunevo e vidar to quon li divenis.
Me devas tamen, avan omno, explikar, segun posibleso, to quo esas Metz
e  lua  regiono.  Dum  la  epoko  dil  Romana  Imperio,  ol  esis  parto  de  la
Romana  provinco  Gallia  (nunatempe  Francia)  e  Romaneskis  komplete.
Ma  en  406  komencis  la  tempo  dil  populmigrado,  ed  en  451,  la  urbo
konquestesis  dal  Huni  qui  masakris  omna  habitanti.  Pose  Metz
ripopulizesis,  ma  cafoye,  per  homi  de  Germanala  tribui.  Dum  plura
yarcenti Metz divenis Germanala e Germane-parolanta urbo, ma pokope
la Romane-parolanti qui ne esabis omna exterminata e qui havis plu alta
civilizala e kulturala nivelo influis la urbo-habitantaro e dum la Mezepoko
Metz divenis bilingua urbo ube Latinida dialekto preponderis. Tamen, pos
la partigo dil Imperio di Karolus la Granda (843), la regiono Lotringia qua
kontenas  Metz  divenis  parto  de  la  lora  Germana  Imperio  ed  ol  esis
restonta Germana dum longa tempo. Dum la XIIIma yarcento, la linguo
di la rejo di Francia divenabis tante prestijoza ke la Romane- parolanta
Metzani  rezolvis  adoptar  ol  kom  skribita  linguo,  nam  lia  dialekto  esis
proxima ad ica linguo.
En  la  XVIma  yarcento  kande  eventis  la  religiala  Reformo  da  Luther,
preske omna Germane-parolanti divenis protestanta dum ke la France-
parolanti restis katolika.
En  1552,  pro  komplikita  intrigi  e  kun  la  kompliceso  da  Germana
protestanta  princi,  qui  volis  krear  problemi  e  desfacilaji  a  la  katolika
Germana Imperiestro, Metz, same kam du altra Lotringiana urbi (Toul e
Verdun) okupesis dal Franci. La esforci dal Imperiestro por rikonquestar
olu esis vana, nam la France-parolanti esis favoroza a la rejo di Francia
e la Germani esis protestanta enemika a la Imperiestro.
Pos la milito durinta dum triadek yari (1618-1648) Metz divenis definitive
parto  de  la  rejio  Francia.  En  1685,  Rejo  Louis  XIV  supresis  la  Nantes-
edikto  di  1598,  qua  grantabis  la  kulto-libereso  a  la  protestanti.  Lore,
quankam ico ne esis la intenco di ta aranjuro, omna protestanti qui esis
anke  Germane-parolanti  livis  la  urbo  e  refujis  a  Germana  protestanta

regioni (precipue a Berlin). Tale ica urbo divenis dum du yarcenti pure
Franca e Latinida urbo, quaze la Germana Mezepoko ne existabus.
Ico duris til 1870, kande Francia tote neprudente deklaris milito a tre
bone armizita e militistale organizita Prusia. Prusia qua sucesis, danke
ita  milito,  organizar  unionita  Germania,  vinkis,  e  la  provinco  Alzacia-
Lotringia di qua Metz e lua cirkumajo esis parto anexesis a Germania. La
homi  qui  ne  deziris  divenar  Germani  darfis  departar.  Pokope  granda
parto de la Franca habitantaro livis ica urbo e remplasesis da Germani
nomizita �altreichdeutsche� (Germani dil anciena Imperio) t.e. Germani
qui venis de regioni qui ja esis Germana ante la anexo di Alzacia-Lotringia
e da Germane-parolanta Lotringiani.
En 1914, kande eruptis la unesma mondomilito, on povas pensar ke til
80%  de  la  habitantaro  konsistis  ek  Germani  e  Germane-parolanta
Lotringiani. La restanta France-parolanti duris parolar France inter su,
ma divenabis bilingua. Tale Metz ye 1910, cirkume, divenabis autentika
Germana urbo. Ne esis same en la vicina urbeti e vilaji ube la Germani
poke instalesis ed ube on duris parolar nur France. La periodo dil IIma
Germana Imperio inter 1871 e 1914 esis periodo di granda prospero e la
Germani ediktis ecelanta sociala legaro tre avancita kompare a la cetera
Europana  landi,  e  mem  a  la  tota  mondo.  La  urbo  Metz  developesis
grande, e nova bela quarteri konstruktesis segun la Germana stilo di ca
epoko,  tale  kontributante  Germanigar  mem  plu  multe  ica  urbo.  La
fervoyala  staciono  di  Metz  (qua  permanas  til  nun  kom  historiala
monumento) esis konstrukturo exemplatra segun la maxim pura Germana
stilo di ca tempo e reprezentanta formo dil Germana arkitektural arto.
La  desvinko  di  Germania  en  1918  finis  ico.  Granda  parto  de  la
�altreichdeutsche�  retroiris  a  Germania  e  Franci  di  interna  Francia
surnomizita  dal  aborijeni  �gens  de  l'int�rieur�  (homi  venanta  de  la
internajo  di  nia  lando)  remplasis  la  Germana  koloniisti.  Tamen,  restis
anke  multa  Germane-parolanta  Lotringiani,  qui  naskabis  en  Metz  e
parolis tote aparta Germana dialekto naskinta de la intermixo di plura
Germana  Lotringiana  dialekti  di  lia  genitori.  Ica  dialekto  nomizesis  la
Metzer (Metzano). La aspekto di Metz ne chanjis pro ke la arkitekturala
laboro  dal  Germani  esabis  ecelanta  ed  onu  ne  intelektis  la  neceseso
modifikar importante la aspekto di ca urbo. Esis nur kelka mikra adapti.
Plu tarde eruptis la duesma mondo-milito. Kom rezulto dil desvinko di
Francia en 1940, la urbo Metz ridivenis Germana. La �Gauleiter� Burckel
qua direktis la regiono Lothringia esis fanatika nazisto e tot-Germano, il
rezolvis  ekpulsigar  a  sud-Francia  omna  Lotringiani  suspektata  havar
simpatio por Francia, t.e. preske omna France-parolanti ma anke multa
Germane-parolanti  inkluzite  olima  �altreichdeutsche�  (Germani  dil
anciena Imperio) selektinta restar en Lotringia pos 1918. Li remplasesis
da nova Germana koloniisti nomizita �siedler�-i. Lore Metz ridivenis pure

Germana urbo, quale dum la periodo dil frua Mezepoko. A la skarsega
restinta  France-parolanti  esis  interdiktata  parolar  France  enstrade.
Quale onu savas nazista Germania perdis la milito. Le �siedler� mustis
retroirar a Germania e la ekpulsiti retrovenis. Pos la milito, on parolis
multe min multe la Germana kam antee e nunepoke pro la morto di lua
parolanti  ica  linguo  preske  komplete  desaparis.  La  linguala  situeso  en
Metz esas itere olta di la periodo ante 1870.
Tamen ye altra vidpunti la traci dil Germana influo restas forta...
Dum la pasinta printempo, Metzana parentino di me mortabis e me iris a
la enterigo. Pos rividir mea familiani, me rezolvis �vakancar� dum kelka
dii en ita regiono ube me pasabis mea tre yuna evo. Kom konsequo, ye
la jovdio 28ma di septembro, me arivis a la fervoyala staciono di Metz.
Un de mea kuzuli aceptis me e duktis me a mea hotelo,nam pro diversa
kauzi, il ne povis gastigar me heme. Me  ja konocis ica hotelo ube me
sejornabis lor la tempo dil enterigo di mea parentino,
ica hotelo, cetere, esis tre proxima a la habiteyo di mea kuzo.
Pro  ke  me  esis  fatigita,  me  restis  dum  la  vespero  en  la  hotelo  e  me
spektis la televizionala programi. Quoniam on esas proxima a Germania
en  Metz,  on  havas  la  posibleso  kaptar  Germana  kanali.  Me  selektis
amuziva  e  komika  Germana  filmo.  La  ceno  eventis  en  Bavaria,  tre
katolika  regiono  di  Germania,  e  la  filmo  esis  detektiva  filmo  kun
sacerdoto qua esis la tre kompetenta e genioza detektivo. Ma ca filmo,
havis multa komika traiti. Tamen, semblis a me ke la katolika Eklezio en
Bavaria havas preske same forta influo kam en Hispania lor la Franco-
tempo. Kun la difero ke en Bavaria ica influo esas tote libere aceptita e
subisita  dum  ke  en  Hispania  ol  esis  parte  impozita  da  la  guvernerio.
Forsan mea Hispana lektanti ne konsentos pri to quon me asertas e me
esas pronta aceptar lia kritiko.
Ye la sequanta dio, me rezolvis vizitar la urbo Metz. La autobusala servo
ibe  esas  tre  bona  e  me  povis  vidar  multa  loki  e  quarteri  quin  me  ne
obliviabis.  Precipue,  me  volis  irar  a  la  quartero  Saint  Jacques, pro  ke
Germana interretala konocato (ne-Idista), qua tre prizas la urbo Metz,
skribabis a me ke en ica quartero esis ankore kelka Germane-parolanti
kun  qui  il  havabis  la  posibleso  konversar,  fakte  ica  quartero  esas  tre
anciena  quartero  ube  trovesas  multa  vendeyi.  Konstateble,  mea
korespondanto  esis  justa  e  me  havis  la  posibleso  ibe  audar  Germane-
parolanta lokani (nur du ne plus tre yuna personi), ma evidente li esis
ecepto  trovebla  nur  en  ica  quartero.  En  la  tre  anciena  e  mezepokal
stradeti,  cirkondanta  la  areo  dil  vendeyi,  me  audis  yuni  parolar  Slava
idiomo.  Per  ico  me  konstatis  ke  Metz  gastigas  Slava  enmigranti  qui
divenis parto de lua habitantaro, dum ke en cetera parti de Francia tala
enmigrado ne ja esis konstatebla lore (ma la situeso chanjis tre rapide e
69

preske  subite  depos  ka  1ma  di  januaro  2007  e  la  arivo  da  nova  est-
Europana landi en Europana Uniono).
Me  promenis  til  la  precipua  kirko  di  Metz,  nome  la  katedralo  Saint-
Etienne. Olim (1994) me konstatabis ke un de la statui di la santi cirkum
la  katedralo-portalo  reprezentis  imperiestro  Wilhelm  II  (ilqua  esis  la
Germana  statestro  dum  la  periodo  di  la  Germana  dominaco  ante  la
unesma mondo-milito), cafoye me konstatis kun astono ke la vizajo dil
santo  modifikesis  e  ke  ne  plus  esas  traco  di  Wilhelm  II.  Pro  quo
desaparigir ica historiala folklorajo ? Dum ke on tolerabis ol dum longa
tempo !? Ica misterion me ne povis klarigar e me tre astonis mea kuzulo
plu tarde kande me raportis a lu ica fakto.
Marchante sur la pitoreska ed anciena katedralo-placo, me vidis desnova
vendeyo de libri che qua onu povis vidar ye la vetrino mikra afisho ube
montresis Germana laboranti e militisti en Metz dum la tempo dil anexo
a Germania, ye 1900 cirkume. Me vidis anke grupo de Slave-parolanta
yuni misterioze nur nigre e blanke vestizita qui iris a dometo proxim la
katedralo por entraprezar guidata vizito dil katedralo e dil urbo. Irante
a la stradi nefora de la Deo-domo, me vidis tre anciena quarteri tamen
bone mantenata e tre komercanta.
Tandem,  ante  retroirar  a  la  hotelo,  me  rezolvis  irar  a  la  placo  dil
fervoyala staciono. Ibe, on povas bone vidar la fervoyala staciono e la
vicinesanta quarteri. La staciono-konstrukturo esas ulo tre aparta, segun
la  stilo  Romana-Bizancana  tre  segun-moda  en  la  Imperio  di  Sinioro
Imperiestro  Wilhelm  II,  ico  esas  pezoza  ma  ne  sen  fantazio,  nome  on
vidas multa skulturi qui supozesas reprezentar ceni di Germana legendi
e Mezepokala literaturo ed anke ceni ube montresis Germana voyajanti
dum la XIXma yarcento. La edifici dil vicinesanta quarteri esas en la sama
stilo  qua  pensigas  da  me  prefere  pri  nord-Germania  kam  pri  Francia.
Malgre ico, nulaloke, me audis parolar Germane. Dum la posdimezo, me
iris a la vilajo Roz�rieulles ube mea genitori habitis dum mea infanteso
e qua esis anke la rezideyo di mea geavi patrala-latere. Me acensis kolino
e trairis la vilajo Sainte Ruffine, qua preske restis nechanjita depos mea
puereso. On povas vidar de-ibe agreabla presque montala peizajo.
Ica vilajo esis anke (dum mea puereso) famoza pro ke ante la unesma
mondo-milito,  lua  habitanti,  quankam  France-parolanti,  divenabis
fervoroza e mem fanatika Germana patrioti. Ma li esis unika kazo en la
regiono  e  la  altra  France-parolanta  vilaji  ed  urbeti  esis  multe  min
entuziasmoza pri lia nova nacionaleso.
Pos trairir granda choseo, me arivis a la vilajo Roz�rieulles (Germane :
Roseringen), me preterpasis la tombeyo ed acensis la anciena stradeto,
trairata per rivereto, qua duktis a la  domo di mea geavi. Nulo chanjis
depos mea infanteso, nur omno kelke pluoldeskis.  Omna stradeti quin

me  trairis  restabis  same  kam  oli  esis  kinadek  yari  ante  nun.  Nula
stranjera enmigranti videblesis, nur homi di Europana gento.
Me iris sur voyeti qui duktis a boski e monteto nomita " Foyo " vorto qua
signifikas  "  la  foliizito  "  en  la  anciena  Latinida  Lotringiana  dialekto
(dialekto  ne  plus  parolata  depos  longa  tempo)  pro  ke  ica  altajo  esas
provizita per multa arbori. Mea memoraji prizentis a me ulo agreabla,
ma me esis kelke deceptita per la realajo. Nulo, fakte, esis diferanta de
mea  memoraji,  nur  la  peizajo  esis  sen  gracio,  kelke  pezoza  e  nule
charmiva  (tale  adminime  semblis  a  me),  malgre  la  nefushita  naturo,
malgre la arbori e la videbla kolini. Ulo nedefinebla mankis por adportar
beleso ad ica naturala kadro, qua povabus esar tre agreabla. Kad esis la
oldacha e nepleziva arkitekturo dil vilajo qua fushis omno ? Me ne savas,
ma me konjektas ke probable, yes.
Detalon me remarkis sur rurala voyeto cirkondanta agri, nome olim, dum
mea infanteso, videblesis granda bronza krucifixo kun Kristo-statuo. Lore
la statuo esis ruptita, nun omno esis reparita ed en bona stando. Sub la
krucifixo trovesas soklo ube esis epigrafo en la Latina. Ica enskriburo esas
bone mantenata e lektebla ankore nun. Ol evas de 1890, cirkume. Esas
plura tala religiala (e kelkafoye nereligiala) statui e simbolo qui evas de
ta tempo ed esas en la Latina. Me konjektas ke la lokala autoritatozi ne
volis enskribigar ulo en la Germana qua esis tote stranjera e kelkafoye
nekomprenata linguo da la plu multa lokani. E poke prizata da li. Altra-
latere, la Germana autoritatozi nulatempe aceptabus ulo en  stranjera
linguo, pluse di enemika lando, sur la Germana teritorio, do la Latina
esis meza solvuro qua posibligis evitar la Germana (e la Franca) e qua
esis la linguo di la lore (en ica regiono) tre povoza e respektata katolika
Eklezio.  La  kulturozi  di  ca  epoko  e  la  sacerdoti  savis  la  Latina  ed
eventuale povis tradukar la Latina frazi a min edukata homi, dum ke la
Germana autoritatozi ne opozesis a texti redaktita en neutra e prestijoza
idiomo ed aceptis kredar la fiktivajo di la Latina kom linguo dil Eklezio e
di supera kulturo.
Ye la sequanta dio, me vizitis la urbeto Moulins les Metz (ye tri kilometeri
de Roz�rieulles) ube me pasabis mea puereso. Esis plu multa chanji ibe
ed  ica  plu  aktiva  loko,  kelke  moderneskis  kun  multa  ne-Europana
enmigranti. Tamen, ol esis bone rikonocebla ma sen granda intereso.
Posdimeze,  me  esis  itere  en  la  Metzala  stradi,  e  me  vizitis  oli  per-
autobuse e pede. Me povis nur konstatar la Franca-Germana aspekto di
ca urbo. Quale me ja savigis la fervoyala staciono esas tote Germana e
la  quarteri  qui  cirkondas  olu  anke.  E  mem  plu  Germana  kam  to  quo
existas nun en Germania, nome Metz ne sufris, od apene, pro bombardi
dum la duesma mondo-milito, dum ke la plu multa German  urbi ye la
sama  importo  komplete  destruktesis.  Ultre  lo,  west-Germania  subisis
koaktata Usanigo e mem en la indulgata urbi, on chanjigis multo di to

quo  povis  aspektar  tro  Germana.  Metz  ridiveninte  Franca  urbo  ne
koaktesis Usaneskar, nam Francia ne esis desvinkinta lando punisata da
Usa. En est-Germania esis indulgata urbi, qui pro ke oli esis en Rusa zono
ne bezonis Usaneskar, ma dum la komunista  tempo, oli ne flegesis ed
esis en mala stando lor la chanjo di 1989. En Metz onu sorgoze mantenis
ica urbo en decanta stando.
Tale, la olda Germani qui vizitas Metz ritrovas la arkitekturo e la urbala
atmosfero  qui  existis  olim  en  Germania,  e  qui  ibe,  esas  nun  nur
memoraji. Versimile ico esas la motivo qua tante atraktas la Germani a
Metz,  quankam  li  preferas  ne  konfesar  lo.  Advere  Metz  esas  ulaspeca
perdita Atlantida por li, exakte same kam esas Andaluzia por la Arabi.
Ico  esis  olim  lia  posedajo,  mantenis  bone  traci  di  lia  okupado,  ma
perdesis por li.
Tamen  la  paradoxo  esas  ke  ica  urbo,  qua  en  kelka  quarteri  aspektas
Germana  tilextreme,  talgrade  ke  ico  mem  ne  plus  esas  posibla  nek
pensebla en Germania di nuna tempo, tamen esas profunde Franca segun
la sentimento e segun la linguo.
Onu, nunadie, parolas nur France ibe malgre ke esas ne-poka decendanti
di anciena Germani e malgre ke la aspekto di la lokala habitantaro esas
multe plu Germana kam Franca. Ma la mentaleso duras esar " altdeutsch
"  (olda  Germana)  ;  la  lokani  laboras  multe  e  kun  Prusiana  diciplino  e
severeso. On audas ofte enstrade la questiono :- " Kad ico esas permisata
? "
Ita mentaleso mem " infektis " la enmigrinti. Me memoras ke afabla e
ridetanta  Afrikanino,  servanta  en  drinkeyo,  a  qua  ulo  demandesis,
respondis  :  -  Me  devas  questionar  la  jeranto  di  hike  kad  ico  esas
permisata ? ( !)
Germania nunepoke ne plus esas tante severa e Prusianigita, ma en Metz
pos  1870  la  Prusiana  Germani  impozis  lia  vivo-maniero  e  mentaleso  e
nulu, pose, probis extirpar oli, dum ke, quale dicite, Germania ipse esis
Usanigita pos 1945.
La  Metzani  ipsa  esas  fiera  esar  prefere  de  Germanala  gento  ed  havas
sentimento di superioreso relate la Franci di interna Francia. Ma ico ne
impedas ke li havas tre akuta sentimento patriota Franca e li nur parolas
France, nam tre poka homi esas bilingua e savas la Germana. Malgre la
Germana aspekto e malgre la " olda Prusiana" mentaleso.
Existas altra quarteri qui konstruktesis ante la Germana periodo, o pose,
e li havas aspekto tote regionala e Franca. On sentas ke en ica urbo e lua
regiono esas permananta afronto e kunvivo di la Germanala e Latinida
mondi. Unfoye la uni esas vinkera altra-foye li desvinkas profite a la altri
en tre nestabila equilibro.
Kande me lektas Germana retala pagini pri Metz, me singlafoye astonesas
per la amo quan la Germani havas ad ica austera urbo. Por li, ol esas tre

bela urbo kun Franca koquarto ed eleganta vivo-maniero. Certe Metz ne
esas leda, ed ultre ico, ol bone situesas cirkondata da monti e trairata
da  riveri.  Ol  anke  ne  indijas  arei  kun  arbori  e  prati.  Ma  kad  ico  esas
suficanta por esar tam atraktiva kam la Germani asertas ? Me povas dicar
ke segun la restorerii quin me vizitis, la Franca koquarto ne atingas lua
zenito  ibe.  Mem  se  onu  ne  manjas  dessaporoza  repasti.  Kad  eleganta
vivo-maniero (art de vivre, en la Franca) ? Hm, ico esus forsan justa segun
la  koncepti  qui  esis  valida  en  Prusia  dum  1900.  Mea-opinione  to  quo
facinas la Germani esas la mixajo di anciena Germaneso e di stranjera (a
li) Franceso qua produktas ulo tote exotika e samatempe tre (preske tro)
familiara a li.
Dum la vespero di ca dio, me dineis che mea kuzulo e lua spozino. Pos la
repasto ante retroirar a mea hotelo, mea kuzulo, per lua automobilo,
vizitigis da me la urbo Metz dumnokte. Certe valoras la peno vidar lua
monumenti lumizita. To quo interesis ed impresis me esis la vizito opoze
a la kirko di santino S�gol�ne. Me kredis ke tala nomo esis stranjera e
nule Franca, nam ol absolute ne esas kustumala en Francia. Ma un de nia
eminenta politikistini nomesas S�gol�ne Royal, ed ultre lo me saveskis
ke elu, e lua familio havas kom origino regiono nefora de Metz. Do, el
esas  quaze  samlandanino,  senegarde  de  lua  politikala  latero  qua  esas
altra afero.
Mea  vizito  en  Metz  finis  tale,  nam  ye  la  posa  dio,  me  retroiris  a  mea
habiteyo en Parisala regiono.
Me ne savas quon pensar pri Metz nam a me ol esas samatempe facinanta
e  tedanta  urbo.  Facinanta  pro  lua  historio,  parto  de  lua  quarteri  e
monumenti e tedanta pro lua nemilda klimato, ula de lua stradi qui esas
tro griza e tro oldacha. Forsan me devus esar Germano por vere prizar ol
quale devus esar.

(Ek Kuriero Internaciona n�3/2006)

PRI SINKRONALESO* ED UN DE MEA ANCIENA INTERRETALA MESAJI
Recente on parolis pri la labori dil kontestata ciencisto Rupert Sheldrake
pri la sinkronaleso*, aludante ta temo eminenta samideano ripublikigis
mesaji sendita olim e qui anke traktas pri la koncernata temo.
Yen unesme la mesajo da nia samideano respondanta a mesajo da me
trovebla sub la lua :

Kara Jean,
Forsan  posibla  expliko  esus  trovebla  en  la  teorio  dil  "disidenta"
biologiisto,  Rupert  Sheldrake,  pri  (en  la  Angla)  "morphic  resonance"
"resono  morfologiala"  termino  quan  lu  inventis  por  fenomeno  qua,  lu
kredas, existas vaste. Il kredas ke lua teorio esas ciencala, e ke ol esas
"pruvebla" o despruvebla per apta experimenti. La majoritato di ciencisti
ne volas disipar tempo e pekunio por experimenti pri absurda teorio. Ula
personi facis kelka experimenti, ed on pretendas ke li suportas la teorio.
Lua unesma libro pri ta teorio esis, en 1981, "A new science of life" (Nova
cienco di vivo). Inter lua altra libri esas, en 1988, "The presence of the
past" (La prezenteso dil pasinto).
Parenteze,  en  2003  editesis  lua  libro,  "The  sense  of  being  stared  at",
parte  pri  la  sento  (o  senso?)  quan  on  semble  povas  havar,  sen  vidir
regardanto (qua forsan esas dop on), ke ulu fixe regardas on.
Me ne havas opiniono pri la valideso dil teorii extraordinara di Rupert
Sheldrake, ma lu esas sincera ed interesiva. Me ne savas ka lua libri esas
editita en altra lingui.
Kordiale,
Robert.

***************************

Yen mea antea sendajo:
(...)  La  sama  revueto  raportas  anke  stranja  fakto,  nun  tre  konocata,
koncernantala  operaco  "overlord"  por  preparar  la  desembarko  dal
federita  trupi  en  Normandia  ye  la  6ma  di  junio  1944.  Por  omna  altra
operaci  existis  kodexala  vorti.  La  sekretajo  esis  severe  gardata  por
sekurigar la suceso dil desembarko. Or, dum mayo 1944, t.e. un monato
ante la D-Dio , omna ita vorti di qui la futuro dil mondo dependis aparis...
en la krucvort-enigmati di la jurnalo LONDON DAILY TELEGRAPH !
Quik la Angla sekreta servi invadis la laboreyo dil jurnalo. Qua esas la
autoro  di  ta  krucvort-enigmati  ?  Kad  danjeroza  trahizero  ?  Spionanto
pagata dal nazisti ? La realeso esas plu fola kam la fiktivajo...
Nur  olda  employato,  Leonard  Dawe,  qua  laboras  por  la  DAILY
TELEGRAPH. La oldulo ne komprenas to quon on reprochas a lu. E mem
pos la milito, kande il informesabis, ilu nulatempe intelektis quale ita
vorti,  qui  celis  la  maxim  bone  gardata  sekretaji  di  ta  tempo,  povis
samatempe venar a lua spirito.
On kustumas mokar la "magio", ma forsan en anciena civilizi, homi, kun
altra mento kam nia, ja konstatabis ita fakti e developis cienco pri ol

qua  povis  esar  tre  efikiva.  Ma  kun  nia  "racionalista"  mento  ocidentala
aktuala, ica fakti celesas o refuzesas.

(Ek Kuriero Internaciona n�3/2006)

MISTERIO DIL ANCIENA KRONIKI INDIANA
Ne  existas  evidentaji  de  anciena  teknologii  Indiana  pri  fluganta
mashini.Tamen  la  referi  ad  anciena  fluganta  mashini  esas  tre
grandanombra  en  la  anciena texti  Indiana. Plura  raporti  deskriptas  lia
utiligo  kom  milit-armo.  La  plu  granda  nombro  de  ta  skriburi  venas  de
texti evanta de la 4ma, 5ma e 6ma yarcenti a. K. ed ica texti konservesis
sorgoze  dal  monarki  qui  dominacis  India  lor  ita  tempi.  La  skribisti
laboranta  ita-epoke  kontrolis  oli  tre  atencoze  por  esar  certa  ke  lia
skriburi  fundamentizesis  sur  autentika  informo-fonti.  Regretinde  la
tradukita dokumenti, quin ni nunadie konocas, ne savigas la origino di lia
raporti. Plu kam 95% de ca anciena skriburi ne ja esas tradukita.
La maxim famoza Indiana skriburi tradukita de la anciena Sanskrita texti
esas la �Mahabharata� e la �Ramayana�. Ica amba texti deskriptas milito
di qua la feroceso devastis la mondo. La protagonisti di ca milito utiligis
potenta aerala mashini e le maxim famoza de oli nomizesis le �Vimana�.
La �Mahabharata� same kam la �Ramayana� deskriptis la �Vimana� kom
esante  aerala  vehilo  ye  cirklatra  formo,  ed  anke  ye  altra  formo
pensigante pri sigaro. Amba mashini posedis kupolo. La specifika detali
por la konstrukto di ta mashini raportesas en la duacent stanci kontenata
en la �Vaimanika Sastra� redaktita ye 400 a.K. ,cirkume, da Bharadvajy
la Saja e tradukesis en 1875.
Un de la aspekti maxim astoniva di ca Indiana skriburi esas la simileso dil
raportita lukti a la moderna kombato-tekniki. Ica skriburi deskriptas anke
metodi  por  sparar  karburajo  per  flugar  ye  diversa  altitudi,  koaktata
terveni efektigata dal enemikaro, e la domaji produktita per la koliziono
kun uceli. Plusa stanci avertas pri la importo evitar la tempesti ye supera
altitudo same kam pri la neceseso absorbar sunala energii por ristartigar
motoro. La �Vaimanika Sastra� konsakras ok chapitri inkluzante diagrami
por deskriptar plura tipi de mashini. Lu mencionas anke 31 precipua parti
di ta vehili e 16 tipi de materiaro povante utiligesar por lia konstrukto.

Kande  oli  ne  utiligesis,  le  �Vimana�  halte-restadis  en  loko  nomata
�Vimana Griha�, t.e. ulaspeca fortifikata hangaro.
Le �Vimana� propulsesis per karburajo ye flava-blanka koloro, same kam
per  centrala  parto  nutrata  per  mixuro  fundamentizita  ye  merkuro.  Le
�Veda�, anciena Indiana poemi qui konsideresas kom le maxim anciena
de  la  Indiana  texti,  deskriptas  le  �Vimana�  kom  esante  de  formi  e
dimensioni  diversa  e  lia  aspekti  variis  segun  lia  utileso.  La  Indiana
imperiestro Ashoka esis tante konvikita pri la autentikeso di ca antiqua
raportaji ke il kreis la �Sekreta Societo dil Non Nekonocata Viri� olqua
kompozesis  ek  non  eminenta  Indiana  ciencozi  di  qui  la  tasko  esis
establisar listo dil diversa cienci mencionita en la anciena skriburi same
kam  celigar  omna  anciena  informi  a  la  habitantaro  dil  imperio.  Ica
suvereno pavoris kande il pensis ke la alte evolucionita cienci deskriptata
en la anciena texti povus efektigar la devasto di lua domeno, t.e. simila
destino ad olta per qua fulminesis la antiqua Imperio Rama.
La Imperio Rama deskriptesas en la �Mahabharata� e la �Ramayana�. Li
deskriptas la Imperio Rama kom esante civilizuro teknologiale ye tre alta
nivelo di qua la nobela kasto povis flugar ad omna loki sur nia planeto,
til la luno ed eventuale tra nia sunala sistemo. Atinginte lua maxim alta
evoluciono, 12 000 yari ante nun, la Imperio Rama extensesis de nord-
India til Pakistan. Ica Imperio posedis sep granda civiti nomata �La Sep
"Rishi"-a Urbi�. La nobeli voyajis de urbo ad altra urbo per la aerala voyo.
Existas mem anciena texto di qua la nomo esas Jain, olqua deskriptas
mashino nomata "Pushpaka" povanta transportar plura personi de urbo
ad  altra  urbo.  Lor  la  maxim  bona  tempo  di  ca  Imperio,  esis  tanta
grandanombra fluganta mashini en la cielo, ke on povis facile vidar la
flava radiado di lia motoro dum-nokte.

La  Imperio  Rama  minacesis  da  enemiko  mem  plu  potenta  kam  lu.  Ita
Imperio-enemiko posedis teknologio supera ad olta di Rama e lua propra
fluganta milito-mashini nomesis �Vailixi�. Ita invaderi havis kom nomo la
Ashvini, t.e. nomo quan plura teoriisti dil Novepoko (New Age) asociis ad
Atlantida. Le �Vailixi� kustumale esis sigaro-forma ; min ronda kam le
�Vimana�. Kompare a le �Vimana� , le �Vailixi� povis voyajar same bone
sub l'aquo kam en l'aero. La Rama-ani defensis lia imperio per potenta
armi teroriganta ye amasala destrukto. La�Mahabharata� deskriptas la
konflikto tale : � Fera fulmino, giganta morto-anuncanto, cindrigis omna
membri di la genti di le Vrishni e di le Andhaka. La kombustita kadavri

mem ne esis rikonocebla. Lia hari e lia ungli falis ; la terakotaji ruptesis
sen videbla kauzo e pose la koloro dil uceli divenis blanka. Kelka hori plu
tarde, omna nutrivi esis nesalubra. La fulmino divenis tenua pulvero. Por
eskapar ica fairo, la soldati jetis su aden la aquo-flui e tale lavis su same
kam lia equipuri�.
Mem se ne esas trovebla materiala traci di le �Vimana� o di le �Vailixi�,
evidentaji cirkonstancala di konflikti simila ad olti di nukleara konflikti
existas.  Misterioza  explozo  ye  atomala  proporcioni  rezigis  la  urbo
Mohenjo Daro, qua, segun rumoro, esabus una de la �Sep �Rishi�-a Urbi�.
Ultre  lo,  Sumeriana  ed  Egiptiana  mitologii  raportas  amba  pri  nukleala
konflikti simila kande la Dei promenis en fluganta mashini majestoza. La
Biblala  raportajo  di  la  Genezo  deskriptas  la  devasto  di  Sodoma  e
Gomorrha segun identa maniero ad olta uzata en la Babilonana redakturo
pri la Dei cindriganta la urbi e la planaji di lia opozantaro.
En 1990, la Chiniana exkavadi dil ruini di Lhasa en la montaro di Tibet
posibligis deskovrar mikra librerio de dokumenti redaktita en la Sanskrita
idiomo.  La  Chiniana  autoritatozi  qui  examenigis  ica  dokumentaro
opinionis ke olu esis tante importanta ke li sendigis lu a la Universitato
di Chandrigarh por tradukesar ibe maxim bone kam ico esas posibla. D-
ro Ruth Reyna pasis plura semani dum tradukar la prizentita texti a la
Chiniana  ed  a  la  Angla  e  pose  lu  anuncis  a  la  astonegata  ciencisti  ke
parolesas pri indiki por konstruktar interstela navo. Ica informo produktis
tre forta reakto dal Westala ciencisti qui ritradukigis la texti e refuzis la
tezo pri deskripto di interplaneta mashino. Li tamen interkonsentis pri
la fakto ke parolesas pri deskripto dil preparado di expediciono a la luno.
Alexandro la Granda iris tam fore kam India por lua konquesto di la lore
konocata mondo. Lua historiisti konservis registri sat preciza di lua invadi
di la landi quin li atingis. Malgre la fakto ke lia redakturi uzesis nur por
gloriizar ica imperiestro, la kronikisti di ta tempo mencionis ke lua trupi
atakesabis  per  fluganta  shildi  qui  pavorigis  la  kavalrio  e  ico  koaktis
Alexandro grupigar lua armeani. En la sequanta tempo il konquestos India
sen renkontrar irga aerala rezisto. Adolfus Hitler esis tante impresita per
la lekto dil anciena texti Indiana koncernanta le �Vimana� ke il sendis
plura expedicioni ad India dum la yari 1930 por saveskar tam multe kam
lo esis posibla pri la eventuala sekreta teknologii qui povabus trovesar
ibe e qui posibligus a la Germana milit-avionaro devastar omna nacioni
qui luktabus kontre la nazista partiso. Fortunoze, ita expedicioni faliis.

Se  Hitler  havabus  la  moyeni  sucesar  konstruktar  �Vimana�,  lore  nula
lando povabus impedar lua dominaco.
Tradukuro de texto da Gilles Milot, Prezidanto dil A. Q. U. 
(Ek Kuriero Internaciona n� 4/2006)

LA MAPO DIL "KREERO"

En la supra artikli me aludis min o plu mitologiala raporti qui esas forsan 
nur rakonti, quankam, quale sempre, la legendi kontenas parto de vereso, 
ma hike, me tradukas artiklo trovata che la interreto e qua esas extrakturo 
de la tre serioza jurnalo Rusa PRAVDA ye la 30ma di aprilo 2002 laborante 
kun autentika ciencisto, P-ro Alexandro Shuvirov. 

Tabeleto petra reprezentas " reliefa mapo " dil Urala regiono, olqua
evaluesas kom evanta 120 million yari !!! La doktoro pri fizikala cienco e
pri  matematiko,  qua  anke  esas  profesoro  en  la  Statala  Universitato  di
Bashkiria,  Alexandro  Shuvirov,  same  kam  lua  Chiniana  dicipulo  Huan
Hun, rezolvis, en 1995, studiar la hipotezo di posibla anciena migrado dal
Chiniani a Siberia ed ad Ural. Lor lia expedicioni en Bashkiria, li trovis plura
surroka  graburi  en  la  anciena  Chiniana  linguo  (traktante  precipue  pri
komerco, mariajo e morto), tale konfirmante lia hipotezo.
Dum lia ciencala explori, li deskovris, en la arkivi dil generala Guberniestro
di  Ufa,  noti  dil  18ma  yarcento  qui  raportis  la  existo  di  cirkum  200
nekustumala  petra  tabeleti  graburizita  proxim  la  vilajo  Shandar,  en  la
regiono di Nurimanov. Altra noti indikis ke dum la 17ma e 18ma yarcenti,
expedicioni  da  Rusa  ciencisti  en  Ural  studiabis  200  blanka  tabeleti
vidiganta signi e temi. Ultre lo, plusa noti savigis ke ye la komenco dil 20ma
yarcento,  l'arkeologiisto  A.  Schmidt  anke  vidabis  ica  blanka  tabeleti  en
Bashkiria. En 1998, P-ro Shuvirov e lua akompananta esquado komencis
entraprezar explorado tateme ma sensucese ; talgrade ke li opinioneskis
ke ica omno esas nur legendo.
Ma, neexpektite, ye la 21ma di julio 1999, Vladimir Krainov, ex-prezidanto
di la lokala konsilantaro pri agrokultivo, revelis a P-ro Shuvirov la existo di
tabeleto enterigata en lua korto. Un semano pose, la laboro komencis en
la skopo extraktar la �petro di Dashka� olqua forduktesis a la Universitato
di Ufa por analizesar. Pos netigar ol, la ciencisti ne povis kredar to quon li
deskovris, nome ica petro esis tridimensiona mapo !
Ita petro pezante preske un tuno, havas :

� 1 m 48 ye alteso
� 1 m 06 ye larjeso
� 16 cm ye dikeso
Ol kompozesas per tri strati :
� La bazo, dika ye 14 cm esas ek dolomito
� La duesma strato, (la maxim interesiva), sur qua �l'imajo� grabesas ,
esas ek diopsido* , ma la teknologio di lua �traktado� esas ankore
nekonocata da ni.
� La triesma strato, dika ye 2 mm, esas ek kalcio-porcelano e konseque
protektas la mapo kontre omna shoki venanta de-extere.
Lua exameno per X-radii revelis ke ol esas de artificala origino. Ita petro
laboresis  per  teknologiale  tre  preciza  utensili,  lua  reliefo  ne  povis
exekutesar da petro-grabisto. Ol esus elemento di �enigmato-ludilo� ye
340 m x 340 m, e P-ro Shuvirov pensas ke il povos trovar la loko ube esas
quar altra elementi de la totajo...ni vartez.
Pro ke la generala reliefo di Bashkiria ne tro multe chanjis depos kelka
milioni de yari, li sucesis sat rapide rikonocar la monto di Ufa e, precipue,
lua kanyono*, ica omno konstatesis dum egardar la lokala geologio same
kam posibla eventinta sismi.
Danke la helpo da specalisti pri kartografio, fiziko, geologio ec., la diversa
riveri di Ural e la fenduro di Ufa en Sterlitimak, etp . rikonocesis. Ica omno
konfirmas la granda ancieneso di la mapo ye la skalo 1 :1,1 km. Mem plu
astoniva esas la fakto, ke ultre omna diversa riveri dil regiono, ica mapo
montras giganta sistemo de irigacado kun, precipue, du kanalal sistemi ye
500 m de larjeso, 12 digi havanta inter 300 e 500 m ye larjeso opoze a 10
km ye longeso e 3 km ye profundeso koncerne singla de li. Ita digi uzesis
por  entratenar  la  diversa  reti  ed  igis  necesa  la  extrakto  de  adminime
10(24)  m3  de  tero.  Kompare  ad  ico,  la  kanalo  de  la  Volga  til  la  Don
semblus esar nur negrava skrachuro. La nuna Belaya semblas esir, ye la
komenco, artificala rivero.
La  ciencisti  opinionis  unesme  ke  ica  mapo  povus  esar  la  laboruro  dal
anciena Chiniani pro la vertikala enskriburi qui esas videbla sur la tabeleto.
Ma ita enskriburi ne povis dechifresar mem se P-ro Shuvirov opinionas ke
un de la simboli reprezentas la latitudo di Ufa.
P-ro Shuvirov e lua esquado pensis anke ke la mapo evis 3000 yari, ma
quante  plu  ol  analizesis  tante  plu  kreskis  lua  evo.  La  datizi  per
radiokarbono* furnisis konfundigiva e poke preciza rezulti.
Plu delikata analizo di la petro revelis la prezenteso en lua internajo di du
karakteriziva konketi, la una evanta de 50 milion yari, la altra evanta de
120  milion  yari.  Ma  nulo  posibligas  dicar ke  ita konketi ne  ja  esis  en  la

stando  di  fosilo  lor  la  kreado  di  la  mapo.  P-ro  Shuvirov  e  lua  esquado
opinionas ke ita mapo fabrikesis dum ke la magnetala polo jacis en Lando
Franz Josef, t.e. 120 milion yari ante nun !
GRANDANOMBRA QUESTIONI koncernanta la dicita petro ne ja havas
respondo, ne nur koncerne lua DATIZO ma anke pri LUA FACERI e LUA
FUNCIONO ???
Segun la Centro di Historiala Kartografio di Wisconsin, Usa, qua analizis
la elementi dil petro di Dashka, ita navigado-mapo povis facesar nur danke
aerala relevi. Ica tipo di laboro facesas  nun en Usa. Ol igas necesa tre
forta laboro ed analizo informatikala e, ultre lo, bezonesas utiligar satelitala
donataji. La Usani previdas ke ica laboro parfinesos maxim tarde en 2010.
Semblas ke ti  qui vivis  ita-epoke e  qui  konstruktis  ica mapo  uzis  nur  la
marala ed aerala voyi nam ne esas traco di irga choseo.
La autori di ca mapo (kad desaparinta antea civilizo ?) ne habitis forsan
ica loko ma kad li predecidis entraprezar koloniigo ?
P-ro Shuvirov esas, kompreneble, tre cirkonspekta pri la faceri di ca mapo
: �Me ne prizas parolar pri NIFO-i od Exterterani. Ni, do, nomizez la autoro
di ca mapo tote simple � la kreero�.

�Quante plu me lernas, tante plu me koncieskas ke me savas nulo�.- P-
RO ALEXANDRO SHUVIROV.

Informo-fonti : PRAVDA dil 30/04/02 e THE RUSSIAN ISSUES (02/04/02) 

kanyono* : Profunda fauco kavigata per aquo-fluo en kalkoza tereno. 

Deklaro dal Indiana filozofo e pensero Shri Aurobindo (1872-1950):
�La  Europana  ciencozi  opinionas  ke  la  homala  civilizo  esas  recenta
progreso startinta hiere per la Fiji-insulani e qua atingas cadie lua zenito
danke  Rockefeller,  nam  li  ferme  kredas  ke  la  anciena  kulturi  esas
neeviteble  misovaja  kulturi�.  Lo  esas  superstico  di  la  moderna  mento
pensar ke la marchado dil progreso esis sempre lineatra.
�Nia vidpunto pri la �prehistorio� esas til-extreme ne-adequata. Nome, ni
ne ja liberigis nia mento de la dominaco di nur una-ed-unika Deo o di nur
una-ed-unika (santa) Libro, e, nunepoke, di nur una-ed-unika Cienco�.

(Ek Kuriero Internaciona n� 4/2006)

80

OLIMA INQUESTO

Letri publikigita en Mikra Buletino di novembro 1930 

QUON VU PRIZAS LEKTAR ?
[Respondi qui atingis ni : ] 3ma serio

Me prizas lektar precipue la afirmi, ke en la parolo 'homo' esas expresita
plu granda valoro kam en la paroli : Maestro e Deo. - M. Balkashi (Belgia)

Me prizas lektar aforismi e sentenci, pro ke on ofte divenas plu saja per oli
en kelka instanti kam per studiar longa diserturi. Plurfoye me anke trovis
tala sentenci en MB e me esperas, ke MB anke future donos a la lekteri ta
mentala pano. Arthur Cantery (Suedia)

Me esas kontenta pri preske omno insertita en MB. La pensi o deziri dil
signatinti  en  ca  rubriko  omna  esas  justa  ;  tamen  me  deziras,  se  esas
posibla,  ulo  kelkete  nova  en  MB,  nome  laboristal  anguleto.  Certe  tala
raporti esus interesiva. - Joaquin Ferreres (Hispania)

(Ni raportas pri la laboristala Ido-movado en la kadro di nia revuo, ma por 
konservar la neutreso politikala e religiala ni ne volas krear specala rubriko 
por ta skopo. Red. di Mikra Buletino) 

Me prizas lektar omno, quo vizas servar a la kulturala progreso dil homaro,
konseque  pri  la  maxim  serioza  temi.  En  tempo,  dum  qua  la  homaro
travivas krizo, semble portante en su la jermo di maxim serioza konsequi
por  la  futura  developo  sociala  e  kulturala,  dum  qua  la  mondo  esas
inundata da nacional-lingua libri, revui e jurnali kontenanta amuzaji en tote
nauzeiganta quanto, en tala tempo la mondolinguo devus plear plu digna
rolo en la dramato dil vivo kam augmentar la quanto di tala impedili di vera
progreso.  Segun  mea  opiniono  do  esus  regretinda  disipo  di  nia  skarsa
moyeni uzurpar spaco por puerala temi, qui vizas nul altro kam amuzigar
la lektanto.Tasko dil mondolinguo esas atraktar adheranti ad alta-nivela
kulturala kozo, quala esas nia movado. Do, nun lo maxim bona, segun me,
equivalante lo maxim serioza, esas digna temi por traktesar en nia revui �
Algot Holmgren (Suedia)

(Me grandaparte asentas kun la signatinto di ca mesajo. Me nur opinionas 
ke  il  esas  kelkete  tro  severa  e  kelkete  exajeras.  Red.  di  KURIERO 
INTERNACIONA) 

Me deziras lektar texti en Ido korekta (nam me prizas komprenar mea

lektajo), prefere tradukuri ek la lingui minim difuzita, ed pri irga temo. Me
ne prizas texti di literaturo, nam tre skarsa esas la tradukeri qui savas ed
povas interpretar aden Ido (linguo alta-grade preciza) pensi, qui ulakaze
esas tre ne-preciza. - Marcel Pesch (Suisia)

(Me komprenas tre bone Marcel Pesch pri la texti di literaturo, ma me 
opinionas ke il exajeras e mem eroras. Nome, on devas unesme bone 
reflektar pri to quo expresesas en onua matrala linguo ed ico posibligas 
efektigar  preciza  traduko  ad Ido.  Ma on  havas  surprizi,  nome  la  granda 
texti  di  altanivela  literaturo  esas  ofte  sat  facile  tradukebla  dum  ke  plu 
simpla literaturo povas esar tre desfacile tradukebla pro la frequa idiotismi 
(nacionala linguala apartaji) di qui la senco povas apene transmisesar ad 
altra idiomo dum perdar multo de la originala saporo (ma ca problemo ne 
existas  nur  por  Ido,  ma  por  omna  cetera  traduki  e  lingui).  Red.  di 
KURIERO INTERNACIONA) 

Me volunte lektus artikli pri omno, quo povas developar la interna homo,
supozite ke li esas skribita sat interesante. Precipue me ne volus indijar la
humoroza parto, nam ol esas plu apta joyigar la homo kam omna filozofio.
-
Jan Smolarek (Germania)

Me respondizas ica questiono per mencionar, ke me sempre tralektas dum
un sidfoyo, maxim balde posible en la recevo-dio, singla nov numero di
MB.
Yen  mea  atesto  pri  la  interesiveso  di  olua  kontenajo.  Me  prizus  ke
tempope aparus, sub nova rubriko, serio tala kam (exemple) la nuna serio
�Tra urbi vidinda e mondo-famoza�. Permisez a me sugestar nova serio,
titulizenda  �MOND-ANTOLOGIO�.  Me  explikez.  Sendubite  existas  en
multa lingui poemi kurta, diversa-tema, tre expresoza e bela, tradukinda
aden Ido por joyigar la samideani altranaciona. On forsan objecionos per
dicar  ke  ne  omnu  povas  tradukar  poemo  de  sua  matrolinguo  aden
kontentigiva  Ido-poemo.  Esas  vera,  ke  por  tala  traduko,  kelkakaze  tote
neposibla pro teknikal desfacilaji, irgakaze bezonesas homo qua ulgrade
posedas ta stranja fakultato quan uli nomizas �donacajo dal dei�, ma quan
altri nomizas �regretinda aflikteso�. Tamen, omna kompetent Idisto povas
facar de matrolingua poemo, lineopa proz-tradukuro qua plene expresos
la idei del originala verko. Kom exemplo, me adjuntas specimena proz-
tradukuro lineopa dil unesma stanco di Angla-Irlandana poemo. (Interesati
povos komparar kun la metrikala ed rimizita versiono en mea �Probo-Flugi
sur Pegazo�.)

LA LAGO FEAL
(Lineopa proz-tradukuro)

(1)Loughareema ! Loughareema
Jacas tre alte inter la erikaro;
Mikra lago, obskura lago,
La aquo es nigra e profund.
Olda heroni kustumeskas ibe peskar,
E muevi omni kune
Flotacas cirkum la verd insulo sola
Dil dormanta lago feal.

Nula ritmo, nula rimo ; ma qua falios vidar ment-okule la pikturo
dil bela lago kun olua cirkondajo ed ucela frequenteri ? Do, frati
omnalanda, donez a ni floreti de via poem-gardeni nacionala !

(1) Pronuncez Loharima � T. Sweetlove (Anglia)

(Ek Kuriero Internaciona n� 4/2006)

EXTRAKTURO DE ATLANTIDA DA PLATON
 Introdukto :- Aden multa lingui tradukesis ica texto qua esas tre famoza 
pro ke ol raportas pri la famoza insulo Atlantida qua, asertite, sinkis en 
la maro 10 000 yari ante nun. Kad ica raporto esas nur mito o historiala 
verso ? Pri ico diskutas e disputas omnaspeca kulturozi e ciencisti de 2 
500 yari, t.e. depos la tempo kande ica texto redaktesis da Platon. Esas 
mencioninda, ke la fakti e la teorii expresata en ica raportajo tote bone 
konformesas  a  la  Indiana kosmologio  e  doktrino  di eterna destrukti e 
rikomenci  pro  periodala  katastrofi  dum  ke  oli  ne  agnoskesas  da  nia 
moderna Ocidentala cienco. Ica texto, semblante, til nun ne tradukesis 
ad Ido. Nun me agas lo. 
�Esas en Egiptia, dicis Solon, en la Delto, vers la pinto di qua dividesas
la  fluo  dil  fluvio  Nilo,  ula  departmento  quan  onu  nomizas  Saitikia,  ed
interne  di  ca  departmento  la  maxim  granda  urbo  esas  Sais  �  Ibe  esis
Amasis, la lokala rejo. - Segun la habitanti di ta urbo, lo esas ula Deino
qua fondis ol : en la Egiptiana elua nomo esas Neith, ma en la Greka,
segun to quon li dicas, ita nomo esas Athena. Or ica homi esas tre amika

a la Athinani e li asertas ke ulamaniere li esas lia parenti. Solon raportis
ke, arivinte en lia  lando, il grande egardesis e ke, kande il questionis
uladie pri la antiqua tempi e fakti la sacerdoti maxim savoza pri ta temo,
lore il deskovrabis ke nek lu ipsa nek irga altra Greko savas ulo serioza
pri  oli.  E,  altrafoye,  pro  ke  il  volis  instigar  li  parolar  pri  antiquaji,  il
komencis savigar da li to quon ni havas hike kom maxim granda ancienaji.
Ilu parolis pri Foroneos, nome ilta quan onu nomizas la unesma homulo,
pri  Niobes,  pri  la  diluvio  di  Devkalion  e  pri  Pyrra  e  la  miti  quin  onu
rakontas pri lia nasko, ed anke pri la genealogii di lia decendanti. Ultre
lo, il esforcis, per konjektar la yari kande ica fakti eventis, kalkular lia
dato.
Ma un de la sacerdoti, qua esis tre olda diceskis : �Ho Solon, Solon, vi
Greki,  vi  sempre  esas  ne-adulti  :  Greko  nulatempe  esas  olda  !  �  Lore
Solon  replikis  :  �Quale  on  devas  komprenar  ico  ?  �  -  E  la  sacerdoto
respondis : �Vi esas yuna, vi omna, per la anmo. Nome en ol vi havas
nula anciena opiniono, veninta de antiqua tradiciono, neanke cienco qua
blankigesis  dal  tempo.  E  yen  la  motivo. La  homi  destruktesis  ed  itere
destruktesos per multa manieri. Per fairo e per aquo eventis la destrukti
maxim grava. Ma esis anke altra de oli qui esis min forta, per mili de
diferanta manieri.
Nome, to quon onu rakontas via-lande pri la fakto ke ulfoye Faeton, la
filiulo  di  Helios,  pos  jungir  la  charo  di  lua  patro,  ma  qua  esis  neapta
guidar ol sur la patrala voyo, incendiis omno quo esis sur la Tero ed ipsa
perisis frapita per la fulmino, ico dicesas sub formo di legendo. Yen la
vereso : deviaco kelkafoye efektigesas en la astrala korpi qui jiras ciele,
cirkum la Tero. Ed, en intertempi duranta dum tre longa periodo, omno
quo esas surtere perisas lore pro la tro granda abundo dil fairo. Itatempe,
omni qui habitas sur montaro, en altaji ed en sika loki, perisas, prefere
kam ti qui rezidas proxim la fluvii e la maro. Ma koncerne ni, la fluvio
Nilo, qua ja esas nia salvero en altra cirkonstanci, prezervas ni anke de
ta kalamitato per exterfluar. Kontree, altrafoye, kande la dei purigas la
Tero per la aqui e submersas ol, nur la bov-gardisti e la pastori, en la
montaro, salvesas, ma la urbana habitanti di via landi fortranesas a la
maro per la fluvii. Opozite, en ica lando, nek lore nek altrakaze, la aqui
decensas de la altaji a la planaji, ma lo sempre esas de-sub la tero quin
li ekiras naturale.
Ico havas kom rezulto, onu dicas, ke hike mantenesis la maxim anciena
tradicioni.  Ma  la  vereso  esas  ke,  en  omna  loki  ube  ne  esas  ecesanta
koldeso nek ardoroza varmeso por ekpulsar lu, esas sempre, min o plu
grandanombra, la homala raso. Tale, sive en via landi, sive hike, sive en
irga altra loko pri qua ni audis parolar, se efektigesis ulo bela, granda o
remarkinda  ye  omna  vidpunti,  ica  omno  esas  mencionita  per  skriburi

hike,  depos  la  antiqua  epoko,  en  nia  templi,  e  la  memorajo  pri  ico
salvesis.
Ma en via lando ed en landi di altra populi, singlafoye kande la kozi esas
kelke organizita koncerne la skribarto e l'omna ceteraji di to quo esas
necesa  a  la  urbala  vivo,  yen  ke  itere,  ye  intertempi  reguloza,  quaze
morbo, la ondi dil cielo rifalas adsur vi e lasas posvivar de inter vi nur la
iliterati e la nulsavanti. Tale, itere, vi ridivenas yuna, sen irgo savar pri
to  quo  eventis  hike,  via-lande  ed  en  la  anciena  tempi.  Nome,  ica
genealogii quin vu jus citis, ho Solon, od adminime to quon vu aludis pri
oli koncerne la eventi di via lando, esas apene diferanta de la por-infanta
rakonti. Ed, unesme, vi memoras nur un unika terala diluvio, dum ke esis
multa de li antee. Pose, koncerne la maxim bona e la maxim bela raso
inter la homi, vi ne savas ke en via patrio olu naskis, nek ke de ita homi,
vi e via tota nuna civitanaro decendas, nam kelko de lia genitala semino
permanis. Icon vi ne savas, pro ke, dum grandanombra generacioni, la
posvivanti mortis sen esir kapabla expresar ica fakti per la skribarto. Yes,
Solon, esis tempo, ante la maxim granda destrukto per la aqui, kande la
civito  qua  nunadie  esas  olta  dil  Athinani,  esis,  de  omna,  la  maxim
valoroza en la milito e tote aparte la maxim civilizita omnarelate. En ol,
onu dicas, realigesis la maxim bela prodaji ; esis politikala konstituci qui
esis  le  maxim  bona  de  omna  pri  qui  ni  ulatempe  audis  parolar  sub  la
cielala vulto . " - Pos audir ico, Solon, dicis ke il tre astonesis pro admiro,
e, plena de kuriozeso, il pregis la sacerdoti raportar exakte e senfriste
la tota historio di lua samcivitani di olim.
E respondis la sacerdoto : " Me ne intencas tacar , ma egarde a vu, Solon,
a  vua  civitanaro  e  mem  plu  multe  a  la  Deino,  qua  protektis,  edukis,
instruktis vua civitanaro, lon me dicos a vu. De nia du urbi, la maxim
anciena esas la vua per tempo-disto de mil yari, nam ol genitesis da Gaia
ed H�faistos. Ica habiteyaro, ube ni nun parolas, esas plu recenta. Or,
depos  la  tempo  kande  ica  lando  civilizeskis,  pasis,  segun  nia  sakra
skriburi, tempo de okamil yari .
Do, me koncize deskriptos a vu lia legi, e, inter lia prodaji, me naracos
a vu la maxim bela quan li realigis. Ni, tamen, diskutos plu detaloze pri
co per konsultar la texti ipsa kande ni havos plu multa tempo disponebla.
Ma,  unesme,  komparez  via  legi  ad  olti  di  ca  civito.  Grandanombra
exempli  de  legi  qui  existis  lore  en  via  lando,  esas  trovebla  hike  nia-
tempe.
Unesmarange,  la  klaso  sacerdotala  separita  ed  apartigita  de  l'omna
ceteri, pose la mestieristala klaso, quoniam singla speco de mestieristi
praktikas  sua  mestiero  aparte,  sen  mixar  su  ad  irga  altra  speco,  la
pastorala  klaso,  olta  dil  chasisti  ed  olta  dil  plugisti.  E  koncernante  la
klaso  dil  kombatanti  ,  vu  ja  probable  konstatis  ke  anke  ol  esas  hike

distingebla de l'omna ceteri e ke la lego preskriptis a lua membri okupar
su pri nulo ecepte pri la militala kozi.
Same,  koncerne  la  formo  di  lia  armaro,  shildi  e  lanci,  di  qui  kom  le
unesma, inter la populi vicinesanta Azia, ni recevis furniso. Nome lo esas
la Deino qua, quale en ica lando, docis lia fabrikado a vi, t.e. a vi kom
le unesma pri co. E, koncerne la spirito, vu konstatas probable til quala
grado la legaro sorgis pri ca temo hike, quik de la komenco, same kam
pri la edukado, e pro ke elu savigis omno da ni, til la predico-kapableso
e la medicino qua koncernas la sanesala stando, on povas ya dicar ke el
docis a ni ita deala cienci til lia homala aplikado, e mem ke el furnisis a
ni l'omna cetera cienci qui sequas olti.
Yes ya, lo esas ita ipsa konvencioni ed ica ipsa organizuro quin la Deino
privileje donabis a vi kom le unesma. Elu selektabis la loko ube vi naskis,
nam  elu  egardabis  la  harmonioza  mixado  dil  sezoni,  qua  igis  ol  apta
sustenar la maxim sana homi. E, pro ke ica Deino prizis samatempe la
milito e la cienco, deziranta ke ica loko esez la viveyo dil homi maxim
simila ad el, elu selektis ol e populizis ol unesme. Vi habitis lu, do, sub
legi similesanta le nia e mem plu bona kam oli. E vi superiris omna homi
per omnaspeca qualesi, quale konvenas a decendanti e dicipuli dil dei.
Multanombra  e  granda  esis  via  prodaji  ed  olti  di  via  civito  :  ni  havas
skribita texti pri oli ed oli ankore nun admiresas. Ma un de li superiras la
ceteri per lua grandeso ed heroeso.
Nome,  nia  skriburi  raportas  quale  via  civito  olim  nihiligis  insolenta
imperio qua samatempe esis invadanta tota Europa e tota Azia ed atakis
oli venante de teritorio jacanta en fora regiono dil Atlantika maro.
Fakte,  icatempe,  on  povis  trairar  ita  maro.  En  ol  esis  insulo,  avan  la
paseyo  quan  vi  nomizas,  segun  to  quon  vi  dicas  pri  lu,  la  koloni  di
Herkules. Ca insulo esis plu vasta kam Libia ed Azia kune. E la voyajanti
di ta tempo povis irar de ica insulo a la cetera insuli e, departante de ita
insuli, li povis atingar la tota kontinento, per la opozita litoro dil dicita
maro qua vere meritis lua nomo. Nome, unlatere, interne di ca maro-
stretajo  pri  qua  ni  parolas,  semblante  existas  nur  portueto  kun  kolo
streta e, ye la altra latero, extere, existas ica vera maro e la tero qua
cirkondas  ol  e  quan  onu  povas  nomizar,  en  la  justa  senco  dil  vorto,
kontinento.  Or,  en  ica  insulo  Atlantida,  reji  kreabis  imperio  granda  e
marveloza. Ica imperio esis mastro di la tota insulo ed anke di mult altra
insuli e di porcioni dil kontinento. Ultre lo, ye nia latero, lu dominacis
Libia  til  Egiptia  ed  Europa  til  Tyrrhenia.  Or  ica  potenta  lando,  pos
koncentrir  lua  omna  trupi,  entraprezis,  samatempe,  sklavigar  via
teritorio e la nia ed ti omna qui esas ye ca latero dil maro-stretajo. Ma
lore, ho Solon, la potenteso di via civito admirigis lua energio ed heroeso
a la okuli di omna vivanta homi en ita tempo.

Nome lua civitani superiris omna cetera homi per lia anmala forteso e
per  lia  militala  apteso.  Unesme  kom  guidanti  dil  Greki,  pose  sola  pro
neceseso pro ke li abandonesis dal altri, travivinta extrema danjeri, li
vinkis la invaderi ed evitigis la sklaveso a ti qui nulatempe esabis sklavi,
pluse, sen rankoro, li liberigis omna altra populi e ni ipsa qui habitas cis
la  koloni  di  Herkules.  Ma  ,  en  la  sequanta  tempo,  eventis  tertremi
hororigiva e kataklismi. Dum tempo de nur un jorno e di nokto terorigiva,
via tota armeani sinkesis subite sub la tero e, same, la insulo Atlantida
dronesis en la maro e desaparis. Yen la motivo pro quo, ankore nun, ita
Oceano di ibe esas desfacile atingebla e ne-explorebla, pro la obstaklo
dil slamoza e tre basa fundo quan la insulo, dum dronesar, sedimentizis.�
Hike finas la texto propre dicita qua koncernas la eventi pri Atlantida e 
lua Imperio. 
(Ek Kuriero Internaciona n� 1/2007)

LA POVRA SERVISTINO
Olim esis povra servistino qua esis efikanta e neta ; singladie elu balayis
la domo e shovis la rezidui aden la strado avan la pordo. Ulamatine, dum
laboreskar,  elu  trovis  letro  surtere  ;  pro  ke  elu  ne  savis  lektar,  elu
depozis lua balayilo en irga angulo ed adportis la letro ad elua mastri :
lo esis invito sendita da magiala nani, qui pregis elu divenor baptomatro
di un de lia filii. Elu ne savis quon rezolvar ; fine, pos multa hezitado,
pro ke on dicabis ad el ke esas danjeroza refuzar, elu aceptis.
Tri nani venis querar elu e duktis el a kaverno en monto, ube li rezidis.
Omno ibe esis mikrega, ma tante jolia e miniona ke lo esis super omna
deskripto. La parturinta muliero esis en lito ek ebenligno inkrustita per
perli, kun kovrilo brodita per oro ; la bersilo dil infanteto esis ek ivoro e
lua balnokuvo ek masiva oro. Pos la bapto-ceremonio, la servistino volis
senfriste retroirar a la habiteyo di lua mastri, ma la nani pregis elu insiste
restar dum tri dii kun li. Elu pasis ita dii en joyo e festo, nam ica mikra
enti aceptis el maxim kordiale ed afable.
Pos tri dii, pro ke el volis absolute retroirar, li plenigis lua poshi per oro
e duktis el til la ekireyo di lia subtera loko. Arivante che lua mastri elu
ristartis lua kustumala laboro e riprenis elua balayilo en la angulo ipsa
ube el lasabis ol. Ma ekiris la domo stranjeri, qui demandis ad el qua el
esas e to quon el volas. Elu saveskis lore, ke elu ne restabis dum tri dii -

quale el kredis lo - ma dum sep tota yari che la nani, e ke dum ita tempo
mortis lua mastri.

Segun rakonto dal fratuli Grimm 

(Ek Kuriero Internaciona n� 1/2007)

MODERNA VIVO
STARBUCKS LA GLOBALA KAFEEYO PROXIMA
 De SEATTLE artiklo da nia specale sendita jurnalisto. 

En Usa la folkloratra imajo dil Franco qua havas beredo sur la kapo e
pan-vergeto sub la brakio permanas exajerite. Ol ne plus konformesas -
e depos tre longa tempo - ad irga realeso, ma a la ideo quan mult Usani
havas pri la habitanti di Francia.
Kontraste, moderna folkloratra imajo povus reprezentar la urbala medio
Usana : nome, on vidus en ol viro bone vestizita, o muliero marchanta
rapidege e tenanta per la manuo varma glaso kartona kovrata per kovrilo
ek plastika materiajo.  Ye la avana parto on povus vidar verda e nigra
komercala  emblemo  reprezentanta  kronizita  sireno  akompanata  per
nomo : " Starbucks Coffee ".
Nome  Starbucks,  mondala  championo  pri  kafeo,  videblesas  omnaloke
trans  la  Atlantika  Oceano,  nam  existas  ibe  preske  10  000  butiki
apartenanta a lu.
Singlasemane, 40 milion konsumeri kompras por su " cappucino ", " caff�
latte " o mem " espresso macchiato ", qua drinkesas ofte dum marchar.
Ico esas tre Usana kustumo nam la Usani, de longa tempo, cesis havar la
kustumo disipar lia tempo. Ed ico ne eventas nur en Manhattan, qua esas
ulaspeca templo dil kulturo e dil "business" : ico anke esas konstatebla
de Seattle til Boston, de Tucson til Chicago, nam la kafeo Starbucks esas
videbla omnube e konsumesas ofte rapidege.
Por bone mezurar la importo di ca fabrik-marko, nulo plu valoras kam
avionala voyajo de Chicago til Seattle. Quik de la embarko, on savas pri
quo parolesas : nome, la pasajero sidas opoze a butiko markizita per la
sireno ye la instanto kande la aviono flugeskas. Ica insigno ne esas nur
trovebla enstrade, nam lua reprezentanti vendas lua nigra drinkajo anke
en la aerportui, en la librerii, ec. Ed ol esas anke videbla avionale : sur

la aerala voyirado dil kompanio United Airlines liganta Chicago a Seattle,
kande esas la tempo furnisar la drinkaji, la avionala hostini esas " fiera
servar a tu kafeo Starbucks". Lor la terveno, same : la arivo-pordo stacas
opoze a kronizita sireno.Advere, en Seattle, Starbucks esas omnaloke :
ye singla voyo-kruco, e mem anke ye du anguli di singla voyo-kruco ! En
ica  urbo  naskis  la  aludita  entraprezeyo,  en  1971.  Pos  kelka  komenco-
desfacilaji e kelka heziti, ita komercala grupo agis importanta rezolvo
dum la yari 1980, per ne plus konsakrar su nur a la vendo di grana kafeo,
ma  per  propozar  butiki  di  qui  la  ideo  esis  ofrar  kafeo  segun  Italiana
maniero.

SERVO YE LA DRINKO- E PAGO-TABLO, TRANQUILA CIRKONDEYO, DOLCA
MUZIKO,  INTERRETALA  ACESO,  OMNA  STARBUCKS-EYI  DIL  MONDO
SIMILESAS.
La koncepturo sucesis e Starbucks, nunadie, esas la mondala championo
dil kafeo.
"Ico ne esas hazardo se ica komercala grupo naskis hike", tale explikas
Ron, kustumala kliento qua esas granda prizanto ye "caff� latte". Seattle
esas  fora  de  importanta  altra  urbi,  ma  ol  esas  apertita  a  la  mondo."
Jacanta an la litoro dil Pacifika Oceano, an la Kanadana frontiero, ica
urbo orientizesas a la extera mondo.
Cetere la Starbucks-insigno esas homajo a la marala vivo, nome ica nomo
venas de protagonisto di "Moby Dick", romano di Hermann Melville. On
konstatas en oli servo ye la drinko- e pago-tablo, tranquila cirkondeyo,
dolca  muziko,  interretala  aceso...  omna  Starbucks-eyi  dil  mondo
similesas.
De la interdiktata Civito en Beijing (Pekino) til la strado Montorgueil en
Paris, per trairar Bangkok o S�oul, la koncepturo esas la sama. On iras
sola adibe, ma on povas trovar en ol plura personi por diskutar, o laborar.
En la Usana butiki, la profesionala asembli ne esas rarajo.
Tra la mondo, la dicita koncepturo esas sucesoza. Ica komercala grupo
posedas nun plu kam 12 000 butiki ed adjuntas, singlayare, preske 2 000
nova kafeeyi a lua ja existanta komerceyi, en Usa ed en la tota mondo.
On mem plurapidigas la developo-ritmo : en 2007 la aferala skopo di ca
firmo  esas  la  aperto di  2 400 nova  butiki.  En  Paris,  ube  ca komercala
grupo ja havas triadek tala loki, la konsumeri prizas povar restar dum
plura hori sen tedesar da garsono qua, altraloke, venus, ye singla duadek
minuti, por recevar nova komendo.
Tamen, ica nova modo �made in USA� produktas nur poka opozo. Kad ico
esas  signo  ke  la  �Usanigo�  ne  plus  timigas  ?  Kad  ico  esas  signo  ke
Starbucks agas sagace ?

Advere, en la Parisala Starbucks-eyi nur poka kozi pensigas pri Usa. Ica
entraprezeyo ne fanfaronas : che Starbucks, onu ne multe komunikas. En
Seattle,  la  dicita  entraprezeyo  esas  fortreso,  e  la  pasanta  stranjera
jurnalisto  konsilesas  sistematre  konsultar  la  retala  pagino  pri  ca
fabrikmarko.
Same en Paris : �Se la klienti restas sen konsumar, kad ca entraprezeyo
ganas pekunio en Francia ?� �Quala esas lua projeti, lua ambicii ?� Ita
questioni esas sen respondo. Onu tacas.
Duminstante, ica strategio esas sucesoza. Tamen ico eventas pos multa
desfacilaji  e  problemi.  Anke  en  Usa.  En  1999,  lor  la  somitala
interrenkontro dil Mondala komerco-organizuro (WTO/OMC) en Seattle,
Starbucks qua akuzesis komprar tro chipe a la rurani la kafeo-grani, esis,
same  kam  Gap  o  Nike,  un  de  la  maxim  odiata  skopo-plaki  por  la
manifestanti. La movadi opozata a la komercajigo dil mondo kunvenis
exter la somitala interrenkontro por iniciar to quo restis en la memori
kom  la  departo-punto  dil  granda  mobilizi  kontre  la  globaligo.  En  la
Starbucks-eyi dil urbo-mezo, vitri spliteskis. Depos ita tempo la aludita
komercala  grupo  reaktis.  La  kombato  por  sana  ambiento  e  por  plu
equitatoza komerco divenis la baricentro di lua komunikado. Starbucks
ne interesas grande Marina Skumanich, reprezentantino en Seattle di la
�Washington Fair Trade Coalition�, organizuro qua militas por equitatoza
komerco.  Ma  elu  agnoskas  ke Howard  Schultz,  qua  esas  la  patrono  dil
dicita komercala grupo, esas meritanta homo. �Il esas un de ca moderna
patroni  qui  esas  tre  diferanta  de  lia  preirinti,  tale  explikas  ita
militantino.  Lia  politiko semblas  esar  tre  progresema,  tam bone  en  la
domeno dil ambiento kam en olta di la laboro-kondicioni. Existas sincera
deziro facar bona kozi. Tamen, quankam li deklaras ke li havas tre alta
ambicii, li ne esas sempre ye olia nivelo.
Koncernante la ambiento, pro quo li ne kompras plu multa kafeo kultivita
en ombro, t.e. en la naturala peizajo dil regioni produktanta ol, e ne en
granda plantacerio ?�
Omnakaze ica kompanio bone konsideresas trans la Atlantika Oceano.Ma
ica giganto dil bruna oro ne esas sen diversa e psikologiala problemi. Lu
subisas mem kreskala krizo, se on kredas to quon dicas Howard Schultz,
nome il desquieteskas pro la fakto ke il ne plus rikonocas la Starbucks
quan il konceptabis : kad la komercala grupo ne minacesas perdar sua
identeso  pro  ke  ol divenas  gigantega  ?  Ka  Starbucks ne  esas  minacata
dissolvesar  en  la  globaligo  ?  En  informilo  interna  a  lua  kompanio,  ica
historiala patrono regretis, dum la pasinta printempo, la renunco di ula
agomanieri  certe  �romantika�.  Aludante  tale  la  sili  de  kafeo  sur  la
drinko-  e  pago-tabli  di  Starbucks,  qui  nun  remplasesas  per  normigita
paketi, pro ke ico konsideresas kom la unika moyeno konservar l'aromo

dil Starbucks-kafeo omnaloke en la mondo. Pro brilar tro forte, dil sireno
la krono povus riskar paleskar.

(Segun artiklo da Gilles BIASSETTE publikigita en la jurnalo LA CROIX) 

(Ek Kuriero Internaciona n� 1/2007)

EMOCIGANTA EXOTIKA EXKUZI, KANIBALI DICAS :
NI DEMANDAS PARDONO PRO MANJIR QUAR
BRITANIANA MISIONISTI
 Raportajo da RICHARDS SEARS en interretala edituro di THE DAILY MAIL 
ye la 20ma di agosto 2007. 

132 yari esis necesa por ico, ma la decendanti di tribuo de kanibali fine
exkuzis su pri la fakto ke li manjabis quar amiki di Britaniana misionisto.
La Veneracindo George Brown apene evitis mortigesar ipsa kande il riskis
su irar aden la junglo por trovar ke ti qui esabis lua quar kolegi divenabis
dineomanjajo.
Savesas ke la tribui en Papua Nova Guinea ankore kredas la realeso dil
miraklifanta  mediki  e  skeleta  homi  ma  la  kanibalismo  esas  kozo
apartenanta a lo pasinta. La aludita methodista (1) pastoro deskovris la
osti dil citita viktimi dispersita alonge la kanibali-vilajo sur la Pacifika
insulo Nova Britania. Lor pitoreska ceremonio eventinta icasemane, la
chefi di ca insulo dicis ke li tre regretas ke lia  ancestri distranchis en
plura peci la misionisti en la skopo celebrar granda festo.
La exkuzi facesis a la Chefa Komisario di Fiji, t.e. la loko de-ube venis la
manjita  misionisti.  Ica  komisario,  Ratu  Isoa  Delamisi  Tikoca,  qua
reprezentas la Rejino di Anglia en Fiji, dicis a la lokala chefi : "Ni esas
profunde emocita e ni deziras a vi la tre  granda joyo dil pardono qua
finas ica deskonkordo."
Lor la ceremonio, Sir Paulias Matane, Generala Guberniestro di Papua
Nova Guinea, qua kontrolas Nova Britania, rimemorigis pri la bona verki
da George Brown. La citita pionira Anglo esis proxima a la morto lor plura
okazioni � pro feroca aborijeni o pro maladesi - ma il sucesis transvivar

til lua retreto en Australia pos entraprezir finala voyajo a lua hema loko
Durham.
La dramatatra incidento qua esis la kauzo dil prizentita exkuzi eventis
pos ke s-ro Brown voyajabis de Fiji a Nova Britania, olqua nomizesabis
tale dal Angla exploranto William Dampier en 1700.
Il sejornis en vilajo de kabanachi jacanta sur ica insulo, kande, ye la 8ma
di  aprilo  1878,  il  audis  dicar  ke  la  misionisti,  kun  qui  il  voyajabis  pos
departo de Fiji, esabis masakrita da kanibali.
Dum timar revolto tribuala, s-ro Brown, qua lore evis 43 yari, koaktesis
reprezalar  nam  il  minacesis  ke  lu  e  lua  omna  grupo  exterminesez  da
kanibali.
Irante  chasar  la  homo-manjanti  en  bateli  "kanoe",  lore  ke  li  avancis
alonge la litoro, la Angli esis ipsa izolita e siejata da 40 tribuala bateli
"kanoe" e sucesis nur kun granda desfacilaji eskapar de ica danjero.
Kelka  dii  pose,  s-ro  Brown,  deskovris  la  osti  dil  mortigita  docisti  e
predikisti en ula vilajo. Kun lua grupo, il incendiis omna kabanachi dil
kanibali  e  lor  sangoza  afronto  kelka  de  la  hom-manjanta  tribuani
mortigesis.
La venjo da Brown produktis senfrista paco-ofro de la aborijeni. Tamen,
on asertas ke la memoro di ta mortigi obsedis lu til lua morto.
Pos  la  ceremonio,  hiere,  tribuano  dicis  :  "La  Veneracindo  povas  nun
sejornar pace en lua tombo pro ke la disputado finis".
 (1) methodista pastoro : - Adepto di Protestanta sekto Angla. 

(Ek Kuriero Internaciona n�1/2007)

LITERATURO EN LA ARABA MONDO NUNEPOKE
 La  redaktinto  di  ca  artiklo,  Sharif  Majdalani,  esas  Kristana  Arabo 
naskinta en 1960 en Beyruth, Libano, ube il direktas la departmento di 
Franca literaturo en la Universitato Santa Josefo.Il esas autoro di plura 
libri pri diversa temi. La suba texto publikigesis en la regionala diala 
jurnalo Franca LA MONTAGNE (LA MONTARO). 

�Al Kairo redaktas, Beyruth editas e Baghdad lektas� : quaradek yari ante
nun, ico esis konocata proverbo por expresar la vivozeso e la kreiveso
literatural dil Araba mondo e la repartiso kelke koncize rezumita, certe,
ma kredebla, pri la rolo itafelde dil precipua chefurbi di Mez-Oriento. De
ca omno, ne plus restas multo nunadie e raporto da UNESCO publikigita

ja deko de yari ante nun, substrekizis la grava regreso dal editado e da
la lekto en la kulturala e linguala areo Araba.
Advere, on apene bezonas raporti por konstatar ico. En la Araba mondo,
nunepoke,  de  Al  Kairo  til  Baghdad, trairante,  ho  ve  !  Beyruth,  to  quo
maxim bone vendesas kom libri, lo esas libri pri koquarto, pri religio e la
libri pri astrologio. Me nesavas kad, cakaze, onu ankore darfas parolar
pri  lekto  od  edito,  t.e.  vorti  qui  tendencas  perdar  lia  senco  en  la
veneracinda  Araba  linguo.  Inquesto  savigis  ke  malgre  la  cent  mili  de
personi vizitinta la maxim recenta libro-expozo en Al Kairo, la Egiptiana
roman-autori maxim famoza nunatempe vendis ibe ne plu kam cento de
exempleri di lia verki, dum ke la libri pri la faki quin me aludis supre
kompresis kun granda facileso.
Ne importas hike aludar la kauzi di ca fakto qui esas konocata. La realeso
esas ke la socii di Mez-Oriento esas, nunadie, en pavoriganta stando di
kulturala regreso. E la sektoro maxim atingata per ica retroiro esas olta
di  la  literaturo  e  di  la  homala  cienci.  Esas,  exemple,  desfacilega  nun
saveskar  exakte  to  quo  produktesas  en  la  Araba  literaturo.  Se  onu  ne
volas mencionar kelka skarsa ecepti, precipue en Libano, la editisti ne
posedas vera katalogi e ne esas apta informar sua autori pri la recevaji
produktita per la vendo di lia libri. Ye ica manko profesionala adjuntesas
la indijo de librerii e de profesionani pri libri. Anke indijesas organizuri
por diskonocigar e famozigar verki literatural. Nur la jurnalaro probas
informar  pri  to  quo  produktesas  ed  editesas.  La  literaturala  premii,
nekareebla por igar verko konocata, esas, por tale dicar, neexistanta.
Oli certe existas en la Gulfo-landi, ma oli ne esas serioza e ne povas vere
egardesar.  En  Egiptia,  premio  qua  desaparabis  dum  yardeki,  tre
fortunoze rinaskis recente, e Libano probable asistos la nasko di Araba
versiono dil Angla Booker price. Ma ica omno ne havas vera relayo e ne
havas vera efekto a la publiko.
Fine, la obtenita rezulto esas la desfacileso quan havas la autoro interne
di la socio e la desfacileso por la difuzado di lua libri. Agnoskata roman-
autoro  ganas  ridinde  mikra  pekunio-quanto  kompare  a  lua  Europana
kolegi  ye  meza  qualeso.  Ico  instigas  lu  opinionar  ke  la  traduko  di  lua
verko esas la unika posibleso por agnoskesar, mem se ita agnosko esas
negranda.  Lo  esas  itamaniere,  cetere,  ke  Nagib  Mahfuz  ganis  Nobel-
premio, e, ke Ala el Aswani o la Libanano Elias Khury diveneskis konocata
autori.
Ita  lamentinda  panoramo,  tre  probable,  esas  justa  anke  koncernante
Afrika,  ube,  me  konjektas,  la  situeso  esas  mem  plu  mala,  o,  forsan,
koncernante Rusia od altra mondo-regioni. On povas lore imaginar, se
onu konsideras la kozi vidita de ita nefortunoza landi, rikomenco yarala
di la literaturala aktiveso quale ol eventas singlayare en Francia per centi
de publikigita verki, profesionala librovendisti, tonizanta jurnalaro qua

atencigas  forte  pri  la  literaturo,  premii  literaturala  qui  produktas
agnoskeso, koncize, quantagrade ico povas semblar magiala e fablatra.
Kompreneble, regardar ico de fora loko ne signifikas ke on esas dupo, o
ke  on  ignoras  la  fakto  ke  en  la  superkonsumanta  socii  la  libro  esas
remplasanta la literaturo, ke la granda vendeyi divenas plu importanta
kam  la  vera  librovendeyi,  ke  la  literaturala  premii  esas  ofte  tre
kontestata e ke pro la tro granda nombro de publikigaji, le maxim bona
de li ofte esas neremarkita. On povas savar ica omno, ma tamen pensar
ke la tro granda abundo esas plu envidiinda kam la indijo.
(Ek Kuriero Internaciona n�2/2007)

POPULMIGRADO
 Ni  trovis  ulaspeca  Britania  �  ne  plus  existanta  altraloke  �  meze  di 
Francia.  Adapto a  la  Linguo  Internaciona di artiklo da  Jane  Warren  e 
Peter Allen publikigita en la Angla diala jurnalo DAILY EXPRESS 

Pro la lokala sinuifanta riveri, la petra ponti, la hegi-serio e la ondizita
kolini, on povas pardonar vu pro pensar ke vu esas en la profundaji di
Britaniana areo rural, tote aparte kande vu promenas alonge la butiko,
jacanta en strado-angulo, di Kevin Walls.
Dop la ekmoda pago-tablo, il havas bonhumoroza vizajo e, dum ke lua
klienti  babilas  pri  diversaji  koncernanta  la  singladia  vivo  en  Unionita
Rejio, il adicionas la kusto di lia kompraji sur lua kaso-enrejistrilo. En
ica fiera lando di �foie gras� (grasa hepatajo di ganso) e di trufii, li pagas
por obtenar Angla marmelado e teo dil fabrik-marko Tetley, tomato-supo
Heinz, Weetabix e porko-socisi.
Ita kelke stranja cenaro pluduras en la mezepokal quartero jacanta meze
di ca urbo ube la rezidanti iranta a la kafeeyi e drinkeyi, pos la fino dil
dio-laboro  quik  ye  kin  kloki  pdm,  povas  trovesar  drinkanta  glasedi  de
�ale� (Angla biro), lektanta Britaniana jurnali o diskutanta pri �cricket�-
konkurso eventonta dum la nexta semano-fino. Pro la teo-saloni, la butiki
vendanta  la  Angla  fromaji  Stilton  e  Cheddar  e  la  kirkal  koro  kantanta
tradicionala Angla himni, onu ne povas evitar remarkar la Angla influo
sur la pitoreska Franca urbo Eymet.
Tamen,  mem  se on  vivis  longatempe  hike,  kande  onu  vidas  �cricket�-
ludanti en la mezo di Francia, lore ico duras esar nekustumala e stranja
experienco. Ne esas dubiti ke Mikra Anglia � quale on nomizas ofte ica
urbo dil 13ma yarcento jacanta an la rivero Dropt -divenis sinonima por
indikar la maxim bona elementi qui kustumale trovesas ye nia latero dil

Kanalo. Ma la maxim astoniva kozo pri ca mezepokal fortifikita merkat-
urbo en la regiono Dordogne di sudwest-Francia esas la granda nombro
de resortisanti di Unionita Rejio qui vivas hike dum la tota yaro. De multa
yari  ol  havas  la  maxim  forta  proporciono  de  Britaniani  rezidanta  en
Franca urbo, o mem altraloke en kontinentala Europa. Cirkum triimo de
lua 2600 rezidanti naskis en UR (Unionita Rejio).
Inquesto publikigita casemane sugestas ke ne min multe kam quar milion
personi ek la dek milion UR-ani deziroza komprar proprietajo exterlande,
ekmigros  dum  la  venonta  yaro,  ed  intencas  livar  definitive  Britania
motive  di  lia  sucii  pri  krimini-quanto,  situeso  dil  sanesala  servi  e  la
nekompetenteso dil Guvernerio en Unionita Rejio.
Dum  la  pasinta  25  yari  Eymet  subisis  vera  Britaniana  invado.  Hike  on
povas desintrikar su e ne savar la Franca. Se on volas vivar en Francia ma
sen parolar France, semblas ke ol esas la justa loko ube on devas esar.
�La  plu  multa  de  li  ne  parolas  la  Franca  patuazo*�,  dicas  Nathalie,
Francino  laboranta  en  komputatori-butiko  nomizita  MCD  Informatique
(posedata da UR-ano), elqua asertas ke 80 procent de la klientaro esas
Britaniana.
Nihilominus* ico ne esas la vera motivo por venar instalar su ad-hike, ma
pro ke ca urbeto ofras ulo rara e sentempa. Nome ol esas en la kategorio
de loki pri qui ni obliviis ke li povas existar. Ico esas vera idilio ube on
povas manjar fresha nutrivi dum la plu granda parto de la yaro, ube on
povas � sen riski � ne klozar klefe la pordo di onua domo e ne disipar onua
salario por rimborsar onua imoblala pruntita pekunio. Ol esas loko ube
on havas experienco pri krimini per pafili e kulteli nur che-televizione e
ne  en  la  singladia  vivo,  ube  la  pueri  iras  promenante  ad-skole  e
retrovenas  promenante  de-skole,  li  forsan  haltos  survoye  -  ante  la
repasto � por ludo di celesar e serchar en prato.
�Me prizas vivar hike pro ke lo esas quale Anglia kinadek yari ante nun�,
dicas Simon Colebourne, un de la nova arivanti. Il chanjis sua lojeyo ad-
hike, kun lua spozino Karen e lia filii, venanta de Bath, dum januaro 2003
ed ica paro jeras interretala kafeerio proxim la stradangulo ube jacas la
butiko di Kevin Wall titulizita �Le Magasin Anglais�. �La lokani esas tre
aceptema,  nam  li  opinionas  ke  ico  esas  quale  ri-invado  di  sudwest  -
Francia�, il pluse dicas (granda parto de sudwest-Francia apartenis a la
rejo  di  Anglia  dum  tri  yarcenti,  de  1150  til  1450  cirkume,  la  Angli  ne
poslasis  ibe  mala  memoraji NDLT).  �Kinadek  yari ante  nun  Eymet esis
preske abandonata ed obliviita. Danke la arivo da exterlandani ol esas
nun prosperanta.�
Caf� Eymet, jerata da le Colebourne esas tipala exemplo di florifanta
moderna entraprezeyo jerata da ekpatri-irinti. Singladie ol plenesas per
Britaniani  qui  drinkas  kafeo  e  manjas  kuki  dum  uzar  komputatori  por

sendar e-mesaji ad amiki restinta en UR e naracar a li la bona vivo quan
li juas nun.
Ico esas tote ne astoniva kande on konsideras la agreabla klimato lokala,
la neexisto de krimini e la preci dil proprietaji en parto de Francia qua
tante  pensigas  pri  Britaniana  areo  ke  ol  surnomizesas  Dordogneshire.
Segun  inquesto  che  la  Universitato  Montesquieu  en  Bordeaux,  la
Britaniani iras por instalar su en Francia pro ke li deziras habitar lando
ube  anciena  vivomanieri  preponderas.  �Nutrivi  fresha  venanta  de  la
farmodomo,  la  sekureso  di  komunajo  solidara,  ico  esas  autentika
experienco qua konformesas a lia revi � ita omna kozi quin la homi asocias
a lia koncepto di tipala Franca vilajo. Or, li havas la sentimento ke tala
tradicionala  vilajo  ne  plus  existas  en  Britania�,  dicas  Marie-Martine
Gervais-Aguer, autorino dil aludita studiuro. �Li havas nostalgio a to quo
esis la Britaniana vilaji 50 yari ante nun.�
En  Britania  la  vetero  esas  ofte  pluvema,  kolda  e  griza  ;  la  preci  dil
proprietaji esas tro alta relate la revenui, e, segun recenta statistiko dil
Home Office (ministrerio pri Interna Aferi) preske sep personi ek dek en
Unionita Rejio esas tormentata per sucii pri krimini per pafili e kulteli,
la furti endome e la timo atakesar e molestesar.
En la departmento Dordogne familiala hemo kustas fraciono de to quo ol
kustus en Hampshire, Sussex o mult altra rurala komtii en UR. Ica areo
esis olim plena de abandonata farmodomi. Oli transformesis a decanta
habiteyi, ma  lia  preco  esas  acesebla a  meznombra  Britaniana familio.
Rezideyo kun tri dormo-chambri kustas de 100 000 til 250 000 �pound�-i
ed ico inkluzas balno-baseno e sulo-areo qui ne povus kompresar po tala
pekunio-quanto en la komtii di Unionita Rejio. Kastelo povas aquiresar
po  500  000  �pound�-i.  Ne  esas  granda  surprizo  ke  la  department
Dordogne  nun  divenis  hema  regiono  di  cirkum  20  000  tale  nomizita
Anglosaxoni. Ita nombro povas inflar til 100 000 dum la somero. Multa de
li rezidas lore en la grandanombra gasteyi �bed and breakfast� jerata da
UR-ani, ube posiblesas selektar �bacon� ed ovi por dejunetar se onu ne
prizas le �croissant� (Franca paneti krecento-forma).
Eymet semblas pruvar ke esas posibla ad Angli e Franci pace kunexistar.
Ico, grandaparte, semblas debesar a la takto di enveninti quale Kevin
Walls, qua, dek semani pos apertesko di lua butiko, rezolvis tradukar la
nomo  di  lua  komerceyo  ube  la  maxim  bone  vendata  produkturo  esas
Walker Crips. �Antee ol nomesis The English Shop (La Angla Butiko) e me
opinionas  ke  ico  esis  kelkete  neamikala  a  la  lokani�,  il  dicas  dum
adjuntar  ke  altra  butik-posedanti  bonvenigis  lu;  ico  ne  esas  tante
astoniva kande on saveskas ke homi venas de loki ye disto de du trafik-
hori por komprar �bacon� e �Shredded Wheat� tale atraktante personi
di ca regiono ad Eymet.

La  Cricket  Club  di  Eymet  celebras  lua  25ma  aniversario  cayare.  Ita
esquado komencis plear sur la futbalo-tereno dil dicita urbo, ma la lokala
autoritatozi ofris a lu propra tereno por lua aktiveso. Se la balda lokala
elekto esos favoroza a la ekpatri-irinti, lore semblas versimila ke plusa
koncesaji  grantesos  a  la  Britaniana  rezidanti.  Ye  la  9ma  di  marto
valideskos  lego  permisanta  a  ne-Franca  civitani  divenar  membra  dil
komonala konsilantaro. Kin resortisanti di Mikra Anglia esos pronta servar
lia adoptita urbo. La tri kandidati por l'ofico di komonestro, qui omna
esas Franci, kaptis la oportuneso havar Britaniani en lia esquado. �Ico
esas tre flatera invitesar ed ico esas granda signo di acepto� dicas Julian
Urriata,  evanta  41  yari,  veninta  de  Nordwest-London,  qua  kreis
prosperanta entraprezeyo en Eymet tri yari ante nun. En la sama situeso
esas  Caroline  Haynes  retretinta  notariino  veninta  de  West-London.
Ensemble kun Urriata, el apogas la komonestral kandidato Jean-Raymond
Peyronnet,  qua,  se  il  elektesos,  intencas  organizar  singlasemane
konsulto-dii  jerata  da  lua  du  Angla  konsilanti  por  helpar  la  Britaniana
komunajo pri la administrerial problemi e por instigar la kreo di bilingua
jurnali ed elektrofakturi. Tony Martin, evo 63 yari, komputator-vendisto,
opinionas ke ica evoluciono esas bona por ita parto de Francia. Plura yari
ante  nun,  il  klozis  lua  entraprezeyo  en  Britania  e  venigis  ad-hike  lua
familio inkluzanta tri filii e tri nepoti. Il tre prizas icaloke la sekura stradi
e la bona skoli.
�Lo esas certa ke esas plu multa bona kozi kam mala kozi en Francia�,
ilu dicas. �Ni povas lernar multo de li en Unionita Rejio e, forsan, li povus
lernar kelke de ni qui habitas hike�

(Ek Kuriero Internaciona n�3/2007)

LA FANTOMIZITA DOMO
Fakti autentike travivita. 

Olim, kande me esis tre yuna puero e mem ankore infanto habitanta en
la  vilajo  Roz�rieulles,  mea  matro  konoceskis  ed  amikeskis  a  yuna
muliero,  samevanta  kam  elu,  nomata  damzelo  Chacha.  Ita  damzelo
Chacha prenomizita Simone esis celiba ed habitis, kun lua vidva patro ed
olda  onklino  di  qua  la  nomo  esis  Lea,  bela  anciena  domo  kun  granda
gardeno florizita en tranquila ed izolita loko di la vilajo nefore de agri

ube on kultivis frukti saporoza (precipue fragi, cerizi, frambi, ribi) e de
proxima boski e kolini verda.
Damzelo  Chacha  invitis  ni  ofte,  mea  genitori  e  me,  a  lua  domo  por
komune repastar kun el e lua familiani. Ico eventis kustumale sundie. Ni
esis afable aceptata da le Chacha e mea genitori interparolis joyoze kun
lia nova amiki. Siorino Lea esis tre afabla ed espritoza homino qua savis
raportar vivoze pri la anciena tempi e mori quin elu travivabis. Pos la
repasto  damzelo  Chacha  pleis  piano  por  ni,  nam  el  esis  docistino  pri
muziko e lua fratino esabis kantistino en Paris. Ita muzikala dotiteso esis
kelkete stranja, nam lia patro lor lua aktiveso-periodo esis profesionala
kukifisto. Cetere, lor nia rendevui, il koquis por ni delicoza kuketi.
Ma la tempo pasis e mea genitori chanjis lia lojeyo ad urbeto Moulins les
Metz.  Le  Chacha  qui  ne  esis  posedanti  di  lia  habiteyo  mustis  anke
translojar a sat fora altra loko pro ke lia proprietero volis rekuperar sua
domo por lu e lua familio.
Mea matro tamen mantenis la kontakto kun lua amikino ed uladie � me
memoras ke esis en la yaro 1953 � damzelo Chacha invitis ni por pasar
semanofino en lua nova hemo. La rurala urbeto, ube nun el e lua parenti
habitis, esis ravisanta e charmiva domeno. Ica loko nomizita Marly esis
sat pekunioza urbeto borgezala, plu pleziva kam la vilajo Roz�rieulles,
nam la ruro esis plu vasta, same verda e nelimizita per kolini. Enurbe, ni
povis trovar omna avantaji di urbo, quin la vilajo Roz�rieulles posedis
nur skarse. Me memoras ke la komerceyi, precipue la mikra vendeyi, qui,
tatempe,  ofris  por  komprado  omnaspeca  vari  esis  furnisata  per  bela
anciena mobli e la komercisti esis tre profesionale afabla.
Ni  arivis  ibe  dum  bela  printempala  vespero  kande  la  suno  kushanta
incendietis  per  splendida  oranjea  ed  orea  farbi  la  konstrukturi  e  la
cirkondanta peizajo. La domo ube le Chacha habitis esis mem plu vasta
e bone lokizita kam lia preirinta lojeyo nam ol cirkondesis per bela prati
e centyara arbori.
La  vespero  pasis  gaye  cirkum  saporoza  dineo-repasto.  Mea  genitori
questionis  su  quale  le  Chacha  qui  ne  esis  tre  richa  povabis  obtenar  e
lokacar  tante  pleziva  lojeyo  po  chipa  preco  dum  ita  posmilita  tempo
kande ne esis facila haveskar lojeyo pro indijo de habitebla domi lore.
La respondon li esis baldege havonta.
Lor ke esis tempo irar a la dormo-chambro jacanta ye supera etajo por
la nokto-repozo, damzelo Chacha avertis diskrete mea genitori ke esis
pikturo super la lito qua sempre renversesis ed onu ne povis riinstalar lu
korekte nam lu sempre rikomencis sua stranja ludo.
Fakte, astonata ed amuzata, mea genitori konstatis ita bizara fenomeno.
Pose li extingis la lumo e dormeskis. Ye la mezo dil nokto cirkume, mea
matro, di qua la dormo ne esis profunda, vekis kun opresanta angoro-
sentimento. Subite, el audis bruiso de pezoza pazi, quale olti di ulu qua

pedvestizesus  per  ligno-shui.  Elu  opinionis  ke  forsan  lo  esas  siorulo
Chacha qua durstas e volas drinkar aquo, ma ico duris tro longatempe.
Ye ula instanto,tote neexpektite, el audis tri forta frapi kontre la pordo
dil chambro. Tainstante vekis anke mea patro, qua havis bona dormo ma
qua ekirigesis de sua dormo per ita frapi. Lu iris a la pordo, timante ke
ulo mala eventez ad ulu en ita domo, ma nulu esis videbla e mea patro
retroiris grunante a la lito.
Pose la bruisi cesis. Me ipsa dormis en vicina chambro e, forsan, pro ke
me juis la profunda dormo dil yuneso, me ne audis irgo.
Ye la sequanta matino, mea genitori ne esis tre kontenta. Li questionis
la olda patro Chacha, kad lu havabis sanesala problemi dum la pasinta
nokto. Il semblis tre surprizita e respondis ke no. Damzelo Chacha qua
intelektis pri quo parolesas rezolvis klarigar ica enigmato a mea genitori.
El havabis tre granda desfacilaji por trovar decanta lojeyo por elua mikra
familio.  Ma  ulu  de  lua  konocati  konsilis  ad  el  vizitar  ita  domo.  El  tre
astonesis ke tante splendida habiteyo ne ja trovabis lokacanti e ke , ultre
lo,  la  lokaco-preco  esis  sat  chipa.  Nur  la  lugantino  dicabis  ad  el
misterioze  ke  la  anciena  proprietero,  s-ro  Walter  tempope  retrovenis
nokte  en  lua  domo.  Pos  instalesir  en  ita  habiteyo,  damzelo  Chacha
audeskis  la  bruisi  quin  me  raportas.  El  questionis  lua  lugantino  pri  la
motivo di ca stranjaji. Lore, elca furnisis la expliko dil fenomeni audata
: olim s-ro Walter esabis famoza risanigero qua tre habile per lua manui
risanigis  mem  tre  grava  morbi  quin  la  mediki  ne  savis  kuracar.  Ma,
regretinde, il esis sorcisto, amiko dil diablo, ed obtenabis lua marveloza
dotiteso nur danke pakto kun Satano. Il flegis lua kuracati en la rezideyo
ube nun habitis le Chacha e kurtatempe ante mortar, il avertabis ke il
retrovenos nokto adibe por sokursar maladi qui bezonus lua helpo.
Eventis, tale, e nulu ante damzelo Chacha (qua ne konocis ca loko e lua
historio) audacabis lokacar la dicita lojeyo.
Koncerne damzelo Chacha el kustumeskis audar ica bruisi e sucesis bone
dormar malgre omno; elua evoza familiani remarkabis nulo. Cetere, elu
ne  havis  altra  selektebleso,  nam  itatempe  esis  apene  posibla  trovar
lojeyo en posmilitala Francia.
Tale, danke la fakto ke ita domo esis fantomizita el sucesis, malgre la
problemi e desfacilaji di ta epoko, obtenar bela shirmeyo por el e lua
familiani.

(Ek Kuriero Internaciona n�1/2008)

GREKA MITOLOGIO : APOLLON

Il esas filiulo di Zevs e di L�to ed il esas la jemela frato dil Art�mis. Pro ke
lua  fratino  selektabis  la  Luno  kom  emblemo,  ilu  selektis  la  Suno.  Lu
nutresis da deino Th�mis per nektaro ed ambrozio ed il atingis dum nur
periodo de kelka dii adulta staturo. Pro ke il esas longa, bela kun granda
blonda  hararo,  il  divenas  la  dorlotata  yunulo  dil  Olimpo.  Il  havas  anke
eceptala  forteso  ed  ultre  lo  il  esas  tre  dotata  pri  muziko  e  predico-
kapableso.
Hefaistos, deo dil Forjerii, ofras a lu magiala flechi. Tale equipita, Apollon
iras kun lua fratino liberigar la urbo Delfi dil dominaco di la drako Python.

Quik de ta tempo lu nomizesis la pythonana Apollon, ico esas la origino di
la pythonala Ludi, olqui esas intersequo de muzikala ed atletala konkursi,
ed  anke  di  la  nomo  Pythia  qua  atribuesas  a  la  sacerdotino,  qua,  en  la
templo di Delfi, predicas la futuro. Kom granda seduktero, Apollon havas
multanombra amoratini, precipue inter la nimfi di qui il havis famoza filii
tale  Kalliope  ed  Askl�pios.  Tamen  un  muliero  rezistis  lua  charmo  :
Daphn�. Por eskapar de lu, elu transformesis ad arboro, nome la lauro,
qua depos ta tempo dedikesis ad el.

Apollon  havis  anke  amoroza  aventuri  kun  yuna  viri  quale  Hyakinthos  e
Kyparissos.  La  morto  di  ca  du  amorati  afliktis  lu  profunde,  la  unesmo
metamorfosesis a floro, nome la hiacinto, la duesmo metamorfosesis ad
arboro, nome la cipreso. Kom Deo dil Muziko e patrono dil Muzi, Apollon
kreas  instrumento,  la  liuto.  Il  recevas  la  liro  de  lua  mifratulo  Herm�s
kambie  dil  restituco  de  parto  dil  besti-trupo  quan  il  furtabis  de  lu.  Lu
afrontas la Satiruso Marsyas lor muzikala konkurso di qua la riskajo esas
ke la vinkero subisigos a la vinkato la traktado selektita da lu. Pro ke il esis
virtuoza pri sua liro quan il savis plear per amba manui, Apollon senpeligis
vivanta la desfortunozo Marsyas, e, ica laste nomita defiinta lu pri plear
fluto, la deo dil Muziko interdiktis la uzado di ca instrumento til ke muzikisto
inventez novaspeca fluto dedikata a lu ipsa.

Grandanombra animali asociesas a lu, inter li la volfo, la cigno, la korvo,
la  vulturo  (per  observar  la  flugi  di  ca  raptuceli,  la  auguristi  serchis
deskovrar la volo di Apollon), same kam la grifono, la lir-ucelo e plu tarde
la  delfino.  La  origino  di  deo  Apollon  esas  probable  Aziana  nam  il  ne
pedveztizesas per Greka sandali ma per boteti, qui esis tipala shui lore en
la  Aziana  landi.  Ultre  lo,  il  esas  la  unika  Olimpo-deo  qua  adoptesis  dal

Romani sub lua Greka nomo dum ke Zevs ipsa divenis Jovo ed Afrodite
divenis Venero
.
Segun artiklo de Enciklopedio da Edmond Wells. 

(Ek Kuriero Internaciona n� 2/2008)

LOHENGRIN (Germana legendo)
La duko di Brabant esis ja olda ed sentis ke lua morto proximeskis. Lua
unika filiino Elsa esis heredonta lua lando. Il venigis Komto Friedrich, qua
esis la maxim povoza komto en lua lando, ed ilta mustis promisar a lu,
ke  il  protektos  fidele  la  heredonta  princino.  Icon  juris  la  komto  a  la
mortanta duko.
Ma la komto pensis : �Se me nur spozigus la yuna dukino ! cakaze me
divenus la Sinioro di ca lando.� Il demandis elua manuo, ma Elsa ne volis
mariajesar kun lu. Lore il minacis la princino per maligna paroli.
Kelka tempo pose venis la imperiestro ad Antwerpen. Elsa iris renkontre
a lu kun la kavalieri di sua lando por salutar ilu. Tatempe la komto akuzis
la dukino che la imperiestro e juris, ke la duko promisabis a lu la manuo
di  lua  filiino  e  lua  krono.  Il  esis  pronta  kombatar  por  sua  yuro.
L'imperiestro devis judiciar.
Ye la sequanta dio l'imperiestro kunvenigis omna kavalieri di ca lando. Il
sufligis en korno e pajo klamis : �Qua volas esar la championo di la dukino
?�
Ma la kavalieri timis la komto e nulu de li audacis kombatar kontre il. Ja
on audabis la korno suflar ye la duesma foyo. Lore omni vidis cigno qua
avancis sur la fluvio. Lu tiris per ora kateno bateleto en qua kavaliero
sidis.
Ilta saltis adsur la sulo e la cigno desproximeskis senfriste kun la batelo.
Ye  la  triesma  foyo  sonadis  la  korno.  Lore  la  kavaliero  iris  opoze  a
l'imperiestro e dicis : �Me volas kombatar por la dukino.�
Pos ruda kombato la komto desvinkis. La yuna kavaliero plezis a la dukino
ed elu aceptis lu kom spozulo. Tamen ante la mariajo-festo la kavaliero
dicis ad el : �Siniorino Dukino, vu nulatempe darfas questionar me pri
qua me esas nek deube me venas, nam cakaze me devos separesar de
vu.� Elu promisis ico. Li vivis felica kune dum multa yari.
Ma  uladie,  kande  li  asistis  festo,  el  audis  ulu  mokar  Lohengrin.  Lua
aflikteso esis granda. Nune el pregis la kavaliero por ke il revelez ad el
ilua sekretajo.

Se nur elu respektabus sua promiso ! Apene elu parolabis taskope, ke la
cigno retrovenis sur la fluvio. Trista e plorante Lohengrin adiis lua filii e
lua spozino. Il saltis aden lua batelo e ne plus retrovenis.
Extraktita de la libro UNSER VATERLAND : Germanische Erz�hlungen f�r 
deutsche Kinder (NIA PATRIO : Germanala rakonti por Germana pueri) 
Lothringer Verlag METZ 1908. 
(Ek Kuriero Internaciona n� 2/2008)

LA MISTERIOZA CIVILIZO DI FONTAINEBLEAU
Sen  savar  lo,  omnasundie,  mili  de  promenanti  en  la  foresto  di
Fontainebleau (nefore de Paris, Francia) pasas forsan avan la restaji di
nekonocata civilizo desaparinta.
Ica foresto di Fontainebleau esas un de la maxim granda e bela foresti di
Francia. Ol jacas sur preske 20.000 hektari. Inter la arbori e la roki kun
fantastika  formi,  on  povas  sentar  magiala  atmosfero.  Sempre  on
questionas su : kad Fontainebleau esis la centro di nekonocata anciena
civilizuro ?
LA GEOLOGIALA PASINTO DI FONTAINEBLEAU
La geologiala pasinto di ca foresto duras esar nemulte konocata. Lua
historiala pasinto esas mem plu nesavata. Til 1830, cirkume, ol ignoresis
sur la mapo di Francia. Mem la banditi qui eskapis de la rejala jendarmi
hezitis  enirar  profunde  ica  grandega  foresto.  Esis  legendi  pri  la
misterioza habitanti di ca foresto. On asertis ke la diablo sub la formo di
granda Chasisto nigra trairis la foresto. Ne esis felicajo renkontrar lu,
tante plu ke il cirkondesis da diablala hundi. Tale la promenanti ne tre
deziris vizitar la foresto qua konsideresis kom danjeroza loko.

STUDIO DIL GROTI DI FONTAINEBLEAU

On savas nur ke dum plura dekamili de yari, homi habitis ula groti di ca
foresto. Li poslasis ibe grandanombra desegnuri e signi qui duras pozar
problemi a la historiisti.
Ita signi desegnesis lor periodo � segun J.L. Baudit, ciencala exploranto
studiinta oli maxim bone � qua duris dum 30.000 yari cirkume, t.e. de

l'inter-glaciala ero �riss-w�rm� til la fera epoko. La maxim anciena signi
esas tre simpla, nome li esas simpla abstrakta linei.
Le maxim recenta de li reprezentas animalal od homal desegnuri same
kam  plu  komplikita  simboli,  di  qui  ni  ne  savas  la  exakta  signifiko.  La
specalisti remarkis astoniva simileso inter plura di ca desegnuri ed olti
trovata che altra prehistoriala peizaji enigmatatra.

MISTERIOZA SKRIBARTO

On  anke  trovis  kelka  tombi  neolitikal  en  la  mezo  dil  foresto  di
Fontainebleau.  Una  de  li  kronizesas  per  bloki  qui  havas  la  formo  di
jacanta statui. Kad parolesas pri naturala bloki o kad li laboresis da homi
?
Ula tombo livris plura mikra skulturi ek stono. Ol exkavesis komence dil
yari 1960 dal amatora arkeologiisto Robert Ganzo. Ma la oficala ciencala
exploranti  konsideras  oli  kom  nura  fantaziaji  dil  naturo.  Tamen  esas
substrekizenda  ke  altra  neolitikal  restaji  ekterigesis  cirkum
Fontainebleau.
Ultre  lo,  kelka  tabeleti  trovita  da  R.  Ganzo,  en  un  de  la  tombi  pozas
konsiderinda  problemo  arkeologial.  Nome  ica  tabeleti  kovresis  per
ideogrami qui pensigas nerezisteble pri skribarto.
Oficale ico esas neposibla, nam la skribarto supozesas naskir multe plu
tarde, en Proxima-Oriento.
Segun oficala tezo, la unesma skriburi aparis en Sumer ye cirkum 3.300
ante nia ero. On enskribis piktogrami (desegnuri supozata reprezentar
literi)  sur  argila  tabeleti,  ye  cirkum  3.000  ante  nia  ero  la  desegnuri
transformesis ad intersequo di streki : la kuneiforma skribarto. Tamen
existas plur altra exempli di prehistoriala skribarti, antea a la civilizuri
di  Proxima-Oriento.  La  enigmato  di  Glozel  en  mez-Francia  esas  tre
kontroversata. La tabeleti di Cortaria, evanta de 4.000 yari ante nia ero,
esas altra temo por kontroverso. Nome oli trovesis en Transilvania ed ico
supozigas  ke  la  skribarto  ne  naskis  en  Mezopotamia,  loko  qua  esas  la
bersilo dil civilizuro di Sumer, ma meze dil stepi di est-Europa.
Esas  kelka  simileso  inter  la  ideogrami  di  Fontainebleau  e  la  literi
poslasita dal Hitita civilizuro di Anatolia e Proxima-Oriento. Kad pro ico
on darfas konjektar ke l'anciena habitanti dil forestego di Fontainebleau
esis la ancestri dil tribui qui departis por koloniigar l'Oriento ?
LA ROKAJI DI FONTAINEBLEAU
Li esas probable, la maxim videbla e stranja restaji dil pasintajo di
Fontainebleau.  Desfacilesas  ne  questionar  su  pri  lia  formi.  Ibe  anke

pozesas  la  questiono  :  kad  ica  rokaji  taliesis  dal  homala  manui  o  dal
naturo ?
On povas observar figuratra exakteso tre surprizanta koncerne certena
rokaji.  Kelka  de  li  riproduktas  otario,  elefanto,  giganta  tortugi,
karnavida ucelo...
Kad  ico  esas  la  naturala  rodado,  qua  exercesis  dum  plura  yarmili  sur
rokoza substanco ek greso ?
Nule  konocesas  ke  ica  animali vivis  en  ica  mondo-parto, mem en  fora
epoko. Ma quon ni vere savas pri lo pasinta di nia planeto ?
Nia ancestri en la groti piktis la fakti di lia singladia vivo e la animali qui
cirkondis  li.  Kad  la  homi  di  ca  misterioza  civilizuro  volis  tote  simple
reprezentar la bestii di lia omnadia vivo ?
En ica tota afero esas tro multa koincidi e fantaziaji dil naturo.
Fontainebleau  ankore  vartas  ke  on  interesesez  pri  lua  pasinta  tempo.
Forsan, uladie, Fontainebleau divenos la Franca Stonehenge.

Fonti  :  -  La  perdita  sajeso  dil  anciena  civilizuri,  Edituri  Time  Life.  - 
Ladesaparinta granda civilizuri, Selekturo di Reader�s Digest 

(Ek Kuriero Internaciona n� 2/2008)

ODISSEVS E LUA MISTERII

La Germano Schliemann deskovris la peizajo di Troia (od Ilion) en 1870
per kritika analizo dil verko da Homeros. Dum longa tempo, la plu multa
historiisti kredis ke  L'Iliado  e  L'Odiseo  esas nur legendi poeziala.
Depos la fino dil XIXma yarcento e la exploradi da Schliemann qui aparigis
non civiti konstruktita quik de la IIIma yarmilo ante nia ero, onu serchis
nova  indici  en  la  texto  da  Homeros  por  trovar  sur  quala  historiala  e
geografiala  elementi  la  deala  vaganta  kantisto  fundamentizabis  lua
raporto.
Esante  persuadita,  quale  la  homi  dil  Antiqua  Epoko,  ke  la  epikaji  di
Homeros  deskriptis  historiala  realeso,  Schliemann  do  entraprezis
exkavadi arkeologial en Grekia ed Avan Azia por trovor la deskriptita loki.
Lua kolosala intuico konfirmesis. Ita aventurema arkeologiisto ne havis
nur bona lateri. La granda exkavadi quin il efektigis komence destruktis
omno quon il ne opinionas esar samtempa a la Troia-milito. Sume, sep
kampanii  de  exkavadi  facesis.  Il  penetrigis  la  jornolumo  en  sep
superpozita  urbi  e  sur  2.000  artaji,  precipue  vazi.  Dum  ke  en  1874,
Schliemann asertas ke il ekterigis la trezoro di Priamos e la juveli di la

Bela  Helena,  la  Turka  guvernerio  akuzas  lu  pri  furtado  di  nacionala
havaji, pri mentio e falsigo. Schliemann evitas proceso nur per agigar lua
eminenta  konocati  e  po  la  preco  di  cherega  reparo-pago.  Ica
arkeologiisto lore ekirigas diskrete de Turkia la fragmenti di deskovrita
juveli.  Il  ya  esis  avida,  ma  il  esis  anke  inspirata  e  mente  habitata  da
Homeros,  pose  il  deskovris  la  ruinaji  di  Mikines  (1874)  di  Orkhomenos
(1880),  di  Tiryntha  (1884)  ed  il  entraprezis  arkeologiala  exkavadi  en
Ithake.
Ica fakti duktas ni a L'Odiseo ed a Odissevs. Se L'iliado dicis lo vera, od
adminime kontenis veraji mem transformita per la geniozeso di Homeros,
pro quo ne esus sama koncerne L'Odiseo, olqua deskriptas la dek voyajo-
yari pri la retroveno da Odissevs a lua nasko-insulo Ithake, pos la falo di
Troia ? Nelongatempe ante la fino dil dicita epikajo, klarvidanto nomata
Theoklymenos  predicas  la  morto  di  grupo  de  pretendanti  a  la  trono-
sucedo  en  Ithake. En  la  skopo  divenor  rejo,  li mustas  igar  amoroza  la
rejino  Penelope,  spozino  di  Odissevs  lore  konsiderata  kom  mortinto.
Theoklymenos savigas lua profetumajo a la pretendanti dum ke li sidas
por lia repasto dimezal. Il previdas lia iro en la rejio di Had�s (Greka Deo
dil mortinti NDLT) e finas lua diskurso per la deklaro :  �La suno efacesis 
del cielo, obskureso funestainvadas la mondo.�  Odissevs retrovenanta
kelka dii pose, ocidos la pretendanti. Plutarkhos ed Herakleitos plu tarde
enuncis la ideo ke la poeziala diskurso da Theoklymenos esis en la realeso
la deskripto di eklipso.
Ultre lo, onu trovas en ita texto la fakto ke la dio dil profetumajo esas
olta di nova luno, t.e. to quo esas necesa por totala suneklipso. Dum la
yari 1920, ciencala exploranti riadoptis ica hipotezo e kalkulis ke totala
suneklipso esus eventinta super la Ionia insuli ye la 16ma di aprilo 1178
a.K. Pro indijo de suplementala donataji, ica ideo preske obliviesis. Nun
ol retrovenas kun forteso. Importanta kozo jus establisis o riestablisis :
la raporto di L'Odiseo  kontenas ciencala verajo nekontestebla, e mem
plura tala veraji.
L'ASTRONOMIO SOKURSANTA LA HISTORIO
Per studiuro publikigita ye la 23ma di junio 2008 en la Anali dil nacionala
Akademio Usana pri cienco, la autori di ca ciencala explorado, ilqui esas
du  Usana  ciencisti,  opinionas  ke  kelka  astronomiala  detali  di  L'Odiseo
konformesus a la deskripto di totala eklipso sunala. Marcelo Magnasco e
lua kolego Constantino Baikouzis iris mem kelke plu fore per remarkigar
ke  Homeros  mencionas  quar  astronomiala  eventi  lor  la  tempo  dil
retroveno da Odissevs en Ithake. Ya esas to quo semblas esar eklipso ye
la dio dil morto di la pretendanti, ma sis dii pos la masakro, Homeros
anke skribas ke Venero esas videbla tre alte en la cielo. Duadek-e-non
dii  antee,  L'Odiseo  savigas  ke  la  stelaro  dil  Pleyadi  e  dil  Bov-gardisto

povis observesar lor la sun-kusho. Fine, la texto sugestas ke triadek-e-tri
dii  ante  la  mortigo  dil  pretendanti,  Merkuro  esas  alta  en  la  cielo  ye
l'instanto  dil  auroro.  Or,  ica  quar  fenomeni  eventas  ye  quar  diferanta
intertempi  e  nulatempe  riproduktesas  exakte  samamaniere.  Ica  serio
precize deskriptita pozas tre forta koakti suplementala koncerne la dato
a qua ica eventi povabus realeskar. Baizoukis e Magnasco uzis  �software� 
de astronomiala efemeridi por studiar la remarkinda eventi inter 1250 e
1125 a.K. Tote aparte, li kontrolis la aspekti dil cielo asociita a la 1684
nova  luni  di  ta  periodo.  Li  obtenis  impresiva  rezulto  :  nur  un  dato
konformesas a la quar eventi mencionita da Homeros ed ol esas la 16ma
di  aprilo  1178  ante  nia  ero.  Ye  la  tempo  kande  redaktesis  L'Odiseo
(probable cirkum la VIIIma yarcento a.K.), ita eventi esas do tre anciena.
�Se ni konsideras kom exakta la evento dil masakro di lapretendanti, 
dum  la  dio  dil  eklipso,  on  povus  lore  deduktar  ke  omna  eventi
deskriptata en L'Odiseo esas historiale justa�, tale substrekizas Marcello
Magnasco, dum agnoskar ke ica konkluzi restas ankore tre hazardoza :
�Segun  la  hipotezo  kande  nia  laboro  revelesus  kom  justa,  ico  nur 
tendencus pruvar ke Homeros savis pri quo lu parolis ma ico ne pruvas 
la historialeso dil retroveno di L'Odiseo. Ico pruvas nur ke Homeros havis 
savaji  pri  ula  fenomeni  astronomiala  evanta  de  epoko  tre  antea  a  la 
sua.�  Kad Odissevs  irgamaniere existis, quale Troia falis ? L'Odiseo esas
forsan  dechifrenda  kom   �libro  de  ruzi�,  di  qua  la  heroulo  esas  tote
kompreneble ilta qua konsideresis  kom la maxim  �subtila�  e la maxim
ruzoza de la Greki... Kad la blinda poeto (Homeros) de lua fora tempo
direktis palpebrago a ni ?

Segun artiklo da Petrus Boscogilbertus publikigita en la buletino 
EUROPA NOSTRA 

(Ek Kuriero Internaciona n�2/2008)

NIA POEZIALA ANGULO

Segun  la  konsilo  da  T.  Sweetlove  trovebla  en  la  numero  4/2006  di 
KURIERO  INTERNACIONA  yen  lineopa  proz-tradukuro  di  poemo  dal 
Franca poeto Charles Baudelaire. 

LA ANTEA VIVO

Me longatempe habitis sub vasta portiki
Quin marala suni tintis per mil fairi,
E quin lia granda pilastri rekt e majestoz,
Igis simila, vespere, a la groti bazaltal.

L'ondagitesi, dum rular dil cielo l'imaji,
Mixis per maniero solen e mistika
L'omnopovanta akordi di lia muziko richa
A la kolori dil suno kushant reflektata per mea okuli.
Esas ibe la loko ube me vivis en la volupti kalma,
Meze dil azuro, dil ondi, dil splendidaji
E dil nuda sklavi, tote impregnata per odori,
Qui mea fronto desvarmigis per palmi,
E di qui la unika flego esis parstudiar
La sekretajo dolorigant qua igis me langorar.

Extrakturo de LES FLEURS DU MAL (DI LO MALA LA FLORI) 

(Ek Kuriero Internaciona n� 2/2008)

FANTASTIKA  RAPORTO:  LA  VIRO  QUA  VENIS  DE
ALTRA LOKO
Dum matino dil monato novembro 1957, gardisto dil kastelo di Chambord
marchas profesionale en la diversa chambri di ca splendida konstrukturo.
Arivinta en un de la princala chambri, il haltas sur olua solio, nam il esas
astonegata  vidar  nekonocata  viro  dormanta  quiete  e  sen  irga  egardo
meze di historiala lito. La gardisto pensas quik ke parolesas pri turisto
surprizita per la klozo dil kastelo, pos la vizito dil preirinta dio. Lo esas
certeso a lu nam la nekonocato esas bone vestizita, e nule pensigas pri
vaganto. Il do vekigos lu, ma tamen il intencas reprimandar ilu. Il sukusas
lu  dolce  per  brakio.  La  koncernata  viro  apertas  la  okuli,  regardas  la
cirkumajo e semblas astonata per ica situeso. Il ne komprenas la reprochi
dal gardisto, nam segun evidenteso il questionas su qua esas ica kerlo,
qua desdormigas lu. La funcionero, pro ke il kredas ke la viro mokas il,
iraceskas serioze. Il telefonas a responsivo. Pose lu venigas policani ! Plu
tarde, questionita che la jendarmeyo, la nekonocata viro asertas ke il
nomesas Pierre Neveu, deklaras ke il esas arkitekto e ke lua pre-avulo
esis un de la du konstrukteri dil kastelo di Chambord. Ica dicita Neveu,
se ico esas vere lua nomo, semblas terorigita per la posturo di ti omna
qui questionas lu. Ne esas dubo en lua mento ke il esas en la manui di

stranja  homi.  Il  pavorigesas  enstrade  kande  il  vidas  automobili,  il  ne
konocas la elektro nek la acensili, nek la telefonilo...
Semblante, Pierre Neveu venas de altra yarcento !
Dum tri semani, il submisesas a diversa psikiatriala exameni. Expertizisti
studias lua omna aserti. Nome olti esas multanombra ! Unesme Neveu
semblas konocar perfekte singla de la chambri dil kastelo. Il parolas pri
la splendida eskalero sur qua il falis ye kelka dii antee pos la vizito da
rejo Henrikus III. Kande ulu ridachas lor ita deklaro, Neveu ekirigas de
sua posho ganto pri qua il asertas ke ol apartenas ad ica rejo di Francia
!  Ita  ganto  dil  dextra  manuo  egaresis  da  Henrikus  III  lor  lua  maxim
recenta vizito en Chambord e Neveu konservas olu en la skopo retrodonar
ol  a  Sinioro  Rejo.  Historiisti  studias  ica  objekto,  li  konstatas  ke  lu
konformesas  exakte  ad  altra  ganto,  cafoye  dil  sinistra  manuo,  olqua
konservesas en vetrino dil kastelo-muzeo.
Samamaniere Neveu ekirigas de sua poshi mikra tabakuyo qua apartenas
a lu e sur qua gliptesas N per ora litero. Il havas anke brodita naztuko ek
linono e kelka ora moneto-peci dil XVIma yarcento. Kompense, lu ipsa
ne povas explikar de-ube venas la vesti quin il surhavas, t.e. vesti dil
XXma  yarcento  quin  il  asertas  nulatempe  vidir  antee.  Koram  tala
desordinaji,  ma  anke  pro  ica  preske  konvinkiva  fakti  pro  ke  li  esas
verikifebla e verifikata, la jendarmi publikigas en omna regionala jurnali
fotografuro di la nekonocato di Chambord. Camotive, du dii pose, siorino
Pierre Berthier eniras la jendarmeyo di Blois, urbo ube el habitas. Simone
Berthier konocesas dal policani nam tri yari antee, ye la 27ma di junio
1954,  lua  spozulo  desaparis  misterioze.  Pierre  Berthier,  kontisto  che
mikra  entraprezeyo  dil  mezo  di  Blois,  evis  lore  triadek-e-non  yari,
aspektis  quale  meznombra  civitano,  laboris  konciencoze  e  nulatempe
remarkesis irgamaniere. Il esis patro di du filiineti, esis tre akurata, tre
ordinema, prizis nek lo neexpektita nek la surprizi, oli esez bona o mala.
Singlavespere, lu livis lua laboreyo ye sis kloki e kin minuti pdm, pariris
dum kelka minuti la duacent metri qui esis la disto de lua laboreyo a lua
domo, sen irgatempe haltar survoye. Ye dek-e-ok kloki dek-e-kin minuti,
lu instalis su en lua fotelo e funcionigis anciena radiofono dum vartar la
retroveno da Simone e da lua du filiineti. Ma ye ta dio, tamen, Pierre ne
retrovenabis  adheme  !  Malgre  minucioza  serchado,  la  policani  qui
informesis quik da Simone ne trovis mem la maxim mikra traco di lu. Il,
segunvorte, desaparabis inter lua laboreyo e lua apartamento.
Dum ica komenco di decembro 1957, kande Simone Berthier instalas su
avan  la  kapitano  dil  jendarmi  el  ridetas  joyoze  e  tenas  enmanue  la
jurnalo di ca dio. Ne esas irga dubo por elu ke elua spozulo fine trovesis.
Pierre Neveu, elu pensas, esas nulu altra kam Pierre Berthier ! De lore,
nova  exameni  efektigesos  ye  ilta  quan  la  jurnalaro  duras  nomizar  �La
nekonocato di Chambord�. Se lu esas Pierre Berthier, quon lu facis dum

la tri yari di lua desaparo ? Esas neposibla ke il restis en ica regiono sen
remarkesir  da  ulu.  E  pro  quo  lu  retrovenas  nunadie  ?  Psikiatriisti  e
psikologiisti balde konvinkesas ke Berthier ne esas simulanto, ke lu esas
vere amneziika e nule memoras sua preirinta existo apud Simone e lua
du filiini.
Organizita renkontro inter amba esas konkluziva pri ca temo nam segun
Berthier � o Neveu ? Simone esas stranjera persono quan il nulatempe
antee vidis. Samatempe, la tabakuyo di Neveu, lua brodita naztuko e lua
ora  moneto-peci  examenesas  ed  analizesas  sorgoze,  e  furnisas
astoneganta konkluzi : ica omna objekti evas de la XVIma yarcento, ma
tamen  oli  semblas  esar  preske  nova.  Omno  instigas  kredar  ke  Pierre
Neveu dicas la vereso e do ke lu esus viktimo di �tempo-glito�, t.e. ke
lu esas civitano dil XVIma yarcento misirinta erore ye la XXma yarcento.
Quoniam  lu  asertas  ke  lu  esas  arkitekto,  altra  expertizisti  subisigas
mentala exameni da lu. Pierre havas nenegebla savo en ica feldo, ma lua
omna  skisuri  esas  anakronismala  e  facesas  quale  oli  povus  facesir  tri
yarcenti antee. Vice quieteskar, Pierre Neveu semblas foleskar sempre
plu multe singladie. Il ne plus povas tolerar la fakto ke il mustas senfine
subisar la questioni da ta omna homi, qui nule kredas lua dicaji. Il ne
plus povas tolerar ke il mustas justifikar su sencese. Il suplikas por ke on
lasez lu rividar lua amiki, lu citas kelka nomi quin la historiisti quik notas
en la skopo verifikar plu tarde kad la citita personi existis reale. Plura
de  li  semblas  esar  nekonocata  ma  pos  profunda  serchado,  semblas  ke
omni vere vivis ye la sam epoko, nome ye ca fino dil XVIma yarcento de-
ube  venas  Pierre  Neveu.  Ed  omni  interkonoceskis  en  Chambord  !  Ne
esabus posibla ad un de nia samtempani konocar ita omna detali pro ke
mem la historiisti nesavis oli.
La jendarmi, qui esas racionala homi, ne aceptas ica expliko. Li prenas
la  fingrala  traci  da  Pierre  Neveu,  sendas  oli  ad  Interpol,  inquestas  en
diversa medii. Sen irga valida rezulto.
Quankam ico desplezas a li, li devas aceptar agnoskar la fakto ke Pierre
Berthier ne trovesis e ke parolesas nur pri stranja simileso. Ma qua esas
ica viro inkluzata en hospitalo-chambro ? Li ne volas kredar ke il povus
esar eskapito de la tempo veninta rekte de la XVIma yarcento ! Parisana
inspektisto  komisita  irar  a  Chambord  preparas  su  por  rikomencar  la
inquesto.
Il renkontras ica nekonocato en la komfortoza karcero ube il inkluzesas,
nome granda chambro aparte aranjita por lu en la hospitalo dil dicita
urbo.
Plusafoye,  Neveu  respondizas  la  granda  quanto  de  questionis  qui
demandesas a lu, il furnisas detali, segun semblo tote vera, e pluduras
ne rikonocar Simone Berthier e lua du filiini. Nun esas preske sis monati
ke il inkluzesas en ica chambro. Ye ula matino, flegisto eniras la chambro

permanante klefoklozata e trovas ke la loko esas vakua. Il informas quik
sua superiori nam il pensas nemediate pri eskapo. Ma la fenestro klozesas
interne  e  provizesas  per  du  dika  stangi.  Koncerne  la  pordo,  ol  duople
klozesis  !  Malgre  omna  entraprezata  serchadi,  Neveu  nulatempe  itere
trovesos. E Simone Berthier perdas duesmafoye, ilta quan elu kredis ke
il esas elua spozulo. Quale dum la monato junio 1954, malgre importanta
explori,  nulu  esis  rividonta  la  misterioza  viro  di  Chambord.  Nulu  esis
audonta parolar itere pri Pierre Berthier, nek pri lua sozio Pierre Neveu.
La policani ne plus savis quon konjektar : la voyajero di altra yarcento
desaparabis same stranje kam il arivabis, quaze eroro dil tempo sendabis
lu inter ni e nun retrovenigis lu ye la XVIma yarcento...
Extrakturo de la la libro VOYAGE DANS L�IMPOSSIBLE 

(Ek Kuriero Internaciona n� 2/2008)

LETRO DA NIA PASINTA AMIKO ANDREAS JUSTE


La letro quan me kopias sube esis skribita e sendita a me da nia pasinta 
eminenta  Idisto  Andreas  Juste.  Me  opinionas  ke  ol  esas  perfekte 
publikigebla,  nam  ne  esas  celenda  personala  aferi  pritraktita  en  ol.  Me 
tante plu deziras konocigar ol ke ol redaktesis en la neimitebla e modelatra 
stilo da nia transmondeskinta samideano ed esis un de lua lasta letri. 

En mayo di 1998

A Sioro Martignon

Kar amiko,
Forsan vu savas, ke me subisis grava falo en mea propra domo, e ke pro
brakio ruptita me mustis esar kuracata en hospitalo.
Nun me konvalecas en loko qua es organizita por tala skopo. Ma sen mea
libri, sen revui e sen dokumenti la vivo esas desfacila. Sioro Bol venis por
vizitar me ed il informis kelke pri l'eventi en nia mikra ma valoroza Idistaro.
Dume Dro Carlevaro jus editis libro kontenanta 75 pagini sub titulo �Idala
foliumi�.
Quale  Sioro  Carlevaro  procedos  por  konocigar  ol  ?  Me  ne  savas.
Omnakaze to es studiuro serioza.
To esos por me, tre util savar vua opiniono, se mem forsan vu ne aprobos
ol komplete.

Altraparte nun me laboras por altra verko, to esas : �ek sua fonto� en qua
me montras ke multa posibla formi, tote korekta, ed en cetera kazi ke tala
tamen konform al principi dil Ido, esas mis-explotata. A vu me konfidencas
ke  yen  mea  skopo  :  mantenar  Ido  sur  la  bona  voyo,  e  por  to  esas
preferinda  ameliorar  l'Ido  segun  sua  fundamental  principi,  plu  kam
propozar kapricioza reformi. Tale se mem vu ne aprobos omno, vu povos
tamen komprenar l'intenci.
Voluntez pardonar, ke me tante skribas pri mea projeti, ma to es signo di
mea  konfido.  De  plura  semani  me  pensas  pri  vu  ed  esperas,  ke  vu  ne
subisas morbo, e ke balde vu povos denove editar vua letro, quan nun
mult Idisti aprecias, vu pleas rolo neremplasebla.  Pro to yen expreso di
mea sincera gratitudo, e me adjuntas di mea personal amikeso.

(Ek Kuriero Internaciona n� 2/2008)

LA RETROVENO DAL FRONT-SOLDATI

Ico esas extrakturo de libro pri la Germana kulturo, literaturo ed historio.La 
suba texto raportas la retroveno dal Germana militisti a lia hemala lando 
pos la desvinko dil unesma mondo-milito en 1918. Me adaptis ol ad Ido. 

Subite la militisti aparis. On audis li apene, on konstatis nur ke lia turbo
agitis  su  per  kurta  movi.  Hike  ed  ibe  izolita  advoki  klamesis,  ma  nulu
komprenis li, ed oli quik cesis. Muliero komencis plorar, lua shultri levis su
tresayante , elu singlutis diskrete, kun lua konvulsatre juntita manui...
�Pro quo ne esas militistala muziko ?� susuris viro, per rauka voco sen
respirar.  �Pro  quo  la  urbestro  ne  akompanigas  ico  per  militistala
muziko...?

Desaprobo. E morto-silenco. Lore ulu klameskis �Hurra...� de tre dopa
rango. Ed itere esis silenco...Ho Deo mea, quale li aspektis, quale aspektis
ica  viri  ?  Quo  esis  ico,  qua  hike  marchis  avancante  ?  Ica  senreakta
nemovanta  vizaji  sub  lia  stala  kaski,  ica  ostoza  membri,  ica  lacerata,
polvoza uniformi ! Pazo pos pazo li marchis, e cirkum li esis por tale dicar
senfina  vakuo.  Yes,  lo  esis  quaze  li  esus  mezepokala  exkomunikiti
expozata a danjeroza violentaji, qui existis e kreskis en ombro nevidebla
a la okuli di ta exkluziti... Ico povis apene toleresar. Li marchadis ya, quaze
li esus la senditi dil morto, dil hororo, di la maxim mortigiva, maxim solitara,
maxim glaciala frosto. Hike tamen esis la patrio, hike vartis li la familiala
varmeso, la feliceso, pro quo li tacis, pro quo li ne klamis, pro quo li ne
ridis ?...

Nur  poka  de  li  ornesis  per  flori.  E  la florbuketi  pendis  parvelkinta  de  lia
fusil-kanono.  La  yunini  havis  flori  en  la  manui,  ma  nun  eli  stacis  ibe,
tremante, nesavante quale agar, konfuzigita, lia vizaji tresayis e lia paleso
montris  a  la  soldati  desquieta  okuli.  La  soldati  marchadis.  Oficiro  tenis
senegarde laurokrono enmanue, ociligis ol, levis sua shultri...
Nula standardo. Nula signo di vinko. Nun venis ja la bagaji-veturi. Ico esis
tota regimento.
E quale me vidis ica mortigive rezolvita vizaji, ita harda, quaze skultita ek
ligno,  vizaji,  ita  okuli  qui  regardis  dum  pasar  stranjere  la  turbo,  li  esis
stranjera, neligita, enemika � yes, enemika � icon me savis, ico asaltis me,
e lore me fixeskis � ico tote ne esis, quale ni pensabis pri lo, ni omna, qui
stacis  hike,  quale  me  pensabis  lo,  nun  e  dum  la  tota  travivita  milit-
yari,omno  mustis  esir  tote  altra  kam  to  quon  ni  kredabis.  Quon  ni  vere
savis pri ta soldati quin ni vidis ? Pri la fronto ?
Nulon, nulon, nulon ni savis. Ho Deo mea, ico esis pavoriganta. Esis do
tote ne vera, to quon onu rakontabis a ni. On mentiabis a ni, ico ne esis
nia kombatanti, nia herouli, nia protekteri di la patrio � ico esis viri, qui ne
apartenis a la komunajo di la homi qui kunvenabis en la stradi, qui ne volis
apartenar ad ica komunajo, qui venis de altra domeni, qui konocis altra
legi, havis altra amikesi... Ke iti, la viri, qui ibe marchadis, kun lia fusilo
surshultre e severe izolita de omno qua ne esis simila a li, ke iti ne volis
apartenar a ni, ico esis la decidiganta fakto. Li ne esis nia kunhomi, opoze
a  li  nia  tota  kontraktita,  ridinda  importanteso  desaparis  quale  la  maro-
spumo.

Omno quon ni pensabis, quon ni esperabis, quon ni expresabis, divenis
nevalida. Quala monstrala eroro ico esis, to quo sucesabis kredigar da ni
dum quar yari, ke ni apartenis a la sama komunajo , quala eroro, qua nun
ruptesis!
La fronto esis lia domicilo, esis lia patrio, lia naciono. La milito dominacis
ili, la milito nulatempe abandonos ili, nulatempe li povos retrovenar vere
ad-heme.  To  quo  nun  eventis,  ica  eniranta  marchado,  ita  inserto  en  la
paca, en la lego-observanta, en la civila mondo, ico esis transplantaco,
falsigo, ico nulamaniere povis sucesor. La milito finas. La militisti pluduras
marchar. Ed hike stacas la amaso de homi, hike stacas la turbo, qua hike
esas  nehabila  opoze  a  la  fermentacado  di  la  nova  Germana  mondo,
camotive li esos, li la soldati, ti qui marchos por la revoluciono, por altra
revoluciono,  volante  nevolante,  flogata  per  violentaji  quin  ni  ne  povas
divinar.

Ernst von Salomon, 
Die Ge�chteten, (La Damniti) 1931 

(Editerio Ernst Rowohlt, Berlin) 

Ica texto aludas la revoluciono eventinta en Germania quik pos la fino dil 
unesma  mondomilito,  ma  la  autoro  presentas  ke  la  front-soldati  esas 
pronta por altra revoluciono, nome olta dil nazismo. 


(Ek Kuriero Internaciona n� 3/2008)

LA PAROKO DI CUCUGNAN

Ica texto dil XIXma yarcento esas tre konocata en Francia e ridetigis plura 
generacioni de mea samlandani. 

Omnayare ye la kandelfesto, la Provencana poeti publikigas en Avignon
libreto plena de amuziva rakonti. Yen un de oli qua aparte plezis a me.

Abado Martin esis paroko...di Cucugnan. Tre benigna viro, il amis patrale
lua  sorgati  ;  ad  il,  Cucugnan  povabus  esar  paradizo  surtere,  se  la
Cucugnanani  donabus  plu  multa  kontentigo  a  lu.  Ma  ho  ve  !  la
Cucugnanani  ne  tre  prizis  irar  a  la  kirko.  Il  esis  tre  trista  pri  ico  ed  il
demandis  a  Deo  la  graco  retrovenigar  lua  parokiani  a  la  praktiko  dil
sakramenti. Or, Deo exaucis lu.
Ye ula sundio, pos la Evangelio, S-ro Martin acensis en lua katedro. �Ho
mea frati, lu dicis, vi kredos mea dicajo se vi volos ; recente dumnokte,
me, qua esas mizeroza pekanto, me konstatis ke me esas an la pordo dil
paradizo.
Me frapis : santa Petrus apertis la pordo !
�Saluto ! Ho kara s-ro Martin , lu dicis a me ; me joyas vidar vu, quon me
povas agar por helpar vu ?
� Ho afabla santa Petrus, vu qua posedas la libro e la klefo di hike, kad vu
povus  dicar  a  me,  se  vu  judikas  ke  me  ne  esas  tro  kurioza,  quanta
Cucugnanani esas en la paradizo ?
� Me povas refuzar nulo a vu, s-ro Martin, voluntez sideskar e ni verifikos
kune.�
E santa Petrus prenis lua dika libro, apertis ol e surhaveskis lua binokli :

�Ni videz, Cucugnan, kara s-ro Martin, ma la pagino esas tote blanka. Nul
anmo  di  Cucugnanano  trovesas  hike.  Ne  esas  plu  multa  Cucugnanani
kam denti en la boko di hanino.
� Quale ! Nula Cucugnanano hike ? Nulu ? Ico ne posiblesas ! Regardez
plu bone...
� Nulu, regardez ipse, me ne jokas.�
Me  teroris  e kun  juntita  manui  me  demandis  pardono  e kompato.  Lore,
santa Petrus dicis a me :
�- S-ro Martin vu ne kulpas pri co. Vua Cucugnanani esas probable en la
purgatorio.
�  Ha  !  pro  kompato,  granda  santa  Petrus  !  Permisez  adminime  ke  me
povez vidar e konsolacar li.
� Volunte, kar amiko... Metez ica shui pro la mala voyo. Pose, irez rekte
avan vu e vu trovos arjenta pordo tote stelizita per nigra kruci ye la dextra
latero. Vu frapos ed on apertos ol por vu. Adessias (adio en la provencala
linguo) !�
E me marchis sur malega voyo e kun granda desfacilaji, fine me arivis an
la arjenta pordo.
�Pan ! pan !
� Qua frapas ? dicas a me rauka e plendema voco.
� La paroko di Cucugnan.
� Di ?
� Di Cucugnan.
� Ha !... Voluntez enirar�
Me  eniris.  Altastatura  bela  anjelo, kun  ali  obskura  quale la  nokto  e kun
robo  brileganta  quale  la  jorno  kun  diamanta  klefo  pendita  ye  lua  zono,
skribis en granda libro plu dika kam olta di santa Petrus...
�Fine, quon vu volas e quon vu demandas ? la anjelo dicis.
� Ho bel anjelo di Deo, me volas savar, - forsan me esas tre kurioza, - kad
vu havas hike la Cucugnanani.
� La homi di...?
� La Cucugnanani, la homi di Cucugnan... pro ke me esas lia prioro.
� Ha ! Abado Martin, kad ne ?
� Yes, sioro Anjelo.
E la anjelo apertas e foliumas lua granda libro.
�Cucugnan, lu dicas sospirante...Sioro Martin, ni havas en purgatorio nulu
di Cucugnan.
� Ho Deo mea ! nulu di Cucugnan en la purgatorio. Ma ube li esas ?
� He ! lore li esas en la paradizo. Li ya ne povas esar en altra loko.
� Ma me venas de la paradizo... E li ne esas ibe !
� Se li ne povas esar en la paradizo, li esas... Kompatinda sioro Martin se
vu volas vidar li irez sur ita voyo e sinistre vu trovos granda portalo. Ibe vu
povos informesar. Deo helpez vu !�

E la anjelo klozis la pordo.
Esis  longa,  doloriganta  e  sudorifanta  voyeto,  fine  me  arivis  opoze  a
giganta  portalo  beanta  quale  la  pordo  di  granda  forno.  Hike  onu  ne
questionis me, nam ne esis registro. Me audis hororinda klamado, jemi,
ululi e jurachi. �Nu, ka tu eniras o ka tu ne eniras, ho tu ? dicas a me dum
pikar me per lua forko, kornoza demono.
� Me, kad ? Me ne eniras. Me esas amiko di Deo.
� Tu esas amiko di Deo, ho tu idioto ! Ma lore pro quo tu venas ad-hike
?...
�  Me  venas  por  questionar  humile  se  hazarde  vi  ne  havus  hike  ulu  di
Cucugnan...
� Ha, stultulo ! Ho leda korvo ! Ma vere ka tu ne savas ke l'omna vilajani
di Cucugnan esas hike. Regardez quale ni traktas tua Cucugnanani...�
E me vidis, meze di pavoriganta flami-vortico :
La longa Coq-Galine, - vi omna konocabis lu, he mea frati, - Coq-Galine
qua ebrieskis tante ofte, e tante ofte frapis lua kompatinda spozino Clairon.
Me vidis Catarinet... ica senetika muliero, qua kushis kun omna posibla
viri.
Vi ya memoras ico, ma ne volas pluse parolar pri lo.
Me vidis Pascal Doigt-de-Paix, qua fabrikis sua oleo kun la furtita olivi di
s-ro Julien.
Me vidis Babet la glinistino qua ne laboris tre honeste.
Me vidis mastro Grapazi qua ne tro prizis laborar.
E Dauphine, qua vendis tante chere la aquo di lua puteo.
E la Tortillard, qua fugis kande il renkontris me e konsideris me quaze me
esus hundo.
E Couleau kun lua Zeta e Jakobus e Petrus, e Toni...�
Emocigita,  livida  pro  pavoro,  la  audantaro  jemis,  dum  vidar  en  la  tote
apertita inferno, sive lua patro, sive lua matro, sive lua avino e mem sive
lua fratino...
�Vi intelektez bone, ho mea frati, dicis itere la benigna abado Martin, ke
ico ne plus darfas durar. Me volas salvar vi del abismo adube vi precipitas
vi.
Me komencos morge.
Morge, lundie me konfesos la geoldi. Ico ne esos granda afero.
Mardie, la pueri. Ico rapide efektigesos.
Merkurdie, la yunuli e la yunini. Ico povos durar longatempe.
Jovdie, la viri. Ni esforcos agar rapide.
Venerdie, la mulieri. Me dicos : �Ne exajerez !�
Saturdie, la muelisto !... Un dio por lu sola, esas apene suficanta !...
E, se ye la venonta sundio, ni finabos, lore ni esos tre felica.
Ho mea filii, ni devas avan omno pensar pri la salveso di nia anmi.
La Cucugnanani agis segun la deziro di lia paroko.
115

Depos  ita  tempo  la  vertuozeso  dil  Cucugnanani  konocesas  en  la  tota
cirkondanta regiono.
Recente, la bona pastoro, s-ro Martin sonjis ke akompanata da lua sorgati,
meze di acendita ceri , di bonodorizanta incenso-nubo e di korista pueri
kantanta TE DEUM, il eniris la paradizo.
E yen la historio dil paroko di Cucugnan, quale ol raportesis a me.

Texto publikigita en 1866, adaptita edextraktita de libro titulizita LETTRES 
DE MONMOULIN da Alphonse Daudet. 

Me havis la kuriozeso serchar Cucugnan che la interreto e me saveskis 
kun astono ke ica prediko reale dicesis en 1858 en ica vilajo. Nur la abado 
ne nomesis Martin, ma Ruffi�. 

(Ek Kuriero Internaciona n� 3/2008)

Segun  la  konsilo  da  T.  Sweetlove  trovebla  en  la  numero  4/2006  di 
KURIERO  INTERNACIONA  yen  lineopa  proz-tradukuro  di  poemo  dal 
Franca poeto Charles Baudelaire. 

Mixante lia odori
LA INVITO A VOYAJO
A la nepreciza parfumi dil sucino,

La richa plafoni,
Infantino mea, fratino mea,
La profunda speguli,
Pensez pri la dolceso
La orientala splendideso,
Irar adibe vivar kune !
Omno ibe parolus
Amorar libere,
A l'anmo sekrete
Amorar e mortar
Lua dolca linguo naskal.
En la lando qua similesas tu !
Ibe,  omno  esas  nur  ordino  e
La suni aquizita
beleso,
Di ta cieli konfuzigita
Luxo, kalmeso e volupto.
Por mea spirito havas la seduktili

Tante misterioza

Di tua okuli trahizera,

Brilanta tra lia lakrimi.
Videz sur ica kanali
Ibe,  omno  esas  nur  ordino  e
Dormar ica navi
beleso,
Di qui la humoro esas vaganta ;
Luxo, kalmeso e volupto.
Lo esas por kontentigar
Mobli brilanta,
Mem tua maxim mikra deziro
Per la yari polisita,
Ke li venas de la tota mondo.
Dekorus nia chambro ;
� La kushanta suni
La maxim rara flori
Vestizas l'agri,

La kanali, la tota urbo,
(Ek
Kuriero
Internaciona
Per hiacint' ed oro ;
n�3/2008)
La mondo dormeskas

En varma lumo.

Ibe,  omno  esas  nur  ordino  e

beleso,

Luxo, kalmeso e volupto.



Extrakturo  de  LES  FLEURS  DU 

MAL (DI LO MALA LA FLORI) 




FANTASTIKA RAPORTO : MISTERII EN L'USANA WESTO

Mitchell Roarke esas komercala reprezentanto. Il evas triadek-e-kin yari e
trakuras l'Usana Westo ja de plu kam dek yari, en bela veturo, olqua esas
lua unika luxajo. Lu esas celibulo e ganas bona salario. Il nulatempe sufris
pro restrikti di lua vivo-nivelo, mem dum la Granda Krizo dil komenco di la
yari 1930ma.
Cadie, dum la monato junio 1936, Mitchell trairas la Stato Nevada en la
direciono di Carson City. La suno plubaseskas che la horizonto ma duras
produktar  forta  varmeso.  La  vento  qua  arivis  balayas  la  sablo  en  nubi
sempre plu violentoza. Instantope, Mitchell mem ne plus vidas la choseo
qua defilas tre fore avan lu. Esas tale, ke, ye 19 kloki, il perdis komplete
sua voyo. Il perceptas dezerto avane e dope, kelka mikra monti, ma nula
choseala panelo indikanta la loko, e nul urbo videsas.
Che la unesma albergo, se lu renkontros ula, Mitchell haltos e pasos la
nokto : morge esos ya ankore tempo por irar itere en la justa direciono.
E subite, l'urbo aparas. L'urbo, kad ? No, lo esas prefere mikra vilajo sat
stranja, tre ekmoda, qua similesas ita �western�-vilaji quale onu ne plus
vidas tala ulaloke ecepte che la cinemo. Roarke haltigas lua automobilo,
observas  lua  mapo,  konstatas  ke  nula  vilajo  indikesas  ye  ca  loko.  Ne
importas,  nam  kande  onu  aludas  vilajo  onu  aludas  preske  neeviteble
hotelo !
Lore Mitchell rifuncionigas la motoro e vehas ye mikra rapideso.  Segun
quante de lua avanco, lua astono kreskas : la vilajo qua aparas klare a lu
nun  nomesas  Sky's  Garden  (La  Gardeno  dil  Cielo).  Sur  mikra  placo,
stacas statuo di Amerik-Indiana Chefo, probable ek gipso. Ambalatere di
la granda strado, nula veturo halte-restas ma kompense nombroza kavali
atachesas a barili. Pri la homi qui promenas, li vestizesas per �cow-boy�-
chapeli e per pantaloni plularjigita infre o longa robi kun falbali e denteli. E
subite omno divenas klara ! Mitchell intelektas : la Gardeno dil Cielo esas
probable  un  de  ta  vilaji  qui  konstruktesis  da  granda  kompanio

cinematografal  di  Hollywood,  quale  ico  existas  depos  kelka  yari  :  onu
naskigas  sur  la  sablo  �western�-vilajo  ed  on  produktas  ibe  dek-e-kin  o
duadek longatempe duranta filmi ye B-serio per utiligar singlafoye la sama
dekoruro pro spar-aranji !
Se filmo nun produktesas, Mitchell ne volas pertubar ica ago per arivar
subite kun lua veturo dil XXma yarcento. Il do haltigas lua vehilo dop dika
rokajo e pluduras avancar pede. Il vestizesas per �jean�, per kamizo kun
quadrati e povas aspektar tre simila a lokano, ecepte tamen koncerne lua
�basket�-shui.
Dum enirar la vilajo, ilu konstatas ke l'atmosfero esas stranja. Cirkum la
salono viri konversadas sen atencar lu. Plu fore, yunineti ludas per pupei
e yunuleti interpersequas kun ligna revolveri enmanue. La choseo ne esas
gudrizita  ma  ol  konstitucesas  per  reda  tero  super  qua  flugas  dornoza
bushi.
Proxim  ilu  pasas  veturo  tirata  per  du  kavali.  Plu  fore,  dop  la  statuo  dil
Amerik-Indiana chefo, esas dilijenco... �Nula dubo, parolesas ya pri vilajo
�artifical� pensas Mitchell. Ed ica homi esas omni figuranta !�.
Il alongiras la bordo di la granda strado por ne facar plumpajo, lu tamen
astonesas vidar nula kamero, nula teknikisto, nulu qua vestizesas quale
on esas lo en 1936. Ilu havas l'impreso vivar un yarcento plu frue ed ico
amuzas lu ! Mitchell regretas ke il ne havas �colt�-revolvero ye sua zono,
ke il ne kavalkas belega kavalulo. Lua eniro esabus plu spektaklatra. Vice
ito, lu avancas sola, pede, en la polvo.
Manuo pozeskas sur lua shultro e koaktas lu riturnar su. La viro qua stacas
kontre  lu  havas  �sherif�-stelo  sur  la  sinistra  latero  di  sua  pektoro.  Il
demandas a lu qua il esas e de-ube lu venas. Sempre ridetante, Mitchell
naracas lua mala aventuro, asertas ke il perdis sua voyo dum ke il iris a
Carson City. Lu parolas pri sua veturo e demandas gazolino, nam lu timas
ke la nexta servo-staciono jacez tre fore.
Lua  dialoganto  apertas  grand  okuli  sen  komprenar  :  �Gazolino,  kad  ?
Sequez me, vu explikos ico a la �sherif� nam me esas nur lua adyunto�.
Mitchell  sequas  la  nekonocato,  nam  il  pensas  ke  balde  il  esos  koram
filmoproduktanti di Hollywood o di la filmo-facero. Pro ke il duras ne vidar
kamero,  il  imaginas  duminstante  arivir  dum la filmo-repeto.  Ma kande  il
eniras la kontoro dil �sherif� , lua rideto efacesas. Ibe, ne plus parolesas
pri aktori ma pri vera �marshall�. En la karcero , du kerli havanta pendinda
mieni  regardas  lu.  Plu  tarde  dum  plu  kam  un  horo,  Mitchell  mustos
respondar  a  plusa  questionaro  dal  �sherif�  :  �Vu  dicas  veturo,  kad  ?
Konsentite ma ube esas la kavali ? Kad vu serchadesas dal policani ? Pro
quo  vu  venas  a  Sky's  Garden  ?  Kad  vu  esas  ludero  ?  Kad  vu  havas
pekunio sur vu ? Kad vu konocas ulu hike ?�.
Mitchell absolute ne plus deziras ridar. Il probas tamen ankore parolar pri
cinemo, filmo, aktori, ma videble lua konversanto ne komprenas ica vorti.

Pro  ke  ne  esas  posibla  a  lu  respondar  konsequante  a  la  questioni  qui
pozesas a lu, la komercala reprezentanto probas  imaginar ulo kredebla
ma lu nur sucesas facar mispazi. Tale ke pos un horo, la �sherif� irigas lu
a la karcero ube il rajuntas la du banditi !
Il  pasos  ibe  duadek-e-quar  hori.  Ye  la  morga  dio  ,  pro  ke  il  semblas
kalmigita,  ke  il  ne  plus  demandas  gazolino  nek  filmo-produktanto,  la
�sherif�  liberigas  ilu.  Mediko  venas  vizitar  lu,  il  vestizesas  per  ronda
chapeleto e transportas enmanue kofreto ledra de qua il extirpas flakono
kontenanta ulaspeca magiala pociono. Mitchell refuzas drinkar ed asertas
ke lu esas en perfekte bona sanesala stando  ed il nur deziras departar
sen trublifar.
La �sherif� konsentas kondicione ke il pagez kauciono de dek dolari. Nul
problemo  :  Mitchell  ekirigas  bilieto  de  sua  posho  ed  il  prizentas  lu  a  la
legisto.  Ilca  observas  la  verda  banko-bilieto  kun  granda  okuli.  Pose  il
krumplas ol, forjetas lu sur-sule, ed esas tote furioza. Nome, lu nulatempe
antee  vidabis  banko-bilieti  e,  segun  il,  dolaro,  povas  nur  esar  ora  od
arjenta moneto-peco ! Mitchell retrosendesas a la karcero dum duadek-e-
quar hori !
Ankorefoye, il probas explikar lua situeso per propozar irar por querar lua
identeso-dokumenti  en  lua  veturo.  Pro  ke  la  altri  ne  komprenas  to  quo
esas identeso-dokumenti, nulu diplasas su...
Probable pro ke il esas fatigata gardar ica dementulo proxim su, la �sherif�
liberigas  Mitchell  Roarke  ye  la  posmorga  dio  kondicione  ke  il  departez
senfriste. Pro ke Mitchell nur deziras ico, ne esas problemi. Tamen, apene
lu  eniras  la  granda  strado,  ke  tumulto  eruptas  ye  kelka  metri  de  lu.  Ed
ankore  pluduras  la  fakto  ke  onu  ne  vidas  kameri,  teknikisti,  filmifanti  !
Luafoye  Mitchell  esas  certa  ke  lu  esas  fola.  Il  fricionas  a  su  la  okuli,
regardas  la  cirkumajo,  rikonocas  la  granda  strado,  reperas  la  direciono
vers  qua  trovesas  lua  veturo.  Ma  la  tumulto  plumaleskas,  la  �sherif�
probas intervenar, pafi kambiesas. Kuglo sisas an l'orelo di Mitchell ante
stekesar en la trunko di arboro. Lore Mitchell departas per kurar plu rapide
kam il agis lo irgatempe antee. Kad ilu trovos lua vehilo ye la loko ube il
livis ol ? Yes, la veturo esas hike. Olu tote ne diplasesis. Il instalas su dop
la  direkto-roto,  insinuas  la  kontakto-klefo  en  la  seruro,  subite  rideskas
quaze dementulo kande la motoro grondetas dolce. Lua starto poslasas
profunda traco di rotobandaji en la sablo e granda polvo-nubo dop su...
Esas ok kloki vespere kande Mitchell Roarke fine atingas grand urbo. Olta
esas moderna. Lua joyo esas granda esar itere meze di civilizita medio.
Lua  unesma  vizito  esas  por  la  polico-komisarieyo  ube  il  explikas
longatempe,  dum  plura  hori,  lua  fantastik  aventuro.  Itere,  il  vidas
nekredema vizaji. Ilu mustas repetar lua naraco a dek-e-kino de personi.
Pose  il  examinesas  da  mediko,  plu  tarde  da  psikiatriisto,  e  tandem  il
duktesas ad hotelo...

Dum  la  sequanta  dii,  danke  la  policisto  Brewster,  l'inquesto  ne
abandonesas, nam Brewster persuadesas ke Roarke esas mente perfekte
sana. Malgre to, sur nula mapo mencionesas vilajo nomata Sky's Garden.
Depos plu kam okadek yari nula urbo jacas ye la loko indikita da Mitchell.
La nura vilajo existinta en ca regiono nomesis Stuball ma lu abandonesis
en  1859,  poka  tempo  ante  la  Separo-milito,  dum  epoko  kande  on
deskovris  ankore  facile  arjento-mineyi.  Stuball,  abandonata  da  lua
habitanti, plu tarde naturale destruktesis per la dezerto.
�Ma tamen me ne sonjis !� klameskas Mitchell. �Omno quon me dicas a
vu  esas  vera  !�.  Por  esar  certa  pri  to,  Brewster  aceptas  akompanar  la
komercala reprezentanto til ica supozata vilajo dil preirinta yarcento. Ma
se, kande li arivas surloke, amba viri deskovras vere traci di rotobandaji
en la sablo, nula vilajo, nula konstrukturo videblesas en la cirkumajo . Nur
pluduras flugar dornoza bushi... Kompense, en un de la tri arbori havanta
sikigita  trunko,  qui  stacas  icaloke,  onu  trovas  revolvero-kuglo,  quale
indikabis Mitchell...
Kelka monati plu tarde, esquado de filmoproduktanti iras por instalar su
an la exakta loko ube jacis Stuball okadek yari antee, e rikonstruktos ita
vilajo por la filmifo di �western� titulizita �La Texasani� facata da James
Hogan, kun, en la precipua rolo, Randolph Scott...

Extrakturo de la libro VOYAGE DANS 
L'IMPOSSIBLE da CHRISTIAN DUREAU

(Ek Kuriero Internaciona n� 3/2008)

LA ANTIQUA KULTURO DI KRETA

6000 yari ante nun florifis granda civilizo en la bel insulo Kreta, jacanta en
la blua ondi dil Mediteraneo, ma lua kolmo esis 2500 yari ante Kristo dum
periodo di paco ed arto tam splendida kam le maxim brilanta en la mondo.
La  Kretiani  konstruktis  la  urbo  Knosos  di  qua  la  glorio  esis  lua  palaco,
demolisita dufoye per sismi, rikonstruktita, ma fine brulata 1400 yari ante
Kristo. Li posedis tre alta kulturo e lia terakotaji, ora siglili e nobla edifici
produktas ankore nia admiro.
En  lia  freski  li  piktis  peizaji  ube  perdriki,  fazani  e  kati  vagas  inter
multakolora  rokaji.  Inter  abundanta  foliaro  e  delikata  flori  on  vidas  blua
simii ed uceli gaye piktita, dum ke delfini ludas en la maro.
Lia arkitekturo montras la splendida kreuri di ta antiqua populo per portiki,
korti pavizita e petra eskaleri. Li havis habila skultisti, ma lia granda verki

esas preske omna perdita. Ankore posrestas multa mikra statueti precipue
olti de religiala karaktero. Lia siglili esas ofte tre bela kun gracila dansistini,
adoranti koram la dei, e bestii dil agri e foresti.
Nulu povas komprenar lia linguo nam lia skribarto esas nedechifrata. Lia
frua skribarto esas 'piktogramal', ma plu tarde on trovas lineala skribarto
di diversa speci. On deskovris cirkum duamil mikra tabeleti argila, olqui
semblas esar inventarii. Li posedis simpla notizado decimal. Ma la pensi
di ta populo esas klozata a ni ; ni ne savas kad li opinionis ke la vivo esas
bona o mala ; ni konocas nek lia sajeso nek lia esprito. La barieri di linguo
e skribarto esas impedili a ni carelate. Lia poeti esas muta ; ma kande ni
vidas omna kozi quin li facis, la beleso di lia verki e lia amo ad homi e bestii
expresata en lia arto, ni savas ke li havis probable pasioni e pensi simila
a le nia.

John Huntley 

(Ek Kuriero Internaciona n� 4/2008)

KLASIKAJO : MALADESO DI ALEXANDROS

Rejo  Alexandros  duktis  milito  en  arida  regiono  di  Azia.  Kande  fortega
varmeso opresis lu. Lore Alexandros dicis a lua soldati : �Me volas balnar
en la kold aquo di Cydnus ; voluntez vartar mea retroveno�.
Quankam  omni  reprimandis  lu,  la  rejo  precipitis  su  a  la  fluvio,  ma  quik
kande il ekiris l'aquo, lua forteso abandonis lu.
Itaque* lua kompanuli pozis lia chefo en lito. Ma nula mediko povis kuracar
ica  novaspeca  morbo.  Lore  la  kompanuli  dil  rejo  memoris  la  existo  di
Filipus, savoza mediko ; li iris a lu e li dicis ad il : �Nulu povas kuracar nia
rejo. Ma tu ne esas simila a la cetera mediki ; ni pozas nia tota espero en
tu  :  danke  tua  kapableso  nia  rejo  risaneskos.�  Filipus  respondis  :  �Me
preparos apta remediilo por vua rejo : Alexandros balde risaneskos.�
Ye la sama tempo, ul amiko skribis letro a la rejo ed il exhortis lu kontre la
intenco di ta kriminoza mediko : �Ho Alexandros, Filipus preparas insidio
kontre tu ; tu ne devas kredar lu, pro ke il esas maligna ed enemika a tu.
Nome  il  esas  intim  amiko  di  Darius,  rejo  dil  Persiani,  il  aceptis  recevar
pekunio de lu. La remediilo da Filipus adportos tote certe la morto a tu.�
Kurtatempe  pose,  la  mediko  eniras  la  chambro  dil  rejo,  iras  a  la  lito  e,
samatempe, prizentas la remediilo a la rejo. Tainstante Alexandros donas
a  lu la  letro  por  lektar  ol.  Dum ke  Filipus  lektas  olu,  la rejo  absorbas  la
medikamento sentime. Il agis bone, nam ica remediilo retrodonis a lu lua

forteso  e  lua  bona  sanesala  stando.  Konseque  omni  esis  gratitudoza  a
tante honesta mediko, quoniam* pro lua diligenteso e laboro-savo la rejo
salvesis.

Segun lernolibro pri la Latina linguo. 

(Ek Kuriero Internaciona n� 4/2008)

__________________________________________________________

LA HISTORIO DIL SWASTIKA

Segun la revuo dil Indiani en Britania HINDU VOICE, agosto 2006 
QUALE ANCIENA SIMBOLO SAKRA ADOPTESIS DAL NAZISTI 

On  proximeskis  a  la  dato  dil  festo  Diwali  (hinduista festo  NDLT)  e  mea
familio komencabis dekorar nia hemo ja kelka dii antee. Mea geavi esas
strikte  kontre  la  uzado  di  artificala  lumo  per  bulbi  e  dekoruri  kande
parolesas  pri  ornar  nia  domo  por  spiritala  intenco  e  li  preferas  vicee  la
tradicionala �diya�-i e �rangoli�-i. Tale ni sorgoze provizis nia tota domo
per  �diya�-i  (konformesante  a  la  komuna  raciono  koncerne  la  necesa
sekureso  kontre  la  fairo)  e  ni  dekoris  la  voyeto  iranta  a  nia  pordo  per
�rangoli� dil sakra simbolo : la swastika. A ti qui ne savas lo, me informas
li ke �rangoli� esas koloroza desegnuro facita tradicionale per uzar farino,
rizo-grani  o  kolorizita  kreto.  Ol  pozesas  sur  la  planko-sulo  proxim  la
enireyo di domo por bonvenigar gasti.
Ye  la  sequanta  dio,  kelka  konstrukteri,  quin  mea  familio  advokabis  por
extensigar la sinistra latero di nia domo, pasis icaloke. Dum proximeskar
a  nia  pordo,  fore  de  havar  l'impreso  esar  bonvenigita  per  la  koloroza
�rangoli�, li esis tre hezitema por sonigar la klosho pro ke li pensis ke ol
esis domo habitata da nazisti ; li evidente remarkabis la swastika. Li esis
departonta kande li  vidis  la  bruna  vizaji  guatanta  interne di  la  supozata
nazista hemo e lore, konfuze li rezolvis sonigar la klosho.
La unesma questiono quan li pozis kande mea matro apertis la pordo ne
esis kande li devus komencar laborar o po quanta pekunio-quanto li esus
pagata,  ma  pro  quo  ni  expozis  simbolo  nazista  proxim  la  enireyo.  Ica
questiono ja pozesis antee a mea matro ed el explikis kalme a li ke ico ne
esis  simbolo  nazista  ma  hinduista  simbolo  venanta  de  tre  fora  tempi
signifikanta  bona  fortuno  (swasti  povas  tradukesar  per  �bone  esante�).
Ultre lo, ante ke ol anatemesez en Europa , ica simbolo esis vaste uzata
kom  simbolo  di  paco,  rido,  joyo  e  bona  fortuno  da  multa  altra  diferanta
kulturi  e  civilizuri  tra  la  mondo,  de  Chinia  til  le  Amerika  e  de  Europa  til
Afrika. Fakte la konstrukteri skandalesis pri saveskar ico. Kompreneble la

questiono emersas por intelektar quale ica anciena simbolo sakra havis la
misfortuno  asociesar  kun  la  nazismo.  Quale  lo  aparas,  la  Swastika,  o
prefere la Hakenkreuz (signifikante hokizita kruco en la Germana) esabis
ofta simbolo en pre-Kristana Europa. Ol mantenis marjinala prezenteso tra
la  tota  Kristana  yarcenti.  En  Germania  ed  en  Austria,  la  Hakenkreuz
asociesis kun la v�lkisch (nacionala-populista) subkulturo, quik de la yari
1870. Lor la tempo di Hitler, la Hakenkreuz aquirabis diversa senci segun
kuntexto iranta de nenociva folklorajo til plu malauguroza asociuro kun la
ondo de ideologio rasista ed antisemida qua balayis Europa ta-epoke. Lo
esis tra ita lasta asociuro ke ica simbolo komprenesis da la burjonifanta
National  Socialistische  Deutsche  Arbeiterpartei  (NSDAP),  t.e.  la
Nacionala Socialista Partiso dil Germana Laboristi.
L'adopto  dil  Hakenkreuz  kom  la  simbolo  dil  partiso  NSDAP  realigesis
segun  la  inicio  dal  dentisto  Friedrich  Krohn.  Lua  adopto  nulamaniere
guidesis per la spiritala e metafizikala profundaji quin la hinduista ed altra
kulturi komprenis per ol. Prefere ico videsis kom simbolo dil nordala raso.
E kande Hitler komencis okupesar pri olu, lua prefero esis por la retoriko
dil konquesto plu kam por irga mistika o spirital signifiko. Il ridesegnigis ica
simbolo  dum  adoptar  la  trikolora  nigra,  reda  e  blanka  standardo  dil
Duesma  Imperio  desegnigita  da  Kancelero  Otto  von  Bismarck.  La
precipua intereso di Hitler esis havar remarkinda simbolo por rivalesar kun
la komunista martelo e siklo, kom armo en psikologial kombato.
Mem pos desvinkir, la nazisti ditenas ica simbolo kom gajo depos plu kam
50 yari, mispropriginte e koruptinte lua signifiko. Ma la Swastika ja existis
longatempe ante Hitler e la nazisti. Komune kun la hinduisti, la Swastika
esas importanta simbolo a multa kulturi, pro esar intriseke asociata a lia
historio e kredaji. Dum multa yarcenti ol esis simbolo di paco, rido, joyo e
bona fortuno.
Lasar la swastika enmanue dil nazisti esus la maxim mala desservo quan
ni povas agar a l'omna civilizuri qui konektesas a lu e, fakte, lo esus saja
de ni ignorar l'experimento da Hitler kun vidala desegnuro e fiere suportar
la  swastika  od  adminime  ne  teroreskar  pro  ol.  Ma  evidente  lua  duranta
asociuro  per  la  informili  a  la  nocioni  di  �Chefala  Raso�  quale  ico
propagesas dal novnazista �skinheads� e dal identesal movadi di Kristana
Eklezii tale la Ku Klux Klan e lua diversa sprosi ne helpas ye ca vidpunto.

(Ek Kuriero Internaciona n� 4/2008)

INDIANA �"GURU" : MA ANANDAMOYI

Nirmal�  Sundar�  D�v�  naskis  en  mikra  vilajo  di  Bangladesh  dum  aprilo
1896. Lua familio esis membro dil bramanala kasto e, segun tradiciono,
on edukis elu en la perspektivo dil mariajo. Ico eventis quik kande el atingis
la pubereso-evo. Tamen elu ja tentesis per asketeso ed havis la fortuno
ke  lua  spozulo  aceptis  elua  vovo  pri  chasteso.  Nombroza  mistika
experienci markizis de lore lua existo ed el asertis ye la komenco dil yari
1920 ke el ipsa donabis a su l'inicio qua posibligis ad elu pretendar la titulo
e la rolo di �spiritala maestro�, dum adjuntar ke elua religiala nomo esas
��nanda-moy�  (�facita  ek  beateso�).  Lua  spozulo  sustenis  el,  dum  ke
tala situeso esas, en India tote nekustumala (ne esas feminala dezinenco
a la vorto �guru�). Konseque on kustumeskis grantar ad el la titulo di Matro
(M�) kom atesto di veneraco.
Grandanombra dicipuli venis cirkum elu : hinduisti, kompreneble, ma anke
Mohamedisti e Kristani de Europa e de Amerika. Voyajante sencese en la
basa valo dil fluvio Ganga (de Varanasi til Dacca), elu lasis fondesar en
diversa  loki  ��shram�-i  quin  el  vizitis  okazionale.  Ita  agomaniero  esas,
anke  ipsa,  nekustumala,  same  kam  esas  lua  docomaniero  :  neformala,
spontana e disdonata quaze ludo, per multa ridi ed humuroza anekdoti.
On  devas  tamen  dicar,  ke,  tote  neexpektite,  el  povas  implikar  su  en
asketala praktiki tre harda : longatempe duranta fastado, vovo pri tacado,
ec.
Kontestata  da  certeni  (precipue,  on  divinas  lo,  en  la  medio  dil  bramani
ortodoxa), el konsideresis da altri kom inkarnaco di deino K�l�. Omnakaze
lua docado povas rezumesar per ita afirmajo quan elu ofte repetis : �La
vokeso  dil  homo  esas  trovar  Deo�,  dum  adjuntar  ke  l'omna  cetero
(teologiala doktrini, asketaji, pregi edc.) esas acesora nam, �en ica vivo,
omna veraji esas vera�. To quo esas samsignifikanta kam dicar, ke, per
irga  spiritala  voyo,  on  esas  certa  progresar,  se  on  konsakras  su  kun
sincereso a la serchado di Deo. Elua-opinione tamen, lo esas la ardoroza
devoco (bhakti) qua esas maxim efikanta : �Irga esez la situeso ube Deo
plasizas vu...saveskez ke lo esas to quo esas maxim bona a vu. Exercez
vu  trairar  la  vivo  per  livrar  vua  kargajo  inter  lua  manui  ;  Lu  esas  la
Protektanto, la Guidanto ; en omna kozi, Lu esas la Totajo�. �Itaque�, el
refuzas implikar su en polemiki od en diskuti judikata da el kom ne-utila :
nulo esas plu valoroza kam kantar komune devocala kantiki. On intelektas
tale  la  suceso  di  docado  qua  konformesas  perfekte  a  la  religiala
impresebleso  dil  meznombra  medii  di  nia  tempo,  en  India  same  kam
altraloke.
Elua  dicipuli  astonesis  kelkafoye  ke  M�  aceptas  sen  protestar  ke  turbi
kunvenez cirkum elu e ke tanta homi venez naracar ad el lia problemi e lia
personala  sucii.  Ad  ito,  el  respondis  :  �Se  vi  opinionas  ke  ico  esas
desagreabla a me, lo esas nur pro ke vi dicernas inter via korpo e la lia. Vi

ne sentas quale pezoza kargajo la fakto portar via kapo, via manui e via
pedi, via fingri, via membri, nam vi konsideras oli kom intrinseka parti de
via  propra  korpo  ;  samamaniere  me  sentas  ke  ica  omna  personi  esas
organala membri di ca korpo mea. Li do ne esas pezaji a me, neanke lia
sucii. Lia joyi e lia chagreni, lia problemi e lia solvuri esas vivala parto de
me ipsa ; me ne havas irga sentimento dil ego nek di la separo. En me,
singlu de vi havas en egala mezuro la alteso e la profundeso dil eterneso�.
La granda orientalisto Jean Herbert dicis pri ica remarkinda muliero : �El
extraktas lo maxim bona de singlu, produktas lo eventonta. Ma lua maxim
granda miraklo, esas ke elu donas a singlu to quon il bezonas exakte ca-
instante.  Singlu  recevas  de  el  respondo  e  benediko  relatanta  a  lua
sincereso�. Kad ico ne esas la proprajo di spiritala maestro ?

Artiklo di la libro ETERNA INDIA da Richard Waterstone. 

(Ek Kuriero Internaciona n� 4/2008)

LA TRI KRIBLETI

Uladie viro iris a Sokrates e dicis a lu :
� Ka tu savas to quon me jus saveskis pri tua amiko ?
�  Instanto,  respondis  Sokrates.  Ante  ke  tu  raportos  ico  a  me,  me
prizus ;subisigar exameno da tu, nome olta dil tri kribleti.
� La tri kribleti, kad ?
� Ante dicor a me omnaspeca kozi pri le altra, esas bona grantar a su la
tempo  por  filtrar  omno  quon  on  dicos  ;  ico  esas  to  quon  me  nomizas
l'exameno dil tri kribleti. La unesma kribleto esas olta di la vereso. Ka tu
verifikis kad to quon tu volas dicar a me esas vera ?
� No. Me nur audis parolar pri co...
�  Ni  pludurez.  Tu  do  ne  savas  kad  ico  esas  verajo.  Ni  probez  filtrar
altramaniere  per  utiligar  duesma  kribleto,  nome  olta  dil  boneso.  Kad  to
quon tu volas savigar da me pri mea amiko esas ulo bona ?
� Ha no ! Tote kontree.
� Do, pluduris dicar Sokrates, tu volas raportar mala kozi pri lu e tu ne
mem  esas  certa  pri  lia  vereso.  Tu  povas  forsan  subisar  la  triesma
exameno, nam restas un kribleto, nome olta dil utileso. Kad esas utila ke
tu savigez da me to quon mea amiko asertite facabus ?
� No. Ne vere.
� Lore, konkluzis Sokrates, se to quon tu intencas raportar a me esas nek
vera, nek bona, nek utila, pro quo tu volas dicar lo a me ?

NECHUNG:
L'ORAKLO DIL DALAI LAMA

Ica artiklo quan me trovis en la revuo BOUDDHISME ACTUALITES esas 
tre exotika a ni Ocidentani. Me adaptas ol ad Ido, nam ol prizentas tote 
altra mondopercepto kam olta quan ni kustumas konocar, nome ol esas 
traito  di  Aziana  kulturo  e  mento  tre  diferanta  de  le  nia  e  de  lia  streta  e 
severa racionalismo. Parolesas hike pri homo qua esas mediumo inter la 
Dei e la Dalai Lama. 

PHARI, L'URBO DI MEA NASKO

Me nomesas Thubten Ngodup e depos la 31ma di marto 1987, me esas
la 17ma mediumo, la �Kuten� di nia protektera deo Dorj� Dragden. Tra
me, il parolas por lo bona di Lua Santeso la Dalai Lama e di lua populo.
Me esas tamen nur tre ordinara ento.
Me naskis en la sudo di Tibet, ye la 16ma dio dil 5ma monato di la yaro dil
faira Ucelo en 2084 segun nia rejala kalendario, t.e. ye la 13ma di julio
1957 segun la ocidentala kalendario.
Nulo lor mea nasko povabus konjektigar mea nuna vivo. Per la forteso dil
agi  e  dil  deziri  di mea  pasinta  vivi,  me  povis fugar  l'inferno  qua  esas  la
Chiniana okupado. Mem hodie, esas granda sufro a me rimemorar to quon
me vidis ed audis.
Mea  infanteso  e  puereso  esas  quale  plago  di  qua  la  doloro  lancinanta
kelkafoye retrovenas a me. Ol nulatempe vere kalmeskis, malgre l'amo di
mea amata genitori e di mea spiritala maestri. Me naskis en inferno kreata
dal homo, por la homo, ube kelka homi saturis su per la sufro di altri. Me
esas trista kande me pensas pri ti omna qui ne havis la bona fortuno fugar,
pri l'omna malaji qui facesis. Mea lando forsan ne esis perfekta, ma ol esis
la  mea.  Homi,  bestii  e  dei  kunvivis  harmonioze  til  l'arivo  dal  Chiniana
okupanti qui destruktis omno, separante la matro de lua infanto, la patro
de lua filiulo, la amiki del amiki, destruktante la monti, la foresti e la riveri.

MONAKEYI E PILGRIMANTI

Mem en mea maxim 'lontana' memoraji, me sempre volis esar monako.
Tamen,  dum  mea  infanteso,  me  por  tale  dicar  nulatempe  vidis  mem  la
maxim mikra robo di monako o di regulierino.

LA SONJO DI DOMO RULANTA

Lo esas en Bhutan ke me komencis havar stranja sonji, di qui on povus
certe  dicar  ke  li  esis  predicera.  Ante  arivar  en  la  refujinti-kampeyo,  me
sonjis pri peizaji rurala, pri domi kun inklinata tekti jolie dekorata per flori-
poti.  Ica  omna  kozi  esis  nekonocata  da  me.  Or,  la  peizajo  quan  me
deskovris en Jishing Khang esis identa ad olta quan me vidis dum-sonje ;
me esis mem kapabla dicar de ante quale esos nia voyo, o la nombro e la
koloro dil animali quin ni esis renkontronta.

RIDETANTA OLDA MONAKO

Renkontro semblante sen importo modifikis omno. Dum l'autuno di 1970,
dum  ke  ni  retrovenabis  parfatigata  de  la  konstrukteyo  di  Manali,  me
marchis quiete, retroirante ad-heme kun lakto quan me irabis komprar che
la merkato quale singlamatine, kande olda monako tre inklinesinta e qua
marchis desfacile per apogar su sur lua bastono, paroleskis a me.
� Bona jorno, ed esez omno bonaugura a tu, ho mea filio !
� Omno esez anke bonaugura a vu, ho veneracinda monako.
� He ! Tua pronunco e tua manieri savigas da me ke tu jus arivis, kad ne
? De-ube do tu venas ?
Pro ke me esis babilema, ed opinionis ke il esas simpatiinda e bonkordia,
me respondis detaloze a l'omna questioni quin il pozis a me, ed oli esis
grandanombra.
Me naracis komplete a lu omno quon ni travivabis, la hororinda vivo en
Phari,  la  masakrita  animali,  la  fugo,  la  trairado  di  Bhutan...  Me  naracis
absolute omno a lu, inkluzite mea deziro divenor monako ed olta di mea
patro qua volis ke me divenus membro dil Sakya Centre di Rajpur pro ke
nia omna ancestri esis �Sakya�-i.
� E se me dicus a tu ke tu povas divenar monako hike, en Dharamsala,
quon tu pensus pri ico ?
Me joyis tilextreme.
� Yes, volunte, ho veneracinda monako, ma me devas parolar pri to a
mea genitori.
� Ne desquieteskez pri tua genitori, me ipsa iros parolar a li. Ube tu habitas
?
Me  explikis,  lore,  quale  trovar  nia  domo,  ma  il  preferis  invitar  me  a
rendevuo che Ugyen, t.e. la spozulo di mea onklino Acha Bumdro, seniora
fratino di mea matro quan ni jus ritrovis e qua ganis sat bona salario per
trikotar lana vestaji. Ugyen okupis su pri la imprimerio di Dharamsala, ne
fore de ilua monakeyo, e pro ke il marchis vere desfacile, lo esis ibe ke la
olda monako volis vidar mea genitori. Il explikis lore a me ke il venis de la

monakeyo  di  Gadong  ube  esis  nur  kelka  monaki.  Pro  ke  fakte  existis
projeto por augmentar la nombro di ta regulieruli, me esis bonvenanta.

LA RELIQUII DIL OLDA CHINIANA MONAKO

Ante irar a Kushinagar, t.e. la loko ube la Buddho cesis vivar, ni iris sur la
voyo a Nalanda. Nova extraordinara evento 'okuris'. Nome, dum ke ni esis
envoye, ni videskis Chiniana templo e, kompreneble, ni rezolvis irar adibe
por  ofrar  donacaji  ed  agar  prosterni.  Olda  monako  sidis  hike,  pregante
tranquile meze di incenso-voluti.
Ni konverseskis pri senimporta temi ma tre polite e respektoze. Ante adiar
lu, mea patro ofris a lu modesta donacajo ma ye l'instanto kande ni esis
livonta lu, la olda monako vokis ni :
� Ne departez, restez ankore kelketa tempo, lu dicis a ni ante ekirigar de
lua altaro splendide dekorita poto.
� Ne departez ante ke me montrabez a vu ico, lu pludicis per regardar la
poto kun senlimita respekto, e dum cesar respirar. Parolesas pri reliquii di
nia sinioro la Buddho Shakiamuni. Regardez !
Ni fremisis kande ni regardis l'internajo di la orizita poto. Splendida mikra
perli kristalatra bele dispozesis, oli omna rivalesis por la brilanteso. La olda
monako explikis ke, komence, esis nur un unika perlo ma ke, miraklatre
altra perli aparabis. Lore, me saveskis ke eventis ke reliquii plumulteskez
spontane e ke uli mem nomizesis la �matri� nam oli naskigas konstante
altra reliquii simila ad oli ipsa. Por dankar ni pro la donacajo, tamen tre
modesta, da mea patro, il volis benedikar ni per adpozar la poto sur ni.
Perlo  falis  aden  mea  manuo  sen  ke  irgu  perceptez  ico.  Me  montris  ol
furtatre a mea patro qua nemediate signifis a me pritacar. Me supozas ke
lua  rezono  esis  simpla  :  �quoniam�  reliquio  di  Budho  falabis  aden  mea
manuo, lo esas pro ke ol destinesis falar en ol. Me pritacis.
Kande ni esis exter la vid-atingo de la monakeyo, mea patro envelopis ol
en kordono ek reda texuro quan me recevabis lor antea benediko e quan
me nodigis ye mea kolo. Me do efektigis la pilgrimo kun ica reliquio sur
me.  Nia  astonego  esis  granda  kande,  retroveninta  en  Dharamsala,  me
deprenis  la  kordono  e  me  deskovris  ke  ne  esis  una,  ma  tri  perli  !  Me
konservas oli, depos ita tempo, kom personala benediko dal Buddho. Me
devas dicar ke me rivenis a Nalanda en 1975 per surirar la sama voyo ;
malgre  mea  esforci,  me  nulatempe  povis  ritrovar  ica  mikra  Chiniana
templo.

(Ek Kuriero Internaciona n� 1/2009)

GRANDA DISKURSI DIL HISTORIO:
DOMINIQUE DE VILLEPIN
≪ Diskurso  che  la  sekureso-Konsilantaro  di  UN/ONU≫   (ye  la14ma  di 
februaro  2003)  Dominique  de  Villepin  (naskinta  en  1953)  adheras  la 
partiso ≪ Rassemblement pour la Republique≫ (Grupo por la Republiko) 
kande  lu  finas  lua  studio-tempo  che  l'ENA  (famoza  Franca  skolo  por 
altaranga  funcioneri  NDLT).  En  1980,  lu  komencas  kariero  kom 
diplomacisto  per  praktikar  diversa  ofici  interne  di  plura  ambasaderii  di 
Francia.  En  2002,  lu  nomesas kom  ministro  pri  Exterlandala  Aferi  en  la 
guvernerio  di  Jean-Pierre  Raffarin.  En  2005,  lu  nominesas  kom  chefa 
ministro,  ma  ilu  livas  ica  ofico  du  yari  plu  tarde,  kurtatempe  ante  la 
transmiso  dil  Statala  povo  de  Jacques  Chirac  a  Nikolaos  Sarkozius 
(Nicolas Sarkozy). Ye la 14ma di februaro 2003, dum la krizo pri Irak, la 
chefo  dil  inspektisti  dil  Unionita  Nacioni,  Hans  Blix,  prizentas  a  la 
sekureso-Konsilantaro  raporto  demonstranta  ke  nula  pruvo  pri  nukleala 
aktiveso e pri posedo di interdiktata armi observesis en Irak. Dum ke Usa 
duras  suspektar  la  guvernerio  di  Baghdad  fraudar  e  pensas  pri  la 
posibleso  agar  per  la  armi,  Dominique  de  Villepin  dicas  pledo  por 
senarmigar Irak sen konflikto e savigas la determino dil Franca guvernerio 
por demandar plufortigita persequo dil militistala explori en ita lando. 

Ni omna partigas la sama prioreso, nome olta kombatar senkompate la
terorismo.  Ica  kombato  postulas  absoluta  determino.  Lo  esas,  depos  la
tragedio  eventinta  ye  la  11ma  di  septembro,  una  de  nia  unesmaranga
responsivesi koram nia populi. E Francia, qua esis harde frapita plurafoye
per ita terorinda plago, esas tote mobilizita por ica lukto qua koncernas ni
omna e quan ni devas entraprezar kune.
Lo esas la signifiko di la kunveno dal sekureso-Konsilantaro qua 'okuris'
ye la 20ma di januaro pasinta, segun inicio dal Franca guvernerio.
Dek  dii  ante  nun,  la  Usana  Statala  sekretario,  S-ro  Powell  aludis  la
supozata ligili inter al-Qaida e la rejimo di Baghdad. En la nuna stando di
nia informi ed explori entraprezata kun konstanta kontakti kun nia federiti,
nulo posibligas a ni konstatar tala ligili. Kompense, ni devas konciar pri la
graveso  dil  efekto  quan  havus  carelate  ago  militistal  olqua  nun  esas
kontestata.  Ka  tala  interveno  ne  minacus  plugravigar  la  rupturi  inter  la
socii,  inter  la  kulturi,  inter  la  populi,  t.e.  la  rupturi  di  qui  la  terorismo  su
nutras ?
Icon sempre dicis la Franca guvernerio : ni ne exkluzas la posibleso ke
uladie oportus rekursar a violentoza moyeni, se la raporti dal inspektisti
konkluzus  ke  la  exploradi  ne  plus  povus  persequesar.  La  Konsilantaro

devus  lore  agar  rezolvo  e  lua  membri  devus  asumar  lia  omna
responsivesi. Ed, en tala hipotezo, me volas memorigar hike la questioni
quin me substrekizabis lor nia maxim recenta debato ye la 4ma di februaro
ed a qui ni devos ya respondar : Qualamaniere la naturo e l'ampleso dil
minaco justifikas la senfrista rekurso a violentoza moyeni ?
Quale agar por ke la konsiderinda riski di tal interveno povez esar reale
dominacata ?
Omnakaze,  lor  tala  eventualajo,  lo  esas  ya  l'uneso  dil  internaciona
komunajo  qua  esus  la  garantio  di  lua  efikiveso.  Same,  lo  esas  ya  la
Unionita  Nacioni  qui  restos  morge,  irgequo  eventez,  en  la  centro  dil
konstruktota  paco.  Sioro  Prezidanto,  a  ti  qui  questionas  su  angoroze
kande e quale ni cedos a la milito, me volus dicar ke nulo, irgainstante,
interne di ca sekureso-Konsilantaro, agesos hastegoze, kun nekompreno,
kun suspekto o kun pavoro. En ica templo dil Unionita Nacioni, ni esas la
gardisti di idealo, ni esas la gardisti di koncienco. La pezoza responsiveso
e la grandega honoro qui esas le nia devas duktar ni grantar la prioreso a
la senarmigo en paco. E lo esas anciena lando, nome Francia, anciena
kontinento qua esas la mea, nome Europa, qua dicas ico a vi hodie, pro
ke ol subisis militi, okupado, barbareso. Lo esas lando qua ne oblivias e
qua savas omno quon lu debas a la kombatanti di la libereso veninta de
Usa  e  de  altra  loki.  E  qua  tamen  ne  cesis  stacar  opoze  a  la  Historio  e
koram la homi. Pro ke lu esas fidela a lua etikala valoraji, lu volas agar
rezolveme  kun  omna  membri  dil  internaciona  komunajo.  Lu  kredas  la
realeso di nia kapableso konstruktar kune plu bona mondo.

Segun libro pri LA GRANDA DISKURSI DIL HISTORIO 

(Ek Kuriero Internaciona n� 1/2009)

LA EPIDEMII E LA HISTORIO

La  nuna  porko-epidemio  venanta  de  Mexikia  instigis  me  tradukar  ica 
artiklo.  Nome,  trans  lia  efektigo  di  trauri  e  sufri,  la  grand  epidemii  qui 
markizis la sucedo dil yarcenti esis, per lia ekonomiala, sociala e politikala 
reperkuti,  vera  aktori  dil  Historio.  Oli  orientizis  lua  marcho,  tam  multe  e 
mem kelkafoye plu multe kam la militi e la paco-kontrati. 

La  morbi  sempre  existis  ed  on  remarkas  sur  skeleti  evanta  mili  de  yari
karakteriziva restanta konsequi di afekti debata a bakterii od a virusi quale

la tuberkloso, la sifiliso o la poliomielito. Koncerne le maxim anciena de li,
parolesas sempre pri izolita kazi. Tam longatempe kam la homi vivis en
mikra grupi nomada, la morbi ne povis produktar epidemii. Olti agas per
transmiso e se jermo nesalubra kontaminas individuo od izolita grupeto,
ol havas omna posibla chanci perdesar : sive la viktimi sukombas, sive li
opozas a lu imunesal defensi. Quik kande on abordas la periodo historiala,
omna populi ed omna civilizuri senecepte raportis la memoraji di epidemii.
Generale,  la  texti  qui  konocigas  oli  nomizas  la  epidemiala  morbi  per
nepreciza  vorti  (la  plago,  la  malajo,  la  sufro,  la  kalamitato...)  qui  ne
posibligas determinar quala afekto oli aludas. On trovas icaspeca nomizo
tam bone che l'Egiptiani dil duesma yarmilo a.K. kam che la Sumerani od
en la maxim ancien epoko di Chinia.
Plu tarde la Greki uzas la vorto  loimos  e la Romani uzas la vorto  pestis  qui
amba  signifikas  �plago�.  L'anciena  Franca  linguo  di  la  Mezepoko,  qua
esis latinida dialekto, anke adoptis pestis e Francigis ol per �pestes� (qua
furnisis  ''pesto''  ad  Ido).  Ol  havis  lore  la  generala  senco  di  omna
epidemiala  morbi  nedistingeble  :  la  pesto  same  kam  la  variolo,  la
tuberkloso, la morbilo, la tifo, edc.

LA FALO DIL ROMANA IMPERIO ACELERESIS PER LA PESTO

La  unesma  dokumento  qua  ne  limitizesas  mencionar  la  abomindaji  di
epidemio, ma anke indikas lua ekonomiala e militistal konsequi, debesas
a la historiisto Greka Thoukydides (ϴουκυδιδης). Il raportas la �pesto�,
qua, en 430 ante nia ero, devastis la habitantaro di Athina. Ica plago, qua
versimile  esis  la  variolo,  aparis  en  ita  Greka  civito  ube  amaseskis  la
habitanti dil cirkumajo fuganta l'avanco dal armeo di Sparta. Ol mortigis
tre nombroza personi e plufebligis talgrade l'armeo di ca siejata urbo ke ol
kaptesis dal nedomajita trupi di Sparta e di lua federiti.
Plu tarde, la Romana Imperio frapesis  severe per l'epidemii. Ye la 1ma
yarcento ante nia ero, la malario atingis la agrokultival arei cirkum Roma,
e, simile a ti di Athina, la rurani refujis en ica urbo.
Li  adportis ibe la  dicita  morbo  ed  ol  persistos  en  la tota aludita  regiono
endemiale  dum  plura  centi  de  yari.  La  perdi  ye  homala  vivi  quan  lu
produktis esis tala ke dum la IVma yarcento, la legioni Romana precipue
konstitucesis per stranjeri rekrutita por remplasar la tro febligita Italiani.
Pro ke desfortunajo rare venas sola, ye la fino dil IIma yarcento la �pesto
di Antoninus� (probable la variolo) efektigis plusa dekado di la Romana
trupi. Talgrade ke li opozis nula rezisto a la Germanali qui invadis Italia.
Ita unesma Germanal milito esis la komenco di longa serio. Altra �pesti�
plagos diversa teritorii dil Romana Imperio, plufebligos ol ankore ed havos
gravega konsequi. Per faciligar la tasko a la barbara tribui � Huni, Alamani,
Ostrogoti e Wisigoti � qui invados amasale la Europana parto del Romana

Imperio, ica epidemiala morbi hastigos lua krulo. Oli febligis tilextreme la
regioni  quin  li  atingis  tam  ye  la  demografiala  vidpunto  kam  ye  la
ekonomiala e militistala vidpunto, ed oli entravis rekurente la esforci por
rirektigo e rikonquesto dal administrerio e dal armeo di Roma.
Preske omna ica epidemial ondi naskis en la estala parto del Imperio e
difuzesis danke la prosperoza marala komerco. Departante de la portui,
oli  propagesis  ad  la  internajo  di  la  landi  per  irar  alonge  la  komercala
komunikado-voyi. La maxim richa regioni, e konseque le maxim populizita,
la mediteraneala litoro e la granda kultivata planaji, frapesis maxim severe.
La perdi ye homala vivi ruptis konstante la komercala cirkuiti, olqui esis la
motoro  dil  ekonomio  di  l'Imperio,  e  kreis  vakuaji  en  l'administrerio  e
l'armeo, qui esis la motori dil Imperio-autoritato.
Ultre la barbara invadi en Europa, la granda demografiala perdi produktita
per la morbo en la tota Imperio atraktis la vicina populi, apene atingata per
la  plago  motive  di  lia  nomadeso  e  di  la  disperseso  di  lia  habiteyi.  Tale
Tunizia � qua lore esis Romana � invadesis dal Berberi en 542. Pose, la
epidemii  intersucedante  dum  plura  yarcenti,  la  posvivanti  konstitucis
pokope habitantaro relative imunigita kontre la morbi. Pos plura yarcenti
relativa  equilibro  establisesis,  ed,  inter  la  IXma  e  la XIVma  yarcenti,  ne
plus esis importanta epidemio.
Tante plu harda esis la veko dum la XIVma yarcento kande, de 1348 til
1352, l'epidemio di nigra pesto atakis kruelege Europa. Ol nihiligis plu kam
triimo de la habitantaro ed ica katastrofatra demografiala perdi modifikis
profunde la familiala e sociala equilibri. En la ruri, la agri e la vilaji vakuigita
de lia habitanti investesis pace da homi venanta de min atingata regioni.
En l'urbi, la decimacita eliti remplasesis per altra sociala klasi. Tale debutis
en  Firenze  la  sociala  acenso  dil  familio  Medicis,  qua  esabis  suficante
prudenta por livigar ica urbo da la plu multi de lua membri kande la nobeli,
sucioza prezervar lia prerogativi, restis surloke e perisis grandanombre.
En tota Europa, la migradi de habitanti venanta de la min atingata arei ad
olti  qui  esabis  devastita,  asociita  a  la  emerso  di  nova  sociala  strati,
produktis mixado de homi qua modifikis profunde la fundamenti di la socio.

LA KOLERO ESIS JERMO DI KONFLIKTI EN BALKANIA

Kin  yarcenti  pos  la  granda  pesto,  la  kolero  efektigis  dum  la  XIXma
yarcento inter 30 e 40 milion mortinti en la tota mondo. En Balkania, ube
lu furiis dum plu kam duadek yari, olu esis la nedireta jermo di la venonta
konflikti per modifikar, dum la periodo di un generaciono, la repartiso di la
habitantaro e di la nacionesi.
On povas citar l'exemplo di Hungaria, olqua lore esis parto de la Austriana-
Hungariana  Imperio.  Lua  oficala  linguo,  olta  di  lua  eliti  e  di  lua
administrerio esis la Germana. En 1831, pos ke la kolero efektigabis deki

de mili de viktimi, granda nombro de administrerial ofici, diveninta vakanta
pro  la  morto  dil  Austriana  elito,  okupesis  da  Hungariani  fanatike
nacionalista e parolante nur la Hungariana. Mem se lua rolo esis modesta,
la kolero esis un de la kauzi dil dekado di la Austriana Hungariana Imperio.

LA AMERIK-INDIANI ESIS SEN DEFENSILI

Ma  ni  retrovenez  aden  la  pasinto  e  plu  precize  ye  la  fino  dil  XVma
yarcento. En Hispania, la katolika reji parfinas la rikonquesto di lia lando
kontre la Mohamedisti e Kristofus Kolombo departas por serchar la voyo
ad  India.  Il  trovos  ulo  mem  plu  bona  :  Amerika.  La  Historio  raportas
l'epikajo di le �conquistadores�, qui, kun kelka centi de viri, submisis la
vasta  imperii  Azteka  ed  Inka  ed  ol  alegas  la  taktikala  supereso  quan
grantis a li la qualeso di lia komando, lia kavali e lia pafarmi. La Historio
ne aludas tante entuziasmoze la fakto ke la Hispani adportis kun su multe
plu potent armo : morbijermi a qui li ipsa esis rezistiva o nesubmisita, ma
opoze a qui la Amerik- Indiani esis komplete indijanta imunesal defensili.
Dum  periodo-tempo  de  kelka  yardeki,  la  variolo,  la  morbilo,  la  tifo,  la
influenzo,  la  malario,  la  tifoido,  la  flava  febro  ed  altra  infektanta  morbi
efektigis  la  morto  di  deki  de  milioni  Amerik-Indiani  e  dezertigis  Sud-
Amerika.  Se  ita  ne-preintencita  gentocido  sekurigis  la  vinko  a  le
�conquistadores�,  lu  havis  anke  altra  konsequo  :  la  rekurso  a
�l'importaco� di sklavi veninta de Afrika por remediar la indijo de laboranti
produktita per la demografiala kolapso.

Segun  artiklo  da  Catherine  Lejeune  publikigita  en  Les  Veill�es  des 
Chaumi�res (La Vesperi en la Palio-domi) 

(Ek Kuriero Internaciona n� 1/2009)

KA GUSTAV MEYRINK RECEVIS MESAJO DIL REJO DIL MONDO?

Nia pasinta samideano Andreas Juste olim skribis en la duesma tomo dil 
antologio  dil  Idolinguo  ye  la  pagini  XX  e  XXI  :  �Ma  ni  tamen  savas  ke 
forsan  nul  milito  eventis  pro  la  deziro  dil  ordinara  homo  :  la  guvernanti 
decidas militar pro motivi ofte sekreta, sub misterioza influi, e kelkafoye li 
anke  (nesavas)  la  vera  kauzi.�  Ica  penso  konformesas  tre  bone  a  la 
sequanta texto quan me prizentas a vi. Me lektis olu en libro pri okultismo 
titulizita  :  �Nouvelles  Histoires  Magiques�  (Nova  Magiala  Naraci).  Ica 
naraco esas, asertite, absolute autentika. 

Ye  ula  dio  dil  autuno  1915,  la  GERMANA  AUTORO  Gustav  Meyrink,
redaktinto  dil  romano  �La  Golem�(1),  esis  heme  sur  sua  fotelo,  apude
kameno-fairo, kun jurnalo surgenue. Il jus lektabis la novaji dil fronto ed
esis  reflektanta  pri  la  maxim  profunda  kauzi  di  ta  mondomilito  qua
konfrontigis  Germania,  Francia,  Anglia,  Austria,  Belgia,  Italia  e  nun
extensesas a Serbia, Grekia e Turkia e qua esas mortigonta centamili de
homi.
Quala obskura povi, il pensas, instigas la homi efektigar tala buchadi ?
Subite,  ita  viro,  quan  la  praktiko  di  �yoga�  e  di  certena  hindua
meditadotekniki  guidis  a  supera  koncio-standi,  tremeskas;  ilua  korpo
frostas ed il rikonocas la stranj impreso qua, en ilu, preiras la fenomeni di
klarvido.  Preske  nemediate,  il  �vidas�  avan  su  persono  di  nekonocata
raso quan, plu tarde il deskriptos tale : �Alta ye sis pedi (2), extreme tenua,
senbarba,  vizajo  kun  olivea  reflekteti,  obliqua  okuli  ed  extraordinare
eskartita. La epidermo di la labii e dil vizajo glata quale porcelano; la labii
tranchanta, intense reda, e tante forte presata partikulare ye la komisuri �
quaze per nepacigebla rideto, on povabus kredar ke oli esas piktita labii.
Il havis sur la kapo stranja reda boneto�.
Ica misterioza persono tenas en manuo diapazono inter la branchi di qua
trovesas mikra orea martelo. Ye lua pedi formikumas insekti qui laboras
sen irga atakemeso. Subite, stridanta sono sonadas, probable venanta de
la diapazono tenata dal viro kun reda boneto. Lore la insekti quaze ecitita
da  mortigera  dementeso,  springas  la  uni  a  l'altri  ed  interocidas.  La
spektaklo esas hororigiva. Ica bestieti qui, jus antee, trotetis pace la uni
apud l'altri, nun interdevoras kun neimaginebla violento sub la kolda ed
amuzita regardo dil viro kun reda boneto. Pose omno efacesas. Gustav
Meyrink, sur sua fotelo, esas profunde impresita, nam semblas ad ilu ke
ica viziono esas simbolatra respondo al questiono quan il facis a su pri la
temo  dil  maxim  profunda  kauzi  dil  milito.  Il  savas  pro  lektir  multa  verki
itateme, ke segun la orientala okultisti en Tibet existas sekto : le �Dugpa�,
qua konsideresas kom  nemediata  instrumento  dal  �diablala�  destrukto-
povi. Ita homulo kun reda boneto qua efektigas milito che la insekti per
vibrado, konseque, reprezentas kredeble un de ita �Dugpa�-i.
Meyrink  opinionas  ke  ito  esas  literaturala  temo.  Il  quik  laboreskas  e
redaktas novelo titulizita �La ludo dil grilii�, en qua il savigas la okulta kauzi
dil  milito.  Ye  la  sequanta  monato,  ica  novelo  aparas  en  la  revuo
SIMPLICISSIMUS.  Or,  kelka  semani  pose,  la  autoro  recevas  de
nekonocato, piktisto ye la nomo H�cker, yena letro :
�Kara s-ro, - Quik me devas dicar a vu ke me esas perfekte sana homulo
e  nulatempe  havis  vizioni  od  altra  nenormala  standi.  Hiere,  me  esis  en
mea laboreyo, sidanta avan mea tablo dum laborar. Subite, metala bruison
muzikatra me audis. Dum riturnar me, longa viron me perceptis ye raso
quan me ne konocas ed havante stranja reda boneto surkape. Il stacis en

la chambro. Quik me koncieskis ke evidentesas psikala trubleso. La viro
tenis  enmanue  ulaspeca  diapazono   facita  per  du  branchi,  e  per  qua  il
produktabis la bruiso pri qua me parolis.  Inter la dubranchi trovesis orea 
martelo.  Nemediate,  me  vidis  sursule  amasi  de  dika  blanka  insekti  qui
interocidis  en  alibruisado  di  qua  la  surdiganta  bruisego  pardivenis
netolerebla. Ita bruison qua shanceligas omna mea nervi me havas ankore
en  mea  oreli.  Kande  la  halucino  finabis,  me  quik  deskriptis  la  ceno  per
bastoneto  de  sepiokoloro.  Pose  me  ekiris  por  respirar  fresh  aero.
Preterirante jurnalikiosko, impulso quan me ne povas explikar, pro ke me
ne prizas ita revuo, instigis me demandar SIMPLICISSIMUS. Dum ke la
vendistino  prizentis  a  me  la  maxim  recenta  numero,  rezolvo  same
neexplikebla instigis me dicar : �No, ne ica numero, me pregas, la antea
!�. Retroveninte heme, per foliumar la revuo, ye mea astonego me trovis
vua novelo : �La ludo dil grilii� qua naracas, ecepte kelka detali, omno to
quon me ipsa experiencis ye un horo antee : La viro kun reda boneto, la
insekti  qui  interocidis,  edc.  Me  pregas  vu,  estimata  sioro,  havar  la
afableso,  se  vu  povas,  explikar  a  me  quale  me  devos  interpretar  la
afero...�
Signatita : H�cker
Pos lektir ica letro, Gustav Meyrink esas agacita. Il pensas : yen un plusa
homo qua fanfaronas e volas egardesar !
Duminstante la autoro ne dubitas ke s-ro H�cker fablifas ed imaginis ica
omna rakonto pos lektir la novelo en la  jurnalo. Meyrink esas jetonta la
letro  al  eskombruyo,  kande  subite,  ideo  trublas  lu.  Il  memoras  ke  dum
rikopiar  sua  manuskripto  skope  sendor  ol  al  redakterio  dil  revuo,  il
modifikis kelka detali di sua viziono. Pro ke ilu ne plus rimemoras exakte
la  koncernata  detali,  il  prenas  la  numero  di  SIMPLICISSIMUS  ube
prizentesas ilua novelo quan il ne rilektis � nam il abominas rilektar sua
propra verki � e tralektas sua texto. Lore, il remarkas modifiko quan il facis
lastinstante e quan il komplete obliviis. Ed ica modifiko astonegas il, nam
ol  koaktas  ilu  pensar  ke  ilua  korespondanto  ne  esas,  e  ne  povas  esar,
jokero,  nam  il  skribis  a  lu  ke  il  vidabis  viro  kun  reda  boneto   tenante 
diapazonointer branchi di qua trovesis mikramartelo, pro la simpla motivo
ke  ca  diapazono  ne  esas  mencionita  en  la  novelo.  Gustav  Meyrink
remplasigis ol lastinstante per altra objekto. Sur ilua klado il skribis erste :
La  viro  kun  reda  boneto  tenis  enmanue  diapazono  per  qua  il  produktis
stranja soni... Or, dum rikopiar, semblis ad il, plu impresiva, plu fantastika
redaktar : La viro kun reda boneto tenis enmanue prismato per qua il kaptis
la  sunala  radii...  Il  transformis  anke  la   stridanta  bruisoquan  facis  la 
diapazono a lumo di apokalipso qua blindigis la insekti edigis li dementa... 
Tandem, il nulaloke notis, mem ne sur lua klado, pro ke ica detalo semblis
ad  il  sensignifika,  ke   la  diapazono  portismikra  orea  martelo  inter  olua 
branchi. 

(1) �Golem� : Ento ek argilo anmizita per magio.
(2) Pedi : Sis pedi, t.e. probable inter 1,80 e 2 metri.

(Ek Kuriero Internaciona n� 2/2009)

ALEXANDROS LA GRANDA (356-323 a.K.)

La vivo di Alexandros la Granda esis eceptala e lo ne esas astoniva ke lu
divenis mito quik de la Antiqua epoko. Il kronizesis kom rejo kande il evis
20  yari,  esis  vinkero  lor  multa  kombati  e  konquestis  grandega  imperio
iranta de Grekia til India. Per lua militistala sucesi, il kontributis anke a la
developado dil kulturo Greka exter olua frontieri.

KA DEAL ORIGINO ?

Kom filiulo di Filipus II e di Olympias, princino di Epiro , Alexandros naskas
dum julio 356 a.K. en Pella, olqua esas la chefurbo dil rejio Macedonia.
Ilua matro konvinkas ilu ke il esas la decendanto di Zevs per lua patro e di
Akhillevs per el ipsa. La yuna Alexandros havas kom preceptoro la famoza
Aristoteles, qua docas a lu la kulturo Greka. Tale il deskovras la heroi dil
Iliado  ed  il  revas  divenor  simila  a  li.  Il  esas  ne  nur  inteligenta  ma  anke
dotita pri bona korpala qualesi.
Tre frue, lua patro partigas ilua povo kun lu. Ilu konfidas a lu la komando
dil  kavalrio  lor  la  batalio  di  Khaironeia  (338  ante  Kristo).  Alexandros
divenas  famoza  per  exterminar  la sakra  bataliono  dil  Thebani.  Filipus II
deziras unigar la Greka civiti por pose atakar la Persiani. Il formacas la
federuro di Korinthos, per grupigar omna civiti ecepte Sparta e lu deklaras
la milito a Persia. Il asasinesas en 336 a.K. Alexandros lore proklamesas
kom rejo di Macedonia.

REJO EVANTA 20 YARI

Alexandros anuncas quik lua intenco durigar la laboro di sua patro. Opoze
a l'agiteso dil nobelaro e la sedicio di Thebai, ica nova rejo mustas impozar
lua  autoritato.  Onu  ne  bezonas  vartar  lua  reakto  dum  longa  tempo.  Il
ocidigas  lua  omna  potenciala  enemiki  e  rezigas  la  urbo  Thebai.  Il
establisas ferme lua povo sur lua rejio ante departar � en 344 a.K. - por la
konquesto di Avan Azia. Ilua armeo posedas aproxime 35.000 infantriani
e 5.000 kavalriani. Alexandros desembarkas a la supozata loko di Troia.
L'armeo Persiana, qua esas supera per la nombro, probas haltigar il an la

rivo dil rivero Granikos. Ma lo esas la Macedoniana soldati qui obtenas la
vinko. La Persiana rejo Dareios III Kodomannos fugas. Dum ita batalio,
Alexandros minacesis mortigesar plurafoye segun la legendo. Alexandros,
pose,  entraprezas  strategiala  operaco  :  okupar  la  Persiana  litoro  en  la
skopo impedar ke la Persiani livez lia teritorio e probez invadar Grekia.
Plura urbi livras su sen rezisto ed Alexandros restauras ibe la demokratio.
La  Macedoniana  rejo  kaptas  altra  urbi  per  violento  (Halikarnassos,
Lampsakos  od  Aspendos).  Ye  la  fino  dil  yaro  333  a.K.,  Alexandros
sucesabis  proprigar  a  su tota  Lykia, Pamphilia  e  Pisidia.  Il iras  plu fore
interne di la lando, kaptas Gordion (ube il tranchas la Gordiala nodo) ed
anke Tarsos.

NESATUREBLA APETITO POR KONQUESTI

En la planajo di Issos (en nuna Siria), l'armeo Greka kombatas 600.000
Persiana soldati. Alexandros triumfas e Dareios fugas a Siria, dum ke il
abandonas lua matro, lua spozino, lua filiini ed importanta raptajo. Lo esas
vera  disperseso  por  la  Persiana  trupi.  Prefere  kam  sequar  Dareios,
Alexandros rezolvas durigar sua konquesti en Siria. La urbo Tyros rezistas
kontre lu dum sep monati ante submisesar (dum agosto 332).
Alexandros venjas su kruelege kontre la Tyrani (8.000 de li masakresas e
30.000 plusa personi vendesas kom sklavi). Plu tarde il atakas Gaza, pose
Egiptia ube lu aceptesas kom liberiganto (la Egiptiani odiegis la Persiani).
Il  forpulsas  de  la  Egiptiana  chefurbo  Memphis,  la  Persiana  tirano  qua
regnis ibe. Lore la Macedoniana rejo fondas en la Nilo-Delto, la unesma
Greka  kolonio  Egiptiana,  nome  Alexandreia.  Ita  urbo  divenos  radioza
centro dil helenismo. En 331 a.K., il iras a l'oaziso di Siwah, en la dezerto,
por konsultar l'oraklo dal Deo Amon (l'equivalanto di Zevs por l'Egiptiani).
Il recevas de la ibea sacerdoti la titulo di �filiulo di Amon�, olim posedata
dal  faraoni.  Lore  Alexandros  regnas  kom  mastro  sur  Greka  Azia  e  la
Mediteraneala regioni.

ITERE PERSEQUANTA LA REJO DI PERSIA

Dum  la  printempo  331,  Alexandros  rezolvas  departar  a  Babilono,  ube
refujis Dareios. Ita Granda Rejo rifacis por su, ibe, granda e fort armeo.
Ye la 1ma di oktobro, en Gaugam�los, l'armeo di Alexandros plusafoye
vinkas l'armeo Persiana. Dareios fugas poslasante dop su granda trezoro
ed Alexandros eniras triumfale Babilono. Il divenas rejo di Azia.
Per  durigar  lua  konquesti  dil  granda  chefurbi  di  la  �Akhaimenidai�-a
Imperio,  Alexandros  submisas  intersequante  Shushan,  Persepolis  e
Pasargadon, olqua esas la lasta Persiana chefurbo. La Macedoniana rejo

spolias grandaquante la trezori di ta urbi e submisas parto de lia habitanti
kom sklavi.

L'ASASINO DI DAREIOS

Pos lua vinkeso, Dareios trovis refujo kun kelka lasta partisani en la monti
di  Iran.  Alexandros,  qua  ne  povas  esar  komplete  rejo  di  Persia  tam
longatempe  kam  Dareios  existas,  persequas  lu  omnamoyene  ed
omnamaniere  dum  julio  330  ante Kristo.  Satrapi,  Bessos,  Barsaent�s  e
Satibarzane, kaptas Dareios ed asasinas lu dum ke Alexandros esas tote
proxima a li. �La Rejo dil Reji� mortas en la brakii di Alexandros. Ita laste
dicita semblas tale esar �kompreneble� prenominita kom lua heredanto.
Alexandros  la  Granda  facigas  rejala  funerala  honori  a  Dareios  e  juras
venjar  ilu.  Ante  entraprezar  la  persequo  dil  asasineri  di  Dareios,
Alexandros submisas Hyrkania. Il saveskas lore ke Bessos suproklamis
kom rejo dil Persiani sub la nomo Artaxerx�s IV e refujis en Baktrianea
dum  ke  Satibarzane  retroiris  ad  Aria  (west-Afgania)  e  Barsaent�s  en
Drangiana  (sud-Afgania).  Alexandros  arivas  en  Baktrianea.  Bessos
kaptesas  e  tormentesas  ante  judiciesar  en  Ekbatana.  De  330  til  328,
Alexandros e lua soldati subisas desfacila periodo. Li afrontas la Persiana
rezisto.  Alexandros  rezolvas  modifikar  lua  armeo  per  enkorpigar  en  ol
Sogdianeana  e  Persiana kavalriani. Lua tradicionala soldati  ne  aprobas
ica  novajo  e  deziras  retroirar  a  lia  lando.  Il  submisas  Baktrianea  e
Sogdianea po la preco di terorinda kombati. Alexandros fondas, dum lua
pasado,  kinadeko  de  urbi  nomata  Alexandreia.  Ica  Macedoniana  rejo
spozigas  R�xan�, filiino  dil  Baktrianeana  aristokrato  Oxyart�s, segun  la
Persiana rituaro. Lore la Persiana rezisto extingesas ed Iran pacigesas.
Alexandros  iras  plu  fore  vers  l'Esto  ,  t.e.  skopo  quan  il  deziras  atingar
depos plura yari : Indos (India).

EN LA LANDO DIL ELEFANTI

Dum la printempo 327 a.K., Alexandros departas kun armeo de 120.000
personi a la vali dil fluvio Indus. Oportas dicar ke ita-tempe la Greki savas
tre poke pri ca regioni. Alexandros iras an la limito dil Persiana rejio en
326 a.K.. Rejo Poros volas impedar la Macedoniani transirar ica fluvio. Lua
trupi plufortigita da elefanti, afrontas violentoze olti di Alexandros ma fine
desvinkas.
Alexandros posedeskas la tota Pendjab ed adportas la kulturo Greka ad
ita  regiono.  Arivinta  an  la  rivi  dil  rivero  Hyphaso,  Alexandros  volas
pludurigar lua marchado vers la fluvio Gang� ma lua soldati fatigegata per
la musono refuzas avancar. Alexandros tandem cedas ed erektigas dek-

e-du altari por la dei, cirkum kolono surhavante la epigrafo : �Hike haltis
Alexandros.�

LA RETROVENO DA ALEXANDROS

La trupi di Alexandros iras a la sudo,en la direciono dil Indiana oceano.
Parto de lua navaro konfidesas a N�arkhos. Alexandros ed altra parto de
lua  soldati  transiras  kun  grandega  desfacilaji  la  dezerto  di  Gedrosia.  Li
atingas  la  Persiala  Gulfo  pose  la  voyo  di  Shushan.  Ibe,  Alexandros
organizas  amasala  mariaj-festi,  nome  lua  soldati  spozigas  Persiana
mulieri e lu ipsa spozigas filiino di Dareios. Rejo Alexandros decidas plura
politikala aranjuri, quale la iro da yuna Persiana nobeli en la rejala guardo
(tillore  ol  rezervesis  a  Macedoniana  nobeli).  Alexandros  postulas  anke
konsideresar  kom  deo.  Deskontenta  pro    la  aranjuri  facita  por  l'armeo,
veterani  sedicias  en  Opis.  Alexandros  mortigas  dek-e-tri  de  la  revolto-
duktanti.

INTERRUPTITA PROJETI

En 324 ante Kristo, Alexandros esas tilextreme tristigita pro la morto di lua
fidela  kompanulo,  H�phaistion.  Plu  tarde  il  iras  en  323  a  Babilono.  Il
entraprezeskas granda programo de labori. Ilu aceptas anke ambasadisti
di Karthago, di Italia. Il esis reflektanta, on supozas, pri altra expedicion-
projeti. Ma il frapesis per forta febro qua igis lu mortar dum periodo di deko
de dii. La granda mastro di Grekia, Egiptia ed Azia, transmondeskas ye la
13ma di junio 323 a.K. evanta lore 33 yari.
La giganta Imperio quan Alexandros konquestis dum nur un yardeko ne
permanos pos lu. Quik de ilua morto, ol dividesos inter lua generali. La
mito di ta konquestero sorgesos ne nur dal ocidentala historio-redaktanti
ma anke dal orientani. Il volis konsideresar kom deo, Alexandros preske
sucesis  taskope  quoniam  il  mencionesas  en  ita  du  granda  santa  libri,
nome la Biblo e la Korano�

(Ek Kuriero Internaciona n� 2/2009)

LA KAFEO

La  Franca  roman-autoro  Balzac  drinkis  �torenti�  de  kafeo,  ma  il 
deskonsilis ol a la �stomaki ek paper-pasto�. Voltaire glutis kinadek tasedi 
de ol singladie. E Fontenelle, qua mortis kom centyarulo, dicis ke �se la 
kafeo esas veneno, ol esas lenta veneno...�. 

Tanta legendi cirkondas la kafeo, ke onu ne savas quala de oli selektar.
La maxim difuzita esas olta di Kaldi, Yemenana pastoro di qua la kaprini
esis  nefatigebla  kande  li  regalis  su  per  la  reda  beri  di  arboro  havanta
brilanta foliaro. La yunulo raportis ica marvelo a la regulieruli di monakeyo
vicina qui volis gustar de la beri : pro ke li esis deceptita per olia bitreso, li
forjetis oli a fairo. Lore acensis de ico tante delicoza parfumo ke ica Deo-
viri rekuperis lua grilita kerni ed infuzigis oli. Li nomizis kawah (forteso e
vivozeso) la tale obtenita drinkajo, quan li kustumeskis drinkar konstante
e danke ol, ili ne plus havis desfacilaji restar vigilanta dum la noktala oficii...
Lo  esas  en  un  de  la  rakonti  dil  Mil  nokti  ed  Un  nokto,  ke  onu  trovas  la
historio di Kaldi ed ico ne esas precize garantio pri justeso. Existas altra
legendo qua explikas quale la kafeo radikifis en Yemenana sulo : anjelo
Gabriel  ipsa  faligis  ibe  pro  neatenco  (on  povas  esar  anjelo  ed  esar
neglijanta) grano qua jermifis ed esis la ancestro di omna kafeieri...
L'Islamo havas altra versiono dil partopreno da anjelo Gabriel a la historio
dil  kafeo  :  lu  asertite  adportabus  ol  a  Muhammad,  tormentata  per  la
dormomorbo. Pos drinkar de olu, ita profeto rihavis ilua tota energio...
Reale, la kafeo venas de la alta planaji di sudwest-Etiopia ube lu kreskis
�  e  pluduras  kreskar  hodie  �  en  sovaja  stando.  Olu  duktesis  en  vicina
Arabia ye aproxime la yarcento XII, e havis tanta suceso ke la Yemenani
komencis kultivar ol. Do, esas nule astonanta fakto, ke la botanikisti kredis
ke la kafeo venabis de Arabia e nomizis lu Coffea Arabica.

LUA SUCESO EN EUROPA

Lu duktesis en Europa � e plu precize en Venezia � komence dil XVIIma
yarcento da Turka komercisti. Ma la bitreso di ca drinkajo koquita segun
Turka maniero, kom dekokturo, kun la reziduo e sen sukro � desplezis a
la  Veneziani  qui  limitizis  lu  ad  uzado  terapial  nam  li  agnoskabis  lua
tonizanta efiki.
La  kafeo  esis  plu  sucesoza  en  Francia.  Se  rejo  Ludovikus  XIV  (1643-
1715), a qua la ambasadisto di Turkia ofrabis kafeo, opinionis, same kam
la Veneziani, ke ica drinkajo esas bitra, ilua regnati havis altra opiniono,
ed on vendis ol tre balde po tre alta preco a la Parisani. Ma lo esas pos
1683, ke la kafeo vere impulsesis. Itayare, l'armeo di le Habsburg, helpata
da  lia  Polona  federiti,  haltigis  ferme  e  definitive  l'Otomana  expanso  per
repulsar avan Wien la 200.000 viri dil armeo Turka. Dum cesar la siejo en
maxim granda desordino , iti abandonis dop su parto de lia armi e de lia
provizuri, inter li esis kinacent saki de grana kafeo. Wienana komercisto
rekuperis  oli,  torefaktis  oli  e,  konocante  la  delikata  palato  di  lua
samcivitani,  il  haveskis  l'ideo  filtrar  la  reziduo  ante  servar  a  li  la  kafeo
pluagreabligita per fresha quirlita kremo e per mielo...

Ica ruzoza komercisto tante sucesis ke il divenis richa. Onu imitis lu balde
e, en omna granda urbi Europana, apertesis �kafeo-butiki�. En Paris la
maxim  famoza  esis  la  kafeeyo  Le  Procope,  tre  proxima  a  la  teatreyo
Com�die-Fran�aise : unesme frequentata da aktori, ol atraktis kurtatempe
pose  filozofi,  poeti  e  libri-autori,  tale  lu  divenis  la  unesma  literatural
kafeeyo. La suceso di ta drinkajo esis tante granda ke ol desquietigis kelka
bonopinionoza personi ed, inter li, la Ekleziani. Katolika rondi demandis
lua interdikto segun la motivo ke drinkajo konsumata da Mohamedisti esis
koakte diablala.
Ica afero divenis tante importanta, ke on fine demandis l'opiniono di papo
Klementius  VIII.  Tre  sagace,  ica  suprega  pontifiko  servigis  a  su  kelka
tasedi  di  ol  ante  savigar  lua  judicio  :  �Ico  esus  peko  lasar  a  la  nura
nekredanti  la  uzado  di  drinkajo  tante  delicoza.  Ni  vinkez  Satano  per
benedikar  la  kafeo  en  la  skopo  igar  ol  vere  Kristana  drinkajo.�  Kun  la
aprobo dal papeso, la kafeo do pluduris triumfar.
La  kafeo  kontenas  plu  kam  600  diferanta  substanci,  inter  oli  la  maxim
konocata esas evidente la kafeino, t.e. la stimulivo e psikotonizanto maxim
anciene  e  maxim  generale  konocata.  Ol  agas  ,  dum  instalar  su  en  la
cerebro, sur la recevanti di nervotransmisero qua incitas a la repozo ed a
la  dormo  :  l'adenosino*.  Per  okupar  lua  plaso,  la  kafeino  interdiktas  a
l'adenosino  pozesar  en  ol  e  konseque  agar...  Ma  lo  ne  esas  omno  :  la
kafeino aktivigas cirkuiti nervala qui stimulas la sekreco dal surrena glandi
de noradrenalino*, t.e. hormono qua aceleras la kordiala ritmo, plualtigas
tre poke la tenso arteriala e plularjigas la sangala vaskuli e la bronkii. Ita
plularjiganta  efiko  explotesas  che  certena  medikamenti  antiastma  ed
antimigrena.  Se  onu  kuracesas  per  ita  substanci,  onu  precipue  ne
absorbez plu kam la maximala dozi permisata : oli korespondas kun plura
centi de miligrami ek kafeino, t.e. la equivalanto de plura tasedi ek kafeo.
Voluntez lektar atencoze la notici...
Fine,  la  kafeino  augmentas  anke  la  produkto  di  dopamino*,
nervotransmisera hormono qua genitas sentimento di energio. On povas
intelektar ke tasedo de kafeo donas ad onu vigoro ...
La kafeino havas plusa efekti : ol augmentas la stomakala sekreci (itaque
ol  deskonsilesas  kaze  di  ulcero)  e  stimulas  la  bilala  veziketo,  to  quo
grantas  ad  ol  oportuna  efiko  por  la  digesto  dil  grasaji,  ed  ampligas  la
movanteso intestinal.

LA EFIKI RECENTE DESKOVRITA

�La kafeino esas stimulivo, ma atencez evitar la trouzo , qua povas havar
kom  konsequo  nedormiveso  ed  iracemeso�.  Ni  anke  adjuntez,  ma  kun
prudenteso, ke  la kafeino havas  forsan  altra  efiko.  Depos  multa  yari,  la
specalisti dil Alzheimer-morbo remarkabis ke olta semblis indulgar parte

la reguloza kafedrinkanti. Or, Usan esquado dil universitato di Florida jus
finis  efektigar  studiuro  qua  tendencas  pruvar  ke  la  kafeino  amelioras  la
memoro e diminutas la cerebrala lezuri dil Alzheimer-morbo.
La sisamil specalisti, qui partoprenis dum pasinta julio, en Paris, la 19ma
Kongreso  mondala  pri  gerontologio*  e  pri  geriatrio*  (medicinala faki  por
flegar olda personi NDLT), grande difuzis l'informo pri ca rezulti. Voluntez
tamen vartar ante hastar a via kafe-kruchi : ica Usana ciencala exploro
efektigesis ... che musi ed on vartas ankore la konkluzi di simila studiuro
efektigita che la homo. Nome, kompreneble, la kafeino ne havas nur bon
efiki. Che la granda kafedrinkeri (o pri kafeinizita drinkaji), ol havas anke
kom  konsequi,  desfacilaji  por  dormeskar,  anxio,  iracemeso  e  desfacilaji
por koncentresar mentale. Ultre lo, ol havas nenegebla efekto pri la urinala
eksekreco dil kalcio e dil magnezio. Se la perdado de kalcio esas facile
kompensata che la yuna personi di qua la kapableso absorbar kalcio esas
tre granda, ol esas min multe kompensata che la evozi, qui mustas sorgar
pri kompensar la perdado per la singladia absorbo di glasedo de lakto o
lua equivalanto.
Ni  skribez  pluse  ke  certena  medikamenti  antibiotika  ampligas  l'efiko  dil
kafeino per plulentigar olua eliminado. Fine, recenta studiuri incitas pensar
ke la kombinuro dil kafeino e dil aspirino esas toxika por la reni. Plu kam
la cetera personi, la homi di qui la reni ne funcionas kontentigante, mustas
esar prudenta carelate.

LA DOZO ESAS IMPORTANTA

On devas fine mencionar, ke, se l'efekto maxim serchata dil kafeino, t.e.
lua stimuliva efiko, konsistas precipue ek disimular la bezono pri dormo e
repozo, ol remplasas nek la una nek l'altra. Lo esas ya la motivo pro quo
lua konsumado ecesanta esas nociva. Koncerne adulto en bona sanesala
stando,  diala  dozo  de  cirkum  triacent  miligrami  ek  kafeino  ne  havas
nedezirinda efekti. Ol korespondas kun aproxime sis tasedi de �arabica�
kafeo, ma kun nur tri tasedi de �robusta� kafeo,  olqua esas duople plu
richa ye kafeino. Od anke kun tri �expresso�-i de �arabica� kafeo. Ma nia
plumulta kafei esas mixuri.

[ Tradukuro  di  artiklo  publikigita  en  LES  VEILLEES  DES  CHAUMIERES 
(LA VESPERI EN LA PALIO-DOMI) redaktita da Catherine Lejeune. ]

(Ek Kuriero Internaciona n� 2/2009)

KELKA ANEDOKTI DIL ANTIQUA EPOKO

La filozofo Diogenes esis survoye de Sparta ad Athina. Lor lua voyirado
Greko hazarde renkontris Diogenes e questionis lu : �De-ube tu venas, ho
Diogenes ? Ad-ube tu iras ?�. Lore la sajulo respondis quik : �Me venas
de-che la viri e me iras ad-che la mulieri.� Nome on opinionis ita-tempe ke
la Athinani pro ke li esis tro avida ye moleso e luxo, esis simila a mulieri.

Ita ipsa Diogenes promenis en Athina ante la nokto kun acendita lanterno.
Lore l'Athinani questionis ica novaspeca filozofo : �Pro quo tu promenas
tra l'urbo kun lanterno sub la sunlumo ?� Ma Diogenes respondis ridante
: �Me serchas homo.� En Korinthos, Diogenes qua blamis la richeso di
lua habitanti, ne nur kareis domo, ma mem habitis en barelo. Alexandros
rezolvis vizitar ica famoza sajulo. A la filozofo sidanta en la barelo il dicis :
�Tu ne pasas agreabla vivo. Koncerne me, me povas donar omnaspeca
kozi pro ke me havas tre granda richaji disponebla. Konseque, voluntez
demandar a me omno quo plezas a tu.� Ma ica sajulo respondis nur : �
Pro tu me esas en ombro ; do voluntez forirar de mea sunlumo.�

Segun lernolibro pri la Latina linguo. (Ek Kuriero Internaciona n� 2/2009)

DIGLOSIO*

La diglosio* esas ulo quo facinas me. Ol esas la situeso en qua trovesas
populo, qua havas kom oficala e skribita linguo ulaspeca linguo e parolas
altraspeca linguo. Ico povas esar la difero inter arkaika stando di la linguo
uzata kom literaturala linguo, quale exemple ico existis en la Latinida landi
komence  dil  Mezepoko  kande  la  skribita  linguo  esis  la  Latina  e  ke  la
parolata  linguo  esis  evolucioninta  Romana  dialekto.  Ico  existas  anke
kande la skribita linguo esas moderna normigita "standarda" linguo e la
lokala  idiomo  esas  dialekto  di  ca  linguo,  quale  ico  esas  fakto  en  Sud-
Germania  ed  en  Germaneparolanta  Suisia.  Ico  povas  esar  tote  altra
idiomo, quale en Alzacia ube la parolata linguo dil rurani esas Germana
dialekto e la skribita linguo esas la Franca.
Mea-judike  la  maxim  interesiva  kazo  di  diglosio  esas  olta  dil
Arabeparolanta landi. Pro religiala motivi, la Arabi mantenas kom oficala
linguo la klasika Araba idiomo dil Korano evanta de deke-kin yarcenti ed
ol esas la linguo docata en la skoli ed en la Universitati. Dume, la simpla
populani parolas dialekti qui esas nur tre desfacile reciproke komprenebla
o,  mem,  kelkafoye  tote  ne.  La  oficala  linguo  esas  tam  diferanta  de  la
dialekti kam la Latina esas diferanta de la Latinida idiomi. Pro ke la klasika

Araba linguo esas tre arkaika e komplexa, ol esas desfacile dominacebla
e nur tre skarsa esas la Arabi qui savas olu bone.
La jurnalaro, la libri e la diversa informili (televiziono, radiofono) esforcas
uzar  ita  "klasika"  Araba,  ma  pro  ke  ol  esas  tro  desfacila,  li  simpligas
tilextreme lua reguli e proximeskas tam multe kam ico esas posibla a la
parolata  moderna  dialekti,  dum  mantenar  tamen  klasika  dezinenci,
morfologio  e  vortaro.  Ita  moderna  "klasika"  Araba  linguo  komprenesas
facile da omna Arabi qui iris a skolo, ed ol povus tote bone esar la komuna
linguo di omna Arabe-parolanti.
Regretinde, la religiala fanatiki refuzas admisar ol, nam li pretextas ke ol
esus trahizo a la Korano e granda krimino kontre la Deo-volo. La instruktita
Arabi vivas ulaspeca skizofrenio, nome li parolas en ula linguo e skribas
en altra idiomo, quo, asertite, esas lia linguo. Ico, segun libro da Araba
autoro "La sabro e la komo" esas tre desagreabla situeso.
Ma altra-latere danke la permano dil klasika Araba, lia linguo duras esar
importanta mondala idiomo, dum ke se li adoptus la nacionala dialekti kom
oficala lingui, olti divenus tote sensignifika. Me tre regretas ke la Latinidi
ne  savis  mantenar  la  uzado  di  lia  komuna  linguo  la  Latina,  nam  se  li
esabus  kapabla  agar  tale,  lia  Latina  linguo  modernigita  povus  esar  la
Linguo  Internaciona  numero  1,  vice  la  Angla.  Nia  moderna  interlingui,
tamen, povus esar surogati di la Latina.

(Ek Kuriero Internaciona n� 3/2009)

LA LEGENDO PRI SIEGFRIED

Siegfried esis la filiulo di rejo, qua regnis en Xanten an la fluvio Rheno. Il
esis fiera yunulo, tam forta e gracila kam yuna querko forestal. Kande il
divenis adolecanto, ne plus plezis a lu la vivo che la korto di lua patro. Il
volis irar a la vasta mondo ed havar aventuri. Il revis efektigar prodaji e
volis  divenar  famoza  quale  altra  herouli  pri  qui  la  kavalieri  tante  ofte
parolabis che la rejala korto.
Tale il fugis de la kastelo di lua patro. Lor lua marchado il trairis granda
foresto. An la limito dil foresto jacis forjeyo, en qua la maestro laboris kun
lua kompanuli. Tra la apertita pordo esis videbla klara fairo. Lore la yunulo
eniris ica laboreyo e pregis la maestro docar a lu sua arto. Lu volis lernar
ita  mestiero,  por  forjar  a  su  bona  espado.  La  forjisto  aceptis  lu  kom
aprentiso.  Ma  la  forteso  di  Siegfried  esis  plu  granda  kam  olta  dil

kompanuli. Il esis la maxim forta de li. Il manuagis la martelo kun tanta
forteso ke la inkandecanta fera stangi saltis ye plura peci kande il frapis
oli. Lore la forjisto pavoris pro lu e serchis la maxim bona e sagaca moyeno
por liberigar su de ilu.
Por foririgar lu, la forjisto uladie dicis a Siegfried : �Irez aden la foresto e
querez karbono por me !� Nome, il savis ke ibe terorinda drako vivas, qua
ja atakabis e mortigabis plura promenanti. Il esperis ke Siegfried ne plus
retrovenos vivanta.
Siegfried iris joyoze e sensucia tra la foresto. Subite, kande il arivis an la
groto dil drako, ita monstral bestio aparis e minacis devorar lu. Ma la yuna
heroo esis sentima ed ajila. Il arachis arbortrunko de la sulo e frapis per
lua  tota  forteso.  Dum  longa  tempo  duris  la  penoza  kombato.  Ma  fine
Siegfried asomis la drako.
Ica  bestio  jacis  mortinta  sur  la  sulo  e  lua  obskura  sango  fluis  de  multa
vunduri. Siegfried plunjis fingro aden e videz ! , olu esis kovrita per korno.
Lore il desvestizis su e balnis sua korpo en la varma sango dil drako ; per
ico  lua  pelo  divenis  tam  harda  kam  korno.  Nun  ne  plus  esis  armo  qua
povus vundar lu. Tamen dum lua balno tiliofolio falis inter lua shultri. Nur
ye ca loko restis lua korpo vundebla.


Extraktita  de  la  libro  UNSER  VATERLAND  :  Germanische  Erz�hlungen 
f�r deutsche Kinder 
(NIA PATRIO : Germanala rakonti por Germana pueri) Lothringer Verlag 
METZ 1908. 

(Ek Kuriero Internaciona n� 3/2009)


KANDE LA MEDICINO ESIS ARABA

Pro ke la medicino naskis en Athina e pose transmisesis a la Romani, la 
Europani kredas esar la nemediata heredanti di Hippokrates e di Galianus. 
Li tale ignoras sisacent yari di Historio, dum qui la  medicinala pensado, 
cesinte progresar en Europa, prosperis remarkinde che la Arabi. 

Ye la komenco dil IVma yarcento, l'imperiestro di Roma, Konstantinus I-a,
rezolvas establisar lua chefurbo en Bizanco. Quik de ta tempo, �Roma ne
plus esas en Roma� e l'imperiestro desnomizas Bizanco por donar ad ol
la nomo Konstantinoplo.
La  imperio  esas  tante  vasta  ke  la  sucedanti  di  Konstantinus  penos  por
guvernar  ol  e,  dum  la  yaro  395,  li  dividos  olu  ye  du  parti  :  la  westala

provinci esos la Romana Imperio di Ocidento, la estala provinci formacos
la Romana Imperio di Oriento.
Ita  partigo  salvos  la  kulturala  patrimonio  di  ca  imperio.  Nome,  dum  ke
l'Imperio di Oriento prosperas, olta di Ocidento sinkas en dekado. E lua
eminentaro,  qua  perceptas  la  profunda  abaso  dil  institucuri  e  dil  mori,
ekmigras pokope a Konstantinoplo di qua la potenteso esas sendomaja.
En 476, kande lua lasta imperiestro destronizesas da barbara chefo, lore
eventas  la  falo  dil  Imperio  Romana  di  Ocidento  e  la  komenco  dil
Mezepoko.  Ante  rikonstruktesor  pokope  sur  la  ruinaji  dil  Imperio,  la
anciena provinci Romana sinkas en abismi de nesavo e de desordino. Nur
un institucuro restas solida : la Eklezio, di qua la kuventi e la monakeyi
rekolios la texti anciena qui prezervesis de la furio dil Barbari.

BAGHDAD ACEPTAS MEDIKI E CIENCISTI

La situeso esas diferanta en Konstantinoplo ube ciencozi, filozofi, mediki
ed  artisti  Ocidentana  adportis  kun  su  lia  savo  e...  lia  librari.  Tale,  ye  la
tempo dil falo di Roma, la importanta texti dil patri di la medicino esas en
sekura loko. Ne nur li esas salvata, ma li studiesos, kopiesos e tradukesos
a la Siriana ed a la Persiana lingui en la skopo duktesar en la influo-areo
dil Imperio di Oriento.
Oli  forsan  ne  transirabus  lua  frontieri  se,  uladie,  la  patriarko  di
Konstantinoplo, Nestorius, ne esabus exkomunikata ed exilata. Lua adepti
la Kristani Nestoriana, judikis rapide ke lo esas plu prudenta livar liafoye
l'Imperio di Oriento e konseque li ekmigris a Baghdad en la Araba Imperio.
Or, inter li esis la eminentaro de la mediki e ciencisti e li forportis en lia
bagaji preske la totajo dil medikala verki Greka, Romana e Bizancana. Yen
la  Greka-Romana  heredajo  en  Baghdad.  Koncianta  pri  la  valoro  di  ca
adporto, la autoritatozi di ca urbo kreas multanombra centri por tradukado.
Plur altri naskos pose en Dhimashq (Damasko) ed Antiokhos, tale ke la
totajo dil Hippokratal e Galianal medicino tradukesos a la Araba linguo. La
Imperio  Araba  esis  konquestajo  dil  adepti  di  profeto  Muhammad,  ilqua
invitabis la homi adorar nur un Deo : Allah. Danke lua impulso la Arabi
organizesis ed entraprezis konquestomiliti.
Pos la morto di Muhammad, en 632 di nia ero, li durigis lia expanso a la
tota MezOriento e la periferio dil Mediteraneala areo.
En la konquestita landi, quale en lia propra urbi, cetere, li manifestas bela
tolero religial ed intelektal ed extraordinara apetito savar. Baghdad, lore,
aceptas  la  ciencisti  sen  dicernado  pri  la  origino  o  la  religio,  ed  ibe
apertesas  skoli  pri  medicino  di  qui  la  profesori  esas  Persiani,  Hebrei,
Siriani, Turki, Hebrei, Greki od Hispani.

Kun frenezio por lernar qua impozas l'admirado, la Arabi ne saciesas per
nur  la  savo-fonti  Greka-Latina  :  li  interesesas  anke  a  la  Persiana,
Egiptiana, Indiana e Babilonana texti.
Karakterizita per ita ardoroza deziro por traduko e savo, la �Araba cienco�
ne esas, komence, la cienco dil Arabi por dicar vere, ma la cienco redaktita
en la Araba, olqua, dum plura yarcenti, divenos la preponderanta ciencala
linguo.
Lua  tradukisti  esas  ciencisti  e  mediki  qui  ne  saciesas  per  transpozar  la
texti  :  li  klasifikas  oli,  komentas  oli,  plurichigas  oli  per  lia  experimenti  e
redaktas referoverki, La Sumi, destinota por la uzado di lia kolegi e di la
studenti.
Dum ke en Ocidento, onu studias la texti di Hippokrates o di Galianus sen
kontestar  mem  komo  trovebla  en  li,  en  Baghdad,  Persiana  mediko
servanta la korto skribas ke �omno quon on povas lektar en la libri havas
multe  min  multa  valoro  kam  l'experienco  di  mediko  qua  pensas  e
rezonas�. Ita giganto dil medicino, qua nomesis Rhaz�s duktis la klinika
metodo en la medicino, tam per la sorgo quan lu grantis a la questionado
dil maladi, kam per l'importo quan lu donis a la simptomi, la diagnozal e
terapial dedukti qui rezultis de ico. Ilu redaktis preske 200 tomi.
Ma la maxim famoza reprezentanto dil Araba medicino esas sen kontesto
Avicenna.  Ita  grandega  mediko  e  filozofo,  qua  grantis  unesma  rango  a
l'observado, perceptis (plura yarcenti ante la Europani) la kontagialeso dil
tuberkloso o la propagado dil morbi per l'aquo. Il deskriptis la meningito e
la  plevrito,  enuncis  la  hipotezo  di  cerebrala  reto  per  qua  efektigesas  la
mentala operaci (ye la Xma yarcento !) ed il plurichigis la terapiala cienco
per grandanombra medikamenti minerala.
On debas a lu plu kam 100 verki, inter oli esas la Kanono di la medicino,
en  qua  on  trovas  sistematra  klasifiko  e  kritikala  sintezo  dil  medikala  e
farmaciala  konoci  di  lua  tempo,  dil  antea  epoki  e  dil  maxim  diversa
civilizuri.

�MODLATA  PER  LA  SPIRITOLIBERESO,  LA  ARABA  MEDICINO
PRIVILEJIZIS LA CIENCALA EXPLORO, LA KLINIKA EXPERIMENTO E
LA EXPERIMENTALA METODO�

Quaracent-e-kinadek yari pos lua morto, lua Kanono, tradukita de la Araba
a  la  Latina  esos,  til  la  fino  dil  yarcento  XVII,  la  refero-lernolibro  dil
Europana  fakultati  por  medicino.  Ni  ne  obliviez,  ke,  quik  de  la  VIIIma
yarcento, la Mohamedista expanso atingis Europa e ke Cordoba, chefurbo
di Araba Hispania, esis un de la maxim granda intelektala centri di Europa.

AVICENNA, RHAZES, AL NAFIS, ESIS TRE INSTRUKTITA SPIRITI

Richa  ne  nur  per  la  Greka-Romana  savo-fonti,  ma  anke  Egiptiana,
Persiana ed Indiana, l'Araba medicino divenis kreanta pro ke, modlata per
la spiritolibereso, ol privilejizis la ciencala exploro, la klinika experimento
ed  �  ante  Claude  Bernard  �  la  experimentala  metodo.  Ol  helpesis  da
hospitalal  'infrastukturo'  dotizita  per  granda  revenui,  da  specaligita
laborantaro,  da  apoteki  e  da  librari  qui  ofris  a  la  futura  mediki  docado
asocianta la teorio a klinika aprentiseso an la lito dil kuracato.
Dum la tempo kande, en Europa, onu pensis ke la regardo di la lepriki e
dil pestiki povas transmisar lia morbi, la Arabi impozis en lia flegocentri
principi pri higieno, preske pri aseptigo, e la izoligo dil kontagia maladi.
Ma li ne saciesis per asimilar la skriburi dil cetera populi, li studiabis oli,
analizabis oli e konfrontrabis oli a l'experimentado. Per realigar sencese
la sintezo inter transmisita savo, personala reflekto, aquirita experienco e
ciencala  explorado,  li  denuncis  multanombra  erori  dal  homi  dil  Antiqua
Epoko ed apertis la voyo a nova deskovri. Kad exemplo ? Ye la XIIIma
yarcento, la mediko Al Nafis demonstris ke Galianus eroris per asertar ke
la sango trairas la parieto qua separas la du ventrikuli kordiala . En Europa,
oportos vartar la tempo dil XVIma yarcento por ke on audacez dubar pri la
porozeso di ta parieto. Al Nafis intelektis anke la existo dil mikra cirkulado
inter la kordio e la pulmono, olqua �deskovresos� en Europa erste ye la
XVIIma yarcento.
Lo  esas  anke  la  Arabi  qui  donis  a  la  farmacio  lua  ciencala  traito.  Lia
farmaciala tradicioni influis profunde la granda universitati Europana. La
kronologial  disto  inter  la  deskovruri  dil  Araba-Mohamedista  mediki  e  la
(ri)deskovruri Ocidentala esas ofte de plura yarcenti ye l'avantajo dil Arabi.
Ico esis perdita tempo por Ocidento nam la Arabi legacis a ni konsiderinda
quanto de savaji e de medikala verki, ma granda nombro de li perdesis, o,
plu male, oli intencale ignoresis. Nun esas tempo agnoskar lia justeso.

Segun artiklo da Catherine Lejeune publikigita en la revuo LES VEILLEES 
DES CHAUMIERES (LA VESPERI EN LA PALIO-DOMI) 

(Ek Kuriero Internaciona n� 3/2009)

VOYAJO AD AUROVILLE

Advere hike ne parolesas nur pri turismo, ma anke pri ulo altra. Nome la  
Mitala komunajo di Auroville � la civito dil auroro -, qua recente celebris 
lua quaradekesma aniversario fondesis en 1968 en India ye kelka kilometri 
norde  de  Pondich�ry,  meze  dil  regiono  Tamil  Nadu.  Ol  esas  loko  kun 

spiritala ed ekologiala dimensiono. Nome dezerto transformesis a mikra 
paradizo. 

Existas loko en la mondo ube la libereso probar nova vivomanieri esas
preske  totala,  pro  ke  ol  esas  loko  jacanta  exter  nacionala  regulizo,
sujerata,  ed  ube  samatempe  esas  granda  deziro  novigar,  vivar
altramaniere, exter la kustumala voyi dil konkurso e dil profito.
Ita loko nomesas Auroville.
Ol kreesis en India dum 1968, do kelke plu kam quaradek yari ante nun,
nefore  de  Pondich�ry.  Olu konceptesis e  realigesis kom  �ponto  inter  la
pasinta tempo e la futuro� segun la impulso da du granda spiritala personi
dil  XXma  yarcento,  nome  la  Indiano  Sri  Aurobindo  e  la  Francino  Mirra
Alfassa, plu konocata per la nomo di �Matro�. On povas dicar multa kozi
pri ca loko, sive bona sive mala, nam la homi qui vivas ibe  � kelke min
kam 2.000 personi di 35 diferanta nacionalesi � esas fine nur homi quale
le cetera , havanta lia pasioni e lia nevrosi. Ma to quon me dezirus tote
aparte raportar, lo esas la dimensiono ekologiala di Auroville, olqua esas
vere  astoneganta,  pro  lua  kreiveso  e  la  generaligata  entraprezo  di
noviganta solvi, tam bone en la feldo dil sunala o ventala energio kam en
olta  di la  agrokultival  produkto,  di  la  jerado  e  dil traktado  dil  aquo, di  la
riforestigo o di la materiaji por ekologiala konstrukti. Ma ita ekologio esas
nek  ideologial,  nek  politikal,  nek  militanta.  Lo  esas  precipue  necesa
praktikado por permanar segun maniero autonoma en enemika ambiento,
sen granda moyeni financal o teknikal. Quale ico povis eventar ?
Komence, quaradek yari ante nun, esis nur granda tereno de reda tero ye
2.500  hektari,  preske  dezerta,  lesivita  e  ravinizita  per  violentoza  pluvi
tropikala, neapta por irga kultivado, balayita per la venti. La unesma kozo
qua esis necesa por igar ita loko vivebla, esis krear ombro, e konseque
rikrear  la  vejetantaro.  Ma  por  rikrear  vejetantaro,  oportis  preliminare
kontrolar la lesivado dil sulo per la pluvi per mantenar l'aquo sur la loko
moyene di kompleta sistemo de talusi ek kompresita tero e de baseni di
retenado.
Kande la rodado dominacesis, lore esis posibla riplantacar arbori : unesme
�pionira� speci tre alte kreskanta havante rapida kreskado e falebla folii,
qui produktis strato de humuso oportuna a la posa plantaco de aborijena
speci persistema havanta plu lenta kreskado.Ita riforestigo ipsa posibligis
augmento di humideso-nivelo, plubasigo dil temperaturo, e plu bona aquo-
retenado surloke. Ico divenis posibla ed efikiva danke profunda studiado
dil aborijena speci, per semini-kolekto e kreo di arboredukeyi, ico havas
kom rezulto ke Auroville, hodie, esas un de la maxim importanta �geni*-
banko� di ca regiono.

INSTALO DI MIKRA KOMUNAJI
149

Departante de ico, mikra komunaji povis instalesar surloke, cirkum aquoza
loki, en lejera habiteyi facita per lokala materiaji. Unesme lo esis kabaneti
ek kokosiera ligno pose pokope konstrukturi ek plu harda materiaji, chefe
briki  ek  kruda  tero  kompresata  ed  frami  ek  ferocemento,  t.e.  du
�teknologii� bone dominacata hike, e qui havas l'avantajo bezonar nur tre
poka materiala koloki (qui omnakaze ne esis trovebla), dum utiligar multa
laboranti  (qui  esis  abundante  disponebla).  La  instrumenti  kreata  ita-
okazione, rustika e necesigante nur poka mantenado, cetere vendesas ad
omna landi, en India ipsa, en Usa, en Europa ed en Afrika.
Pro ke ne esis o nur tre poke, elektrala produkto surloke, oportis inventar
ventili  por  pumpar  la  aquo.  La  ventili  developata  ita-okazione,  segun  la
�Kretana� modelo, esas inter le maxim bona por ita kategorio di uzado, e
nun  vendesas  ad  omna  regioni  di  India.  Por  lumizar  su  e  koquar,
fermentacili  inventesis,  olqui  produktas  ekologiala  gaso  havanta  kom
origino bovo-feko, di qua, ultre lo, la rezidui formacas ecelanta  naturala
dungo.
En la skopo developar nutrivala autonomeso di ca loko, plura ekologiala
farmo-domi  kreesis.  Plu tarde,  granda  centrala koqueyo povante  servar
repasti por 1.000 personi diale (1.000 dejuni e 1.000 dinei) konstruktesis ;
ol funcionas per vaporo produktita da sunala forno ye 15 m de diametro,
un  de  le  maxim  granda  en  la  mondo,  bazita  sur  simplega  teknologio
konsistanta ek plana speguli pozita sur sfero ek fero-cemento. Mult altra
aplikaji  sunala  anke  developesis  :  �kit�  por  individuala  lumizado,
kandelabri esanta sunala pumpo, aquo-varmigilo edc.
Interesiva  noviguri anke  facesis  en  la  feldo  dil  aquo-traktado,  tam  bone
per la instaluri por vejetala purigo dil uzata aquo, ameliorata per diversa
procedi  (vortici,  algi...),  kam  per  sistemi  di  filtrado  o  di  dinamikigo  dil
drinkebla aquo establisita segun la ciencala verki da Marcel Violet. Malgre
lia interesiveso ne esas posibla hike deskriptar detaloze la kontenajo di ca
omna noviguri, ed on povas nur konsilar a la lektero irar a la diversa retala
situi* qui prezentas oli. (Precipue videz la situo* dil Indiana guvernerio :
http://education.nic.in /cd50years/x/7H/9D/7H9D0101.htm )

VIVOMANIERO

Ma  quala  lecioni  on  povas  extraktar  de  ca  bela  raporto  pri  konkreta
ekologio, quala docadi vere aplikebla ad altra kultivi o sub altra klimati ?
La unesma de oli � e qua forsan esas la maxim importanta � lo esas ke la
ekologio  esas  avan  omno  naturala  maniero  vivar  kun  poka  moyeni
disponebla en medio natural min o plu oportuna. Icon mult ekologiisti en
Ocidento  kelke  obliviis,  pro  ke  li  esas  obsedata  per  la  kombati  �  certe
necesa  �  quin  li  entraprezas  kontre  le  �lobby�  industriala.  Ed  itaque*

l'ekologio havas granda futuro avan su se la ekonomio krulus, e ke ni tale
bezonus permanar en plu desfacila kondicioni materiala.
La duesma leciono, korelativa di la preirinta, lo esas la fakto ke l'ekologio
ne  bezonas  necese  komplikita  teknologii,  nam  omna  solvuri  esas  facile
acesebla, kande esas konkreta kompreno di lo vivanta fundamentizita sur
observado e konoco di la naturo. E ya anke grandanombra laborantaro
disponebla e motivizita por realigar solvuri qui ne postulas multa kapitali.
Certe on povus objecionar ke ica omno esis posibla en Sud-India nur pro
ke esis surloke ita disponebla laborantaro. Ma ico esas nur  parte justa,
nam esis anke tre multanombra �volontarii� Ocidentala, qui aceptis venar
laborar adibe dum ke li esis nur tre poke pagata, pro pura idealismo.
La  triesma  leciono,  lo  esas  ke  ica  omna  noviguri,  ica  omna  developadi
divenabis  posibla  per  libereso  experimentar,  sen  koakti  segun-regula  e
sen  financala  punisi  kaze  di  falio.  Ica  omno  povus  justifikar  la  liberala
ekonomiisti  qui  postulas sempre  min multa regulari kom  kondiciono por
noviguro e kreskado...
Ecepte ke esas hike nuanco tre importanta, lo esas la fakto ke ne esas
privata  proprigo  di  la  frukti  dil  noviguro  e  di  la  kresko  :  omno  iras  a  la
komuna kaso.

FONTO DI ESPERO

La quaresma leciono esas ke la potencialo di la homala kreiveso esas sen
limiti : irgequala esez la cirkonstanci, mem le maxim desoportuna, solvi
povas inventesar kun la nura disponebla moyeni. Onu ne bezonas experti,
teknologii  komplikita  e  patentizita,  o  kapitali. Se adminime  la  industriala
�lobby�-i  ne  agas  aktive  por  instaligar  segun-regula  obstakli  a  to  quo
povus minacor lia gardata chaseyi...
E fine la lasta leciono, lo esas olta di la idealista dimensiono necesa por
povar  realigar  tala  prodaji.  Yen  unika  exemplo  :  la  �tracking�-sistemo
ruzoza qua posibligas a la sunala forno sequar la movado dil suno kreesis
gratuite da yuna elektronikisto veninta pasar kelka monati en Auroville, nur
pro ke Auroville esas fundamentale loko di spiritaleso e ke ico atraktis lu.
Se  Auroville  esabus  ordinara  loko  lo  esas  probabla  ke  ica  yunulo  ne
venabus, o lore on bezonabus pagar ilu tre chere...
On  povas  anke  dicar  lo,  Auroville  nulamaniere  esas  perfekta  loko.  Ibe
quale altraloke homi ditenanta peceti de povo, nur pro ke li esis ibe ante
le altra, repugnesas grantar plaso a nova veninti. Ibe quale altraloke esas
konflikti e relati di forteso, pekunioza personi ed altri qui esas plu povra,
mastri e servisti. Ed ibe quale altraloke esas homi qui laboras harde ed
altri qui indolentesas... Ma quala laboratorio di la vivo futura, quala kruzelo
dil necesa transformo di la koncii ol esas!

Artiklo da Jean-Louis Gueydon publikigita en la Franca edituro dil jurnalo 
THE ECOLOGIST. 

(Ek Kuriero Internaciona n� 3/2009)

- GRANDA DISKURSI DIL HISTORIO -
DISKURSO QUA PREDICAS LA FUTURO DI BRITANIA

Ita diskurso pronuncata dum l'autuno 2009 da Anjem Choudary, islamista 
predikero,  esas  epokon-facanta  diskurso.  Me  nule  intencas  esar 
desneutra e favorar o desfavorar la Mohamedisti o la Kristani. La diskurso 
sube esos probable citata en la historio-libri dil futuro. Lore, sive Britania 
esos  Mohamedista  lando  ed  ica  diskurso  savigos  quale  ja  Britania  esis 
pronta  aceptar  divenor  Mohamedista,  sive  la  Kristani  reaktabos  e  ca 
diskurso  montros  til  quala  grado  di  febleso  Unionita  Rejio  falabis  ante 
salvesar. Omnakaze irgequo esez onua opiniono, on ne povas negar ke 
ica  diskurso  esas  forta  ed  eloquenta  mesajo,  admirinde  deskriptanta  la 
stando dil Britaniana socio ye ca komenco dil XXIma yarcento. 

�Me  esas  certa  ke  vi  vidis  la  manifesti  qui  eventis  en  Britania  dum  la
pasinta  monati.  Oli  organizesis  da  organizuro  qua  nomizesas  English
Defence  League.  La  EDL  opozis  su  kom  respondo  a  la  manifesto  da
sincera Mohamedisti en Luton kontre la retroveno dal Britaniana soldati
qui facis kruelegaji en Basra, Irak. Li anke opozesis en Birmingham a ti qui
postulis  la  establiso  dil  �sharia�.  Fakte  esas  batalii  'okuranta'  nun  inter
organizuri quale la Uniono kontre la fashismo, la socialisti, unlatere e l'EDL
e Casual United altralatere. Ma vi ne erorez : la socialisti agas por su ipsa,
ico esas tipala, li mentias por explotar la situeso ye lia profito, e probas
utiligar  nia  lukti  por  lia  propra  egoista  interesti  qui  nule  relatas  kun  la
Islamo. Fakte parolesas pri kombato inter l'Islamo e lua enemiki. La vereso
triumfos. Ni nulatempe haltos e duros til ke la �sharia� esez establisita e
ke  la  standardo  dil  Islamo  fluktuos  tote  evidente  super  la  10  Downing
street.
Me advokas la Mohamedisti vekar ed unionar ti qui volas la establiso dil
�sharia�, la ne-Mohamedisti e ti omna qui luktas kontre la rasismo e la
fashismo  por  diskutar  necelite  kun  ni.  Ni  esas  felica  ofrar  alternativo
sociala, politikala, ekonomiala, judiciala.

L'Islamo  esas  superiora  ad  omna  cetera  ideologii  o  religii  e  nulatempe
superiresos. Nula vivo-maniero esas superiora a la islamala vivomaniero.
L'Islamo solvos omna problemi : l'exploto di la homi che la multanacionala
firmi, la kredito-krizo, la pekunio-ludo, la alkoholo, la narkotaji...
L'Islamo supresos ica omno. L'Islamo sekurigas la honoro, la digneso, la
kontentigo dil vivo-importanta bezoni, la protekto di omna individui. L'EDL
havas nula yuro objecionar e la socialisti irez a la diablo. Se ico ne ja esas
dum  ica  vivo,  adminime  en  la  futuro,  vi  vidos  la  �sharia�  praktikata  en
Britania.�

(Ek Kuriero Internaciona n� 3/2009)

� MAYA DENTISTI �

La  tombi  e  la  piramidi  dil  urbegi  abandonita  da  le  anciena  �Maya�  ye
aproxime  la  IXma  yarcento  ne  finas  livrar  lia  lasta  sekretaji.  La  maxim
recenta  de  li  revelas  ke  ica  populo  utiligis  empirikale  procedi  quin  la
moderna medicino rideskovras. Kelki de la ekterigata kranii havas maxilo
o mandibulo di qua la domajita o mankanta denti reparesis...per dentala
stekaji  taliita  en  perlomatro,  cirkum  olqua  la  dentala  tisuo  restauresis.
Hodie,  la  ciencala  exploranti  rideskovras  la  facinanta  propraji  dil
perlomatro. Perfekte konciliebla kun lo vivanta, uli de lua molekuli, duktata
en ostoza o dentala tisuo, stimulas ed ajustas lua metabolio. Til la grado
ke oli duktas olu restaurar komplete la mankanta tisuo.

Segun  artiklo  trovata  en  LES  VEILLEES  DES  CHAUMIERES  (LA 
VESPERI EN LA PALIO-DOMI. )

(Ek Kuriero Internaciona n� 4/2009)

L'OKULTISMO E LA GERMANA NACIONALISMO

En  lua  introdukto  la  autoro  di  ca  artiklo  aludis  anciena  artiklo  quan  lu
redaktabis  pri  la  privata  libraro  di  Hitler.  Kelka  tempo  pose  il  recevis

telefon-advoko da Alzaciana lektero di qua la patro engajita en la Germana
armeo mortabis an la Estala fronto. Yen to quon skribas ipse la jurnalisto
:  �Mea korespondanto tante plus interesesis pri caperiodo ke lu vivabis, 
kom infanto e puero, dum dek yari kun ilua matro enGermania : de 1939 
til 1950. Ico ne esis la maxim agreabla periodo ! Mea artiklointeresabis lu, 
ma il reprochis a me nesuficante substrekizar la parto dil okultismo enla 
intelektala formaco di Adolfus Hitler. Ico, cetere, esas kontroversata temo. 
Dumpasinta  decembro  me  recevis  plusa  telefon-advoko  :  mea 
korespondanto anuncis a meke il sejornos dum kurta tempo en Paris dum 
la sequonta semano. 
Konseque ni dejunis en mikra �pizzeria� di mea quartero, inter  la stradi 
Pigalle  e  Blanche.  Ni  povabus  same  bone  dinear  ibe  quoniam*  nia 
konversado  duris  dum  tota  posdimezo.  Lor  l'instanto  di  lua  departo,  nia 
Alzaciana lektero ofris a me du libri quin il adportis en lua ledro-sako :  Les
racines  occultistes  du  nazisme  (La  okultista  radiki  dil  nazismo   (Editerio 
Pard�s, 1989) e plu recenta verko  Hitler et les soci�t�s secr�tes 
(Hitler e la sekreta societi), da Philippe Valode, che la editerio dil Nouveau 
Monde.  �Ico  esas  por  prolongar  nia  konversado�,  ilu  dicis  a  me. 
Kompreneble, olin me lektis. Atencoze. 
Ni  quik  probez  klarigar  la  plursencaji  pri  la  vorto  nacionalismo.  Se  la
Franca  nacionalismo  fundamentizesas  pri  la  netransaktema  defenso  dil
nedependo di nia lando, e di omno quon ni debas a nia pasinta tempo,
defenso dil homi, di lia verki dum la sucedo dil yarcenti, di lia arto, di lia
penso, defenso di komuna patrimonio, di mantenenda heredajo, qua esas
plurichigota  e  transmisota,  la  Germana  nacionalismo  esis  quik  de  la
komenco,  ni  memorigez  lo,  ula  nacionalistarismo*,  botizita  e  kaskizita,
havanta  skopo  di  teritoriala  konquesto.  Ja  Bismarck  proklamis,
kurtatempe  ante  invadar  Francia  :  �Lo  ne  esas  per  diskursi  e  voti  ye
majoritato ke la granda questioni di nia epoko solvesos, quale on kredis lo
en 1848, ma per fero e sango.�
Ico esis tote desquietiganta programo, di qua la milital eki duros til 1945.
Naskinta  ye  la  debuto  dil  yari  1800ma,  kom  konsequo  dil  Napoleonala
militi, la Germana nacionalismo rapide fuzesis kun la  pan*-Germanismo
(la Germani nomas la  pan-Germanisti : Alldeutschen NDLT), t.e. doktrino
qua dekomence fundamentizesis sur la raso. Esas historiala expliko por
ico.  La  Germani  esis  populo  sen  politikala  uneso  depos  la  protestanta
Reformo, kande la Santa Imperio Romana di Germana naciono dividesis
a multeso de mikra Stati sendependa. Dum 1911, en la libro di refero dil
moderna  pan-Germanisti,  Lamaxim  granda  Germania,  Otto  Richard
Tannenberg  redaktas  :  �Quala  kompatinda  situeso  esas  la  nia,  se  on
evaluas ke ne min kam 25 milion Germani, t.e. 28 procent de nia gento,
vivas trans la limiti dil Germana imperio !� La Germana nacionalismo havis
do  kom  precipua  skopo  asemblar  super  la  frontieri  la  totajo  di  populo

naskinta de la sama etno* ed havanta la sama linguo. Unionar en un Stato
viri  e  mulieri  havanta  la  sama  sango,  on  povas  dicar  ke  ita  doktrino
extraktas  olua  substanco  de  penseri  quale  Fichte  (1762-1814)  :  �Un
populo,  ico  esas  la  totajo  dil  populi  qui  vivas  komune  tra  la  epoki  e
perpetueskas  inter  su  sen  despurigo,  korpale  e  mentale,  segun  legi
partikulara a la developado di lo deala.� O quale Hegel (1770-1831) : �La
maxim funesta eroro por populo esas abandoner lua biologiala traiti. (...)
Germania propre dicita prezervis su pura ye irga mixuro,  ecepte an lua
sudala  e  westala  frontiero  ube  la  teritoriala  areo  bordizanta  la  fluvii
Danubio e Rheno submisesis a la Romani. La regiono inter la fluvio Elbe
e la Rheno restis perfekte indijena.�
Konseque  la   pan-Germanismo  proklamos  la  superioreso  dil  Germana
raso, kulturale ed historiale. E lo esas precipue inter la Germane parolanta
habitantaro  vivanta  en  Austria  �  olta  esante  depos  1867  inkluzita  en  la
Austriana-Hungariana imperio � ke ica doktrino pluakreskos, ye la nomizo
v�lkisch  (kulturala  nacionalismo  laboranta  por  vekigar  la  nacionala
koncio).  La  Germane-parolanti  di  Austria  toleras  male  esar  interne  di
pluretnala  imperio,  dominacata  da  Chekiani,  Slovakiani  ed  Hungariani.
Segun li, ico esas imperio kaptita dal �Slava anarkio�.

GUIDO VON LIST E L'ARYANISMO

Lo esas che ita Germani di Austria male traktata dal Historio ke la pan-
Germanismo divenos maxim akra. La Wienana skriptisto Guido von List
(1848-1919),  autoro  di  romanala  verki  havanta fundo  di nov-paganismo
Germanala  �   La  sekretajo  dil  runi,  L'esoterismo  dil  religio  dil  anciena 
Germani,  La  transiro  de  la  Wotanismo  a  la  Kristanismo,  La  ritui  dil 
Germani-Aryani  -,  impozos  su  kom  teoriisto  di  tre  nebulatra  doktrino
anuncanta mesiala  regno destinota durar dum mil yari :  l'aryanismo. �Per
ilua  libri  e  konferi,  List  invitis  la  vera  Germani  konservar  la  restaji  dil
marveloza  teokratiala  Stato  di  lia  ancestri  Aryana-Germanala.  Ica  Stato
esis saje guvernata da sacerdota reji e da gnostika iniciiti di qui la traci
esas klare dicernebla, segun il, en la folkloro, la  peizaji e la arkeologial
jaceyi di lua lando�. Ilua lekteri, mem ti qui ne kredis lua extravagantaji,
konsideris lu �kom  olda patriarko barboza di qua la  klarvidanta regardo
savabis plene lumizar la glorioza pasinta tempo Aryana e Germanala di
Austria per desembarasar olu de la skorii depozita dal stranjera influi e da
la  Kristana  civilizo�.  Guido  von  List  esas  violentoze  kontre-katolika.  Ita
kantisto pri la anciena legendi Germana (quale Richard Wagner) asertis
ke  �la  Yudismo*  e  la  Kristanismo  koruptabis  l'anciena  ed  autentika
religio�.
List esos anke la unesmo qua amalgamigos la � v�lkisch�-a ideologio kun
la teosofismo dil aventurerino Rusa-Germana Helena Blavacki. Il pruntos

de  ica  laste  dicita,  la  teorio  pri  la  okulta  rolo  dal  Templani,  pri  la
manikeismala* lukto inter la rasi de siniori (t.e. la Aryani-Germani) e la rasi
de  sklavi  (t.e.  la  ne-Aryani)  same  kam  la  temo  dil  polala  kontinento
desaparinta,  olqua  esis  la  originala  lando  dil  Aryani.  Tale,  adjuntante
malefikanta utopiaji a lua kimeratra revachi, List adportos sua kontributo
por difuzar samatempe l'okultismo e la pan-Germanismo, dum propagar
che kelka iniciiti �quaze religiala kredo ye raso de mi-dei Aryana, ed anke
la kredo ye la neceseso exterminar la inferiora enti en la skopo realigar
marveloza mondo futura, ube dum mil yari, la Germani dominacos la tota
mondo�.
Dum  la  mezo  dil  yarcento  XIXma,  l'okultismo  esas  tre  segun-moda  en
multa Europana socii. E tote aparte en Germania ed en Austria, ube tota
meza  sociala  klaso,  profunde  radikizita  en  anciena  tradicioni,  subisis  la
brutala ed ofte nociva metamorfosi produktita per la industrialigo. De-ube
rezultis substrato de angori e de rankori oportuna a tala divaguri. Ad ita
abandonita homi, List ofris doktrinala pelmelo deliranta ma sekuriganta en
qua  lu  unionis  exotika  religii,  mitologio,  esoterismo,  alkemio,  militistal  e
religiala ordeni dum asociar ica omno kun ritui pruntita a la Rozo-Krucani
ed a la Framasonaro. Mem se ica fantasmagorio esis apene kredebla, ol
havis la povo relatigar prezenta tempo deceptanta ed anxiifanta kun fora
mitala  pasinta  tempo,  quankam  ita  koruptita  miti  esas  konsiderenda
prefere  kom  mistifiko.  Cetere,  la  Germani  sempre  havis  tendenco
interesesar pri esoterismo : dum la XIXma yarcento la Rozo-Krucani havis
inter  lia  membri  rejo    Friedrich-Wilhelm  II  e  lua  chefa  ministro,  Johann
Christoph von W�llner.
�Segun  List,  la  heroala  raso  dil  Aryani-Germani  mustis  dispensesar  de
omna labori destinata a la laboristal klaso e de omna desnobla taski en la
skopo povar dominacar nekontesteble la ne-Aryana populi basigita ye la
stando di sklavi.�
Tala  principi  ne  esas  tre  fora  de  la  politiko  por  Exterlandala  Aferi
entraprezata triadek-e-kin yari pose dal autoritatozi dil IIIma Imperio.

J�RG LANZ VON LIEBENFELS E L'ORDENO DIL NOVA TEMPLO

La  maxim  extremista  dicipulo  di  List  esas  nekontesteble altra Wienano,
J�rg  Lanz  von  Liebenfels  (1874-1954)  qua  esis  plu  yuna  kam  lu  ye
duadek-e-sis yari. Il esis cisterciana monakulo desfrokizita, qua profesis
ke la �Aryana� raso decendis de �deala enti interstelal�.
Lanz riinterpretis la mito di la �Graal� kom la serchado di la pura sango
dil  Aryani.  �Per  mixar  rasista  koncepti  kun  la  Santa  Skriburi,  kun  la
apokrifa texti religiala, kun la arkeologiala deskovruri e kun la antropologio,
il  kompozis  ulaspeca  doktrino  pri  lo  bona  di  quo  la  Aryana  rasi  esis
elementi dum ke la rasi nigra, Mongolida e Mediteraneida esis elementi di

lo mala (la Aryana raso karakterizesis , segun la sociala Darwinisti (...) per
blua  okuli  e  blonda  hari).  Lo  esas  per  transformar  ita  idei  e  prejudiki  a
gnostika  doktrino  ke  Lanz  portis  stranja  kontributo  a  l'ideologio  rasista.
Segun ita doktrino, la Aryani esis la defensero dil ordino, dum ke la rasi
havanta obskura pelo esis la agenti dil kaoso.� Per manipular quale lua
inspiranto la esperi pri mesiala regno duronta dum mil yari, Lanz anuncas
la rezurekto dil sexualarasista gnozo segun quo �la Aryani ritrovos, per la
selektado, lia rasala pureso e konseque lia deala povi qui posibligos a li
establisar Aryana Stato mondala�.
J�rg  Lanz  von  Liebenfels  trovis  rapide  richa  meceni  inter  la  Wienana
borgezaro.  La  donaci  di  ca  meceni  posibligis  a  lu  aquirar  Mezepokal
kastelo, Burg Werfenstein, �perchanta sur rokoza eskarpajo dominacanta
la fluvio Danubio�. En ica agleyo romantika , quan il restaurigis, Lanz kreis
lua  propra  sekto,  nome  la  Ordeno  dil  Nova  Templo  (ONT)  imitanta  la
modelo  qua  esis  la  ordeni  di  kavalieri  tante  admirata  da  ilu.  Certe,
parolesas hike pri la Templani, ma anke pri la kulto di Odin, pri la Rozo-
Krucani, pri la Iluminati di Bavaria. �Ica Ordeno dil Nova Templo predikas
por la rasala pureso : nur blonda viri havanta blua okuli darfas admisesar
en ol. E mem li mustas obligar su per promiso spozigar mulieri simila a li !
Il exhortas anke a la violento, a la odio kontre la Eklezio e kontre la Yudi*.�
Por  propagar  la  idei  dil  ONT,  Lanz  von  Liebenfels  kreas  revuo,  Ostara,
(kelkafoye  imprimita  ye  cent  mil  exempleri)  di  qua  la  kredo  povas  tale
rezumesar : �La religio dil Aryani  fundamentizesis sur esotera konoco ;
satanala  komploto  okultigabis  ica  religio,  ma  lua  rezurekto  esas  en
proxima  futuro  ed  ol  posibligos  la  rinasko  di  Aryana  eminentaro...�
Konstante en olua pagini, Lanz memorigis ke �la historio rasala esas la
klefo por komprenar la politiko� e ke �omna ledeso ed omna malajo venas
de  la  mesticigo�.  La  tempi  arivesis  :  �Oportis  cesigar  l'influo  senfine
kreskanta dal inferiora rasi sur l'anciena kontinento ed en lua kolonii.� On
mustis �exterminar� li. Lanz fulminas kontre la kompato dil Kristani a la
febli ed a la inferiori...Inter l'asidua lekteri di Ostara (nomo di Germanala
deino), dum periodo inter 1910 e 1913, esas febroza yunulo,  interesata
per ita idei, mem se il ne komplete adheris lia religiozeso : Adolfus Hitler.

RUDOLF VON SEBOTTENDORFF E LA SOCIETO DI THULE

Il ritrovos ita idei sis yari pose per la mediaco dil societo di Thule. Ico esis
min o plu disidenta lojio dil ONT, fondita dum la unesma Mondomilito da
Rudolf  von  Sebottendorff,  ulaspeca  kosmopolita  aventurero  fanatika  pri
okultismo, qua, dum lua yuneso, multe voyajis tra diversa landi. Naskinta
en  medio  di  Prusiana  laboristi,  il  esos  plu  tarde,  dum  lua  fora  voyaji,
adoptita da olda aristokrato Germana habitanta en Turkia, qua inicios lu a
la  framasoneso  orientala.  Sub  la  autoritato  di  ca  adoptita  barono,  la

societo  di  Thule  pluduras  rekomendar  la  fundamentala  reguli  dil  ONT  :
l'antisemidismo,  la  paganismo  e  la  rasismo.  �Lua  simbolo,  la  kruco  di
Wotan,  pre-Germanala  deajo,  pensigas  pri  la  hokokruco.  La  saluto  di
Thule   �Heil  und  Sieg�  (saluto  e  vinko)  riprenesos  da  Hitler  qua
transformos ol a  �Sieg Heil.�  La societo di Thule reperkutas la abstruza
doktrino da Guido von List e da J�rg Lanz von Liebenfels. �L'ideologio di
ca  Ordeno  fundamentizesis  sur  la  kredo  ye  l'existo  di  superhomi  e  di
superiora homala raso : la Aryani qui, konjekteble, naskis en la hipotezatra
Hiperborea.  Una  de  lua  texti  di  refero  nomesis   La  Protokoli  dil  sajuli  di 
Ciono.� Esas mencioninda ke Thule  esas la nomo quan Pyth�as �donabis
a la  lando maxim nordala, olqua deskovresis  da lu ye cirkum 300 a.K.�.
Ol esis la loko maxim fora de la �mediteraneida� regioni portera di kaoso...
Sebottendorff exhortis la membri di lua nordala sekto kombatar �til ke la
�swastika� elevesez vinkoze en la frostanta obskureso�. Pos la desvinko
di  Germania  (olta  di  1918),  Sebottendorff  remarkesis  �kom  importanta
organizero  dil  nacionalista  reakto  a  la  guvernerio  di  Eisner  ed  a  la
komunista Republiko qua sucedis ol en M�nchen.� Sep membri dil societo
Thule cetere masakresis da le reda. Inter li esis quar titulizita aristokrati,
on povas citar la nomi di princo Gustav von Thurn und Taxis e komtino
Heila von Westarp.
Sebottendorff  agis  sur  la  militistal  feldo  per  helpar  la  formaco  di  libera
armeokorpo,  Oberland,  direktata  da  Ernst  R�hm,  futura  chefo  dil  SA,  e
qua partoprenis la liberigo di M�nchen. Pose en la jurnalal domeno il kreis
la  V�lkischer  Beobachter,  futura  organo  dil  nazista  movado,  di  qua  la
chefa  redaktero  esos  quik  de  1923  Alfred  Rosenberg,  t.e.  la  mi-oficala
filozofo  dil  nacionala  socialismo.  Sur  la  politikala  feldo,  Sebottendorff
kontributis  stacigar  partiso  apta  atraktar  la  proletarii,  nome  la  Germana
laborista Partiso, agante nedirete per tri membri di Thule o proxima ad ol
: Anton Drexler, Karl Harrer e Gottfried Feder.
Kande la soldato Adolfus Hitler, engajita dal armeani kom inspektisto pri
informi, iras dum septembro 1919, segun  impero da lua superiorulo, ad
asemblo  di  ca  tre  mikra  grupeto,  il  opinionas  dekomence  ke  ol  esas
neserioze egardinda e seninteresa. Tamen il adheros ol pro ke il konstatis
ke dop ica jermo di partiso esas Thule. Ed ica framasonatra societo havas
en olua internajo grandanombra eminenti, kapabla helpar lu.
Fakte, il trovos ibe lua unesma mentoro : la antisemida skriptisto, unesma
chefa  redaktero  dil  V�lkischer  Beobachter ,   Dietrich  Eckart  (1868-1923).
Lo esas ita viro qua introduktis la yuna chefo che richa ed influoza medii.
Kurtatempe  ante  mortar,  Eckart  konfidis  a  Karl  Haushofer  ed  Alfred
Rosenberg  :  �Sequez  Hitler ;  il  dansas,  ma  me  esas ta  qua  redaktis  la
muziko. Voluntez ne traurar pro me : me influabos la historio plu kam irga
altra Germano.� Sebottendorff asertos ipse plu tarde , en 1934, �semir to
quon la F�hrer kreskigabis�. La duesma mentoro di Adolfus Hitler, (qua

esis anke ilta di Rudolf Hess) esos Paul Haushofer, maxim yuna generalo
dil  Granda  Milito  e  granda  geopolitikisto  di  Germania.  Fanatika  pri
esoterismo (il esis membro di multanombra societi okulta), il esis anke un
de la precipua animanti di Thule. Inter la unesma kompanuli di Hitler, le
maxim eminenta e ti di lua proxima cirkumajo esis do omni adheranti di
Thule : Rudolf Hess, kompreneble, ilqua, fanatika pri magio ed astrologio,
asertis  esar  �spiritisto  de  Egiptiana  origino�.  Ma  esis  anke  Heinrich
Himmler,  Alfred  Rosenberg,  Ernst  R�hm,  Julius  Streicher,  Hermann
Esser,  Hans  Franck  ;  e  kelka  altri  pluse.  E  mem,  plu  tarde,  Hermann
G�ring...
Certe,  tre  rapide,  l'autokrato  Hitler  eskartos  su  de  Thule.  Nome  il  nule
intencis partigar sua povo. Ma semblas ke kelka membri di lua cirkumajo
ne agis tale : Hess, Himmler, Haushofer. La intelektala etoso di Thule en
qua naskis la nacionala socialismo developesos do kun olu, dum krear ica
mistikeso di  pagana  religiozeso  qua  intencis  anuncar  la superhomo.  La
nigra  Ordeno  dil  SS,  ye  la  impulso  da  Himmler,  esos  ulamaniere  lua
sekulara brakio exterminera. Kande Hitler redaktas en  Mein Kampf : �To
quo  ne  esas  de  bona  raso  en  ica  mondo  valoras  nulo�,  il  nur  repetas
l'omna aryosofista doktrini qui, de List til Thule transirante per la Ordeno
dil Nova Templo di Liebenfels avancis subteramaniere dum kinadek yari
ante  spricar  en  la  Germana  kaoso  dil  tempo  pos  la  desvinko.  Ici  esis
doktrini fundamentizita sur koruptita mistikismo laudegante til absurdeso
la defenso dil pura sango, asertante preparar la regnesko di la �raso dil
siniori� e di same hipotezatra ora epoko, olqui esas oldacha doktrini dal
penseri  e  libri-autori  esoterista  same  kam  iniciala  legendi  veninta  de  la
barbara  mondo.  En  1934  Hitler konfidos  a  proximulo  : �Me  laboras  per
martelo, e me esforcas eskartar omno quo povas esar debila o vermoza...
Ni kreskigos ed edukos yunaro opoze a qua la mondo tremos, violentoza
yunaro, imperema, senpavora, kruela.�
Segun  Angla  historiisto,  Thule  havis  anke  adepti  dil  satanismo  en  lua
internajo. Omnakaze, Lucifer sempre min o plu vagadas en la regioni dil
okultismo. Per inkarnacar su en politikala movado di qua Hitler esabos la
mediumo,  ica  tenebroza  idei  gangrenigis  e  koruptis  la  Germana
nacionalismo ye apokalipsala maniero.

Segun  artiklo  da  Ioannes  Cogitans  publikigita  en  la  revuo  EUROPA 
NOSTRA. 

1 - nacionalistarismo* : Ico esas neologismo dal autoro di ca artiklo,
versimile  kunfuzigante  la  vorti  :  nacionalismo  e  totalitarismo*  por
expresar ke ica nacionalismo esis tote extremista sen posibla meza
konduto.

2 - pan-* : Ye mea konoco, ica prefixo veninta de la Greka linguo ne
existas en Ido. Ma ol existas en multa Europana lingui e signifikas :
tote, komplete.

3  -  manikeismala :  La  manikeismo  esas absoluta  lukto  inter  du  kontrea
principi. Ol esas anke maniero konsiderar ulo sennuance kom tote bona o
tote mala

(Ek Kuriero Internaciona n� 4/2009)

BALDUR, LA LUMO-DEO

Baldur esis la preferata filiulo di Wotan. Il esis bela quale la lumo dil jorno.
Omnaloke il difuzis lumo e joyo. Ilun amis omna Dei ; nur la maligna Loki
odiis lu.
Foye eventis ke Baldur sonjis pri sua proxima morto. Lore lua matro Frigga
esis tre trista. El iris a la animali, la planti ed a la kozi e pose omna enti
promisis a la Deino, ke li ne nocos lua filiulo Baldur. La Dei joyis pri co. Li
komencis ludo e lansis flechi e lanci adsur Baldur.
Ma  nul  armo  povis  vundar  il.  Ma  la  Deino  pasabis  apud  arbusto  sen
remarkar olu pro ke lu stacis ye la pedo di longa querko ed esis ankore
mikra e febla. Kande la ruzoza Loki saveskis ico, il kuris ad ica querko e
facis de l'arbusto pintizita flecho. Il donis ol a la blinda Deo H�dh e guidis
lua manuo. La flecho atingis Baldur meze dil kordio ed il falis mortinta sur
la sulo.
On portis di Baldur la kadavro an la rivo dil maro, pozis lu sur lua navo ed
acendis  lu.  Tale  vehis  la  Deo  lastafoye  sur  la  blua  maro.  Ico  esis
emociganta spektaklo ed omna Dei ploris, kande la brulanta navo sinkis
en la ondi.

Extraktita  de  la  libro  UNSER  VATERLAND  :  Germanische  Erz�hlungen 
f�r deutsche Kinder (NIA PATRIO : Germanala rakonti por Germana pueri) 
Lothringer Verlag METZ 1908. 

(Ek Kuriero Internaciona n� 4/2009)

- LA MISTERII DIL HISTORIO -

LA MALEDIKO DA TUTANKHAMON

En  1922,  l'Angla  arkeologiisto  Howard  Carter  deskovras  la  tombo  di 
Tutankhamon,  faraono  dil  XVIIIma  dinastio.  Ita  deskovro  esas  quaze 
miraklo.  Ma  poka  tempo  pose,  la  membri  di  lua  expediciono  frapesas 
singlu suafoye per stranja morbi... 

La laboranti tamen avertabis l'arkeologiisto Howard Carter : la tombo di
faraono  Tutankhamon  protektesas  per  malediko.  �Se  vu  trovos  oro,  vu
anke trovos la morto�, li repetas a lu.
Pos plura vana explori, la exkavi komencas ye la 1ma di novembro 1922,
en perimetro ube nulu ja entraprezabis ulo, nefore de la Valo dil Reji, t.e.
ica  regiono  di  Egiptia shirmanta  multa-nombra tombi  di faraoni regninta
dum la periodo dil Nova Rejio.
Ye la 4ma di novembro, la membri di ca expediciono deskovras deko de
gradi qui duktas vers pordo markizita per la sigluro di Anubis. L'imajo di ca
deajo havanta shakalokapo, supozata akompanar la mortinti a la transa
mondo, revelas ke ita tombo esas olta di eminenta persono.
Kande il saveskas ica novajo, la pekuniizero dil aludita expediciono, lord
Carnavon,  qua  desespereskis  abutar  a  rezulto,  livas  lua  domeno
Highclere, en Unionita Rejio, por rajuntar la expedicion-membri.

LA LABORISTI OPOZAS SU A L'APERTO DIL TOMBO

Ma ante l'aperto di ca tombo, la kanario dil arkeologiisto Howard Carter,
quan  la  tota  esquado  konsideris  kom  fortunigilo,  devoresas  da  kobrao*
(danjeroza serpento). Ica laste dicita insinuas su aden la kajo dil kanario
e manjas lu quik.
�Ico esas malediko�, la Egiptiana laboranti opinionas, ilqui kredas ke ica
morto  esas  averto.  La  kobrao,  serpento  dil  faraoni,  segun  la  Egiptiana
kredaji, supozeble avertas li kontre l'aperto di la koncernata tombo.
Malgre  la  avizi  di  lia  laboranti,  Howard  Carter  e  lord  Carnavon,  ferme
decidinta, apertas la pordo dil tombo, ye la 25ma di novembro, avan dek-
e-kino de membri di lia expediciono.
En la mi-ombro dil unesma chambro, li trovas fantastika trezoro. Statui di
stranja  animali,  trono,  mobli,  chari,  armi  :  omno  kontenas  oro  e  lapidi.
Duesma  chambro,  kovrita  per  blua  e  orea  fayenco,  kontenas  la  tri
inkastrita sarkofagi di Tutankhamon. En lasta chambro, Howard Carter e
lord Carnavon deskovras statueti e kofri plena de juveli.
Ita arkeologiala deskovruro konsideresas ankore nunadie kom la maxim
extraordinara  di  omna  tempi  :  la  tombo  dil  faraono,  preske  sendomaja,

konjekteble miraklatre sparesis dal spolianti. Plu kam 2000 objekti e statui
ora, alabastra ed ivora rekuperesis.

LA MORTI INTERSUCEDAS POS ICA DESKOVRO

Ma  dum  la  yaro  sequanta  ica  deskovro,  lord  Carnavon  esas  kaptita  da
febro, konseque di pikuro da moskito. Lua sanesala stando plumaleskas,
ed on retroduktas lu ad Al-Qahira (Kairo), ube lu mortas ye la 5ma di aprilo
1923, ye la evo 57 yari. Ula homi raportas ke la elektrala lumi di Al-Qahira
omna  extingesis  ye  la  exakta  instanto  kande  la  dicita  sinioro
transmondeskis.  Ita  morto  e  lua  fantastika  cirkonstanci  debesus  a  la
malediko da Tutankhamon.
Duadek-e-sep plusa personi, membri dil expediciono mortis dum la monati
sequinta  la  deskovro.  Georges  B�n�dite,  Egiptologiisto  oficanta  che  la
muzeo Le Louvre, mortas pos vizitir la tombo di ca faraono, same kam lua
Usana  kolego,  Arthur  Mace,  qua  transpasas  sen  videbla  kauzo.  La
flegistino  di  lord  Carnavon  same  kam  la  sekretariulo  di  Howard  Carter
anke cesas vivar, tale fortigante la legendo pri la malediko dal faraono.
La  jurnalisti  di  ta  epoko  konkursas  pri  imaginajo  por  explikar  ica  morti.
Certeni dicas ke oli produktesas da viruso restinta kaptita dum plu kam
3.000 yari. Altri iras til akuzar la vespertilii. Segun lia dicaji, epigrafo che
l'enireyo di ca tombo enuncis solena averto : �Ti qui penetras en ica sakra
tombo  balde  atingesos  dal  ali  di  la  morto.�  Ita  epitafo  en  la  realeso
nulatempe existis. Ol tote inventesis da la jurnalisti di ta tempo, qui, pro
indijo de informi, tegis ita arkeologiala deskovro per morbala e misterioza
velo.

CIENCALA EXPLIKO APARAS

L'arkeologiisto Howard Carter, qua esis la unesmo penetrir en ca tombo,
havis pacoza vivo-fino, e mortis kande il evis 65 yari, t.e. dek-e-sep yari
pos la deskovro dil tombo di la faraono.
La turbo de kuriozi qui vizitis la citita tombo kelka semani pos lua deskovro
ne subisis ulo regretinda.
Erste plura yari pose, lor la restaurado di la mumio di Ramses II, en 1985,
ciencala  expliko  povis  furnisesar.  Analizo  revelis  la  prezenteso  di
grandanombra  fungi,  per  qui  anke  la  tombo  ipsa  di  Tutankhamon  esis
kovrita, segun la noti da Howard Carter.
To  quo  dum  longa  tempo  konsideresis  kom  malediko  esus  do  nur  la
simptomi di akuta pulmonito, produktita da ita fungi.

Segun  artiklo  da  Victor  Nicolas  publikigita  en  �Les  Veill�es  des 
Chaumi�res� (La Vesperi en la Palio-domi). 

LA MALEDIKITA DOMO

segun Plinius juniora 1 
Sube esas fantastika novelo dil Antiqua Epoko

Esis  en  Athina  spacoza  e  komoda  domo,  ma  male  reputata  e  funesta.
Dum  la  noktala  silenco,  on  audis  bruiso  de  olda  ferajo,  e  se  on  probis
askoltar,  frakas-bruiso  de  kateni  sonadis,  sat  fore  unesme  e  pose  tote
proxime.  Balde  aparis  fantomo  :  lo  esis  oldulo,  opresata  per  tenueso  e
mizero, il havis longa barbo ed herisita hari. Lu havis ye la pedi entravili, e
ye la manui kateni quin lu sukusis. Pro ico la habitanti di ca domo subisis
hororinda e malauguroza nokti, quin li pasis per vigilar en teroro ; ita vigili
adportis  la  maladeso,  e,  per  kreskanta  pavoro  sempre  venis  la  morto.
Nome,  mem  dum  la  jorno  ,  quankam  la  fantomo  desaparabis,  lua
memorajo  restis  avan  lia  ment-okuli,  e  la  pavoro  duris  dum  plu  longa
tempo  kam  la  kauzo  di  la  pavoro.  Itaque*  la  domo,  abandonata  e
kondamnata  ye  la  solitareso,  abandonesis  komplete  a  la  fantomo.  On
tamen pozabis afisho en ol, esperante ke ulu, en la nesavo di tante granda
plago, volos komprar o lokacar ol. Uladie la filozofo Athenodoros venas ad
Athina, lektas la afisho, saveskas la preco, di qua la chipeso suspektigas
da lu ulo neklara ; il inquestas ed informesas pri omno, e tamen rezolvas
lokacar ol pro kuriozeso.
Lor  la  vesperesko,  il  instaligas  laboro-lito  en  la  unesma  chambro  di  ca
domo, demandas lua tabeleti, lua stileto e lumo ; ilu forsendas lua servisti
aden la fundala chambri ; koncerne lu, il zelas pri skribar e tale laborigar
lua  mento,  lua  okuli,  lua  manuo,  pro  timo  ke  lua  ocianta  imagino
reprezentigez da lu bruisanta fantomi e vana terori.
Lo esis unesme, quale omnube, la profunda silenco dil nokto ; pose batado
di fero, agitado de kateni. Il ipsa ne levas lua okuli, ne lasas lua stileto, ma
plufermigas lua atenco e facas de ol remparo avan lua oreli. La frakas-
bruiso kreskas, proximeskas, e yen ke ol sonegas sur la solio, yen ke ol
transiras la solio. La filozofo turnas su, il vidas, il rikonocas la spektro quan

on deskriptabis ad ilu. Ica fantomo stacis, senmova, e, per signifo di lua
fingro, lu semblis advokar il. Athenodoros, per gesto, demandas a lu vartar
instanto, ed il inklinas su itere sur ilua tabeleti ed ilua puncilo. La spektro
dum ke lu skribis, sonigadis sua kateni sur lua kapo. Il riturnas su e vidas
lu iterar la sama signo kam antee.
Lore,  sen  pluse  tardesar,  il  prenas  la  lumilo  e  sequas  la  fantomo.  Lu
marchis per lenta pazi, quale lu esus plugravigita per lua kateni. Arivinta
en la korto di ca domo, lu desaparas subite, lasante lua kompanulo ibe
stacanta. Ita laste dicita, qua restas sola, facas amaso de herbi e de
folii por markizar la loko ube la spektro desaparis. Ye la sequanta dio il
iras  adche  la  judiciala  oficisti,  il  demandas  a  li  exkavigar  ica  loko.  On
deskovras ibe osti intermixita ed plektita en kateni : la kadavro, qua esas
polvigita per la tempo e per la tero, lasabis oli nuda e konsumita per la
kateni.  Onu  amasigas  oli  ed  on  enterigas  oli  publike.  Quik  kande  ica
manisepultesabis segun la ritui, la domo liberigesis de oli.

Tradukita de la Latina da Ferdinand Nathan en la libro �Contes et r�cits 
traduits  des  �crivains  de  l'Antiquit�  (Rakonti  e  raporti  tradukita  de  la 
skriptisti dil Antiqua Epoko) editerio Nathan, 1939. 

Noti:
1.  Plinius  juniora:  Libri-autoro  e  politikala  viro  Romana  vivinta  dum  la
unesma e duesma yarcenti di nia ero.

2. Mani: Anmi dil mortinti en la Romana religio. Ita vorto uzesis nur plurale.

(Ek Kuriero Internaciona n� 1/2010)

__________________________________________________________

LA VERA HISTORIO DIL PROCESO KONTRE GALILEO

Segun  la  Franca  historiisto  Bernard  Plouvier  qua  redaktis  libro  titulizita 
L'Affaire  Galil�e  (La  Afero  pri  Galileo),  to  quon  onu  raportas  a  ni 
tradicionale  pri  la  proceso  kontre  ica  famoza  Italiana  ciencozo  esas  tre 
desproxima a la realeso. Sube esas interviuvo dil autoro dil aludita libro. 

Questionanto :  Pro quo interesesar koncerne l'Afero pri Galileo qua esas 
ja tante konocata ? 

B.P. : Pro ke to quon onu docas a ni pri  ca temo esas komplete falsigita !
Galileo  ne esis ciencala geniozo, nek mem  granda inventero. Lu ne subisis
karceropuniso,   nek  tormento,  ma  lua  vanitato (grandega)  vexesis  e  lua
perjuro  kondamnesis.  

Q. :  Quala esas la stando dil astronomiala savaji kande Galileo eniras la 
ceneyo ? Semblas ke Kopernikus ja carelate bone laborabis... 

B.P. : Ibe anke esas fraudo. Kopernikus deskovris nulo, ma il modernigis
la prizento di anciena hipotezo, sen pruvar ulo cetere. Ita hipotezo esas la
heliocentrismo  di  Aristarkhos  :  la  suno  esas  en  la  centro  dil  universo,
cirkum  quo  jiras  la  planeti,  ed  inter  oli  esas  la  Tero  ;  ad  ico  adjuntesas
l'ideo,  docata  un  yarcento  antee,  di  rotaco  dil  Tero  dum  un  dio.  Kande
Galileo aparas en la medio dil astronomio, la heliocentrismo aceptesas dal
katolika  Eklezio,  ma  nulu  dicas  nek  skribas  lo,  motive  di  tri  absurdaji
kontenata en la Olda Testamento, qui igas la geocentrismo e la fixeso dil
Tero  religiala  dogmati.  L'Eklezio  vartas  ciencala  pruvo  nerefutebla  por
modifikar l'interpreto dil koncernata biblala texto e subversar la koncepti
dil simpla homi, qui same fervoras por lia prejudiki en la XVIIma yarcento
quale anke ti di nia epoko.

Q. :  Kad esas justa ke Galileo kondamnesis pro ke lu supozeble uzurpetis 
la  prerogativi  dil  klerikaro,  qua  nura  havis  la  yuro  furnisar  definitiva 
respondi pri la questioni relatanta la funcionado dil universo ? 

B.P.  :  Lo  esas  kelke  plu  komplexa.  Kom  bona  observero,  Galileo  esas
precipue  geniozo  pri  habila  procedi  e  pri  habila  savigo.  Il  revendikas
efektigir multanombra deskovri, inkluzite olti qui esas la laboruro da altra
homi e lu propozas ridinda expliki pri la fenomeni quin lu observas (ed il
iraceskas kande altra personi korektigas ilua erori). De 1611 til lua morto,
il esas la prototipo di kariero-ambiciozo hungranta la glorio e la pekunio.
En  1616,  il  recevas  unesma  reprimando,  polita  ma  ferma.  Kardinalo
Bellarmino imperas a lu , segun la volo da papo Paulus V, ne plus plear la
rolo di amatora teologiisto e ne plus probar interpretar segunvole la biblala
texti : la koncilala patri, en Trento, rezervis la exkluziveso pri co a la doktori
pri  teologio,  pos  aprobo  di  lia  tezi  dal  Santa-Inquesteyo.  La  Eklezio  ne
volas konfuzigar sua sorgati, qui ja esas perturbata depos un yarcento dal
protestanta Reformo. Quankam il jurabis obediar , Galileo obtenas, dek-
e-kin yari pose, de lua amiko papo Urbanus VIII la permiso expozar amba
tezi (geo- ed helio-centrismal), kondicione di agar lo honeste sen favorar
un tezo plu kam la altra.

Q. :  Itaepoke, on esas dum la Triadekyara milito... 

B.P. : Ya, la katoliki e la protestanti intermortigas feroce en Germania ; la
militisti  dil  tri  precipua  Stati  katolika  (Franca,  Hispania,  Santa-Imperio)
interocidas gaye ibe. La Papo volas riestablisar la paco en Europa e volas
evitar  omna  teologiala  disputo,  pro  ke  ico  esus  la  fundamento  di  nova
skismi.  Ripozar  en  questiono  la  geocentrismo  esus  danjeroza  kozo
precipue kande on indijas mem la minim mikra ciencala pruvo.
Pri  ca  omno,  Galileo  nule  sucias.  Il  obtenas  per  fraudo  la  pontifikala
permiso imprimigar por libro ube il ridindigas la geocentrismala tezo, ma
per adportar por la heliocentrismo e la rotaco dil Tero expliki tante absurda
ke oli senkreditigas ita tezo, olqua, ni memorigez ico, esas aceptata dal
plumulta kardinali, dal jezuita astronomiisti e dal Papo ipsa.
Ultre  lo,  Galileo  ridindigas  stupide  la  tezo  qua  asocias  la  fenomeno  dil
marei a la fazi di la Luno. Fine, il itere okupas su pri la biblala exegezo.
Ico esas un foyo troa.

Q.  :   Kad  esas  justa  ke  lua  proceso  aranjesis,  tale  posibligante  a  la 
autoritatozi di Vatikano riutiligar por lia profito la deskovruri di Galileo, dum 
lasar lu durigar ilua laboro, ma sub surveyo ? 

B.P. : Ni parolez klare : la proceso ne �aranjesas�, ma la Papo modifikis
l'apliko  dil  regularo  di  la  Inquiziciono.  Nulatempe,  antee,  la  proceduro
esabis  tante  milda  kontre  akuzato.  Precipue,  esas  nulo  memorinda
koncerne la �laboruro di Galileo�, ecepte lua observaji di 1610, konfirmita
dal jezuita astronomiisti qui korektigis lua grandanombra erori. La katolika
eminentaro  adheras  a  la  laboruro  dal  vera  geniozo  (di  Lutherana
konfesiono)  :  Kepler.  Onu  vartas  nur  ciencala  pruvo  nerefutebla  (ne  la
lamentinda argumenti da Galileo) por abandonar la geocentrismo e la tezo
pri la senmoveso di la Tero. Taskope oportos vartar Newton.

Q. :  Dum aprilo 1633, Galileo lojesas pompoze che la Palaco dil Santa- 
Inquesteyo... 

B.P.  :  Il  esas  nek  en  karcero,  nek  koaktesas  manjar  sika  pano...  ica
akuzato  konsumas  multa  karno  e  drinkas  multa  vino.  Kom  unesma
surprizo,  ye  la  30ma  di  aprilo,  Galileo  abjuras  spontane  lua  tezo  e
propozas  redaktar  libro  �pruvanta�  la  senmoveso  dil  Tero  e  la  tezo  dil
geocentrismo. Il repetos lua ofro trifoye  dum la proceso... Tale  on esas
fora de la famoza sentenco : �E tamen, ol movesas...�. Pro ke esas pruvita
ke il perjuris e fraudis, ilu kondamnesas ne ekirar lua rezideyo e lu mustas
recitar,  unfoye  singlasemane  dum  sep  yari,  la  penitencala  psalmi  (il
komisos pri co lua du filiini qui esas karmelitini). Dum ke il esas inkluzita
en lua tre komfortoza domo di Toskana, il pluduros recevar lua pensioni

venanta  de  la  granda-duko  di  Toskana...  e  de  la  Papo  !  Il transvivas  til
1642, olqua esas la yaro kande publikigesas lua lastega verko, konsakrita
a la mekaniko, ube il diferenciis la movado reala de la movado videbla, to
quo igas lu, por ula de lua admiranti, esar prekursoro di la doktrino pri la
principo  dil  relativeso.  Galileo  deskovris  nek  la  resonado  koncerne
l'akustiko, nek la astronomiala teleskopo, nek la principo pri inerteso, nek
la acelerata movado, nek la principi dil movado pendulal. Il deskovris ke
la cielo kontenas miriado de steli, ke Jovo posedas sateliti e ke Venero
prizentas fazi. Ne esas motivo por extazeskar prie.

Q. :  Icakaze, pro quo lua proceso esas tante famoza ? 

B.P.  :  Dum  la  XVIIIma  yarcento,  la  kontre-katolika  polemikeri  utiligis  la
kondamno  di  Galileo...  Sen  granda  suceso  itatempe,  nam  onu
entuziasmeskis nur por Newton qua referis su a Kepler e nule a Galileo.
La  argumenti  tamen  ne  perdesis  :  dum  la  yarcento  XIXma,  l'afero  pri
Galileo  divenis  la  simbolo  dil  �religiala  obskurantismo�.  Ta  omno  quan
Europa ed Amerika kontenas kom kontre-katoliki atakas la katolika Eklezio
e deploras la desfortuni, insultante plugrandigita, di Galileo.

Adapto ad Ido di artiklo da Fabrice DUTILLEUIL publikigita en la jurnalo 
FLASH. 

(Ek Kuriero Internaciona n� 1/2010)

L'AGENDO DIL FUTURO

Garc�a  L�pez-M�rquez  evas  quaradek-e-sep  yari  dum  ita  yaro  1932.
Habitanta en preurbo di Barcelona, il esas meznombra Hispano ke nulo
igas diferanta de lua samtempani. Itadie, retroirante a lua domo pos labor-
jorno, il shokas per la extremajo di lua pedo mikra posh-kayero qua preske
falis aden kloako-aperturo. Pro kuriozeso, ilu rekolias ol, foliumas ol por
trovar adreso ed eventuale retrodonar ol a lua proprietanto. Unesmavide,
nul  adreso  esas trovebla  sur la  posh-kayero.  Lore Garc�a  pozas  olu  en
sua posho e durigas sua voyirado.
Dum ita vespero, il foliumas itere la ja aludita mikra kayero e konstatas ke
parolesas  pri  agendo.  Il  rezolvas  lektar  kelka  linei  di  ol.  Il  havas  la
sentimento esar kulpanta pro nediskretajo ma, cetere, pro ke il ne konocas
olua  proprietanto,  ilua  kuriozeso  ne  esas  maligna.  La  unesma  vorti  qui
aparas a lua okuli amuzas lu e konfuzigas lu : ico esas l'anunco di felica
evento qua perturbos la vivo di ula L.M. �Stranje, pensas Garc�a, lo esas

la komencliteri di mea nomo.  Forsan mea spozino savigos da me ke el
esas gravida !�
Lua spozino ne esas gravida ma, ye la morga vespero, lo esas lua filiulo
Pablo, evanta duadek-e-tri yari, qua venas por anuncar a lua genitori ke
balde il mariajos su. Garc�a amuzesas per ica koincido dum pensar pri la
mikra poshkayero. Poka tempo pose, il apertas ol itere, pozas avan ilua
okuli lua binoklo por observar plu proxime la mikra literaro tre dina per qua
omna  pagini  esas  plena.  Erste  itainstante  il  konstatas  ke  la  texti  ne
redaktesas en la Hispana ma en la Latina, t.e. mortinta linguo quan il ne
komprenas. Kontree, tempope, kelka frazi skribita en lua matrala linguo
aparas.  Frazi  qui  havas  nula  signifiko  por  lu.  Subite,  una  de  li  igas  lu
atencoza : �la filiulo sufros per la spozino e sufrigos la matro�.
Kelka semani pos la mariajo di Pablo, violentoza disputo eruptas che la
yuna paro, pose disputo inter la matro di Pablo e la yuna spozino e fine la
divorco !
Garc�a, qua ne plus apertis la kayereto depos plura monati, pensas pri la
predici da Nostradamus : misterioza frazi qui aparas sen ordino, ma qui
divenas komprenebla a ti qui savas lektar ed interpretar oli. Kad lu do trovis
l'agendo di klarvidanto ma ico ne explikas ke dufoye la predici lektebla en
ca poshkayereto koncernas lu ipsa, Garc�a ! Dum instanto, il pensas ke il
posedas  misterioza  libreto,  destinita  a  la  iniciiti,  magiala  libro  di  qua  la
texto  koncernas  forsan  nur  la  persono  qua  lektas  olu.  Se  esas  tale,  il
asumas la risko di apertar ol triesmafoye...
E triesmafoye, sempre meze de multa vorti Latina, il trovas nova frazo :
�La voyajo a la Nova Mondo adportos la richeso ma ne profitos�. Hike,
ico povas esar nur texto qua ne destinesas a lu ! Garc�a L�pez-M�rquez
nulatempe voyajis e nulatempe voyajos. Il ne havas la deziro pri co nek
precipue la necesa pekunio taskope !
Tamen,  du  semani  pos  ica  lekto,  Garc�a  recevas  letro  havanta  posto-
marko di Usa. Il apertas ol febroze , deskovras ke ol venas de notario di
Boston. Ita viro savigas da lu ke un de lua parenti mortis, e lu legacas a lu
sat  granda  pekunioquanto  quan  il  mustas  venar  querar  lu  ipsa  en
Massachussetts.  Ico  produktas  granda  konfuzeso  en  la  mento  di  ca
honesta viro. Unlatere il esas joyoza pro l'ideo recevar heredajo pri qua il
nulatempe audacabus esperar ulo, la joyo di voyajo ad Usa, ma anke la
trublo dum memorar ica nova predico dal mikra agendo.
Asemblinte  lia  sparaji,  Garc�a  e  lua  spozino  departas  a  Boston  pos
kontrolir  ke  ne  parolesis  pri  jokacho  e  ke  reale  plura  dekamili  de  dolari
atendis li en Usa. Ye la ipsa morga dio di lia veno, cheko fakte livresas a
li dal notario.
Retroveninte  en  Hispania,  memorante  la  profetumajo,  L�pez-M�rquez
rezolvas komprar domo ed automobilo danke la tale recevita pekunio por
kontredicar la predico e pruvar a l'autoro di ca texto ke la dicita dolari esos

profitoza a lu. La tempo pasas e, en 1934, Garc�a esas viro estimata da
lua  vicini,  qui,  omni,  envidias  lua  granda  fortuno.  Pro  ke  nulo  semblas
povar  destruktar  lua  feliceso,  il  apertas  plusafoye  l'agendo  quan  il
konservas depos du yari nun en la sekreta tirkesto di mikra skribo-moblo.
La  frazo  qua  frapas  lu  lore  esas  olta :  �La  verda  hundo  esas  dramato-
portanto, il donas la morto a G.�. Quoniam* L.M. indikis lu sen irga dubo,
kad G. qualifikas lu anke ? �Probable ne�, tale Garc�a probas quietigar su
; ne esas motivo por ke lu nomesez per L.M. ed altrafoye per G. Ultre lo,
verda hundo, ico ne existas. Ma quik de ita tempo, L�pez M�rquez ne plus
esas  la  sama  viro.  Il  semblas  pavorar  omno  ed  omni,  ma  precipue  il
pavoras la hundi. Il iras til donar la sua, qua tamen esas grosa plumpa
hundo nigra tre evoza e quan lu tre afecionis. Il ya pavoras, il ya fugas lo
verda... Ma la semani pasas sen ke ula incidento trublez lua vivo. Balde
retrovenas la somero.
Garc�a duras obsedesar dal hundi, il ne plus audacis apertar l'agendo pri
qua, kompense, il fine parolis a lua spozino. Dum la vakanco, il rezolvas
departar  a  la  westala  litoro,  en  Portugal,  proxim  Lisboa.  Ulamatine,  il
amasigas tri valizi en lua bela veturo tote nova e departas kun lua spozino,
sur la chosei preske dezerta di Hispania dum la yari 1930ma.
Lo esas ye l'ekiro di vilajo ke subite aparas avan lua roti verda hundo !
Garc�a divenas rapidege livida e misguidas lua direkto-roto to quo hastigas
lua vehilo kontre arboro. Il mortigesas nemediate kontre ke lua spozino,
ejektita,  havas  nur  kelka  neprofunda  vunduri.  Garc�a  L�pez-  M�rquez
renkontris la morto en l'automobilo quan il ofrabis a su danke la heredajo
dil onklulo di Usa. Ed, ica omno eventis pro kompatinda hundo qua  jus
falabis aden verda induturo !
Poka tempo pose, lua filiulo, Pablo  L�pez-M�rquez trovos la misterioza
mikra  agendo,  probos  lektar  olu  ma  klozos  ol  instanto  plu  tarde  per
konstatar ke omna texti skribesas Latine. Absolute omna texti, sen mem
maxim mikra frazo redaktita en la Hispana !

Tradukuro  di  texto  trovebla  en  la  libro  VOYAGE  DANS  L'IMPOSSIBLE 
daChristian Dureau. 

(Ek Kuriero Internaciona n� 1/2010)

IDO-RENKONTRO EN T�BINGEN (I)

Artiklo dil diala jurnalo SCHW�BISCHES TAGBLATT ye la 23ma di agosto 
2010. 

IDISTI AUDACAS MANIFESTAR SU PUBLIKE

Lor la pasinta semano-fino adepti dil konstruktita linguo Ido interrenkontris
por  internaciona  konfero  en  T�bingen.  Ido  esas  la  rezulto  di  plusa
evoluciono dil artificala linguo Esperanto. Nur kelka mili de personi parolas
ol. Lor la internaciona Ido-konfero di ca yaro la Idisti igis su atencinda per
plura aranjuri.

Da nia raportisto Lutz Bergmann

T�bingen.  Ta  qua  flanas,  dum  la  nuna  dii,  tra  la  anciena  quarteri  di
T�bingen  havas  l'okaziono  audar  multopla  linguimixuro.  Responsiva  pri
ico esas la grandanombra turisti, qui utiligas la bela vetero, por explorar la
historiala interna parto di T�bingen. La atencoza askoltanto kaptas Rusa,
Angla,  Hispana  e  Portugalana  vortopeceti,  qui  intermixas  ye  ulaspeca
granda  linguala  �cocktail�.  Dum  la  pasinta  semano-fino  internaciona
grupo kompletigis ica �cocktail� per plusa ingrediento.
Li  nomesas  Idisti,  nam  li  parolas  la  artificala  Idolinguo.  En  T�bingen  li
interrenkontris por la internaciona Ido-konfero.
Lo  esis  lia  cayaral  skopo,  ne  nur  en  mikra  klubo  diskutar  fakale  pri  lia
idiomo, ma anke informar la publiko pri la existo di Ido. Por realigar ico li
konstruktis  estaleyo  che  la  ligno-merkato.  Ibe  li  savigis  dal  pasanti  la
avantaji  di  lia  linguo  :   �Esas totesimpla ma  decidigiva fakto�,  deklaras
l'Idisto Eberhard Scholz.  �Kande on bezonas 100 hori por lernar la Angla, 
lore esas necesa nur 20 hori por lernar Ido.�  Ultre lo Ido esas kontree ad 
Esperanto  necentrizita  a  la  maskuli,  pro  ke  la  maskula  formo  dil
substantivo ne  esas la radiko-formo dil vorto.
La  reakti  dal  Ido-interesati  esis  tre  diversa.  �Me  opinionas  ke  ico  esus 
bona, kande singla naciono konservus sualinguo e ke inter la Europani 
Ido  esus  parolata�,  dicas  la  teknikala  informatikisto  Arno  Harden.
Katharina Breitfeld nomizas Ido kom  �interesanta ideo�. Advere el havas
interesto  pri  co  kom  profesionala  interpretistino,  ke  la  homi  de  diversa
origini ne povez tante facile interkomprenar. La studento Michael Wegner
di T�bingen deskriptis Ido kom  �interesanta ludajo�. Lu ipsa ja okupis su
pri Esperanto e judikas ke la artificala lingui esas tre ecitanta. Ma exakte
quale  la  cetera  questioniti  il  opinionas  kom  tre  neversimila,  ke  Ido
developesez til divenor la mondolinguo.

PER LA INTERRETO IDO ESAS DIFUZOTA

La sama opinionon havas anke l'Idisto Detlef Groth, qua venerdie vespere
docis kurso pri la konstruktita lingui.  �Lodevus ya ulo tote aparta eventar, 
por keIdo divenez la mondolinguo.� Nihilominus* en 1988 nulu ja expektis

la falo dil Berlinana murego dum la venonta yaro, lu adjuntas ridetante.
Dum  lua  diskurso  il  transmisis  rezumo  pri  la  developi  di  diversa
konstruktita lingui e komparis oli le una kun le altra. Il explikis, ke Ido esas
quale dialekto di Esperanto. Nome, la adepti di amba artificala lingui povas
interkomprenar senprobleme.
Depos  kelka  yari  divenis  segun-moda,  konceptar  desfacilega  idiomi.
Exemplo pri ico esas la linguo Na'vi, quan la habitanti di la satelito Pandora
parolas  en  la  filmo  Avatar.  Ol  kreesis  da  la  linguisto  Paul  Frommer
exkluzive por ca filmo. Ita konstruktita linguo ne darfis similesar homala
idiomi,  ma  tamen  esar  pronuncebla  por  la  aktori.  Che  la  interreto
formacesis,  pokatempe  pos  la  filmo-starto,  giganta  komunajo  di
entuziasmoza admireri di ta filmo. Intertempe diminutis la nombro de la
mesaji da ita adepti che la forumi koncernata, doktoro Groth dicas.  �Ica
omno  esis  nur  kaprico.�   La  Idisti  anke  tre  prizus  profitar  ulo  tala.
Duminstante  parolas,  segun  evaluo,  nur  kelka  mili  dehomi  ita  linguo.
Malgre ico devas dicesar ke Ido esas facile lernebla.  Til quala grado ol
esas simpla, icon montris la bioinformatikisto Groth saturdie matine, kande
il docis mikra inicio-kurso. Dum la kurta periodo de un horo il explikis a la
partoprenanti la maxim granda parto de la gramatiko. Ultre lo, il naracis,
quale la vorti formacesis en Ido. Unesme la facanti regardis la vortaro en
la  sis  fontolingui.  Oli  esas  la  Franca,  la  Angla,  la  Hispana,  la  Rusa,  la
Italiana e la Germana. Pose on selektis la vorto qua havis la maxim granda
simileso  en  la  koncernata  lingui.  La  partoprenantino  di  ca  kurso,  Ellen
Schwilling astonesis, pro quo Ido ne ja sucesis.  �Mankas lapolitikala volo� 
la Idista doktoro Thomas Schmidt deklaras lore.
Ma la adepti di Ido ne volas vartar la bonvolo dil politikisti. Li agas che la
interreto por igar Ido plu konocata. Tale multopleskas la forumi e la sociala
reti, che qui la Ido-adepti esas aktiva, dicas Groth. Pluse, Idisti tradukas
libri ad Ido e vendas oli per la interretala expedieyo Amazon.  �La diario di 
Anne Frank�, ja existas en Ido ; ol bezonas nur nun la korektigo e kontrolo
dal editerio, sioro Schmidt raportas. Por la vendo di la libri la Idisti helpesas
per la nova imprimoposibleso �print on demand�. Ito signifikas ke la libri
imprimesas erste kande komendo registragesas.
La  esforci  dal  adepti  di  Ido  ja  havis  unesma  sucesi.  Recente  ulu  che
forumo  questionis  pri  Idovorti  e  un  monato  plu  tarde  ja  instalis  che  la
interreto la tradukuro di Tamila fablo, dicas Groth entuziasmoze. Tamen
lu duras esar realista :  �onu ne devas volar konvinkarla tota mondo pri la 
valoro di Ido, namlore on esos rapide deceptita.�

EXERCO: IDO - GERMANA, EXEMPLO

Letro da Pedro a Maryla
Ido :

Kara Maryla, Cadie me havas problemi manuagar la chatprogramo. Ma
me deziras ne interruptar nia kontakto. Konseque me skribas ica letro a tu
por  naracar  a  tu  pri  me.  Me  lojas  kun  mea  familio  en  la  bela  Hispana
chefurbo Madrid. Yen mea familio : Mea geavi, mea matro e mea patro,
mea fratino e mea fratulo. Ni esas felica familio. Me interesesas pri sporto,
komprenende pri ped-balono (Real Madrid), ma anke pri muziko, danso e
teatro.  Me  deziras  divenor  aktoro.  Dum  la  vakanco  ni  volunte  voyajas  :
Somere a la maro (Costa del Sol) e vintre a la monti (Sierra Nevada). Ibe
sempre ni esas tre joyoza. Ni anke prizas fotografar. E quale vi vivas ?

Amikala saluti ! Pedro

Germana :
Liebe  Maryla,  Ich  habe  heute  Probleme  bei  der  Nutzung  des
Chatprogramms.  Ich  m�chte  aber  den  Kontakt  mit  dir  nicht  abreissen
lassen. Daher schreibe ich dir diesen Brief, um dir von mir zu erz�hlen.
Ich  wohne  mit  meiner  Familie  in  der  sch�nen  spanischen  Hauptstadt
Madrid. Das ist meine Familie : Meine Grosseltern, meine Mutter und mein
Vater, meine Schwester und mein Bruder. Wir sind eine gl�ckliche Familie.
Ich interessiere mich f�r Sport, nat�rlich Fussball (Real Madrid), aber auch
f�r Musik, Tanz und Theater. Ich m�chte einmal Schauspieler werden. In
den Ferien verreisen wir gern : im Sommer ans Meer (Costa del Sol) und
im Winter in die Berge (Sierra Nevada). Da geht es immer sehr fr�hlich zu.
Wir fotografieren auch gerne. Und wie lebt ihr ?

Mit freundschaftlichen Gr�ssen ! Pedro

IDO-RENKONTRO EN T�BINGEN (II)
Dal redaktero Jean Martignon

Me departis de la �gare de l'est� (estala fervoyala staciono) en Paris ye la
19ma  di  agosto  (jovdio),  komence  dil  posdimezo.  Me  eniris  bela  e
komfortoza �corail�-treno irante a Stuttgart, regretinde esis ulo quon me
ne remarkabis, nome me kredis enirar vagono segun ula numero, ma la
vera numero esis indikita diskrete en angulo dil koncernata vagono e nule
korespondis  kun  la  numero  quan  me supozis  vidir.  Me  ne  esis  la  unika
persono,  qua  tale  erorabis  e  kun  Germana  voyajo-kompani  me  mustis
ekirar la treno en Strasbourg ed enirar altra vagono. La cetera parto del
voyajo eventis sen plusa problemi e ye aproxime 16 kl. 30, me arivis en la
staciono di T�bingen. Me nule rikonocis la staciono quan me vidabis dum
mea yuneso e, pluse, esis komplikita autobusi-sistemo por duktar me a la
adreso dil gasteyo por la Idisti.

Fortunoze, me savas la Germana e pos questionir plurafoye la homi, me
sucesis  enirar  la  justa  autobuso  che  la  justa  autobuslineo.  Ma,  ho  ve!
arivinta a la indikita adreso (Frondbergstrasse), me havas la sentimento
atingir  dezerto,  nam  me  vidas  nula  domo  e  nula  strado  cirkume.  Me
vagadas sen savar quale agar, kande me renkontras afabla ed helpema
persono � probable de Indiana origino, segun lua aspekto � qua helpas
me per lua posh-telefonilo (me obliviis kunprenar la mea) e me telefonas
a nia gastigantino s-ino Ingrid Suprayan, qua venas querar me e me fine
arivas a la yunar-albergo, olqua esas nia sejorneyo.
Ibe me rividas anciena konocati e me konoceskas nova personi (precipue
la  Idoamiki  di  Berlin,  ecepte  s-ro  Scholz  quan  me  ja  vidabis  plurafoye
antee). Me instalas me en mea chambro e kelke plu tarde ni departas por
irar a restorerio �Marquardt�, qua ne esas tre fora de nia albergo. Kelka
homi kredas ke ita nomo esas Franca, ma me nule havas tala impreso
nam la literi -dt ne asociesas en la Franca.
En  la  hotelo  singlu  prizentas  su  e  �  stranje  segun  me  �  la  tre  vivaca
servistino questionas la Idisti pri lia movado, quaze el esus jurnalistino, e
pozas questioni pri kozi tre triviala quale e.g. on dicas �Schnitzel�, olqua
esas  disho  propozata  por  nia  repasto.  Regretinde,  koncerne  me,  me
havas  memoro-paneo  nam  me  savas  tre  bone  ke  la  tradukuro  esas  :
kotleto. Ma la altra Idisti ne havas ica savo, o forsan obliviis, e ne savas
quale respondar. Me esperas ke ni ne tro male impresis elu.
Dum la dineo, me konoceskis Anvarzhon Zhurajev, nia Rusa samideano
ankore recente vivinta en Tallinn, ube esabis organizata la preirinta Ido-
renkontro, e qua nun lojas en sud- Hispania. Il parolas kun bela e klara
pronunco, e malgre ke lu asertas ne esforcar lernar la Hispana, plurafoye
kelka Hispana vorteti intermixesis en lua parolado. La cetera Idisti parolis
pri la absenta samideani quin li konocis ma qui ne povabis venar cayare.
Opoze  a  me  esis Thomas  Schmidt, qua  habitas la  bela  urbo  M�nchen,
tamen il ne esas denaska Bavariano. Kelke plu fore esis Detlef Groth, ilqua
aspektas tre yuna ma travivis la tempo dil falo di la Berlinana murego. Ni
omna  babiladis  kun  animozeso  quaze  ni  esus  samlandani  uzanta  lia
matrala  linguo.  Forsan  uladie  la  situeso  esos  tala  en  tota  Europa,
regretinde duminstante ico esas nur limitizita revo.
Tarde  vespere,  me  rezolvis  retroirar  a  nia  albergo  �Victor  Renner�  e
kande  me  esis  ekironta  la  restorerio,  me  renkontris  Robert  Carnaghan
quan me ne plus vidis de multa yari e qua esas un de la maxim bona Ido-
parolanti (il esas anciena linguala sekretario di nia movado). Ni iris kune
en la noktala obskureso rimemorigante la anciena tempo e parolante pri
la eventi 'okurinta' intertempe. Fine, ni ritrovis ne sen desfacilaji nia lojeyo.
Acensante  l'eskalero  por  acesar  nia  chambri,  R.  Carnaghan  havis  la
surprizo vidar afishtabelo ube granda parto de la texto esis en la Angla.
Evidente la Germani ne opozas granda rezisto a la penetro di la Angla en

lia idiomo. Ico esas kelke desquietiganta por la futuro dil Germana linguo.
Pose ni iris dormar.
La  sequanta  dio  (ye  la  20ma  di  agosto,  venerdio)  esas  kelke  nekalma,
nam ni certe exkursas tra la splendida universitatal urbo T�bingen, ma ni
devas sencese hastar.
Matine, en nia gasteyo esas diskuto pri  la strategio por difuzor Ido.  Nia
restorerio ne esas prizata da R. Carnaghan pro ke ibe ne servesas deser-
dishi. Dum la posdimezo ni helpas stacigar estaleyo por konocigar Ido en
alta  parto  dil  anciena  urbo  di  T�bingen,  proxim  la  merkato-placo.  Quik
pose, Robert Carnaghan, Anvarzhon Zhurajev e me suriras sat longa voyo
por deskovrar la kastelo. Pos acensir sur alta petra eskaleri ni arivas ad
ula  alte  jacanta  gardenala  loko  de-ube  on  povas  vidar  la  cirkumanta
regiono  e  la  urbo  T�bingen.  Ni  babilas  pri  diversa  temi  en  nia  komuna
linguo.  Proxime  on  audas  strado-muzikanti  e  yuna  muliero  kantas
tradicionala melodii Europana. Ye ula instanto, arivas avan ni yunino, qua
esas jurnalistino interviuvanta la Idisti. Kompreneble, el ne savas Ido. Me
povas  parolar  Germane  ad  elu,  ma  Robert  qua  ne  savas  la  Germana
parolas ad el en lua patuazo* nome la Angla. Pro ke, quale multa Germani,
elu bone savas la Anglosaxona idiomo, ne esas komuniko-problemo tante
plu  ke  Anvarzhon  savas  anke  ecelante  la  Angla  e,  koncerne  me,  me
komprenas olu.
Plu tarde la sequo esos min agreabla, nome ni mustas hastar por irar a
fora repasteyo �Ritter� e pro ke me mustas irar por prenar medikamento
en nia albergo, me esas sola survoye e me koaktesas questionar la homi
enstrade por trovar la dicita loko. Me esas  fortunoza savar la Germana
tante plu ke la lokala Germani esas tre afabla ed helpema, ma me havas
desfacilaji  por  atingar  la  aludita  manjeyo  e  me  arivas  kande  la  cetera
personi finas la dineo. Me esas tre deskontenta. Fine, me tamen divenas
plu serena per komendar ed obtenar ecelanta repasto. Vespere ye 21 kloki
esas  diskurso  da  D-ro  Detlef  Groth  en  nia  albergo.  Ico  esas  kelke
problematra por la ne-Germani pro ke lu parolas tre rapide e ke me povas
komprenar nur peceti de lua parolado.
Ye  la  21ma  di  agosto  (saturdio)  matine,  nia  grupo  guidata  dal  GIS
prezidanto  Frank  Kasper  eniris  autobuso  qua  vehigis  ni  til  la  anciena
quarteri  dil  urbo  T�bingen.  Ibe  ni  povis  marchar  ed  admirar  la  belega
desnova florizita stradi e stradeti. Nin rajuntis s-ino Suprayan ed el guidis
ni  tra la  urbo  ed  explikis  a  ni  la  detali  di  lua  arkitekturo.  Ni  saveskis ke
T�bingen esis tre prosperoza urbo ye la fino dil Mezepoko e multa domi e
splendida konstrukturi, bone e sorgoze flegata, evas de ta epoko. Ni rividis
la kastelo e lua rempari. La dicita kastelo evas de la frua Mezepoko ma
rikonstruktesis  en  1060.  Sur  la  fasado  dil  eniro-pordego  dil  kastelo
grabesas  en  la  Franca  ita  epigrafo:  �Honi  soit  qui  mal  y  pense�
(Konsputata esez ta qua male pensas pri to). Ico esis la klamo dal Angla

rejo Edwardus III kande il kreis la ordeno dil Gartero en 1340, cirkume.
Pro quo ica Angla moto (en la Mezepokala Franca idiomo) esas grabita
sur la muri di Germana kastelo ? Ico esas misterio quan me ne sucesis
klarigar per serchado che la interreto. Pose ni retroiris a la merkato-placo.
La charmo, la romantikeso e la beleso unika di ta anciena stradi tante bone
konservata  facinis  nia  Angla  samideano  Robert  Carnaghan.  Oportas
tamen anke dicar ke T�bingen esas un de la skarsega German urbi, qui
ne  devastesis  dum  la  triadekyara  milito  (1618-1648)  e  ke  ol  anke
indulgesis dum la duesma mondo-milito pro ke ol esis universitatal urbo.
Cetere  s-ino  Suprayan  citis  a  ni  sentenco  pri  T�bingen  :   �T�bingen  ne 
havasuniversitato,  ol  esas  universitato�.  Guidata  da  Ingrid  Suprayan
kelka personi e me dejunis en ekologiala restorerio por vejetaranti jacanta
an la merkato-placo. Ibe la dishi ne aspektis aparte apetitigiva, ma kande
me  manjeskis  li,  me  konstatis  ke  oli  esis  multe  plu  saporoza  kam  me
kredabis.  Inter  nia  samtablani  esis  la  extraordinara  poligloto  Donald
Gasper,  qua  parolas  me  ne  savas  quanta  lingui  ed  omna  interlingui
perfekte. Il parolis kun ni, e kun la yuna jurnalistino invitata dal Idisti, tre
bone en la Germana.
Pos la dejuno ni retroiris a la merkato-placo e sur la loko ube, ye la antea
dio, esabis la estaleyo dil Idisti, videsis nun estaleyo di islamisti jerata da
tri o quar barboza viri, qui propagis favore a la islamo ed a la korano. Per
ico me konstatis ke la Germani (diferante de la Hitler-tempo) divenabis tre
tolerema populo, nam en Francia esus granda posiblesi ke tala estaleyo,
en la maxim bona kazo regardesus tre enemike, en la maxim mala kazo
povus  esar  tumulto.  Ma  la  benigna  Germani  observis  ico  afable  e
destensite.  Dicesez  tamen  ke  la  krizo  produktita  dal  Mohamedista
enmigrado en Francia esas plu akuta kam en Germania pro la multe plu
granda nombro de Mohamedana enmigranti e pro la plu mala ekonomiala
situeso kam en Germania.
Plu tarde ni retroiris a nia albergo, la Germani por asistar la precipua yarala
kunveno  dil  GIS,  e  me  por repozar.  Kande  vespereskis, nia  samideano
Germana  Manfred  Magin  vehigis  kelka  personi  e  me  a  la  restorerio
selektita por ita vespero. Il havis granda desfacilaji por trovar ol e mustis
plurafoye  questionar  la  homi  enstrade.  Vere,  me  havis  l'impreso  ke  la
restorerii-serchado  esis  granda  plago  lor  ica  Ido-renkontro  di  T�bingen,
adminime koncerne me. Lor konversado dum la dineo, me saveskis da s-
ino Neussner ke en Germania lo esas tre ne-�politically correct�-a parolar
pri Cigani, ma on devas dicar le �Roma� e le �Sinti�. La problemo jacas
en la fakto ke ne esas tre facila savar kande on devas parolar pri �Roma�-
i o pri �Sinti�-i.
Ye la 22ma di agosto (sundio) matine, esas ULI-kunveno, onu diskutas pri
la strategio di la movado, pri la futura Idorenkontro eventonta venontayare
en Luxemburgia e danke nia samideano R. Carnaghan me kooptesis kom

membro dil Direktanta Komitato. Pro ke la proxima restorerio Marquardt
(ne tre prizata da me nam lua dishi esis nek tre diversa nek tre rafinita)
esis klozata dum ica sundio, ni iris ad apene plu fora repasteyo, qua esis
Chiniana  ed  ube  fortunoze,  ma  ne  miraklatre,  la  dishi  esis  klare  plu
saporoza. Ekirinte ica restorerio pos la repasto, me lektis dum pasar opoze
a  Marquardt, ke  ante  la  unesma  mondomilito,  ol  esis  la furnisanto  di  la
rejala korto lokala !!! Quala dekado depose !
Saveskinte ca informo Anvarzhon Zhurajev supozis ke ico nulakaze esis
justa, nam vere il ne povis kredar tala aserto.
Dum  la  posdimezo  ni  vizitis  la  monakerio  di  Bebenhausen.  Malgre  la
interesiveso  di  ca  loko,  la  vizito  esis  fushita  por  me  pro  la  fakto  ke  nia
Germana guidisto parolis tro rapide. Me savas tote fluante la Germana,
ma  me  devas  koncentrar  tro  forte  mea  mento  kande  ol  parolesas  tre
rapide, e me ne povis sustenar tre longatempe ica esforco, do la guidisto
parolis pri kozi qui esis neperfekte komprenata da me.
Tamen en la chambri dil monakerio, esis multa marveli e me memoras ke
R. Carnaghan admiris tote aparte splendida oraji e juveli. Plu tarde il anke
tre  amuzesis  per  vidar  enskribita  sur  la  pordo  di  chambro  la  vorto
�dormitorium�, t.e. dormeyo por la monaki. Ma vizitante ica chambri qui
esis sordidega ed ube esis ancienega litachi, me nule envidiis la regulieri
qui dormis ibe.
Vespere  la  repasto  eventas  che  la  restorerio  T�binger  Wurstk�che,  ni
parolas multe. Samideano R. Carnaghan ridegas laute kande me naracas
a  lu  la  historio  (autentika)  pri  un  de  la  kuzuli  di  mea  patro,  qua  esis
monakulo  che  ordeno  di  blanke  vestizita  monaki.  Dum  la  milito,  il  esis
granda  ed  idealista  patrioto  (quale  ico  existis  olim)  rezistanto  kontre  la
nazista  Germana  okupanti di  Francia e  mem  il  esis  danjeroza  teroristo,
membro di kombatogrupo (acesore me volas mencionar ke il apartenis a
brancho di mea familio, qua esis de Germana origino). Ulafoye, kande la
Germani  persequis  lu,  il  kredis  trovar  refujo  en  lua  monakeyo.  Ma  la
monaki  (saje,  segun  mea  judiko,  nam  il  nulakaze  devabus  politikumar
exter la monakeyo por endanjerigar lua kolegi) klozis avan lu la pordo dil
reguliereyo.
Tamen, il sucesis eskapar e salvesar. Ma pose, il ne plus povis nek volis
ridivenar  monako.  Por  mantenar  su  en  vivo,  il  divenis  �gigolo�  di  richa
muliero, nam il esis tre bele aspektanta viro. Kande ica muliero mortis, il
divenis proprietanto di nokto-klubo ed, omnakaze, havis vivo tre diferanta
de  olta  quan  il  pasabis  en  monakeyo.  Por  rivenar  a  nia  lojeyo,  R.
Carnaghan e me akompanata da Frank Kasper, unesme eniris autobuso.
Dum  vartar  ol,  magrega  yuna  viro  havanta  tre  bruna  pelo  e  venanta
probable  del  Indiana  subkontinento  adparolis  ni.  Ni  ne  komprenis  lua
idiomo, ma ni quik intelektis ke il mendikis e volis obtenar pekunio de ni.
Pro  ke  R.  Carnaghan  e  me  esas  resortisanti  di  landi  submersita  per

amasala  enmigrado  venanta  de  la  Triesma  Mondo,  ni  ne  esis  tre
entuziasmoza  por donacar ulo  a  lu. Ma  il  insistis kun  granda  tenaceso.
Fine la bonkordia e jeneroza Frank Kasper almonis a lu ed il departis. Ma
ico poslasis a me desagreabla sentimento, nome preske triadek yari ante
nun me voyajis ad India ed agis turismo ibe. To quon la voyaj-organizanti
evitabis  sorgoze  dicar  a  ni  esis  la  fakto ke  esas  multa mendikeri  en  ita
lando,  qui  kredas  ke  omna  Ocidentana  turisti  esas  richa  e  ni  sencese
tedesis  da  li,  ed  ico  kelkete  fushis  la  plezuro  quan  ni  havis  vizitar  ita
marveloza mondo-parto. Ma nun, se la Indiana povri komencas venar ad
Europa  por  demandar  almono  ad  Europani  en  Europa,  ni  povas  timar
granda problemi pro lia nombro.
Lor la retroveno pede a nia gasteyo e dormeyo, pos ekirir la autobuso, ni
povis admirar bela e splendida nokto kun obskura cielo trasemata per orea
ed arjentea steli. Esis romantika atmosfero quan on povas trovar nur en
Mez-Europa. Tote aparte ni admiris, diskrete lumizita, desleda ed eleganta
patricala domo, segun anciena Germana stilo tradicionala, ma rinovigita e
komfortoza, jacanta sur kolino salianta super la rivero.
Ye  la  23ma  di  agosto  (lundio).  En  la  acepteyo  di  nia  gasteyo  (Victor
Renner  domo)  ,  matine  ni  lektas  interesiva  artiklo  di  la  jurnalo
�Schw�bisches Tagblatt� (me tradukis ol en la preirinta artiklo). Ica artiklo
raportis  sat  detaloze  pri  la  Ido-renkontro  e  pri  Ido.  Yuna  servistino  dil
gasteyo fotokopiis la dicita artiklo e disdonis olu a la prezenta Idisti.
S-ro Scholz, diskutas kun ni e naracas ke on savas tre poke pri la historio
dil anciena Idisti, nam multa dokumenti perdesis. Recente, tamen, il havis
l'okaziono saveskar ke dum la Stalinista tempo en Soviet Uniono la Idisti
persekutesis (icon me ne savis, me kredis ke ica malajo plagabis nur la
Esperantisti).  Janis  Roze  (qua  esis  se  me  bone  informesas  linguala
sekretario dil ULI dum la yari 1930ma) deportesis a Siberia en �gulag� e,
tre versimile, mortis ibe, ma on perdis lua traco e ne savas exakte quon
esis lua fato. Similajo probable eventis ad altra Idisti dil sama Europana
regiono.
Plu tarde dum la matino, ni vizitis la Franca quartero di T�bingen, t.e. la
quartero ube olim la familii dil okupanta Franca militisti sejornis. Fakte, ita
quartero malgre lua nomo ne aspektis tre Franca, nam ol rinovigesis pos
la  departo  da  mea  samlandani  ed  esis  bele  e  charmive  farbizita  per
agreabla kolori dum ke en Francia, pro misterioza motivi, on volas evitar
irgakuste  farbizo  e  kolori  surmura.  Ni  havis  la  surprizo  vidar,  proxim
choseo, pavono qua marchis sentime. Promenante Anvarzhon questionis
me quale onu nomas en Ido la animalo qua vagadas en la foresti e prizas
la mielo. Me respondis a lu ke ico esas la urso e me questionis lu meafoye
quale  on  dicas  urso  en  la  Rusa.  Ye  mea  astono  la  respondo  esis
�medved�.  Me  questionis  lu  itere  kad  la  nomo  di  prezidanto  Medvedev
relatas kun la urso ed il respondis a me, ke, yes.

Dum pludurigar nia promenado, ni pasis avan afish-tabelo, olqua celebris
yuna Germana desertanti (ye la nombro de cirkum 2000) probinta fugar
l'armeo e la ne-utila masakro kurtatempe ante la desvinko dil nazisti. Li
mortigesis dal kriminanti direktanta lore la Germana armeo, e, kande on
saveskas ico, on intelektas ke a multa Germani la desvinko di tala rejimo,
malgre  la  desagreablaji  asociita  a  desvinko  e  stranjera  okupado,  esis
quaze liberigo.
Ni dejunis en restorerio di ca Franca quartero e ni havis l'okaziono, dum
manjar, askoltar anciena diski Franca dil yari 1960ma. Ico nule produktis
nostalgio a me.
Posdimeze  'okuris'  la  unesma  departi  e  la  restanta  Idisti  exkursis  tra  la
urbo  sur  bateli  naviganta  sur  la  rivero  Neckar.  Me  refuzas  partoprenar,
nam me havas tre mala memorajo di olima tal exkurso kande la exkursanti
koaktesis saltar aden la river-aquo pro danjeroza proximeso.
Dum  la  vespero  ni  dineas  en  restorerio  proxima  a  la  insulo  nomata
�Plattenseeall�e�. Me konoceskas ibe drinkajo sat populara en Germania
e qua esas, segun mea savo, ignorata en Francia pro ke ol facesas kun
sambuko-suko.
La sequanta dio (24ma di agosto, mardio) esis la dio dil generala departo.
Kun la Berlinana Ido-amiki e Frank Kasper, ni departis sat frue per la treno
qua duktis ni a Stuttgart. Dum ita vehado, Frank Kasper savigis da me ke
esas  tote  fola  situeso  pri  la  fervoyala  staciono  di  Stuttgart,  nome
autoritatozi  volas  spensar  grandega  pekunio-quanto  por  nova  staciono
multe  plu  vasta  kam  la  nuna.  Ico  semblas  ne  nur  ne-utila  ma  anke  tre
shokanta, kande onu pensas ke ni travivas epoko di austereso e desfacilaji
ekonomial e financal e ke, kustumale, on demandas a la meznombra homi
di west-Europa sparar, sparar e ne disipar lia pekunio por vanaji, dum ke
altaranga oficisti entraprezas prestijoza folaji kustanta tre chere. Segun la
recenta informi, malgre grandega protesti, la lokala autoritatozi perseveras
ed apogesas dal Germana guvernerio.
Ni  havis  suficanta  tempo  por  dejunar  che  la  Stuttgart-ana  fervoyala
staciono e la Germani akompanis me a la treno qua retroduktis me a Paris.
La retrovoyajo eventis sen irga problemo e ne duris dum tre longa tempo.
Kande me pensas pri co, me konstatas ke esas granda difero kun la tempo
di mea yuneso. Lore, arivinte an la frontiero, la doganisti venis, kontrolis
la pasporti ed identeso- dokumenti, ofte exploris la valizi ed on devis anke
kambiar la pekunio. Nunepoke, onu ne plus kontrolesas an la frontiero ed
onu ne plus bezonas kambiar pekunio. Nia landi divenis quaze provinci di
la  sama  Stato  e  ne  plus  esas  aparta  landi.  Kad  ico  esas  bona  o  ne  ?
Dependas  pri  la  homi  e  respondon  pri  ico  me  ne  havas,  quankam,
kompreneble,  ico  esas  tre  agreabla  kande  onu  voyajas.  Mankas  tamen
ankore la komuna linguo pan-Europana e ni Idisti savas la solvuro pri ca

problemo.  Regretindege,  nek  la  guvernisti,  nek  la  populi  semblas  vere
interesesar pri ca tre importanta questiono.
Me volas dicar anke, ke kande onu vidas la afableso e la helpemeso dil
Germani  hodie,  quon  me  konstatis  ofte  dum  promenar  en  la  stradi  ed
efektigar kompri, on apene povas kredar ke ica tante aminda populo, kelka
generacioni  ante  nun,  esis  nazista  e  nacionalista  en  la  Mez-Europana
senco  di  ca  vorto.  Evidente,  la  edukado  pleas  importanta  rolo  en  la
formaco di la homi.

(Ek Kuriero Internaciona n� 2/2010)

FANTOMI EN VERSAILLES

Lo  esis  ye  la  10ma  di  agosto  1901,  du  respektinda  Angla  siorini,  Miss
Charlotte  Anne  Elisabeth  MOBERLY,  Kolegiestro  dil  kolegio  St  Hugh's
Hall  en  Oxford  e  Miss  Eleanor  France  JOURDAIN  Administranto  di  tre
reputata mikra skolo proxim London promenis en Versailles en la gardeni
vicinesanta la Mikra Trianon quan eli volis vizitar. Esis aproxime 4 kloki
posdimeze. Eli ja trairis longatempe la kastelo e komencis fatigesar kande
eli iris vers la alei duktanta a la luxoza anexaji di ca kastelo.
Eli lore videskis, ye ula instanto, du gardisti o gardenisti havanta desquieta
e suciozega mieni, vestizita per livreo verda e kuafita per trikorna chapelo.
-   �Esas  probable  ula  festo  en  travestio,  qua  esas  retrospektivo  pri  la 
yarcenti dil Franca monarkio�, susuris Miss Moberly  a lua kompanino.  
Ma eli havis nula joyo en la kordio. Segunquante eli avancis, nemezurebla
melankolio penetris lia anmi ; melankolio di qua eli ne sucesis deskovrar
l'origino.  Eli  audacis  questionar  la  du  personi  havanta  verda  vesti  por
indikar ad eli la voyeto vers la Mikra Trianon.
�  �Rekte avan vi !�  respondis neafable un de li havanta grunera mieno.
Eli venis a ronda kiosko segun Chiniana modo ed esis ankore tre surprizita
, deskovrar ibe, komforte sidanta, viro vestizita per ampla mantelo, kuafita
per  chapelo  havanta  larja  bordi.  Lu  staceskis  kande  eli  proximeskis  e
regardis senshame lia vizaji longatempe.
Leda ilu esis talgrade ke il povabus pavorigar e l'expreso di lua regardo
esis  abomininda.  Ye  l'instanto  kande  il  esis  pronta  apertar  la  boko,  eli
kaptesis per paniko, sizis lia jupi per lia tota manui e forkuris tam rapide
kam eli povis. Ma voco, tote proxima ad eli, haltigis li :
�  Ne esas ibe Siorini, ma tra hike. 

Cafoye, perfekta �gentleman� esis koram eli. Ma ica nobelulo vestizesis
segun la modo dil yarcento XVIII. Il adjuntis, dum inklinesar maxim polite:
�  �Vi trovos balde la domo.� 
Lua quietiganta tono ne sucesis kalmigar lia angori. Ultre lo, eli havis la
opresanta  impreso  marchar  en  dekoruro  qua  nule  esis  reala.  Eli  tamen
departis  a  la  konsilata  direciono.  Eli  transiris  ponto  suspendita,  olqua
superpazis mikra ravino, videskis kaskadeto e rokajo kovrita per musko,
ed eli eniris inklinita gardeno ye la suprajo di qua stacis �Mikra Kastelo
Quadrata� (La Mikra Trianon).
En ita gardeno, tale savigas un de eli, blonda damo, vestizita per somerala
robo segun anciena modo havanta korsajo larje sesgata, esis sidanta e
desegnis. La dicita damo ne plus esis tre yuna. Ma ankore quanta beleso
en lua vizajo-traiti, quanta bel aspekto, quanta gracio ed eleganta manieri
videsis en lua posturo ! Elua kapo esis kovrita per larja chapelo blanka de-
ube  ekiris  en  silkatra  ondi  la  blonda  lokli  di  lua  abundanta  hararo  ;
ipsekompreneble  lia  regardi  atraktesis  da  ita  nekonocatino,  superba  ed
emociganta samatempe, qua regardis fixe ed atencoze ye l'extremajo di
sua  brakio  l'objekto  sur  qua,  segun  evidenteso,  elu  facis  la  skisuro  di
bosketo opoze a qua el duris stacar, quaze extazanta. La du Anglini havis
suficanta tempo por observar elu detaloze. Pose eli vidis elu levar elua
okuli vers lia direciono. Omno konstatebla che elu expresis melankoliego.
El havis nek rideto, nek kaposigno por lua neexpektita vizitantini. Iti laste
dicita duris marchar. Eli renkontris pose kavalsorgisto qua ekiris vetureyo
per  klakigar  la  pordo.  Plu  tarde  eli  vidis  muliero  qua  klamis  �Marion,
Marion�  e  prizentis  tasedo,  versimile  de  lakto,  a  yunineto  adkurinta.  Li
anke vidis plugilo kovrita per hedero ; pose eli perceptis diskreta muziko
de violini, probable venanta de la saloni ipsa dil Trianon.
Eli  marchis  dum  kelka  tempo  ankore,  ed  elia  nepreciza  angoro  subite
desaparis. Eli  itere  havis  lia  agreabla  gayeso.  E  mem  la  fatigo  quan  eli
subisabis  vaporeskis  ;  eli kelke  ridis  pri  lia  recenta  pavoro  e  mem  jokis
inter su. Altra personi preterpasis o krucumis eli ; ma, cafoye, li esis plu
�quietiganta�  homi,  qui  esis  elia  samtempani.  Miss  Moberly  e  Miss
Jourdain retroiris a lia lando, ma lor posa viziti en Versailles eli konstatis
ke  la  voyeti  quin  eli  trairabis  dum  agosto  1901,  ne  existis,  nome
konstrukturi  quin  eli  vidabis  kom  sendomaja  e,  segun  semblo,  habitata,
tale la vetureyo proxim de-ube esis la muliero e la yunineto, desaparabis.
Ne  plus  esis  gardisti  o  gardenisti  surhavanta  verda  livreo  e  trikorna
chapelo,  ne  plus  esis  kiosko  nek  ponto  super  mikrega  ravino,  nek
kaskadeto. Eli mem konstatis kun astonego ke la fasado dil Mikra Trianon
vidita  ye  la  10ma  di  agosto  esabis  modifikata.  Koncerne  la  pordo  dil
vetureyo, quan yuna viro klakabis tante bruisoze, ol klozesis per rustizita
rigli e kovresis per araneo-teli.
180

Tamen  eli  vere  konversabis,  semblante,  kun  personi.  Ma  kad  iti  vere
parolis ad eli ?
Miss  Moberly  e  Miss  Jourdain  apartenis  a  la  kategorio  de  personi  qui
esforcas, dum vintrala vesperi, itere travivar la marveli di lia vakanco. Eli
lektis grandanombra verki pri Versailles. E lia kordio preske cesis pulsar
kande eli trovis, dum lektar pagino, portreto di Maria-Antonia. Lo esis la
bela stranjerino dil perono e dil arbori di Trianon. Eli exploris febroze la
biblioteki, la lekteyi e l'arkivi, emundis la historiala naraci e la memoriali di
omna  samtempani  di  Ludovikus  XVI,  deskovris  altra  graburi,  imaji  e
portreti...
Ye la fino di lia febroza serchado, la dubo ne plus esis posibla : eli bone e
tote pasabis aproxime mi-horo de lia vivo en pasinta yarcento, eli krucumis
la voyo e la regardo dil suverenino gilotinagita depos plu kam un yarcento.
Eli  anke  saveskis  ke  la  ledega  viro,  qua  pavorigis  eli,  esis  Komto  de
Vaudreuil,  viktimo  dil  variolo.  Eli  trovis  mem  letri  ube  aludesis  la  mikra
Marion e la anciena plugilo abandonata an arboro e Miss Jourdain esis
mem apta riproduktar kelka muzik-noti del audita violinal ario. Dek yari pos
lia  promenado  en  Versailles,  eli  rezolvis  publikigar  en  1911,  sub  du
pseudonimi celanta lia vera identeso, libro titulizita �An adventure�.
La  tre  serioza  jurnali  DAILY  TELEGRAPH  e  la  TIMES  publikigis
multanombra extrakturi de ol, tante ke grandanombra historiala exploranti
ed eruditi efektigis serchadi. On povas cetere asertar, ke depos ita epoko
diveninta  nun  fora  pasinta  tempo,  la  specalisti  dil  maxim  diversa  faki
nulatempe  cesis  questionar  su  pri  la  �viziono�  dil  du  Anglini.  Kad
parolesas  pri  �voyajo  tra  la  tempo�  ?  Kad  nia  du  protagonistini  vidis
fantomi ? Forsan. Kad eli vidis vera aparo di personi reale existinta ? Qua
povas savar lo ? Qua povos savar lo uladie ?
Ma  oportus  questionar  su  longatempe  pri  la  elementi  qui  posibligis  la
hazardala  manifesto  di  tante  rarega  fenomeno.  Kompreneble  onu
interesesis  tote  aparte  pri  la  dato  dil  10ma  di  agosto,  kande  la  Anglini
efektigabis lia neobliviebla promenado.
Or,  ye  la  10ma  di  agosto  1792,  Maria-Antonia  inkluzesis  en  la
Conciergerie.  E  ye  ca  10ma  di  agosto  1792,  elu  ne  esis  sola  en  sua
karcero. Multa testi dil agoniatra tormenti quin elu travivis lore, naracis ke
elu  ne  cesis,  itatempe,  pensar  pri  la  felica  instanti  pasita  che  la  Mikra
Trianon ed el priparolis oli. Kad lore elu projektis, itadie, lua revaji aden la
tempo por ke oli kaptacesez da nia du promenantini Angla, 108 yari pos
ke elu gilotinagesis ?
Omnakaze, omna historiisti, qui, en 1910 ed anke plu tarde, okupesis pri
la  texti  poslasita  dal  skriptisti  dil  revolucional  epoko,  interkonsentas  por
dicar  ke  l'amba  promenantini  furnisis,  kun  nekritikebla  exakteso,
deskripturi pri fakti, homi e kozi pri qui eli havis nula preliminara savo tote
aparte koncerne la kastelo di Versailles lor lua stando en 1770, t.e. 131

yari antee. Kad eli esis la nura personi asistar ica fenomeno ? Semblas ke
no, quoniam* du altra Angli, le Cooke, qui habitis la regiono di Versailles
de 1907 til 1909, konfirmis vidir, li anke, la misterioza siorino desegnanta
same kam persono vestizita per kostumo dil XVIIIma yarcento. Dum 1928
du  plusa  Anglini,  havanta  ecelanta  reputeso,  savigis  anke  raporto
samaspeca,  lor  un  de  lia  promenadi  en  Versailles.  Probable  Franca
vizitanti povis anke vidar certena kozi, ma a qua li irus raportar ico se li
nesavis ke tal aventuro ja esabis travivita ?

KONKLUZO

Quon konkluzar pri la supre mencionita eventi fantastika ? Se lo esas nur
la fakto ke la realeso superiras e per tre fora disto la fiktivaji. On povas
finar per citar la famoza frazo da Hamlet di Shakespeare : �Esas plu multa
kozi en la cielo e surtere, Horatio, kam revas pri co vua filozofio.�

Segun interretala artiklo pri la PARALELA UNIVERSI) 

(Ek Kuriero Internaciona n� 2/2010)

DIWALI FESTO DI LA LUMO EN INDIA

Singlayare, inter la fino dil monato oktobro e la mezo dil monato novembro, 
la Indiani celebras Diwali, o Deepawali. Ita nomo venas de la Sanskrita 
linguo : Deepa signifikas �lumo� ed awali �rango�. La lumo sub omna lua 
formi honorumizesas , extere same kam interne di la domi, dum itaspeca 
hinduista Nova Yaro qua duras dum kin dii. Lo esas la tempo dil pirotekni, 
bujii  ed  anke  dil  donaci  e  sukraji...  La  etoso  esas  efervecanta.  Lo  esas 
plezuro  por  la  okuli  di  ti  qui  havas  la  fortuno  voyajar  en  India  dum  ita 
periodo. 

La retroveno di princo Rama

Diwali havas kom origino la hinduista mitologio. Segun la  R�m�yana, un
de la maxim famoza epikaji Indiana, Rama, seniora de quar princi, filiulo
di rejino Kaushalya, entraprezis lukto kontre la demono Ravana. Pos dek-
e-quar  yari  de  exileso,  il  sucesis  ocidar  lu,  tale  salvante  anke  sua  bela
spozino,  Sita.  Duadek  dii  pose,  Rama,  lua  fratulo  Lakshamana  e  Sita

retrovenis en Ayodhya, lia ancestrala rejio. La habitanti di ol aceptis li per
dekorar la balkoni, la butiki, la stradi, per la helpo da milioni de mikra flami
por gratular li same kam por indikar a li la sequenda voyo.
La festo di Diwali asertite naskis kom la signo di samatempe partigita ed
intima feliceso, quoniam ica rejala paro inkarnacas avan omno l'idealo di
harmonio e mariajal amoro. Itaque, lor ita festo, la butiki e la domi mustas
esar maxim gastamanta segun to quo esas posibla. La palio-domi esas
sorgoze rinovigita, netigita e plubeligita por ke Lakshmi, deino dil richeso
e dil beleso, prizanta la lumo, povez apreciar li.
La  origino  di  Diwali  esas  sat  kontroversata.  Segun  altra  legendo,  ol
memorigus  la  morto  di  Narakasura,  demono  mortigita  da  Krishna,
enkarnigo di Vishnu, qua esas importantega deajo dil hinduismo. Diwali
do simbolizus la vinko di lo bona kontre lo mala.

Esez la lumo

La festo di Diwali obedias preciza kalendario. La unesma dio,  Dhanteras,
konsakresas  a  la  preparado  :  omna  homi  kompras  nova  vazaro  por  la
domo, arjenta objekti, qui esas simboli pri richaji, ma onu ne saciesas per
ico ed on kompras anke petardi, pirotekni e girlandi. La duesma dio,  Chhoti 
Diwali, konsakresas a la veneraco di Kali. La triesma dio, olqua esas la
maxim ecitanta, esas olta di la �senluna nokto�. Nome, lo esas dum la
maxim  obskura  nokto,  altre  nomata   Amavasya,  ke  mili  de  mikra  flami
invadas la urbi. Multa personi selektas ita dio por inaugurar lia komerceyo.
Ye la krepuskulo on kustumas facar  puja (donaco) por Ganesh e Lakshmi,
e dekorar nova konto-libro per  swastika  trasita per la  sindur-pudro.
Lore la festo esas ye lua kolmo : mili de lakto-litri varsesas aden la fluvio
Ganga, la mulieri ekiras, eli havas brakii charjita per kandeli dum ke eli
vestizesas per lia maxim bela  sari- i, ofte tote nova ed eli esas ornata per
lia maxim bela juveli. Eli depozas mili de bujii a maxim diversa loki, sursule,
sur  la  balkoni.  India  ita-epoke  esas  bruisoza  :  mili  de  petardi  lansesas,
anke fuzei, on pleas muziko, onu kantas. La quaresma dio,  Annakut, esas
olta dil celebro di la abundo : la almoni a la povri esas aparte jeneroza.
Grandega quanti de donacaji anke destinesas a Parvati, filiino dil rejo di la
monti. Le  puja  anke multopleskas dum ica lasta festo-dio.

Moderna Diwali

Diwali esas un de la maxim sorcanta Indiana festi, ol esas felicajo por la
okuli e la sensi. Tamen, desfortunoze, ol ne povis eskapar sendomaja de
la  perversa  efekti  dil  moderneso,  ita  nevinkebla  demono,  qua  igis  ol
divenar  plu  komercala  festo.  La  yarmilala  tradiciono  existas  kun  plu
recenta praktiki, quale la utiligo di sempre plu forta, kustoza e polutanta

petardi. Recente, plura guvernerial aranjuri facesis por probar limitizar ita
kustumi qui kontredicus la hinduista precepti pri respekto a la naturo. Ico
esas koaktanta tradiciono...
Dum  la  recenta  yardeki,  ica  festo  internacioneskis  per  la  Indiana
�diaspora� : la multanombra komunaji di ca populo dispersita tra la mondo
nule kareas facar homajo a la princo, segun la sunala kalendario hinduista.
Tale  en  Britania,  ube  la  Indiani  esas  importanta  'etnala'  minoritato,  la
templi divenas plenega por veneracar Lakshmi.
Omnaloke, lo esas la sama atraktiva etoso, la sama incenso-parfumo, ed
ica incitado a la �supernatura� feliceso ed a la paco. Sen ke obliviesez la
spiritala konoco, olqua povas anke indikar la voyo di la lumo...

Segun interretal artiklo da Lella Tomazzini. 

Por spektar ulo interesiva che la interreto pri Diwali, onu �click�-ez sube:

http://www.youtube.com/watch?v=OK-5GiGhhKU&feature=related

http://www.youtube.com/watch?v=vMguvWvA5Yk 1908

(Ek Kuriero Internaciona n� 2/2010)

NOVELO

MADELON LA HUNDO

Redaktita dum la 1930ma yari.
�Ne  atingebla  esas  l'aspiro  dil  homo,  ne  atingebla,  trompanta  skopo  ol 
esas� (Csongor kaj T�nde) [Dramatatra poemo dal Hungara autoro Mihaly
V�r�smarty].  

D-ro Phil; Janos Batky, diversamaniere defensis su kontre la grizeso di lua
propra vivo. Dum lua puereso per manjar chokolado, lu kelkafoye sucesis
imaginar da su ke lu manjas sika sociso. Plu tarde ilu tre prizis la mixita
drinkaji. La jino en la vermuto esis simila a la fortesoza fantomo di velkinta
pin-foresti.  Aden  la  reda  vino  esis  posibla  varsar  �cura�ao�,  ed  ol  esis
simila a yunino evanta dek-e-sis yari, qua de ta tempo ja certe divenabis
spozino. La vizajon di ca muliero lu konstante obliviis.
�  Quale  aspektas  Jenny  ?  -  il  meditis  dum  ula  autunala  posdimezo  en
London.

Palio tektizis la mikra kirko dil Walsana metodisti, opoze a qua lu stacis.
La  Londonana  kirki  konservas  admirinde  la  vilajeso  dil  vera  kredemeso
mem meze dil automobili. Rapide il notis ica aforismo, nam lu esis homo
ordinema. Pose per la penso il retrovenis a Jenny. Kin minuti pos nun esos
sis kloki. Se til sis kloki il ne rimemoros, quale aspektas Jenny, ito esos
katastrofal.
Lo  esas  ya  vera,  ke  Jenny  generale  surhavas  obskure  blua  mulierala
kostumo ma ico tamen ne esas definebla kom absoluta vereso. Evidente
Jenny  havas  ulo  specala  Jenny-esal  ma  nur  kelkete,  tam  multe  kam
teospeci diferas l'una de l'altra. Tandem omna muliero esas Jenny.
�  Hullo, is it you ?  Kad lo esas vu ? - dicis Jenny, la arivinto.
Ica  questiono  esis  tre  justa.  �La  unesma  tasko  e  maxim  desfacila,  che
singla  rendevuo  esas  la  konstato  dil  identeso�  -  icon  notis  Batky  nur
mente.  Hike  esas ula  damo  stranjera,  qua  dicas  stranjaji,  ed  iraceskas,
nam me vartis elu en altra loko kam olta pri qua ni parolabis. Batky lasis
Jenny ekvarsar sua iraco, pose il questionis :
� Kad vu forsan venus kun me por drinkar teo ?
� Ho, no � respondis Jenny mortale pala, quale sempre, kande prizentesis
ica posibleso.
Pose li iris a la lojeyo di Batky por drinkar teo, quale sempre.
Jenny parolis pri la klienti. Oldulo kompris fairpikilo di George-ala epoko,
ligna madono e mikra statuo di negra arto. Ma quanta tempo ico duris !
Nome il marchandis tenace. Ho, ed esis du yuna viri, certe artisti, ili dicis
a  Jenny,  ke  el  esas  quale  Italiana  ucelo.  Quale  nomesas  ita  famoza
Italiana piktisto ?
� Giovinezzo Giovinezzi � propozis Batky.
� Yes, e li invitis elu por dinear. Ma el ne iris. Decanta muliero ne iras a
tala invito. Nome Jenny laboris en vendeyo pri artaji.
� E komtino Rothesay esis ibe itere.
�  Ho,  kad  el  esis  ibe  ?  lore  questionis  Batky,  kelke  vekinte.
Rothesay...belega. Historiala nomo. Ulun de elua ancestri pendigis ja la
unesma Skota Jakob ulaloke en St. Albans. Balde me kontrolos ico heme.
- Quala muliero esas komtino Rothesay ?
� Ho, el esas tre stranja. Yes, esas certe posibla dicar mem, ke vere el
esas tre stranja. El nur envenas la vendeyi, indikas ulo, forsan ni dicez,
kandeliero, ed elu forportas ol...
Batky  profundeskis  en  sua  pensi.  Heme,  dum  ke  Jenny  preparis  teo
(Jenny  per  lua  tota  amoro  icon  juis  maxim  sincere),  Batky  kontrolis  la
historio di le Rothesay. Un de li fakte esabis pendigita. Il imaginis Skota
lago, avan la kastelo esas la tradicionala du chas-hundi, la komto esas
melankolioza,  il  kolektas  ivoraji,  e  sekrete,  sola  il  drinkas  alkoholaji  til
ebrieso en ula fenestra nicho. La komtino en elua kordio ja esas katolika,

el venigas tra la tapetizita pordo jezuiti, maskita chefa mediki. Sur la cielo
natas nubi havanta tragediala formi.
Pos  la  teo-drinkado  Jenny  indiferente  vartis,  ke  elua  mulieral  destino
realigesez, Batky tacis. �Se nun Jenny esus komtino Rothesay, me dicus
: - Milady, quale vu povis agar ico ? Quale vu povis riskar vua reputeso ?
Ja en  la  vicina  lojeyo  Mrs.  Bird konstante  embuskas su...  e  cetere...ula
Rothesay,  di  qua  onu  pendigis  la  ancestro  inter  tante  tragediala
cirkonstanci,  quale  lu  povas  humileskar  koram  me,  borgezo,  simpla
ciencisto ? La spionanti di la komto esas sur nia traco...fugez, siorino, quik
eskapez... � e kande elu ekirus e stacus en la pordo defieme, kun levita
kapo, ilu dicus : Ho, milady, restez ankore centimo de instanto, mem se
pose  venos l'inferno...�  E  lu  jetis su  an  la  pedi  di  Jenny.  Jenny  kelkete
embarasata karezis ilua hararo, ma el ja kustumeskis ad omno. E pose
omno eventis, tale, quale kustumale.
Jenny  itere  poslasis  ula  vestopeco,  e  kande  elu  retrovenis,  el  ja  trovis
Batky extreme agacita. Batky meditis pri co, ke il disipas ilua tota vivo por
irga Jenny-i, quankam il ja quik de lua puerevo deziras komtini Rothesay-
atra.  La  historio  esis  por  lu  la  mondo  erotika,  quale  por  altri  la  teatrala
restaji, e por vera, granda amoro il bezonis historio, adminime evanta plura
centi de yari. E yen Jenny... esas nura mentiajo ed onanismo.
� Quo mala ? Questionis Jenny.
� Nulo. Nur ne venez altrafoye. Mulieri havanta reda manui restez heme.
E via femuri tenueskez. Ed entote cesez existar.
Dum plura dii il stacachis en ita extreme silencoza stradi, ube segun lua
savo lojas la Angla aristokrati, kande li sejornas en London. Foye en ita
stradi pasis granda kamioni surhavante la nomo di ula famoza Londonana
firmo. �Certe ulaloke esos vesper-festo� - ilu pensis ecitite. Ye ula loki il
sucesis konversar kun familiani di pordisto.
�La maxim grava karakteriziva traito di aristokrati esas la nevidebleso� -
il notis. Pos kelkete reflektir il adjuntis : �Blondini ne prizas fishi, ma eli
extazeskas, se onu propozas ad eli marala aranei.�
Ma vekante sundie il sentis ilua aristokratal soleso deprimanta, ed iris a
Regent-Parko,  por  ibe  kompletigar  ilua  mulierala  kolekto  per  ula
promenanta  komizino.  Lua  atencon  kaptis  precipue  la  skureli,  qui  en
grandega amaso amuzis la publiko en ica parko ; ultre lo anke la hundi.
Avan  ilu  promenis  extreme  interesiva  nigra  hundo,  similesanta  Skota
terrier, ma multe plu granda e plu diabla, certe lu esis ula nova inventuro.
Dop la hundo damo, tranita da la hundo ecitata.
Semblis ke la hundo serchas ulo. Lu timante flaris la tero. Fine lu haltis
avan  ula  monumento.  Kun  la  joyoza  ecito  di  ti  qui  atingis  lia  skopo,  lu
komencis  efektigar  la  esencala  e  maxim  importanta  programo  di  sua
promenado.  Ma  la  realigo  di  ca  projeto  semblante  renkontris  interna
obstakli, e prevideble ico povis durar dum longa tempo. La hundo prizentis

tote  stranja  konvulsi,  ed  anke    tale  kurveskinte  ol  iradis  cirklatre,
produktante  tre  sufranta  vidajo.  Kelka  Angla  yuneti  observis  lu  kun
intereso, e li experte komentis la manovro. La damo nervoze deturnis su
de la hundo.
� Se vu deziras, me gardos dume la hundo � dicis Batky � Forsan dume
vu voluntos igar la skureli manjar.
� Ne mala ideo � dicis la damo, ed el transmisis la hundo a Batky.
� Pardonez � posklamis elu Batky -, quale nomesas la hundo ?
� Madelon � respondis la damo ed el promenis adfore.
Dum ita dio vespere Batky retrovenis a lua hemo plu richa ye un hundo.
Ilu  perdis  la  damo  en  la  amaso.  Venis  en  lua  kapo,  ke  hundi  posedas
brilanta  instinto,  ed  il  lasis  su  guidar  da  Madelon.  Li  promenis  ad
Hamestead  Heath,  ube  sur  la  supro  di  la  monto  esis  konstruktita  lago.
Olcan li admiris. Madelon silencoze e distraktite pazadis. Li iris pede dum
plura  hori.  Tarde  vespere  li  atingis  Golder's  Green,  ube  esas  la  fino  di
London. Ibe Madelon retroiris e quiete ireskis a la urbo. Batky divinis, ke
la hundo trompis lu. Lu eniris taxio, e per sakrifiko dil pekunio destinita por
la morgala dejuno, il portis Madelon a sua hemo.
Il  havis  desquieta  nokto.  La  hundo  ne  manjis,  ne  drinkis.  Olu  observis
suspektoze la mobli di Batky, balde iris ad angulo ed ululis. Aproxime la
jornesko Batky je ne plus toleris ico, il iris ad ula drinkeyo apertita dum la
tota dio, ed inklininte su sur la tablo il dormetis dum kelka hori.
Matine la suno levis su en la stelaro di la hundo. Lu iris aden lua hemo,
Madelon ankore vivis, mem dormis tranquile sur la lito di Batky. Lu esis
quaze nigra lito-tuko. Kande lu videskis Batky, iracoze ol murmuris. Olu
ne volis manjar.
Batky  jetis  su  sur  fotelo,  e  probis  pensar  racionoze.  Quale  agar  pri
Madelon  ?  Forsan  il  devus  donacar  ol  al  Kensington-Muzeo,  ibe  esas
multa stopita hundi. Tamen lua humana kordio protestis kontre ica projeto.
Kad lu devus konservar ol ed esforcar amikeskar kun olu ? La homala volo
kelkafoye  esas  kapabla  efektigar  mirakli.  Pokope  il  quieteskis  per  ica
penso.
� Balde ni kustumeskos l'una a la altra � il dicis en su. - Me sempre deziris
havar bestio, por ke me ne esez sola. Domaje, ke Madelon iris ek la lito
nur por aquizar la marmora planko-sulo avan la kameno.
Kun  inklinita  kapo  lu  askoltis  la  reprochi  da  la  ebria  netigistino.  Il  ja
kustumeskis, ke onu miskomprenas lu.
� Ye un, du monati pos nun forsan me ja konvinkos olu venar kun me por
promenar. Balde me promenos en Regent-Parko, dum ula bela printempal
posdimezo. Forsan foye venos renkontre a me la damo, de qua me recevis
Madelon. �Siorino � me dicos -, yen me fidele gardis, ta qua vu konfidis a
me. Madelon kelkete ja kreskis, kad ne, kelkete forsan anke groseskis, ma
ne tante, ke ico nocus a lua formi. Generale esas videbla, ke la recenta

monatin olu pasis en societo di intelektozo. Me ne kredas, ke ol kreskis ye
lua desavantajo...�
E tale vorto sequos vorto, til ke ni iros por drinkar teo, pose a la cinemo,
qua  povas  savar  ?  -  La  damo,  quale  ilu  memoras  pri  elu,  esis  jolia  e
simpatiinda,  kun  extraordinare  rekta  shultri.  El  vestizesis  simple,  ma
elegante. Evidente, el esas spozino di yuna, ma richeta tabakkomercisto.
Elua  patro  grizeskis  en  respekto,  il  esas  oficisto  che  granda  asekuro
kompanio.  Li  posedas  ulaloke  dometo,  posible  en  East  Ealing,  en  tala
strado, ube che amba lateri stacas sisadek domi, e singla de li havas la
sama formo.Ed en olti anke la vivo povas perfekte havar la sama formo.
Ho, Angla mikra borgezaro, kun preciza tempo por teo-drinkado, tranquila
vintrala vesperi avan la kameno, ube dicesas un vorto ye singla mihoro,
anke olta pri la princo de Wals...
Posdimeze ulu sonigis. Batky vekis ek lua borgezala revi, ed il apertis la
pordo. Avan la pordo stacis la damo.
� Me venis adhike por Madelon � elu dicis simple.
� Ho, ho ! mem ho ! - dicis Batky, egarita en la perspektivo di admirinda
voyi talaspeca.
� Sideskez, Madelon ankore vivas. Ma quale vu trovis me ? Nome London
esas granda urbo...
� Esis tre facila � dicis la damo. � Hiere vu donis aden mea manuo ica
libro, por ke me tenez ol dum ke vu gardas Madelon. En la libro esis letro
a Janos Batky, London, Francis' Street... me pensis, ico esas vu. Me venis
posdimeze,  por  ke  me  trovez  vu  heme.  Nome  me  volas  demandar
pardono... me imaginis, quon facis Madelon nokte... kompatinda homo !
� Ho, ni ja komencis amikeskar � dicis Batky shamoze. - Dum la tota nokto
me karezis ol, nam me pensis sempre, ke vua manuo tushis olu.
� Agreabla � dicis la damo ed el desmetis sua chapelo. Batky erste nun
vidis, quante el esas belega. �Me sempre amoris la spozini di la tabak-
komercisti.  En  elua  hararo  esas  ulo  de  la  nobla  odoro  di  la  tabako  di
Virginia.�
Li  koquis  teo,  e  dum  ke  la  damo  varsis  olu,  Batky  profitis  l'okaziono  e
skribis sur folieto : �Amori komencas dum septembro o dum januaro.�
Pos drinkir teo lu sidis an la pedi di la damo, ed inklinis ilua kapo ad elua
sino. Ilu pensis pri co, ke li nun esas heme, - heme che la damo, en East
Ealing. Sur la muro pendas la familiala fotografuro, kun la avulo qua havas
vangobarbo. La gramofono audigas Kristnaskal kanto.
Omno esas tre tranquila e nechanjebla. La Britaniana imperio stacas sur
robusta fundamenti. Madelon ludas kun mikra kato avan la kameno.  La
saporo di la labio di ca muliero esis simila ad olta di la frago-marmelado
facita heme.
Kande el desvestizis su, elua movi esis tam tranquila e dolca kam olti di
ta  qua  savas  ke  anke  morge  esos  dio.  De  elua  persono  radiis  tanta

rezolvemeso, ke Batky ne astonesis pro lua quika triumfo. Semblas ke che
elu pos teo-drinko sequas ico. Anke Jenny kustumis tale...
� Me venos anke altrafoye � dicis la damo lor vesperesko.
� Me esos felica � dicis Batky per tono di konvikeso. - Kad vu dicus vua
nomo ?
�  Ho  !  Me  pensis  ke  vu  rikonocis  me.  Vu  povis  vidar  suficante  mea
fotografuro en la jurnali. Me esas komtino Rothesay. Ed elu departis.
Ica  finala  akordo  chagrenis  Batky,  qua  tre  estimis  la  sincereso  di  altri.
Maxim  ofte  ilu  ruptis  la  relati  kun  mulieri,  qui  asertis  esar  che  dentisto,
kande dume eli esis kun altra viro. �Pro quo elu shamas, esar spozino di
yuna,  ma  richeta  tabakkomercisto  ?  Angli  esas  nerisanigebla  snobi.  Se
me posedus dometo en East Ealing, e ke la vangobarbo dil avulo pendus
sur la muro, me tote ne negus ito.�
Ica mentio tante afliktis lu, ke il mem ne amoreskis ica muliero. La soleso
itere presis lu, quaze lente decensanta plafono. Sur la Londonana stradi
sempre  quik  krepuskuleskis,  delikate  pluvetis  ;  sur  Camden  Hill  olduli
promenadis a la senfina repozo. Sole en la quartero Kensington habitas
du milion oldini. La vivo havas nula senco. Ulaloke, forsan en la fundo di
Skota kastelo o sub arbori evanta plura yarcenti en obskureskanta aleo,
desharmonioza komtino nun finas sua vivo per elua propra manui.
Uladie itere aparis la damo. Itere li pasis kune tre agreabla  posdimezo.
Batky  esis  en  intima  e  sentema  anmo-stando,  il  parolis  pri  Pest  [estala
parto di Budapest; familiare uzata anke por nomizar la tota urbo NDLT],
ube la kafeyi intime lumizas la stradi, la garsoni savas qua jurnalon prizas
lektar  gasto,  e  misterioza  povri  shovelagas  dumnokte  la  bela,  blanka
nivuro.
� Quale vu nomesas ? - ilu questionis, nam il expektis, ke nun anke ca
muliero esos sincera.
� Ma ya me ja dicis. Me esas komtino Rothesay. Batky divenis glaciala e
rigida.  Il  intelektis,  ke  lu  nulatempe  esos  proxima  ad  ica  muliero,  ma
quante valoras l'amoro, se inter la homi ne existas anmala interrelato.
� Morge me voyajos adfore � ilu dicis � a Francia, ube mea patro esas
turmogardisto en la katedralo Notre Dame.
� Kande vu retrovenos ? - questionis la damo.
� Nulatempe me retrovenos � dicis Batky des-serene.
�  Lo  esez  segun  vua  deziro  �  dicis  la  damo  levante  sua  shultri,  ed  el
decensis rapide la eskalero.
Kelka  dii  pose  la  jurnalo  Sunday  Pictorials  ulaokaze  itere  publikigis  la
fotografuro di komtino Rothesay. El esis lua misterioza vizitintino.
�Mulieri esas nekonocebla� - notis Batky sur paperfolieto, quan lu sorgoze
enposhigis.

Segun novelo da  Antal Szerb , Hungara skriptisto. 

EKOLOGIO

FUTURA KOQUARTO EN EUROPA

Nederlandana
ciencisti
entuziasmeskas
por
la
gastronomio
fundamentizita sur vermi ed insekti. Li predicas ke ica �karni� esos, en
proxima  futuro,  la  preferata  ingredienti  dil  koquistini.  Kad  ico  esas
questiono  pri  inklineso  ?  Ne  vere,  prefere  pri  ideologio.  La  vermi  e  la
insekti, qui esas richa ye proteini e povra ye lipidi, konstitucas alternativo
a  la  bovo-karno,  a  la  mutono-karno,  a  la  hanyuno-karno,  oli  esas
alternativo plu bona por la sanesala stando e plu egardoza por l'ambiento.
Kun dek kilogrami de vejetanti, on produktas sis til ok kilogrami de insekti,
opoze a nur un kilogramo de karno. Insekti qui retrojetas nemulta gaso
havanta efekto di teplico e di sterko-liquido.
Lor  konfero  pri  ca  temo,  organizita  en  l'universitato  di  Wageningen,  la
bufeto propozis kremo ye chokolado e ye larvi, Chiniana pasteti ye lokusti,
tarteti  ye  farino-vermi.  La  posibleso  di  recepti  ne  esas  limitizita,  ed  onu
imaginas  senpene  la  rafineso  di  tarteto  ye  kocineli,  la  texuro  di
formikumajo  de  blati  servita  kun  lua  aplastajo  de  cimi,  la  dolceso  di
marinajo  de  akari sur  bazo  de  melolonti.  La kurajoza  restoristi  audacos
propozar menui pri tala temi : dineo por celibi havanta bazo de intestinala
vermi, dejuno por depresita personi havanta blati kom precipua disho.
La insekti konsumesas konstante en Mexikia, en Afrika ed en Chinia, lore
pro quo to ne existas en Europa ? La Europani havas �mentala impedo�,
savigas  vermi-produktanto  ;  �la  homi  kredas  ke  ico  esas  sordida�,
explikas  Marcel  Dicke,  chefo  dil  entomologioseciono  dil  universitato  di
Wageningen.  Do,  ne  tam  parolesas  pri  koquar  kam   prichanjar  la 
Ocidentala mentaleso. La kulpozeso dil blanka homo, inter altri, esas anke
en lua maniero manjar, por kontentigar lua apetiti, lu ne hezitas polutar nia
planeto, asasinar lua mamifera frati. Ja la expresuro �borgezala koquarto�
per  su  ipsa  povas  konsideresar  kom  vera  provoko  por  globalisto
altramaniere, kad ne ?
La  konsumado  di  vermi  e  di  insekti  pozas  tamen  etikala  problemi  a  la
partisani dil kontrespecismo (movado por animala liberigo qua revendikas
l'egaleso dil milbo e dil filozofo) ; pluse esas praktikala questioni enkadre
di islamizita Europa : quale ocidar segun �halal�-a maniero, mem nur un
kilogramo de melolonto-larvi ? Inter la romani dal Franca autoro Marcel

Aym�, esas un de li, sen pretendo pri alta nivelo literatural ed amuziva,
qua titulizesas   La nelegala Bovo.  Ol esas la historio di honesta familio-
patro qua asumas sua vejetarado ma qua, dum l'absenteso di lua familiani,
zonizas su per avantalo por preparar a su saporoza bifsteko. Ka uladie ni
mustos enirar la nelegaleso por gustadar sangoza karnopeco kun piproza
sauco ?

Segun  artiklo  da   Martinus  Suebius   publikigita  en  la  jurnalo   REGES
MUNDI . 

(Ek Kuriero Internaciona n� 3/2010)

TIAHUANAKO, LA URBO MISTERIOZEGA

Olim,  me  redaktis  novelo  pri  cienco-fiktivajo,  titulizita  LA  SUNO  DI 
TIAHUANAKO,  nun  esas  sube  interesiva  artiklo  pri  ta  stranjega  e 
pasionoze interesiva urbo.  

La  aborijeni  dil  Andi  konservabis  en  lia  parolal  kulturo  la  memorajo  di
granda  civito  imperiala,  potenta  e  majestoza,  olqua  dominacis  la  tota
regiono cirkondanta olu. Ol esis hieratika, abandonata ed obliviata quale
Machu Pichu, ma ol froletis la rivi di granda lago ed ol juntesis a la cetera
mondo per multanombra voyi, olu anke posedis armeo tam grandanombra
kam timenda, ed en ita urbo vivis la artisti maxim talentoza di la lora tempo
en la skopo igar splendidesanta la glorio di lua imperiestro. Plu tarde arivis
subite  la  Hispani.  Lor  lia  serchado,  iranta  tilextreme,  pri  la  Orlando,  le
�conquistadores� paroligis le �Inka� per la tormenti. La obtenita informi
esis partala, kodexizita, komplikita. Oli ne povis utiligesar. La ruzo esis plu
efikiva. Danke la helpo da trahizeri, qui kredis liberigar su de lia dependo
del  imperiestro,  kelka  soldatachi  guidata  da  Pedro  Cieza  de  Leon  fine
trovis la irenda voyo adibe. Ma li ne trovis la trezori. Pro ke li esis konvikita
ke ita amasi de petri esis sen intereso, li ne restis italoke.
En posa tempo, jezuiti instalis su ibe. Li omna masakresis, ecepte un de
li. La eskapinto ganis ibe pektorala ornamento ek masiva oro ma il perdis
lua raciono. E quik de la yarcento XVI, ica urbo misteriozega dronesis en
yarcentala oblivio. Ne plu esis ulu qua povabus indikar olua loko.

LA VIRO KUN FLOGILO E SURHAVANTA CHAPELO

Lo  esas  apene  un  yarcento  ante  nun,  ke  l'arkeologiisto  ed  aventurero
Hiram  Bingham  entraprezas  trezoro-chaso.  Il  havas  du  doktor-diplomi,
katedro en Harvard, altra en Princeton, ultree il esas poliglota e militistal
avion-pilotisto,  nome  il  esas  fora  de  esar  nur  libroamanto  ed  il  esas
energioza  e  kombatema  persono.  La  lukti  kun  le  �huaqueros�  (tombi-
spolianti) ne pavorigas lu. Per lua fusilo e lua flogilo, il savas inkulkar bona
manieri a li. Videblesas ube Spielberg e Lucas cherpis lia inspiraji.
Departinte  ye  la  serchado  di  la  legendala  Vilcabamba  (olquan  segun
maxim  recenta  informi  esabus  vizitata  da  Lara  Croft  !;-)  il  deskovras  la
neexpektita  e  superba  civito  Machu  Pichu.  Dum  ula  tempo,  il  hezitas.
Nome, il questionas su kad ita urbo ye eskaleri acensanta til la nubi, esis
la refujeyo di Manco Inca pos la granda revolto eventinta en 1536, ed kad
ol esis la lastega santuario til la judiciala mortigo di Tupac Amaru en 1572.
Ma  Choquequirao  (�la  bersilo  dil  oro�  en  la  quechua  linguo)  esas  plu
versimila  kandidato.  La  geografio  donas  a  lu  supereso  ye  militistal
vidpunto,  explikante  la  36  yari  de  lokala  desvinki  subisita  da  le
�conquistadores� : lua situeso posibligas ad ol kontrolar la unika valo kava
duktanta a la vizata jaceyo ed aplastar la intruzinti sub enorma stoni, lor la
tempo kande Machu havas plura aceso-loki.
Lore Bingham pensas pri Tiahuanako (Tiwanaku en la Aymara linguo) pri
qua il audis parolar. Ma il devas balde modesteskar. Lua urbo esas ya en
la Kordilieri, ye mi-voyo inter la �sierra� e  la �selva�, ma lago ne esas
videbla.
Koncerne  la  konjektata  Andi-choseo  olqua  supozesas  interjuntar  la
imperiala civiti, ico reprezentas plu kam 5.000 kilometri de la nordo til la
sudo kun artoverki transiranta riveri, glacieri e ravini, malgre ilua esforci
por surirar ol, ol esas nur hachita streko. Fakte, esas krulaji hike, falinta
stoni e sulo ibe, invado dal vejetantaro altraloke...Bingham fine renuncas,
per  saciesar  dal  extraordinara  famo  atribuata  a  lu  per  la  deskovro  di
Machu Pichu. La rideskovro di Tiahuanako agesos da Franco.

PACIENTESO E DIVERSESO DIL INFORMO-FONTI

La Franca jurnalisto, Roger Delorme vizitabis Cuzco, olqua esas urbo
perchanta  ye  3.400  metri  de  altitudo  havanta  ciklopatra  rempari
konstitucita ek poligonala petro-bloki perfekte ajustita ed, inter iti, uli pezas
til  cent  tuni.  Ica  jurnalisto  informesis  pri  la  tradiciono  dil  granda  subtera
loko, nome ita �neposibla� tunelo ye 2 km de longeso juntanta la templo
di  Korichanca  a  la  fortreso  di  Sacsahuaman,  deskovrita  en  2003  da
Anselm Rambla.
Delorme anke vidabis l'anciena sant urbo Pachacamac e lua kanali, lua
baseni, lua fonteni same kam lua palaci konstruktita sur plura niveli de qui
le maxim basa esas tre antea al unigo dil �Inka� imperio.

Ma la Amerikana Indiani dicis : � Ica omno esas multe plu nova kam la tre 
anciena  urbo  proxim  la  mikra  maro  quan  on  povas  drinkar. �  La  legendi
asertis ke ita urbo esabis  kreita da Deo Viracocha, voyajanto  veninta de
la cielo e de la steli, e ke la  maxim unesma homi habitabis ol. Ma  depos
ita  fora  tempo  le  �Indios�  sempre  konocabis  olu  kom  ruinajo.  Delorme 
askoltabis respektoze, pozabis la justa questioni, e ganabis la fido di lua 
konversanti. Fore de la mokemeso karakterizanta la homi havanta simpla
mento kande li konfrontesas a lo neversimila, lu dechifrabis la alegorii e la
simboli por extraktar de oli la konkreta elementi quin  li transfiguris.  
Ibe ube la versiono oficala konsideris ke esis nur fabli e ruinaji quin onu
ne trovis pro ke onu konfundas oli kun altra similaji, il interpretabis la miti
pri la dei e la giganti, e la detali di lia vagadi, por revelar tra li la realaji quin
li trancendis. Ed en 1958, il fine exploris e deskovris sucesoze, kontre ke
ante lu, mult altri faliabis.

KONFUZIGANTA GEOGRAFIO ED URBO-KONCEPTO

Tiahuanako  jacas  ye  duadek  kilometri  de  la  lago  Titikaka,  e  ye  cirkum
triadek  metri  plu  alte  kam  lua  nuna  rivi.  Konstruktita  sur  sabloza  alta
planajo sterila ye 4.000 metri de altitudo, ol esas mortinta civito, di qua la
senordina  restaji  semblas  apartenar  a  mondo  qua  ne  plus  havas  irgo
komuna  kun  to  quon  ni  konocas.  La  disperseso  di  la  monumenti  lasas
imaginar tre vasta civito.
Inter  la  restaji  di  Tiahuanako,  ni  atencigez  pri  �l'Akapana�,  olqua  esas
piramido ek petro e tero, longa ye 180 metri e larja ye 140 metri, sur dek-
e-kino de metri ye alteso. Opoze a la �Puerta del  sol�, t.e. la Pordo dil
suno,  jacas  la  ruinaji  di  grandega  edifico,  nome  la  �kalasasaya�,  olqua
esas konstrukturo di qua la utileso restas ankore misterioza.
Enorma pilastri ek laborita petri, de qui certeni ankore erektesas, limitizas
lua spaco. Cirkume, monolital personi ek greso, havanta granda oreli, e di
qui  la  quar-fingra  manui  pozesas  sur  lia  genui,  en  hieratika  posturo,
semblas  surveyar,  quaze  la  testi  di  altra  mondo,  ita  civito  porsempre
desaparinta.
Segun dokumenti evanta de la yarcento XVI, aparte olti emananta de ula
Catari, interpretisto di le  Inka-a �quipu� e qua tradukis, por la jezuiti, lia
enigmatal linguo, on darfas supozar ke la originala nomo di Tiahuanako
esis Chucara. Parto de ca urbo esis subtera. Plura enireyi posibligis trairar
galerii  qui  abutis  ad  ita  subteraji  ube  la  temperaturo  esis  plu  milda.
Legendo raportas ke la unesma sinioro di Chucara, vorto signifikanta �la
domo dil suno�, nomesis Huyustus. Il dividabis la tero a diversa rejii. Raso
extera a la Andi, blanka e barboza, vivis  en la insuli di la lago Titikaka,
nefore...
Tradiciono asertas ke dum la tre anciena Antiqua Epoko, olqua preirabis

la regno di le �Inka�, superiora kasto de blanka homi establisabis su en
ita  regiono.  On  povas  questionar  su  pro  quo  homi  selektis  tante  poke
atraktiva regiono ube la aero esas preske nerespirebla por entraprezar la
konstrukto di giganta civito kontre ke plu proxim la litoro, li povabus trovar
fertila planaji ? Cakaze la teorio dal Germano H�rbiger semblas esar tre
versimila.
Segun il, fantastika modifiko di la nivelo dil mari efektigesis dum la sucedo
dil epoki, konseque di pokopa krulado dil submara vulto, produktante anke
la plualtigo dil kontinenti. Tiahuanako cakaze esabus...marala portuo. Du
argumenti plufortigas ica tezo : marala fosili deskovresis ye la somito di la
Andi e neinterruptita lineo de sedimenti pasas  proxim la lago Titikaka e
duras sur centi de kilometri, ye la sama altitudo, tra la Andi. E l'existo di
aquala fosili proxim ica civito, olqui kelkafoye esas inkluzita en la ruinaji,
igas posibla geologiala datizo de aproxime dek-e-du mil til dek-e-tri mil yari
ante nun, konkordanta kun la regreso dil granda lago.
Ita urbo lore jacis an la rivo dil aludita lago, kayi qui ankore existas atestas
pri  co.  Anke  posiblesas  vidar  evakuokanalizuri  por  la  sordidigita  aquo
haltanta  ye  la  nivelo  dil  anciena  rivi  di  ca  lago.  Ita  antiqua  kloaki
konstitucesis per petro-bloki taliita ed ajustita, olqui fixigesis le una a le
altra  per  metala  stifti  di  qui  permanas  la  nochi...  En  socio  qua  konocis,
segun  to  quon  onu  dicas  a  ni,  nur  la  ligna  utensili  e  la  maxim  simpla
koquado di la ceramiko !
Tiahuanako aparas quaze eterna konstrukteyo fixeskinta. Segun semblo,
ica urbo nulatempe parfinesis. On havas l'impreso ke brutala kataklismo
frapis ita majestoza civito, 11.000 yari ante nun.
Kad  ico  esis  kolosala  tertremo  di  qua  la  tereno-glitadi  supozeble
diplasabus la granda lago dum vakuigar ol parte ? Geologiisti konfirmas la
versimileso  di  ca  hipotezo.  Per  aludar  lokala  epizodo  di  planetala
kataklismo havanta multe plu granda enverguro. Ol esas asocienda a la
lasta granda vivo-extingo eventinta lor la fino dil pleistoceno*-debuto dil
holoceno*.  Se  on  refuzas  agnoskar  ico,  lore  quale  on  povas  explikar  la
existo  di  elefantokapo  di  qua  la  prezenteso  ibe  esas  perfekte
nekonvenanta se onu volas nur kredar la akademiala evalui kronologial pri
civito  konstruktita  ye  aproxime  la  yaro  100  ante  nia  ero  ?...  Ita  graburo
kontree  divenas  tote  ordinara  se  on  situas  olu  ante  la  desaparo  di  ca
animali en sud-Amerika, ye cirkum 12.000 yari ante nun. On povas dicar
la sama remarko pri la quaradek-e-sis kapi di toxodonti* qui cizelagesas
en  friso.  Ita  grosa mamiferi  amfibia  extingesis  en  ica  regiono  ye  cirkum
10.000 yari a.K. Plusafoye, on povas asertar ke la indici havas evidenta
signifiko a ti qui volas dechifrar oli atencoze !

LA SUNO HAVAS RENDEVUO KUN VENERO

La  maxim  konocata  monumento  di  Tiahuanako  esas  la  pordo  dil  suno.
Nesolvita misterii cirkondas lua konstrukto quale olta dil cetera ciklopala
strukturi. Ultre to quon on povas admirar pri la teknologiala savo per qua
enorma monoliti granita, olqui pezas singlu plura deki de tuni, povis esar
erektita e tale ajustita, tote aparte la lintelo, on povas anke questionar su
pri la loko de-ube oli venis ? Nome nula petromineyo trovesas ye min kam
100 km. E la decendanti di ta konstrukteri, onu dicas, ne konocis la roto.
Ica misterio esas nur debuto. La konstrukto-materiaji esas multanombra :
greso, granito, kalko, volkanala petro. Li;uzesis kun reala sentimento dil
estetiko e di lo impresanta. Tale la granda piramido facesas per enorma
gresa bloki perfekte taliita ed ajustita, puntizita ye single triesma metro per
monolita pilastri granita.
Pedro  Cieza  de  Leon,  exploranto  ed  anke  kronikisto  dil  Nova  Mondo
konfesas  ke  il  ne  intelektas  per  quala  utensili  o  mashini  lo  esis  posibla
formizar tala arkitekturo. Hispania dum la tempo dil katedrali ne povabus
agar lo !
Hike, omna kozi semblas atestar pri remarkinda laboro-savo antea di qua
la modalesi e la skopi perdesis...Quaze sucedinti, forsan nelegitimi, pos
konsiderinde regresir, pludurabis dum kelka tempo iterar obsedanta ritui
sen komprenar oli. Kad ico esis sorcado por la retroveno da fora ora epoko
?
Sur  la  pordo  dil  suno,  misterioza  petrodesegnuri,  atestas  pri  formo  di
skribarto  asociita  a  graburi  qui  astonas  la  vizitanto.  Tale,  ica  venerana
kalendario havanta yari de 585 Terana dii, olqua rikonocesis kom tala dal
Rusa  astronomiisto  Kazantzev.  La  aborijeni  di  Tiahuanako  supozeble
sucesabus kalkular la la venerana yaro t.e. 584 dii (583,92 en la realeso).
Pose li deskovrabus la equivalo 584 x 5 = 2920 dii, t.e. 8 sunala yari. Sen
obliviar korektigivo de du dii por egardar la bisextila yari.Quale che le Maya
habitanta  ye  mili  de  kilometri  de  ibe  e  ye  tote  altra  epoko.  Ico  esas
maestreso surprizanta ye la latero di homi di qui la fora decendanti, onu
dicas a ni, nesavis la skribarto, e saciesis per le �quipus�, t.e. lamentinda
memorigili  facita  per  nodi  en  lana  fili  por  notar  importanta  eventi  di  la
ordinara vivo. Ed anke, plu astoniva, por kalkular ye bazo dek, ico esas
ecepto che la Amerikana Indiani.

(Ek Kuriero Internaciona n� 4/2010)

MISTERIOZA KOINCIDI E TEORIO DIL SINKRONALESO*

Me  trovis  che  la  interreto  ica  artiklo  en  la  Angla.  Samideano,  qua  tre 
interesesas prila sinkronaleso* demandis a me tradukar ol ad Ido. Yen ica 
tradukuro. 

�Ni obliviis avertar Libia !� �Pro quo ?� �Pro ke ol esos bombardata ! Li
bezonas  evakuar  la  habitantaro  !�  �Adube  ?�  �A  Bolivia  !  Ita  lando  ne
esos  bombardata.�  Danke  la  Rusi  Slava  e  Lyosha,  Libia  avertesis,
quankam ico ne salvis ol de la bombardo. La teatrala unesma reprezento
di �La dio dil elekto� eventis en 2003. La bombardo di Libia sub la kodexo-
nomo  �Odyssey.  Dawn�  'okuris'  dum  marto  di  2011.  Forsan  mem  plu
remarkinda esis stranja koincidi relatanta a la 11ma di septembro 2001,
kande du avioni kolizionis du altega domi dil World Trade Center en New
York. En 1997 manulibro dil Federal Agency for Emergency Management
(FEMA)  �urjanteso-respondo  al  terorismo�  publikigesis.  Lua  kovrilo
montris la Nordala Turmo dil World Trade Center. Kande l'atako eventis,
la unesma aviono aplastesis sur ita turmo, che la loko ipsa qua indikesis
sur la kovrilo dil manulibro.
La kovrilo dil disko di Kaliforniana dueto nomizita �The Coup� vidiganta
nigra fumuro cirkum amba turmi dil Trade Center publikigesis du monati
ante l'atako koncernanta oli. Acesore, dependanta de la kuntexto, la Angla
vorto �Coup� povas signifikar stroko di stato o sucesoza manovro, o mem
simple fortuno. Un membro di ca grupo, nigra �rapper� Raymond �Boots�
Riley, necelite asertis ipsa esar komunisto.
Ye la 3ma di septembro 2001, t.e. un semano ante la terorista atako, la
kovrilo dil Rusa revuo �Konstrukto e Reparo� montris reklamo montranta
la jemela turmi krucizita per reda lineo, quaze choseo-signo por interdikto.
La  eventi  qui  'okuris'  quik  dum  la  Usana  tragedio  semblas  esar
neexplikebla. Ye la 11ma di septembro 2001 ye 21 kl. 54 (GMT) Britaniana
televizional jurnalisto por BBC Live raportis ke la konstrukturo havanta la
numero sep krulabis (ita konstrukturo ne frapesis da aviono). Lua paroli
akompanesis per subtituli. En la realeso, la konstrukturo numero sep krulis
erste 26 minuti pos la raportita novajo. La chefo dil �news service BBC
World�,  Richard  Porter,  explikis  ica  incidento  per  �koincido�  e  �pura
acidento�.
Misterioza  koincidi  eventas  ne  nur  koncerne  la  politiko  ma  anke  en  la
singladia vivo. La Usana aktoro Charles Cogley qua mortis en 1899, ne
enterigesis  en  lua  hema  regiono,  ma  en  Galveston  (Texas),  ube  lua
teatrala trupo turis. Un yaro plu tarde uragano di violento senprecedenta
frapis la dicita urbo, inundiganta kelka stradi ed un tombeyo. La hermetike
klozita  sarko  di  Cogley  navigis  tra  la  Atlantika  oceano  dum  non  yari  e
sisamil milii, til ke ol fine portesis a la litoro opoze a la domo, sur la insulo
Princo Edwardus an la gulfo di Santa Laurentius, ube l'aktoro naskis.

Uladie  habitanto  di  Detroit,  Joseph  Figlok  esis  promenanta  en  strado,
kande  bebeo  evanta  un  yaro  falis  adsur  lua  kapo  de  fenestro  di
apartamento. Amba la bebeo e la viro ne sufris, li nur subisis lejera shoko.
Exakte un yaro plu tarde, Joseph itere promenis itere en la sama strado,
e, subite, la sama bebeo falis adsur lua kapo. Anke itere li ne vundesis.
Kelka  dii  ante  la  desembarko  dil  Federiti  en  Normandia  dum  1944,
krucvort-enigmato  publikigesis  en  la  konservema  jurnalo  London  Daily
Telegraph newspaper. La respondi koncernanta olu esis chifrita kodexi dil
venonta  militistal  operaco,  inkluzite  la  kodexizita  nomo  dil  tre  sekreta
operaco dil desembarko t.e. Overlord. Balde employati dil MI 5 trovis ke
ica senkulpa krucvort-enigmato kompilesabis da instruktisto skolala.
Esis anke koincidi evidentiganta demonala talento literatural e providenco.
En  1838,  stranja novelo  da  Edgar  Allan  Poe  �Naraco  di  Arthur  Gordon
Pym�  publikigesis.  En  ula  ceno,  la  autoro  deskriptas  senespera  homi
tilmorte hungranta qui lotrias por decidar ta qua manjesos. Kom rezulto, la
trio devoras lia quaresma kompanulo nomata Richard Parker.
Ye  la  25ma  di  julio  en  1884  navo  di  qua  la  nomo  esas  Mignonette
naufrajas.  Quar  de  la  posvivanti,  exakte  quale  la  supre  mencionita
literatural  personi  kreita  mi-yarcento  ante  la  reala  eventi,  salvesis  en  la
sama batelo. Pos 19 dii de vagado sur la maro fore de irga litoro, yunulo
evanta 17 yari divenis fola pro la hungro e la drinkado di marala aquo. La
kapitano  rezolvis  ke  la  fato  selektabis  sua  viktimo.  La  nomo  di  ca
desfortunozo esis Richard Parker. Nulu de la koncernata maristi lektabis
la novelo da Edgar Allan Poe antee.
En 1898 la nemulte konocata skriptisto Morgan Robertson redaktis novelo
titulizita la Naufrajo dil Titan. Ica novelo rakontis la historio dil voyajo da
transatlantika  paketboto  Titan  qua  sinkis  lor  lua  unesma  voyajo  dum  la
monato aprilo. La �Titan� deskriptita en la novelo havis la reputeso esar
nesubmersebla ed havis la sequanta karakterizivi : longeso de 243 metri,
pezo de 75.000 tuni, motor-potenteso de 50.000 kavali-povo, rapideso de
25 nodi ye horo, havanta quar tubi e tri skrubi. Lor kolda nokto di aprilo la
navo  renkontris  �iceberg�  e  sinkis.  14  yari  pose,  �Titanic�  havanta  la
longeso de 269 metri, pezo de 66.000 tuni e kapaceso de 55.000 kavali-
povo, iranta ye rapideso de 23 nodi ye horo, havanta quar tubi e tri skrubi,
entraprezis  voyajo  tra  l'Atlantika  Oceano.  Segun  la  libro,  esis  triamil
pasajeri e 24 salvo-kanoti sur la �Titan�, dum ke la Titanic havis 2.207
pasajeri e 20 salvo-kanoti.
Eminenta personi havanta intelektala kapableso super la komuna nivelo
selektis  explikar  la  misterioza  koincidi.  La  Germana  filozofo  Arthur
Schopenhauer negis la existo di koincidi ed opinionis ke oli esas konsequo
dil universala harmonio qua duktas a la renkontro dil homala destini. Du
Suisiana civitani � un de li esis inter la fonderi dil moderna fiziko, nome la
Nobel-premiizito  Wolfgang  Pauli,  e  la  psikologiisto  Carl  Gustav  Jung  �

anke kontributis studiar ica problemo. Ante ke le du komencez kunlaborar,
singla de li ja provabis lua valoro per laborar nedependante. Pauli enuncis
la klefa principo dil quantika fiziko per deklarar ke du partikuli ne povas
esar en la sama kondiciono. Jung konocesis kom l'autoro dil teorio di la
kolektiva  nekoncio  e  dil  primtipi.  Kune  Pauli  e  Jung  publikigis  libro
�Sinkronaleso*, o la principo dil kauzala konekto�.
La  teorio  di  Pauli  e  Jung  interpretis  la  koincido  kom  la  manifesto  di
nekonocata  universala  principo  qua  kunligas  omna  fizikala  legi.  La
misterioza koincidi povas esar reflekto di komuna fizikala legi en la destino
di singla individuo.

Artiklo  da   IGOR  BUKKER   publikigita  en  la  interretala  edituro  dil  Rusa 
jurnalo  PRAVDA.  

(Ek Kuriero Internaciona n� 4/2010)

LITERATURO-PECO 

JAPONIANINO DI OLIM 

Franca piktisto, Jean-Fran�ois Felze, qua sejornas en Japonia, dum la fino 
dil XIXma yarcento, entraprezas piktar la portreto di Japoniana siniorino, 
markezino  Yorisaka.  Elta,  quankam  el  adoptis  la  vestaro,  la  mori  e  la 
kustumi  di  Ocidento,  propozis  a  lu  posturar  segun  la  maniero  di  �vera 
siniorino di olim.� 

La modelo komencabis posturar, e restis tale kun la Aziana senmoveso.
Elua genui sustenesis da velura kuseno, lua expansita robo desklozesis
cirkum elua gambi olqui esis faldita plane, ed, exter la maniko larja quaze
jupo, nuda manuo, armizita per la ivora unglo, tushis la kordi dil  koto(1).
�Ka  vu  ne  esas  fatigita  ?  demandabis  Felze  pos  longatempe  duranta
mihoro.
� No. Olim ni kustumis tale genupozar senfine...�
Il  pluduris  piktar,  e  lua  unesma  ardoro  ne  kalmigesis.  Dum  ita  mihoro
naskabis esbosuro, tre bela.
�Vu devus, lu dicis subite, plear reale, e nule simular. Yes, me bezonas
ke vu pleas, por vidar e vidigar l'expresuro di vua vizajo...�
Elu tresayis :
�Me ne savas  koto  plear.�

Ma il regardis el : �Envere, kande onu tante bone genupozas sur kuseno
di Osaka(2), me ne kredas ke onu povas ne savar  koto plear...�
Lua vangi redeskis ed el abasis sua okuli. Pose cedante a la magnetala
povo di ilua volo quan elu subisis, el pinchis dolce la sonora kordi di ta
muzikinstrumento. Bizara harmonio audesis.
Felze,  havante  lore  lua  brovo  kontraktita,  lua  labii  sika,  shovis  per
ulaspeca violento lua pinselo sur la ja lumoza tabelo. E la skisuro semblis
viveskar  sub  ica  magiista  pinselo.  Nun,  la   koto   vibradis  plu  forte.  Elua
audaceskinta  manuo  abandonis  su a  l'ardoro di  ca  misterioza  ritmo, tre
diferanta  de  omna  ritmi  qui  konocesas  en  Europa.  E  lua  inklinita  vizajo
vestizis su pokope per la desquietiganta rideto dil kontemplema idoli quan
anciena Japonia skultis en la ivoro o la jado.
�Kantez  !�  imperis  bruske  la  piktisto.  Kun  obediemeso,  elua  streta  e
fardizita  boko  kanteskis.  Lo  esis  kanto  preske  nedistingebla,  speco  de
melopeo  qua  komencis  e  parfinis  en  murmuro.  La   koto  prolongis  sua
amortisita  noti,  kelkafoye  substrekizante,  per  plu  akuta  traito,
nekomprenebla silabi. Dum plura minuti duris la stranja muziko. Pose la
muziko tacis, e semblis ke lu exhaustesis.
Felze, sen levar la kapo, questionis preske nelaute :
�Ube vu lernis ico ?�
La respondo venis quaze de la fundo di sonjo :
�Ibe, kande me esis mikra, mikra...en la anciena kastelo di H�ki, ube me
naskis...Dum singla matino vintre, ante l'auroro , quik kande la servistini
apertabis le  sh�dji(3), quik kande la frostanta vento dil monti sukusabis
me de mea dormo ed ekpulsabis me de la mikra matraco tre dina olqua
esis mea lito, on adportis a me la  koto  por lernado, e me pleis dum ke me
esis genupozinta, til pos la sunlevo. E lore, me decensis nudapede en la
granda korto ofte blanka pro la nivuro, e me regardis mea fratuli exercar
su a la skermarto dil sabro, e me exercis me kun li, nam la regulo imperis
lo  tale.  La  longa  bambua  lami  klakis  dum  intershokar.  Oportis  suportar
tacante la floganta frapi ye la brakii e ye la manui, e la mordo dil nivuro ye
la gambi...
Kande la leciono finesis, la servistini vestizis me ceremonioze, e me iris
unesme  prosternar  avan  mea  patro,  ilquan  me  sempre  trovis  en
l'apartamento  di  lua  spozini.  Il  duktis  me  kun  su  por  salutesar  dal
samurayi*, dal armo-servisti e dal domala servisti. La bela silka robi tranis
lia plisuri, la lakizita gaini dil sabri krumplis la lakizita gaini dil poniardi. E
me deziris totakordie ke omno restez simila dum milo de yari.�
La  pinselo  haltabis,  e  la  senmova  piktisto  klozabis  l'okuli  por  plu  bone
audar elu.
�E  me  deziris  en  mea  kordio  milfoye  mortar,  prefere  kam  vivar  segun
stranjera o diferanta maniero. Ma plu rapide kam la Fudji monto(4) chanjas

lua koloro dum la krespuskulo, la tota surfaco dil tero metamorfosesis. E
me ne mortis...
Elua revema fingri skrachis la kordi dil  koto. Soni vekis, tre melankolioza.
Elua tenua voco repetis quaze refreno di kansono : �Me ne mortis... ne
mortis...ne  mortis...  E  men  envolvis  la  nova  vivo,  quale  la  reti  dil
ucelkaptisti envolvas la kaptita fazani, e dum tro longa tempo gardita en
streta kaji, li ne plus savar apertar lia ali, e li oblivias l'anciena libereso...�
La  koto  resonis triste.
�En la kajo mea, ube men inkluzis multa ucelkaptisti tre habila e tre saja,
me  anke  pavoras  obliviar  pokope  la  vivo  anciena...  Ja  me  ne  plus
memoras la precepti quin me olim lernis en la Klasika Libri ed en la Sakra
Libri(5). E kelkafoye, ho ! kelkafoye me ne plus deziras memorar oli....�
La  koto  audigis tri noti simila a krii.
�...Me ne  plus  deziras.  E  pose,  me  ne  plus savas,  me ne  plus savas...
Forsan obliviar me devas ? La precepti quin onu docas a me hodie esas
diferanta...  Quale  me  manjos  la  varmega  rizo,  dum  mantenar  sur  mea
lango la saporo dil kruda fishajo ?... Me kredas ke me devas obliviar...�
Elua manuo abandonabis la kordi, e rifalis silencoze en la plisuri di la silka
maniko.
�... En H�ki, la nivuro dil granda korto esis tre kolda a mea nuda pedi, e la
bambua sabri esis tre doloroza a mea sentiva brakii... Nun, ne plus esas
sabri nek nivuro. E la servistini ne plus apertas le  sh�dji  di mea chambro
ante ke la varma suno vekigez me...�
Jean-  Fran�ois  Felze  rikomencis  piktar.  Il  ne  respondis...  Pose,  il
retromarchis ye du pazi, ed extensis vers la tabelo lua vinkanta pinselo.
La  portreto,  quankam  nefinita,  nun  vivis,  esis  vivoza  per  personala  e
potenta  vivo.  E  la  okuli  di  ta  portreto,  okuli  di  Extrema-Azia,  profunda,
sekreta, obskura, regardis fixe markezino Yorisaka dum expresar stranja
ironio.

Noti:
1)  koto : Ulaspeca harpo, tre anciena, rezervita olim a la maxim nobela
siniorini Japoniana.
2)  kuseno  di  Osaka  :  Kuseno  ek  anciena  veluro,  fabrikita  che  la
manufakturi di Osaka, importanta industriala urbo di Hondo, olqua esas la
maxim grand insulo di Japonia.

3)  sh�dji : movebla parieti facita ek ligna kadro tensita per dika paperi.

4) Fudji monto : Anke dicita Fusi-Yama, volkanala monto dil insulo Hondo
(3.793 m.).

5)  Klasika  Libri  e  Sakra  Libri  :  Libri,  qui,  olim,  esis  la  fundamento  dil
Japoniana edukado.

� samurayi* : signifikas gardisti ; ico esas l'anciena nomo dil militistal klaso
en Japonia ; li yurizesis surhavar du sabri.

CLAUDE FARRERE.  La Bataille (La Batalio).  Che Editerio Flammarion.

(Ek Kuriero Internaciona n� 4/2010)

USA : HISTORIALA ANIVERSARIO 

Sube  me  tradukis  du  artikli  pri  la  celebro  dil  aniversario  dil  erupto  di  la 
Separomilito  (anke  nomata  Usana  intercivitana  milito).  Pro  ke  me  esas 
royalisto, me cherpis oli de royalista jurnali ed  ita artikli ne esas neutra. 
Tamen oli esas interesiva por lektar, mem se onu ne esas partisano di ta 
ideologio,  nam  li  reprezentas  vidpunto  tre  diferanta  de  la  oficala  e 
�politically  correct�-a  vidpunto  e  li  divulgas  informi  kustumale  celita  od 
ignorata. 

1861-1865 : KAD ITA MILITO ESIS EVITEBLA ? 

Da nia permananta korespondanto enUsa. 

Dum la venonta quar yari, la Nordo e la Sudo, singlu segun lua maniero,
singlu kun lua memoraji e singlu kun lua certaji, memorigos amba to quo
esis por la unesmo intercivitana milito e por la duesmo milito inter la Stati.
Un yarcento e duimo pos ita terorinda buchado, onu interdisputas ankore
pri lua nomo quale on duras interdisputar pri lua kauzi. Ita incendiego qua
formizis  moderna  Usa  poslasis  beanta  vunduro  qua  forsan  nulatempe
cikatreskos.  Dum  quar  generacioni,  on  povis  tempope  asistar  dueli  da
historiisti qui konkursis pri audaco koncerne l'interpretado di fakti sorgoze
desinkombrita  de  omna  tro  pezoza  aludo  politikal.  Ma  depos  du
generacioni, esas evoluciono : gradope on asistas ataki da manipulisti qui
esforcas  obstineme  kadrizar  ica  tre  granda  dramato  nacional  en  la
ideologio qua de nun formatizas analizi e judiki. La separo-milito divenis
un de la obligata temi di lo �politically correct�-a. Kun, ultree, manikeismo*
tam odiinda kam groteska nam lu postulas ke l'omna benigni esez en un
partiso  e  l'omna  maligni  esez  en  l'altra  partiso  �  omna  precizigo  esus
superflua � segun la modo di le �western� di B-serio ube, sistematre, la

judicianti esas bone razita e la banditi surhavas barbo kreskinta dum tri
dii. Ita simplacha prizento havas detrimento, nome ol impedas la eventi
ritrovar lia autentikeso. Mo ol havas anke avantajo : olu grande plufaciligas
la komenco di la lernado por la yuna cerebri qui tale savas adube li devas
irar. E li omna iras adibe. Quaze li esus unika persono.
La opinion-inquesti efektigita pri la separo-milito che la adolecanti evanta
15-20  yari  esas  tre  revelanta  pri  ja  tre  progresinta  intoxikeso.  Ma  avan
l'intoxikeso,  ni  evaluez  la  savo.  Recenta  studiuro  pri  lua  quantesala  e
qualesala  dimensioni,  a  qua  nula  importanta  informilo  grantis  l'atenco
quan  lu  meritas, savigis  da  ni  ke 62%  de  ta  adolecanti,  principe  pronta
enirar supera doceyo, esis nekapabla situar en la justa tempo la maxim
terorigiva  konflikto  di  lia  lando.  Multi  plasizis  ol  quik  pos  la  lukto  por  la
sendependeso  ye  la  fino  dil  XVIIIma  yarcento  :  uli  konfundis  ol  kun  la
unesma mondomilito e do kredis ke lu eventis ye la komenco dil XXma
yarcento.
(..) Multa historiisti konvinkesas ke mem pos l'elekto di Abraham Lincoln
kom prezidanto dum marto 1861, mem pos la separo di sep Stati quik de
l'amorco, un semano pose, dil militala defio di Fuorto Sumter, lo esabus
posibla - �teknikale posibla�, li substrekizas � evitar ita milito. Lore, pro
quo ico quo eventis en mult altra landi, e ye altra epoki � militema febro
konsumante su  preske per su ipsa  � ne povis 'okurar' en Usa ? Pro ke
intriko di cirkonstanci, kombinajo de detonili, �teknikala� artiko ne suficas
por plunjigar du landi, o du grupi de landi, aden armizita konflikto. Oportas,
ultree,  ke  esez  anciena  odii  evanta  de  plura  generacioni,  vicerala
antagonismo, diverganta interesti, profunda nekomprenemeso reciproka.
Ico esis la kazo en Usa. En 1861, la fosato separanta la Nordo e la Sudo
esis tante impresiva ke l'ideo ipsa pri duriva uniono semblis nerealista. En
du  separita  regioni,  du  populi  qui  developabis  su  singlu  sualatere
koncieskis  ke  li  formizabis  du  diferanta  civilizuri,  konseque  li  ne  esis
kapabla  kunvivar  bone.  Nordana  senatano  uladie  klameskis  :  �Me  ne
intelektas  quale  komunajo  de  �gentlemen�  e  kohorto  de  barbari  povus
konstitucar  un  unika  Stato.�  Proprietanto  di  plantacerio  proxim  New
Orleans  deklaris  che  la  tribuno  di  lokala  parlamento  :  �Singla  Nordano
havas nur un deziro : uladie vidar omna Sudani asasinita da lia sklavi.�
Ico  reflektis  la  etoso  inter  amba  komunaji.  La  federala  republiko  povis
salvesar  nur  per  la  espruvigo  dil  sango.  La  Nordo  o  la  Sudo  mustis
desaparar.
Pro quo lo esis la Sudo qua mustis cedar ? Ad ita plusa questiono, la sama
historiisti furnisas unanima respondo : pro ke la Sudo montris tro frue lua
minforteso  koncerne  du  tre  importanta  domeni,  nome  la  demografio  e
l'industrio. Kande la milito eruptas, la Nordo kontenas 23 Stati e 22 million
habitanti. Opoze a lu, la Sudo, lo esas dek-e-un Stati ed apene 9 million
habitanti, inter li esas 4 milion sklavi. Ad ica neegaleso ye homala 'resursi',

qua  havos  tante  granda  pezo  kande  la  Sudala  Federuro  mustis
sedimentizar  la  brechi  facita  kontre  lua  defensiva  sistemo,  adjuntesas
ekonomiala abismo inter la du enemiki. La kotono esas en la Sudo, ma la
kavali esas en la Nordo ; la mestieristi esas en la Sudo, ma la fabrikerii
esas en la Nordo. E ne irga fabrikerii : oli esas ti  qui fabrikas revolveri,
fusili, kanoni e navi tegita per stala plaki. Dum la mil dii del incendiego, la
Nordana militindustrio pruvis lua aplastanta pluforteso ad olta dil Sudani,
restinta  embrionatra.  Same  kam  esis  lo  lia  fervoyala  reto  :  duople  min
multe  reli,  lokomotivi  e  vagoni  kam  havis  l'altra  partiso.  Or,  sur  ita
grandega  teatreyo  de  milit-operaci,  la  treni  havis  konsiderinda  importo.
Lore, ka la Sudo havis vere nula chanco ganar ? Pri ca punto, la historiisti
dividesas. Manuedo inter li opinionas ke la vinko povabus obtenesar dal
Sudana  Federuro  se  en  1864  �  importantega  yaro  �  generalo  Lee
sangifigabus l'armeo di Lincoln. La interna fronto dil Nordo lore krulabus,
nam lua motivi kombatar esis frajila kompare ad olti dil Sudo qua luktis por
lua libereso.

Artiklo da  CHRISTIAN DAISUG  en la jurnalo  PRESENT.

La  supra  artiklo  aludas  koncize  la  motivi  dil  milito  inter  la  Nordana  e 
Sudana  Stati,  ma  ol  ne  raportas  la  historio  dil  milito.  La  suba  artiklo 
deskriptas  kelke  plu  bone  to  quo  eventis  dum  ita  unesma  moderna 
konflikto. 

BEANTA VUNDURO 

150  yari  pos  lua  erupto,  la  Separo-milito  duras  impregnar  la  mento  dil 
Usani,  inter  qui  esis  mili  de  homi  celebranta  ita  aniversario  kun  fiereso 
mixita kun tristeso e furio. 

150  yari  ante  nun,  ye  la  12ma  di  aprilo  1861,  eruptis  en  Usa  la  maxim
sangoza milito di lua historio : 618.000 mortinti, plu kam un milion de grava
vunditi, teritorio quarople de olta di Francia devastita. Ita buchado recevis,
e mantenas, du diferanta nomi � un por singla partiso � ico pruvas ke ol
separas ankore la menti. Segun la Nordana vinkinti, ico esis intercivitana
milito.  Or,  nulo  esas  plu  nejusta.  La  desvinkinta  Sudo  nulatempe  volis
kaptar Washington, modifikar la federala institucuri, impozar lua sociala e
politikala reguli. La maxim kara deziro dil Sudo esis pludurar vivar quale
lu  vivabis  depos  du  yarcenti  sub  lua  blanka  suno,  en  la  tropikala
humideteso, l'ombro di lua magnolii, la sereneso di lua agri di kotono, di
tabako e di sukro-kani. La Sudo havis civilizuro defensenda. Lo esas por
olu ke lua filii iris a kombato. Pro desestimo, la Nordo konsideris li kom
rebeli.  Qua  esas  kulpoza  ?  La  Sudo  mustis  reaktar  kontre  komercala

strangulado  volata  da  le  �yankee�,  sucedo  de  legi  vexanta,  neyusta  e
dominacanta,  la  repetita  violaco  di  Konstituco  asertante  ke  singla  Stato
havas la yuro separar su de la Federuro. Ita yuron revendikis la Sudo lor
teroriganta konflikto quan lu nomizis la �milito inter la Stati�.
Lo esis ya lukto inter la du parti de la Usana kapruptilo. La peci situita en
la  Nordo  interpretis  la  Konstituco  segun  maniero  autoritatema,
centraligema,  koaktanta.  Inverse,  la  peci  situita  en  la  Sudo  interpretis
segun  maniero  flexebla,  regionalista  e  liberala  la  sama  Konstituco.  La
fondinta  Patri  versimile  deklarabus  kom  justa  la  Sudo  :  on  darfis  livar
l'Uniono. La vorto carelate devas dicesar : separo. Parolesas pri la defio
di dek-e-un Stati por prezervar lia suli, lia hemi, lia mori, lia koncienci �
l'anmo dil Sudo, lua ebulianta e fiera sango, qua balde manifestesos ye la
avana parto dil historiala ceno.

Fuorto Sumter 
Un monato pos l'iro da Abraham Lincoln en la Blanka Domo dum marto
1861,  omna  regardi  direktas  su  vers  mikrega  fuorto  konstruktita  ye  la
somito di insuleto izolita jacanta ye l'enireyo dil portuo di Charleston, en
Sud-Carolina. Ol esas Fuorto Sumter. Nordana garnizono okupas ol , ico
esas provokanta simbolo meze dil Sudana lando. De-ibe spricos la cintilo
qua acendos la pulvero til la generala incendio. La Sudani siejas Fuorto
Sumter,  pose,  ye  la  12ma  di aprilo  1861,  fruamatine,  li aspersas  ol  per
obusi.  La  kanonpafado  duros  dum  duadek-e-quar  hori,  produktos  nur
kelka  vunditi  ed  abutos  a  la  livro  dil  fuorto.  Ico  esas  la  maxim  bona
okaziono  posibla  a  Lincoln  por  kredigar  ke  la  Sudo  esas  la  atakanto.  Il
mobilizas 75.000 viri. La milito komencas. Sequas mil dii de kombato, dek-
e-sis decidigiva batalii, deko de febroza kampanii e, che la du partisi, ita
flamifi  di  audaco,  di  kurajo,  di  heroeso  qui  parkovris  la  nemezureble
granda honoragro dil vizajo di la granda militi. Granda quale olta di 1914-
1918 por la Franci. Granda pro ke ol esas la unika qua havis kom agoloko
lia propra teritorio. Dum aprilo 1865, la Sudo agnoskis la desvinko per la
armi. Ma lu nulatempe aceptis la lego dil vinkanto. Ita asasinita libereso,
pri qua plu kam sis million homi revabis, poslasis vunduro olqua nulatempe
risaneskos. La Sudo cedis. La Sudo submisis su. La Sudo rieniris l'Uniono.
Ma sub ita semblo, lu pluduris esar rebela � en lua mento, lua anmala fibri,
lua  esperi.  E  lua  memoraji.  Du  monati  ante  la  eventi  di  Fuorto  Sumter,
Jefferson Davis elektesis kom prezidanto dil Sudala Federuro. Il facis juro
sur la gradi dil Kapitolo* di Montgomery, Alabama. Lo esis lore la triumfo
dil fido, dil entuziasmo, dil euforio. La historio aceleresis.
Opoze  a  Lincoln,  esis  de  nun  Davis.  Opoze  a  la  Nordo,  esis  plu  kam
irgatempe antee la Sudo asemblita, havanta nacionala volo, e la percepto
di komuna destino. Un yarcento e duimo plu tarde, dum pasinta februaro,

la homi esis multa mili qui celebris ita evento kun fiereso mixita kun tristeso
e  furio.  Opoze  a  la  ipsa  Kapitolo  di  Montgomery,  la  anciena  fusili,  la
kostumi di la lora epoko, la Sudana standardo kun lua steli e la kruco di
Santa-Andreas defilis tra la fumuro dil kanoni, la himno dil neperisiva Dixie,
olqua kantas la dolceso di la vivo, la lando dil kotono e la bona anciena
tempo. La parado duris dum plura hori. Ye la fino, ibea aktoro pleis la rolo
di Davis e lektis la diskurseto quan ilca dicis olim : � Opoze a la forteso, la
Sudo flarigos da lua adversi l'odoro dil pulvero. Lu defensos lua yuri. Nur 
lua yuri.  Ma  lua  omna  yuri. �  Du  monati  pose,  la  kanonpafado  di  Fuorto
Sumter  montris  tre  videble  ke  la  Sudo  esis  profunde  konvikita  pri  la
yusteso di lua  skopo. Ye la pasinta 12ma di aprilo, ita  fuorto, simbolo di
neshanceligebla  volo,   invadesis  dal  turbi  celebranta  ica  historiala
memorajo e manifestanta  fervoro. Quale en Montgomery. E quale  ibe olim,
adversa fanatiki furiis kontre la � nostalgiozi di la sklavismo�.  

Ka la sklaveso esis la kauzo di ca konflikto ? 

La maxim revoltiganta trompo di lo �politically correct�-a koncernanta la
Separo-milito ligesas al sklaveso. On injenias por kredigar dal Usani ke ol
esas  la  unika  kauzo  di  ca  konflikto.  Ico  esas  plusa  mentio.  Kande  la
unesma pafi kambiesis, la Stati dil Nordo kontenis deki de mili de sklavi.
La sklaveso esis legala en Washington ed en 1857 � t.e. apene quar yari
ante la komenco di la milito � la Suprega Korto di Usa riasertis ke la fakto
posedar gehomi de nigra raso por submisigar li a konstanta laboro esas
konstitucala  yuro.  Samepoke,  deputiti  dil  Nordo  propozis  emendo  ye  la
Konstituco, olqua precize definis ke la federala instanci havas nula povo
por  intervenar  pri  la  sklaveso  en  la  Stati  ube  lu  existas.  Kurte,  onu  ne
mortigis 618.000 soldati por liberigar 4,5 million Nigri importacita de Afrika.
La milito produktesis per la obstinego di Lincoln por irgakuste salvogardar
l'Uniono.  Po  la  preco  di  teroriganta  sango-balno.  Lincoln  havas  sua
mauzoleo en Washington.  Ol esas mem la maxim impresanta de omni.
Multa memorinda frazi quin lu dicis grabesas ibe. Ma on serchus vane la
maxim signifikanta de oli: � Se me povabus salvar l'Uniono senliberigar 
mem un sklavo, lore me agabuslo. �
Segun artiklo publikigita en la jurnalo  AF 2000  redaktita da  Philippe Maine.

(Ek Kuriero Internaciona n� 4/2010)

LA MOGHOLI EN INDIA 
Babur ed Aurangzeb, t.e. la unesma e la lasta de la Moghola imperiestri,
esis  poeti.  Quankam  la  unesma  inkursi  islamista  en  India  (VIIIma

yarcento)  markizesis  per  violento  e  destrukto,  la  Moghola  suvereni,  qui
regnis  de  1526  til  1707,  havis  generale  tolerema  konduto  relate  la
aborijena  religii.  Lia  potenteso  e  lia  prodigemeso  reflektesas  en  la
splendideso di lia arkitekturo. La unesma Mohamedani en India esis Araba
komercisti qui atingis la Pendjab e la Sind-regioni dum la yarcento VIIIma
por komercar kun lokala reji. Quik de la XIIma yarcento, la Turka e pose
Afgana sultani entraprezis singlayare kelka inkursi en la nordo di India. En
1340  la  sultanio  Delhi  guvernis  duadek-e-quar  provinci,  inter  li  esis  ula
parti  de  la  provinco  Dekkan  e  de  la  litoro  di  Malabar  (t.e.  hodiea  Tamil
Nadu e Kerala). Dum la XVma yarcento, la dinastii Vijayanagara e Rajputa
restriktis l'islamal expanso en India, til l'arivo da Babur, qua esis l'unesma
imperiestro Moghola, en 1526. Dum ke la sultani di Delhi esabis perceptita
kom stranjeri spolianta India por lia propra profito, la sis granda imperiestri
Moghola  esis,  koncerne  li,  konsiderata  kom  autentika  Indiani.  Dum  la
Moghola  periodo  eventis  pokopa  kunfuzo  dil  islamista  ed  hinduista  arti.
Akb�r (1556-1605), qua esis versimile la maxim granda de la imperiestri
Moghola, spozigis la filiino di hinduista rejo � e la Mogholi qui sucedis lu
tale havis hinduista e Mohamedana ancestri. La Mogholi employis che lia
korti generali, administranti, filozofi ed artisti qui esis hinduista. Lia granda
programi  por  konstrukto  povis  efektigesar  nur  per  la  helpo  da  la  lokala
dinastii  �  e  la  maxim  splendida  moskei  e  mauzolei  konstruktesis  e
fasonadesis same bone da hinduista kam da Persiana mestieristi.
Dum ke la templi simbolizas l'extera universo kun lua multeso de dei, la
moskei  gloriizas  Allah,  la  �unika  vera  deo�  havanta  multopla  nomi,  ma
qua  ne  povas  reprezentesar  per  konkretaji.  Vice  personigita  e  multopla
deaji, la Moghola moskei ornesas per abstraktita temi geometrial. Pro ke
l'islamo  rekomendas  l'enterigo  dil  mortinti  (kontree  a  la  hinduismo),  la
imperiestrala tombi divenis supera formo dil Indiana arkitekturo. Grandega
mauzolei, quale la Taj Mahal e la tombo di Akb�r en Sikandra, esas inter
la edifici maxim majestoza di ca lando.

Texto extraktita de la libro  ETERNA INDIA  da  Richard Waterstone . 

(Ek Kuriero Internaciona n� 4/2010)

SENSACIONO : URBEGI TROVESIS SUR LA LUNO ! 

Segun artiklo interretal dil Rusa jurnalo PRAVDA

Inteligenta  aktiveso  da  exterterana  civilizuro  neexpektite  montresis  tre 
proxima a ni. Regretinde, ni ne esis psikologiale pronta por agnoskar ico.  

Ni  pluduras  lektar  publikigaji  probante  trovar  respondo  a  la  sequanta
questiono.  Kad  ni  esas  sola  en  la  universo  ?  Fakte,  la  prezenteso  di
inteligenta enti 'detektesis' en la proximeso di nia terala hemo, nome sur
la Luno. Desfortunoze, ica deskovro quik klasifikesis kom sekreta, pro ke
ol esas talgrade nekredebla , ke ico povus mem subversar la nun existanta
sociala principi, segun raporto da jurnalo di Rusia  VechernyVolgograd.
Yen  extrakturo  de  la  oficala  jurnalarkomuniko  :  �Ciencala  exploranti  ed
injeniori dil NASA partoprenanta l'exploro di Marso e di la Luno raportis la
rezulti  di  lia  deskovri  lor  informokunveno  che  la  �Washington  National
Press  Club�  ye  la  21ma  di  marto  1996.  On  anuncis  unesmafoye  ke
strukturi ed objekti facita da homi deskovresis sur la Luno.� La ciencisti
parolis prefere cirkonspekte ed eludeme pri ta objekti, ecepte pri un NIFO
(Ne Identigita Fluganta Objekto). Li sempre mencionis ke la objekti facita
da homi ibe esas posibla realajo, e li precizigis ke ca informo duras esar
studiata dum ke oficala rezulti publikigesos plu tarde.
On  mencionis anke,  lor  ica  informokunveno,  ke  Soviet Uniono  havis  en
sua dispono diversa fotografuri pruvanta la prezenteso di tala aktiveso sur
la  Luno.  E,  quankam  onu  ne  identigabis  pri  quala  sorto  de  aktiveso
parolesas, mili de fotografuri e videi venanta de la kosmospacala stacioni
Apollo  e  Clementine  montris  multa  parti  de  la  lunala  surfaco  ube  ita
aktiveso  e  lua  traci  esas  perfekte  evidenta.  La  video-filmi  e  -fotografuri
facita  dal  Usana  astronaviganti  dum  la  efektigo  dil  programo  Apollo
montresis  lor  la  aludita  informo-kunveno.  La  homi  asemblita  ibe  tre
astonesis  ke  ica  vidaji  ne  esabis  prizentata  plu  frue  a  la  publiko.  La
specalisti di la NASA respondis : �Lo esis desfacila previdar quale la homi
reaktus  ad  informi  ke  kelka  nekonocata  kreuri  ja  esabis  o  mem  ankore
esas sur la Luno. Ultree, esas anke plusa altra motivi por ico, ed ita motivi
esas exter la kontrolo-povo dil NASA.�
La specalisto pri lunala studii, Richard Hoagland dicas ke la NASA duras
probar falsigar la fotografuri ante ke oli publikigesez en publika katalogi e
dokumenti.  Lua  employati  facas  retushi  o  rienfokigas  oli  dum  ke  li
fotokopias  oli.  Kelka  ciencala  exploranti,  ed  Hoagland  esas  un  de  li,
supozas ke exterterana raso utiligis la Luno kom terminala staciono dum
la tempo di lia aktiveso sur la Tero. Ita sugesti semblas konfirmesar per la
legendi e la miti di diversa nacioni di nia planeto. La ruinaji di lunala urbegi
jacas  sur  multa  kilometri.  Grandega  kupoli  sur  masiva  fundamenti,
nombroza tuneli, ed altra konstrukturi koaktas ciencisti revizar lia opinioni
koncerne la Luno. La questiono pri quale la Luno aparis e la principi di lua
rotaco cirkum la Tero duras pozar granda problemo a la ciencisti. Kelka
objekti parte destruktita sur la surfaco lunala ne povas lokizesar inter la
naturala  formaci  geologial,  pro  ke  oli  havas  komplexa  organizuro  e
geometriala strukturi. En la supra parto di Rima hadley, nefore de la loko

ube Apollo-15 abordis, konstrukturo cirkondata per granda muro havanta
D-formo deskovresis. Quik de ta tempo, diversa �artefact�-i deskovresis
en  44  regioni.  La  Goddard  Space  Flight  Center  dil  NASA  e  la  Houston
Planetary  Institute  exploras  ica  regioni.  Misterioza  exkavuri  ek  rokajo
teraso-forma deskovresis proxim la kratero Tiho. Ita samcentra exkavuri
hexaedral e l'enireyo di tunelo sur latero dil teraso ne povas esar la rezulti
di  procesi  geologial  naturala  ;  vicee,  oli  aspektas  tre  simila  a  mineyi
apertita a la cielo. Transparanta kupolo erektita avan la bordo dil kratero
deskovresis  proxim  la  kratero  Copernicus.  Ica  kupolo  esas  ulo
nekustumala, pro ke interne di ol esas lumeto blanka e blua. Nekustumala
objekto, olqua esas vere nekustumala mem por la Luno, deskovresis en
la  supra  parto  dil  Fabrikerio-areo.  Nome  disko  ye  cirkum  50  metri  de
diametro  stacas  sur  quadrata  subterajo  cirkondata  per  muri.  Sur  la
fotografuro,  proxim  la  rombo,  ni  povas  anke  vidar  obskura,  ronda
embrazuro sur la sulo, olqua similesas enireyo a subtera kaponiero. Esas
rektangulatra areo inter la fabrikerio e la kratero Copernicus, olqua esas
larja ye 300 metri e longa ye 400 metri. La astronaviganti di Apollo-10 facis
fotografuro  (AS  10-32-4822)  di  objekto  longa  ye  un  milio  nomizita
�Kastelo�, havanta alteso de 14 kilometri e qua projektas aparta ombro
sur la lunala surfaco. Ita objekto semblas konsistar ek plura unaji cilindral
ed ek un larja kunjuntanta unajo. La interna strukturo poroza di la Kastelo
videsas klare sur un  de la fotografuri, ico transmisas l'impreso  ke kelka
parti dil aludita objekto esas transparanta.
Ye la fino dil informo-kunveno ube asistis multa ciencisti dil NASA, kande
Richard  Hoagland  demandabis  originalaji  di  la  fotografuri  dil  Kastelo
duesmafoye, onu tote ne trovis ula fotografuro. Oli desaparis mem de la
listo de la fotografuri facita dal akompananta esquado di Apollo-10. Nur
mediata fotografuri di ca objekto trovesis en la arkivi, desfortunoze oli ne
deskriptas la interna strukturi dil aludita objekto. Kande la akompananta
esquado di Apollo-12 abordis sur la lunala surfaco, li vidis ke lia abordo
observesis  da  mi-transparanta,  piramidal  objekto.  Ol  flugetis  ye  apene
kelka  metri  super  la  lunala  surfaco  e  brilis  per  omna  kolori  dil  ciel-arko
opoze a la nigra cielo. En 1969, kande la filmo pri astronaviganti voyajanta
a la Maro dil Tempesti vidigesis (la astronaviganti vidis la stranja objekti
unfoye plusa, olqui plu tarde nomizesis �bendizita glasi�), la NASA fine
intelektis quala konsequin povus produktar tala kontrolo.
L'astronaviganto Mitchell respondizis la questiono pri lua impresi pos lua
sucesoza retroveno : �Me havas ankore nun dolori ye la kolo kande me
pensas pri co pro ke me mustis konstante turnar e riturnar mea kapo, nam
ni sentis ke ni ne esis sola ibe. Ni ne havis altra selektebleso kam pregar.�
Johnston, qua laboris che la Houston Space Center e studiadis fotografuri
e 'videi' facita dum la programo Apollo, diskutis pri le �artifact� kun Richard
Hoagland e dicis ke la direktanti dil NASA esas tilextreme tedata pro la

multanombra  anomala  �  por  parolar  per  litoto  -  objekti  videbla  sur  la
Luno.On  mem  dicis  ke  pilotita  flugi  a  la  Luno  povus  esar  interdiktata.
Exploranti  interesesas  aparte  pri  anciena  strukturi  similesante  parte
destruktita  urbegi.  Fotografuri  revelas  geometrio  astonive  reguloza  de
quadrata e rektangulatra konstrukturi. Oli similesas nia propra urbegi vidita
ye altitudo de 5-8 kilometri. Specalisto di kontrol-misiono komentis pri la
fotografuri  :  �Nia  kerli  observis  ruinaji  di  la  Lunala  urbegi,  transparanta
piramidi, kupoli, e nur Deo povas savar anke quo altra, olqui esas ordinare
profunde celata en la ferkesti dil NASA, ed havis la sama impreso kam
Robinson Crusoe kande il subite trovis hazarde traci di nuda pedi sur la
sablo di dezerta insulo.� Quon dicas geologiisti e ciencisti pos studiadir la
fotografuri  di  lunala  urbegi  ed  altra  anomala  objekti  ?  Li  dicas  ke  tala
objekti ne povas esar naturala formacuri. �Ni devus agnoskar ke oli esas
artificala,  partikulare  la  kupoli  e  la  piramidi.�  Inteligenta  aktiveso  di
exterterana civilizuro montresis neexpektite proxima a ni. Ni ne esis pronta
psikologiale por ita revelo, e kelka homi inter ni povas desfacile kredar ke
ico esas la vereso, mem ankore nun.

Segun tradukuro de texto di  PRAVDA  facita da  Maria GOUSSEVA . 

(Ek Kuriero Internaciona n� 1/2011)

IDO-RENKONTRO 2011 EN ECHTERNACH 
Dum  la  merkurdio  17ma  di  agosto  me  departis  de  Paris  a  la  urbo
Luxembourg per treno che la Estala fervoyo-staciono (Gare de l�Est) ye
14  kl.09  e  me  arivis  sen  irga  problemo  (diferante  de  la  antea  Ido-
renkontro  en  2010)  en  la  urbo  Luxembourg  ye  16  kl.20.  Ibe,  segun  la
informi  dil  turismoagenteyo  di  Echternach,  me  esis  enironta  autobuso
direcione Echternach per la lineo 110. Me mustis questionar plura homi
ante trovar la justa lineo e la justa autobuso. Pose la voyirado esis simpla
e  me  esis  en  Echternach  ye  aproxime  17  kl.50.  Ekirinte  la  vehilo,  me
telefonis  a  nia  hosto  Steve  Walesch  por  ke  il  venez  querar  me  che  la
autobusi-staciono di ta urbo. Me ja telefonabis a lu dum la matino ante
mea departo por informar lu pri mea veno e pri la posibla moyeni arivar
en la yunaralbergo, olqua esis nia sejorneyo ; me lore astonesis pro ilua
eufonioza  ed  eleganta  pronunco  en  nia  komuna  linguo.  Il  venis
automobile kurtatempe pos mea advoko ed il esis akompanata da Frank
Kasper qua quik rikonocabis me. Ni arivis ye 18 kl.10 en nia gasteyo. Ja
esis  ibe  Kerstin  Akerlund,  Antonio  Martinez,  D-ro  Detlev  Groth,  sro
Pontnau  e  plu  tarde  nin  rajuntis  :  Tiberio  Madonna,  D-ro  Thomas
Schmidt,  Don  Gasper  ed  amikino,  Manfred  Magin,  Peter  Totten  e  lua

Japoniana spozino. Me kelke desquieteskis pri s-ino Akerlund, nam itadie
el esis tre fatigita pro elua voyajo entraprezita de fora Suedia e durinta
dum plura avionala hori. Elu ne multe parolis e semblis a me ke el avancis
penoze  helpata  da  elua  rotizita  marcho-helpilo  ( Walking  frame   en  la
Angla e  rulapogilo  en la linguo di nia Esperantista mifrati). Ma ico nule
impedis el esar tre kurajoza ed esforcar partoprenar nia aktiveso.
Pos la dineo en la konfero-chambro dil Idisti esis prizento di Luxemburgia
da Steve Walesch e pose diskuto diversateme inter la Idisti. Me tre prizis
che  s-ro  Pontnau,  ke  quankam  il  esas  samlinguano  di  me,  il  sempre
parolis  en  Ido  kun  me  ;  kustumale  la  Franceparolanti,  mem  en
internaciona medio, kande li renkontras samlinguano quik parolas a lu
France prefere kam en la komuna linguo di omni. E tamen ni ne havis
l�impreso  esforcar  penoze,  ma  ico  esis  tote  naturala  quaze  Ido  esus
duesma matrala idiomo. Ma me ne juis plene ita agreabla instanti, nam
me komencis tre sufrar pro lumbala dolori.
Ye la 18ma di agosto 2011, jovdie
Matine, me quieteskis pri s-ino Akerlund, elu versimile bone dormabis,
nam el esis multe plu vigoroza e povis partoprenar afable la konversadi.
Pos la dejuneto Tiberio Madonna diskursis pri la problemi di la linguala
Komitato.  Il  apene  finis  parolar  kande  arivis  la  filiino  di  nia  famoza
pasinta samideano Andreas Juste. Lua kompanulo surhavis bela kravato
ornata per splendida Ido-stelo. Sino Juste adportis libri e verki di elua
patro e permisis a la asistanta adepti di nia Linguo Internaciona prenar
de oli to quon li deziras. El savigis da ni ke plusa informi pri la libraro di
Andreas  Juste  esas  trovebla  che  retsitui di  Wienana  muzeo  e  di  Belga
abadeyo (ico ja mencionesis en la preirinta texto). Pos fotografado dil
prezenta  Idisti,  Thomas  Schmidt  diskursis  pri  la  nuna  stando  di  nia
movado e pri necesa reformi facenda.
Ni iris a la repasto sen tardeso ye dimezo, nam pos ica dejuno ni quik iris
a la chefurbo Luxembourg. Me vehis kun gesiori Schlemminger e Tiberio
Madonna, nia veturisto esis Steve Walesch. Survoye me konstatis ke la
verda  e  boskoza  ruro  di  Luxemburgia  tre  pensigas  pri  olta  dil  regiono
Normandia en Francia.
Arivinte en Luxembourg ni havas rendevuo kun la cetera Idisti sur la placo
Guillaume II (Idolingue e Latine Guglielmus II � Germane Wilhelm II). Me
astonesas  ke  ilta  quan  la  Germani  nomizas  la  milit-imperiestro  (der
Kriegskaiser) havas la precipua placo di Luxembourg ye lua nomo, tante
plu  ke  dum  lua  regno,  lor  la  unesma  mondomilito,  la  Germana  trupi
invadis Luxemburgia. S-ro Schlemminger destrompas ni, ya parolesas pri
Guglielmus II, ma ilta esis Granda Duko di Luxemburgia e nule relatis a
la Germana imperiestro. Rajuntita da nia cetera samideani, ni vizitis la
katedralo di Luxembourg, qua intermixas harmonioze elementi di tarda
Mezepokal stilo gotika e di frua baroka stilo. Ol parkonstruktesis en 1613.

Omnaloke ni povabis konstatar dum flanar ke la reklami esas en tri lingui
: Franca, Germana e Luxemburgiana (promocita ye la rango di nacionala
linguo  ye  1980  cirkume).  Ma  quale  konstatis  Germana  samideano  la
Franca dominacas, quankam la Luxemburgiana esas Germanala idiomo.
Plu tarde ni eniris la maxim anciena kirko di Luxembourg (evanta de la
yaro  987)  e  ni  marchis  tra  la  cirkondanta  quarteri.  Hike  esis  amuziva
anekdoto, dum ke ni vizitis la restaji di anciena fortifikuro konstruktigita
dal militistal arkitekto Vauban, ye la fino dil XVIIma yarcento, ni audis
guidisto parolanta tre laute en la Italiana a grupo de turisti. Ni dicas lore
a Tiberio Madonna : �Yen esas tua samlandani. Ka tu komprenas to quon
dicas la guidisto ?�. Ma Tiberio respondis : �Me komprenas nulo, ico ne
esas en la Italiana�.
Fine per questionar kelka personi ni saveskis ke li esas Rumaniani. Ni do
audis parolar en la Rumaniana, di qua la soni tante similesas olti di la
Italiana, ma qua esas nekomprenebla da nia Italiana samideano Tiberio
Madonna.  Notinda  esas  ke  ulaloke  che  la  fortifikuro  ni  lektis  epigrafo
naracante  koncize  la  vivo  di  Robert  Schuman  (la  precipua  patro  di
Europa), qua naskis en Luxemburgia en 1886.
Plu  tarde  ni  retrovenis  ad  Echternach  per  autobuso  e  povis  itere
kontemplar  la  pacoza  ruro  boskoza  e  kolinoza  di  Luxemburgia.  Ye  nia
arivo-skopo,ni ne esis en la proximeso dil yunaralbergo e ni flanis tra la
stradeti  dil  anciena  quarteri  di  Echternach.  Pose  ni  dineis  en  lokala
restorerio e fine ni retrovenis a nia yunaralbergo per sat longa voyirado
pede,  to  quo  ne  esis  kalmiganta  por  mea  lumbala  dorso-dolori.  Ante
retrovenar a mea chambro, me regardas la albergala komputero e me
saveskas ke pafado da teroristi kontre autobuso eventis cadie en Israel.
Altra  novajin  me  ne  savas  pro  ne  povir  spektar  televiziono  nek  lektar
jurnali.
Ye la 19ma di agosto, venerdie
Dum la matino ni havas konfero da Detlev Groth pri la surreta moyeni e
tekniki qui povas uzesar en la skopo difuzar Ido. Sequas la repasto. Dum
la  posdimezo  esas  libera  tempo  e  la  Idisti,  segun  lia  moyeni,  vizitas
Luxemburgia.
Multa de li promenas en Echternach e lua cirkumajo. Me ipsa pro forta
dorsala lumbala dolori preferas repozar en lito e lektar. Tamen tarde,
ye aproxime 17 kloki, me levesas ed iras promenar adextere cirkum nia
yunaralbergo. Survoye me renkontras la gespozi Schlemminger e Manfred
Magin  qui  retrovenas  pos  longa  marchado.  Durigante  mea  promenado
cirkum la hotelo, me videskas lago e me kredas intelektar la kauzo di
mea dolori ; nome la varmeso e la humideso esas desoportuna a la homi
sufranta  pro  reumatismala  dolori.  Marchante  me  renkontras  Hans
Stuifbergen qua arivas kun kelka tardeso, nome lua arivo expektesis plu
frue  che  la  Idorenkontreyo.  Ni  kelkete  babilas.  Plu  tarde,  esas  dineo,

quale kustumale en la albergo, ye 18 kl.30. Pos la dineo esas vesperala
festeto en la konfero-chambro. Unesmafoye, me audas la Idisti kantar
popul-kanti en lia linguo. Sur estaleyo esas revueti e libreti qui atestas
l�existo di nia Linguo Internaciona. Entuziasmanta me kompras du libreti
kontenanta desegnita bendi (kartuni*). Un de li esas verketo pri cienco-
fiktivajo : �La naufrajinti di Zamora�. La altra titulizesas : �La komto de
Monte- Kristo�. Tala kayereti esas, mea-judike, vere bona ideo, nome oli
povus tre utilesar por propagar favore a nia komuna linguo en vakanco-
klubo tale la �Club M�diterran�e� nam li esas facila ed agreabla lektajo.
Ye la 20ma di agosto, saturdie
Dum la matino, ni vehas a Trier ube eventos la yarala chefa kunveno dil
Germana Ido-Societo. Trier esas agreabla ed eleganta urbo Germana di
Rhenlando. Multa restaji di la Romana epoko permanas en ol ed on dicas
ke  ica  urbo  esas  la  maxim  anciena  di  Germania.  Notinda,  ke  dum  ula
periodo  ye  la  triesma  o  quaresma  yarcento  p.K.  ol  esis  chefurbo  dil
westala parto de la Romana imperio, e til la XIma yarcento on parolis ibe
Latinida dialekto quan la linguisti Germana nomizas �moselromanisch�.
Ni  omna  iris  vidar  la  Porta  Nigra  (Pordo  Nigra)  olqua  esas  restajo  di
Romana  fortreso.  Ita  Latina  nomo  Porta  Nigra  ne  evas  de  la  Romana
tempo,  ma  de  la  Mezepoko  pro  ke  lore  la  sabloza  petri  uzita  por  lua
konstrukto  divenabis  nigra.  Promenante,  ni  volis  anke  enirar  la
katedralo, ma la pordistino impedis ni agar tale, nam el asertis ke balde
esos orgeno-koncerto e ke ni mustas vartar til la komenco dil koncerto.
Ni ne volis vartar e duris nia marchado.
Pos dimezo ni eniris la restorerio �Domstein� nefore de la katedralo e ni
sideskis  en  la  repasto-chambro  rezervita  por  la  Idisti.  La  ja  prezenta
Idisti babilis dum vartar la cetera kunmanjanti. Ye 13 kloki komencis la
repasto.  La  propozita  dishi  esis  tre  apetitigiva  e  saporoza  (Rhenlando
esas un de la regioni en Germania ube la koquarto esas maxim bona). Ni
apene finabis la repasto kande unesme venis la prezidanto di la lokala
Esperanto-Societo por afable salutar ni. Ni esis tre emocita per ita ago,
nam kustumale la Esperantisti ne havas tre amikala sentimenti a ni, ma
existas  anke  polita  e  benigna  homi  inter  li.  Preske  samatempe  venis
jurnalisti di la lokala jurnalo �Trierischer Volksfreund�, invitita da nia
Germana samideani e qui interviuvis la prezenta Idisti. Parenteze, me
volas dicar � mem se ico astonos multi � ke me tre shokesas per ita nomo
�Trierischer  Volksfreund�  (Trierana  Populamiko),  nam  dum  la  Teror-
periodo  di  la  Franca  revoluciono  (1793)  existis  jurnalo  redaktita  da
extremisto e qua titulizesis �L�Ami du Peuple� (La Populamiko). Depos
ita tempo la titulo Populamiko esas �tabu�-a en Francia quale esus en
Germania jurnalo qua itere titulizesus �Der V�lkische Beobachter� (La
etnala*  observero)  famoza  dum  la  nacional-socialista  epoko.  Me  anke
shokesis per la vorto �Trierischer�, nam se on oblivias la litero �r pos la

komencala -T, on havas �Tierischer Volksfreund� (Bestiala Populamiko).
Talaji  esas  forsan  indiferenta  a  la  Germani  o  neremarkita  da  li,  ma
Latinido  savanta  la  Germana  esas  dividita  inter  malicoza  rideto  ed
indigno kande lu konstatas ico o similaji.
Pos l�interviuvo eventis la yarala  kunsido dil GIS, quan me asistis kom
gasto e nova personi elektesis kom reprezentanti dil GIS. Ye la fino dil
posdimezo,  ni  retroiris  ad  Echternach,  ne  sen  antee  itere  admirar  la
eleganta patricala domi e la delikata oraji ornanta la monumenti di ca
urbo, olqua esis la nasko-loko e la mikra patrio di Karl Marx. Lo esas kelke
astoniva ke tante aristokratal e borgezal urbo genitis ita unesmaranga
revolucionera pensero.
Dumvoye,  en  la  veturo  duktata  da  s-ro  Gerd  Heintze,  me  ulagrade
dormetis pro la varmeso e la fatigo di la dio, ma me havis surprizo : Peter
Totten parolis tote fluante en nia komuna linguo talgrade ke me ne havis
l�impreso audar lernata idiomo, ma mea propra matrala linguo parolata
da samlandano. Ico esas vere stranja e forta sentimento. Cetere, pri la
Usano Peter Totten habitanta en Japonia de multa yari, esis anke altra
bizarajo. Me vivis dum multa yari dum mea yuneso en sudwest-Francia e
me konstatis ke Peter Totten havis multa similesi kun nemikra nombro
de  sudwest-Franci  (traiti  dil  vizajo,  gesti,  maniero  expresar  su).  Me
parolis pri co a lu. La maxim bona expliko esas ke sudwest-Francia esis
posedajo dil reji di Anglia dum tri yarcenti e ke multa Anglosaxoni instalis
su  ibe.  Altra-latere,  multa  sudwest-Franci  ekmigris  ad  Anglia  lor  ita
tempo.  Do  la  reciproka  influo  esis  forta  e  la  Angli  esas  precipua
populizanti  di  Usa.  Ma  me  ne  pensabus  pri  co  sen  ita  sucesoza
internaciona renkontro di Echternach.
La sequanta dio 21ma di agosto
Lo  esis  sundio  e  konfero-fino,  singlu  retroiris  a  lua  hemo.  Me  devus
haltigar  hike  mea  raporteto,  ma  me  volas  adjuntar  stranja  anekdoto
quan me travivis itadie. Me ne esis retroironta quik a mea hemo, nam
me havas kuzi qui habitas en la urbo Metz sat proxima a Luxemburgia. Li
invitabis me vizitar li, ma pro ke li esis voyajanta e retroironta erste ye
la  sequanta  dio  (lundie)  a  lia  habiteyo,  me  mustis  rezervar  hotelo  en
Metz.  La  voyajo  de  Luxembourg  a  Metz  ne  esis  facila,  nam  banditi
furtabis fervoyala kabli en Franca urbo e la treni ne plus rulis. Dum vartar
la fino dil reparo, ni mustis vehar per autobusi. Me arivis en Metz sen
plusa problemo ye dimezo e dejunis proxim la fervoyala staciono.
Pose,  me  iris  a  mea  hotelo  ube  mea  chambro  ja  esis  pronta.  Ye  la
vespero,  kande  me  volis  dinear  me  saveskis  ke  la  hotelo ne  funcionas
kom restorerio dumsundie. Konseque me mustis serchar restorerio, dum
vakanco-periodo en Francia kande multa komerceyi esas klozata, tamen
ne tre fora de la hotelo nam mea lumbala dolori impedis me entraprezar
longa  marchado.  Nihilominus*  me  trovis  la  dezirata  restorerio  preske

vicinesanta mea hotelo. Ol esis bela, neta e Japoniana ; la nutrivi ibe
esis saporoza, abundanta e ne tro chera, la klienti esis nombroza. Nur
esis ulo surprizanta : la restorerio nomesis FUKUSHIMA ! Me ne audacis
questionar  la  jeranti  kad  ica  nomo  atribuesis  a  ta  restorerio  ante  la
atomala katastrofo dil printempo 2011 en Fukushima o pose�
Interretala  pagino  pri  la  Ido-renkontro  di  ca  yaro  kompletiganta  mea
raporto esas trovebla per � click �-ar che la loko indikata sube :
http://www.ido.li./index.php/ULI/IR2011

(Ek Kuriero Internaciona n� 1/2011)

VAKANCALA SEJORNO EN MONTFORT L�AMAURY 
En 1997, me havis ne-expektite tre agreabla vakanco-sejorno en loko 
tamen treproxima a mea hemo ye apene 50 km de ol. Yen to quon me 
redaktis lore pri ca temo. 
Ulafoye, forsan dek-e-kin yari ante nun, me lektis en la Germana revuo
DER  SPIEGEL  :  �Montfort  l�Amaury  sch�n  wie  ein  Traum�  (Monfort
l�Amaury  bela  quaze  sonjo).  Me  ja  kelkete  konocis  Monfort  l�Amaury,
nam me esabis invitita da Bretoniana amiki partoprenar festo en Monfort
l�Amaury. To eventis en 1978 e me opinionis ke Monfort esas tre agreabla
urbeto,  nulo  pluse.  Me  rivenis  plurfoye  adibe  pose,  e,  plu  tarde,  me
preske obliviis olu. Ma cayare me volis vakancar en quieta e pleziva loko
e  me  memoris  Montfort  l�Amaury.  Do,  quankam  ol  trovesas  en  mea
regiono pro quo ne vakancar ibe ? Me rezolvis agar� �Monfort l�Amaury
sch�n wie ein Traum�, certe me savis ke artisti e richa borgezi lojas ibe
od havas duesma rezideyo en ica urbeto od en lua cirkumajo, ma kande
me  arivis  al  hotelo,  vehante  per  taxio,  me  komence  questionis  me  ka
mea  selekto  esis  justa,  nam  Monfort  havas  aspekto  di  mikra  urbo
provincala ye la fino dil XIXma yarcento, quankam neta e provizita per
la necesaji nunatempa.
Me esis bone aceptata en �H�tel des voyageurs� (Hotelo dil voyajanti),
la  unika  hotelo  en  Monfort.  Quik  del  unesma  vespero,  ulo  astonis  me
kelke, nome esis tabli ube plura homi shakludis. Shak-ludo esas ludo por
instruktita personi ed agreabla kunvivanti. Onu shak-ludas nur en bona
societo. Ye la morga dio me vizitis la urbeto e la cirkumajo e me ne plus
regretis mea selekto. Sencese me videskis nova stradeti, nova tipala e
bela  domi,  omnube  flori  e  to  ne  esas  tante  frequa  en  Francia,  ma
precipue  me  promenadis  e  me  deskovris  pokope  admirinda  ruro  kun

kolini quin on povas perceptar defore e boski e bosketi. Preske omnaloke
stacas bela, vasta e diskreta �villa�-i. Me arivis a voyo cirkondata da lagi
e  nomizita  :  �route  du  vert  galant�  t.e.  Franca  aludo  a  rejo  Henri  IV
(1589-1610) qua tre diletis mulieri.
En  la  urbo  ipsa  esas  multa  mikra  vendeyi  sat  luxoza  e  precipue
propozanta  exotika  vari.  Anke  multaloke  trovesas  butiki  pri  antiquaji,
onu rapide intelektas ke la lokala habitantaro esas ne nur polita e bone
edukita, ma anke pekunioza e la atmosfero tre similesas olta dil maxim
richa quarteri di Paris. Tamen, astonive, ica homi restas tre simpla ed
tote ne esas aroganta o superba. Aparte vidinda en l�urbeto esas la bela
anciena kirko (15ma yarcento), la anciena osteyo (kun splendida gotika
pordo) la ruini dil Turmo di Dukino Anna de Bretonia, la domo dil muzikal
kompozisto  Maurice  Ravel  (1874-1937).  Ica  domo  esas  nun  charmanta
mikra muzeo ma nur desfacile vizitebla. La precipua strado esas la strado
di Paris, quankam on devus prefere dicar stradeto, nam ol esas nek tre
longa,  nek  tre  larja.  La  choseo  en  la  stradeto  di  Paris  esas  ek  petra
pavaro, ma sorgoze mantenata ed en tre bona stando. Onu havas stranja
impreso pri richa provincala urbo, tre fore de Paris, ed extertempa quaze
apartenanta  ad  altra  mondo  od  a  alternativa  universo  quaze  sonjo.
Komence,  me  kredis  ke  esas  nur  Franci  icaloke,  nam  la  matrikulado-
numeri dil automobili esis preske sempre olti di la lokala departmento,
ma me konstatis pokope che la drinkerii e restorerii, ke esas homi qui
parolas la Angla, la Germana, Skandinaviana lingui e mem ulfoye me vidis
turistini Japoniana. Evidente existas ibe diskreta atmosfero di eleganta
ed altaklasa kosmopoliteso qua kunvivas bone kun la rurala lando-amo.
Me remarkis ke kelka ek la bele aspektanta homuli qui shak-ludis en mea
hotelo, yel vespero, parolis France kun neforta Germana achento.
To quon me prizis admaxime ? Existas kolineto qua salias de l�urbeto,
onu acesas facile ad olua somito per voyeti ed onu fine trovas la ruini dil
Turmo  di  Anna de  Bretonia.  De  ca loko  onu  povas  vidar  la  cirkumajo.
Existas  anke  voyeto qua  trairas  vasta  prati e  kolini  e  fine  onu  atingas
foresto.En la foresto onu trovas senarboreyo adube iras sat multa homi.
De  ta  senarboreyo  komencas  voyo  atribuata  al  biciklaganti  ed  al  ped-
iranti e qua trairas la foresto. Lo esas marveloza loko. Ica voyo esas bone
flegata e la foresto splendida ; ye ula instanto dum marchado, onu povas
vidar basajo kun tre bela forestala lago. Altrube la arbori esas multe min
densa ed onu povas spektar bela kolini kun yuna mola kreskaji. Tala bela
ed  agreabla  foresto  ne  esas  trovebla  omnube  e  me  komprenas  ke  la
lokani e la richa Parisani tre prizas promenar en ol.
La nomo Monfort ligesas kun la historio di Francia ed Anglia. Komto Simon
IV  de  Monfort  en  1209  duktis  la  kruco-milito  kontre  la  Kataristi*  e
konquestis  Ocitania*  por  la  rejo  di  Francia.  Un  de  lua  filiuli,  Simon,
komto  de  Leicester,  pleis  grava  rolo  por  krear  la  Angla  konstituco.

Konseque  on  darfas  dicar  ke  Montfort  l�Amaury  esas  historiala  loko,
tamen kom turisti venas nur la iniciiti quale exemple : rejino Elizabeth
II di Anglia, rejo Faruk di Egiptia, Fran�oise Sagan, Eric von Stroheim,
Yves Montand, Simone Signoret, Brigitte Bardot ed anke kompreneble me
darfas  adjuntar  :  me  ipsa,  same  kam  la  jurnalisti  di  DER  SPIEGEL.
Montfort l�Amaury sch�n wie ein Traum (Monfort l�Amaury bela quaze
sonjo)�
 Noti: 
(1) Kataristi* : Hereziani qui ye la komenco dil 13ma yarcento preske
sucesis  suplantar  la  katolika  Eklezio  en  sud-  Francia.  Papo  Innocentus
IIIma imperis kruco-milito kontre li en 1209. La  rezultajo  di ca kruco-
milito  esis  la  exterminado  kompleta  dil  Kataristi  e  la  anexo  di  sud-
Francia  a  nord-Francia.  La  nomo  Kataristo  venas  de  la  Greka  vorto
�katharos� qua signifikas : pura.

(2) Ocitania* : Nomo di sud-Francia kande ol esis sendependa lando.
Ocitania havis sua propra linguo multe plu simila a la Hispana ed Italiana
lingui  kam  a  la  nord-  Franca  idiomo.  La  Ocitana  esis  plu  eufonioza  e
muzikatra kam la nord-Franca, ma ol desaparas preske komplete nun. Ye
la komenco dil 13ma yarcento, do ante la kruco-milito Ocitania esis la
maxim alte civilizita lando en Kristana Europa.

(Ek Kuriero Internaciona n� 1/2011)


 NOVELO -  LA KLARVIDANTINO DI PALMA 
Bernard Lefol sejornas dum lua vakanco che lua onklino Xaviera. El esas
la fratino di lua matro. Onklino Xaviera esas charmanta persono, ma lua
maxim grand avantajo esas la fakto, ke el habitas en Palma, chefurbo di
Mallorca, olqua esas la maxim granda de la insuli Baleari. Nulo valoras
plu multe kam onklino posedanta proprietajo ye tri kilometri de la maro.

Ni esas dum la yaro 1956, juste ye la 1ma di agosto, e Bernard jus arivis
en Mallorca, ye la matino di ca dio, per la navo veninta de Barcelona.
Itadie  sur  la  sovaja  plajo  di  Es  Trenc,  la  konversado  havas  kom  temo
persono di Palma, misterioza klarvidantino, pri qua omni parolas.
- El esas extraordinara ! Ma lo esas tre desfacila kontaktesar kun elu. On
vidas el ofte che la richa Mallorcani. Quankam multa de li konsideras el
kom sorcistino. Uli mem volas nulakaze permisar ad elu transirar la solio
di lia palaci�
Bernard desproximeskas de la grupo dil konversanti e komencas marchar
sola.  La  plajo  ek  blanka  sablo  extensesas  sur  plura  kilometri  e  l�aquo
blua,  la  pin-foresto  ignorata  dal  chaseri  igas  ol  esar  paradizo  di
mondoextremajo.
- Ho yunulo, kad vu povus dicar a me la tempo ?
Bernard ne remarkis muliero sidanta sur kavajo di duno, opoze a la maro.
Elua  longa  robo  ek  linajo,  la  fulardo,  qua  cirkondas  lua  hari  havanta
koloro di korvo-alo efikas ke el esas apene videbla en la sabla kavajo ube
el shirmis su kontre la vento.
- Esas du kloki e duimo posdimeze, siorino.
- Kad vu havus fairo ?
Bernard ekirigas acendilo de lua posho. La damo, elqua sen irga dubo
esas  Mallorcana,  acendas  longa  sigareto  havanta  orea  extremajo.  Ita
sigareto esas forsan Turka od Egiptiana.
- Vu esas Franco, kad ne ?
- Yes. Me esas Bernard Lefol di Perpignan, ma me sejornas vakance che
mea onklino, markezino del Piombo.
- Ha yes, elun me konocas. El esis damzelo Catayun, kad ne ?
Bernard sideskas en la sablo proxim la damo. Quante el povas evar ? Kad
inter  kinadek  e  sisadek  yari  ?  Elu  regardas  Bernard.  Plu  precize  elu
regardas la manui di Bernard. Elu dicas :
- Me esas Palmira Diaz Del Belveder. Vua manui esas interesiva.
Impereme,  el  sizas  la  sinistra  manuo  di  Bernard.  Elu  inversigas  ol,  la
palmo esanta supre. El examenas rapide la precipua linei qui sulkizas olu
e dicas ne tre laute quaze el parolus a su ipsa :
- Vun me vidas che la mediki. En Francia ed exterlande. Omnaloke vu
iras a la hospitalo. Ma ico ne esas por vu.
Bernard  ne  prizas  multe  la  hospitali.  E  lua  deziro  lernar  instigus  lu
okupesar  pri  literaturo,  teatro,  cinemo  prefere  kam  pri  medicino.
Palmira duras parolar per monokorda voco, sen perceptebla emoco :
- Ante ke quar yari pasos, ulu de vua familio mortos en aviono. Ma ico
esos sat indiferenta a vu. Lo esas quaze lu esus fora parento� Me vidas
la morto por vu kande vu evos kinadek-e-sis yari�
Vere, Palmira ne esas klarvidantino di la kategorio qua adportas kurajo
a lua konsultanti�

El pluduras lua litanio. Pri min malauguroza temo. El anuncas amoreti
min o plu fortunoza, granda pasiono qua abutas a nulo. Amorala relato
qua duros dum plu kam duadek-e-kin yari e pekunio, multa pekunio ma
ye la fino di lua kariero.
- Ni vidos, Bernard konkluzas.
E lu staceskas dum exkuzar su :
- Me devas departar, mea onklino tote ne prizas kande on esas tarda por
la dejuno.
-  Venez  vizitar  me  en  mea  hemo.  Calle  San  Juan.  Me  esas  ibe
singlavespere quik de 20 kloki. Ni manjos kune. Vu mem darfas venor kun
vua amikino Marie-Louise. Ni konvenez posmorge vespere�
Barnard audas su respondar :
- Calle San Juan, ye la numero 7. Konsentite, me venos kun Marie-Louise.
- Me habitas che la unesma etajo dextre.
Lo esas kelke plu tarde ke il koncieskas ke Palmira ne indikabis a lu la
numero  di  la  calle  San  Juan.  E,  precipue,  il  nulainstante  mencionabis
l�existo di lua amikino Marie-Louise veninta de Perpignan por la vakanco.
Ica omno esas stranja� Kad la diablo povus adoptar hominala aspekto ?
Dum la dejuno Bernard ne povas impedesar anuncar a la grandanombra
kunmanjanta gekuzi ed amiki di lua familio :
- Me renkontris stranja muliero sur la plajo. El predicis a me la futuro ed
el invitis me por dinear che elu posmorge vespere. Elu mem demandis a
me venor kun Marie-Louise. Quale el povas savar ke Marie-Louise existas
?
Onklino Xaviera aceptas lo dicita per pavorigita mieno :
-  Lo  esas  �la�  Palmira  quan  tu  renkontris  sur  la  plajo.  Se  tu  voluntas
askoltar mea konsilio, evitez frequentar el, quaze el esus la pesto. Onu
dicas ke el esas la diablo ipsa.
Ed  onklino  Xaviera  facas  kruco-signo,  el  imitesas  quik  da  lua  gefilii�
Bernard divenas revema :
- Tamen el esas eleganta ed havas bona manieri. Tun elu konocas bone,
onu dicus.
- Yes, lor mea fianco, el deskriptis a me nia omna futura desfortuni e til
la preciza cirkonstanci di la morto di tua onklulo, mea kara Jacinto !
Itainstante l�omna asistanta personi facas liafoye kruco-signo lor la aludo
ad onklulo Jacinto, ilqua mortis ye la dio di lua quaradekesma aniversario
pos  recevir  sur  la  kranio  petra  kruco  ornanta  la  frontono  di  lua
proprietajo depos plu kam sisacent yari.
Ye la morga dio, Bernard e lua amikino Marie-Louise tamen demandas ad
onklino Xaviera la permiso utiligar un de la automobili dil familio�
- �Por irar dinear a Palma.
- Che la Palmira kad ? Nulu savas ube el habitas.
- Icon me savas koncerne me ! E Marie-Louise tre deziras renkontrar elu.

Me  konfesas  ke  me  tre  prizus  intelektar  quale  ita  damo  savas  ke  el
existas�
Arivinta  en  Palma,  Bernard e  Marie-  Louise  havas  nula desfacilajo  por
deskovrar la numero 7 di la calle San Juan. Ol esas imoblo qua probable
evas de la tempo dil Renesanco. Lua muri havas plu kam un metro de
dikeso. Che la teretajo esas streta aperturi protektata per forta greti.
Grandega portalo iriganta a � patio � facita por aceptar plura kaleshi. An
la muro, videsas ringi por la kavali vivinta hike dum la pasinta yarcento.
Sequas  icon  marmora  eskalero  lumizita  per  torchovazi.  Ica  omno
aspektas tre eleganta ed aristokratal. Bernard e Marie-Louise arivas che
la  unesma  etajo.  Tri  pordi  videsas  sur  la  marmora  fluro.  Li  sonigas
dextre. Esas  non  kloki triadek  minuti  posdimeze.  Lo  esas  Palmira  ipsa
qua venas apertar la pordo. El vestizesas per longa tuniko ek nigra silko,
havas reda turbano cirkum la kapo ed ora koliaro sur la kolo.
Bernard  e  Marie-Louise  impresesas  profunde  per  l�apartamento  di  la
Palmira. Li quik vidas Hispana armaro, mobli inkrustita per perlomatro
ed  ivoro.  An  la  muri  akrochesas  portreti  di  ancestri.  En  la  vetrini,  on
povas admirar precoza arjentajaro. Elu explikas :
- Mea familio habitas hike depos quaracent yari. Me esas sola ed ico esas
tro vasta por me. Ma me esas la gardistino di ca santuario. Me preparigis
kolda dineo. Ni parolos pri Marie-Louise kelke plu tarde. Dume, me irigos
da vi la � tour du propri�taire � (turo dil proprietanto, t. e. vizitar la
tota domo NDLT) quale vu dicas en Francia. Pos la vizito di ca luxoza
palaceto, admirata da amba yuna homi, e pos la dineo, la Palmira sizas
la  manuo  di  la  yunino,  qua  ne  povas  evitar  fremisar  :  la  manuo  di  la
klarvidantino frostigesas malgre la varmeso dil monato agosto regnanta
sur la insulo� Palmira, miklozante sua okuli, komencas sua litanio.
- Vu spozigos stranjero. E vu departos ad Afrika. En nigra Afrika, lo esas
ibe ke vu vivos la maxim granda parto de vua vivo. E vu havos filiulo,
unika filio. Il esos ecelanta multarelate e lu esos fieresomotivo a vu�
Bernard askoltas la predici. Nigra Afrika ? Kad stranjero ? Tam bone kam
ilu savas, Marie-Louise havas nula projeto pri ta mondo-parto. Elu nur
volas esar docisto pri la Hispana linguo e pro nula motivo el forirus de
lua genitori e neanke de Katalunia.
La  yari  pasas,  Bernard  e  Marie-Louise  instalas  su  en  la  vivo.  Bernard,
koncerne lu, iras ad Aljeria kom soldato. Lor konjedo, lua patro dicas a
lu :
- Sis monati ante nun, ni tre pavoris. Regardez !
Ed il prizentas a lu informo pri morto extraktita de la lokala diala jurnalo
: � Doktoro Lefol, lua spozino e lia filii havas la chagreno savigar da vu
la morto di Bernard Lefol, serjento che la transport-grupo 351 en Blida,
mortinta por Francia ye la 24ma di julio 1960. � Sequas lore la rituala
formuli en tala kazo.

- Apene kredebla ! pri qua parolesas ? Sama nomo, sama prenomo. Ita
desfortunoza  homonimulo  esis,  ultree,  en  la  sama  trup-unajo  kam
Bernard,  qua  ipsa  esis  serjento  che  la  transport-grupo  451.  Lua  patro
pluduras parolar :
- Multa personi kredis ke parolesas pri tu ! Me serchis informi. Parolesas
pri familio Lefol qua habitas en Salon-de- Provence. Li esas tre fora kuzi
pri qui me ne savis ke li existas. Me saveskis quale mortis ita Bernard
Lefol. Il esis komisita por gardado en la karcereyo di Blida ed Aljeriana
teroristo  sucesis  eskapar.  Il  kaptis  mitralioso  e  pafadis  talgrade  ke  la
kompatinda Bernard atingesis da kugli en la pektoro. Il mortis en l�aviono
qua transportis lu ad Aljer.
Subite, Bernard, memoras la ceno sur la plajo di Mallorca, ye la 1ma di
agosto 1956, t.e. ye la dio di lua arivo ibe.
Palmira parolas a lu :
-Ante ke quar yari pasos, ulu de vua familio mortos en aviono. Ma ico
esos sat indiferenta a vu. Lo esas quaze lu esus fora parento�
La nekonocata Bernard Lefol mortis ye la 24ma di julio 1960, fakte quar
yari pose�
La  Bernard  Lefol  pri  qua  ni  parolas,  koncerne  lu,  quale  Palmira  dicis,
vizitos  multanombra  mediki. Kom  � medikala  vizitisto � laboranta  por
granda firmo farmaciala. En Francia e Nord-Afrika. Palmira esis justa. E
ye kinadek-e-sis yari il aquiras morbo qua normale esabus mortigiva ma
il transvivas miraklatre.
Dum la sama yaro 1960, lo esas la foyo di Marie-Louise havar surprizo.
Por el anke, la predici da Palmira parte realeskis. El renkontris Libanano
e de nun pasas multa tempo en Mali. El jus havis filiulo.
Retroveninta en Palma, elu ne povas rezistar la tenteso : oportas ke el
retroirez vidar Palmira, la sorcistino. Elu notabis l�adreso sur lua mikra
poshkayero : calle San Juan, ye la numero 7, unesma etajo dextre. Palma
ne esas tante granda urbo. Elu rapide trovas la palaco segun Renesanca
stilo, la � patio �, la marmora eskalero, la granda pordo. Elu sonigas. La
pordo apertesas. Nekonocata damo havanta blanka hari apertas :
-  Bona  vespero,  siorino.  Kad  me  esas  che  Siorino  Palmira  Diaz  Del
Belveder ?
- No, tote ne !
Marie-Louise tra la mi-apertita pordo, rikonocas la armaro, la precoza
mobli,  la  vetrini  vidiganta  arjentajaro.  Omna  kozi  quin  elu  grande
admiris quar yari antee.
- Ka Siorino Diaz Del Belveder ne plus habitas hike ? Me venis dinear hike,
en lua hemo, kun amiko, quar yari ante nun�
La damo havanta blanka hari enirigas elu ed invitas el por sideskar en la
fotelo ipsa ube el sideskis quar yari antee. Marie-Louise naracas la lora
vizito, la predici. Elu deskriptas ad el precize la quar altra chambri dil

apartamento. La damo askoltas elu kun mieno sempre plu astonata. El
fine dicas, parolante tre serioze :
- Mea kara yunino, ne esas irga dubo : vu ja venis adhike. Kad dum mea
absenteso !? Ma me povas jurar per la Santa Virgino ke mea spozulo, mea
filii e me ipsa habitas hike depos quaradek yari. Mea matro esas infirma
e, depos duadek yari, ica apartamento nulatempe esis vakua mem dum
nur un dio. Me tote ne konocas ita Palmira Diaz Del Belveder e nulatempe
audis parolar pri el�
Misterio�
(Novelo extraktita de la libro ILS ONT VU L�AU-DELA (LI VIDIS LA TRANSA
MONDO) da Pierre Bellemare e Jean-Marc Epinoux.)
(Ek Kuriero Internaciona n� 2/2011)

EXPOZO CHE LA LOUVRE-MUZEO 
 LA REJIO MACEDONIA 
Ni  obliviez,  dum  la  tempo  di  klepsidro,  Euro-  e  debo-Grekia.  Ni
interesesez  pri  antiqua  Grekia,  ne  la  Athinana,  ne  la  klasika,  ma  pri
Macedonia. Ol esis periferial rejio, quan la helenismo nur poke penetris.
Peloponesia � t.e. sud-Grekia � ignoras ica nordala regiono, qua, trans la
stranjera  kolonii  di  Tesalonia,  semblas  esar  tre  barbara.  La  marjinala
situeso  geografial  di  ta  frontiero  dil  civilizita  mondo  explikas  ke  la
arkeologiisti  dum  longa  tempo  desprizis  entraprezar  exkavi  ibe.  La
unesma  ciencala  misiono  laborinta  taloke  evas  erste  de  1861  (sub  la
direkto da L�on Heuzey). La kreo dil Arkeologial Servo di la Orient-armeo
en 1915 (da generalo Sarrail) posibligis preparar la explori. Sur ica Franca
fundamenti, lo precipua dil arkeologiala laboro Greka evas de la duesma
duimo dil XX-ma yarcento e pluduras hodie.
Ye la komenco dil historio di Macedonia, la mitala rejo Karanos fondas la
unesma  urbo,  Agai,  ube  su  instalas  lua  populo  de  nomada  pastori.  Ye
historiale  konocata  tempo,  la  exkavi  revelas  l�existo  di  militera
aristokrataro. Plura lokala dinastii emersas. Li suplantesos e submisesos
da olta dil T�m�nidi � t.e. olta di Filipos e di Alexandros � qua pretendis
naskir de filiulo di H�rakl�s, nome T�m�nos.
Restinta exter la Mediteraneala historio, Macedonia ekiras lua izoligo ye
la  fino  dil  VIma  yarcento  a.K.  sub  la  Persiana  minaco.  Amyntas  I-ma
pruvas  lua  politikala  kapableso  nam  il  sustenas  Athina  dum  mantenar

bona relati kun la Persi. La sequanta reji intelektas la importanteso dil
meceneso : Zeuxis invitesas dekorar la rejala palaco, Euripides rezidas
ibe dum la necesa tempo por redaktar Oi Backhai (la Bakanini). La amo
al  helenismo  pluduras  kun  rejo  Filipos  II  qua  invitas  Aristoteles  kom
preceptoro di lua filiulo. Ica selekto esis tre konvenanta. Diveninta rejo
kande  il  evas  22  yari,  en  �  360,  Filipos  II  esas  altanivela  politikisto,
administranto, strategiisto, qua inventas timenda militistal formacuro,
nome  la  falango.  Athina  e  Sparta  exhaustesis  per  interkombatar,  lore
venas di Macedonia la tempo, e la retorikal arto di Demosth�nes ne povas
impedar Filipos submisar la Greka civiti per lua trupi o per la � federuri�
quin lu impozos a li.
La  palaco  di  Filipos  II,  en  Aigai,  deskovresis  en  1855.  La  korto  povis
aceptar  3.500  sidanta  personi.  Dek-e-kin  festino-chambri  aceptis  500
kunmanjanti  .  Ye  arkitekturala  domeno  experimentesis  ibe  la  pilastro
havanta du adosita mi-koloni Ioniana. Filipos II mortis asasinata da un de
lua  gardisti.  Kad  forsan  Persa  komploto  ?  Ma  on  povas  dubar  pri  la
sagaceso di ca komploto, nam ol surtronigis Alexandros III, la granda, qua
faligos la Persa imperio, per kombatar Dareios III til fora dezerti, dum
pludurar lua kavalkado til la limiti dil mondo lore konocata. La konquesto
konvoyigos a Macedonia materiala richaji per superkargita charioti, ed
enciklopediala  richaji  qui  esos  profitoza  til  la  tempo  dil  ocidentala
Mezepoko : Alexandros, kom bona dicipulo di Aristoteles, duktabis kun
su,  lor  lua  expediciono,  specalisti  pri  la  bestiaro,  la  plantaro  e  la
geografio.
Pos la morto di Alexandros, Macedonia desaparas de la politikala ceneyo
internaciona. En la dispecigita imperio, la historio pluduras sen ol. Olu
divenis Romana provinco en 146 a.K. Dum la granda perturbi dil yarcento
IV  p.K.  ol  partigesos  a  du  administrerial  enti,  Macedonia  I  e  II.  Ante
l�arivo  dil  orientala  richaji  spoliata,  ica  rejio  havis  le  sua  propra,
extraktita  de  oroza  fluvio  e  de la  mineyi.  La  ora  maskili kaskizita  per
bronzo transmisas la sublimita imajo di superhoma militisti. La tri kroni
ek  ora  folii  (ek  querko,  ek  hedero,  ek  mirto)  esas  marveli.  Olta  qua
deskovresis maxim recente, deskovresis en 2008, ol impresas ankore tam
profunde kam dum la tempo kande ol surhavesis duadek-e-quar yarcenti
ante nun, forsan dal yuna filiulo di Alexandros, H�rakl�s, asasinita pos la
morto di lua patro, da general Kassandros. Bronza tripedo havanta gambi
di falva bestio ganesis lor la ludi di H�ra en Argos, ye aproxime 430-410
a.K.Altra deini esas videbla : Kib�l�, D�m�t�r, ed anke Isis, sur reliefo
evanta de la II-ma yarcento a.K. dedikita ad Isis, Sarapis ed Anubis, od
sur reliefo ek marmoro, videsas bela kapo havanta lokli olqui nomizesis
kom  �  Libiala  �  (IIma  yarcento  p.K.).  La  sinkretismo  esis  manio  dil
Antiqua  Epoko.  Alexandros  irabis  til  la  Egiptiana  sabli  kun  lua
proximesanta guardo por konsultar l�oraklo da Zevs Ammon, mesticigita

deo, por honorizesar kom � filiulo di Zevs �, nome lua ancestro H�rakl�s
ne esis suficante importanta por lu. Lua soldati judikis ico kom exajerita,
� e dum ke il pretendis per ita titulo augmentar la brilo di lua prodaji, il
nur  sucesis  matidigar  ol  �,  tale  opinionas  Quintus  Curtius  kande  il
raportas ica oraklal konsulto.
Funerala  stelei,  plu  familiara  objekti  quale  lud-kubi,  osteti,  vazari,
komprokontrati  pri  domo  grabita  en  marmora  elemento,  duktas  til  la
pilastri di la galerio di le Sorcita, olqua esas monumento di Thessaloniki,
chefurbo lor la tempo kande Macedonia esis Romana provinco. Ita quar
pilastri, kun elementi di arkitravi e pos-klasika kapiteli korinthana, evas
de la IIIma yarcento p.K. e, kun duopla facio, li memorigas la pilastri dil
palaco  di  Filipos.  Singla  facio  ornesas  per  figuro  ye  basa  reliefo,
Dionysos, Ariadn�, L�da, Ganym�d�s� La nomo Sorcita explikesas per la
legendo. La figuri esus la rejo di Trakia, lua spozino ed elua servistini qui
supozeble petrigesabis per sorco quan ita rejo destinis ad Alexandros �
ma la deino Fortuno ne obediis ilu. Elta sorgis pri Alexandros til lua morto
en  323 a.K., pro  veneno  o  pro  encefalito.  E  trans ico  el  sorgis  pri lua
nemortiva glorio historial.
[Artiklo da SAMUEL publikigita en la jurnalo PRESENT]
(Ek Kuriero Internaciona n� 2/2011)

T U R I S M O 

KONOCAR MADRID 
Nul Europana chefurbo tante ripozis su en questiono lor la jus pasinta
yardeko ! Madrid sen renegar lua eleganteso nek lua aceptemeso, audacis
agar  riskoze  por  enirar  kun  energio  la  yarcento  XXI.  La  rezulto  esas
konstatebla  :  extraordinara  pro  la  inventemeso  e  la  fido  a  la  futuro.
Quale enirar urbo ? Kad diskrete o, kontree, sentime ? Madrid, por finar
ica debato, trovis simpla e sincera maniero por lasar su invadar : ne agar
quaze lu simulis ulo. Madrid esas nemediata. Madrid ne ludas ye celo-
trovo. La vizitanto qua deskovras Madrid savas ke lu esas en Madrid. Ed
en nula altra loko. Lo esas tale ke on konoceskas vera chefurbo !
E quale omna chefurbi, Madrid odias l�ideo ipsa di la senmoveso. Ico esas
afero pri permano. La urbi qui esis importanta en la historio di la homaro
�  e  qui  ankore  hodie  esas  importanta  �  esas  kapabla  asumar  danjeri,
rezolvas afrontar nova defii, aceptas rinovigar su. Dum tempo-periodo

de deko de yari, la Hispana chefurbo reale abordis nova yarcento. Ico
esas multe plu multe kam neprofunda tualeto, lo esas vera metamorfoso
quan ita urbo subisis. On povus laudar hike la qualeso dil �infrastrukturi�
de nun disponebla : dil aerportuo, rangizita inter la unesma kin Europana
aerportui pro lua trafiko, dil reto di subtera treni havanta multa branchi,
akurata e sekura, dil chosei e dil automobilal chosei, dil treno kun granda
rapideso� Madrid koncerne la transportili, esas modernega urbo : quale
ico  debesas,  dicos  ula  personi  !  Ma  ultre  la  fakto  ke  ita  urbo  sucesis
rajuntar la moderneso di nia epoko koncerne la publika equipuri, Madrid
audacis  previdar  sen  �  tabu  �  lua  futuro.  Lo  maxim  astoniva,  esas  la
multopleso  dil  konstrukteyi  qui  entraprezesis  e  finesis  sucesoze  en
rekorda kurta tempo. Lo esas anke la diverseso dil ambicii. Nome oportis
esar  vere  tre  kapabla  ed  audacoza  por  enterigar  dek  kilometri  de
periferial  voyo  por  krear  promenadeyo  an  la  rivi  dil  Manzanares,  ita
obliviata fluvio. Nur Madrid povis agar lo. E dum nur periodo de sep yari.
Madrid Rio esas hodie exemplo pri la apteso di granda metropolo vinkar
la diktatoreso dil automobilal trafiko ed ofrar � a maxim diversa quarteri
� spaci por laxigo dil mento e plezuri di liber-tempo.
La  sudwesto  dil  Hispana  chefurbo  tale  divenis  laboratorio  por  la  vivo
komuna. Ed ol esas modelo pri inventemeso ye la nivelo dil kreado. La
anciena  bucheyi  di  ca  urbo,  qui  olim  esis  domajegata  inkluzaji  depos
plura yardeki, esas hodie vivo-loko danke la zeloza deziro dil artisti ed
entraprezisti omnaspeca. Hike, quale ofte en Madrid, la privata sektoro
marchas  en  la  pazi  dil  publika  inicio.  Nulo  povas  facesar  dum  restar
egoiste  kampanta  en  sua  terenoduimo.  (�)  Madrid  explozas  pro
imaginado  e  regardas  �  rekte  avan  su  �  sen  irgatempe  renegar  olua
pasinta tempo. Simbolatra exemplo inter multa altri : la Prado depos tro
longa  tempo  existis  strete.  La  efektigita  extenso,  sen  kaptesar  da
megalomanio,  produktis  muzeo  digna  de  la  maxim  prestijoza  mondala
kolekturo  pri  Hispana  arto  trovebla  sur  nia  planeto.  Preske  dek-e-un
milion vizitanti promenis en la nova expozo-chambri depos la tempo di
lia aperto, t.e. quar yari ante nun. Logikoze, Madrid utiligas lua trumpi.
La Paseo del Arte, ita splendida promenadeyo pri arti qua rezumas en
kelka  kilometri la  historio di  tota  kulturo,  bezonis  plu  bone  identigita
simbolo. On rezolvis do transformar la belega Palaco di Cibeles a vera
ambasaderio kultural dil Granda Madrid. Oportas vizitar ica nova loko sen
karear la panoramo quan on deskovras departante de la teraso : un de la
maxim romantika urbi dil mondo de nun ofras su a la regardi di omni.

MADRID O LA FORTESO DIL AGANTA IMAGINADO  

Arkitekturo,  modo,  koquarto, Madrid  koncernesas  per  omnoNome
Madrid ne povas deskriptesarper la moderneso di lua aerportuo o dilua

sistemo pri subtera treno. Madrid nepovas konfundesar a lua muzei, e
memmin multe a lua futbal-klubo. Madridesas urbo. Konseque ol esas
pulsantakordio. E la kordio di Madrid esas facileprenebla. � Se tu esas
en Madrid, tu esasdi Madrid �, dicas ofte la kustumalaklienti dil � tapas
�-drinkeyi  kande  liparoleskas  a  nekonocati.  Nur  tremikranombra
metropoli havasgastamikeso tante simple afabla. 
Vivar en Madrid, lo esas infalible travivar Madrid. E travivar Madrid ne
esas  sempre  tote  repozanta  kozo.  Oportas  savar  vigilar  quoniam*
nulatempe  esas  tro  tarda  en  Madrid.  Oportas  savar  esar  gurmanda
quoniam  la  Madridana  koquarto  esas  un  de  le  maxim  sentimentala  ed
injenioza  di  nia  planeto.  Oportas  savar  ridetar  quoniam  la  strado-
spektaklo di Madrid liberigas su de omna konvencioni e de omna timidesi.
Malgre  la  krizo  e  la  necertaji  asociita  a  la  futuro,  Madrid  refuzas  la
tenteso dil pesimismo e dil retrodukto a su. La ambicioza labori, realigita
lor la recenta yari, posibligis a ta urbo igar duriva lua plaso en la klubo
dil  granda  metropoli  Europana  sen  perdar  irgo  de  lua  charmo.  Madrid
savas  lasar  su  invadar.  Ma  Madrid,  retroe,  invadas  omno.  Precipue  la
kordii. Lo esas probable pro ca motivo ke esas tante desfacila ekirar olu.
[Segun artiklo pri Madrid publikigita en la Franca jurnalo LE FIGARO]
Por havar plu multa informi pri Madrid en la Franca patuazo*, onu � click
�-ez sur : www.esmadrid.com/fr

(Ek Kuriero Internaciona n� 2/2011)

NADA TE TURBE � TAIZE    (Poemo da Santa Teresa di Avila)    

solo Dios, basta
Nada te turbe, nada te espante
Nada te turbe, nada te espante
quien a Dios tiene nada le falta
quien a Dios tiene nada le falta
Nada te turbe, nada te espante
Todo se pasa, Dios no se muda.
solo Dios, basta
La paciencia todo lo alcanza.
Nada te turbe, nada te espante
En Cristo mi confianza,
quien a Dios tiene nada le falta
y de �l solo mi asimiento,
Nada te turbe, nada te espante
en sus cansancios mi aliento,

y en su imitaci�n mi holganza.
Nulo  vun  trublez,  pavorigez  vun
Aqu� estriba mi firmeza,
nulo nur Deo suficas
aqu� mi seguridad
Nulo  vun  trublez,  pavorigez  vun
la prueba de mi verdad,
nulo  ta  qua  Deon  havas,  nulon
la muestra de mi firmeza
bezonas
Nada te turbe, nada te espante
Omno finas, Deo ne chanjas.
quien a Dios tiene nada le falta
Pacienteso omnon atingas.
Ya no durm�is, no durm�is,
Ye  Kristo  me  fidas,  lu  esas  mea
pues que no hay paz en la tierra.
apogilo, lua sufrado men fortigas,
No haya ning�n cobarde
imitar lu men joyigas.
aventuremos? la vida.
Hike  esas  mea  forteso  hike  mea
No hay que temer, no durm�is,
sekureso, la pruvo di mea vereso,
aventuremos la vida.
to quo montras mea fermeso
Nada te turbe, nada te espante
Nulo  vun  trublez,  pavorigez  vun
quien a Dios tiene nada le falta
nulo  ta  qua  Deon  havas,  nulon
Nada te turbe, nada te espante
bezonas
solo Dios, basta.
Vi ne dormez, ne dormez, pro ke

ne esas paco sur la tero

Ne esez ula senkurajozo quo esez

aventuro? La vivo.

Onu ne timez, vi ne dormez, esez

aventuro nia vivo.
Nulo  vun  trublez,  pavorigez  vun
Nulo  vun  trublez,  pavorigez  vun
nulo  ta  qua  Deon  havas,  nulon
nulo  ta  qua  Deon  havas,  nulon
bezonas  Nulo  vun  trublez,  nulo
bezonas
vun pavorigez nur Deo suficas
Nulo  vun  trublez,  nulo  vun
Nulo  vun  trublez,  pavorigez  vun
pavorigez nur Deo suficas.
nulo  ta  qua  Deon  havas,  nulon

bezonas
Tradukuron facis nia amiko Fernando Tej�n)

(Ek Kuriero Internaciona n� 2/2011)

N O V E L O 
 LA DOCISTO CHILFERSTEN 
La Esperantisti asertas ke lia linguo esas maxim facila. Segun semblo, la 
suba texto ne konfirmas ita aserto. 

Dum ita yaro 1934, �lontana�, perdita en fora pasinta epoko, onu dicos
lo a me, la semanala vakanco-dio dil skolani esis jovdio. Nunepoke, lo
esas merkurdio, onu anke dicos lo a me, ma ico ne importas ! Pro ke, por
la  pueri  la  ludo  esas  sempre  lia  precipua  sucio.  La  televiziono  ne  ja
aparabis en la familiala hemi, tamen ni povis spektar la cinemo-kunsidi
dil parokiala patronerio ube, en chambro agitata, tre ecitita, amaso de
bubachi skandis per la bruiso di lia ligno-shui la aventuri di Charlot o di
Laurel  ed  Hardy.  Kelkafoye,  en  impresanta  silenco,  ni  iris  ek  ibe  kun
vizajo  inflita  ed  okuli  redigita  per  la  lakrimi  pos  vidir  filmi  quale  La
Grande  Parade  (La  Granda  Parado)  o  La  Rose  effeuill�e  (La  Rozo
senpetaligita). Ni travivis fervoroze la programi di la � lum-projektilo �.
Per lia teatreyo, la membri dil familio Benevent esis vere avan-guarda.
Ita familiani sucesabis komunikar lia inklineso a spektaklo a la lokani.
No�l  Roquevert,  autentika  filio  di  ca  mestiero,  duris  esar,  cetere,  la
amata  aktoro  di  nia  grupani.  Ita  decendantaro  di  artisti  adportabis  la
revo ed omna homi esis gratitudoza a li. Lo esis simple marveloza ! Dum
la tempo di filmo, on kredis esar protagonisti dil cenaro. En ita chambro
obskura , ni esis omna embarkita sur navo pulsata da venti. Ni, la yunini,
ni recevis kelkafoye frapi, veninta de loki nekonocata, e bubachi ecitita
tiris  nia  hari.  Ni  omna  mastikis  mastiko-gumo  e  drinkis  nia  aquo  di
regoliso,  fabrikita  de  ante  e  varsita  en  la  boteli  dum  la  matino,
previdante ita posdimezi animita.
Dume, nia genitori, quietigita pri la fato di lia anjeleti qui amuzeskis en
la patronerio lor la jovdio, sospiris pro kontenteso ed omni dicis : �Ibe,
adminime, li esas saja ! � Nia imaginado laboris aktive. E la plu multi de
ni volis divenor aktori. Ni lektis plezure, ita revueti en qui la desegnita
bendi  (kartuni*)  apareskis  :  Les  Pieds  nickel�s  (La  Pedi  nikelizita),
L�Espi�gle Lilly (La Petulema Lilly), Mickey. Ni sparis nia sundiopekunio
por  povar  komprar  Fillette  (Yunineto),  La  Semaine  de  Suzette,  (La
Semano  di  Suzette),  Lisette,  edc.  Omno  esis  bona  por  lektar,  ni
transportis  nia  revueti  sur  la  trotuaro  e,  dum  profitar  la  spektaklo  dil
strado,  ni  lektis  tante  avide  la  aventuri  dil  personi  deskriptita  en  la
rakonti, ke olda Bretonino � pri qua omni konkordis por dicar ke el lektis
tote  perfekte  �  venis  por  komplimentar  ni.  El  probable  spensis
desracionoze pekunio por ni nam el kompris jurnaleti quin elu lansis per
la fenestro di la koqueyo aden nia domo. Ico kelkete jenis nia matro qua
questionis su quale dankar ica persono pro tanta jenerozeso. Lore ni iris
tempope  portar  ad  el  fisho  delikata,  kande  nia  patro  qua  prizis  la
peskado esabis fortunoza akrochar barshi ye l�extremajo di ilua pesko-
bastoneto.
Uladie, ita � Matro Kristnasko Bretona � adportis a ni anciena numeri di
Lecture pour tous (Lektajo por omni) quin ni hastis lektar e tale saveskar,
ke,  poka  tempo  pos  lore,  omna  populi  balde  parolos  un  sama  linguo

danke � Esperanto �. La elementi di ca studiuro plenigis la pagini di ta
revui. Quala marvelo esis ita linguo internaciona ! Quala fortuno esis a
ni havar la metodo disponebla ! Yes, oportis divenar � Esperantisti �. Ni
esis tante felica ke ni esperis miraklatra peskaji por dorlotar ita savoza
Bretonino  e  dankar  elu  survoyigir  ni  por  la  lernado  di  Esperanto.  Do,
stimulita, ni mustis agar selekto ed abandonar la cinemo dil jovdio por
entraprezar maxim frue la lernado di ca linguo. Ita decido restar heme
tedis kelkete nia matro, nam dum la jovdio el profitis nia cinemo-kunsidi
por irar sutar che nia avino ube el drinkis anke kafeo kun onklini. Malgre
omno, el esis tante ravisata pro ica deziro ed ica subita entuziasmo por
lernar asidue ke el donis plenipotenco a ni ed esis tre kontenta.
La  unesma  leciono  funcionis  tre  bone,  nam  la  nocioni  esencala  di  la
pagino  numero  un  pensigis  ke  ico  esis  facilega,  ito  semblis  esar  tante
simpla  !  E  nia  seniora  fratino,  qua  respondis  ad  omno,  esis  la  maxim
motivizita. Ye la sequanta jovdio, ni komencis afrontar kelka desfacilaji,
nia instruktistino, elta qua iniciis nia lernado, intelektis ke lua prestijo
vere koncernesis ! Kande onu frapis an la pordo, el iris por apertar e viro
eniris.  Il  surhavis  chapelo  melon-forma,  granda  labio-barbo,  binoklo
ringizita per oro, striizita jileto havanta mikra butoni, getri, kolumo falsa
ek celuloido e granda kayeruyo sub la brakio. Qua lu do esis ? Nia fratino,
tre savoze, anuncis :
� Me prizentas a vi profesoro Chilfersten qua venas vidar quale eventas
nia lernado pri Esperanto. �
Probable,  lu  esis  astonata,  interesata,  impresata,  nam  il  sideskis,
konsultis  nia  kayeri,  ekirigis  lua  skribilo  havanta  ora  plumo  de  ilua
kayeruyo ed entraprezis la tasko helpar ni. Dume, nia fratino, kom bona
dommastrino, iris vers la plad-moblo, quale elu vidabis ke on agis lo por
la invititi, prenis la botelo de vino reda e prizentis a lu granda glasedo
de ol quan il semblis apreciar nam il glutis olu per un foyo. Pose, il vishis
ilua  bela  labio-barbo,  inundis  ni  per  ondo  de  paroli,  per  defini
misterioza, e foriris dum dicar a ni :
� Me retrovenos venonta-jovdie ye la sama tempo, laborez bone. �
Quante ni esis fortunoza ! La profesoro ipsa venabis ! Ye singla jovdio il
esis  ibe,  kun  la  sama  chapelo  melon-forma,  la  sama  kolumo  falsa,  il
semblis esar un de la personi deskriptita en la revueto La Semaine de
Suzette. Itaque*, ni dorlotis ilu. Pos la unesma glasedo de vino, quoniam*
ico semblis plezar a lu, ni prizentis a lu duesma, ma ni ne progresis. La
linguo Esperanto, malgre la esforci dal profesoro qua esis tre erudita, ne
furnisis la expektita rezulti e ni komencis pensar ke ni devabus orientizar
ni prefere vers la Chiniana idiomo. Nome ni amasigis stana paperi quin
ni adportis a la skolo por povar esar bapto-matri di mikra Chiniano qua
sufris pro la hungro. Adminime, ni povabus skribar a lu ! Ni ja havis multa
bapto-filii  en  ita  granda  lando.  Ni  manjis  tre  volunte  e  senshame

chokolado por havar lua pakigomaterio, pri nia matro, el drinkis teo dil
fabrik-marko El�phant por komplezar a ni. La tegajo magial di ta mikra
folii odorant iris rajuntar olta dil chokoladotabuleti di la fabrik-marko
Menier qui desaparis ye la limitala regioni maxim fora di nia nokto-tabli,
shirmita dop la fayenca vazo. Ica celeyo esis sekura, onu ne audacis irar
facile ad ita loko, unfoye dum la matino suficis, nam dumnokte ni iris
tastante adibe. Nia trezoro vartis ibe la liberiganta redemto di populo
hungranta.  Do  ne  esis  irga  minaco,  ni  dormis  tote  quiete,  e  nia  sonji
felica duktis ni a voyajo kun Harry Baur, Jean Valjean e Taras Boulba.
Pro  ke  Esperanto  genitis  desfacilaji  a  ni,  ni  regreteskis  la  cinemo  dil
parokiala  patronerio.  Mem la  profesoro  divenabis  min  parolema, til  la
dio kande ni perdis nia iluzioni.
Ni  esis  che  nia  avino,  sidanta  cirkle  avan  la  fenestro,  havante  bolo
kontenanta kastanei sur nia genui. Dum emundar oli, ni regardis falar la
pluvo.  Ni  esis  komforte  !  Fairo  krepitadis  en  la  kameno.  Ita  frukti  dil
autuno donas a la vivo la charmo dil dolca vesperi familial. Ha ! quante
ico poslasas agreabla memoraji ! Yes, ni esis ibe e ni askoltis nia genitori
qui diskutis pri la fato di vaganto qua dormis en ebrieso, kun vakua botelo
an lua flanki sub l�eskalero di la hali opoze a nia domo. � Lo esas tamen
regretinda ke ita kompatinda Prosper akulis su ipsa a tala stando ! Il ne
mem  plus  laboras  !  Depos  la  tempo  kande  il  devas  venar  ad-hike  por
obtenar la pekunio dil asekuri ! Quon lu agas do ? Ica kompatinda viro
devabus mariajar su nam esas kerli en la cirkumajo qui bezonas spozino
por retenar li. Me questionas me kad ne esas homi idiota en la quartero
qui ofras drinkaji a lu ! Il ne savas refuzar ! � Kuriozigita, ni regardis la
viro jacanta sur la trotuaro, il similesis duko de Guise en nia Histoire de
France (libro pri la historio di Francia), � plu granda kom mortinto kam
kande il esis vivanta � . Hororo. Lo esis nia profesoro ! Sen kolumo falsa,
sen binoklo, lua chapelo melon-forma falabis aden kanaleto. Ni havis la
sentimento esar kulpoza, pro ke ni helpabis lu falar aden la mizeracho !
Ni neglijabis nia cinemo-kunsidi e perversigabis kompatinda viro neapta
defensar su pro ke il ne havis spozino ! Ni devis reparar nia kulpo e suciar
pri trovar muliero por lu, nam il esabus bela spozulo, kun lua getri e lua
striizita jileto, por nia vicinino, elta qua sempre surhavis shalo e ligno-
shui fabrikita en Sablaise. El, onu dicis, frequentabis maristo, veninta de
nekonocata loko, ma ico ne durabis.
Ita glasedi de vino igis bitra por ni la linguo Esperanto e lua lernado ne
pluduris nam rapide ni itere iris a nia kunsidi trepidanta. Kad la profesoro
vizitis nia vicinino ? Icon me ne savas. Pri la posibla fiancitino el trovis
altra maristo, ilqua esis elua propra vicino. La feliceso esis an elua pordo.
Esperanto  tante  deceptabis  ni,  ke  ni  judikis  kom  plu  saja  vartar  ante
entraprezar la lernado di la Chiniana. Nur la nokto-tabli abundegis de

stana  papero  nam  ni  esis  aparte  gurmanda  pri  ca  chokolado
konsolacanta. Nia mento praktikema revanchis.
Quon  divenis  Prosper,  altranome,  profesoro  Chilfersten  ?  Ilu  livis
Douarnenez kelka yari pose. Uli dicis ke lu sequabis cirko, altri asertis,
sen vere savar, ke il departabis sur la navo Trimar kun karto-divinantino.
Ni pensis, ni, ke il tote simple irabis ad Usa por rajuntar lua fratino, qua
esis miliardierino, nam lua revo esis irar ad Arizona.

[Texto redaktita da Yvonne JAOUEN e publikita en la revuo LES VEILLEES
DES CHAUMIERES (La Vesperi en la Palio-domi]

(Ek Kuriero Internaciona n� 3/2011)

LA TRAGEDIATRA FINO DI HYPATIA DI ALEXANDRIA 
El esis ciencoza, filozofo, virgina e pagana. Komence dil Vma yarcento,
Hypatia brilas en Alexandria. Ma elua libereso ed elua influo-kapableso
trublas ula homi, nome Kristana integristi qui ferme intencas mortigar
el. Kom filiino dil ciencisto Th�on di Alexandria el orientizesis quik de
lua puereso a la lernado dil matematiki, dil astronomio e dil filozofio. La
religio sive konsistanta ek idoli od ek Deo unika inspiras nur desfido ad
elu.
�  Regardez,  yen  elu  !  La  sorcistino  !  �  Celata  en  la  miombro  di 
stradeto, le parabalani guatas lia kaptajo. Li esas plura dekide homi,
havanta  okuli  plena  de  odio, omni  esas  nigre  vestizita,  olqua  esas  la
koloro  tradicional  di  ta  Kristanamonakuli  fanatikigita.  En  la  stradi  di
Alexandria, onu respektas li tam multekam onu timas li. Li sokursas la
maladie la desfavorati, ma li esas precipue laarmizita brakio di episkopo
Kyrillos, ilqua entraprezas lukto obstinantakontre la kulti ne-Kristana.
Dum  ica  diodil  monato  marto  415,  le  parabalaniesas  frenezioza.  Li
standas yeintersekala punto dil voyo Kanopika, t.e. la choseo qua trairas
ica civito deesto a westo. Lia chefo, Petrus laLektero, imperas : � Esez
pronta ! Quikkande el esos izolita, ni atakos ! � Luaregardo traboras la
turbo e pozesas, yekelka deki de metri plu fore, sur mulierosublima :
Hypatia di Alexandria. Elustandas sur elua charo, apud sklavoqua tenas
la reini. Elu surhavas latribono*, olqua esas la mantelo dilfilozofi, ico
esas stofo simpla maprestijoza, normale ol rezervesas a laviri. Evanta
45  yari,  el  esas  la  maximgranda  matematikisto  di  Egiptia  edanke
filozofo respektata en la totaImperio Romana. Bela, ciencoza,pagana,

elu  radias  per  aspekto  quazedeal,  plufortigita  per  l�aserto  di  elua
virgineso. La pasanti dispersas su avanelu e salutas el respektoze. Elu
livas lavoyo Kanopika ed iras vers elua domo. 
Subite  audesas  ululadi.  Hypatia  turnas  su  :  trupacho  de  parabalani
precipitas  su  ad  elu  !  Li  ekpulsas  elua  eskorto  e  pozas  elu  violentoze
surtere ! Pose li forportas el tra la stradi, shokpulsas elu, tranas el per
la hari sur la sulo ed ekvarsas sur elua kompatinda korpo lia sentimenti
di iraco e frustrado. La maxim grosiera insulti omnaspeca klamesas. Elua
kalvario duras til la kirko di Kaisarion, ube ica desfortunozino esas sola
kun la monaki. Pro quo tala violento ? Quon li volas kontre el ? Hypatia
serchas solvo. Esas nur un : la spirito. El refujas che la penso di elua kara
studii, la matematiki, l�astronomio, la profundaji dil kosmo. La vizaji dil
ciencozi quin el tante admiris aparas en lua mento : Aristoteles, Platon,
Euklides� e lua patro, Th�on di Alexandria.

� Regardez Hypatia� � Th�on apuntas vergeto vers la nokto stelizita. �

Ibe, lo esas Venero, un de lakin vaganta astri. � Hypatia evas 6yari. �
Yes, me vidas Venero ! Ed ibe, loesas Marso ! Ho Patro, pro quo onu
dicas ke li esas vaganta ? ��Pro ke li nejiras cirkum la Tero, olqua esas
la  centrodil  universo,  e  ke  lia  movado  nekonformesas  ad  ulo  altra
konocata.  �La  okuli  dil  yunineto  exploras  lamisterioza  kosmo,
admiranta. Hypatiaesas filiino dil cienci. El naskis en 370 edefektigis
lua  unesma  pazi  en  la  koridoridil  Mouseion  �  la  �  Templo  dil  muzi  �
fondita da le Ptolema�os dum layarcento IIIma ante Kristo � en qua lua
patro  docis.  Ita  loko,  okupata  dalciencisti  maxim  prestijoza,  shirmas
extraordinara  biblioteko.  Kom  armodiplomacal  di  le  Ptolema�os,  ol
kontenis� omna libri dil mondo � po la preco diintensa chaso por obtenar
manuskripti. Singla  navo  abordanta  en  Alexandriamustis  livrar  lua
skriptita  verki  akopiisti,  qui,  tre  ofte,  konservis  laoriginalaji.  Ye  la
kulmino di lua glorio labiblioteko konjekteble kontenis preske700.000
verki, olqui esis volvaji ekpapiro tre bone mantenata dalbibliotekisti.
Lia profesiono inventesispor ica loko. La Mouseion produktos lavorto
latina museum, olqua divenos� muzeo �. Lo esas en ica templo dilsavo
ube Hypatia naskis. 

Lua  familio,  lo  esas  la  ciencozi  dil  Mouseion.  Lua  ludili  esas  la 
nekontebla nombro de papiri dil biblioteko. 
La ludi dil infanti e pueri ? Ico tote ne interesas elu ! Lo esas per la
studiado ke el joyas ed expansesas. Th�on protektas elu e nutras el per
ica savo quan el postulas sencese. � Ho patro, parolez ankore a me pri
la  koniki (ico  esas  la  nomo  di  tipo  de  geometriala  kurvi  NDLR)  � Nulu

astonesas  vidar  ica  yunineto  gambolar  en  la  koridori  dil  Mouseion,
sempre  guatante  la  posibleso  di  kurso  o  konfero.  En  ita  prestijoza
klozajo, el eskapas la destino dil mulieri di Alexandria, konsiderata kom
minora dum lia tota vivo e qui tutelesas permanante da viro, lu esez lia
patro, lia spozulo o mem lia filiulo. Restriktita en la hemo, eli mustas
konsakresar al edukado di lia filii. Lo esas tote altra vivo qua preparesas
por Hypatia. Lua lernado produktas rapide rezulti : el esas ecelanta en
la cienci. Dum la sucedo dil yari, Th�on apogas su sempre plu multe pri
elua  kompetenteso,  til  la  grado  divenigar  elu  kom  lua  precipua
kunlaboranto. El studias anke en Athina, en la skoli fondita da Aristoteles
e Platon.
 Lor elua retroveno a la Mouseion, el obtenas ofico kom profesoro pri 
matematiki, astronomio e filozofio. 

El  partoprenaskun  lua  patro  la  riedito  e  lakomento  di  plura  verki
unesmaranga :la Traktato pri la koniki da Apollonios, La Aritmetiki da
Diophantos, e precipuela Elementi da Euklides. Elua kursi prifilozofio
anke tre prizesas. El docas pri lakursi di Platon quale nul altra persono, 
per mixar elua savo ciencal a vasta reflekto pri l�existo e lo deala. El
esas pagana, certe, ma havas nul atrakteso por la deaji quin onu celebras
en la  templi di Alexandria,  neanke  por la  unika  deo  Kristana, quan  el
desfidas. Segun elu, nur la filozofio posibligas proximeskar a lo deala,
per serchar interne di su ipsa. Tala esas lua religio. Elua dicipuli havis
senlimita admiro ad el. Facinata, lua dicipulo Syn�sios redaktas deki de
letri pri el : �Ni vidis, ni audis elta qua prezidas a la misterii sakra dil
filozofio. El esas santa e kar a la deajo, mea bonfacantino, mea maestro,
mea fratino, mea matro. Mem se nul memorajo restus a la mortinti en la
Inferni, koncerne me, me memoros pri ma kara Hypatia. � Dum la sucedo
di lua docado, Hypatia extensas elua influo a la Mouseion ed anke a lua
vicinajo e til a la stradi, ube el kelkafoye disdonas elua savo. Quankam
el esas feminista ante la tempo, unika muliero en universo kultural tote
maskula, el askoltesas dal sajuli e dal potenti. Pro ke el havas neruptebla
fermeso  moral,  el  refuzas  la  praktiki  dil  sexuago.  Nula  viro  povas
submisar el, absolute nula de li. El esas virga. Por l�eterneso.

Mea  tre  kara  damo.  Emoco  ne  cesas  tormentar  me�Lore  la  skolo 
subite tacas. 
La  dicipuli  observas  liakamarado,  qua  esas  viktimo  diastonanta
nervozeso. Hypatia regardaslu, el esas nesentiva. � Tun me askoltas. 
Parolez. � La yunulo audacas : � Yen�Me amoras vu� � Esas astonegeso
interla lernanti. Quale il povas havar lakurajo agar tale ? Ma Hypatia

parfinaselua kurso sen reaktar. Ye la morga dio, ante debutar la leciono,
elu iras ad iltaqua deklaris lua amoro e prizentaspako a lu : � Lo esas
donaco. Por tu. �Emocanta, la yuna viro recevas icaofrajo, ma il divenas
quik teroroza :parolesas pri texuro makulizita persango ! � Lo esas mea
sangomenstruala,  deklaras  Hypatia.  Yen  toquon  tu  vere  amoras  ho
yunulo,  ma  tuamoras  nulo  bela.  �  Tale  el  konjedashabile  elua
pretendanti.  Kande  iliperseveras,  elu  orientizas  li  a  la  praktikodil
muziko  por  kalmigar  lia  ardoro.  Eluainstrumenti  esas  la  nekontebla
nombrode utensili ciencal quin elu fabrikas, taleica planisfero cielal od
ica areometromezuranta la specifika pezo di laliquidi. Elua precipua
peco esassplendida astrolabo, t.e. objekto quaposibligas ad elu relevar
kun precizesola situeso dil steli. Kande noktesas, onvidas elu ofte en la
gardeni  dilMouseion,  apuntante  l�astrolabo  vers  lafirmamento.  Quon
dicas ad el la astri ? Kad la fakto ke on travivos baldeepoko-chanjo en
Alexandria ? 
 En 391, Hypatia evas 21 yari. Quale singladie, elu aceptas elua dicipuli 
en chambro dil Mouseion. �

To  quon  demonstrasEuklides,  elu  komencas,  lo  esas  ke�  �  Elcesas
subite. Furioza klamado acensasde la strado. La filozofino hastas a la
fenestro e ne povas retenar ululo : nordedil urbo, la Serapeum brulas.
Turbo deKristani iras ad ita templo pagana, kunarmi enmanue. � Ico
vere eventis. Liagis ico �, pensas Hypatia qua nunteroras. Egiptia esas
lore sub ladominaco dil Imperio Romana sukusitaper la gota invadi e la
tensi religial. Theodosius I-ma regnas enKonstantinoplo ed impozas la
Kristanismo  brutale.  Kelka  monatiantee,  il  publikigis  edikto  qua
interdiktas la frequentado dil santuariipagana. En Alexandria, lo esas la
patriarko Theophilos qua komisesasefektigar ica aranjuro. Il komencis
unesme atakar la loki neimportanta, quin lu transformigis a kirki. Hodie,
loesas la lastega simbolo dil paganismoquan il atakas : la Serapeum. Ita
templo majestoza konstruktesis ye la glorio di Serapis, qua esas deajo
mixanta  la  influi  Greka  ed  Egiptiana.  Ol  kreesis  da  le  Ptolema�os  por
unigar la habitantaro lokala. Ma la Serapeum ne esas nur pagana loko :
ol esas anke anexajo di la granda biblioteko dil Mouseion ! Yen pro quo
Hypatia  teroras.  Surloke,  grupo  de  rezistanti  sucesas  inkluzar  su  per
barikado en la internajo dil edifico. Ma lo esas Imperio qua frapas an la
pordo.  Theodosius  I-ma  rezolvis  lo  :  la  templo  de  nun  apartenas  a  la
Kristani.  Ol  devastesas.  La  fablatra  statuo  di  Serapis  sur  qua  ica
monumento apertesas esas destruktata e dekamili de papiri desaparas
en la flami.

Hypatia  vidas  vacilar  la  mondo  en  qua  el  naskis.  Tante  plu  ke,  ye 
cirkum 405, astro extingesas : lua patro transpasas. 
Dum  oktobro  412, la  patriarko  Theophilos  luafoyeabatesas  per
maladeso.  Du  sucedantiinteropozas  :  arkidiakono  Timotheos, 
konsiderata  kom  moderato,  e  Kyrillos, nevulo  di  Theophilos,  qua  esas
mem plubrutala kam lua onklulo. Pos tri dii deafronti sangoza, Kyrillos
nominesas komepiskopo di Alexandria. Il impozospokope lua dominaco
super ica urbo, tre helpata per la stratigo dil ImperioRomana, definitive
dividita  en  du  partilor  la  morto  di  Theodosius  I-ma  en  395. En
Konstantinoplo, lo esas Theodosius II, qua regnas depos 408, il esas nur
yunuleto evanta deko de yari. Nuloopozesas a l�omnopovo di Kyrillos. Il
ekpulsas unesme sen irga egardo la neortodoxa kulti. Pose il atakas la
Hebrei. Ma sur la voyo a la purigado di la civito, la episkopo di Alexandria
renkontros  viro  neflexebla  :  Orestes,  la  nova  prefekto  di  Egiptia  ,
nominita ye cirkum 414. Il esas Kristano tarde baptita. Orestes restas tre
fidela a la Greka heredajo di Alexandria. Depos lua enoficigo, il deskovris
trezoro dil helenistika kulturo : Hypatia. Il asistas kelkafoye elua kursi
ed iras sat freque ad elua hemo, akompanata per altaranga oficisti. En
ita trublita tempi, la filozofio esas granda rifortigo. Elu propozas mem
ad ilu fondar partiso por kontreagar Kyrillos. Ad Hypatia, Orestes esas
fonto  de  espero  e  de  rifortigo.  Ma  la  stradi  murmuras  per  slogani
nacionalista e Kristana. Ita ondego submersos omno.
 Ye ta saturdio, quale dum singla semano-fino, la Hebrea komunajo 
iras a la teatreyo  
por  asistarspektakli  di  pantomimo  tre  prizata  madesaprobata  dal
autoritatozi Kristana. Itadie , prefekto Orestes esas en latribuni. Il esas
anunconta nova regulizopor la reprezenti teatral. Il iras a laceneyo e
deklamas per potenta voco. Ma lua interveno perturbesas pertumulto
qua  eruptas  che  la  publiko.  Onaudas  la  vorti  :  �  Spionanto  ! 
Stradobubacho ! � Viro tranesas ye lapedi dil prefekto : � Il esas agento
diKyrillos ! Lu nomesas Hi�rax. Il esas hikepor produktar desordino.�
Orestes, furioza pro ita intruzo, imperas ke ladicita viro flogesez. Ico
esas grandaeroro : quik eventas sedicio. Ol esas launesma akto di ondo
de violentaji quidevastos Alexandria. Kelka dii pose, laHebrei masakras
plura deki de Kristanien kirko. La repliko da Kyrillos esasterorinda : il
asaltigas la quarteroHebrea ! Ilua monakuli spolias, mortigase chasas
kun nekredebla sovajeso. Oportas fugar, tam rapide kam ico esasposibla
!  Dum  periodo  de  kelka  dii,  icaafero  aranjesas  :  preske  ne  plus  esas
Hebrei en Alexandria. 

Hypatia povas spektar quale elua hemurbo vakueskas de lua  richaji 
kultural. Ico esas hemoragio quan nulo, segun semblo, povas haltigar. 
Kyrillosbalayas omno sur ilua paso, explotas lasentimento nacionalista,
rekrutaskombatanti  che  la  povri.  Lua  700parabalani  terorizas  la
habitantaro. Ulamatine,  furieskanta,  li  atakasOrestes  lor  un  de  lua
voyaji. UlaAmm�nios lansas a lu stono a la vizajo ! Sangoza, la prefekto
asaltesasomnaloke.  Necesesas  l�interveno  damoderata  Kristani  por
ekpulsar lamonaki. La atakanto quik mortigesassegun judicio. Ico esas
marvelozaoportunajo por Kyrillos : il deklarasAmm�nios kom martirulo
e  celebras  luasakrifiko  en  un  de  lua  kirki.  La  mentiesas  tilextreme
pasionozigita.  Orestesmustas  submisesar.  Irgakuste  !  Maobstaklo
permanas : Hypatia. Rumoriasasinema komencas kurar en la stradi :�
Hypatia esas sorcistino ! El manipulasla prefekto ! Kad vu ja vidis ica
objektibizara quin elu utiligas ? Ita astrolaboquan elu apuntas vers la
cielo  ?  Sorcadoico  esas  !  Lo  esas  pro  elu  ke  Orestes  eKyrillos
interafrontas ! � Le parabalaniesas revoltanta pro ica bela filozofino, 
nedependanta e libera. Lia chefo, Petrus la Lektero, havas ferma rezolvo
:oportas ocidar elu ! Ico eventos dum latempo dil karesmo. Ye ula dio
di marto415�

En la kirko di Kaisarion, Hypatia stacas kurajoze opoze a la trupacho.

� Ni desvestizez el ! � Dekide manui unglosizas elu, skrachas el, arachas
lua vesti. Yen el esas nuda, icavirgino legendal, ofrita a la regardi dilua
tormentisti. Elua nudeso kontributasnur ecitar lia sovajeso. � Mortigez!
�Stono flugas� ed atingas elu ye lakapo ! Pose duesma stono. Triesma.
E loesas la diluvio. Pos kelka sekundi, omnofinesas. Hypatia jacas sur
la sulo dilkirko, lua korpo esas nun nur amaso desangoza karno. Ma la
parabalani  volasmem  plu  multe.  Li  precipitas  su  a  luakadavro,
dispecigas ol, pose li tranas olutra la tota urbo. Ye la fino di infernala
procesiono,  li  kombustas  elua  restaji. Fumuro  lejera  acensas  aden  la
altaji  diAlexandria,  superflugas  la  voyoKanopika,  tardeskas  super  la
Mouseion, pose klimas alonge la faro ante atingarla cielo. Kyrillos vinkis.
Ilua  impliko  en  lamortigo  di  Hypatia  nulatempepruvesos.  Il  esos
episkopo di Alexandriatil ilua morto, ye la 27ma di junio 444. Kyrillos
santigesos dal Eklezio. Ilcelebresas singlayare ye la dio di luatranspaso. 
[Artiklo da Julien Chavanes publikigita en la revuo HISTOIRE.]
(Ek Kuriero Internaciona n�3/2011)

235

LA � YOGA � DIL SONJO (Namkhai Norbu) 
Yen artiklo di qua, forsan, la temo esas tote exotika a mea lekteri nam 
parolesaspri aparta formo di � yoga � uzata en la Tibetana buddhista 
religio, nome la � yoga� dil sonjo. Per koncianta exerci dum la sonjo, 
kelka � lama �-i Tibetana probasobtenar la spiritala veko e, pos min o 
plu longa tempo, atingar la kompleta liberigode omna sufri ; stando 
nomata � nirvana �. Ica artiklo esas  traduko ad Ido de  textoek libro 
redaktita da Tibetana monako. 

Existas nombroza atesti, qui asertas la posibleso developar klara koncio
dum la sonjo-stando e tale aquirar l�apteso pri kontrolar onua sonjo� �
Dum 1959, me ja fugabis Tibet e habitis en Sikkim. La situeso en Tibet
plumaleskis rapide. Quante plu la novaji pri l�ocidi e la destrukti atingis
ni, tante plu me desquieteskis pro mea familiani qui restis ibe. Multa ek
ni pregis Tara (1) por demandar helpo ad elu. Eventis dum ta periodo ke
me havis yena sonjo. Me marchis en montoza regiono. Me memoras pri
la beleso dil arbori e dil flori. Esis sovaja bestii alonge la choseo sur olqua
me voyajis, ma lia konduto relate me esis dolca e pacema. Me savis ke
me iras al templo di Tara jacanta sur monto stacanta plu fore. Me arivis
a loko proxim la templo ube trovesas mikra agro plena de arbori e reda
flori. Puerino evanta aproxime dek-e-un o dek-e-du yari esis ibe. Quik
kande el vidis me, el donis a me reda flori e questionis me adube me
iras. Me respondis : � Me iras al templo di Tara skope pregar por Tibet �.
El respondis : � Tu ne bezonas irar al templo ; recitez nur ica prego. �
Lore el repetis plurfoye prego qua komencis tale : � Om Jetsumma� �
Me  diceskis  ca  prego  dum  tenar  la  flori  en  la  manuo.  Me  repetis  ol
plurfoye. Fakte, esas la energioza fervoro per qua me recitis olu, qua
vekigis me.
Kelka yari pose, me havis simila sonjo. En ta sonjo, me trovesis itere sur
l�agro qua previdigis la proximeso di la templo di Tara. Ol esis la sama
kam en l�antea sonjo, ma sen la puerino. Me regardis avan me e vidis la
templo  yel  somito  di  monto.  Me  duris  mea  marchado  til  ibe.  Esis  tre
simpla templo, sen intenco pri eleganteso en olua konstrukturo ed olua
dekoruro. Lua aperturo orientizesis vers esto. Me eniris ol e remarkis sur
la muro pikturo pri la � mandala � di shitro qua figurizas la cent deaji
pacema ed iracoza. Nombroza Tibetana libri jacis sur etajeri ed, inter li,
la  �  Tanjur  �  e  la  �  Kanjur  �.  Me  esis  regardanta  ita  tomi  kande  me
videskis ke Tibetano stacis an la pordo. Lua vestaro similesis olta di �
lama � sen, tamen, esar tote sama. Il questionis me : �Ka vu ja vidis la
Tara-statuo qua parolas ?� Me respondis ad ilu ke me ne vidis olu, ma ke
me deziras vidor ol. La viro lore duktis me aden chambro kontenanta ta

statuo. Yel instanto kande il esis ironta a la pordo por departar, il dicis
:  � Yen la  Tara-statuo  qua  parolas.  �  Unesme  me  vidis  nulo,  pose me
remarkis ke la viro regardis atencoze la altajo di la kolono. Me observis
lua  regardo  ed  ibe,  ye  la  somito,  me  vidis  statuo  di  la  verda  Tara.  El
reprezentesis quale puero evanta sep od ok yari. To esis jolia statuo ma
me ne audis ol parolar e me vekis.
La  sequo  di  ta  historio  ne  esas  sonjo.  Dum 1984,  me  voyajis  en  nord-
Nepal por irar al monakerio di Tolu, kande me rikonocis l�agro di mea
sonjo ube la puerino donabis a me flori e prego. Me regardis adfore e me
deskovris la templo. Kande me parvenis en ol, omno konformesis exakte
a mea sonjo. Me iris a la kolono e serchis � la Tara-statuo qua parolas �.
Ol ne esis hike. To esis la nura detalo qua ne konformesis  a la  sonjo.
Recente, me audis ke un de mea dicipuli ofrabis al templo statuo di la
verda Tara e ke on lokizis olu ye la somito di la kolono kom memorigo.
Se onu irus a ca templo nunepoke, onu povus vidar la statuo en olu. �

1) Tara : Tibetana deino qua tre similesas la santa Virgino dil katoliki.

2) mandala : Tibetana pikturo qua montras cirklo en quadrato kun tre
diversa  aspekti  e  kolori.  Ol  esas  supozita  esar  suportilo  por  atingar  la
spiritala veko.
3) Tanjur, Kanjur : Sakra libri di la Tibetana buddhismo.

(Ek Kuriero Internaciona n� 4/2011)

L'ALTERNATIVA U N I V E R S I 

Multa  ciencisti  hodie  opinionas  ke  existas  la  posibleso  di  alternativ 
universi. Ica universi tre similesas la nia, ma havas diferi. Onu supozas 
ke esas universo ube Napol�on ne desvinkis en Waterloo, altra ube Hitler 

esis la vinkinto dil duesma mondo-milito e.t.p. Forsan existas posiblesi 
por  transirar  de  universo  ad  altra  e  mem,  kelkafoye,  senvole  tala 
transirado eventas. Yen kurta naraco pensiganta. 

�  Dum  1954,  sedicio  eventis  en  Japonia  tante  violentoza,  ke  la
reprezentanto  personala  dil  Usa-prezidanto  ne  povis  desembarkar  en
Japonia,  nome  la  Japoniana  guvernerio  konfesis  ke  lu  ne  esas  apta
certigar ilua sekureso. Pro ke la Japoniana guvernistaro volis pruvar ke
ica sedicio esas la rezultajo dil agado da stranjera agiteri, lu verifikigis
la  pasporti  di  omna  exterlandani  rezidanta  en  Japonia.  Onu  trovis  en
hotelo  homo  qua  posedis  pasporto  semblante  nereprochebla  sen
skrapuro e sen risurskribo. La fotografuro esis exakta sam kam la fingrala
traci. Existis nur un problemo, ma giganta, nome la pasporto livresis da
la lando Tuared, qua ne existas sur l�areo di nia terala globo.
Onu questionis ica homo. Segun il, Tuared extensesas, sur nia mapo, de
Mauritania til Sudan per inkluzar oli same kam granda parto de Aljeria.
Lo esas en Tuared ke organizesas la vera Araba Legiono, liberigonta ye
opresado  omna  Araba  populi.  Il  venis  en  Japonia  por  komprar  armi.
Indignigita, ke onu audacez dubitar pri la existo di ilua lando, il parolis
publike al jurnalaro, pos ito omna jurnalisti kuris al Atlasi e plu tarda al
telegrafili. Onu telegrafis ad UN/ONU al Araba ligo, ad UNESCO, ad omna
loki, vane, nam nulu audabis parolar pri Tuared. Ol ne esis plu absurda
kam  irg  altra  Afrikana  stato,  ma  ol  ne  existis.  Omnakaze,  ne  sur  ica
planeto.
Ante  inkluzesar  en  Japoniana  dementerio,  la  sendato  di  Tuared  su
interviuvigis, aparte dal semanala jurnalaro Angla. Il tote ne intelektis
pro quo nulu kredis ilu. Ye exameno, la pasporto pruvesis tote normala.
Olu redaktesis en Araba linguo. La nura problemo esis ke la lando qua
livris ol ne existas !
Ica  homulo  periodale  questionita  dal  jurnalistaro  persistis  dicar  lo
sama.�

[Segun extrakturo de la libro LE MATIN DES MAGICIENS (LA MATINO DIL
MAGIISTI) redaktita da Jacques Bergier.]

(Ek Kuriero Internaciona n� 4/2011)

238

LA DIABLALA MAGIOLIBRO 
La raportita historio debutis tre longa tempo ante nun. Forsan ye la 8ma
yarcento. Probable en Skotia, Anglia o Germania ; omnakaze en lando
qua kredas ye la sorcistini e persekutas eli kruele. Onu ne savas la nomo
dil sorcistino, ol esis posible Kunigunda e kondamnesis brulesar sur rogo.
El esis nur parte brulata, nam altra sorcisto kaptis elua restaji, kunportis
oli a sua hemo e laboris oli.
Quon il facis ? Ni ne savas, ma plura yari pose, libro havanta malauguroza
aspekto nigrigita quaze per la flami dil inferno esis vendebla. Kande onu
apertas lu, onu lektas sur la unesma pagino pergamena : Magiolibro di
Ahriman. La literi esas Mezepokal e la tota texto pritraktas instrucioni
koncernante nigra magio. Kelka homi dicas ke la tota libro esis facita per
homala pelo, nome olta di la tormentata sorcistino.
Ico eventis dum la unesma yari dil 9ma yarcento lor la kronizo di Karolus
la  Granda  en  Aachen.  Segun  legendo,  eminentulo  di  ca  urbo  ofris  ita
destranquiliganta libracho a la nova imperiestro. Kad ilua intenco esis
amikala od enemikal ? Kande onu savas la sequo di ca historio, onu ne
plus questionas su.
Onu naracas ke ica libro, precoza donaco, expozesis plu tarde en klozata
vetrino.  Ma,  ulamatine,  la  surprizon  onu  havis  ritrovar  la  magiolibro
sursule. La vetrino esis ruptata. Ulu komentas : � Semblus ke ca diablala
libro  probis  eskapar  e  ke  ol  ruptis  la  vetrino  deinterne.  Omnakaze  la
chambro  esas  hermetike  klozata  e  nulu  povas  penetrar  en  ol  dum  la
nokto.  �  Kelka  dii  pose,  la  pordo  dil  dicita  chambro  esis  forsata  da
nekonocata manui : ulu kaptis la magiolibro di Ahriman, e nur ica verko.
Dum multa yari la libro desaparis komplete. Ol divenis  itere videbla e
mem  kelkete  plunigrigita  kande  kelka  yarcenti  pose  la  domo  di
brokantisto  parbrulas.  Onu  povas  questionar  su  deube  il  aquirabis  ita
danjeroza  skripturo.  Kad  la  preirinta  posedanti  esabis  sorcisti  o
nekromanciisti,  heredanti  dil  sorcistino  ?  Plu  tarde  on  ritrovas  la
manuskripto  en  1566  che  Hebrea  diamantisto  di  Amsterdam.  Ita  viro,
segun publika rumoro, posedas la magiolibro. E ca babilema diamantisto
raportas stranja fakto : � Me volis netigar mea magiolibro. La binduro
esis tote makulizita per fumuro. Ma apene me komencis fricionar ol, ke
la libro eskapis de mea manui e ke ol plunjis aden kuvego plena de aquo
qua  stacis  avan  me.  Ica  aquo  qua  ye  la  preirinta  instanto  esis  tote
koldeta, subite ebulieskis� Nekredebla ! �
Omnakaze  la  babilema  diamantisto  versimile  rivivigis  la  malediko  per
parolar tro multe, nam, kurtatempe pose, deliktanto eniras lua hemo,
frapas il ed asomas il. Kande il rivekas, il remarkas ke on furtis de ilu�
la libracho.

Dum du yarcenti ita danjeroza verko obliviesas. Til la tempo, kande, en
Praha, urbo de sorcisti e de nekromanciisti eminente, du fratuli heredas
la  magiolibro.  Ico  savesas,  nam  li  interdisputas  pro  la  proprieto  dil
infernalajo e lia disputo savigesas omnaloke. Li interdisputas talagrade
ke  li  tandem  duelas.  Una  de  la  fratuli  mortigas  l�altra.  La  vinkero
kunportas la manuskripto adheme, en la famoza strado dil Alkemiisti. Ye
la sequanta dio, la habitanti dil dicita strado mustas kombatar la fairo
qua  destruktas  lua  domo.  Onu  timas  extenso  dil  incendio  a  la  tota
quartero.
Omnakaze  la  malefikanta  magiolibro  ne  desaparis  komplete,  nam  ol
ridivenis  videbla  yel  komenco  dil  XXma  yarcento. Che la  tre  konocata
asekuro-kompanio  Llyods.  Famoza  pasajero  asekurigis  sua  bagaji  ante
voyajo trans Atlantika Oceano. Pro ke il esas miliardiero, il posedas tre
valoroza objekti e juveli, ma il asekurigas la magiolibro di Ahriman plu
sorgoze kam lo cetera. Quale il aquirabis ol ? Ni nesavas. Ica miliardiero
nomesas  John  J.  Astor,  e  la  navo  sur  qua  il  voyajas  por  transirar  la
Atlantika  Oceano  esas  la  TITANIC,  pri  qua  onu  asertas  ke  ol  esas
nesubmersebla� La superba paketboto shokata da glaciomonto sinkis en
la koldega maro. 1513 voyajeri perisis, inter li Astor e lua magiolibro.
Danke Deo depos ita tempo, ol ne plus esis itere trovebla.

[La supra texto esas extrakturo de la libro � Possession � (Demonozeso)
dal Franca autoro Pierre Bellemare.]
(Ek Kuriero Internaciona n� 4/2011)

LA VOLFA KINDI (WOLFSKINDER) 

En  la  suba  artiklo  aludesas  pri  tre  obskura  chapitro  di  la  historio  di 
Germania  (e  di  Europa),  tre  poke  konocata  dal  Germani  ipsa.  Nome, 
parolesas pri la volfa �kindi� (Wolfskinder en la Germana), t.e. kindi qui 
perdabis lia genitori pos la duesma mondomilito en abandonita provinci 
di Germania e mustis transvivar sola e sen helpo. Multi de li mortis, altri 
posvivis pos nekredebla e sufriganta aventuri. Yen sube la raporto da un 
de li qua sucesis divenar adulto ed adaptesar a nova vivo. 


� Me kredis ke Germania ne plus existas � 

Ne  plus  esis  genitori,  ne  plus  esis  hemo,  ne  plus  esis
identeso : poka tempo pos la milito-fino Marianne Beutler,
qua  evis  lore  dek  yari,  separesis  de  elua  matro  e  mustis
transvivar sola � el esas un de la aproxime 25.000 � volfa
kindi �, qui vagis tra destruktita est- Europa. Pri lia fato
li povas erste nun parolar.

K�nigsberg dum agosto 1945.
Marianne Beutler, qua evas nonyari, esas kun elua matro ed elua yuna
fratuli  Dieter  e  Manfred  en  la  gardenodop  la  destruktita  domo  di  lia
familio, avan li beas truo de un metro yeprofundeso. En elua manui la
matrotenas mikra blanka sarko kartona. Enol jacas Siegfried, la maxim
yuna  de  laquar  gefrati.  Il  vivis  precize  dum  trimonati.  Mortinta  pro
hungro  en  la  urbokomplete  destruktita,  konquestita,  dumla  monato
aprilo, dal Reda Armeo. Tacanta la matro stacas kun lua tri filii an la
tombo.  Lasta  regardo,  kurtatempe  duranta  prego,  pose  la  mikra
Siegfried enterigesas. Ne esas suficanta tempo por traurar. 
65 yari pose Marianne Beutler sidas en mikra chambro di elua domo en
Berlin.  An  la  muri  pendas  fotografuri  di  K�nigsberg  e  dil  regiono
Kurlando.  Sur  la  tablo  avan  elu  jacas  mapi,  libri  e  fotografur-albumi.
Memoraji pri protektita infanteso. � Tillore ni standis tre bone �, naracas
elca qua hodie evas 72 yari ed el ridetas. El selektas fotografuro, sur qua
on  povas  vidar  la  domo,  quan  elua  familio habitis.  Marianne  havis  ibe
propra  chambro,  en  qua  esis  granda  piano.  �  Iton  ofrabis  a  me  mea
genitori ye Kristnasko � elu dicas. Dum la matino ica yunino esis en la
skolo  di  K�nigsberg,  posdimeze  el  iris  a  kurso  pri  piano  o  renkontris
amikini. Ica idilio familial havis abrupta fino ye la 9ma di aprilo 1945 �
t.e. ye la dio kande lia urbo kapitulacis a la Reda Armeo. La venjo-volo
dil okupanti degeneras ad orgio di violento. La civila habitantaro subisas
vera buchado. Testi okulal raportas pri mortigi per pafado, amasal violaci
sexual  e  despurigita  kindi.  �  To  quo  lore  eventis,  esis  nedeskripteble
hororinda �, dicas Marianne Beutler.
 Un terpomo kom donaco di Kristnasko 
Meze di ta kataklismo la matro di Marianne naskigas elua quaresma filio,
Siegfried. Ilu vivos nur dum tri monati. La hungro dil monati pos la milito
esas kruela. Ultree, difuzesas morbi � skabio, tifo, disenterio. � La morto
esis omnaloke �, memoras Marianne Beutler. Pri la Kristnasko-festo di
1945  memoras  Marianne  Beutler  ankore  tote  exakte  :  �  Mama  probis
konsolacar ni e dicis : �La Kristnasko-sendito ne povas trovar ni pro ke
esas tro multa nivuro.� Pose el donis a ni nia donacajo t.e. a singlu un
terpomo. � Nur poka semani plu tarde mortas anke elua fratulo Dieter �

pro hungro ye la evo quar yari. � Me sidis apud lu, por ke il ne tro frostez
�, memoras  Marianne.  � Tamen  il  esis  tro  febligita  .  Subite il  ne  plus
respiris.  �  Ensemble  kun  elua  matro  e  lua  fratulo  Manfred,  Marianne
adportas  Dieter  a  la  tombeyo.  Pro  la  severa  frosto  lo  esas  neposibla
kavigar truo. � Lore ni tegis lu per kelka nivuro. � Itere ne esas suficanta
tempo por traurar.
Sencese la Sovietani sendis civili Germana kom laboranti a diversa altra
loki. Lor un de ta transporti en treno Marianne perdas en 1946 elua matro
ed elua fratulo Manfred e ne plus vidas li. Subite el esas sola en loko tote
nekonocata da elu. � Me stacis plorante che ica fervoyala staciono �, elu
dicas. � Me ne povis lektar lo skribita e komprenis nulu. � En vendeyo,
en qua la yunino demandas ulo por manjar, la komercistino dicas ad elu
en mala Germana linguo : � Irez a vilajo, multa manjaji �. Pri ca vorti
memoras Marianne Beutler ankore exakte.

Pos la vintro forsendita 
El arivabis en Kaunas, la duesma maxim grand urbo di Lituania. Ed el ne
esis sola : mili de strandinta kindi e yuni vagis tra ica lando por serchadar
repasti  e  varma  lojeyo.  �  Vokletukal  �,  t.e.  la  mikra  Germani,  tale
nomizis  la  Lituaniani  ica  kindi  sen  genitori  e  sen  patrio.  La  Sovietani
interdiktabis severe aceptar od entratenar ica � fashista kindi � - ma la
kompato a ta desfortunozi esis ofte plu forta. � En kelka domi on koquis
singladie  un  siteledo  de  supo  por  la  preterpasanti  �,  dicas  Ruth
Leiserowitz, prezidantino dil � Wolfskinder-Geschichtsverein � (Asociuro
por  la  historio  dil  volfa  kindi),  elqua  esforcas  divulgar  ca  chapitro  dil
Germana historio, � che altra farmodomi la rurani deskatenizis lia hundo
kontre  ni  �.  Ruth  Leiserowitz  depos  la  yari  1990ma  sucesis  trovar
multanombra olima volfa kindi e questionis li lor detaloza konversadi pri
lia travivaji ed experienci. � Ulo esas certa : koncerne infanti la kompato
vinkis rapide, por la plu evozi la serchado por tekto sur lia kapo esis klare
plu desfacila. � Ta qua trovis nulaloke hemo, vivis ofte dum plura semani
en  la  foresti,  mustis  furtar  o  nutrar  su  per  planti  e  mortinta  animali.
Anke Marianne Beutler esis nun volfa kindo. Dum plura semani ica nun
dekyarino  vagadas  tra  vilaji  e  foresti,  ante  ke  el  aceptesas  da  rurana
familio Lituaniana por pasar la vintro. Dum la sis monati kande el sejornis
ibe  elu  lernis  la  Lituaniana  linguo,  nam  el  ne  plus  darfas  parolar  la
Germana � tro danjeroza, por elu same kam por lua gastiganta familio.
Dum la printempo 1947 el esas forsendita. Ma Marianne esas fortunoza :
altra familio aceptas el, e mem irigas elu a la skolo e igas elu konfirmar.
Quankam  intertempe  Marianne  lernis  parolar  perfekte  la  Lituaniana
idiomo, el esas ofte insultata dal cetera skolani kom � fashista kindo �.
Lore el obedias la konsilo da Lituaniana amikino. � Marianne tu bezonas

havar altra nomo � dicas el, � nam la tua havas tro Germana sono �. Tale
la blonda yunino di K�nigsberg nun nomesas Nijole.
 Desaparinta genitori, perdita identeso 
Tale quale Marianne Beutler nekontebla nombro de kindi Germana, lor
la trubli dil posmilita tempo, perdis ne nur lia genitori e lia hemo, ma
anke  lia  kompleta  identeso.  � En  multa  kazi  la  gastiganta  familii,  pro
timo a la Rusa  autoritatozi, nihiligis  to quo memorigis  pri la Germana
origino  dil  aceptita  kindi  �,  deklaras  Ruth  Leiserowitz.  Tale  perdesis
adresi, letri e fotografuri. E  quante  plu yuna esis la kindi, quante  plu
komplete li obliviis lia nomi, lia origino e lia linguo matral. Carelate la
situeso dil est-Prusiana volfa kindi en Lituania esis bona per komparo a
la ceteri. Vaganta orfani, qui esis tro febla por arivar adibe, iris ad hemi
dil Sovietana administrerio militistal, qua quik de 1946/47 instalesis en
la teritorio di K�nigsberg, olqua nun nomesis Kaliningrad. � Dum l�autuno
1947, esis plu kam 4700 kindi Germana en tala hemi � segun savo da Ruth
Leiserowitz. Dum la dicita yaro permisesis unesmafoye ekiro de la lando
a la okupado-zono Sovietal � t.e. la futura GDR (Germane : DDR) -. La
kondicioni di transporto esis katastrofal. � 2386 kindi evanta de 2 til 16
yari arivis en varo-treni sen palio tote exhaustita � skribesas pri un de la
kinditransporto : � La duro dil vehado esis quar jorni e quar nokti. Latrini
ne  esis  disponebla  �.  La  kindi  tale  transportita  esis  tante  nesuficante
nutrita, ke vacinizi ne esis posibla, pro ke li konsistis nur nun ek pelo ed
osti. Por sat multi ico esis voyajo a la morto.
 Serchado impedata 
La  posvivanti  iris  unesme  a  kampeyi  di  quaranteno,  plu  tarde  quik  de
1948  li  iris  a  hemi  por  kindi.  Kom  modelatra  projeto  konsideresis  la
kindaro- e yunaro-vilajo kreita aparte por la volfa kindi en la habiteyaro
Brandenburgana Kyritz. � Til 260 orfana kindi venis kune adhike per la
transportili di Est-Prusia. � naracas Ruth Leiserowitz. Anke en altra loki
dil GDR � t.e. Wolfen o Wittenberg � konstruktesis tala hemi por la orfani
venanta de la estala teritorii. Por sparar pekunio ed obliviigar la origino
di la kindi, multa de li livresis al adopto. � Kom surogata genitori, cetere,
aceptesis nur familii qui esis politikale bone orientizita � tale savas la
expertino pri volfa kindi Leiserowitz. Per la lasta transporti venanta de
Est-Prusia venis dum la yaro 1951 ankore 3.000 volfa kindi a la GDR.
Ma  tamen  ica  kindi,  qui  fora  de  la  grand  urbi  trovabis  resteyo  en
Lituaniana  vilaji,  saveskis  nulo  pri  la  transporti  a  Germania  �  neanke
Marianne Beutler. � Me pensis ke Germania tote ne plus existas � dicas
elu dum memorar pri ta tempo. � K�nigsberg esis destruktita, ni ne plus
darfis  parolar  Germane  �  quo  povis  posrestar  ?  �  Omnakaze  el  esis
persuadita, ke lua omna familiani esis mortinta. � Dum longa tempo ica

questiono  tormentis  me  :  Pro  quo  nulu  serchas  me  ?  Fine  me  aceptis
uladie ke la situeso esas tala. � Konseque el adaptesis a Lituania lernis
en  Pogegen  proxim  Tilsit  quale  divenar  komercistino  pri  nutrivi,  pose
chanjis lua lojeyo por irar a Memel, olqua nun nomesis Klaipeda. El dicis
nulo pri elua origino e lua pasinta tempo. Nur elua spozulo, Lituaniana
kapitano,  esis  informita.  Ye  la  fino  dil  yari  kinadekesma  Marianne,
altranome  Nijole,  facis  questiono  administrerial  por  sercho  pri  elua
familio che la Reda Kruco Germana en Hamburg � e tale saveskis, ke lua
matro esabis mortinta en 1949, pos perdir tri de elua quar filii, dum ke
el evis nur 36 yari. 'Nihilominus' elua patro ankore vivis. Pos retrovenir
de lua kaptiteso il mariajabis su itere. Ma ilua nova spozino deziris ke il
havez nula kontakto kun Marianne. Pri co Marianne ne povis parolar ad
elua  Lituaniana  amiki  :  �  Fine  nulu  darfis  saveskar  ulo  pri  mea  radiki
Germana. �

Tandem tempo por traurar 
Mem elua filiuli saveskis erste en 1991 la vereso pri la radiki Germana di
lia matro. Itatempe, pos la nedependigo di Lituania de Soviet Uniono,
koncernata personi fundis la federuro � Edelweiss- Wolfskinder � (nivuro-
floro � Volfa kindi). � Ni publikigis anunci, per olqui ni savigis kande ni
volis  interrenkontrar  unesmafoye  �,  elu  naracas.  El  esis  muta  pro
surprizo  kande  lor  la  unesma  kunveno  dum  septembro  1991,  tote
neexpektite, 65 volfa kindi arivis. � Li omna vivabis dum plura yardeki
en Lituania, sen audacar prizentar su kom Germani. �
Depos 2001 Marianne Beutler habitas kun lua spozulo en Berlin. Ma amba
duras  prizar  pasar  la  monati  someral  en  olima  Est-Prusia.  Icayare
Marianne tre prizus irar anke a K�nigsberg � sur la loko di elua sensucia
kindeso e sur la loko, ube ye ta dio en la monato agosto el enterigis elua
juniora fratulo Siegfried. Nun el, fine, havas la posibleso traurar.

(Ek Kuriero Internaciona n� 4/2011)

775 YARI DI BERLIN 

Icayare  la  Berlinani  celebras  la  775  existo-yari  di  lia  urbo.  Sube  esas 
mikra texto tradukita de la Franca linguo ed evanta aproxime de 1910. 
Ol duras esar, mem hodie, tre aktuala. 
 Quale la karaktero Germana ipsa, Berlin esas eterna metamorfoso. En
nula  altra  loko  dil  mondo,  tanta  monumenti  erektesis,  abatesis  e
remplasigesis  dum  tante  poka  tempo.  Apene  posrestas  traci dil  gotika
periodo di ca urbo. To quo esis la chefurbo di Friderikus II, t.e. la urbo
di 1770, esas grandaparte destruktita. Iti qui vidis Berlin ye la fino dil
XIXma yarcento ne plus rikonocas olu. Profesoro Hesnard, kande il venis
adibe  en  1898,  questionesis  da  yuna  homi,  havanta  la  desquieteso-
nuanco quan furnisis ankore a li la judiko dal Franci : � Ka ni vere esas
Weltstadt ? � (urbo importanta e famoza en la tota mondo). Ita ambicio
esis kelke tro frua : Berlin esis ankore Residenzstadt, t.e. chefurbo di
Germana princo, e mem ol ne esis la maxim bela de li. Ma dek yari plu
tarde, la transformo esis efektigita. Berlin fine havis ita rango quan ol
deziris inter la granda civiti di nia planeto. Ma ica urbo esas perpetua
diveno. To quon on skribas pri ol esas nevera sis monati plu tarde.
[Henri Bidou � Texto extraktita de lua libro titulizita BERLIN.]

(Ek Kuriero Internaciona n� 1/2012)


- N O V E L O - A U R E L I U S 
En la suba literaturajo parolesas pri eventi supozita eventir dum la 
IIma yarcento p.K. en Roma. 

Fruamatine  olda  siorulo  iris  rapide  acensante  sur  l�eskalero dil  palaco
imperiestral. Lu surhavis reda shui havanta quar ledra rimeni, kun ivora
bendornamenti miluno-forma. Esis larja purpurea bendi sur lua tuniko.
Sur lua fingro videsis ringo ek oro. La gardisti vidis, ke il esas senatano.
Li lasis ilu enirar senvorte. Aurelius ja iris ek la lito depos longa tempo.

Quik del auroro il skribis, ne lavinte su, kun herisita barbo. Ilu surhavis
nur tuniko senmanika, quale simpla mestieristo. Lu enirigis la arivinto
avan su, agitante lua nuda brakio por saluto. Marcellus ecitite parolis :
- Helpez me, ho Caesar.
- Quo eventis ?
- Mea filiulo desaparis.
- Kad Avidus ?
- Lu ipsa, ho Caesar, mea filiulo evanta dek-e-quar yari. Kom lasta foyo
ni vidis il hiere matine. Il mem ne plus pasis la nokto heme. Me jus audis
che la forumo, ke la patrolio vespere venigis ilu aden la prefekteyo.
- Ka vu esis ibe ?
- La komandanto ne volas permisar a lu ekirar.
- Ma quon lu agis ?
-  Mem  konjekton me  ne  havas.  Helpez  ho  Marcus Aurelius.  Ilua matro
ploras. Voluntez sendigar a ni adheme la mikra Avidus.
Itatempe  regnis  kaoso  en  Roma  pos  la  inundo  dal  fluvio  Tiberis,
akridinvado,  pesto,  pos  la  milit-entraprezi  kontre  la  Quadi  e  la
Markomani. Marcellus suplikante regardis atencoze l�imperiestro per sua
miopa okuli. Ilta observis lua olda amiko. Il quietigis lu, cirkumpresis lu
e, pose, lasis lu departar.
Il  avizis  la  komandanto  dil  noktogardisti.  Centuriestro  rapidege  iris
urjante a lu.
- Quo eventis ?
- Vespere aproxime ye la nonesma kloko � raportis la centuriestro � en la
cirkumajo dil templo di Mars Ultor, en ita streta stradeto, ube lojas anke
suspektinda  sorcisti  ed  idoladoranti  �  produktesis  bruiso.  La  patrolio
kaptis yunulo. Il semblis evar dek-e-sis yari.
- Dek-e-quar.
- Il tenis en sua manui ucelo, moneto-peci. Kin o sis bubi kuris dop lu. Li
volis  forprenar  ico  de  lu.  Il  ne  lasis  li  agar.  Iti  klamadis  :  �  furtisto,
furtisto �.
- Li ludis.
-  Certe.  Ma  en  obskureso,  en  polvo,  en  la  bruiso  ne  posiblesis
orientizesar.  Produktesis  tumulto.  Ja  ululis  anke  la  adulti.  La  patrolio
imperesis intervenar. Ol cirkondis li. La yunulo klamis lautege, kombatis,
afrontis la homi. Fine on duktis ilu aden la gardisteyo.
- Liberigez lu.
- La adolecanto � la centuriestro durigis plu laute sua naraco � montris
tante aroganta konduto, ke un de la gardisti � Sextus � mustis uzar lua
lanco.
- Kad ica vundis lu ?
- Yes.
- Ube ?

- Sur la vertico. Pos noktomezo me inspektis la gardistaro. Lore il ja jacis
esvaninta sur la tero. Il perdis multa sango. Me lavigis lu. Me ipsa kushigis
lu sur kamilo. Ye l�auroro, cirkume, il mortis. Il esas en la prefekteyo.
Du gardisti gardas lua kadavro.
- Aurelius retromarchis. Il pensis pri Avidus, pri la mikra Avidus, pri la
patro e la matro, qui vartas la retroiro dil filiulo adheme. La koloro di
ilua vizajo chanjis. Ma il dominacis su. Il sentis : � la mondo esas fumuro
e nebulo �. Kun tranquila reprocho il jetis vorto a la centuriestro :
- Kad iti esas vua homi ?
Ilta  ne  respondis,  vartis  l�impero  dal  imperiestro.  Aurelius  regardis  la
tero e dicis :
- Ube esas ica gardisto ? Me volas vidar il.
Tri soldati enduktis ilu rapide. Lancon il ne plus havis. On prenabus ol de
lu,  quaze  lu  esus  krimininto,  balde  per  judicio  mortigota.  Sextus  esis
giganta  yunulo.  Il  surhavis  chapelo,  kamizolo  ek  ledro.  De  la  ledra
kamizolo saliis lua nodoza artiki. Rigide ilu stacis avan l�imperiestro.
- Kad lo esas vu ?
- Lo esas me � il dicis per metalatra voco.
- Pro quo vu agis tale ?
- Pro ke il baraktis.
- Kad vu savas ke vu agis nehumane e neyuste ? Kad vu savas to quo vartas
vu ?
- Me savas.
Sextus  recente  vidabis,  to  quo  vartas  la  soldato  Romana  qua  facas
kriminego. Onu duktas lu a la korto dil kazerno. La centuriestro signifas,
la soldati asaltas la punisota soldato, frapas lu per stangi, stoni, nodoza
bastoni omnaloke ube  li povas  atingar  lu  til  kande  il  expiras.  Recente
anke il ipsa per lanco frakasis la kapo di tala kondamnito. Malgre ico il
ne mem palpebragis, kande on forduktis ilu. La centuriestro restis por
facar aranji koncerne la puniso.
Aurelius regardis il. Per tote altra, familiara voco il parolis a lu :
- Qua esas ica soldato ?
- Eminenco � respondis la centuriestro -, il esas mea maxim bona viro �
pose il adjuntis : il esis. Il partoprenis kurajoze tilfine la kombati kontre
la Quadi. Aurelius facis gesto di regreto. Pose il levis la shultri. Ico esis
la  impero.  La  centuriestro  turnis  la  dorso,  ireskis.  Lore  la  imperiestro
signifis per la manuo revokante la rezolvo.
- Dicez reprochi a lu � il dicis. � Parolez kun lu, komprenigez, ke ico esis
neyusta ed altrafoye ico ne eventez. Ma ne sufrigez lu. Lasez lu libera.
Kande la centuriestro departis. Aurelius klozis lua okuli. Il havis kapturno
pro la tristeso e nauzeo.
- Quale me mentios a la genitori ? � il pensis. � Ho ve ! quante malacha
esas la vivo. Nu, egale. Omno pasos, omnon li oblivios.

Dum ke il tale hezitadis meze di la chambrego, yunulo proximeskis ad il�
pala yunulo razita, qua til nun sidis en la angulo. Ita esis Commodus, ilua
seniora  filiulo.  Aurelius  recente  tenis  lu  apud  su,  por  iniciar  lu  en  la
sekretaji di la guvernado. La tenua labiin di la yunulo kontraktigis rideto.
Ilua patro multa yari ante lore en Panonia, an la rivero Garam nemediate
por  lu  notis  sua  majestoza,  afabla  pensi  pri  la  filantropeso  e  la
indulgemeso.  Nun  maligna  joyo  titilis  e  pruritis  lua  pektoro,  nome  il
kaptas  che  mentio  ica  asketa  stoikulo  havanta  bronzea  barbo,  ica
netolereble perfekta mi-deo.
- Ica viron do vu mem ne punisas ? � il questionis.
- No � dicis Aurelius, ankore en extazo di la meditado, mem ne apertante
lua okuli. � Ica stulta bruto esas senkulpa, nam il esas tala, quala lu esas.
Anke la viktimo esas senkulpa, la kompatindulo. O ka tu kredas, ke on
povas  reparar  eroro  per  facar  altra  eroro  ?  �  Nun  il  apertis  lua  okuli.
Krude, koldatone il durigis :
- Se me finigus la vivo di ca desfortunoza bubo, ilqua fine nur efektigis
lua devo, me facus eroro mem plu granda kam la lua, nam per ico me
negus la principo di la stato en olua fundamento, me shanceligus la fido
di  la  cetera  soldati  qui  obedias  la  imperi,  me  divenus  kunlaboranto,
komplico di ta subversanti, qui per sentenci, importacita de Oriento, per
idiota rakonti transplantacita de Egiptia, atakas la ordino, raciono, latina
beleso ed esforcas omnamaniere por ke hike vice lumo regnez tenebro e
kaoso  ;  vice  sajuli  judiciez  nulsavanti  ed  sordiduli.  Terorinda  diin  ni
travivas, ho filio mea. La mondo krakadas che la artiki. Ni devas salvar
ica mondo, ica granda e bela mondo, olqua tra tanta yarcenti brilis per
lua saji, oratori, poeti, e nun rulas a la tenebro. Forteson ni bezonas,
forteson.  La  forteson  ni  prenas,  de-ube  ico  posiblesas  :  de  la  naturo.
Anke ica gardisto esas blinda forteso di la naturo. Il esas instinte kruela
kontre singlu qua rezistas a lu : sur la bataliagro kontre la Quadi, hike en
ca lando kontre la perturbanti dil ordino, volante destruktar to quon ni
konstruktis. Or il agis brutale e nesaje. Ma quanta bonajin til nun il facis
per  ta  sovajeso  e  quanta  bonajin  il  facos  ankore  en  futuro,  kande  il
asaltos samamaniere sovaje la kriminanti, furtisti, mortigeri, la Indiana
gimnosofisti,  qui  esas  enemiki  di  ni  omna.  Ka  tu  vidis  quale  il  iris
renkontre  a  la  morto  sen  apertar  la  boko  ?  Ka  tu  vidis  quale  il  esas
riskema  ?  Ka  tu  vidis  lua  streta  fronto,  lua  ostoza  palmi,  lua  stulta
pechonigra  okuli  ?  Ka  tu  do  kredas,  ke  il  efektigas  servo  po  ita  kelka
mizeroza salariale recevita sesterci, e ne po ita terorinda plezuro, por
ke il agez furioze e tramplez, ke il kruele vangofrapez la kaptiti, lacerez
lia oreli sangoza, por ke il kruele tormentez segunvole omni ti qui � hodie
pro co, morge pro altra motivo � onu prenas e prenos kom pekanta kontre
la sociordino ? Advere ico esas lua salario . Certe il havas cerebracho.
�Itaque� il esas tante fidinda. Ma anke la Babilonani, Persiani, Greki  �

mem la delikata Greki � utiligis tala foli por lia propra skopi en l�interesto
di  ula  imaginita  bonego,  ed  icon  agis  senecepte  omna  populi,  omna
epoki, omna imperii, omna republiki. Pro quo tu frunsadas la nazo ? Ka
tu  repugnesas  pro  co  ?  Me  mem  plu  repugnesas,  filio  mea.  Ni,  qui
pensadas e sentas, deturnas ni de tala kozi. Ma, regretinde, ni bezonas
ico. La quieteson e sekureson, venanta de ico, ni omni aceptas e juas.
Do ni ne darfas desestimar ico. Lo esus hipokriteso, desnobla hipokriteso
oriental. Ni povas esar pura nur dum ke ni ludas per la pensi. Quik, kande
ni tushas la vivo, ni divenas plena de abomininda kontredico di la vivo, e
nia manuin kovros la sango, kovros la fango. Me devas aceptar ico, nam
me guvernas, ma balde devos agar tale anke tu, mea filiulo. Afliktanta
esas la fakto, ke la homala naturo esas tala, ma tala ol esas. Semblas,
ke, sur ica tero nur foluli povas sustenar la ordino inter la homi havanta
sana mento.

[Segun la Hungara autoro Tiham�r Kiss]

(Ek Kuriero Internaciona n� 1/2012)

LA JAPONIANA LINGUO E LA RADIOFONO 
Ica interesiva artiklo redaktesis preske sepadek yari ante nun. 
 La difuzo di ula progreso ciencal en kelka landi havanta civilizuro tre
diferanta de la nia ne eventas sen desfacilaji ofte stranja. Onu savas,
inter altri, ke la skribarto dil Chiniani, formacita per 40.000 �ideogrami�,
tre  diferanta  de  nia  literi  alfabetal,  ne  posibligas  utiligar  oli  por  nia
telegrami, kontraste, la belinogrami o desegnuri, transmisita elektrale,
posibligas a li expresar lia pensi.
Altra  problemi  impozesis  a  Japonia  pos  l�endukto  dil  radiofono.  La
desfacilaji ne esis teknikal, nam la radiofono transmisas same bone omna
soni, ma lingual� pro ke ne existas nur un linguo Japoniana, ma plura.
En Japonia, singla klaso social di la habitantaro posedas un idiomo, od
adminime ula nombro de expresuri rezervita a lu. Tale, la mulieri devas
ofte uzar vorti diferanta de ti qui uzesas dal viri, e la uzado di expresuri
maskulal konsideresus kom manko de edukado. Olim existis du lingui tote
diferanta, un por la viri, l�altra por la mulieri. Simila diferi renkontresas
segun la rango social, nome servisto ne parolas la sama linguo kam lua

mastro.  Ultre  lo,  la  skribita  linguo  esas  tante  diferanta  de  la  linguo
parolata, ke lo ne esas posibla ad iliterato komprenar texto skribita quan
on lektas vocale. Konseque, la tasko dil Japoniana jurnalisti radiofonal
ne  esas  facila  :  parolesas  pri  komprenigar  su  da  omni,  sen  shokar  la
askoltanti  di  qui  la  kustumi  devas  respektesar.  De  ta  neceseso  naskis
nova � linguo radiofonal � kontenanta vorti pruntita a la diversa idiomi
Japonian, tale, por brodkastar Japoniana texto, lo esas absolute necesa
tradukar  ol  a  la  Japoniana  radiofonal.  Pokope  la  radiofono  tale
evolucionigas  la  mori  per  pluproximigar  la  diversa  klasi  social  di  ca
habitantaro.

[Artiklo extraktita del revuo � Sciences et Voyages � e publikigita en
COSMOGLOTTA di marto 1949]
(Ek Kuriero Internaciona n� 2/2012)

 LA RAITRI-KANTISTI DI N�RNBERG 

La  artiklo  sube  esas  la  tradukuro  di  texto  extraktita  de  libro  pri 
Germania redaktita dal Franca jurnalisto ed autoro, Henri B�raud, en 
1926. En ica libro la dicita skriptisto deskriptas la eventi e la surprizi di 
lua  sejorno  en  Germania itaepoke.  La  suba  artiklo komprenigas  ke  la 
menti en  Germania,  ja  lore,  esis  pronta por  aprobar entuziasmoze  la 
povo-kapto dal Gr�faz(1) ed esas atesto historial. 
� Dum la matino dil 29ma di agosto, quik de sis kloki, N�rnberg vekigesis
per  la  fanfari.  Depos  la  predio,  baneri  e  muziki  desembarkis  che  la
fervoyala  staciono.  Lo  esis  societi  di  anciena  kombatanti.  Li  venis  de
omna regioni di Germania. On vidis li en omna posibla kostumi, e kelki
de li esis extravaganta, quale, exemple, ita balifi dil XVIIIma yarcento,
havanta lia trikorna chapeli sur kranii tondita e di qui la koli ekiris bizare
de anciena vestaji nomizita � Rheingrafenhose �-i havanta kolumi facita
por  sustenar  rubandi  retenanta  la  hari  dop  la  kapo.  Esis  ibe  rurani  di
Werther(2)  rede  vestizita,  havanta  blanka  kalzi,  chapeli  kun  bordi
pendanta, shui kun bukli e kupra zoni. Esis anke pastori vilajal di qui la
redingotegi  frapis  la  taloni,  ed  homi  kuafita  per  �shaki�  sen  vizieri
havanta penachi petulema, e Tirolani havanta nuda gambi, e Bavariana

paroki havanta chapeli larja quale unpeda tabli e, sube, regardi plena
de obskura fairo.
La manifestanti veninta del urbi semblis, prefere, rihavir sur su militistal
uniformi. La  plu  multi  esis  ordenizita  per  la  Fera  Kruco.  Uli vestizesis
segun civila maniero, ma surhavanta militistal kapvesti. Altri iris kun li,
qui  havis  lia  korpi  strekizita  per  sharpi  quaze  bedeli.  On  vidis  anke
veterani dil antea milito, surhavanta uniformi anciena, e qui dicis laute
ke  la  festo  esabus  plu  bela  se  on  selektabus,  por  celebrar  ol,  la
Sedantag(3)�
Ica omno difuzesis tra la urbo akompanata per granda bruisi de fifri, de
tromboni e de tamburegi. Balde li esis plu kam cent mil, havanta sur la
reverso  di  lia  vesti  metala  insigni,  olqui  reprezentis  la  Stahlhelm,  la
kasko di trancheo. La tota urbo aspektis festal. Esis tre brilanta suno �
ita bela suno di Frankonia qua pozas orea e violea kolori sur la anciena
petri -, e N�rnberg, sub olua longa flagi, semblis esar tote rubandizita.
Dum ke on audis la bruisego di sonora avertili dil vehili, la automobili
apertis paseyo a su. On vidis ibe generali, ostentante lia pektori plakizita
per kruci, e surhavante alte lia kaski, ube brilis la agli e la pinti. Pokope,
la nombro de militisti kreskis. Omnaloke Feldgrau-i, surhavante nigra e
blanka rubandi. Meze dil stranja baroka muzikisti e dil rurani pitoreska,
la oficiri promenante vidigis, kun lia  superba posturo en uniformo, lia
korekteso  segunregula  e  monoklizita.  On  vidis  anke  pasar,  irante  a  la
ralio, rezervani di la fanfar-orkestri militistal, kaskizita per la Stahlhelm
o kuafita per la mikra boneto reda e nigra ek metalo emaliizita.
(�) Balde aparis kamioni ornita per brancharo e kargita per soldati. Li
difuzis tra la urbo, de quarteri a quarteri, klamado soldatal, rauka kanti,
asalto-klami.  Oficiri  posturis  sur  la  sidilo,  e  lo  esis  impresanta  vidar
qualamaniere,  de  supre  ad  infre,  li  regardis  la  libera  civitani  di  la
Germana Republiko.
Tamen, la grupi duris arivar. La cirkumaji di la fervoyala staciono havis
obskura koloro pro la granda nombro de kurioza homi deziranta vidar la
spektaklo ; bezonesis � Schupo �-i surkavale por truizar ica hom-amasi,
ube la sekreta societi di la revancho  pasis ye la sono dil milit-marcho
Friedrich e  dil  Wacht am Rhein.  E  plusa  muziki,  e  plusa  pavonumanta
generali ; e studenti rozea, verda, blua, botizita til la glutei, perfekte
gantizita  til  surhavar  protektanta  mansheti  e  brandisanta  lia  rapieri.
Fine, mili e mili de homi, e lia paroki e lia pastori, qui irigis li al kirki.
La kloshi sonis. Procesiono fine organizesis. Me esis insinuata en la turbo.
(�)  Unesme,  me  vidis  doktori  vestizita  per  redingoti  e  surhavanta
� Zylindern �, qui cirkondis la uniformiziti e qui portis la flageti. Pose
venis  plura  kamioni  florizita,  qui  advokis  la  turbo  ed  a  qui  la  turbo
respondis.  Senfina  sequantaro  de  societi  venis  dope,  intermixita  per
rezervani en kostumo feldgrau e per universitatani anakronismal. Pose

venis,  kom  groteska  spektaklo,  ulaspeca  bataliono  de  anciena  oficiri
altaranga  havanta  dika  labio-barbi  e  ronda  ventri,  vestizita  civile  e
surhavanta kasqueti, ilqui, kun severa mieno, portis lia parapluvi quaze
armi � omni, yes ! E li marchis kadence, per klakigar lia suoli e movar
kamaleonatra okuli. Nulu ridis. Kontree.
La  gapanti,  en  du  rangi,  markizis  la  kadenco  per  klamar,  ye  singla
duesma pazo : Zwei, per lia tota forteso. La tramveturi esis haltinta sur
la tota longeso dil grandega e vasta Koenigstrasse. La voyajanti agitis lia
chapeli. An la fenestri, on aplaudis od onu ondizis longa banderoli. Omna
muziki pleesis kune, ye omna cent pazi. Lo esis tumulto di kavalkado.
Lor la paso dal generali, onu salutis, e li ipsa regardis kolde, militistale,
ita vivanta hegi quin li semblante revuis.
Lore  aparis  la  standardi.  La  standardi  dil  Kaiser,  brodita  per  la  W
imperiestral, ed olti dil fashisti, ornita per kranii, e la blanka standardi
havanta  nigra  hokokruci,  e  la  standardidi  la  Stahlhelm  kravatizita  per
krepo, ed altra standardi quin me ne konocis e nula de li havis la kolori
di  la  Republiko.  Kande  la  turbo  vidis  ica  emblemi  aparar,  lu  audigis
senfina ovacioni. Iti qui defilis respondis ad oli per gestadar. E la raitri
kantis. La yunaro marchis en lia pazi, pendis su an la rideli dil kamioni.
On  jetis  propagandofolii.  La  muziki  varmigis  la  hom-amasi.  Le  Zwei
sonegis, en aboyi di qui nulo povas transmisar l�impreso facita da li. E la
homini, agitante lia naztuki, regardis ico, dum havar extazanta mieni ;
e la olduli, havanta lakrimifanta okuli pro l�emoco, klamis � Hoch ! � per
voco ruptosona ; dum sukusar lia barbi. �
Noti:
1. Gr�faz : Ico esas kurtigo, quale oli prizesis dum la 30ma e 40ma yari
dil pasinta yarcento, por :�Gr�sster Feldherr aller Zeiten� (Maxim granda
chefo  militistal  di  omna  tempi).  Ica  titulo  grantesis  lore  da  Generalo
Wilhelm  Keitel  ad  Adolfus  Hitler  pro  lua  rapidega  vinko  en  la  west-
Europana landi dum 1940. Pose ol uzesis ironioze dal Germana generali
lor la tempo dil desvinki di Hitler-Germania. Ol uzesas ankore tempope
nia-epoke kun humuroza intenco.
2. Werther : Famoza romano dal granda autoro Germana Goethe (1771)
� Die Leiden des jungen Werthers � (La sufri dil yunulo Werther). En ica
romano Goethe deskriptas idiliatra ruro e rurani.
3. Sedantag : La 2ma di septembro 1870. Ico esis la dio dil decidigiva
vinko  dal  Prusiana  trupi  en  la  Franca  urbo  Sedan  kontre  la  armei  di
Napol�on III. Pose ica dio celebresis kom mi-oficala festodio nacional en
Germania.

Segun libro � Ce que j�ai vu � Berlin � da Henri B�raud (1926).

(Ek Kuriero Internaciona n� 2/2012)

Segun la konsilo da T. Sweetlove trovebla en la numero 4/2006 di 
KURIERO INTERNACIONA yen lineopa proz-tradukuro di poemo dal Franca 
poeto Charles Baudelaire. 

LA BELESO 
Me es� bela, ho mortivi ! quaze petro-revo,
E mea sino, ube singlu kontuzesis suafoye,
Facesis por inspirar a la poeto amoro
Eterna e muta same kam la materio.
Me tronsidas en l�azuro quale sfinxo neagnoskata ;
Me unionas niva kordio a la blankeso dil cigni ;
Me odias la movado qua diplasas la linei,
E nultempe me ploras e nultempe me ridas.
La poeti, avan mea granda posturi,
Quin segun semblo me pruntas de la maxim fiera monumenti.
Konsumos lia vivo-dii en austera studii ;
Nome me havas, por facinar ica docil amoranti,
Pura speguli qui igas omna kozi plu bela :
Mea okuli, mea larj okuli havanta klaresi eterna !

Extrakturo de LES FLEURS DU MAL (DI LO MALA LA FLORI)

(Ek Kuriero Internaciona n� 2/2012)

LA LUPOSO 
En  lua  verko  Legendi  rustika  (1852),  la  Franca  autorino  George  Sand 
rivivigis la mori e la kustumi anciena di la provinco Berry ube el pasis la 
maxim  granda  parto  de  elua  vivo.  La  dicita  libro  kontenas  rakonti  di 

naiva oldini, tala  quala on raportis  oli dum rurala vesperi vintral. La 
aludita rakonti riproduktesas kun la kandideso dil rurani qui perpetuigis 
la  lokala  tradiciono  di  ca  superstici  komuna  a  multa  provinci.  Pos 
pavoriganta legendi diversa, yen la Luposo, qua esas varietato lokal di 
la volfohomo. La filiulo di George Sand, talentoza piktisto ilustris ica 
legendi per serio de desegnuri titulizita Nokto-vizioni en la ruri. 
 La luposo(1) esas demono di qua la naturo nulatempe bone definesis e di
qua l�aspekto varias segun la loki. Lo esas ankore en la landeto Brenne,
ube lu rezidas, en ita senfina planaji trairata per grandega lageti, olqui
omna havas lia legendo ed ube vivas la granda serpenti febriganta esante
kuzi dil grosa kolubri, quin onu vidas kande la aquo havas basa nivelo,
ma quin on povas destruktar nur per sikigar la marshi ube li rezidas depos
la komenco dil mondo.
Un de nia amiki, qua trairis ica regiono kun guidanto, audis, ulavespere
lor la krepuskulo , voco preske homal e tre dolca, olqua, per tono jokema
o plu bone dicite mokematra, repetis de loko a loko, cirkum ilu.
� Ha ! ha ! �
Il regardis ad omna lateri, vidis nulo e dicis a lua voyajo-kompanulo :
� Yen ulu qua esas tre astonata ; kad lo esas pro ni ? �
La guidanto respondis nulo. Li duris marchar en la dezerta planajo ube
la  arbori  senkapigita  e  mutilita  per  la  senbranchigo,  havis  an  la
horizonto,  blankigita  per  la  proximesko  di  la  luno,  la  formi  maxim
monstrala e bizara. La mikra voco klara e dolca sequis nia voyajanti, e,
ye singla movo di surprizo quan agis nia amiko, lu repetis ha ! ha ! segun
maniero  tante  mokema  e  gaya,  ke  il  ne  povis  impedesar  ridar  per
respondar a lu :
� Nu, quo do esas lo ! �
� Tacez, pro amo a Deo ! dicis ad il ilua guidanto per klemar ad ilu la
brakio e per krucosignizar su devocoze ; ne parolez a lu, agez quaze vu
ne audas lu. Se vu respondos ankorefoye a lu, ni perisos ! �
Nia  amiko,  qua  savas  bone  la  idei  dil  rurano,  ne  obstinis,  e,  kande  li
senkurajigabis per lia tacado ita nevidebla moketanto :
�  Ha  nun  !  il  dicis  a  lua  guidanto,  kad  ico  esas  nokto-ucelo,  ulaspeca
strigo ?
- Vere, yes ! la altru respondis, lu esas stranjega ucelo ! lu esas la luposo
! Ico komencas per jokar kun vu, ico ridas, ico misirigas vu, ico forduktas
vu e pose ico iraceskas ed ico perisigas vu en ula slamo-truo. �
Tala,  ya,  esas  la  specaleso  di  la  luposo,  demono  tam  espritoza  kam
maligna, quan on vidis kelkafoye perchinta sur tordita arboro , pro ke lu
ipsa esas transversa, t.e. perversa e tre prizanta nocar.
La homi qui havis la neprudenteso sequar lu ed askoltar lu standis tre
male pro co. Lu regalas vu per omnaspeca pleziva rakonti, maligna temi,

sangoza o komika babilacho quik kande vu esis sate kurioza por dicar a
lu til trifoye : Quo do ? o quo esas lo ? Lu komencas lore babilar quale
pigo,  lu  regalas  vu  per  aventuri  stranja  e  skandaloza,  lu  promisas
deskovrigar da vu sekretaji qui interesas vua naturala malico. Kande on
esas en lua ungli, onu ne fatigesas askoltar lu e questionar lu. Lu duktas
vu an la bordo di trompera aquo e dicas a vu :
� Regardez ! �
Vu inklinesas vers ica fantastika spegulo ube fakte aparas a vu la imaji
qui trublas vua imaginado ; ma ica perfida ento pulsas vu, e, kande la
morto  plekte  kaptas  vu  per  lua  glaciigita  brakii,  vu  audas  la  luposo,
perchinta sur brancho super la aquo, dicar, per lua jolia kriminanta voco
: � Ha ! ha !... Nu, yen to quo esas lo !�

(1) - luposo : En la Franca la vorto esas : lupeux.

Segun GEORGE SAND en Legendi rustika.

(Ek Kuriero Internaciona n� 2/2012)

H I S T O R I O 

LA  RELATI  INTERNACIONA  EN  EUROPA  ANTE  1914  E  LA  PRECIPUA 
KAUZI DIL UNESMA MONDOMILITO 
Balde  on  celebros  la  centesma  aniversario  di  la  erupto  dil  unesma
Mondomilito e lua kauzi.Ico semblas esar granda enigmato e tre diversa
tezi expozesis. Me havas personale propra vidpunto carelate, quankam
me  ne  esas  historiisto.  Mea  reflekti  nutresis  per  mea  lekturi  sive
surpapera sive trovata che la interreto. Do, me expresas mea propra tezo
sube.
Fakte,  on  devus  redaktar  grandanombra  dika  libri  detaloza  por  bone
explikar e savar to quo reale eventis. Ma me opinionas ke mea mikra e
modesta  savo  ne  esas  fora  de  la  realeso  historial,  quankam,
kompreneble, me povas kompozar nur tre kurta e konciza artiklo pri ca
temo.
Kande  me  esis  yuna  dicipulo  en la  gimnazio di  sud-Franca urbeto,  me
havis bona relati kun mea docisto pri la Germana quan me vizitis a lua
hemo e ni kunparolis. Aludante la recenta historio di Germania, il dicis
a  me  ke  du  tezi  konfrontesis:  la  unesma  esis  ke  la  tota  historio  di
255

Germania infalible esis duktonta ad Hitler e la duesma ke Hitler esis nur
parentezo en la historio di Germania. Il ipsa esis partisano di ca duesma
tezo.
Me probis lektar ed informesar pri lo lore eventinta e me fine konkluzis
ke certe esabis parentezo, ma ol ne komencis en 1933 kande Hitler e lua
partisani  kaptis  la  povo,  ma  plu  frue�  En  1862,  plu  precize,  kande
Bismarck enoficeskis kom chefa ministro en la rejio Prusia. Itapoke, pos
la falio dil probi unionar Germania en 1848, Prusia tendencis sempre plu
multe  evolucionar  a  liberala  sistemo  Parlamental  similesanta  olta  di
Britania. La direktanta militistal kasto di Prusia e la konservema rejo esis
tre  sucioza,  fine  on  konsilis  a  rejo  Wilhelm  Ima  di  Prusia  advokar  tre
energioza viro havanta forta tradicionalista e monarkiala opinioni, e lu
esis la dicita Otto Eduard Leopold von Bismarck.
Tre rapide, pos lua enoficigo, la kozi chanjis. Bismarck esis viro havanta
fera  manuo,  qua  domtis  la  Parlamento.  Kom  reprezentanto  di  la
militistal nobela kasto di Prusia, il intelektabis ke forta guvernerio povis
impozesar nur per vinkanta aventuri milital ed, eventuale, per la unigo
di  Germania  sub  Prusiana  dominaco.�Itaque�  en  1864,  federita  kun
Austria,  il  entraprezis  milito  kontre  Dania  por,  asertite,  rekuperar
Germana dukii. Kompreneble tala milito finis per facila vinko. La dukii
Schleswig-Holstein divenis kondominio Prusiana ed Austriana. La duesma
fazo esis eskartar Austria de la povo en Germania. Nome, itaepoke multa
homi pensis ke la uniono di Germania povis facesar nur sub la dominaco
dil imperiestro di Austria, ma la Prusiani tote ne deziris ico, nam li volis
imperar  e  nule  submisesar  a  ti  quin  li  opinionis  kun  desprizo  esar  la
dekadanta Austriani. Itaque Bismarck konvinkabis Austria implikesar en
komuna milital entraprezo por, pose, trovar motivo por atakar Austria,
nome  intencite  la  relati  inter  Prusia  ed  Austria  koncerne  la  dukii  esis
mala ed ico finis per konflikto en 1866 inter ita du povoza landi. Pro la
supereso dil armeo Prusiana, la Prusiani obtenis tre brilanta vinko lor la
batalio di K�niggr�tz, malgre la fakto ke la sud-Germana Stati kombatis
kom federiti ye la latero di Austria. La rejo e la militisti volis lore anexar
importanta parto de la Austriana teritorio, ma la reflektema e genioza
Bismarck  refuzis  kun  granda  rezolvemeso,  nome  il  ja  projetis  milito
kontre Francia e, tale, ne bezonis enemika Austria qua povabus atakar
Prusia e koaktar ita lando kombatar an du fronti. Il nur impozis ad Austria
renuncar  esar  parto  dil  Germana  federuro  e  tale  ne  plus  esis
konkurencanto a Prusia por unionar Germania.
La motivi pri la milito kontre Francia esis simpla, Bismarck ipsa en lua
memoraji-libro explikis la pro quo di lua ago, nome la Germani povis,
segun  Bismarck,  nur  per  komuna  iraco  aceptar  kombatar  kune  ed
unionesar. Violentoza jurnalaro-kampanio kontre Francia komencis lore
en la Germana landi por preparar li a la lukto komuna. La fortuno (por

Bismarck)  e  desfortuno  (por  Francia)  esis  ke  ca laste  dicita  lando  esis
guvernata  da  imperiestro  (Napoleon  III)  tam  stulta  kam  Bismarck  esis
inteligenta.  Il  e  lua  proximi  ne  intelektis  la  insidio  quan  Bismarck
preparis kontre Francia. Bismarck ipsa preparis sorgoze omno sen lasar
irga spaco por la hazardo.Il signatis sekreta federo-kontrati kun la sud-
Germana rejii  kontre  eventuala  atakanto.  Pose,  il  savigis  komence  dil
yaro 1870 ke la kandidateso di membro dil familio Hohenzollern a la lore
vakanta  trono  di  Hispania  aceptesis.  Ico  produktis  granda  emoco  en
Francia, nam on timis la rezurekto dil Imperio di Karolus V, (1520-1558)
kande Francia esis presata inter Hispania e Germania ed en milit-kazo
mustis kombatar an du fronti. Pro la forta reakto da Francia, la princo
Hohenzollern renuncis, ma la frajila guvernerio di Napoleon III, olqua pro
grava problemi interna vacilis, kredis ke nur granda vinko diplomacal o
militistal povus salvar ol. La ambasadisto Franca, s-ro Benedetti, insistis,
che la rejo di Prusia, lore en kuracloko en la urbo Ems, pri la renunco da
le Hohenzollern a la trono di Hispania; la rejo respondis polite ke ico esis
ja aranjita afero e ke lu ne bezonis agar plusa deklaro. Bismarck profitis
la  okaziono  por  modifikar  la  depesho  transmisita  por  la  ambasadisto
talgrade ke ol semblis esar ofensanta. Eventis to quon Bismarck deziris,
nome Francia deklaris milito  a Prusia, tale asumante koram Europa la
responsiveso dil eruptigo di milito. Komplete indignigita la sud-Germana
Stati sustenis Prusia, cetere konforme a lia federo-kontrato kun ica nord-
Germana lando. La Germani esis bone preparita a ta milito, kontre ke la
Franca armeo esis, kompare, en kaosatra stando. On devas adjuntar ke,
ne nur la Germani havis plu bona armeo, ma anke ye la Franca latero
esis multa trahizeri (la maxim famoza de li esas Bazaine) qui tre faciligis
la tasko a li. Francia desvinkis rapide e mustis cedar la teritorio Alzacia-
Lotringia ed anke pagar tre forta militindemno por obtenar la liberigo di
lua  teritorio.  La  Germana  Duesma  Imperio  esabis  proklamita  en
Versailles  ye  la  18ma  di  januaro  1871  e,  kompreneble,  la  Germana
Imperiestro  esis  la  rejo  di  Prusia  Wilhelm  I-ma.  Tale  Bismarck  sucesis
facar la Uniono di Germania kontre ke omna antea probi faliabis. Ed anke
ico esis la komenco di to quon, plu tarde (1945), la Germana skriptisto
Thomas Mann qualifikis kom �Das unheilige deutsche Reich preussischer
Nation�  quan  on  povas  tradukar  aproxime  per  :  �La  funesta  Germana
Imperio  dil  Prusiana  Naciono�.  Thomas  Mann  pensis  precipue  pri  la
militarismo  quan  la  dominacanta  kasto  di  Prusia  impozabis  a  la  tota
naciono Germana ed a la anciena titulo dil Unesma Imperio Germana:
�Heiliges R�misches Reich deutscher Nation� (Santa Romana Imperio dil
Germana Naciono).
On povas astonesar pri la fakto ke Bismarck esis tre moderata, nome il
postulis  nur  Alzacia-Lotringia  (14.000  km2),  kontre  ke  pos  la  Unesma
Mondomilito Germania perdis 70.000 km2. Semblas a me, ke esis bona

motivo por co, nome se Bismarck esabus plu postulema la milito povabus
divenar  vera  milito  nacional  e  la  Franci  implikar  lia  omna  forci  en  la
kombato, e tala militon Bismarck ne esis certa ganar. Ma, mem en kazo
di Germana vinko, Francia cakaze esabus komplete devastita e ne havus
la apteso pagar forta milit-indemno. Or, Bismarck bezonis ita pekunio,
nam  il  mustis  multege  pruntar  che  granda  financisti  internaciona  por
formacigar la maxim bon armeo dil mondo, por pagar la hezitema sud-
Germana Stati en la skopo ke li aceptez l�unigo di Germania sub la ceptro
e  la  dominaco  dil  rejo  di  Prusia  ed  anke  por  pagar  la  spionanti  e  la
trahizeri en Francia. Richa Francia, e, pro la kurtatempe durinta milito,
ne ja multe sufrinta, esis preferinda a lu por obtenar la necesa indemno.
Tamen, il konciis ke ico en perspektivo di min o  plu longa tempo esis
nesuficanta, nome por la sekureso di Germania duesma milito kun multe
plu  severa  pacokondicioni  por  igar  Francia  nedanjeroza  esis  necesa.
Taskope, il entraprezis politiko di federigo por protektar Germania. Ilu
do signatis kontrati kun Rusia ed Austria - Hungaria. Tamen ico ne esis
suficanta  e  tala  federuro  esis  nestabila,  nam  la  relati  inter  Austria-
Hungaria  e  Rusia  ne  esis  tre  bona.  Por  cernar  Francia,  Bismarck
bezonabus anke federuro kun Hispania e Britania. Koncerne la relati kun
Hispania ni savas nulo, ma adminime segun semblo, il obtenis neutreso
favoroza. Ma, pro nediskreta paroli da admiralo Tirpitz (ye la komenco
dil XXma yarcento) ni savas ke kontakti eventis kun Britania ma ne abutis
e ne povis abutar.
Hike  me  devas  apertar  parentezo,  nome  en  1815  pos  la  Napoleonala
militi, malgre la odii e rankori di multa Europana Stati kontre ol, Francia
rihavis  preske  la  sama  frontiero kam  en  1789,  ante  la  revoluciono.  Ol
perdis nur kelka urbi e mikra teritorii, kontre ke pos du mondo-militi,
Germania  dum  la  XXma  yarcento  perdis  un  triimo  de  lua  teritorio.  La
motivo  di  ta  indulgo  por  Francia?  La  Angli,  qui  dum  la  Napoleonala
periodo  esis  la  maxim  akra  adversi  di  Francia,  defensis  energioze  ica
lando  lor  la  paco  -  kontrato  di  1815.  Me  konjektas  ke,  lore,  la  tre
inteligenta diplomacisto Franca, Talleyrand, propozis kontrato sekreta a
la Angli, olqua divenigis Francia vasala lando di Britania, nome ol adoptus
la liberala sistemo ekonomial di Anglia por favorizar la kambii komercial,
e, kaze di litijo inter amba landi, Francia sempre cedus a Britania ed ol
reprezentus (diskrete) la interesti Britaniana sur la Europana kontinento.
Danke ica kontrato, Francia salvesis en 1815. Certe, on povas dicar a me,
ke ne esas traco di tala kontrato, ma sekreta kontrato esas facita por
precize  restar  sekreta.  Omnakaze,  mem  se  mea  supozo  icarelate esas
nejusta, restas la fakto ke depos 1815 Francia egardis sempre la interesti
di Britania plu kam le lua propra e divenis evidente e fakte vere vasala
lando di Britania.

Kande  Bismarck  propozis  federo  a  Britania,  la  Britaniani  nule  esis
enemika,  ma  li  volis  la  sama  garantiaji  quin  li  havis  kun  Francia.
Kompreneble,  vinkanta  e  fiera  Germania  dil  yari  1870ma  ne  povis
aceptar  la  sama  kondicioni  kam  olti  quin  vinkita  Francia  en  1815
aceptabis  gratitudoze.  Do,  Anglia  ne  divenis  membro  di  lua  federuro,
olqua tale esis tre klaudikanta e poke utila, nam Austria-Hungaria e Rusia
esis fora de Francia e ne povis helpar tre efikive la Duesma Imperio dil
historio  Germana.  Tamen,  Bismarck  esis  koncianta  pri  la  importo  dil
Angleparolanta mondo, nome ulfoye jurnalisto questionis lu: - �Quon vu
opinionas esar la maxim importanta fakto di nia epoko?�, lore Bismarck
respondis: - �Die Tatsache, dass Amerika Englisch spricht� (La fakto ke
Usa parolas Angle). Malgre omno, il esforcis flegar bona relati ad Anglia.
Pro ke la milito nemulte devastabis ol, Francia restauresis rapide. E la
lora guvernerio rikreis armeo, qua esis same forta kam olta di Germania.
La  Germana  militisti  komencis  emoceskar  e  generalo  von  Moltke
demandis a Bismarck entraprezar preventiva milito kontre Francia. Ico
esis  ideala  situeso  por  ke  Francia  cesez  definitive  esar  minaco  a
Germania. Ma Bismarck esis prudenta, il memoris ke ye la fino dil milito
di 1870-1871 la Europana landi, qui komence esis favoroza a Prusia esis
multe min amika ye la milito-fino. Il do komencigis jurnalaro-kampanio
kontre Francia per famoza artiklo en la jurnalo POST di qua la titulo esis:
�Ist Krieg in Sicht?� (Kad milito en perspektivo?). Di Francia la guvernanti
emoceskis ed intervenigis la guvernerii di London und Sankt-Petersburg
kun qui li flegis bona relati. Ita guvernerii sustenis Francia e Bismarck
intelektis ke to quon lu timis, nome Europana milito kontre Germania,
povus divenar realajo. Tre deskontenta, il renuncis lua milito - projeto.
Tamen, ulagrade, il obtenabis granda vinko, nome la Franci, qui antee
volis  revancho  kontre  Germania,  mustis  dicar  publike  a  lia  Europana
parteneri, ke li esis pacema e deziris paco ed ico implikis Francia por
renuncar revancho-milito. Ma Bismarck ne egardis ico e pro ke la Franca
guvernerio, oficale republiko, esis fakte direktita da monarkiisti, il agis
desube  omnamaniere  por  eliminar  la  Franca  monarkiisti  de  la  povo  e
remplasigar  li  per  autentika  republikani.  Ultree,  il  pensis  ke  en
monarkiala  Europa,  republikana  guvernerio  esus  izolita  e  sen  federiti.
Lua agado esis plene sucesoza ed il obtenis to quon lu deziris. Tamen, il
ignoris  o  nesavis  la  fakto  ke  Francia  esis  vasala  lando  di  Anglia,  e,
konseque mem kom republiko ne esis komplete izolita. Fakte, ica ago di
blinda odio kontre l�adverso esis granda folajo en perspektivo di longa
tempo. Nome, se Francia ridivenabus monarkio, ol agabus omnamaniere
por impedar la unesma mondomilito (la Franca monarkiisti havis tre bona
relati  a  la  Austriani), e  se  la  milito  ne  povabus  evitesar,  adminime la
Franca monarkiisti esforcabus salvar, lor la paco-kontrato, la monarkii di
Mez- Europa. Per tala ago Bismarck agis kontre lua propra partiso. Ica

reakto esis stranja che tante genioza e reflektema persono ma la blinda
odio quan lu havis kontre Francia e la Franci impedis lu, cakaze, agar e
reflektar sencoze.
Il  esis  tante  obsedata  per  Francia  e  per  posibla  revancho-milito  di  ca
lando, ke il refuzis dum longa tempo konquestar kolonii por Germania
kontre  ke  il  kurajigis  la  republikana  guvernerio  Franca  entraprezar
koloniala aventuri qui desproximigus la Franci de Europa. Or, la Germana
industriisti deziris e bezonis koloniala merkati, Bismarck fine cedis, ma
ja  la  maxim  interesiva  teritorii  kaptesis  da  Anglia  e  Francia  ed  ico
produktis  frustro-sentimento  che  la  Germani,  olqua  plu  tarde  esis
kontributonta a la milit-eniro di Germania.
Cetere,  la  relati  inter  Austria  -  Hungaria  e  Rusia  desamelioreskis
konstante e lo esis desfacila a Bismarck mantenar la konkordo inter li.
Fine,  Bismarck,  desproximeskis  de  Rusia  pro  ke  Germania  ne  povis
abandonar lua proxima e frata Germana lando Austria.
Pos  kelka  yari  kalma  kun  la  Franca  guvernerio  republikana,  la  Franca
nacionalisti, qui esis furioza ne havir revancho-milito, sucesis per intrigi
promocigar aventurema militisto, generalo Boulanger, kom ministro pri
Militaferi,  en  1886.  Ico  esis  perfekta  absurdajo,  nam  pro  lua  febla
demografio,  Francia  sola  havis  nula  chanco  ganar  milito  kontre
Germania.  Bismarck  tamen  desquieteskis  (o  fingis  desquiesteskar)  e
pronuncis diskurso koram la Reichstag ube lu dicis la frazo famoza: �Ni,
Germani, timas nur Deo e nulo altra en la mondo�. Il obtenis kredito por
plufortigar l�armeo e, balde, ye la 20ma di aprilo 1887, eventis incidento
qua povabus duktar a milito inter Francia e Germania. Franca spionanto
de  Alzaciana  origino  e  komisario  di  polico,  nomata  Schnaebele,  qua
intrigis  sur  Germana  teritorio  segun  imperi  da  general  Boulanger,
advokesis da Germana kolegi por konversado. La afero esas konfuza, nam
esas  desfacila intelektar  pro  quo  spionanto respondis  a  tala  invito.  La
Germani kaptis lu, kande lu esis ankore sur Franca teritorio. Ico produktis
granda  skandalo  e  giganta  indigno-klamo  en  Francia.  La  nacionalista
deputiti  volis  quika  milito  kontre  Germania,  ma  la  Franca  guvernerio
rezistis, nam ol tro bone memoris la dizastro di 1870 e lu opozis judiciala
argumenti a Bismarck. La afero tranis longatempe sen abutar a milito.
Ico esis kontrea a la esperi da Bismarck, nam Francia deklarinte milito a
Germania por salvar spionanto esabus sen irga federito en Europa e la
rezulto di tala milito esabus definitive  plufebligo di ca adversa lando.
Fine,  la  guvernerio  Rusa,  probable  instigata  da  Britania,  savigis  da
Bismarck,  ke  lu  konsideris  la  situeso  en  Europa  kom  desquietiganta.
Bismarck, quik intelektis la mesajo,e pro ke il ne volis Europana milito
kontre sua lando ilu liberigis Schnaebele. Ico esis definitiva falio pri lua
volo  plufebligar  Francia  ye  la  grado  ube  ol  ne  plus  esus  danjero  a

Germania. Il anke bone konciis, ke lando jacanta en Mez-Europa devis
esar tre prudenta pri lua internaciona relati.
Regretinde, lua sucedanti, pose, ne plus havis tala sagaceso. E precize
la  tempo  di  Bismarck  esis  balde  finonta,  nome  la  olda  imperiestro
Wilhelm I-ma mortis ye la komenco dil yaro 1888, lua sucedanto Friedrich
III regnis nur dum tri monati e mortis pro kancero, il remplasesis da lua
filiulo Wilhelm II. On multe redaktis pri Wilhelm II, ofte enemike, ma ica
yuna imperiestro (il evis 29 yari en 1888) esis inteligenta e volis havar
bona relati kun Anglia e Francia (il esis la nepoto di rejino Victoria di
Anglia).  Il  ne  konkordis  kun  Bismarck,  nam  tro  granda  fosato
generacional  separis  li.  La  fera  kancelero  (surnomo  di  Bismarck)
koaktesis demisionar en 1890. Tale finis la guverno-epoko di la viro qua
realigis la uniono di Germania. Il esis tre sagaca e prudenta persono, qua
entraprezis  milito  nur  kande  il  esis  preske  certa  pri  la  suceso  di  lua
entraprezo. Tamen on  povas reprochar a lu, ke il tro ofte  praktikis la
diplomaco dil pugno-frapo sur la tablo, qua esis esonta tre mala exemplo
por lua sucedonti min prudenta ed habila kam lu. Me reprochas anke a
lu  ilua  quaze  morbala  odio  a  Francia,  kontre  ke  il  ne  intelektis
justatempe ke la vera adverso di Germania por la venonta tempo esis
Anglia e Francia esis nun nur figuranto. Ma nek il, nek lua sucedonti ne
volis admisar ico. Til 1914� Altra mala punto por il; ilu ne volis, quale
agis lore altra Europana landi, konquestar kolonii. Certe, ico esabus tote
justa por pacema e tranquila lando ne vizanta havar prestijo, ma lando
dinamismoza  ed  expansema  quale  lora  Germania  bezonis  transmara
teritorii por lua ekonomio. La fakto, ke, pro Bismarck,la Germani erste
tro tarde komencis tala politiko ed obtenis nur la restaji quin la altra
potenta  landi  ne  kaptabis,  esis  tre  frustranta  por  la  Germani  e,  plu
tarde,instigis  li  obtenar  tala  teritorii  altramaniere,  tale  tensigante  la
situeso en Europa e kontributante al milito-explozo.
La yuna imperiestro komencis politiko nomizita �Der neue Kurs� (La nova
direciono). Quale me ja skribis, il deziris bona relati kun Anglia e Francia.
Pro quo ne eventis tale? Kad il volis aludar ico, plu tarde kande il esis
exilita oldulo, e ke lu dicis: �me tro askoltis la altri e ne suficante sucesis
impozar mea volo�, nome la nobela kasto militistal guvernanta Germania
esis nacionalista e �xenofobioza� tilextreme e volis precipue plufortigar
e kreskigar Germania sen tro egardar altra landi. Dume, en la direktanta
medii  di  Anglia  (politiko,  ekonomio,  armeo),  on  sempre  plu  divenis
anxioza pri la kreskanta povo, omnarelate, di Germania e libro titulizita
�Made  in  Germany�  avertante  pri  ca  minacanta  konkurencanto,  havis
granda vendo-suceso che la reprezentanti di ta medii. Pro ke la relati
inter  Austria  e  Rusia  esis  mala  e  ke  ja  quik  de  la  tempo  di  Bismarck,
Germania selektabis la partiso di Austria, la relati inter Rusia e Germania
desamelioreskis.  E  pos  Bismarck  la  diplomaco  di  Germania  divenis  tre

plumpa. Ico esis granda chanco por la adversi dil Germani. La agenti di
Anglia esis tre aktiva e, balde, en 1893, danke lia interveno, Francia e
Rusia  federis  su.  Me  ne  savas  quale  Bismarck  lore  reaktis,  nam  tala
federuro  sempre  esabis  lua  maxim  granda  koshmaro,  ma  la  cetera
Germani ne tro desquieteskis. Juste. La Rusi ne esis Germanodianta e la
Franci  lore  kun  la  ministro  pri  Exterlandana  Aferi,  Gabriel  Hanotaux,
deziris  diskreta  pluproximesko  diplomacal  a  Germania,  me  skribas
diskreta pro ke la vunduro produktita per la perdo di Alzacia-Lotringia
ne ja komplete cikatreskis. Ma la reprezentanti di la kasto guvernante
Germania volis quika e senrestrikta agnosko di lo eventinta e savigis ke
li  ne  esis  interesata  per  hezitanta  rikoncilio.  Ka  vera  amelioro  dil
Germana-Franca relati esis posibla ? On havas la respondo per la krizo di
Fashoda  (1898)  inter  Francia  ed  Anglia.  Militistal  exploranto  Franca
kapitano  Marchand  entraprezas  expediciono  a  Fashoda,  olqua  esas
teritorio dezirata e bezonata da Anglia en Sudan. Pos la arivo dil Franci
en ca teritorio eruptas krizo inter ita amba landi. Por evitar milito kun
Anglia, la Franci, qui ja ne havas Germania kom amika lando, cedas. On
darfas  pensar  anke  ke  ica  renunco  esis  la  rezulto  dil  vasaleso,  depos
1815, di Francia a Britania.
La  iraco  nacionalista  en  Francia  esis  granda,  ico  produktis  generala
indignoklamo e lore granda majoritato de Franci penseskis, ke, forsan on
devus  rikonciliar  su  kun  Germania  e  definitive  aceptar  la  perdo  di
Alzacia-Lotringia,  nome  on  havis  nekontebla  nombro  de  militi  kontre
Anglia e perdabis imperii pro ta lando (Nord-Amerika, India), dum ke,
kontre  Germania  esabis  nur  un  milito  (1870)  e  la  perdo  di  nur  un
provinco.  Ka  cafoye  la  Germani aceptus  l�ofro  dal  Franci ?  Dum longa
tempo, me pozis a me la questiono pro quo ico ne abutabis a Germana-
Franca federuro, nam me ne trovis expliko pri co en la libri pri historio.
Fine, uladie, per trovar e lektar anciena libro pri historio, me havis la
respondo,  nome  Gabriel  Hanotaux,  qua  esis  ministro  pri  Exterlandana
Aferi favoroza a bona relati kun Germania remplasigesis subite che lua
ofico da Th�ophile Delcass�, ilqua esis fanatika nacionalisto ed agento
di Anglia. Evidente, la partiso di Anglia esis tre forta en Francia ed havis
la moyeni chanjigar la ministri.
Tale sen kulpo ye la latero dil Germani nek dil Franca populo, rikoncilio
ne esis posibla e ne povis abutar pro la streta ligili di Francia ad Anglia.
Tamen, la situeso esis tre tensita inter la Franci ed Anglia, nome la Boer-
milito  en  Sud-Afrika  riecitis  la  enemikeso  kontre  la  Britaniani  e  lor  la
sedicio di le �Boxer� en Chinia, dum 1900, Franci e Germani kombatis
sucesoze kune por liberigar la diplomacisti Europana en Beijing (Pekino)
siejita da le �Boxer�. Evidenteskis ke la Germani e la Franci povis tre
bone kombatar kune ed esar federiti. La rezulto esis ke, dum kelka yari,
onu ne plus celebris la Sedantag, olqua esis mi-oficala festo nacional en

Germania  celebranta  la  desvinko  dil  Franca  trupi  en  Sedan  (1870).  La
membri dil guvernanta klaso en Britania komencis esar tre anxioza, nam
Franca-Germana  rikoncilio  povus  klozar  la  pordo  dil  kontinento  a  lia
lando e plufortigar lia danjeroza konkurencanto Germania. Lore, la Angli
rezolvis  negociar  direte  kun  Germania  e  facis  omna  posibla  propozi
avantajoza a ta lando. Nur, li postulis ke la Germana navaro ne egalesez
olta di Britania, nam ico esis principo netushebla che la Angli, ke nula
navaro  en  la  mondo  esez  tam  potenta  �  o  plu  potenta  �  kam  la  lia.
Desfortunoze, malgre omna averti, admiralo Tirpitz, ilqua havis la favoro
di imperiestro Wilhelm II, refuzis omna konsento-posibleso carelate. Il
esis fanatika nacionalisto e la imperiestro, qua esis la nepoto di rejino
Victoria, e konseque anke parte Anglo (la Angla esis lua duesma matrala
linguo) savis tre bone l�importo di potenta navaro por expansema lando
ed il ipsa tre interesesis pri omno koncernanta la maro. Malgre omna ofri
oportuna dal Angli pri altra temi  gentlemen�s agreement ne esis posibla.
Simila  negocio,  ja eventabis  kun  Bismarck,  nam Tirpitz  aludis  ico,  ma
dum la tempo di Wilhelm II, la Angli esis plu jeneroza a la Germani. Vane.
La rejo di Anglia tatempe, Edward VII, dum privata konverso deklaris:
�Lando, qua ne aceptas havar navaro min forta kam olta di Britania devas
irgakuste  kombatesar  e  mem  aplastesar�.  On  povas  dicar,  ke,  pro  la
refuzo da admiralo Tirpitz e lua influo a la imperiestro, la milito kontre
Germania esis ja de ante deklarita da Anglia. Ma oportis krear oportuna
cirkonstanci  por  komencar  la  konflikto  en  maxim  bona
kondicioni.Unesme lo esis tre importanta retrovenigar Francia a submiso
ed obedio ad Anglia, sen ke ica suzereneso esez tro evidenta. Nome, se
Britania havis la maxim bona e  potenta navaro dil mondo, ol ne havis
vere  infantrio,  kontre  ke  Francia  havis  tala  armeo  apta  opozesar  a
Germania.
Edward  VII,  konseque  entraprezis  vizito  ofical  a  Francia  en  1903.  La
acepto  da  la  habitantaro,  qua  memoris  ankore  tre  bone  Fashoda  e  la
Boer-milito  esis  glaciala  e  tilextreme  deskordiala.  La  guvernerio  dil
republiko,  lore,  uzis  tre  anciena  artifico,  lu  venigis  aktori  e  pagata
personi  de  tota  Francia  por  aplaudar  e  bonvenigar  la  Britaniana
suvereno,  ed  ico  kredigis  ke  la  rejo  di  Anglia  esabis  apta  seduktar  la
Franci  e  modifikar  lia  opiniono  relate  Anglia.  La  aspekto  di  la  relati
Angla-Franca esis salvita. Quik signatesis la Entente Cordiale, olqua mem
se ol ne esis explicita federuro, tamen asociis strete amba landi.
En Germania, on esis konsternita, la maxim mala koshmaro di Bismarck,
esis  nun  realajo.  Kad  la  �fera  kancelero�  esabus  kapabla  evitar  tala
situeso se il esabus ankore vivanta ? En 1904 komencis milito inter Rusia
e Japonia, e pro ke, dum la printempo di 1905, Rusia ne standis bone e
komencis  perdar  la  milito,  la  pangermanisti  (alldeutschen,  Germane)
judikis  ke  l�instanto  esis  oportuna  por  agar.  Li  agis  forta  presuri  a  la

imperiestro, ilqua, malgre lua deklari grandioza esis prefere pacema, por
ke il defiez Francia, nam ica lando konsideresis kom la febla katenringo
dil  embrionatra  federuro  Angla-Franca-Rusa.  La  imperiestro  do
desembarkis en Marokana urbo e proklamis la yuro di Germania komercar
libere ibe e defensar la nedependanteso di Maroko. Kompreneble, il esis
tre sucesoza e la lokala turbi aklamis lu. Ico esis stroko kontre Francia,
nam interkonsente, kun altra povoza landi di Europa (Britania, Hispania
ed Italia), ol yurizesis extensor lua influo sur granda parto de la Marokana
teritorio. Esis milito-minaco e la Germani savigis ke se la Franci deziris
salvar la paco, li mustis sakrifikar Th�ophile Delcass� kom ministro pri
Exterlandana Aferi. Lo esas desfacila judikar ica postulo, nam la Germani
esis  justa,  nome  Th�ophile  Delcass�  esis  danjeroza  viro,  agento  di
Anglia, ed agis omnamaniere por kontreagar Germania omnaloke ube ico
esis posibla. Ma, altralatere, nulatempe antee onu vidis tala ultimato,
nome, ke lando postulez la revoko di ministro di adversa lando por evitar
milito. La Franci, qui timis riskoza aventuro militistal kontre Germania,
aceptis,  e  per  la  mediaco  da  Anglia  rezolvesis  ke  per  internaciona
konfero  en  Algeciras  establisesez  la  rolo  dil  diversa  landi  koncernata.
Danke  la  Angla  diplomacistaro  (qua  mem  intervenigis  la  Usani),  ita
konfero  esis  suceso  diplomacal  por  Francia  e  falio  por  Germania.  La
temerara  pangermanisti  duktabis  lia  imperiestro  a  kontreproduktiva
misago.  Me  ne  povas  anke  impedesar  pensar,  ke,  se  Bismarck
entraprezabus  justatempe  koloniala  politiko  digna  de  Germania,  tala
evento ne bezonabus �okurar�, nam la Germani reaktis tale parte pro ke
li esis frustrita ne  posedar la imperio kolonial, quan lia dinamismo ed
entraprezemeso igis necesa a li.
Tamen, mem la militistal kasto, lore  guvernanta Germania, ne deziris
irgakuste generala milito, en 1908 grava krizo havis loko en Mez-Europa
pro l�anexo di Bosnia-Hercegovina da Austria, nam Serbia asertis ke ita
regiono esis Serba provinco e devis atribuesar ad ol. Lu havis la simpatio
di Rusia, olqua volis esar la protektanto dil Slava landi. Lore, la Germani
mediacis e negociis tante habile per informar ed implikar anke la west-
Europana landi (ed anke Francia) ke la paco salvesis. Malgre lia deziro
abatar  la  danjeroza  konkurencanto  Germana,  la  Angli  ne  povis
entraprezar  milito  kontre  lu,  nam  li  ne  havis  la  necesa  instrumenti
militistal en ca skopo e Francia timis kombatar kontre lando (Germania),
qua  havis  25  milion  habitanti  plusa  kam  ol  (Germania:  65  milion
habitanti,  Francia:  40  milion  habitanti).  Ultre  lo,  quale  me  ja  skribis
supre,  Germania,  mem  kun  atakema  direktanta  kasto,  ne  deziris
irgakuste milito. La Britaniana eminentaro politikal trovis solvuro: kom
konsequo di la revoluciono-probo en Rusia dum 1905, generala revolto-
etoso aparabis che la laborista klaso en Europa, lore la Britaniana sekreta
servi organizis manifesti revolucionera sur la kontinento. Francia, quan

la  Angli  bezonis  en  lia  federuro,  esis  indulgata  e  la  manifesti  ibe  esis
mikra e sensignifika.
Ma en Germania, en 1910, ube esis forta opozo di la simpla populani a la
dominacanta  kasto,  ita  manifesti  havis  nekredebla  ampleso;  en  omna
granda  urbi  Germana  esis  tre  multanombra  manifestanti  kontre  la
militarismo, por la paco e plu multa demokratio. La jurnali di ta epoko
raportas  ke  ja  nur  en  Berlin  esis  300.000  manifestanti  (probable  plu
multe en la realeso) e la tota lando esis agitata per ita sedicio. Me volas
pluse  dicar,  ke,  kande  on  redaktas  ulo  pri  la  historio  di  Germania
itaepoke,  onu  aludas  la  nacionalismo  e  la  militarismo,  onu  tro  ofte
oblivias ke esis  tre forta kontrea tendenci e ke se la Germana populo
esabus  mastro  pri  lua  fato,  on  darfas  supozar  ke  ol  esabus  prefere
pacema e demokrata. Ma, kom konsequo di ta eventi, la membri dil kasto
militistal pavoreskis e kom remediilo a tala situeso, li pensis pri la bon
anciena recepto di Bismarck, nome entraprezar milito kontre Francia. En
1911, li rikomencigis duesma Maroko-krizo, cafoye la milito semblis esar
tre proxima; la guvernerio Franca, qua volis irgakuste evitar ol, sendis a
Berlin lua maxim inteligenta ed habila politikisto e diplomacisto, Joseph
Caillaux.  Ma  la  milito  semblis  preske  neevitebla,  kande,  subite,  la
Britaniani  intervenis  e  minacis  kombatar  la  Germani  an  la  latero  dil
Franci.  La  Germana  guvernerio,  tainstante  divenis  plu  prudenta,  e  la
Angli mediacis inter la Germani e la Franci. Ici laste dicita mustis, por
salvar la paco, cedar parto di Kongolando posedata da li. La rezulto esis
iraco-explozo  en  Francia,  pro  ke  ica  lando  perdabis  teritorio  dum
pacotempo,  sen  desvinko  militistal.  La  Germani  anke  esis  deceptita  e
furioza  pro  ke  li  expektabis  plu  granda  avantaji.  De  nun  la  Angli
obtenabis to quon li deziris, nome la Franci quik de ta tempo esis tante
iracoza e diveninta odioza a la Germani, ke li esis pronta a milito kontre
Germania e mem lego votesis, qua irigis til tri yari la duro dil milit-servo.
Lia-latere,  la  Germani  kredis  ke  la  facanto  di  omna  intrigi  kontre
Germania esis Francia, e tre enemika jurnalaro-kampanio kontre ca laste
dicita lando komencis en  Germania. Cetere, en Francia la situeso  esis
exakte la sama e la jurnalaro agis anke simile. Negociado tamen ankore
eventis inter Germania ed Anglia, por mantenar la paco, e la Britaniani
sendis altaranga maristo, Lord Haldane, ilqua  esis Germanamika en la
skopo negociar kontrato pri la navaro e la milit-navi. Ma esis tro granda
desfido  inter  amba  partisi,  e  mem  Germano,  konservema  deputito,
nomata von Heydebrand, klamis en la Reichstag dum lucidesofulmino :
�Ni nun savas qua esas la vera enemiko!�. Fine ita lastega kontakti ne
abutis.
Nun, pro ke la Angli savis ke la Franci esis rezolvita a milito, la aferi iris
rapide. En 1912-1913 eventis armizita konflikto en la Balkaniana landi
kontre Turkia (federito di Germania), por precize plufebligar ita laste

dicita lando, danke la intrigi e laboro dal Angla sekreta servi (Intelligence
service). Pos la sucesoza rezulto di ta entraprezo, la Franca sekreta servi
liafoye, quik de la fino dil yaro 1913, helpis Serba konspiranti preparar
atento en la skopo ocidar la tronheredonto di Austria- Hungaria, arkiduko
Franz-Ferdinand, por produktar milito implikanta Germania. La Germana
sekreta  servi,  qui  esis  ecelanta,  informesis  pri  l�afero,  ma  pro  ke  en
Germania on deziris anke milito, li ne savigis ico dal Austriani.
Dum la printempo 1914, jurnalaro-kampanio komencis en Francia kontre
Joseph Caillaux pri qua on supozis ke il impedabis la milito en 1911. Ica
jurnalaro-kampanio,  organizita  dal  nacionalisti,  esis  tre  violentoza  ed
atakis il en lua privata vivo. Ilua spozino anke implikesis en ita kampanio
pro  ke  elua  letri  sendita  a  lua  spozulo,  kande  el  esis  lore  nur  lua
amoratino, publikigesis. El demandis rendevuo a s-ro Gaston Calmette,
direktisto dil jurnalo LE FIGARO, ube la ataki kontre el ed elua spozulo
redaktesis. Ye la 16ma di marto  1914, el pafis kontakte per revolvero
kontre Calmette, qua poka tempo pose mortis. Ico esis granda skandalo,
ma  s-ino  Caillaux  povis  tante  bone  justifikesar  pro  la  ataki  kontre  la
honoro  di  elua  spozo  e  kontre  el  ipsa,  ke,  kurtatempe  ante  la  milit-
erupto el absolvesis. Tamen, tale, la nacionalisti e la agenti di Britania
obtenabis to quon li volis, nam pro ca afero e proceso, Joseph Caillaux
ne plus povis plear irga rolo dum longa tempo en la Franca politiko e la
armizita konflikto esis nun neevitebla e neimpedebla.
Me ne tro insistos pri la atento di Sarajevo e lua konsequi. Imperiestro
Wilhelm II esis tre hezitema e manipulata dal militisti e pangermanisti.
Il konciis ke milito esus katastrofo e grandega danjero, ma, altralatere,
il  ne  povis  abandonar  Austria-Hungaria,  olqua  esis  la  unika  federito
fidinda  di  Germania.  La  Germani probis  omnamaniere,  adminime agar
por ke la Rusi ne partoprenez la milito e la ambasadisto di Germania en
Sankt-Petersburg,  komto  de  Pourtal�s,  esforcis  til  la  lasta  instanto
mantenar kontakti, por evitar la konflikto, kun la autoritatozi di Rusia.
Vane. La Rusi ne povis e ne volis  abandonar Slava populo, nam, same
kam en Germania esis pangermanisti, en Rusia esis panslavisti.
Se la Angli agabus aktive e propozabus lia mediaco, tre versimile la milito
povabus ne eventar, ma pro komprenebla motivi (la milito esis insidio
preparita da Anglia e, fine, anke da Francia kontre Germania) la Angli
restis neaktiva.
La  kombati  komencis  rapide  an  la  westala  fronto,  mem  ante  la
militodeklaro, nam la Germana generali opinionis ke rapida desvinko di
Francia  esis  necesa  por  povar  negociar  oportuna  paco.  Ma  pro  ke  la
frontieri di Francia esis bone protektata, li mustis invadar Belgia, malgre
la neutresokontrato garantianta la sekureso di ta lando. Lore, la skopo
vizata  dal  Angli  e  Franci  esis  atingata,  la  Angla  populo  esis  tante
indignigita ke Anglia senfriste povis deklarar milito a Germania.

La Germani subite koncieskis ke lia vera adverso esis Anglia e ke la milito
an  du  fronti,  kun  potenta  adversi,  havis  granda  chanci  perdesar.  Li
povabus savar lo, longatempe antee, ma pro, supozeble, rasista motivi
li kredis ke lia fratala populo Germanal, la Angli, nulatempe facus ulo
mala  kontre  li,  kontre  ke  la  Franci  esante  �welsche�-i  povis  esar  nur
perfida, ruzoza ed hipokrita atakanti. Li tante plu persuadesis pri co, pro
ke  la  simpla  Angla  populani  havis  tre  amikala  sentimenti  e  relati  a  la
Germani, e la Angla guvernanti profitis ca fakto por blindigar la Germani.
Esis  quika  odio-explozo  kontre  Britania  en  Germania,  lor  ica
militodeklaro, ed on salutis su en la stradi per klami quale :�maledikata
esez Anglia!� e Germana autoro Ernst Lissauer redaktis poemo tatempe
famoza, titulizita �Hassgesang auf England� (Odiokanto pri Anglia) ube
dicesis ke la Germani ne grantis importo a la Rusi ed a la Franci:�Lin ni
ne amas, lin ni ne odias.��Ni havas nur un enemiko: Anglia!�. Plu tarde
Germana  generalo  agnoskis  dum  la  milito:  �Francia  esas  la  espado  di
Anglia en Europa�.
Ico esis, ya, justa, ma pro quo la Germani ne volis apertar la okuli antee?
E, pro quo li ne aceptabis la tre oportuna propozi quin Anglia facis a li
ye la frua komenco dil XXma yarcento? Certe, lo esis neyusta e nejusta,
pos  la  unesma  mondomilito,  volar  imputar  a  la  nura  Germani  la
responsiveso  pri  la  militexplozo.  Ma  pro  la  akra  militarismo  di  la
direktanta  kasto,  pro  la  sempra  ataki  kontre  Francia  en  kazo  di
problemo, olqui koaktis Francia refujar en streta federuro kun Anglia, li
tre faciligis la intrigi di Britania kontre lia lando. On povas nur dicar ke
esis du granda responsivi, ye egala nivelo, nome Anglia e Germania, ed
anke  lastatempe  adjuntesis  Francia.  Ma  Francia  esis  nur  duesmaranga
figuranto  kompare  a  la  potenta  imperii  Rusia  e  Britania,  kontre  ke  la
Germani kredis, o volis absolute kredar, dum tro longa tempo, ke ol esis
la precipua aktoro.

(Ek Kuriero Internaciona n�3/2013)

HISTORIO DI K�NIGSBERG 
da GERFRIED HORST
Pos  lua  retroveno  di  Palestina,  la  ordeno  di  la  Germana  kavalieri,
havanta kom origino la frataro quan la krucmilitanti fondabis en la Santa
Lando, esis serchanta nova misiono. En la yaro 1226, la princo Polona,
Konrad de Masovia, advokis ca ordeno por helpar lu Kristanigar la Prusiani

pagana (etno parenta ad olta di la Lituaniani). Kom respondo, la granda
mastro dil dicita ordeno, Hermann von Salza, transferigis a la ordeno da
imperiestro Frederikus II e da papo Gregorius IX la suvereneso super la
teritorio di Prusia. La Prusiani esis konquestata, ma nule nihiligata; ti qui
aceptis baptesar restis sur lia sulo, la nobeli konservis lia rangi social. Li
intermixis kun la koloniisti enmigrinta de Germania. La Prusiana linguo
pluduris existar. Dum 1561, la Luterista katekismo imprimesis por li en
Prusiana  idiomo,  olqua  komplete  desaparis  erste  ye  la  komenco  dil
XVIIIma yarcento. Ma esis vorti Prusiana qui mantenesis en la dialekto
parolata  en  est-Prusia,  di  qua  la  pronunco  explikesas  probable  per  la
anciena linguo aborijena; esas familio-nomi tipale Prusiana, ed esis olim
Prusiana nomi di urbi e vilaji, di fluvii e di loki qui desaparis erste en
1945.
K�nigsberg (Rejomonto) fondesis en 1255 e nomizita segun rejo Ottokar
II di Bohemia qua partoprenis la krucmilito kontre la Prusiani. Ica urbo
konsistis  ek  quar  parti:  la  kastelo  dil  ordeno,  la  urbo  �Kneiphof�  sur
l�insulo  formacita  per  la  fluvio  Pregel  (ico  esas  la  loko  ube  jacas  la
katedralo, di qua la konstrukto komencis en 1333) la �Altstadt� (ancien
urbo)  e  L�benicht.  Singla  urbo  havis  lua  institucuri,  lua  merkato,  lua
kirko  e  lua  propra  fortifikuri.  L�ensemblo,  tamen,  quik  de  la  debuto
nomesis K�nigsberg. La tri urbi unionesis sub un unika administro erste
en 1724, olqua esis la yaro dil nasko, interne di lua muri, di Immanuel
Kant. La blazono di K�nigsberg kompozesas per la blazoni dil tri unionita
urbi, kronizita per la aglo Prusiana.
La  Granda  Mastro  havis  lua  rezideyo  en  la  kastelo  di  Marienburg,  est-
Prusia.  Ol  esis  la  maxim  granda  fortreso  dil  Mezepoko  e  tote
konstruktesis  per  briki.Ye  la  15ma  di  julio  1410,  la  Germana  kavalieri
desvinkis lor la batalio di Tannenberg (la Poloni nomizas ol la batalio di
Grunwald) kontre l�armeo dil rejo Polona Wladislaw II. La Granda Mastro
Ulrich  von  Jungingen  mortis  ibe,  ma  la  kastelo  di  Marienburg  ne
konquestesis.En  1466,  tamen,  la  ordeno  koaktesis  cedar  west-Prusia
inkluzite la kastelo di Marienburg a la rejo di Polonia. La Granda Mastro
transferigis lua rezideyo a K�nigsberg.
La lasta Granda Mastro, Albrecht de Brandenburg, enduktis la Reformo
protestanta e chanjigis, segun konsilo da Martin Luther ica Stato religial
a  dukio  laika.  Dum  1544,  Albrecht  fondis  l�universitato  di  K�nigsberg,
olqua  havis  la  skopo  docar  ed  edukar  profesionale  pastori  ed
administranti  protestanta.  Pro  ke  lua  filiulo  havis  mento  restinta
infantal, la Princo-Elektanta di Brandenburg, divenis unesme regento e,
en  la  yaro  1618,  heredis  la  dukio  Prusia.  Diveninte  duko  di  Prusia,  la
Princo-  Elektanta  esis  samatempe  vasalo  dil  Imperiestro  e  dil  rejo  di
Polonia.  Lua  posedaji  extensesis  duime  en  la  Santa  Imperio
(Brandenburg) e duime adextere (est-Prusia). La chefurbo dil nova Stato

esis  nekontesteble  K�nigsberg  diveninta,  dum  la  tempo  dil  Germana
kavalieri  e  kom  membro  di  la  Hanso,  komercala  urbo  super  omna
komparo a to quo existis en Brandenburg. La Princo-Elektanta Friedrich-
Wilhelm, regnanta de 1640 til 1688, obtenis dum 1656 la agnosko dal rejo
di Polonia e dum 1657 olta da Suedia pri lua integra suvereneso koncerne
la  dukio  Prusia.  Pos  la  revoko  dil  Nantes-Edikto,  il  aceptis  la  Franca
hugenoti tam multe en Berlin kam en est-Prusia ed en K�nigsberg. En
K�nigsberg, do exter la Santa Imperio ube ico ne esabus posibla, ye la
18ma di januaro 1701, la Princo-Elektanta Friedrich III igis su kronizar,
sub la nomo Friedrich I-ma. Oficale il esis nur �Rejo en Prusia�, t.e. en
Brandenburg  lu  duris  esar  Princo-Elektanta.  Erste  Friedrich  II  nomizis
�Prusia� lua omna posedaji e konseque esis �Rejo di Prusia�. La lasta de
le Hohenzollern qua kronizigis su ibe esis Wilhelm I-ma en 1861. Exakte
170  yari pos  la  kronizo  dil unesma  rejo  di  Prusia  en  K�nigsberg,  ye  la
18ma  di  januaro  1871  en  la  kastelo  di  Versailles,  rejo  Wilhelm  I-ma
proklamesis kom Germana Imperiestro. Til la fino dil tempo monarkial
en la yaro 1918, K�nigsberg havis la titulo ofical di �chefurbo e rezideyo-
urbo rejal�.
Komence dil XVIIIma yarcento, la pesto senpopuligis granda parti de est-
Prusia. Rejo Friedrich-Wilhelm I-ma konseque havis interesto atraktigar
adibe homi veninta de altra Europana landi por �ripopulizar� la dezerta
regioni.  Esis  ondi  de  enmigrinti:  Franca  hugenoti,  Suisa  Kalvinani,  la
protestanti ekpulsita de Salzburg, Skoti. Li intermixis kun la restaji dil
Prusiani aborijena, kun la Germani, la Lituaniani e la Poloni qui habitis
en certena parti de ca lando. Est-Prusia esis enmigradolando quale Usa.
De ita omna genti diversa, formacesis la homogena habitantaro di est-
Prusia.
En  1724,  en  K�nigsberg  naskis  Immanuel  Kant.  Ilu  redaktis  ibe  lua
nemortiva  verki  e  vivis  ibe  til  lua  transpaso,  dum  1804.  Ilua  spirito
kontenis l�Universo ; ma dum lua tota vivo durinta preske 80 yari, il vidis
nur la peizaji di est-Prusia e la nura urbo K�nigsberg. En la prefaco di lua
verko  �Antropologio  de  vidpunto  pragmatal�,  ilu  facis  laudo  pri  lua
amata  nasko-urbo:  �Un  grand  urbo,  meze  di  Stato  qua  kunvenigas  la
asembli  dil  guvernerio,  un  universitato  (por  la  kultivo  dil  cienci)  ed
oportuna situeso dil trafiko maral, posibligante komerco per voyo fluvial
inter la internajo di la lando e kontigua o fora regioni, havante mori e
lingui diferanta,  - tale  esas,  segun  exemplo  di  K�nigsberg  an la  fluvio
Pregel, la urbo quan on povas konsiderar kom apta a la developado dil
konoco  di  la  homi  e  dil  mondo,  ed  ube,  sen  voyajo,  ita  konoco  povas
aquiresar.�
Kant ne esis la unika granda viro di K�nigsberg. Dum la XVIIma yarcento,
la poeto Simon Dach skribis ibe nemortiva poemi e kunvenigis cirkum ilu
grupo de poeti e muzikisti.La maxim konocata Kristnasko-kanti Germana

havas  lia  origino  en  K�nigsberg.  Johann  Christoph  Gottsched  (1700-
1766), la �papo� di la Germana literaturo dum lua vivotempo, naskis e
studiadis en K�nigsberg. E plura altri�
Dum la Sepyara milito, est-Prusia okupesis dal Rusi de 1758 til 1762. La
Rusa guberniestro, barono Nikolaos de Korff, esis aristokrato Germana di
Kurlando  e  mem  ne  savis  la  Rusa  linguo.  L�administrerio  Germana  di
K�nigsberg  pluduris  quale  antee.  Lo  esas  a  la  Rusa  imperiestrino
Elisabeth,  a  qua  Immanuel  Kant  skribis  letro  ye  la  14ma  di  decembro
1758  por  demandar  ad  el  nominesar  kom  profesoro  pri  logiko  e
metafiziko  che  la  universitato  di  K�nigsberg.  Friedrich  la  Granda  esis
talgrade deskontenta pro la kunlaboro da lua regnati kun la Rusi, ke, pos
la milito, il ne plus venis a K�nigsberg.
K�nigsberg esas loko historial. Adhike refujabis la Korto di Berlin pos la
desvinko di Iena en 1806; Friedrich- Wilhelm III, rejo havanta hezitema
mento  e  febla  volo,  vokis  adibe  barono  de  Stein  por  reformar  la
institucuri di Prusia; italoke, rejino Luise ensuflis elua kurajo heroal ad
elua  patrio.  Ye  la  12ma  di  junio  1812,  Napol�on  pasis  kelka  dii  en
K�nigsberg  por,  pose,  duktar  la  Grand  Armeo  kontre  Rusia.  Pos  la
katastrofo frapinta ca armeo, general Yorck de Wartenburg, komandanta
la kontingento Prusiana dil Grand Armeo, de lua propra inicio, signatis
kun la Rusa reprezentanti (generalo Diebitsch, kolonelo de Clausewitz e
komto  Dohna,  qui,  fakte,  esis  omna  Germani)  la  �konvenciono  di
Tauroggen�. Ye la 8ma di januaro 1813, il aparis kun lua armeo-korpo en
K�nigsberg,  proklamis  su  kom  guberniestro  generala  di  est-Prusia  e
kunvokis la dieto di la provinco, olqua promulgis ye la 7ma di februaro
1813  la  lego  koncernanta  l�organizo  di  la  �Landwehr�  (rezervarmeo
teritorial).  Rejo  Friedrich-  Wilhelm  III  ne  havis  altra  selektebleso;  il
mustis aprobar la agi dal generalo. Ye la 20ma di marto 1813, il publikigis
la voko �A mea populo�, konkluzis  federo kun caro Alexandros I-ma e
deklaris milito a Francia. Komencita en K�nigsberg, la Liberigo-milito ne
finis ante l�iro dal trupi Germana e Rusa en Paris, ye la 31ma di marto
1814 e la batalio di Waterloo ye la 18ma di junio 1815.
En est-Prusia naskis anke konocata mulieri. K�the Kollwitz (1867-1945)
esis piktisto e skultisto havanta tendency pacifista e sociala. La Hebrea
filozofino politikal Hannah Arendt (1906-1975), filiino di genitori havanta
origino en K�nigsberg, edukesis en ita urbo quik de la evo tri yari. Agnes
Miegel (1879-1964), poetino, nomizita �matro di est- Prusia�, esis multe
plu  dextrana  e  plebeyala  kam  Hannah  Arendt.  Multa  de  lua  poeziaji
tradukesis a la Rusa; la Rusi qui nun habitas ica regiono veneracas elu.
Komtino Marion Doenhoff (1909-2002), decendantino di anciena familio
aristokrata  Prusiana,  organizis  dum  1992  la  restauro  dil  statuo  di
Immanuel Kant avan la konstrukturo dil universitato di K�nigsberg.
Dum la nokti de la 26ma til 27ma e de la 29ma til la 30ma di agosto 1944,
270

K�nigsberg destruktesis dal avionaro Britanian (Royal Air Force). Testo
dil bombardi, Michael Wieck, qua evis lore 16 yari, skribas en lua libro
Atesto pri la desaparo di K�nigsberg � persono konsiderata kom �simil a
Hebreo�  raportas:  �Du  ataki  avional  kun  entote  plu  kam  800  pezoza
bombardavioni Britaniana nihiligis definitive to quo esabis konstruktata
ed  elaborata  penoze  dum  la  sucedo  dil  yarcenti.  La  anciena  e
veneracinda urbo havanta beleso super omna komparo chanjesis a maro
di  flami  ed  a  agro  di  ruinaji.�Plu  kam  kinamil  habitanti  di  K�nigsberg
brulesis,  200.000  perdis  lia  domi,  l�universitato,  la  meza  urbo
mezepokal, la katedralo, la kastelo, kulturala trezori nereparebla esis
perdita por sempre.
En 1939, K�nigsberg havis 380.000 habitanti. Kande evidenteskis, dum
l�autuno 1944, ke l�armeo sovietal proximeskis, la nazista autoritatozi
interdiktis ad omni fugar. Erste cirkum la fino dil monato januaro 1945,
kande la urbo ja cernesis dal Red Armeo, Gauleiter Koch permisis a la
civila habitantaro abandonar K�nigsberg; il ipsa fugis kom l�unesmo. La
Germani sucesis riestablisar la komuniki kun l�avan-portuo di Pillau , de-
ube  omnaspeca  bateli  evakuis  plura  dekamili  de  refujanti,  tale
efektigante vera prodaji. La restinta trupi Germana defensis la ruinaji di
K�nigsberg kontre l�armeo sovietal til la kapitulaco sen kondicioni di ca
urbo, ye la 9ma di aprilo 1945. Lor  la konfero di Potsdam , dum julio
1945, Truman e Churchill deklaris aprobar la deziro di Stalin atribuar a
Soviet  Uniono  K�nigsberg  e  lua kontigua  teritorio.  De  la  120.000 civili
Germana, qui, ye ca dato, esis ankore en ta urbo, preske 100.000 mortis
pro agi di violentaji, pro hungro e maladeso, dum la tri sequanta yari. La
mikranombra posvivanti deportesis en 1948 a west-Germania.
Ye  la  3ma  di  junio  1946  mortis  Mikhail  Ivanovich  Kalinin,  prezidanto
ofical di Soviet Uniono, en la realeso il esis lakeo di Stalin. Eventis ke on
serchis precize lore Rusa nomo por la chefurbo di est-Prusia, konquestita
dum  la  preirinta  yaro.  Un  monato  plu  tarde,  ye  la  4ma  di  julio  1946,
dekreto signatita da Stalin donis a K�nigsberg la nomo Kaliningrad, ed a
la  parto  di  est-Prusia  sub  administrantaro  sovietal  la  nomo
�Kaliningradskaia  oblast�  [teritorio  di  Kaliningrad].  Depos  1959,  la
giganta statuo di Kalinin stacas avan la precipua fervoyo-staciono di ca
urbo. Ma ne nur la urbo nomizesas segun il: lo esas anke la kazo dil placo
sur qua erektesas lua monumento e di la strado departante de ol.
La Germana habitantaro di ca urbo e regiono remplasigesis da Sovietana
civitani veninta de omna loki di Soviet Uniono. Til 1991, la toteso di ca
teritorio esis militistal areo interdiktata, a qua nek la westana vizitanti
nek  mem  la  civitani  Sovietana  di  altra  regioni  darfis  acesar.  Depos  la
krulo di Soviet Uniono dum 1991, la dicita teritorio esas Rusa inkluzajo
inter  Lituania  e  Polonia,  t.e.  du  landi  qui  esas  membri  di  Europana
Uniono depos 2004. Lu do konstitucas Rusa insuleto interne di Europana

Uniono. Per stranja hazardo dil historio, la regiono di Kaliningrad ne plus
havas  nemediata  kontakto  kun  Rusia  exakte  quale  est-Prusia  ne  havis
nemediata kontakto kun Germania dum la yari de 1919 til 1939.

(Ek Kuriero Internaciona n� 3/2013)

IDO-RENKONTRO DI 2013 EN OUROUX-EN-MORVAN 

Me departis ye la jovdio 8ma di agosto, matine, de la mikra fervoyala
staciono  Bercy  en  Paris.  La  voyajo  esis  komfortoza  e  sen  multa
kunvoyajanti  til  Clamecy  ube  me  ekiris  la  treno  por  enirar  autobuso
moderna, komfortoza e preske vakua. Ye 14 kloki me arivis en Corbigny.
Me  vartis  dum  kelka  tempo  sur  la  placo  dil  fervoyo  e  me  komencis
desquieteskar pro ke Hans devis venar por querar me ed il ne aparabis
(e  me  ne  havis  lua  telefon-numero).  Fortunoze  parolesis  pri  mikra
miskompreno e subite me videskis Hans, qua vartabis me che la kayo dil
staciono e ne pensabis pri la placo ube arivas la autobusi. Quik ni departis
por  irar  renkontre  a  s-ri  Scholz  e  Heintze  en  Avallon.  Lia  voyajo  ne
eventis sen desfacilaji ma li fine arivis justatempe en la justa loko. Plu
tarde ni iris a nia gasteyo � Ambiance Morvan � jerata da Nederlandani
(samlandani di Hans). La chambri esis sen granda intimeso, nam la du
aludita samideani e me partigis la sama balneyo e neceseyo, ma ico ne
esis duronta nam pro nepreciza motivo, ni devis livar nia chambro, ye la
morga  dio,  por  irar  a  la  hotelo  � Le  Lion  d�Or �  dum  un  dio  e  pose
retrovenar en altra chambri di ca gasteyo. Pos instalir nia aferi, ni rividis
plura personi : Marion Kasper, Lo�c Landais, Peter Totten e lua spozino
Japoniana  Miyuki.  Dum  la  vespero  ni  diskutas  e  manjas  en  la  domo-
apartamento  lokacata  da  Peter  Totten.  Plu  tarde  ni  drinkas  diversa
drinkaji  proxim  la  gasteyo  en  libera  aero  noktal  e  ni  diskutas  pri
diversaji, ma precipue pri konocata poeto Idal, qua esas tre ofensebla e
disputema persono atakinte sen vera motivo pluri de ni. Ico tre shokis ni
ed il divenis nia nigra bestio. Ni ne komprenas lua mentaleso ed il esas
vera misterio a ni. Dum nia sejorno, il duros esar un de nia preferata
konverso- e joko-temi.

9ma di agosto, venerdie : Matine, ye aproxime 10 kloki, ni departas por
vizitar Autun. Survoye por vizitar la templo di Janus, ni vidas bela pordo
Romana  ek  solida  petri.  Ol  memorigas  la  Porta  Nigra  di  Trier  en
Germania,  ma  en  Autun  el  restis  blanka  e  nule  nigreskis.  Fine,  pos

marchir dum ula tempo e trairir granda prati, ni arivas a la templo di
Janus. Me kelkete astonas la samideani per informar li ke la dukapa Janus
esis  la  deajo  dil  pordi,  nam  janua  en  la  Latina  signifikas :  pordo.  La
templo  ipsa  esas  bela  ancienega  edifico  grandaparte krulinta,  ma  qua
permanas, malgre omno, pos duamil yari de existo. Tamen afishtabeli
avertas ni ne tro proximeskar a la templo pro la minaco di krulanta petri
ed apude ni vidas homi qui praktikas labori arkeologial.
Ni dejunas en Autun e pose ni iras hastoze a la Templo di la Mil Buddhi
en la vilajo La Boulaye ube ni komendis guidata turo. Ni atingas ol dum
la posdimezo, ye 14 kloki 30, cirkume.  Ibe Franca monako Buddhista, di
qua la nomo esas Jean-Paul Cantillon, vartas ni. Me esos lua tradukanto
ad Ido. Il naracas a ni la historio dil Buddhismo en Ocidento. Dum la yari
1960ma  multa  yuna  � globetrotter �-i  Ocidentana  atraktita  per  la
spiritaleso  Oriental,  iris  ad  Azia,  precipue  a  Katmandu.  Li  ofte  esis
narkotaji-konsumanti, ma survoye li anke konoceskis la Buddhismo. Pluri
guidigis su da � guru �-i e da Tibetana monaki Buddhista. Retroveninte
en Ocidento, li fondis en 1967 la Buddhista centro Samye Ling en Skotia,
olqua  esis  la  unesma  monakeyo  Buddhista  en  Ocidento.  Plu  tarde,  ye
aproxime  1975,  la  Franci  volis  anke  havar  centro  por  su  ipsa.  Li  do
kompris en la Burgundiana vilajo La Boulaye (Burgundia esas provinco di
est-Francia),  ruinita  kastelo  e  sat vasta  tereno  apuda  po  chipa  preco.
Pose li reparis la kastelo e konstruktigis, danke la helpo da meceni, bela
monakeyo  segun  Tibetana  stilo  e  venigis,  por  docesar  da  li,  Bhutana
monaki (Bhutan esas lando dil Himalayana regiono, di qua la habitantaro
esas grandaparte de Tibetana origino ed havas kustumi, mori e religio
simila ad olti dil Tibetani). Nun, la Aziana monaki departis, ma la centro,
la Europana monaki edukita da li, e lia adepti permanas. Dum la vizito
dil  templo,  nia  guidisto  explikas  a  ni  ke  esas  du  precipua  punti  en  la
praktiko  dil  Buddhismo :  1)la  koncentrigo  dil  mento  en  la  skopo
2)obtenar la sereneso e la quieteso dil anmo. Avan la pordo dil templo
che  la  frontono  di  ol,  lu  remarkigis  da  ni  roto  reprezentanta  la
� dharma � (lego kosmal) e cervini pro ke la Buddho komencis predikar
lua doktrino en loko nomata prato dil cervini. En la internajo dil templo
il montras a ni imaji e skulturi di deaji diversa nomata � yidam �-i. Li ne
esas  vera  enti  ma  suportili  por  meditado-temi  spirital.  Me  ne  povas
impedesar pensar ke anke en altra religii, la santi e la dei esas suportili
por  la  mento,  ma  ico  povas  igar  li  tre  efikiva  danke  la  liturgio
establisante  magiala  ligilo  kun  la  deajo,  olqua  reprezentas  energio  e
forco interna e nule, quale on povus kredar, povo extera. Pos lua expliki,
ni  darfas  pozar  questioni  ad  il  e  Marion  Kasper  tre  astonis  me  per
questionar kad la venonta Dalai Lama povos rienkarnigesar kom muliero.
Me mem plu astonesis kande la monako respondis, ke : � - Yes, e la Dalai
Lama  asertabis  ico  tre  explicite,  recente. �  Pos  kontemplir  un

� mandala � ni iris a la drinkeyo dil monakeyo e durigis nia exkurso per
vehar a la vilajo Anost por la dineo. Ante la dineo, Hans qua esas kurioza,
forduktas Lo�c Landais e me a mikra muzeo pri tradicioni e dialekti dil
regiono Morvan. Me havas la surprizo konstatar ke Hans savas nun tote
fluante (o preske fluante) la Franca, quankam il asertas lernir ol recente.
Forsan lua savo pri Ido e la Hispana esis granda helpilo a lu. Retroveninte,
me iras a la hotelo � Le Lion d�Or � ube me havas mala surprizo, nome
la iracoza patrono asertas ke me devabus venar ye la predio e ke il vartis
me til un kloko matine e ke me devas restar til la fino di mea sejorno
hike pro ke ico esis rezervita de ante da Hans. Me ne savas quon pensar
e, fine, me asentas. Ni certe aranjos l�afero, Hans e me, kun la patroni
di � Ambiance Morvan �, me opinionas.

10ma di agosto, saturdie : Dum la matino, me havas plusa desagreabla
surprizo che � Ambiance Morvan �, nam kande me anuncas a la patroni,
ke denun me devas lojar che la � Lion d�Or �, li ne aceptas ico e dicas
ke  me  devas  retrovenar  a  lia  gasteyo.  Me  ne  savas  quale  agar,  forsan
dum la  vespero  me  negocios kun la hotelestro  di  � Le  Lion  d�Or � por
aranjar ico. Por la exkurso di la komenco di ca jorno, Hans irigas ni a la
� foire de la brocante � (brokanto-ferio t.e. ulaspeca � pulco-merkato �)
en  Corbigny.  Ibe  on  povas  trovar  omnaspeca  interesiva  ancienaji  e  la
etoso esas tre gaya e festal tra la streta stradi di ta desnova urbo. Fine,
me  kompros  libro  kun  interesiva  raportaji  historial,  quin  me  intencas
tradukar ad Ido (koncerne kelki de li). Me memoras ke ulainstante Hans
e me renkontris charmiva mezevoza damo dil urbo Lille, Francia,  qua
anke, quale multa Nederlandani, kompris domo kom duesma rezideyo en
la  regiono.  Quankam  el  esas  Francino  e  parolas  nur  France,  pro  lua
geografial  origino,  el  esas  quaze  samlandanino  di  Hans,  quan  el  ja
konoceskis plura monati antee.
Dum la komenco dil posdimezo ni retrovehas ad Ouroux por dejunar en
la lokacita apartamento di Peter Totten e lua Japoniana spozino Miyuki.
Pose, ni departas itere por irar a loko ube esas la bela lago artifical di
Penneci�re kun digi kreita por regulozigar la fluo dil riveri, qui furnisas
aquo a la fluvio Seine trairanta Paris. Ante ita labori e digi, la aquo-flui
produktis ibe dramatatra inundi.
Plu  tarde,  ni  iras  a  drinkeyo  nefore  de  la  dicita  lago,  quan  ni  povas
admirar sub la tre brilanta suno. Ibe me komendas tradicionala Franca
drinkajo  nomata  � diabolo  menthe �  (diabla  minto).  Kurioza,  Marion
Kasper  imitas  me  e  rapide,  kande  el  drinkeskas  ol,  elu  lore  anke  tre
prizas ica drinkajo nekonocata da elu til nun. Ye la sequanta dio, s-ro
Scholz probinte ol, deklaros ke ol esas agreabla drinkajo ma pensigas pri
absinto, olqua konocesis dum la XIXma yarcento, ma pose interdiktesis
til recenta tempo pro lua danjerozeso debata a lua altanivela alkohol-

procento. Fortunoze la � diabla minto � ne kontenas alkoholajo e povas
drinkesar  mem  da  infanti.    Plu  tarde  ni  dineas  en  � pizzeria �  e
retrovehas ad Ouroux.
Por negociar kun la hotelestro di la � Lion d�Or �, me demandas ad Hans
venar kun me, nam il komendis mea chambro. Fakte, il esas kulpoza pri
nulo, nam il komendis omno en ordino, ma pro ke il esis en Amsterdam,
e  ne  surloke,  il  demandis  a  la  hotelestro  per  e-mesajo  e  per  telefon-
mesajo konfirmar la komendo, ma il recevis nula respondo. Pro ke il ne
savis quon opinionar pri la tacado di la jeranto di ca hotelo, il preferis
komendar chambro che � Ambiance Morvan � por ne havar mala surprizo.
E  normale  ni  ne  devabus  havar  problemi.  Ma  tote  ne-expektite  e  pro
neklara motivo la jeranti di � Ambiance Morvan � klozis lia gasteyo dum
un dio e sendis la Idisti a la � Lion d�Or � ed ico kreis nia problemo. La
hotelestro  restis  netransaktema  e  pro  ke  me  havis  mea  valizo  che  la
hotelo e nule povis fugar, pos diskuto en Ido kun Hans, me rezolvis restar.
Hans promisis a me aranjor ica stranja kazo kun lua samlandani jeranta
� Ambiance  Morvan �  e  me  pasis  la  vespero  restanta,  plu  quiete,  ma
tamen ne tote.

11ma  di  agosto,  sundie :  Fine,  Hans  sucesis  kalmigar  la  jeranti  di
� Ambiance Morvan � e pagis a li un dio di sejorno, olquan me rimborsas
ad il. Dum la matino ni departas a Vezelay ube esas splendida baziliko.
Survoye  ni  admiras  la  peizajo  rural  e  ni  diskutas,  ni  parolas  pri  nia
komuna linguo ed ulu plendas ke ni ne havas vorti dil moderna tekniki,
ma reflektante pri co me konstatas ke lo ne esas granda problemo, nam
on povas facile forjar kompozita vorti qui expresas ica tekniki ed objekti.
Opozite,  ni  havas  plu  granda  problemi  kun  vorti  ja  existanta  en  nia
dicionarii ma quin ni ne konocas. Precipue la nomi di flori, planti, legumi
e frukti pro ke ni uzas li nur rare e ne en la singladia vivo. Me memoras
ke ni havis desfacilaji por trovar la vorti : � moruso � e � rov-bero �, nam
esas nuanco inter amba e ni ne pensabis pri co. Arivinte en nia exkurso-
skopo,  ni  konstatas  ke  la  urbeto  Vezelay  ipsa  esas  bela,  anciena  e
pitoreska, havanta ankore kelka traiti mezepokal ed ol esas konstruktita
segun la stilo tradicional di la regiono Burgundia. Enirinte la baziliko, me
havas agreabla surprizo : ol konstruktesis segun pura stilo romanika ed
esas multe plu lumoza e min severa kam la katedrali segun gotika stilo.
Forsan ico debesas anke a la fakto ke la vitrali esas nun transparanta,
sen  desegnuri  nek  kolori.  Exter  ca  edifico  e  dop  ol,  ni  povas  admirar
splendida panoramo di la � naturala parko � cirkondanta ica loko. Pose,
ni  dejunas  tarde  en  restorerio  di  vilajo  ube  havas  loko  � f�te  de  la
moisson � (rekolto-festo). Marion e Lo�c iras adibe, ma la ceteri preferas
irar a restorerio. Ibe ni manjos en libera aero sub l�ombro di bela arbori.
Ulo tre amuzis me dum ta repasto, nome Peter Totten komendis ula disho

e la garsono questionis lu per quala sauco il volas kondimentizar ol, un
de la propozita sauci esis : � sauco segun maniero �samuray� �. Kande el
audis  la  vorto  � samuray �  Miyuki  apertis  subite  granda  okuli  pro
astonego. Probable, pro ke el ne savis la Franca, el questionis su pro quo
la samurayi povas  implikesar en Franca repasto. Fininte la repasto, ni
vizitas  vendeyo  ube  esas  mestierala  produkturi  lokal  e  ligna  shui.  La
vendistino  astonesas  pri  nia  idiomo  ed  interesesas  pri  la  Linguo
Internaciona di la Delegaciono.
Dum la vespero, ni havos repasto che Hans en lua dometo di Ouroux ube
il habitas kun lua kompanulo Sander dum lia vakanci. Hike ni diskutas pri
diversaji di nia movado. S-ro Scholz tre regretas ke Fernando Tejon, qua
tre bone laboris por Ido, ne plus esas en nia movado. Lo esas klara ke ico
debesas grandaparte a la indijo di agnosko en la movado, qua ignoris lua
granda valoro. Il dicas anke ke me ne havas la agnosko quan me meritus.
Ico  ne  tro  jenas  me,  nam  me  esas  retretinto  e,  laborar  por  Ido,  esas
interesiva okupo a me. Ma to quon me aceptas tre male, lo esas la furioza
ataki senbaza e grosiera da kelka personi. Me ja parolis pri la famoza
poeto  Idal,  qua  pro  lua  maligna  e  violentoza  ataki  divenis  la  � nigra
bestio � di mult Idisti e qua audacas kun granda � khucpa � (nekredebla
senshameso), quale dicus un de nia samideani, prizentar su a la altri kom
viktimo di komploto da homi agante quale mafiani. Recente, me atakesis
anke,  tote  neexpektite,  da  Latinida  Amerikano  pro  ke  me  publikigis
(neofte) mesaji pri Exterterani che la � Facebook � Idisti. Lua ataki esis
tre despolita ed idiota. Mem skribante a lu, ke me esas multe plu evoza
kam lu e, ke, adminime, il devus havar respekto a me ed esar decanta,
il volis audar nulo e durigis lua furioza e stulta ataki. Ico esis tante plu
absurda,  ke  il  ipsa  redaktabis  romaneti  pri  Exterterana  aventuri  (en
malega Ido) e qui esas trovebla che la interreto. Me aludis ica verkachi,
ma  il  volis  audar  nulo  e  pluduris  lua  dementa  ataki  quaze  lu  esus
demonozo. Fine, me cesigis la disputo per ne plus respondar a lu, ma me
pluduris  publikigar  (ed  ofte)  mesaji  pri  anciena  astronaviganti  ed
Exterterani, tale il obtenis nulo, tote kontree. Me havas forta rankoro
kontre  tala  personi,  pri  qui  me  opinionas  ke  li  ne  devus  adirar
interlinguala  movado  pro  lia  maligneso  e  netoleremeso.  La  dicita
Latinido, kontree a me, juas ula agnosko (quan me opinionas esar tote
nemeritita  pro  lua  infantatra  inteligenteso  e  mala  savo  di  nia  linguo)
kontre ke me esas prefere ignorata. Me konjektas, ke la situeso esas tala
omnaloke e savesas ke, ofte, homi senvalora juas reputeso ed honorumi,
kontre ke multe plu apta e valoroza personi juas reputeso erste pos lia
morto od erste tre tarde dum lia vivo. Ulagrade, la situeso esas tala por
Fernando  Tejon,  qua preske  ignoresis  dum lua Idisteso  e  nun,  pos  lua
departo de nia movado, regretesas bitre da omni.

Fininte  nia  repastal  kunveno,  ni  dankis  kordiale  Hans  pro  lua  bone
organizita  vizito  e  sejorno  turismal  por  la  Idisti,  qui  aceptabis
partoprenar  ica  renkontro,  e  ni  preparis  ni  retrovehar  adheme  ye  la
sequanta dio.
(Ek Kuriero Internaciona n� 4/2013)

LA  TIRUKKURAL 
 A la kulturala patrimonio pri qua India darfas juste fieresar, remarkinda
kontributo adportesis da la Tamila, olqua esas un de la maxim anciena
lingui vivanta en la mondo. Dum multa yarcenti, la Sanskrita e la Tamila
vivis flanko an flanko quale du frati.
Duamil yari ante nun, sajulo di Tamil Nadu skribis grandanombra versi,
kurta, qui per lia forteso e la vereso quin li kontenas, esas super omna
komparo  en  la  literaturo  Indiana.  Ica  verko  konocesas  sub  la  nomo
Tirukkural o Kural. �  Tiru � signifikas sakra e �  Kural � havas la senco di
versaro. La aludita verko inkluzas 133 chapitri e singla de li havas dek
strofi.
La  sajulo  qua  kompozis  ita  versi  konocesas  per  la  nomo  Tiruvalluvar.
Quale multa granda homuli dil tempi anciena, il ne poslasis naraco pri
lua  vivo.  Mem  lua  vera  nomo  ne  savesas  nam  la  vorto � Tiruvalluvar �
signifikas nur �  la devocozo di la kasto Valluva �. Le Valluva esis heraldi
di la rejo, qui, kavalkanta sur elefanti, tamburagis e proklamis la rejala
imperi e dekreti. Semblas ke Tiruvalluvar selektabis altra profesiono. Ilu
divenis  texisto  e  vivis  en  Mylapore  olqua  esas  nun  parto  di  Chennai
(Madras). Ma ni ne povas certigar ke il esis texisto. Forsan ulu deskriptis
lu en pasinta epoko kom texisto en imajoza senco pro la fakto ke il texis
tante bela versi !
Existas  multa  legendi  interesiva  koncernante  lu.  La  homi  venis  ofte
konsultar il por obtenar lua konsili o parolar pri lia problemi. La sajulo,
kande ico esis posibla, respondis a li per paroli ed exempli prefere kam
per simpla vorti.
Ulamatine, yunulo qua havis problemo venis por renkontrar ilu en ilua
hemo. � Ka vu havus l�afableso dicar a me kad lo esas plu bona havar
spozino o ne havar spozino ? � lu questionis.
La sajulo ridetis e demandis a la yunulo restar kun lu dum kelka hori.
Kande li sideskis por dejunetar, la spozino dil sajulo donis a li rizo, qua,

pro ke ol esabis koquita ye la predio, esis tre kolda. Ma la sajulo bramis
�  Vasuki, ica disho esas tro varma ! �
Sen  dicar  irga  vorto  Vasuki  sideskis  e  komencis  ventizar  la  rizo  por
koldigar lu.
Pose  kande  la  sajulo  e  lua  gasto  esis  dejunanta  ye  dimezo,  la  sajulo
klamis �  Vasuki, pro quo tu ne lasis lampo hike dum ke noktesas ?  �
Sen audigar ula murmuro, Vasuki acendis lampo e pozis ol apud la sajo.
La yunulo dicis �  Sioro, vu donis a me la respondo. Havar spozino esas 
certe  plu  bona  kam  havar  nula  adminime  se  el  esas  tam  devota  ed 
obedianta lua spozulo kam esas vua spozino.  �
Tiruvalluvar  ne  selektis  esar  ye  la  servo  dil  rejo,  ma  homi  di  multa
generacioni pos ilua vivotempo agnoskis il kom rejulo inter la saji. Pri
singla aspekto dil vivo, pri singla situeso a qua homo povas konfrontesar,
la Kural furnisas konsilo nobla e facile praktikebla.
La docado dil Tirukkural ne limitizesas a la etikala aspekti di la singladia
vivo. Ol kontenas bona konsili pri la diplomaco, la arto guvernar ed anke
pri altra domeni dil aktiveso homal.
[Segun  artiklo  publikigita  en  NOUVELLES  DE  L�INDE,  revuo  dil
ambasaderio di India en Francia]

(Ek Kuriero Internaciona n� 4/2013)

LA PERQUIZITO (novelo)

[ La Franca autoro Anatole France (1844-1924) supozas ke mikra soldato 
plomba,  surhavanta  la  blanka  vesto  bordizita  per  la  blua  koloro  dil 
Franca guardi, inkluzita en vetrino, inter altra anciena kozeti vidinda, 
raportas ad ilu lua memoraji pri la Revoluciono, dum un nokto kande la 
febro mantenis ilu en vigilanta stando. ]
La chambro esis tapetizita per pala blua silko. Videsis espineto sur qua
esis apertita la libreto  Le Devin du village (La Divinanto dil vilajo), stuli
havanta  liro  kom  dorsapogilo,  moblo  nomizita �bonheur-du-jour �  ek
mahagono,  lito  blanka  ornita  per  rozi,  alonge  la  kornico  esis  pari  de
kolombi, omna kozi ridetis kun emociganta gracio. La lampo brilis dolce
e la flamo di la herdo igis palpitar ulo quaze ali en la ombro. Sidanta
vestizita  per  chambro-robo  avan  la  moblo  � bonheur-du-jour �,  elua
eleganta kolo inklinata sub la splendida e pala aureolo di elua hari, Julie
278

foliumas la letri qui obliviesis, ligita per silka rubandeti, en la tirkesti dil
aludita moblo.
Noktomezo sonas ; lo esas la signo dil paso de yaro a la sequanta yaro.
La miniona pendul-horlojo, ube ridas orizita Amoro, anuncas ke la yaro
1793 esas finita.
Dum  l�instanto  dil  kunjunto  di  la  horlojo-aguli,  mikra  fantomo  aparis.
Jolia infanto, ekirinta la chambreto ube il esas en lito  e di qua la porto
duras esar mi-apertita, venis, quankam il vestizesas nur per kamizo, por
springar vers la brakii di lua matro e dezirar ad elu felica Nova Yaro.
� Felica Nova Yaro, Pierre�Tun me dankas. Ma ka tu savas to quo esas
felica yaro ? �
Il kredas savar lo ; tamen, el volas docar ico plu bone a lu.
� Yaro esas felica, mea karulo, a ti qui pasis ol sen odio e sen pavoro. �
El kisas ilu ; elu portas il a la lito deube il eskapis, pose el retroiras por
itere sideskar avan la � bonheur-du-jour �. Elu regardas alterne la flamo
qua  brilas  en  la  herdo  e  la  letri  deube  eskapas  sikigita  flori.  Ico
chagrenigas el bruligar oli. Ico esas tamen absolute necesa. Pro ke se ita
letri esus deskovrita, oli sendigus a la gilotino ilta qua skribis li ed elta
qua recevis li. Se parolesus nur pri el, elu ne kombustigus oli, talgrade
el fatigesas luktar por ne livrar elua vivo a la tormenteri. Ma el pensas
pri ilu, proskriptita, denuncita, serchata, qua celesas en ula granario en
la opozita extremajo di Paris. Suficus obtenar un de ta letri por trovar
lua traci e livrar ilu a la morto.
Pierre  dormas,  en  agreabla  varmeso,  en  la  chambreto  vicina ;  la
koquistino e la chambristino, di qua la nomo esas Nanon, departis por
irar a lia mansardi. La granda silenco dil nivo-vetero regnas til fora disto.
La aero akra e pura ecitas la flamo di la herdo. Julie bruligos ita letri, e
co esas tasko quan elu ne povos efektigar, elu savas lo, sen profunde e
triste revar. El balde bruligos ita letri, ma ne sen rilektar oli�
La kalmeso esas profunda cirkum elu. Singlahore, el iras a la fenestro,
levetas  la  kurteno,  vidas  en  la  silencoz  ombro  la  kloshturmo  di  Saint-
Germain-des-Pr�s arjentizita per la luno, pose elu ristartas elua verko di
lenta e pia destrukto�
Elu lektas e revadas. La nokto finas. Ja lumeto livida trairas la kurteni :
lo esas la matino. La servistini komencis lia laboro. El volas parfinar la
sua. Kad el ne audis voci ? No, la kalmeso esas profunda cirkum elu�
La kalmeso esas profunda ; pro ke la nivuro amortisas la sono dil pazi.
Onu venas, on esas hike. Frapi shanceligas la pordo.
Celar la letri, klozar la � bonheur-du-jour �, el ne plus havas la necesa
tempo por co. Omno quon el povas agar, el agas lo ; t.e. el prenas la
paperi per brakiedi e jetas oli sub la kanapeo di qua la tegilo jacas sur
la planko-sulo. Kelka letri extensesas sur la tapiso ; el retropulsas oli per
sua pedo, sizas libro e springas aden fotelo.

La prezidanto di la distrikto eniras sequata da dek-e-du viri armizita per
piqui. Il esas anciena ripaliizisto, nomata Brochet, qua tremas pro febro
e di qua la okuli sangoza natas en perpetua hororo.
Il signifas a lua viri gardar la ekireyi, e paroleskante a Julie :
� Civitanino,  ni  jus  saveskis  ke  tu  korespondas  kun  agenti  di  Pitt  (1),
enmigrinti e konspiranti dil karceri. Ye la nomo di la lego, me venas por
sizar tua paperi. Ja de longa tempo tu denuncesis a me kom aristokratino
de la maxim danjeroza speco. La civitano Rapoix, qua esas avan tua okuli
(ed il indikis un de lua viri), konfesis ke dum la granda vintro di 1789, tu
donacis  a  lu  pekunio  e  vesti  por  koruptar  ilu.  Oficisti  moderata  ed
indijanta civismo indulgis tu dum tro longa tempo. Ma me esas la mastro
meafoye, e tu ne eskapos la gilotino. Livrez a ni tua paperi, ho civitanino.
-Prenez oli vi ipsa, dicas Julie, mea skribo-moblo esas apertata. �
Posrestis ankore ibe kelka dokumenti pri nasko, mariajo, o morto, fakturi
di furnisanti e rent-akti quin Brochet exploris unope. Il palpis oli ed agitis
oli kom desfidanta homo, qua ne savas bone lektar, e dicis tempope :
� Mala ! La nomo dil ex-rejo ne ja efacesas sur la rent-akti, mala, mala
esas ico ! �
Julie  auguras  de  co,  ke  la  vizito  esos  longa  e  minucioza.  El  ne  povas
impedesar regardetar furtatre vers la kanapeo ed el vidas angulo di letro
qua aparas sub la tegilo quale la orelo blanka di kato. Vidante ico, lua
angoro cesas subite. La certeso di elua periso pozas en lua mento quieta
sekureso e sur lua vizajo kalmeso tote simila ad olta dil sentimeso. Elu
esas certa, ke la viri vidos ica extremajo di papero quan el ipsa vidas.
Blanka sur la tapiso reda, lu ne povas ne perceptesar dal okuli. Ma el ne
savas kad li deskovros ol quik o kad li tardesos por vidar ol. Ita dubito
okupas  lua  mento  ed  amuzas  elu.  El  facas  a  su,  dum  ica  tragediatra
instanto, ulaspeca ludo mental per regardar la patrioti desproximeskar
o proximeskar a la kanapeo.
Brochet  qua  parexploris  la  dokumenti  dil  moblo  � bonheur-du-jour �,
nepacienteskas e juras ke il fine trovos to quon lu serchas.
Il renversas la mobli, movadas la pikturi e frapas per la pomelo di lua
sabro  la  ligno-paneli  por  deskovrar  la  celeyi.  Il  deskovras  nulo.  Il
destruktigas la panelo dil spegulo por vidar kad esas ulo dope. Esas nulo.
Dum ita tempo, ilua viri deprenas kelka lami dil parqueto. Li asertas ke
desnobla aristokratino ne mokos la benigna senbrachi (2) . Ma nulu de li
vidis la mikra korno blanka qua preteriras la tegilo dil kanapeo.
Li  forduktas  Julie a  la  cetera  chambri di ca  apartamento e  demandas
omna klefi. Li ruptas ed exkavas la mobli, ruptas la vitrofolii, krevas la
stuli, fendas la foteli. E li trovas nulo.
Tamen Bochet ne ja desesperas, il retroiras a la dormo-chambro.
� La paperi esas hike ; me esas certa pri co ! �

Il exploras la kanapeo, deklaras ol kom suspektinda e sinkas en ol kin- o
sisfoye ilua sabro  en olua tota longeso. Il ankore trovas nulo de to
quon ilu serchas, klamas hororinda  blasfemo ed imperas lua viri
departar.
Il ja esas an la pordo kande, riturnante su vers Julie, e prizentante pugno
ad elu : � Tremez rividar me ; me esas la suverena populo ! �
Ed il ekiras kom la lasta.
Tandem,  li  departis.  El  audas  la  bruiso  di  lia  pazi  diminutar  en  la
eskalero. Elu salvesas !
La neprudenteso di lua filiulo ne trahizis elu ! El adkuras, havante rido
joyoza,  por  kisar  elua  Emile  qua  dormas  profunde,  quaze  nulo
esabis subversata cirkum lua bersilo.

::::::::::::::::::::::::::::::::::::::::::::::::::::::::::::::::::::::::::::::::::::::::
:::::::::::::::::::::::::::::::::::::::::::::::::::::::::::::::::::::::::::::::::
:::::::::

Pitt (1) : William Pitt, Angla ministro (1759-1806) obstinanta adverso dil
Revoluciono eventanta en Francia.
Senbrachi (2) : Ico esis la nomo dil militanti por la Revoluciono en Francia
(France : Sans-culottes).

::::::::::::::::::::::::::::::::::::::::::::::::::::::::::::::::::::::::::::::::::::::::
:::::::::::::::::::::::::::::::::::::::::::::::::::::::::::::::::::::::::::::::::
:::::::::::::
[Segun libro da Anatole France,  L�Etui de nacre (La Etuyo perlomatra)

(Ek Kuriero internaciona n� 1/2014)

LUMO EN LA KATEDRALO NIA-DAMO 
[ La katedralo Notre-Dame (Nia-Damo) di Paris semblas esar rinovigita. 
Ol esas provizita per tote nova lumizo LED, modulacebla, spariva, ma 
anke e precipue, por la vizitanti, konceptita segun artala maniero, ica 
monumento evanta 850 yari dotizas su per bela elemento di moderneso. ]

Ita mitala katedralo gotika aceptis preske 14 milion vizitanti en 2013,
dum ke samatempe ol celebris l�aniversario di lua ok e duima yarcenti.
Lo esas  pasintayare ke lua interna lumizo tote rikonceptesis, tre diskrete
tamen, por ke ita evento ne uzurpetez de la celebro di lua aniversario.
Ma la konstrukteyo esis giganta, nam bezonesis un yaro de laboro por
imaginar ita nova instaluro. �  La lumo devis vere valorigar la beleso di 
ca loko, sen irgatempe dominacar olu �, tale explikas Benjamin Azoulay,
direktisto  general  di  la  firmo  Philips  a  qua  konfidesis  la  furniso  di  la
lumizili.
Lo  esas  la  teknologio  LED  qua  tote  naturale  selektesis.  Ico  posibligas
multa variadi di lumozeso sen irgatempe dazlar, ma anke quika lumizilo,
le LED (diodi elektrala-luminecencala) havas anke l�avantajo havar tre
longa  vivo-duro  (aproxime  13  yari  po  10  hori  utiligo  singladie),  ico
diminutas la koakti por la mantenado, same kam l�instalo di eshafodi.
Oli havas precipue la qualeso diminutar la konsumado di energio, e se
400 lumizili instalesis hike, lo esas por potenco totala de 30 kW, vice 140
antee.
ARTO, NUN
La konceptanto di la lumo-projeto, Armand Zadikian, praktikas mestiero
sat nova : ilu lumizas la kirki por diversa eventi e mem por la televiziono.
Il asertas : �  La katedralo havas du vokesi, la una esas kultala e l�altra 
kulturala kun viziti e koncerti. La projeto esis do posibligonta propozar 
diversa  etosi,  segun  la  cirkonstancii.  �  Ico  esas  realajo  hodie,  la
� lightshow �  duktesas  per  la  helpo  da  sistemo  informatikal  havanta
tushala skreno. On devas konfesar ke l�aspekto artal di ca laboro esas
impresiva.

RADIANTA VITRALII

Nome la lumizili montras omna detali dil katedralo dum esar ipse quaze
neperceptebla,  e  la  lumo  semblas    vere  emanar  ek  la  petro  (�  olqua 
nulatempe  boresis �,  savigas  Armand  Zadikian,  fiera  pri  lua  �travalio�
efektigita  per  komuna  laboro  kun  la  arkitekti  por  la  konstrukturi  di
Francia).  Same  la  rozfenestri  dil  Norda  e  Suda  parti  di  ca  edifice
lumizesas per du projektori tote nevidebla qui transmisas l�impreso ke
lo esas la vitralio ipsa qua radias. Pri la famoza � Virgino kun la Infanto �,
olqua esas statuo transportita a Nia-Damo en 1818, lu semblas ridetar
tale rideskovresar en lua omna detali, pro ke de nun lu ridesegnesas per
la milda lumo da projektori specaligita por ta skopo. La teknologio povas
divenar arto granda�

(Artiklo da St�phane Armand  e Julie Darfour  publikigita en la jurnalo A
NOUS PARIS)
(Ek Kuriero Internaciona n) 2/2014)

IMPORTANTA MESAJO DA GAEL RICHARD POR LA IDISTI E LA ADEPTI 
DIL INTERLINGUI 

DESKOVRO DI LA TOMBO DI LOUIS COUTURAT

Louis  Couturat  mortis  ye  la  3ma  di  Agosto  1914  pro  acidento  di
automobilo,  en    Ris-Orangis,  kande,  kun  ilua  spozino  e  lua  kuzino  il
retrovenis  de  Paris  adube  il  irabis    por  adiar  amiki  e  familiomembri
departanta  por  la  milito  qua  jus  komencis.  Pro  la  hororo  di  l�Unesma
Mondomilito  qua  sequis  e  qua  ocidis  milioni  de  homi,  la  ceremonio
funerala  esis  probable  tre  simpla  e  certe,  taokazione,  la  internaciona
homajo, quan il meritis, ne eventis. La loko di ilua tombo esis obliviita.
Nula notico nekrologa mencionas lu. Probable, ti qui skribis ta notici ne
povis, pro la milito, asistar la funero.

Exakte cent yari pose, ye la 24ma aprilo 2014, pos longa serchado, me
povas anuncar ke me trovis e vidis la tombo di Louis Couturat. Ol esas en
la  vilajo  di  Laroche  Saint  Cydroine  en  la  departmento  di  Yonne
(Burgundia).  Laroche  Saint  Cydroine  esas  la  naskovilajo  di  ilua  patro,
Joseph-Alexandre Couturat, qua naskis ibe en 1828 ed anke di lua avi,
quale la avulo di la latero di lua patro, Laurent Noel Couturat, qua naskis
en Laroche en 1792.

La  tombo  di  Louis  Couturat  esas  en  l�anciena  parto  di  la  tombeyo  di
Laroche Saint Cydroine. Ol havas la numero 18 sur la mapo dil anciena
tombeyo. Sur la tombo esas nur la yena enskriburi :
�FAMILLE COUTURAT NOEL� (familio Couturat Noel)
e sube �Concession � perp�tuit� (perpetua koncesiono)
Ma existas nula dubito : ta tombo esas vere ta di Louis Couturat. Nam
me  iris  en  la  municipala  domo  ed  on  montris  a  me  la  registro  di  la
tombeyo. En ca registro, ne esas la nomi di ti qui esis enterigita en la
tombi ma nur di ti qui kompris la tombi. Pri la numero 18, on lektas ke
la nomo di la komprinto esis :

283

�Louis Couturat � Bois-le-Roi�

e la dato di la kompro esas : 1ma Agosto 1911.

On savas ke taepoke Couturat havis domo en Bois-le-Roi. Me konjektas
ke la antea koncesiono di la familio ne esis perpetua e ke Couturat mustis
rikomprar lu por lu ipsa e ke il kompris perpetua koncesiono.

La tombo esas en sat mala stando ma tamen ne ruptita. La stono esas
kovrita per muski e likeno. La literi esas tamen lektebla. Cirkum la tombo
esas  greto  de  forjita  fero  tote  rustizita.  La  tombo  esas  klare  ne  plue
uzata.  Sur  la  petrokruco  super  la  tombostono  esis  fixigita,  evidente
multe plu tarde kam ilua morto, kruco ek bruna vitro kun kristo e mikra
literi INRI ma ta vitrokruco esas grandaparte ruptita.

Me iris a Laroche Saint Cydroine per treno de Paris. On povas irar de Paris
(staciono di Bercy) a la staciono di Laroche-Migennes en 1h20 per treno.
De  la  staciono,  me  marchis  cirkume  5  km  til  la  tombeyo.  La  vilajo  di
Laroche  esas  tre  extensita  alonge  la  precipua  voyo  ed  anke  alonge  la
rivero  Yonne,  qua  esas  ibe  sat  larja.  La  vilajo  havas  1300  habitanti
cirkume. Tre proxim la tombeyo esas bela kirko dil 12ma yarcento dil
romanala  stilo  konsakrita  a  Santa  Cydroine  (Santa  Sidroine),  qua
subisabus martirigo dum la 3ma yarcento proxim la vilajo.

Me  rimarkis  ke  Bois-le-Roi esas  ye  mivoyo  inter  Paris  e Laroche  Saint-
Cydroine. Me konjektas ke Couturat selektis Bois-le-Roi ne nur pro ke la
cirkumaji esas belega (foresto di Fontainebleau) ma anke pro ke de Bois-
le-Roi il  povis  vehar  per  lua automobilo  ambe a  Paris  e  a  Laroche  sat
rapide. Segun me il havis plura membri di lua familio vivanta en Laroche
e  probable  il  volis  renkontrar  li  kelkafoye.  Il  duris  havar  relati  kun
Laroche e il kompris (o rikompris) lua familiotombo. Meaopinione, pri la
personala historio di Louis Couturat, on subevaluas l�importanteso di la
vilajo di lua familio ube naskis lua patro ed avi. Ma certe, l�informi pri
Couturat venas a ni de lua filozofiorelati od idorelati qui ne savis pri lua
tre  privata  familiala  relati.  La  deskovro  di  ilua  tombo  permisas
komprenar kelke plu bone lua biografio.

Gael Richard
Marseille

(Ek Kuriero Internaciona n� 2/2014)

ZENOBIA  (interviuvo pri romano oriental � extrakturo de jurnalal 
artiklo) 
[ Jacqueline Dauxois ravisas ni, per deskriptar la destino di Zenobia, elta 
quan elua samtempani nomizis � la rejino di Oriento �. El havis regno 
super omna komparo, nam nulatempe antee muliero fondabis imperio. 
Jacqueline Dauxois esas l�autoro di plu kam triadek verki. Elu signatas 
per  lua  �Zenobia �  epikatra  e  brileganta  romano  e  forduktas  ni  ad 
astoniva historio. ]

Questionanto �  Qui esis vua informofonti por redaktar ita biografio ? 

Jacqueline Dauxois � La texto autentika esas querebla che Victor Duruy,
ilqua  esas  un  de  la  specalisti  dil  Antiqua  Epoko  Romana.  Lo  ne  esas
astoniva  trovar  paroli  proxima  a  ti  pronuncita  da  Zenobia  quik  de  la
duesma yarcento pos Kristo.
Q �  Inter fiktiveso e realeso, qua esis reale Zenobia ? 

J D � Zenobia esis reale ta quan me deskriptis, nam, se la skriptado ne
konsistas en revelar la vereso di persono pri qua ni havas nur informo-
fragmenti,  lore  skriptar  esas  neutila.  La  �komputatori�  3D  sucesas
restaurar sublima statuo trovata funde di oceano ed amputata de gambo
o brakio. La arkeologiisti restauras la forumi romana per komencar lia
laboro  departante  de  la  ruinaji.  Skriptisto  agas  tala  laboro  depos  tre
longa  tempo  e  sen  komputatoro  en  la  kapo.  Suficas  konocar  la  radiki
historial  di  persono,  nam  oli  esas  koakte  justa !  Ni  savas  per  sekura
informo-fonto  ke  Zenobia  esis  vidvino,  ke  el  kombatis  sola  kontre
l�Imperio Romana e ke el konquestis Egiptia ed Avan-Azia. El povas nur
esar splendida e grandioza persono !
Q �  Ma precize, vu igas elu tante humana ed altruista� 
 J D � Pro ke el esis tala ! Lua tempo esas la duesma yarcento p. K., el
esas muliero, e luktas kontre la Imperio Romana, kontre ti qui koaktas
elua lando a persekuti kontre Kristani e �manikeisti� por plenigar la cirki.
El esas tre proxima mentale a la manikeisti ed a la Kristani, me inventas
nulo nam ica omno esas atestata. El regnas sola dum sis yari, ed opozesas
a la legi di Roma. La maxim granda defekto dil Imperio Roma, ecepte la
285

sklaveso,  konstitucesas  per  la  cirko-ludi  koaktanta  homi,  qui  refuzas
adorar  Caesar,  kombatar  til  morto  por  amuzar  la  populani.  Caesar
deklaras  esar  Deo,  di  qua  la  legi  impozas  ad  omna  civitani  Romana
veneracar ilu. Zenobia apartenas  a Romanigita familio �quoniam� Siria
esas teritorio Romana, ma el refuzos ica Romana modelo.

Q �  Zenobia, rejino di Palmyra, interdiktas la religiala opresado lor elua 
regno. Quala esis lua kredaji ? 
 J D � Nulatempe esis persekuti dum lua regno-tempo. Me mem konocas
historiisto nuntempa qua asertas, ke, se el vivabus dum kelke plu longa
tempo, elu konvertabus su a la Kristanismo.
El sendubite atraktesis da Mani, la manikeisto qua opozigas lo bona e lo
mala, l�obskureso e la lumo e pri qua on povas asertar ke il esas origine
de la gnozo di qua la Kataristi, en lia ecesaji, esis la lasta reprezentanti,
per pronar l�absoluta abstinenco sexual. Pro ke el havis tri filii, on darfas
supozar ke el sentis su mentale plu proxima a la Kristani.
Q �  La morto di Zenobia esas objekto di kontredicanta versioni, segun 
certena  personi  el  esabus  senkapigita  konforme  a  la  regulo  Romana, 
segun altra homi el mortabus pro maladeso od igabus su deperisar sur 
la navo qua forduktabus elu a Roma. Anke segun plusa personi el esabus 
indulgata,  instalita  en  Tivoli  en  komfortoza  retreteyo  e  rimariajita  a 
senatano. Segun vu el venenagas su. Pro quo vu selektis ita versiono di 
la fakti historial ? 

J D � Mea-opinione, el vivis tam longatempe kam el esperis rikonquestar
elua  trono,  cetere  min  por  elu  ipsa  kam  por  elua  filii.  Ne  esas  en  la
imperiala logiko Romana ocidar la kaptita suvereni�

Q �  Vercing�torix tamen mortigesis� 

J  D  �  Il  esas  ecepto.  La  milito  kontre  Zenobia  nule  relatis  olta
entraprezita kontre Vercing�torix. L�imperio di Zenobia esis �lontana� e
la guvernanti di Roma sentis su min minacata.

Q �  Ka Zenobia veneracesas kom heroino en Siria ? 

J  D  �  Tote  ne  !  Roma  havis  kom  sentenco  :  �Desfortunoza  esez  la
desvinkinti�. Singlafoye kande la Romani volis efacar ula persono de la
historio, li sucesis. Imperiestrino Romana, darfas nur esar la spozino dil
imperiestro !

La Romani alteris la historio pri Kleopatra. Palmyra rezigesis e Zenobia,
hodie,  ne  esas  tre  konocata  en  Siria.  La  nuna  rejimo,  qua  velizas  la
mulieri  ed  inkluzas  eli,  ne  povas  institucar  kom  heroino  muliero  qua
defensis  la  libereso  esar  muliero.  Zenobia  guvernis,  nominis  elua
generali. El esis quaze nova Alexandros.

Q �  Posrestas nur tre poka imaji pri Zenobia� 

J D � Tre poka pro ke, segun lia kustumo, la Romani martelagis omno.
Aurelianus skribis pri elu : � Iti qui dicas ke me vinkis nur ula muliero ne
savas  quala  muliero  el  esis,  talgrade  el  agis  rapida  rezolvi,  havis
persevero pri elua projeti ed esis energioza opoze a la soldati. �

Q �  On savas tamen quale el aspektis, kad ? 

J D � Yes. La raportisti dil Antiqua Epoko konkordas por asertar ke el esis
plu  bela  kam  Kleopatra,  el  esis  mikrastatura,  tenua  ed  el  havis  la
reputeso esar muliero havanta grand inteligenteso. Onu konocas de lua
vizajo nur portreti sur l�averso dil moneto-peci. Parolesas pri la portreti
di muliero mi-Greka e mi-Araba, qua profitis edukado digna de Romana
nobelo. On dicas anke pri elu ke el kondutis � quale viro �, kavalkante,
chasante kun lua oficiri e cirkondante su per poeti e filozofi. Esas hodie
deziro abasar omno quo esas genioza a la nivelo ordinara, personale me
prizas ke Zenobia superiras me omnarelate, me prizas ke Alexandros iris
til India� La maestro-verki produktita lor la Antiqua Epoko havas beleso
super omna komparo. Me ne deziras ke ita eceptala homi plubasigesez a
la nivelo di mezvalora personi.

( Interviuvo  da  Catherine  Robinson   publikigita  en  la  diala  jurnalo
PRESENT)

(Ek Kuriero Internaciona n� 2/2014)

IDO-RENKONTRO DI 2014 EN PARIS 

13ma di julio (sundie) � La vetero esas pluvema, me aceptas, quale ico
esis previdita, s-ro Scholz che la fervoyala staciono �Gare de l�Est�. Ni
arivas senprobleme a nia gasteyo CISP, bulvardo Kellermann. Poka tempo

pose ni vidas arivar s-ro Heintze akompanata da afabla yuna muliero qua
helpis lu trovar la voyo, malgre lua nesavo di la Franca linguo.
14ma di julio (lundie) � Plur Idisti iras por asistar la defilo dil nacionala
festo  Franca.  Ma  ico  ne  tre  interesas  me  e  me  timas  la  turbo.  S-ro
Pontnau e me iras a la palaco di Luxembourg. Pos kelke promenir til la
insulo  Saint-Louis,  ni  dejunas  en  Chiniana  restorerio  di  la  Quartero
Latina. S-ro Pontnau parolas sucesoze Chiniane a servisti. Plu tarde ni
rajuntas la ceteri por vizitar la Quartero Marais (Marsho) e la � Place des
Vosges �. Sub ardoroza suno Ga�l Richard vizitigas da ni la belaji di ca
urbo-parto,  quan  il  bone  konocas  (anciena  stradeti,  diskreta  muzei  e
monumenti). Che la � Place des Vosges � quan me ne plus vizitis depos
dek yari (lor vizito di Paris da nia samideano Vilis Stakle), me esas tre
shokata. Ibe, on vidas sur la benki e sur la gazono homi qui brunigas su
sub la suno e qui esas nura blanki. Esas en ca loko nula persono veninta
de la � diverseso � quale on dicas hodie e qui altraloke esas omnube. E,
sat ofte, esas mem plu grandanombra kam la aborijena Europana blanki.
Mentale me maledikas ica privilejiziti, qui pensigas da me pri la nobeli
dil  tempo  ante  la  revoluciono  di  1789,  e  me  deziras  a  li  omnaspeca
desfortunaji en la futuro. Pose, ni trairas la � rue des rosiers � (strado
dil  rozieri),  olqua  esas  la  strado  Hebrea  di  Paris.  Ni  vidas  tre  exotika
ortodoxa Hebrei. Granda impreso di kalmeso e sereneso ; ma ye la predio
manifestanti por-Palestina atakis sinagogo en Paris. Kad ica kalmeso esas
trompiva ? Me havas l�impreso (forsan nejusta), ke la Hebrei di Francia
� dansas sur volkano �, quale on dicas en la Franca �patuazo�, t.e. li vivas
ankore pacoze ed agreable ma kataklismo, quan li ignoras, proximeskas
e povas glutar li irgekande pro la grandanombra komunajo Mohamedana
di Francia, qua ne esas amika a li.
15ma  di  julio  (mardie)  �  Matine  laborkunsido.  Posdimeze  me  iras  a
Versailles por vizitar expozo pri Chiniana arto e civilizuro. Ma fine me
renuncas ta vizito pro ke me ne havos suficanta tempo por retrovenar
justatempe a la CISP por la dineo. Donald Gasper di Hong Kong, qua esas
tre desintrikema, malgre ke il ne esas lokano, sucesis agar lo. Notinda,
ke cayare, esas tre multanombra Chiniana turisti malgre la desagreablaji
quin li subisis dal furtisti pro la dessekureso nun submersanta Francia.
Me astonesas anke pro la fakto, ke li semblas esar tre individualista e
nule agas - quale me supozis antee - grupope.
16ma di julio (merkurdie) � Dum la matino esas itere laborkunsido. Ol
aludas la vivo di Couturat. S-ro Pontnau montras video pri lua recenta
voyajo en Armenia e Gruzia. Ga�l Richard vidigas texti e fotografuri pri

la vivo di Couturat e lua proximi. Arivas eleganta e diskreta siorulo, qua
esas la nepoto di sioro Leau, un de la pioniri di la Delegaciono.
Posdimeze, s-ro Pontnau e me departas por irar a le � Champs Elys�es �,
la maxim bela ed eleganta avenuo di Paris. Survoye, ni renkontras Frank
Kasper, qua perdis valizo che l�aerportuo. Fortunoze, la employatino dil
CISP, qua esas che la acepteyo esas tre energioza e tenaca e persuadas
la  aeroportuani  sendar  a  Frank  lua  valizo  tam  rapide  kam  ico  esas
posibla. Ma tempo perdesis e Frank ne esas tote quieta.
17ma di julio (jovdie) � S-ro Pontnau e me vizitas la quartero Indiana di
Paris, dum ke, quale la predio, la ceteri vizitas la quarteri ube Couturat
habitis, laboris e vivis. Ni iris unesme a la Paseyo Brady tante exotika ed
Indiana per lua kolori, delicoza spici-odori, lua restorerii e precipue lua
butiko  Velan  ube  vendesas  produkturi  veninta  de  la  subkontinento
Indiana. Pos ekirir la Paseyo Brady, s-ro Pontnau admiras, en la vicina
stradeti, kelka mikra vendeyi tre exotika ; e la varma suno, danke ita
vendeyi, la spici-odori e la bunta kolori ed imaji, semblas transportir ni
a �lontana� regiono di sud-India.
Pose, me rezolvis vizitigar da s-ro Pontnau la nekonocata da me templo
di Ganesh, la Deo kun elefanto-kapo. En la butiko Velan dil Paseyo Brady
men savigis la vendistino, ke ol esas en la strado Pajol. Pos konsultir la
mapo  ni  adiris  la  regiono  cirkondanta  la  �metroo�-staciono  � La
Chapelle �.  Ibe  ni vidis  splendida  e  luxoza  vendeyi  propozanta  belega
robi por mulieri Indiana (ed eventuale anke ne-Indiana). Ni dejunis en
ecelanta, neta e chipa restorerio Indiana. Questionita pri la templo, la
jeranto dicis a ni ke ol ne esas fora ed indikis la direciono. Tamen, me
ne sucesis trovar ol pro ke kande me konsultis la mapo me konfundis la
stacioni  � Porte  de  la  Chapelle �  e  � Chapelle �.  Fortunoze,  pos
questionir plura personi, afabla yunino tre helpema (forsan sendito dal
Deo ipsa) montris a ni la tote proxima voyo a ta strado. Ni rapide arivis
ibe  e  mustis  deprenar  nia  shui  ante  enirar  la  templo.  En  ol  esis  bela
dekoruri e plura mikra statui dil Deo. Dume, ni audis dolca � mantra �.
Pos questionir il, nin savigas sacerdoto ke on darfas fotografar la templo
e s-ro Pontnau facas kelka fotografuri.
Fine, ni retroiras a nia chambri dil CISP por repozar del ardoroza suno.

18ma di julio (venerdie) � Dum ke la ceteri vizitas la tombi di Couturat e
Leau,  me  vizitas  la  charmiva  urbo  mezepokal  Provins,  olqua  esas
enskribita da UNESCO che la heredajo mondal di la homaro. La varmeso
esas granda, ma Provins havas multa ombroza stradeti.

19ma di julio (saturdie) � Ni vizitas la ruro-domo di Couturat en Bois-le-
Roi e la proprietanti permisas afable a ni enirar la gardeni kontigua a ca

domo. Li tre interesesas pri to quon onu naracas a li pri la vivo ed agi da
Couturat.  Ante  departar  Ga�l  propozas  a  li  pozigar  sur  lia  muri  plako
memorigiva pri Couturat. Pose ni iras a la kirko ube olim oficiis paroko
Guignon, ilqua esis grand amiko di Couturat e lua spozino. Regretinde,
la kirko esas klozata. Pos dejuno en Fontainebleau, ni vizitas la belega
kastelo  ube  sejornis,  depos  la  Mezepoko,  multa  reji  di  Francia  til  la
imperiestri Napol�on I-a e Napol�on III. Ni ne povas vizitar omno, quale
ni dezirus lo, pro minacanta sturmo.
Me ne povas redaktar multe pri ca renkontro, pro ke, regretinde, ni ne
esis nombroza. Pro quo ? Ka  pro la krizo ekonomial ? Ma Paris esas un de
la maxim bel urbi di nia planeto ed atraktas, malgre lua defekti, multega
turisti de la tota mondo. Ka la Idisti esas plu selektema kam ca turisti ?
O  kad  nia  movado  divenas  tante  senviva  ke  ol  ne  plus  povas  movigar
l�Idisti ? O, forsan, tote simple, la tempo dil granda renkontri o kongresi
pasis e ke, nun, venas la tempo dil video-konferi e di la mikra renkontri
intima,  quale  olta  di  Ouroux  pasintayare.  Ita  renkontro  preske
neorganizata esis oluamaniere tre sucesoza. Posible ico esas la voyo por
Ido, future.

(Ek Kuriero Internaciona n� 2/2014)

LA URBO AACHEN RIVIVIGAS LA MEMORESO PRI LUA IMPERIESTRO

[ Imperiestro Karolus la Grande transpasis exakte 1200 yari ante nun en 
ita urbo e tale finis lua glorioza regno di mastro di Germania, Francia, 
Katalunia e granda parto di Italia. ]

En  la  valeto  di  Burtscheid,  l�aquo  fluas  de  publika  fonteno  per  ociera
veino.  Onua  manuo  ekiras  rapide  lor  lua  kontakto.  Ol  naskas  ek  la
varmega subtera strati aquoza qui extensesas sub l�urbo Aachen e di qui
la  prezenteso  instigis  imperiestro  Karolus  la  Granda,  plu  kam  mil  e
duacent  yari  ante  nun,  instalar  ibe  lua  chefurbo.  La  Romani,  ja,
konstruktabis termi, qui kaptis ica aquo havanta povi medicinal e di qua
la temperaturo povas irar til 74�C. Plu tarde la Germanala populi arivis
ed inter li esis la Franki.

Karolus  la  Granda,  quale  lua  patro  Pippinus  la  Kurta,  esis  dum  longa
tempo  rejo  sempre  survoye  :  kom  chefo  dil  armei  kampanianta  an  la
frontieri,  kom  suvereno  reformanta  la  legi  dil  submisita  populi,  kom
mediacanto por pacigar la litiji, e kom imperiestro iranta til Roma por
kronizesar ibe. Lua posedaji familial extensesis komence alonge la fluvio
Rheno ed en la baseno dil fluvio Mosa. Inter ita du fluvii extensesas la
masiva  foresto  vildoza  dil  regiono  Eifel  � e  Karolus la  Grando  prizis  la
chaso. La vilajo Ahha (aquo, en la Germanala linguo) jacis kelke norde,
en la loko dil antiqua civito Aquae Granni, e pokope, Karolus la Granda
selektis sejornar definitive ibe.

La arkeologiisti establisis ita kronologio sur mikra exkavo-konstrukteyo
entraprezita inter 2007 e 2010, e hodie olta montresas a la publiko dop
parieto transparanta, meze dil gazonagro dil Elisenbrunnen. Infre apud
du fonti jacanta, qui exhalas  forta odoro di sulfo e gluglas sub kiosko
segun stilo klasika, on vidas pari venanta ye singla sundio vespere adhike
por dansar. Kelke plu alte stacas la kloshturmo, la kupolo e la inklinita
tekti  dil  kirko  dedikita  a  la  Virgino  Maria  da  Karolus  la  Granda.
Parlaborita en la yaro 800, konsakrita kin yari plu tarde da papo Leo III,
ol esis parto dil konstrukturi-grupo palacal erektigita dal imperiestro. Ol
esas  hodie  la  maxim  remarkinda  de  la  skarsa  edifici  di  ca  epoko
permananta en Europa.

Karolus  la  Granda  e  lua  kleriki  cherpis  lia  referi  de  Roma,  Bizanco  o
Ravenna. Kom rejo dil Franki e di la Lombardiani, ita monarko volis anke
esar  imperiestro  di  Ocidento.  Prizentanta  su  kom  heredanto  di
Konstantinus  e  Theodosius,  qui  favoris  la  developo  dil  Kristanismo
Romana  dum  la  IVma  yarcento,  il  opinionis  esar  samranga  kam  la
imperiestro  Bizancana,  qua  esis  lua  samtempano.La  kapelo  palacal
konseque  adoptis  la  arkitektural  programo  por  kirko  Orientala.
Oktogonala,  stacanta  sur  du  niveli,  ol  kovresis  per  kupolo.  Lua
arkitekturo esas ankore perfekte videbla ed intelektebla, e ca anciena
konstrukturo,  celita  dop  moderna  plakizuri,  duras  perceptigar  olua
majestoza harmonio.

La restaji, por lo cetera, esas tre pokanombra : fonduri sub la urbodomo
;  la  bazo  di  turmo,  la  turmo  Granus,  olqua  flankumas  l�urbodomo.
Aachen subisis teroriganta incendio en 1656 e destruktesis ye 80% dum
la Duesma Mondomilito. La betono dominacas cirkum la deko de pavizita
stradi  qui  eskartas  su  pokope  de  la  katedralo,  olqua  esas  la  unika
monumento memorigante pri la pasinta tempo prestijoza di ca anciena
civito imperiestral.

Onu plugrandigis ita kirko lor l�epoko dil gotika arkitekturo en la skopo
aceptar pilgrimanti amaseskanta por proximeskar a la reliquii. Karolus la
Granda  transpasabis  en  814  ma  lua  memoreso  esis  ankore  vivanta.  Il
kanonizesis en 1165 segun impero da Friderikus (Friedrich) Barbarossa �
ma lua festo ne enskribesas che la Romana kalendario dil santi.

En 936, Otto I-a, kreero di nova dinastio, venis por sakrigesar en Aachen,
proxim la sarkofago kontenanta la korpa restajo dil anciena imperiestro.
Sequante ed imitante ilu, 30 reji e 12 rejini kronizesis en ca urbo. Ol esis
etapeyo obligata por ti qui volis konsakresar kom chefi dil Santa Imperio
Romana dil Germana naciono. Un de le lasta esis Karolus V-a.

Singla suvereno arivis kun luxoza donaci. Li esas videbla en la Muzeo dil
trezoro ed uli revelas l�imajo pri Karolus la Granda quan la nobelaro e la
Germana genti mantenis dum la sucedo dil yarcenti.

Reliquiuya  busto  evanta  de  la  XIVma  yarcento,  kontenanta  la  kaloto
kranial  di  ca  imperiestro,  tale  splendidigas  la  imajo  pri  modelatra
suvereno. La vizajo esas bela, energioza, la barbo e la labio-barbo esas
bone taliita. Lua kapo surhavas krono quan kruco superpasas. La statuo
ligna tegesas per saliigita arjento, ol esas parte orizita. Lua vesto ornesas
per  agli  imperial  havanta  desfaldita  ali  e  lilio-flori.  La  traiti  glata  e
reguloza transmisas la sentimento ke la tempo esas senpova sur ita vizajo
dil monarko ideal, preske mideo, koncianta pri lua responsivesi, havanta
ago sagaca, saja e yusta.

Sep  yarcenti  pose,  la  memoreso  di  Karolus  la  Granda  spricas
tenuamaniere en Germania. � Pos la Duesma Mondomilito, lua importo 
itere  substrekizesis  en  Aachen,  on  prizentis  lu  kom  Europano, 
samatempe Germano e Franco. On povis tale admirar lu sen suspektesar 
pri  nacionalismo. �,  explikas  la  historiisto  Rolf  Grosse,  naskinta  en  ca
urbo. � En l�imaginado kolektiva, ilu perceptesas kom patro di Europa, 
kom inteligenta suvereno cirkondata per savoza personi. On savas anke 
ke il vinkis la Saxoni e la nazisti reprochis ico a lu. �
Trans  Aachen,  qua  grantas  importo  a  la  turismo  kultural,  la  1200ma
aniversario dil morto di ca imperiestro nemulte celebresis en Germania.
Ultree, ica lando ne mantenas kun sua historio relato tam pasionoza kam
olta di Francia kun la sua. La Statala prezidanto, Joachim Gauck, certe
venis  inaugurar,  ye  la  20ma  di  junio,  tri  expozi  organizita  dal  urbo
Aachen. Ma l�evento qua atraktis la turbi dum la recenta semani esis ulo
tote  diferanta  :  lo  esis  la  pilgrimo  organizita  ye  singla  sepesma  yaro
depos 1349, okazione di la prizento di quar reliquii, quar anciena stofi,

inter oli esas du, qui havus relato a la nasko di Jesu, ed un altra, qua
havus relato a lua morto sur la kruco. De la 20ma til la 29ma di junio,
100.000 religiani entraprezis la necesa voyajo por spektar oli.

( Artiklo  da  JEAN-CHRISTOPHE  PLOQUIN   publikigita  en  la  jurnalo  LA
CROIX)
(Ek Kuriero Internaciona n� 3/2014)

WILDE : ARTO E SUFRO
[ Hike me prizentas interviuvo publikigita en royalista e bigota jurnalo. 
Malgre lua ideologiala orientizado, ica jurnalo transmisas tre simpatioza 
raporto  pri  Wilde  e  ne  atakas  lua  homeosexualeso.  La  motivon  onu 
saveskas dum lektar la fino di ca artiklo. La dicita texto omnakaze esas 
tre interesiva por lekteri havanta kurioza mento. ]
La libreto publikigita dal Editerio  Qui-suis-je ?  WILDE esas mikra juvelo.
Longatempe  konsiderata  kom  espritozo  neserioza  havanta  laxa  mori
sexual, Wilde hodie rideskovresas ; sub brileganta kuraso di estetikero e
dandio, lu emocigas per lua humaneso kordiolaceranta, quan il revelas
en  De profundis  e la  Ballade di la ge�le de Reading. L�autorino dil aludita
verko, Danielle Gu�rin-Rose, esas vice-prezidanto dil societo Oscar Wilde
e redaktistino di olua revuo  Rue des Beaux-Arts. � C.R. �

Questionanto Catherine Robinson �  Per lua romano  La portreto di Dorian
Gray,  Wilde  produktas  indigno-klamo  de  protesti  pro  ke  il  asertas 
privilejizar l�estetiko prefere kam l�etiko. Ka vu povas explikar a ni ilua 
koncepto pri arto ? 
 Autorino Danielle Gu�rin-Rose � Quik de la yari pasinta che la Trinity
Coll�ge  di  Dublin,  Wilde  komencas  forjar  lua  koncepto  artistal,  sub
l�influo da lua studio-direktanto, la veneracindo John Mahaffy, qua docas
ad  ilu  prizar  la  civilizuro  Greka.  L�idealo  Sokratal  ibe  instruktis  ke  la
skopo dil vivo esas felicesar per la serchado di lo bona e di lo bela.

Lo esas en Oxford, tamen, ke Wilde kompletigos e rafinos lua edukado
intelektal tra la docado da du de lua maestri, John Ruskin e Walter Pater.
Amba esas laudanti di la beleso, ma segun maniero diferanta e preske

opozata. Segun John Ruskin, quan Wilde adoptas kom konsilanto spiritala
til  lua  renkontro  kun  Pater,  l�estetiko  ne  povas  esar  sen  l�etiko.  Lua
koncepto  pri  l�arto  esas  avan  omno  ligita  a  lo  bona,  t.e.  ol  esas  tre
etikala e sociala. Ruskin rekomendas filozofio luktanta kontre la maxim
mala aspekti dil senfrene kreskanta industriigo e volas esar la championo
dil plualtigo mentala di la laboranta klasi per l�edukado pri arto.
Lo esas dum la triesma lernoyaro, ke Wilde asistas la kursi da Walter
Pater, ma ilu konocas e ja prizas lua libro  Studies in the History of the 
Renaissance,  quan il sempre nomizos lua �ora libro�. Pater esas, lu anke,
erudito  ed  estetikero,  ma  ilua  koncepto  esas  multe  plu  hedonista  e
sensuala. Segun il, la serchado por la sento e la juado, qui povas naskar
per �ecito intelektal� esas esencala. Kom adepto dil teorio �dil arto por
la arto�, il rekomendas la personala realigo kom �la maxim importanta
skopo di la vivo�. Lua docado esas revelo a Wilde, ilqua rikonocas en ol
lua  deziri  maxim  profunda.  Lo  esas  la  desklozo  di  su  ipsa  laudata  da
Pater,  qua  de  nun  esos  lua   credo.  Sublimigar  onua  vivo  til  igar  de  ol
artoverko  esos  la  doktrino  qua  formacos  la  spino  di  Dorian  Gray,  olta
quan Wilde ipsa esforcos praktikar, e malgre omno, til lua lasta vivosuflo.
Questionanto �  Kande Andr� Gide aludas �la frenezioza gusto dil vivo� 
quan revelis a lu Oscar Wilde, quon signifikas ico ? Ka lia amikeso esis 
ulo altra kam nur intelektal ? 
 Autorino � Wilde renkontris Gide lor sejorno en Paris dum novembro
1891. Lo esas lua amiko Pierre Lou�s qua prizentis l�unu a l�altru en la
kafeeyo  di  Harcourt,  olqua  jacis  ye  la  Placo  dil  Sorbonne.  Wilde  ne
atraktesas sensuale da Gide, ma ica yunulo evanta 22 yari (Wilde evas
36 yari) interesas ilu per lua inteligenteso e lua kulturo. Ed il presentas
ke  lu  celas,  sub lua  severeso  protestanta,  sekreta  febro,  juado-deziro
nekontentigita. Ilu esos ta qua revelos lu a su ipsa, per instigar lu asumar
sua personaleso, vivar sua vivo intensamaniere, per transpozar ol a la
feldo dil arto. Per ico Gide esos samatempe konquestata e perturbata
pro ke Wilde splitigis lua omna certaji, pro ke il instigas lu existar plene,
mem se ico esas danjeroza. Nefatigeble, il instigas lu rikonsiderar sua
vivo ye la vidpunto di la libereso e di la fantazio, per koaktar lu senhalte
konfrontar su kun su ipsa, transformar su e realigar su. Ico ne eventos
senpene.  Gide  aturdita,  facinita,  e  forsan  amoroza  (�Wilde  !  Wilde  !
Wilde !� tale lu skribis transverse en lua diario) ne plus savas ube lu esas
mentale. �Depos Wilde, me existas nur tre poke�, lu skribas a lua amiko
Paul  Val�ry,  pos  la  departo  da  Oscar  por  retroirar  a  London.  Wilde
propozas a lu vivo exaltanta e terorigiva, di qua la extrema punto esos
probable atingata lor l�aventuro sulfoza dil kafeeyo di Biskra, quar yari

plu  tarde,  kande  Gide  devoras  per  la  okuli  la  bela  fluto-pleanto
adolecanta    sidanta  proxim  li,  e  ke  Wilde  susuras  a  lu  ita  parolo  di
proxeneto : � Dear, ka vu volas la yuna muzikisto ?�

Oscar  Wilde  ne  esis  la  subornero  di  Gide,  ilqua  ja  travivabis  aventuri
homeosexual, ma il posturas kom inicianto e revelanto, quale esos lo,
plu  tarde,  M�nalque,  la  persono  kreita  da  Gide  por  la  libro   Les 
nourritures terrestres,  ilqua esas la  literatural sozio apene maskita di
Oscar Wilde.
Questionanto �  Oscar Wilde skribis a Gide ke la karcero �chanjis lu 
komplete�. Ka lore pro co il renegis lua vivo sexual e lua individualista 
etiko ? 
 Autorino � Lo ne esas ye la vidpunto dil mori sexual ke Oscar Wilde
expresas  su  kande  il  deklaras  ad  Andr�  Gide  ke  la  karcero  chanjis  lu
komplete.  Itadomene,  il  restis  la  sama  e  refuzas  renegar  su  :  �Poeto
enkarcerigita pro amoro a la yunuli amoras la yunuli�, lu skribos a Robbie
Ross.  �Chanjir  lua  vivo-maniero  esabus  agnoskar  ke  la  geyeso  esas
desnobla.� Same il nule intencas renuncar lua individualista etiko. Wilde
restas  tiloste  individualisto.  Pro  ke  il  esas  fidela  a  la  filozofio
fundamental di lua existo, il reprochas a su ne lua konduto, ma trahizir
lua individualismo per apelar a socio, quan il desestimas por agnoskar lu
kom justa kontre markezo de Queensberry, patro di lua yun amorato,
Bossie.� La unika ago shaminda, nepardonebla e porsempre desestiminda
di mea vivo esis renuncar mea principi til apelar a la helpo e protekto dil
socio�,  lu  deklaras  en   De  profundis,  olqua  esas  la  longa  letro  quan  il
skribas en la karcero.
La chanjo quan il aludas esas ye altra nivelo mental, nome olta di lua
relato  ad  altri.  Wilde,  qua  havis  fola  jenerozeso,  nulatempe  esis
indiferenta a la altri. Ma, quale lu skribis en   De profundis : �Me pleis
esar flananto, dandio, viro segunmoda.� Il plenigis lua vivo per plezuri.
Enkarcere, il deskovras altra mondo, tote stranjera a lua vivosfero, ube
il ne plus esas ulo. Por eskapar la desespero e la dementeso, lu mustas
nur aceptar la sufro, submisar su ad ol kun humileso e trancendar ol por
divenigar ol ulo nobla, e por ke ta sufro esez departo-punto a nova vivo.
Lo  esas  la  kompato  por  la  fato  di  lua  kompanuli  subisanta  la  sama
desfortuno kam ilu, qua sustenos lu en ca espruvigo. En la fundo di lua
celulo, il deskovros la sentimento di solidareso kun ti qui sufras. Lor lua
liberigo,  il  skribos  du  longa  letri  a  la  jurnali  por  protestar  kontre  la
nehumana traktado dil enkarcerigiti, e tote aparte olta dil yuna pueri. Il
vidabis uli de li, teroranta ed hungranta, en Wandsworth ed en Reading,
ed  ico  lacerabis  a  lu  la  kordio.  Lo  esas  anke  por  atestar  pri  la  harda

realeso dil enkarcerigo ke lu skribos lua splendida poemo,  La Ballade de 
la Ge�le de Reading. Camus asertos ke lo esis la deskovro di la sufro qua
posibligis a Wilde �konoceskar la sekretaji dil arto� e skribar �un de la
maxim bela libri naskinta de la sufro di viro,  De profundis.�
Questionanto �  En lua indijanteso karceral, Wilde deskovris la Kristo. Ka 
vu povas dicar ulo konciza pri co ? 

Autorino � Me ne savas kad on povas dicar ke Wilde deskovris la Kristo, o
se  il  tote  simple  ritrovis  lu.  La  relato  di  Wilde  a  la  religio  esas  ya
ambigua, ma il sempre atraktesis dal katolikismo, ed  il aceptesis en la
Eklezio Romana kurtatempe ante mortar. Lua religiala sucii ja trairas uli
de lua poemi evanta de 1881. En Oxford, sub l�influo da un de lua amiki,
Davis Hunter Blair, qua, cetere, divenos la superiora patro dil abadeyo
di Dunfermline, Wilde esos preske konvertonta su (il esis de protestanta
origino). En lua chambro tronsidis mikra statuo ek gipso reprezentanta
la Virgino e portreto pri la papo. Ma lo esas fakte en la karcero ke Wilde
turnos  su  vere  a  la  Kristo.  En  la  sufri  dil  Kristo,  il  trovas  rifortigo
kompense  ad  olti  quin  lu  subisas.  Lo  esas  la  spiritala  dimensiono
marveloze homal di Jesu qua emocigas Wilde profunde. La Kristo esas
fratulo en sufro, vexita, trahizita, qua subisis la kruela moko dal homi e
la neflexebla hardeso di la lego, quale il ipsa subisis oli.

En la mentala okuli di Wilde, la Kristo esas poeto : la plaso dil Kristo,
vere,  esas  inter  la  poeti,  lu  skribas.  Lua  tota  vivo  esas  la  maxim
marveloza de omna poemi. Il esas la suprega artisto di qua la perfekteso
e la personeso facinis la mondo dum la sucedo dil yarcenti, eceptala ento
apta  grantar  a  la  pekanti  ed  a  la  desfavorati  ita  imaginiva  simpatio,
olqua,  en  la  domeno  dil  arto,  esas  l�unika  sekretajo  dil  kreado.
Parpensante  profunde  pri  ca  temo,  Wilde  opinionas  ke  Jesu  esas  la
suprega artisto, la unesma en la Historio qua lokizas tante alte l�anmo di
la homo. La Kristo esas ta qua shokpulsas la reguli en totala libereso,
olqua  unionas  la  santo  e  la  pekozo  en  lua  amo  senlimita.  Lua  etiko
konsistas tote ek simpatio, juste to quo devus esar l�etiko, same kam lua
yusteso  esas  tote  poezial,  juste  to  quo  devus  esar  la  yusteso.  La
nemezurebla mizerikordio dil Kristo purigas l�anmo di Wilde e pardonas
ilua peki. Pro ke ta qua vivis inter la lepriki e mortis krucagita inter du
furtisti ne povas esar a lu nepardonema judiciisto. Oportas irar a karcero
por intelektar ico, Wilde skribas. Omnakaze, forsan lo valoras la peno
irar a karcero.

(Interviuvo efektigita da CATHERINE ROBINSON e publikigita en la jurnalo
PRESENT)

(Ek Kuriero Internaciona n� 3/2014)
MATRO SHIPTON
[ Matro Shipton esas la maxim famoza sorcistino e profetino Angla di 
omna tempi. ]

Matro  Shipton  (1488-1561)  esis  grandega  sorcistino  en  lando  ube
omnatempe la sorcarto esis prosperanta e la sorcistini grande egardata
e respektata e kelkafoye politikale influoza (nur pokega homi savas lo,
ma la pasinta chefa ministrino di Anglia � Margaret Thatcher (1925-2013)
- esis sorcistino tre altaranga). Notinda anke, ke ne nur la sorcarto e la
sorcisti esas tre estimata en Anglia, ma anke la okultismo � diferante de
la kontinentala landi � e la patriota sorcistini ed okultisti (inter li la alte
iniciita  framasoni)  pleis  tre  importanta  rolo  por  divenigar  Anglia  la
maxim povoza e richa lando dil mondo dum la XVIIIma e XIXma yarcenti
e por ganigar da ol omna militi quin ol entraprezis til nun. Por retrovenar
a  nia  temo,  Matro  Shipton  predicis  plura  eventi  qui  esis  fasononta  la
mondo moderna. Yen mikra rezumo pri la vivo di un de la maxim granda
profeti dil mondohistorio, qua porsempre markizis la historio Angla.
Ico, forsan, ne esas koincido, nome la profeti e la vizioneri sempre aparis
dum la maxim konfuza e desquieta epoki, kande granda chanji eventis.
�Itaque�  dum  tala  periodo,  lor  bela  nokto  someral  di  1488,  yunino
parturis nelegitima bebeo, en Yorkshire.
Lor lua nasko, Ursula Sondheil esis infirma, ma on esis balde parolonta
pri elu kom profetino sub la nomo di Matro Shipton. El esis misformacita
ma  el  havis  ajila  mento.  Tale,  elu  lernabis  lektar  e  skribar  multe  plu
rapide  kam  la  plu  multa  pueri  samevanta.  Ye  24  yari,  elu  spozigis
karpentisto ordinara di qua la nomo esis Toby Shipton, di Spipton, proxim
York. Lua reputeso kom klarvidantino frue difuzesis a tota Anglia e mem
ad Europa. Plura centi de kurioza homi amaseskis cirkum elu ed askoltis
tre atencoze lua sibilatra paroli.

La  legendo  asertas  ke  el  naskis  en  la  kaverni  proxim  la  kastelo  di
Knaresborough. Tamen omna detali koncernanta la nasko e la �kindeso�
di elta qua divenos Matro Shipton transmisesis de boko ad orelo dum plu
kam  150  yari,  tale  nulu  konocas  la  cirkonstanci  reala  cirkondanta  lua
unesma vivoyari.
To  quon  ni  tamen  savas,  lo  esas  ke  depos  1641,  plu  kam  50  verki
redaktesis pri elu e ke lua historio markizis la kolektiva imaginado dum

plura  yarcenti.  La  nombroza  raporti,  kelkafoye  piktita  o  mem  brodita
vidigas da ni la forta impreso agita da Matro Shipton a lua cirkumanti.
La historio, exemple, raportas ke yuna nobelo esabus veninta konsultar
ica profetino por saveskar kande finus la vivo di lua patro. Ica yunulo
bezonis pekunio e ne plus povis vartar por recevar lua heredajo.
Matro Shipton dicis nulo a lu. Ita yuna viro maladeskis kurtatempe pose.
Itaque  la  patro  di  ca  laste  dicita  venis  luafoye  konsultar  Ursula,
esperante ke el povus helpar lu por salvar ilua filiulo. Elu respondis :

� Ti qui pacientesas dum esperar la morto dil altri, 
Venigas lia propra transpaso, 
La tero quan ilu tante serchis, balde il surhavos, 
La tero di lua fieracheso, en lua tombo��
Balde pos la morto di ca yunulo, la novajo pri la cirkonstanci di lua
transpaso e pri la predico da Ursula Shipton kreskigis la timo cirkondanta
ita misterioza muliero. Ica pavoro sempre existis mem longatempe ante
elua  mariajo.  Onu  ya  rakontas  ke  el  developabis  doti  pri  sorcado  por
venjar su kontre ti qui persekutis elu, kontre ilti ed elti qui mokis lua
ledeso. Nome, plura personi rakontis ke el esis la �filiino dil diablo�, t.e.
sangodurstanta  sorcistino  qua  reprezentis  danjero  por  elua  vilajo  e
precipue por la infanti e pueri.
La nasko e la kindeso di Ursula Sondheil
Segun  rumori,  la  matro  di  Ursula  nomesis  Agatha  ed  esis  orfanino
neinteligenta ed ociera. Elu preferis okazionala prostituco kam laborar
kom menajistino o koquistino. La legendo dicas ke viro seduktis elu e ke
lu konsentabis grantar ad elu ula komforto, kambie di sexuala avantaji.
El do gravideskis de ca viro. La homi raportis ke ta viro esis tam kolda
kam glacio, e ke lu ne semblis prizar ica gravideso.

Cetere, kande elu gravideskis, lua vicini postulis ke el persequesez pro
prostituco koram la lokala judiciisti. El mustis esar tre kurajoza, nam el
evis  nur  15  yari  kande  el  ed  elua  enorma  ventro  prizentesis  a  la
judiciisto. La persequo abandonesis nam lua amoranto igabis gravida du
plusa mulieri di la sama vilajo.
La legendo rakontas, ke el naskis ulaloke en la cirkumajo dil fluvio Nidd,
dum varma julio-nokto, lor ke la tondro grondis. Ico eventis tote proxim
anciena jaceyo ube l�aquo posedas mistika povi. Mikra Ursula komencis

vivar  en  desfortunoza  kondicioni.  La  akushistino,  qua  naskigis  elu,
raportabus ke ca bebeo esis enorma e misformacita.
La  yuna  matro  esis  povra,  ma  elua  amoranto  duris  helpar  elu  por
mantenesar  en  vivo.  Nulu  savas  quale  el  agis,  ma  elu  mem  sucesis
konvinkar sacerdoto baptar elua infanteto, malgre l�opozo da la lokani.
Nome,  lo  esis  tre  rara,  itaepoke,  ke  infanto  nelegitime  naskinta
baptesez,  ultree  elta  havis  anke  la  reputeso esar  filiino dil  diablo.  Lo
esas l�abado di Beverley, qua aceptis la demando da Agatha, mem se ita
laste dicita habitis ye plu kam 60 milii de Knaresborough.

Segun la rakonteri, elua matro donabus Ursula ad adoptanta matro lor
ke el evis du yari. Koncernante Agatha, elta trovos refujeyo en kuvento
ube elu pasos lo cetera di elua vivo.

La legendi rakontas ke la yunineto qua esis matro Shipton esis inteligenta
e  malvolanta.  Ulafoye  dum  ke  el  laboris  extere,  lua  adoptanta  matro
audis ca infanto kriar tre forte. El probis enirar la domo, ma nevidebla
forco impedis el agar lo. El demandis lore la sokurso da lua vicini, qui
anke esis nekapabla penetrar aden l�internajo di lua domo. Sacerdoto
qua preteriris vidis ica ceno. Il quietigis la homi e sucesis kombatar la
nevidebla forco e fine iris en la domo. La bersilo esis vakua, nam la yuna
Ursula, tote nuda, ridetanta, sidis avan la herdo. Posiblesas anke, ke la
adoptanta  matro  inventis  plura  rakonti  quale  olta  por  celar  elua  ofte
neglijanta konduto a ca infanto.

Ursula  kreskis  e  la  historii  pri  lua  adoleco-tempo  e  la  debuto  di  elua
adulta vivo esas nur laudo a lua ledeso. Elu, probable, ardoroze revis,
quale  omna  cetera  yunini  samevanta,  pri  charmanta  princo.  Nulu
pensabus, ke, uladie, lu povus asistar elua mariajo, tamen karpentisto,
nomata  Toby  Shipton,  propozis  spozigar  elu.  Pluri  kredis,  ke  il  esabis
sorcata e ke elu versimile utiligabis ula amoro-pulvero od irga elixiro por
ke il amoreskez pri elu. Lo esas en 1512, lor ke Ursula Sondheil evis 24
yari, kande el divenis Ursula Shipton.
Ita  periodo  esis  importanta  por  Anglia,  nome  Henrikus  (Henry)  VIII
kronizesis recente kom rejo e ja konquestabis la kordio di ilua populo.
Inter  lua konsilanti  esis  Thomas  Wolsey,  filiulo  di  buchisto di  Ipswich,
futura arkiepiskopo di York e kardinalo en Roma.
MATRO SHIPTON DIVENAS FAMOZA

La vivo esis probable multe plu facila por matro Shipton nun, pro ke el
esis mariajita. Elu ed elua spozulo ne havis filii ed esis sat prosperanta.
Lo esis un monato pos elua mariajo kande, unesmafoye, vicini venis ad
elu por demandar konsilo. Kamizo e subjupo desaparabis ed ica furto esis
astoniva  misterio  por  la  vicinaro,  nam  ica  vari  esis  prefere  kustoza
itaepoke.
Matro Shipton dekaris nur ke el savis tre bone qua furtabis ca vestaji, e
ke el agos lo necesa por ke ita havaji retrodonesez. El furnisis kelka indiki
ad elua vicinino. Ita laste dicita, quale lo esis previdita, iris a la kruco
dil  merkato  en  Knaresborough.  Lore  ula  muliero  venis  adibe  kun  la
desaparinta vesti. Ica nekonocatino komencis dansar e kantar :

� Me furtis mea vicini, regardez me, me esas furtistino e me montras lo 
a vi. �
El retrodonis la vesti, reverencis e foriris.
Plura  misterioza  eventi  simila  grande  kontributis  ad  establisar  la
reputeso di matro Shipton. Samepoke el predicis la falo dil kloshturmo
di  la  lokala  kirko  e  la  transpaso  di  sinioro  vizitanta  ca  regiono.  Elua
reputeso difuzeskis a tota Yorkshire.

Lo esas dum ita epoko, ke rejo Henrikus VIII, kurajigita da Thomas Wolsey
departis a milito e rezolvis invadar Francia. Anglia, lore, ne havis stabila
armeo e rekruto intensa komencis en ca tota lando. Lua trupi desvinkis
plurafoye,  ma  la  rejo  esis  obstinema  ed  en  1513,  per  la  helpo  da
Austriana mercenarii sendita da imperiestro Maximilianus, il obtenis lua
unesma vinko importanta, ica batalio surnomizesis �The battle of Spurs�
(La batalio dil Sporni).� Matro Shipton previdabis ica evento.
Thomas Wolsey, qua konvinkabis rejo Henrikus departar a milito por
trovar  glorio,  grande  laudesis  e  konsideresis  kom  un  de  la  precipua
responsivi dil vinko Angla. Por dankar ilu pro lua saja konsili, il nominesis
kom  sinioro kancelero di  Germania  e  kardinalo  en  Roma.  Wolsey  volis
divenor papo, e dum vartar lua nomino a ca ofico, il vivis quaze princo
kun nombroza servisti. Il konstruktigis por su mem plu granda domo kam
olta  di  la  rejo,  hodie  nomata  la  Korto  di  Hampton  ed  il  fondis
l�universitato di la Eklezio dil Kristo.
Matro Shipton surnomizis ilu �la taliita pavono� :
�Kande la taliita pavono perdos lua unesma plumi,
lu ofros granda spektaklo a la tota Tero � dum ula tempo -,

ma lu desaparos kurtatempe pose e lua tota glorio duktos a nulo.�

Kardinalo Wolsey esis tamen odiata en la tota lando. Anke niaepoke, la
kancelero esas rare la persono maxim populara di la guvernerio, nam lu
esas la persono qua jeras la imposti. Wolsey, dum la absenteso di rejo
Henrikus, esis mastro di Anglia. Imposti sempre plu pezoza postulesis e
la habitantaro di ca lando sufris pro co.

Lo esis tempo kande esis desfacila vivar, la novaji voyajis lente ed omni
questionis su pri la rezolvi dal nova mastro di ca lando ed anke pri la
milito  entraprezita  da  rejo  Henrikus  kun  multanombra  filiuli,  patri  e
fratuli di la homi di Anglia. La novaji difuzesis nur parole per voyajanti,
migranta vendisti e per komercisti, e, tro ofte ica informi esis eroroza
od inventita. Matro Shipton, mem se el habitis en izolita domo, esis plu
bone informita kam omna ceteri.
Sempre  plu  multa  homi  venis  por  konsultar  Ursula.  Mem  kelkafoye
vizitanti su prizentis sub falsa nomi e la profetino savis tamen exakte qui
li esis.
Un de ta vizitanti esis l�abado di Beverley, qua, nun oldeskinta, komencis
timar la reformi impozita da Wolsey a la mikra kongregacioni. Lor lua
vizito, matro Shipton ne havis tre bona novaji por lu. El explikis ad il
quale Wolsey esis hungrigonta la rejio, aparte la kongregacioni maxim
izolita, ke la povri e la maladi balde ne plus povos trovar refujeyo en ula
kirki e monakerii, ke pluri inter li privacesos de edukado� e ke la rejo
same kam lua parlamento renegos Wolsey dum la venonta yari e ke ita
laste dicita mortos en deplorinda kondicioni.
Wolsey diveninta la viro maxim potenta e timata dil rejio, pluri de la
profetumaji da matro Shipton parolis pri lua futura agi e pri lua falo.

Ita laste dicita informesis rapide pri la reputeso di ca profetino e ke el
predicabis  ilua  falo.  Il  imperis  do  tri  viri,  duko  de  Suffolk,  Charles
Brandon,  same  kam  la  sinioro  de  Arcy  di  Yorkshire  e  la  sinioro  Percy,
komto di Northumberland por irar renkontre a matro Shipton e vidar per
lia okuli kad la rumoro havis fundamento, kad el esis vera sorcistino.

Kande li arivis avan la domo dil profetino, elta ja esis extere, ridetanta
ed el invitis la tri viri sideskar en la internajo, avan bona fairo-herdo.
Kande li esis sidanta komforte en la domo, un de la viri asertite dicabus
:

� Vu ne esus tante afabla se vu savus qui ni esas e por quo ni esas hike�! 
�
� Me  kredas  ke  la  anuncanti  yurizesas  bone  aceptesar��  el  respondis
milde dum ofrar biro a li.
� Vu savas por quo ni esas hike ? Vu dicis ke la kardinalo nulatempe povos 
vidar York, ed il tote ne prizis ico��
� Me nulatempe asertis ke il ne povos vidar York, el dicis polite,  me nur 
dicis ke il ne povos enirar ita urbo dum lua vivotempo��
� Bone� la duko parolis heziteme, � il dicis ke la venonta foyo kande il 
esos en York, vu brulesos sur granda rogo. �
� Ni vidos kad ico povos eventar� lore dicis la profetino.
Pos ica vorti, elu jetis elua fulardo aden la herdo. La flami tushis ol, ma
ne kombustis ol. Lore el riprenis olu e deklaris :

� No, me ne kredas ke me mortos kom brulita homo.�

El regardis duko de Suffolk. Ita homo e lua du akompananti sudorifis pro
pavoro, la pavoro pri la sorcarto. Un de la viri audacis questionar elu kad
elu savas to quon destinos ad ili lia futuro. El divenis subite tre trista e
deklaris ke el vidis li kom mortinti sur la pavizita chosei di York.
Kande kardinalo Wolsey informesis pri la dicaji da matro Shipton, il
rezolvis departar de London por irar a York. Ita voyajo esis longatempe
duronta e danjeroza, tamen lua vera arivo-loko ne esis York, ma Cawood,
urbo ye dek milii plu sude. Wolsey intencis acensar la turmo di Cawood,
dum esperar vidar York de ta loko. Forsan ye la jorno-lumo, il sucesus
reale vidar parto de ca teritorio.
� Elu dicis ke me nulatempe povos vidar York� ridetachis la kardinalo.
� Respektoze,  el  ne  dicis  ke  vu  ne  povos  vidar  York,  el  dicis  ke  vu 
nulatempe eniros ol. � un de lua kompanuli korektigis.

� Nu, ni irez adibe e ni brulez elu ! � pluse dicis Wolsey dum regardar la
bordumo dil foresti vicinesanta York e kelka domo-tekti apene videbla.
Ma dum ke lu prontesis livar Cawood, la kardinalo videskis sinioro Percy,
komto di Northumberland akompanita da kelka gardisti.
� Ka vi venis por me ? � Wolsey questionis.

� Fakte yes ho sinioro, nome la rejo postulas ke vu retroirez a London 
por afrontar akuzi pri stato-trahizo. �
302

Lo  esas  sur  la  choseo,  akompanata  da  severa  gardisti,  ke  Wolsey
komencis lua voyajo di retroveno, sen arivir en York. Dum la voyajo il
divenis tre malada e l�eskorto mustis haltar en monakerio di Leicester
por ke il flegesez. Il divenos ibe dementa e transpasos ibe, en deplorinda
kondicioni  quale  predicabis  lo  matro  Shipton.  Kom  konsequo  di  ilua
morto,  la  reputeso  dil  profetino  haveskos  nekredebla  dimensioni,
talgrade ke el divenis vivanta legendo.
La parlamento ultree judikis ke l�Eklezio prenabis tro multa povo e
rezolvis facar severa aranjuri. Pluri de la fidel amiki di Wolsey pagis la
preco pri co, inter li esis sinioro Percy e sinioro d�Arcy qui ocidesis sur la
choseo di Yorkshire.
Henrikus VIII mortis ye la 28ma di januaro 1547, poslasante chanjita
lando,  tre  diferanta  de  olta  di  qua  il  heredabis  40  yari  ante  lore.  La
anciena potenteso dil Eklezio mezepokal esabis ruptata, la parlamento
esis nun la nova autoritato. La filiulo di Henrikus VIII, Edwardus VI evis
nur 9 yari kande il heredis la rejio Anglia. La profetino anke parolabis pri
ilu :

� Por pia e dolca princo, krear spaco 
ed en singla kirko preparar balayilo, 
nam  ita  princo  qua  nulatempe  naskos  divenigos  la  razita  kapi 
desesperanta.�

La parturo por la yuna princo esabis brutal, e la cezarana operaco quan
la akushistini mustabis efektigar mortigis ilua matro, Jane Seymour. La
razita kapi � la monaki � havis serioza motivi por desquieteskar, nam la
konflikto inter la protestanta e katolika eklezii plumaleskis sempre plu
multe e la protestanti divenis dominacanta.

� Lore la populani armizos su, 
E la maligneso di muliero produktos multa malaji. 
Fiereso mortigiva di Oh ! deskonkordi odiinda di Oh ! 
Frati por regardar la vivo dil ceteri. 
Ma l�ambicio esas tante mortigiva, 
la grifono feroca perdos lua kapo. 
Kurtatempe pos la transpaso di la leono, 
per dolca kruelajo.�

El predicos anke :

�Damo vertuoza lore mortos, 
por augmentesar vers la alteso tante alta, 
Elua morto produktos altra joyo, 
A persono qua multe nocos la rejio. �
 Fakte, la populani, fatigata per la kaoso e l�anarkio qui regnis, armizis
su. Obskura tempi anuncesis por Anglia, la preci plualteskis rapide e la
populani esis sempre plu povra. Rejo Edwardus VI mortis kande il evis
nur  16  yari  pos  apene  plu  kam  kin  yari  di  regno-tempo.  Dum  unesma
periodo,  lua  onklulo,  Edwardus  Seymour,  pose  dum  duesma  periodo,
Dudley,  esas  la  forta  viri  di  ca  lando.  Ita  laste  dicita  esas  ambicioza
homulo,  qua  intrigas  e  profitas  la  deskonkordi  por  guvernar  e
pluricheskar.  Il  nominigas  su  kom  duko  di  Northumberland.  Il  sucesas
konvinkar Edwardus ke lua fratini (Maria (Mary) la katolika e seniora ed
Elisabeth) esas danjeraji por la krono e ke lo esas plu bona deklarar eli
kom bastarda, tale impedante por eli la tron-heredo. Vice eli, Jane Grey,
sincera amikino dil rejo, selektesas oficale por heredar la trono. Ico esas
avantajoza por la duko, nam lua propra filiulo mariajesis kun Jane.

Kande il mortas en 1553, Jane agnoskesas dal Konsilantaro di regenteso
kom rejino. Elua familio instigas el aceptar ico. Ma, sen susteno, non dii
plu tarde, el ekpulsesas de la trono, (pose subisas la morto-puniso ye la
komenco dil sequinta yaro) segun impero da Maria (Mary) Tudor, fratino
dil pasinta rejo. Lo esis harda epoko, la nova rejino esanta tilextreme
katolika, la protestanti  persekutesas en la stradi, la habitantaro esas
desunionita e mem plura personi brulesas dum ke li esas ankore vivanta.
Matro Shipton surnomizos el Alecto, ed expresos ica profetumajo :
� Alecto pos asumir la krono ; 
E la mitri erektesos, e la kapi falos, 
En Smithfield la sango fluos. 
Anglia asociesos ad Hispania. 
Kelki probos nocar li, vane. 
Alecto, lore, de la vivo foriros. 
E la sacerdoto pontifikal mortos. �
La sango, fakte, fluis en Smithfield e kande Maria Tudor mortas dum
matino  di  novembro  1558,  lore  kelka  hori  plu  tarde,  transpasas  anke
Polona kardinalo importanta. La transmondesko di Maria Tudor esas signo
dil  fino  di  ero  e  la  komenco  di  altra  ero.  Anglia  ne  plus  esos  la  sama
lando.  Ma,  adminime,  la  violento  cesis  e  la  vivo  semblas  rikomencar
quale ol esis olim. Nova rejino kontroleskas ca lando e lore komencas la

longa regno di rejino Elisabeth I-ma. El evis 25 yari kande el prenis la
povo e nulatempe esis mariajonta su. El regnos dum plu kam 45 yari e
retrovenigos paco e fiereso aden elua lando.

Quale el predicabis lo, matro Shipton transpasos en 1561, ye la evaluita
evo 73 yari. El poslasos tre multanombra profetumaji pri la venonta yari.
El predicis la morto dil rejino e la kronizo di James VI en 1603, same kam
militi, la granda pesto di 1665, l�incendio di London en 1666. Hodie, kelki
de  lua predici  ne  plus  semblas  esar  tante  obskura  a  ni.  El  predicabis,
exemple :

� Esos veturi sen kavali e la mondo konocos la plago dil acidenti. �

El anuncis la veno di la interreto :

� La pensi trairos la mondo en un instanto.�

Kande el predicabis :

� La  homi  marchos  super  la  fluvii  e  sub  la  fluvii,  la  fero  flotacos  sur 
l�aquo. �
Lua samtempani probable questionis su quon el aludis. Nunepoke, la navi
e la submara navi fera esas kustumala kozi, ma itaepoke�
Matro Shipton predicis plura eventi historial qui esis fasononta la mondo
moderna. La desvinko dil Hispana armada, exemple :

�E la ligna kavali dil monarko di Westo destruktesos dal trupi di Drake. �

Per plu longa strofo, el profetumis ke Sir Walter Raleigh apertos la Nova
Mondo a la Britaniana komercisti :
� Sur maro senbridigita e ventoza 
Nobelulo navigos 
Qua ne mankos trovar 
Lando nova e marveloza 
De-ube il adportos  
Herbo e radiko��
La dicita herbo esis evidente la tabako e la radiko esis la terpomo.

Esas tre probabla ke la dicaji da matro Shipton dum la sucedo dil tempo,
esis exajerita ed interpretita� Ma to quon ni savas, lo esas ke el reale
existis,  ke  el  markizis  la  popul-imaginado  e  la  historio  di  Anglia
porsempre. El meritas, sen irga dubito, ke lua nomo esez en la rango dil
maxim granda profeti di la mond-historio.

( Segun interretala textoda DAVID MAGNY)

(Ek Kuriero Internaciona n� 3/2014)

LITERATURO E HISTORIO

ACEPTO CHE LA KORTO DI REJINO POMARE

La korto di Pomar� ornabis su por mi-acepto, dum la dio kande me pozis
unesmafoye mea pedi sur la sulo Tahitiana. � L�admiralo Angla dil navo
Reender  jus  efektigabis  sua  vizito  di  arivo  por  la  suverenino  (elun  il
konocis de longa tempo) � e me irabis en solena ofico-vesto, akompanar
l�admiralo.
La densa verdajo filtris la radii dil ardoroza suno ye du kloki posdimeze ;
omno  esis  tranquila  e  dezerta  sur  la  ombroz  avenui  di  qui  la  totajo
formacas  Papeete,  l�urbo  dil  rejino.  -  La  kabani  havanta  verando,
dissemata tra la gardeni, sub grand arbori, sub granda planti tropikal,
semblis, quale lia habitanti, plunjita en la voluptoza dormeto dil siesto.
� La cirkumajo di la rejala domo esis tam solitara, tam pacoza kam lo
cetera�
Un de la filiuli di la rejino, ulaspeca sunbrulita koloso qua venis nigre
vestizita  renkontre  a  ni, duktis  ni  aden  salono  havanta  shutri abasita,
ube dekeduo de mulieri sidis, senmova e tacanta�
Meze di ta apartamento, du granda foteli orizita pozesis flanko an flanko.
- Pomar�, qua okupis un de li, invitis l�admiralo sideskar sur la duesma,
dum  ke  interpretisto  kambiis  inter  ca  du  ancien  amiki  komplimenti
ofical.
Ita  muliero,  di  qua  la  nomo  olim  esis  asociata  al  revi  exotika  di  mea
puereso, aparis a me vestizita per longa gaino-robo ek silko rozea, sub
la traiti di olda homino havanta karnaciono kuprea e kapo imperema e
harda. � En lua granda ledeso di olda muliero, on povis ankore divinar to

quo  povabis  esar  la  seduktili  e  la  marvelo  di  elua  yuneso,  pri  qui  la
naviganti di olim transmisis a ni l�original memorajo.
La  mulieri  di  elua  sequantaro  havis,  en  ca  mi-lumo  di  apartamento
klozita, en ica kalma silenco dil jorno tropikal, charmo nedefinebla. � Eli
, preske omna, esis bela, ek la beleso Tahitian : okuli nigra, plena de
langoro,  e  la  karnaciono  sucinatra  dil  Cigani.  �  Lia  desnodigita  hari
intermixesis a flori natural e lia gaza robi trananta, libera ye la tayo,
falis cirkum eli per longa plisuri fluktuanta.
Lo  esis  precipue  a  princino  Ariit�a,  ke  nevolante  mea  regardi  haltis.
Ariit�a  havanta  vizajo  dolca,  reflektema,  revema,  kun  pala  rozi  di
Bengal, dissemata sen ordino tra elua hari nigra�

(Segun PIERRE LOTI  La Mariajo di Loti )

(Ek Kuriero Internaciona n� 4/2014)

HISTORIO PITORESKA DI FRANCIA
PERIGORDIANO EVANTA 140 YARI EN 1342
En  1885,  la   Bulletin  de  la  Soci�t�  historique  et  arch�ologique  du 
P�rigord (Buletino dil Societo historial ed arkeologial di Perigordia)(1)
raportas la deskovro di dokumento di 1342 dil Arkivi dil urbo P�rigueux
qua pruvas nekontesteble l�existo ita-epoke di viro evanta 140 yari�

Dum la sundio ante l�Epifanio dil yaro 1342, la komonestro di Perigueux,
H�lie  Seguin,  akompanata  da  un  de  lua  konsuli,  Itier  Chatuel,  dal
judiciisto e dal prokuratoro di ta urbo, e dal notario Raymond de Petit,
iris a Lespinat, en la parokio di Boulazac.

Il venis por informesar pri la limiti di lua judiciala domeno, olqua esis
temo perpetua por kontestado kun ilua vicini komto de Perigordia e la
kanonikaro  di  Saint-Front.  Dek-e-kin  habitanti  di  Boulazac,  sucedante
audita, interkonsentis por dicar ke la tota parokio, kun omna vilajeti quin
ol kontenas, dependis de la judiciala domeno konsulal. La duesma testo

advokata por donar atesto esis la sioro H�lie Combel. Questionita pri lua
evo  il  deklaris  evar  cent-e-quaradek  yari.  La  protokolo  di  lua  atesto
demonstras, altralatere, ke il plene posedis lua omna fakultati intelektal
e konservis klarmente la memoraji pri fakti eventinta cent yari e mem
plu multe antee.

La  dokumento  olqua  furnisis  a  ni  ita  informi,  explikas  Michel  Hardy
redaktanto dil Buletino dil Societo historial ed arkeologial di Perigordia,
esas dokumento autentika ; ol ne esas kopiuro, ma dokumento original,
e nul eroro da kopiisto povis glitigesar en ol. Ultre lo, la texto en ta parto
dil koncernata charto, prizentas nula desfacilajo lor la lekto, e lo esas
tre sekuramente ke on lektas en olu l�evo dil atestanto tale deklarita  :
��etatis,  ut  dixit,  sepcies  viginti  annorum,  ed  ad  plenum  habens
memoriam centum annorum.�

Cetere onu ne povus suspektar H�lie Combel pri fraudo od iluziono. Ante
efektigar ilua atesto, il examenesas sorgoze ( diligenter examinatus) ; il
havas apud ilu dek-e-quar de lua labor-kompanuli, qui, se ilu dicabus ne-
exakta kozo, quik remarkigabus lo ; fine, il juris super la Santa Evangelii
dicar  la  vereso  ed  onu  savas  la  graveso  di  juro dum la  Mezepoko  e la
grandega respekto quan on havis ad ol.
En parokio vicina di P�rigueux vivis do, en 1342, viro evanta 140 yari.
Naskinta en 1202 dum la regno di rejo Philippe-Auguste, ilu travivabis la
tota  XIIIma  yarcento  e  la  unesma  quaradek  yari  dil  dek-e-quaresma
yarcento.  La  lucideso  di  lua  mento,  kande  il  efektigis  ilua  atesto,
posibligas pensar ke la pezo di lua evo ne esis tre granda por lu e ke il
povis vivar ankore dum kelka yari.
Ni  ne  kredas  ke  ulatempe  on  notizis,  en  Francia,  exemplo  tante
remarkinda pri longa vivo, skribas la kronikisto dil aludita Buletino, ilqua
explikas havir l�okaziono deskovrar certena nombro de centayara personi
dil XVIIma e XVIIIma yarcenti dum analizar la akti pri sepulto dil parokiala
registri por la civila stando ; ma nulu de li, tamen, irabis trans la evo 110
yari.

Perigordia (1) : Perigordia esas regiono di sudwest-Francia
( Segun artiklo interretal)

(Ek Kuriero Internaciona n� 4/2014)

CENT-E-KINADEK  YARI  ANTE  NUN,  LA  SEPARO-MILITO  (DESFACILE) 
FINIS 


DE APRILO TIL JUNIO 1865, CESIS LA SEPARO-MILITO 

La milito qua dividis violentoze Usa, de 1861 til 1865, e qua cetere ibe
nomizesas � intercivitana milito � restas un de la maxim konfuziganta e
misterioza enigmati dil historio pri la armizita konflikti.
Nome, se kustumale on remarkigas, ke �jame� du demokratii intermilitis,
on  mustas  hike  agnoskar  ecepto.  On  certe  povas  konsiderar  ke  ne
parolesis pri milito inter du nedependanta landi, ma lo esus ignorar la
fakto, ke en 1861, la nociono pri naciono Usana esis quaze neexistanta.
Singla civitano sentis su membro di komunajo formacita per lua Stato e
la  konflikti  ne  esis  skarsa,  precipue  pro  motivi  di  frontieri.  La  lasta
konflikto  carelate  eventis  ankore  en  1858,  inter  Virginia  e  Maryland.
Singlafoye,  tamen,  l�opozo  povabis  aranjesar  per  la  mediaco  dil
diplomaco e lo semblis nepensebla utiligar armi por solvar tala kontesti.
Omnube en Usa, la instruktita personi � lore plu nombroza kam en Europa
proporcione di la habitantaro, malgre tenaca misopiniono � sentis su fiera
ed  asertis  lia  fiereso  konstruktar  ensemble  sistemo  politikal  ube  la
publika  liberesi  e  la  homala  yuri  esis  ye  la  unesma  rango  dil  skopi
politikal.  Ultre  lo,  komuna  linguo,  la  sentimento  partoprenar  la  sama
aventuro kolektiva, olta apartenar a nova mondo, inklineso tre forta por
l�egaleso dil chanci e por l�inicio individual kune kontributante al suceso
dil  komunajo,  tandem  la  kompleta  nepermeebleso  al  tezi  socialista
malgre l�instalo di sindikati vizanta defensar interesti profesional, omna
kondicioni semblis existar por forjar solidara e rezolvema populo. Plura
militi ja  soldabis  lu  opoze  ad enemiki komuna,  nome  la  anciena landi
kolonial Anglia ed Hispania, ed anke Mexikia lor la milito di Texas.

Tamen, lo esas ankore unfoye plusa la klarvidanta Alexis de Tocqueville,
qua, en 1835 relevis risko di grandega konfronto inter du koncepti pri la
developado  ekonomial.  La  una,  predominacanta  en  la  Stato  dil  Sudo,
precipua  amba  Caroline,  Florida,  Alabama,  Georgia  e  Virginia,  su
apogante  sur  la  libera  kambio  e  la  exportaci,  aparte  vers  Europa,  di
produkturi,  precipue  texala,  havanta  altanivela  qualeso ;  la  altra,
predominacanta en la Nordo, olqua su apogis sur la protecionismo e la
pagendaji doganal en la skopo prezervar kontre la konkurenco naskanta

industrio  manufaktural  e  vizante  unesme  interna  merkato  grande
kreskanta.

Ad ita difero di perspektivi adjuntesis anke kelka nesimilesi kultural, la
habitanti dil Sudo fervoris plu multe por lia historio, por lia sulo, por lia
nomo quale por lia familio, por lia yuna tradicioni quin li tamen prizis
unionar  kun  altri  heredita  de  Europa,  kam  la  habitanti  dil  Nordo,  plu
nomada,  ofte  senradikigita  e  diveninta  tilextreme  individualista,  ne-
interesata a naskanta identeso social.
Fine,  la  Sudo  karakterizesis  per  certena  desfido  relate  la  federala
guvernerio e timis plu kam omna cetera kozi la permananta tendenci di
olta koncernante uzurpi di suvereneso.

En ita kuntexto general, la sklaveso, quan Thomas Jefferson nomizabis
en 1776 � aparta institucuro �, per dicar � mantenar la sklaveso lo esas
quaze tenar volfo per la oreli : onu ne aprecias ico, ma onu ne povas
desprenar lu �, ne esis la precipua riskajo, quan on prizis plu tarde tro-
evaluar.  Kom  modo  di  organizo  por  la  laboro  agrokultival,  di  qua  la
nehumana  traiti  ne  perceptesis  klaramente  nam  multa  sklavi  profitis
vivo-kondicioni tre supera ad olti di la laboristi e manulaboristi di la civiti
dil  Nordo,  ol  esis  parto  de  ekonomiala  equilibro  nacional,  olqua  ne
semblis povar esar kontestata.

La  milito  -  komencita  dal  Stati  Sudal  asemblinta  su  en  Federuro  ed
elektinta lia propra prezidanto en la persono di Jefferson Davis, ilqua
esis plantacisto di Mississipi e ja efektigabis kariero durinta dum longa
tempo  en  Washington  -  vizis  min  multe,  originale,  kombatar  la  Nordo
kam asertar la volo prezervar identeso kolektiva. Davis cetere refuzis la
vorto  � separo �,  nam  il  nur  postulis  la  prezervado  dil  suvereneso  dil
Stati.  Ma,  quale  ofte  en  la  historio  di  la  homi,  to  quon  onu  kredas
limitizar  a  demonstro  di  forteso  quaze  olta  di  hundo  qua  montras  lua
kanina denti, transformesas a obstinanta kombati, tante plu violentoza
ed  impetuoza,  ke  onu  ne  intencis  irar  tante  fore  en  la  konflikto.  La
kombatanti di amba partisi esis le unesma qui surprizesis per la sovajeso
di  lia  lukto,  quan  la  honor-sentimento  e  l�akumulado  dil  sufri  igis
nepardonema.
Usa  pluduras  esar,  ankore  niatempe,  profunde  markizita  per  ica
konflikto, olqua esis la maxim granda pro la perdi di homala vivi � plu
kam  un  milion  mortinti,  inter  li  600.000  lor  la  kombati  �  di  lia  tota
historio,  inkluzite  se  on  komparas  kun  lia  partopreno  a  la  du  mondo-
militi.

Quale  on  savas  la  Nordo  fine  obtenis  la  vinko  ma  havante  plu  multa
viktimi  kam  la  Sudo  e  per  sucedo  di  vinki  ofte  riskoza  havante  kom
konsequo kapitulaci partala qui extensesis de la 9ma di aprilo til la 11ma
di junio 1865.

La precipua efekti di ta milito esis la transformo di lando a Stato, kun la
konciigo  di  civitaneso  autentike  Usana,  ulaspeca  izolismo  e  granda
repulseso al militistal interveni extera, olqua tamen tenuigesis dum la
sucedo dil tempo, la absoluta refuzo por omnaspeca lukto dil klasi, fine
la koncio pri la unesma rango di lo ekonomikala kom � nervo dil milito �
super omna cetera vidpunti sociala.
(Artiklo interretal da Daniel de Montplaisir)

(Ek Kuriero Internaciona n� 4/2014)

RAKONTO INDIANA
LA REJO E LA TAMARINDIERO 

Esis olim yuna rejo qua esis tre bela. Desfortunoze, il pensis nur pri lua
aspekto.  Ilu  pasis  lua  omna  disponebla  tempo  regardar  su  en  speguli,
turnante su a un latero e pose a l�altra, por apreciar plu bone lua propra
perfekteso. Il admiris lua perfekta profilo, lua labio-barbo, olqua tante
bone envolvis su, lua bela vesti e lua nombroza juveli. Kelkafoye, il mem
ne  iris  a  la  korto  tante  il  okupesis  admirar  su.  Se  lu  asistis  debati  dil
guvernerio,  il  deskovris  subite  defekteto  sur  lua  vesti  e  departis  por
vestizar su altramaniere. Ilu tote ne pensis pri lua rejio.
La dei esis kelkete tedata pri lu e kelkafoye li superflugis lua rejio por
vidar ka la homi standis bone. Uladie, un de la dei flugis nefore de la
fenestro dil rejo ed audis lu parolar a lua imajo : �  Me esas tam bela kam 
deajo.  Forsan  mem  plu  bela  kam  deajo !  �  dicis  la  rejo.  La  deo  esis
furioza e rezolvis punisar il.
Ye la morga dio, la rejo vekis ed iris direte a la spegulo, quale kustumale.
Il hororizesis kande il vidis ke paro de korni kreskabis sur lua kapo. Il tiris
sur oli milde pose sempre plu forte ma oli ne volis movar su.
Fine il vokigis lua kuafisto. �  Mea estimata siorulo�, lu dicis, �me havas 
granda problemo. Ka vu vidas ica korni ? �
La kuafisto certe vidabis oli, ma il ne audacabis dicar ulo.

�  Me volas ke vu forprenez oli de me �, la rejo dicis.
La kuafisto tiris unesme milde pose per lua tota forteso sen rezultajo. Il
probis tranchar oli ma ruptis ilua razilo. Tandem, il rezolvis tegar la korni
per hari, juveli e turbano. Ico ne esis tre jolia ; fakte la rejo aspektis
ridikula ma co esis to quon la kuafisto povis facar maxim bone.
La kuafisto esis departonta kande la rejo dicis : �  Ne repetez ico ad ulu 
me pregas.  �
Quik kande la kuafisto livis la chambro dil rejo, il rideskis laute e ne povis
haltar. La kortani asemblis su cirkum il e questionis ilu pri lo eventanta.
Ilu livis la palaco, dum tenar sua kosti ridante. Il duris kurar, til ke il
arivis  en  loko  dezerta  dil  gardeni  kontigua  al  palaco,  proxim
tamarindiero. �  Se me ne dicas lo ad ulu, me balde explozos �, ilu pensis.
Lore il naracis al tamarindiero to quo �okuris� a la rejo.
Intertempe,  pro  ke  la  rejo  ne  povis  tolerar  l�imajo  quan  la  spegulo
reflektis, il venis por vizitar lua korto. Unesmafoye en lua vivo, il duris
sidar ibe dum la tota jorno. Quankam la kortani esis reale kuriozigita pro
la  ledega  kuafuro,  li  esis  vere  kontenta  nun  pro  ke  la  rejo  semblis
efektigar seriozamente lua laboro. �  Forsan il matureskis e divenis plu 
responsiva �, dicis un de la ministri ad altra ministro.
Dum ita  nokto,  esis  tempesto  e  la  tamarindiero  forportesis  dal  vento.
�  Tranchez ol �, dicis la rejo. �  Donez parto de la ligno al tamburisto 
por fabrikar nova tamburi e lo cetera iros al koqueyo.  �
La muzikisto fabrikis nova instrumenti. Il facis oli tre granda, por ke on
povez audar oli tra la tota urbo. Ma, kande il pleis per oli unesmafoye,
la tamburi ne produktis la sono kustumal bum-bum-bum. Vicee, li emisis
ica vorti �  La rejo havas korni.  �
La muzikisto esis hororizita. Il probis plear per la tamburi segun normala
maniero ma ico esis tote ne-utila e la sama parolo pronuncesis. Balde la
rumoro difuzesis tra la tota urbo ed omna homi en la palaco asemblis su
por askoltar. De nun, singlu savis to quo celesis dop ita stranja kuafuro
ed omni mokis la rejo.
La rejo ne povis tolerar ico dum plu longa tempo e fugis aden la foresto.
Il vivis ibe dum multa yari, nutrante su per frukti dil arbori e drinkante
l�aquo dil riveri. Il esis tante gratitudoza al animali ne mokar ilu, ke il
divenis amika a li. Ilu okupis su pri li kande li hungris o kande li vundesis.
Pokope, il divenis altra viro e cesis suciar pri lua aspekto por pensar pri
altra  kozi.  Pose  uladie,  il  tushis  lua  kapo  e  perceptis  ke  lua  korni
desaparabis.
Kurtatempe pose, kelka kortani dil rejo kavalkis tra la foresto e vidis la
rejo. Li konstatis ke il ne plus havis korni. �  Sinioro �, li dicis, �  ni pregas 
vu retrovenar a la rejio. Ol ne plus esas la sama sen vua prezenteso.  �
La rejo retroiris a lua rejio e vice suciar pri lua aspekto, il koncentris lua
esforci por guvernar lua populo sagace e bone.

(Tradukuro extraktita de la libro  101 folktales from India � autoro Eunice 
de  Souza  �  Ilustruri  da  Sujata  Singh,  Puffin  Books  �  segun  la  revuo
Nouvelles de l�Inde publikigita dal ambasaderio di India en Francia)
(Ek Kuriero Internaciona n� 4/2014)

PRISOCIA TEMO - LA VIOLACITA VIRI 
Malgre la emancipo dil mori e la plu granda diafaneso di la sexuala fakti 
en nia ocidentala socii, esas ankore multa temi � tabu �-a. Un de ta temi 
esas la viri qui violacesas. Nome, semblas ke co eventas nur a mulieri. 
On  aludis  ico  tante  min  multe,  ke  un  o  du  generacioni  ante  nun  la 
homeosexualeso esis temo komplete ignorata ed esis ulo qua ne darfis 
existar  e  konsiderata  kom  ne-existanta  (ecepte  en  kelka  mikra  medii 
perversa od extravaganta). Do ico esis fakto di qua la realeso esis same 
dubitinda kam l�existo dil Exterterani. Ma la vivo dil viktimi esis tam 
domajita  e  destruktita  kam  olta  dil  mulieri  qui  subisas  simila  fato. 
Nunepoke on komencas parolar e, yen, sube artiklo di  RADIO-CANADA,
qua raportas la kalvario di yuna viktimo Kebekiana che l�armeo e lua 
trista fino. 

La  mulieri  ne  esas  la  unika  viktimi  di  sexuala  ataki  che
l�armeo

La  recenta  raporto  dal  ex-judiciisto  Marie  Deschamps
revelis  l�ampleso  dil  molesti  e  dil  ataki  sexual  che  la
Kanadana trupi. Ita kazi esas raramente denuncita motive
dil  etoso  di  � omert� �  qua  supozeble  regnas  che  l�armeo
egarde  la  mala  konduti  sexual.  Ma  la  mulieri konjekteble
ne esus la unika viktimi di ta ataki.

Texto da Michel Marsolais 

Ye  singla  sundio,  Catherine  Jacques  venas  por  pregar  avan  la  korpala
restaji di elua filiulo, Louis Tellis, qua suocidis en 2008.

En  la  suocido-letro  destinita  a  lua  proximi,  Louis  Tellis  imputas
nemediate  ilua  ago  a  sexuala  atako  quan  lu  subisabis  che  la  Trupi
Kanadana en 1991.

Ico  esis  shoko  traumatal,  qua  persequis  lu  dum  lua  tota  vivo,  malgre
plura yari de flegado terapial, e quan lu celis dum longa tempo a lua
familiani.

En 1991, Louis Tellis esis yuna soldato havanta lua unesma misiono en
Germania.  Lor  vesperkunveno  ube  on  drinkabis  multa  alkoholaji  en  la
militistala  centro  di  Muensingen,  il  atakesis  sexuale  dum  ke  soldati
mantenis ilu an la sulo.

� Esas un persono an singla brakio, un persono an singla gambo, plus un
persono qua sexuagas. Ico esas kin personi qui retenas lu an la sulo. Dum
ke ito eventas, esas homi qui fotografas. On esas en regimento ! Omni
por unu, unu por omni ? Ka la korporacionala mento ? E nulu venas por
helpar lu �, naracas Catherine Jacques apogante su sur la atesto di elua
filiulo
� On  povas  koncieskar  til  quala  grado  mea  filio  traumatizesis  e
destruktesis psikologiale per ita miskonduto sexual absolute neaceptebla
che nia Trupi militistal �, siorino Jacques dicas kun indigno.
� La pruvo esis tre evidenta a me, il destruktesis, il forprenis de su la
vivo. Lo ne esas sen motivo ke il forprenis de su la vivo, il ne plus esis
kapabla suportar ico �, judikas Sophie-Anne Tellis, la fratino di Louis.

Pro quo tante longa tacado ? 
�On konsilis a lu por ne nocar lua kariero ne divulgar ito. Ico esas jenanta
a viro heterosexual. Me opinionas ke oportas parolar pri co, oportas ke
to ekirez per la parolo, ma por lu lo ne esis facila parolar pri co �, pledas
la fratino di Louis Tellis.

� Lo esis grandega shamigo. On destruktis il. Pro quo onu prenis lu, pro
quo onu traktis lu tale ? �, superdicas ilua matro.

La polico militistal entraprezis inquesto pri ca incidento en 2007, - ma
parte pro longa tempo-intervali � olu nulatempe arivis a konkluzo.

Pos  la  suocido  da  Louis,  la  familio  entraprezis  proceso  por  agnoskigar
l�atako. Non militisti vizesas, ma l�afero finos per esar abandonata pro
motivi di fristi e pro ke en letro datizita ye la 22ma di septembro 2011,
la Defenso nacional fine expresas regreti pri � la desfortunoza incidento
dil monato agosto 1991, dum ke Louis sejornis en la centro militistal di
Muensingen en Germania �.
La aludita letro, tamen, ne precizigas la naturo dil incidento. Segun lua
familio,  Louis  Tellis,  di  qua  la  kariero  finis  kom  policano  en  Toronto,
divenabis obsedata pri ca atako e serchis trovar testi.

� La skopo esis klara. Louis volis ke la homi saveskez to quo eventabis �,
Anne-Sophie Tellis asertas.
� Ita  homi  salvesis  de  embaraso  sen  irga  konsequantajo.  E  li  tote
simplamente  destruktis  psikologiale mea filiulo �, konkluzas  Catherine
Jacques.

NOTO : Existas altra medii ube tala violaci di viri esas frequa, nome en la karceri. 
Ibe  homuli  violacesas  kelkafoye  singladie.  Se  li  raramente  suocidas,  li  esas 
markizita e destruktita psikologiale por la restajo di lia vivo. Anke altramaniere ico 
eventas  altraloke.  Recentamente  la  informili  Suediana  savigis  ke  la  hospitalo  di 
S�dersjukhuset en Stockolm apertos dum la venonta monato oktobro la unesma 
acepto-centro por la viri viktima pro violaco. La skopo vizata esas certigar la egaleso 
di trakto inter la sexui. 370 kazi de ataki sexual sur viri notizesis en ita lando dum 
2014,  ma  la  autoritatozi  judikas  ke  en  la  realeso  oli  povus  esar  multe  plu 
grandanombra. 
(Ek Kuriero Internaciona n� 1/2015)



JAPONIA :  AKIRA  SUZUKI  �   Ita  mestieristo  jus  ganis  la  prestijoza 
konkurso nacional pri la pupei � kokeshi � di Japonia e lu esperas ke un 
de lua filiuli sucedos ilu. 

La maestro dil pupei � kokeshi � 

SENDAY (Provinco Tohoku)Da nia specala sendito 
Dum ica milda printempo Japoniana, la suno jus levesis e ja inundas per
lua lumo l�ateliero di Akira Suzuki. Cirkondata per foresti, en la quartero
Aiku dil urbo Senday, ica domo havas bon odoro di aceroligno, olqua esas
la prima materio dil maestro di la pupei � kokeshi �. Ilu laboras ibe depos
duadek-e-sep  yari.  Lua  barbo  esas  griza,  lua  kranio  razita,  ita
kinadekyarulo havas okuli brilanta e similesas jentila bonzo bonvolanta.
Lua rideto celas male lua tenseso, nam il jus obtenis la maxim prestijoza
rekompenso  en  lua  feldo :  la  konkurso  nacional  pri  le  � kokeshi �  dil
provinco Tohoku, nasko-loko di ta miniona pupei ligna triacent yari ante
nun. �  Me devos balde diskursar hodie dum la posdimezo e me preferus 
fabrikar mil pupei vicee� �
Dop ilu, lua spozino ridetas ed aprobas, dum senpolvigar la deki de pupei
expozata en la ateliero-vendeyo ube il rezidas anke. �  Vu vidos pupei 
� kokeshi � en omna vendeyi pri suveniri di Japonia,  Akira explikas,  ma 
la  pupeo  tradicional  venas  de  hike,  de  Tohoku,  provinco  ube  spricas 
nombroza  fonti  termala  ed  adube  iras  la  evoza  personi,  depos  multa 
yarcenti, por vakanco o kuraci. La mestieristi dil vilaji fabrikis suveniri 
ek ligno , ludili pro la yunuleti e � kokeshi �-i por la yunineti, vendita 
al  turisti  ante  ke  li  retroiras  adheme.   La  tradiciono  perpetueskis :
posrestas  ankore  preske  duacent  mestieristi  pri  � kokeshi �-i  en  ita
provinco harde atingita dal mareego (� tsunami �) di 2011.
Quale le � matrioshka � Rusa por Rusia, le � kokeshi � simbolizas Japonia
e lua dimensiono � kaway � (miniona). Enorma, meza, mikra o mikrega �
iti  laste  dicita  esas  le  favorita  di  Akira  qua  laboras  oli  kun  lupo  -,  le
� kokeshi � di Tohoku varias segun la volo da lia kreero. Temi, kolori,
formi  od  expresi  di  vizajo  evolucionis  dum  la  sucedo  dil  tempo  ed
adaptesas al segunmoda tendenci. �  Le tradicionala �kokeshi� esas ne-
ignorebla en to quon me produktas, explikas Akira Suzuki sidanta avan
ilua tornilo por la ligno, dum ke il havas reda pinselo enmanue,  ma me 
lasas kompleta libereso a mea imaginado por krear plu moderna e plu 
simpligita pupei, qui plezas a la yuni.  � Ita pupei duras esar segunmoda
e la preci por komprar eli ocilas de deko de euri po le maxim chipa til
plu kam 100 euri. �  Onu ne tro povas augmentar la preci, e divenor richa 
ne  esas  mea  skopo,  me  prizas  sentar  ke  la  homi  esas  felica  kande  li 
kompras mea � kokeshi �-i.  �
Dum  regardar  ilu  �travaliar�  omno  semblas  esar  tante  simpla,  ma  on
bezonas lernar dum plura yari ante dominacar l�arto fabrikar � kokeshi �.
La klasika edukado profesional di futura maestro igas necesa ke il pasos
du  yari  en  skolo  specaligita.  Il  durigas,  pose,  per  aprentiseso  duranta

dum du yari en l�ateliero di maestro. �  Plu tarde, esas la periodo � Rebo 
Ko � duranta un yaro, dum qua l�aprentiso certigita laboras gratuite por 
la  maestro,  en  la  skopo  dankar  lu  edukir  il  profesionale.  �  Akira,
koncernante  ilu,  suriris  altra  voyo.  �  Lo  esis  altra  epoko  ed  altra 
kuntexto familial, ne esis specaligita skoli. � 
Il esis tre astonata, du yari ante nun, kande un de lua tri filii deklaris a
lu ke il volis divenor � kokeshi �-maestro.  � Ilu longatempe prezervis ita 
deziro  en  lua  kordio,  Akira  agnoskas,  e  me  esis  vere  felica  ke  il  esis 
pronta  remplasar  me.  �  Ilua  filiulo  nun  esas  aprentiso  en  la  prefektio
Ishigawa,  norde  de  Tohoku.  �  Il  esas  dotata,  il  volas  sucesar,  il 
�travalias� bone. Lo esas plu bona ke lu lernas altraloke kam kun me, 
nam me ne povabus esar tante severa e strikta kun mea propra filio.  �
Ma ante transmisar la mestiero-torcho kelka yari pos nun, Akira Suzuki
mustas  subisar  lasta  espruvigo  por  olqua  il  koncentras  sua  mento :
preparar lua diskurso di la posdimezo por recevar lua rekompenso kom
� granda �kokeshi�-maestro �.
( Artiklo  redaktita  da  DORIAN  MALOVIC   publikigita  en  la  jurnalo  LA
CROIX)

(Ek Kuriero Internaciona n� 1/2015)

